
jing:: 佛說恒水經
translator:: 西晉三藏法師法炬譯
聞如是：
一時，佛與大比丘僧、諸弟子、菩薩俱行到恒水。
諸天人民、鬼神、龍、人非人，及初發道意者無央數，
各持華香伎樂皆追從佛，已到恒水，施座而坐，眾會皆定。
月十五日說戒時，阿難從坐起，正衣服，
前作禮，以頭腦著佛足，却長跪叉手白佛言：
「諸弟子坐安定，願佛可說戒經。」
佛默然不應，阿難還就坐甚久。
到夜半，阿難復起前，長跪叉手白佛言：
「夜已半，諸弟子坐皆安定，願聞佛說戒經。」
佛復默然不應，阿難復還就坐大久。
鷄向欲鳴，阿難復起前，長跪叉手白佛言：
「鷄欲鳴，諸弟子願欲聞說佛戒經。」 ^817a6

佛告阿難言：「人生死展轉五道以往來，
在世間甚大勤苦，不自識知前世宿命本末者，皆坐心意不端故。
人身甚難得，已得人身，佛經戒復難得值聞，
已得聞佛經戒，信入佛道復難，已入佛道，守持經戒復難得。
佛欲說戒經，今坐中有一弟子，不能持佛戒經，用是故佛不說戒經。」 ^817a17

阿難白佛言：「我不知何所弟子不持佛戒經？」 ^817a23

摩訶目乾連三昧徹視，見不持戒弟子，
即起往至其前謂之言：「卿為佛作弟子，
不能持戒法，是為捐棄之人，不應與尊者共同坐席，
當起出，不得復入眾中。」
佛告摩訶目乾連：「汝好曉令出不持戒弟子。」
即自慚愧出去。 ^817a24

佛告諸弟子：「善聽今說法。」
諸弟子皆叉手言：「唯然受教。」 ^817a29

佛言：「大海水有朝夕來往時不過故際，還去亦不過故際。
諸弟子皆當端心正汝意，還自視中表五藏，
思惟生死甚勤苦，當奉持戒經不當缺犯。
持五戒者，還生世間作人。
持十善者得生天。
持二百五十戒者，現世可得阿羅漢、辟支佛、
菩薩、佛泥洹大道。
以道以受人身，當奉持經戒，死死不當缺犯大如毛髮；譬如海水朝夕來往時不敢過故際。
海中有七寶。何謂七寶？
一者白銀，二者黃金，三者珊瑚，四者白珠，
五者車 #CB00006;，六者明月珠，
七者摩尼珠，是為海中七寶。
今佛道中亦有七寶。」 ^817b1

佛言：「道寶是也。一者須陀洹，二者斯陀含，
三者阿那含，四者阿羅漢，五者辟支佛，
六者發意念度一切菩薩，七者佛泥洹大道，是為七寶。
欲得道寶者，皆當棄捐婬泆、瞋恚、愚癡，
持戒精進累積功德，中外清淨自守，無常高士如是。
海水不受惡露，若有死人、污穢臭處、不清潔者，疾風吹著岸上。
今佛道中不受污穢不持經戒惡人，諸有犯經戒者，乃牽臂出之。
譬如四輩鼠：一者屋間鼠，二者家中鼠，
三者野田鼠，四者清溷中鼠。
屋間鼠不能居平地，平地鼠不能居屋間，
野田中鼠不能居人家，人家鼠不能居野田，
清溷中鼠不能出清溷中也，不知倉中饒穀故也。
人復有四輩。何謂四輩？
一輩人端心正意持戒不犯，欲得阿羅漢道。
二輩人者持戒精進，欲得辟支佛道。
三輩人持戒學問明經智慧，念度一切欲得佛道。
四輩人託名為弟子，不能奉持明戒不欲學問，心意猶豫恐不得道故。
是為前却弟子，如是四輩鼠。」 ^817b12

佛言：「諸弟子！天下有五江，東流一江字沙祿，
南流一江字阿夷，西流一江字恒，北流一江字默徘徊，
中流名字為江；轉流入海皆棄本名字，當為海水。」 ^817c1

佛言：「諸弟子！有婆羅門種，有剎利種，有工師種，
有田家種，有乞人。
有若于輩，各自道說言：『我種豪貴。』
如愧富樂貧賤，當如五江水入海，若干輩為佛作弟子，
皆當棄本名字，乃為是佛弟子耳！
安得復有貴賤自貢高？
先知當教後知，不得言：『我知道。』
自憍貴；不得言：『學久知經多。』
不得言：『我所作意應道，彼所作非作。』
是者皆為犯戒，不得入眾中也。
道法長幼相教護，當相承用，有未解經道者，
不得向說深事，此為大過。
天下大雨水，水流入水溝，水溝流入溪#CB00589;，
溪#CB00589;流入江，江流入海中，海水不增不減。
諸弟子！學道得須陀洹者，有得斯陀含、
阿那含者，有得阿羅漢者，有得辟支佛者，
有得阿惟越致者，有得佛泥洹道者，來者去者，
佛道亦不增亦不減，如海水不增不減也。」 ^817c5

佛言：「海中有大魚，一者長四千里，二者長八千里，
三者長萬二千里，四者長萬六千里，五者長二萬里，
六者長二萬四千里，七者長二萬八千里。
學問不值明師，安知天下有大道乎？
乘船遊於洿池泉流，安知天下有江海？
佛經如江海，一切世間經書皆因佛經而出，
經難得再見聞，當取諷誦讀，却後數千萬億歲，乃復有佛經戒耳。
日月星宿當有壞敗時，奉行佛經戒無有壞滅時。
自今已後，佛不復說經戒。
佛經戒甚重，中有受持戒犯惡者，頭破作七分故也。」 ^817c20

佛說經訖，諸弟子皆一心重持戒法，諸天人民、
鬼神、龍皆起前，以頭面著地，為佛作禮而去。
佛說恒水經
 ^818a1
