
pin:: 增壹阿含經卷第二十七
translator:: 東晉罽賓三藏瞿曇僧伽提婆譯

#  35 邪聚品
邪聚品第三十五
jing:: 
## 1
（一）
聞如是：
一時，佛在舍衛國祇樹給孤獨園。 ^698c6

爾時，世尊告諸比丘：「若有人在邪見聚者，有何相像？
有何相貌？」爾時，諸比丘白世尊言：「如來是諸法之王，諸法之尊。
善哉！世尊！當與諸比丘而說此義。
我等聞已，當奉行之。」 ^698c7

世尊告曰：「汝善思念之，吾當為汝分別其義。」 ^698c11

諸比丘對曰：「如是。
世尊！」爾時，諸比丘從佛受教。 ^698c12

世尊告曰：「在邪聚之人，當以五事知之，以見五事則知此人為住邪聚。
云何為五？應笑而不笑，應歡喜時而不歡喜，
應起慈心而不起慈心，作惡而不恥，聞其善語而不著意；當知此人必住邪聚。
若有眾生住邪聚者，當以此五事知之。 ^698c13

「復次，有眾生有住正聚者，有何相貌？
有何因緣？」 ^698c19

爾時，諸比丘白佛言：「如來是諸法之王，諸法之尊。
唯願，世尊！當與諸比丘而說此義。
我等聞已，當奉行之。」 ^698c20

世尊告曰：「汝等善思念之，吾當為汝分別其義。」 ^698c22

諸比丘對曰：「如是。
世尊！」爾時，諸比丘從佛受教。 ^698c23

世尊告曰：「在正聚之人，當以五事知之，以見五事則知此人為住正聚。
云何為五？應笑則笑，應歡喜則歡喜，應起慈心則起慈心，
可恥則恥，聞善著意；當知此人已住正聚。
是故，諸比丘！當除邪聚，住於正聚。
如是，諸比丘！當作是學。」 ^698c24

爾時，諸比丘聞佛所說，歡喜奉行。
jing:: 
##  2
（二） ^699a1

聞如是：
一時，佛在舍衛國祇樹給孤獨園。 ^699a3

爾時，世尊告諸比丘：「如來出現世時，必當為五事。
云何為五？一者當轉法輪，二者當度父母，
三者無信之人立於信地，四者未發菩薩意使發菩薩心，五者當授將來佛決。
若如來出現世時，當為此五事。
是故，諸比丘！當起慈心向於如來。
如是，比丘！當作是學。」 ^699a4

爾時，諸比丘聞佛所說，歡喜奉行。
jing:: 
##  3
（三） ^699a10

聞如是：
一時，佛在舍衛國祇樹給孤獨園。 ^699a11

爾時，世尊告諸比丘：「有五惠施不得其福。
云何為五？一者以刀施人，二者以毒施人，
三者以野牛施人，四者婬女施人，五者造作神祠。
是謂，比丘！有此五施不得其福。 ^699a12

「比丘當知：復有五施令得大福。
云何為五？一者造作園觀，二者造作林樹，
三者造作橋梁，四者造作大船，五者與當來、過去造作房舍住處。
是謂，比丘！有此五事令得其福。」 ^699a16

爾時，世尊便說此偈：
　　「園觀施清涼，及作好橋梁，
　　河津渡人民，并作好房舍。
　　彼人日夜中，恒當受其福，
　　戒定以成就，此人必生天。 ^699a20

「是故，諸比丘！當念修行此五德施。
如是，諸比丘！當作是學。」 ^699a25

爾時，諸比丘聞佛所說，歡喜奉行。
jing:: 
##  4
（四） ^699a26

聞如是：
一時，佛在舍衛國祇樹給孤獨園。 ^699a28

爾時，世尊告諸比丘：「女人有五力輕慢夫主。
云何為五？一者色力，二者親族之力，三者田業之力，
四者兒力，五者自守力。
是謂女人有此五力。
比丘當知，女人依此五力已，便輕慢夫主。
設復夫以一力，盡覆蔽彼女人。
云何為一力？所謂富貴力也。
夫人以貴，色力不如，親族、田業、兒、自守盡不如也。
皆由一力，勝爾許力也。 ^699a29

「今弊魔波旬亦有五力。
云何為五？所謂色力、聲力、香力、味力、細滑力，
夫愚癡之人著色、聲、香、味、細滑之法者，不能得度波旬境界。
若聖弟子成就一力，勝爾許力。
云何為一力？所謂無放逸力。
設賢聖弟子成就無放逸者，則不為色、
聲、香、味、細滑之所拘繫。
以不為五欲所繫，則能分別生、老、病、死之法，
勝魔五力，不墮魔境界，度諸畏難，至無為之處。」 ^699b7

爾時，世尊便說此偈：
　　「戒為甘露道，放逸為死徑，
　　不貪則不死，失道為自喪。」 ^699b15

佛告諸比丘：「當念修行而不放逸。
如是，諸比丘！當作是學。」 ^699b19

爾時，諸比丘聞佛所說，歡喜奉行。
jing:: 
##  5
（五） ^699b20

聞如是：
一時，佛在舍衛國祇樹給孤獨園。 ^699b22

爾時，世尊告諸比丘：「女人有五欲想。
云何為五欲想？一者生豪貴之家，二者嫁適富貴之家，
三者使我夫主言從語用，四者多有兒息，五者在家獨得由己。
是謂，比丘！女人有此五事可欲之想。 ^699b23

「如是。比丘！我比丘亦有五事可欲之想。
云何為五？所謂禁戒、多聞、三昧成就、智慧、智慧解脫。
是謂，比丘！有此五事可欲之法。」 ^699b27

爾時，世尊便說此偈：
　　「我生豪族種，亦適富貴家，
　　能役使夫主，非福不剋獲。
　　使我饒兒息，香華自嚴飾，
　　雖有此想念，非福不剋獲。
　　信戒而成就，三昧不移動，
　　智慧亦成就，懈怠而不剋。
　　尋欲得道果，不由生死淵，
　　願欲至涅槃，懈怠而不剋。 ^699c1

「如是，諸比丘！當求方便，行於善法，除去不善法，
漸當前進，無有中悔之心。
如是，諸比丘！當作是學。」 ^699c10

爾時，諸比丘聞佛所說，歡喜奉行。
jing:: 
##  6
（六） ^699c12

聞如是：
一時，佛在舍衛國祇樹給孤獨園。 ^699c14

爾時，世尊告諸比丘：「有五時不應向人禮。
云何為五？若在偷婆中不應向禮，在大眾中不應向禮，
又在道路不應向禮，病痛著床不應向禮，若飲食時不應向禮。
是謂，比丘！有此五事不應向禮。 ^699c15

「復有五事知時之禮。
云何為五？不在偷婆中，不在大眾中，不在道路，
亦不病痛，復非飲食，此應向禮。
是故，諸比丘！當作方便，知時之行。」 ^699c19

爾時，諸比丘聞佛所說，歡喜奉行。
jing:: 
##  7
（七） ^699c23

聞如是：
一時，佛在羅閱城迦蘭陀竹園所，與大比丘眾五百人俱。 ^699c24

爾時，世尊告優頭槃：「汝今入羅閱城求少溫湯。
所以然者，如我今日脊患風痛。」 ^699c25

優頭槃白佛：「如是。
世尊！」是時，優頭槃受佛教已，到時著衣持鉢，入羅閱城求湯。
爾時，尊者優頭槃便作是念：「世尊有何因緣，使我求湯？
如來諸結已盡，諸善普會。
然如來復作是語：『我今患風。』
又復世尊不授姓名，當至誰家？」 ^699c27

是時，尊者優頭槃以天眼觀羅閱城男子之類，必應度者。
是時，見羅閱城中有長者名毘舍羅先，
不種善根，無戒、無信、邪見，於佛、法、眾與邊見共相應。
彼便有此見：無施、無與、無有受者，亦復無有善惡果報，
無今世、後世、無父、無母，世無沙門、婆羅門等成就者，
於今世、後世自身作證而自遊化。
壽命極短，餘五日之後當取命終。
又事五道大神。是時，優頭槃便作是念：「如來必欲度此長者。
所以然者，此長者命終之後，當生啼哭地獄中。」
是時，優頭槃便笑，五道大神遙見笑，即隱其形而作人像，來至優頭槃所而給使令。
是時，尊者優頭槃將此使人往至長者門外住，默然不語。 ^700a3

是時，長者遙見有道人在門外立，即時便說此偈：
　　「汝今默然住，剃頭著袈裟，
　　為欲求何等，因由何故來？」 ^700a17

爾時，優頭槃復以此偈報曰：
　　「如來無著尊，今日患風發，
　　設有溫湯者，如來欲洗浴。」 ^700a21

是時，長者默然不報。
是時，五道大神告毘舍羅先曰：「長者可以湯相惠，
必當獲福無量，當得甘露之報。」 ^700a24

是時，長者報曰：「我自有五道大神，用此沙門為？
能加益何等事？」 ^700a26

是時，五道大神便說此偈：
　　「如來當生時，天帝來下侍，
　　更誰出是者，能與共儔匹。
　　用五道神為，不能有所濟，
　　寧供養釋師，便獲大果報。」 ^700a28

爾時，五道大神復重語長者曰：「汝好自守護身、
口、意行，汝不知五道大神之威力乎？」
是時，五道大神即化作大鬼神形，右手執劍語長者曰：
「今我身者是五道大神，速與此沙門湯，勿足稽留。」 ^700b4

是時，長者便作是念：「甚奇！
甚特！五道大神乃供養此沙門。」
即以香湯授與道人，復以石蜜授與沙門。 ^700b8

是時，五道大神自執此香湯，共優頭槃至世尊所，以此香湯奉上如來。
爾時，世尊以此香湯，沐浴身體，風尋時差，更不增劇。 ^700b10

是時，長者後五日便取命終，生四天王中。
是時，尊者優頭槃聞長者命終，即往至世尊所，
頭面禮足，在一面坐。
是時，優頭槃白如來言：「此長者命終為生何處？」 ^700b13

世尊告曰：「此長者命終生四天王中。」 ^700b17

優頭槃白佛言：「此長者於彼命終當生何處？」 ^700b18

世尊告曰：「於彼命終當生四天王中，三十三天，
乃至生他化自在天，於彼命終，復來生四天王中。
此長者身，六十劫中不墮惡趣，最後得作人身，
剃除鬚髮，著三法衣，出家學道，成辟支佛。
所以然者，湯施之德，其福乃爾。
是故，優頭槃！恒念浴眾僧，聞說道教。
如是，優頭槃！當作是學。」 ^700b19

爾時，尊者優頭槃聞佛所說，歡喜奉行。
jing:: 
##  8
（八） ^700b26

聞如是：
一時，佛在舍衛國祇樹給孤獨園。 ^700b27

爾時，有異比丘不樂修梵行，欲捨禁戒還為白衣。
是時，彼比丘往至世尊所，頭面禮足，在一面坐。
爾時，彼比丘白世尊言：「我今不樂修於梵行，欲捨禁戒還為白衣。」 ^700b28

世尊告曰：「汝今何故不樂修梵行，欲捨禁戒還為白衣？」 ^700c3

比丘報曰：「我今心意熾盛，身中火燃。
若我見女人時，端正無雙，我爾時便作是念：『使此女人與我共交。』
又復作是念：『此非正法，設我從此心者，則非正理。』
我爾時復作是念：『此是惡利，非為善利；
此是惡法，非為善法。』
我今欲捨禁戒還為白衣，沙門禁戒實不可犯，我於俗人中可分檀布施。」 ^700c4

世尊告曰：「夫為女人有五種惡。
云何為五？一者穢惡，二者兩舌，三者嫉妬，
四者瞋恚，五者無反復。」 ^700c11

爾時，世尊便說此偈：
　　「非喜由財義，現善內懷毒，
　　壞人趣道善，如鷹捨污池。 ^700c13

「是故，比丘！當除不淨之想，思惟淨觀。
比丘思惟淨觀已，盡斷欲愛、色愛、無色愛、
盡斷無明、憍慢。汝今，比丘！
欲從何生？為從髮生？
然髮惡露不淨，皆由幻化誑惑世人。
手、爪、齒、形體之屬，乃無淨處，何者是真？
何者是實？從頭至足皆悉如是。
肝、膽、五藏、有形之物，無一可貪，何者是真？
汝今，比丘！欲從何生，汝今善修梵行，如來正法必當盡苦，
人命極短不久存世，雖復極壽不過百歲，所出無幾。 ^700c16

「比丘當知，如來出世，甚為難值，聞法亦難；
受四大形，亦復難得；諸根具足，亦復難得；
得生中國，亦復難值；與善知識相遭，亦復難得；
聞法亦難，分別義理，亦復難得；法法成就，此事亦難。
汝今，比丘！設與善知識從事者，便能分別諸法，亦當與人廣演其義。
設當聞法已，則能分別，能分別法已，則能說其義，
無有欲想、瞋恚、愚癡之想，以離三毒，便脫生、
老、病、死，我今粗說其義。」 ^700c25

爾時，彼比丘從佛受教，便從坐起，禮世尊足，便退而去。 ^701a5

是時，彼比丘在閑靜之處，思惟其法。
所以族姓之子剃除鬚髮，出家學道，欲修無上梵行：
生死已盡，梵行已立，所作已辦，更不復受胎，如實知之。
爾時，彼比丘便成阿羅漢。 ^701a6

爾時，彼比丘聞佛所說，歡喜奉行。
jing:: 
##  9
（九） ^701a10

聞如是：
一時，佛在羅閱城迦蘭陀竹園所，與大比丘眾五百人俱。 ^701a12

爾時，阿難、多耆奢時到，著衣持鉢，入城乞食。
是時，多耆奢在一巷中見一女人，極為端正，
與世奇特；見已，心意錯亂，不與常同。 ^701a13

是時，多耆奢即以偈向阿難說：
　　「欲火之所燒，心意極熾然，
　　願說滅此義，多有所饒益。」 ^701a16

是時，阿難復以此偈報曰：
　　「知欲顛倒法，心意極熾然，
　　當除想像念，欲意便自休。」 ^701a20

是時，多耆奢復以偈報曰：
　　「心為形之本，眼為候之原，
　　睡臥見扶接，形如亂草萎。」 ^701a23

是時，尊者阿難即前進，以右手摩多耆奢頭。
爾時，即說此偈：
　　「念佛無貪欲，度彼欲難陀，
　　覩天現地獄，制意離五趣。」 ^701a26

是時，多耆奢聞尊者阿難語已，便作是說：「止！
止！阿難！」俱乞食訖，還至世尊所。 ^701b1

是時，彼女人遙見多耆奢便笑。
時，多耆奢遙見女人笑，便生此想念：「汝今形體骨立皮纏，
亦如畫瓶，內盛不淨，誑惑世人，令發亂想。」
爾時，尊者多耆奢觀彼女人，從頭至足，此形體中有何可貪？
三十六物皆悉不淨。
今此諸物為從何生？
是時，尊者多耆奢復作是念：「我今觀他形，
為不如自觀身中，此欲為從何生？
為從地種生耶？水、火、風種生耶？
設從地種生，地種堅強不可沮壞；設從水種生，
水種極濡不可獲持；設從火種生，火種不可獲持；
設從風種生，風種無形而不可獲持。」
是時，尊者便作是念：「此欲者，但從思想生。」 ^701b2

爾時，便說此偈〔上文火種，類餘應少二字，
本同未詳〕：
　　「欲我知汝本，但以思想生，
　　非我思想汝，則汝而不有。」 ^701b15

爾時，尊者多耆奢又說此偈，如思惟不淨之想，即於彼處有漏心得解脫。 ^701b18

時，阿難及多耆奢出羅閱城至世尊所，
頭面禮足，在一面坐。
是時，多耆奢白世尊言：「我今快得善利，以有所覺。」 ^701b19

世尊告曰：「汝今云何自覺？」 ^701b22

多耆奢白佛言：「色者無牢，亦不堅固，不可覩見，
幻偽不真；痛者無牢，亦不堅固，亦如水上泡，
幻偽不真；想者無牢，亦不堅固，幻偽不真，
亦如野馬；行亦無牢，亦不堅固，亦如芭蕉之樹，
而無有實；識者無牢，亦不堅固，幻偽不真。」
重白佛言：「此五盛陰無牢，亦不堅固，幻偽不真。」 ^701b23

是時，尊者多耆奢便說此偈：
　　「色如聚沫，痛如浮泡，想如野馬，
　　行如芭蕉，識為幻法，最勝所說。
　　思惟此已，盡觀諸行，皆悉空寂，
　　無有真正，皆由此身，善逝所說。
　　當滅三法，見色不淨，此身如是，
　　幻偽不真，此名害法，五陰不牢，
　　已解不真，今還上跡。 ^701b29

「如是。世尊！我今所覺正謂此耳。」
世尊告曰：「善哉！多耆奢！
善能觀察此五盛陰本。
汝今當知，夫為行人當觀察此五陰之本，皆不牢固。
所以然者，當觀此五盛陰時，在道樹下成無上等正覺，亦如卿今日所觀。」
爾時，說此法時，坐上六十比丘漏盡意解。 ^701c8

爾時，尊者多耆奢聞佛所說，歡喜奉行。
jing:: 
##  10
（一〇） ^701c13

聞如是：
一時，佛在舍衛國祇樹給孤獨園。 ^701c15

爾時，僧迦摩長者子往至世尊所，頭面禮足，在一面坐。
是時，長者子白佛言：「唯願世尊聽在道次。」 ^701c16

是時，長者子即得為道，在閑靜之處，剋己修行，成其法果。
所以族姓子剃除鬚髮，出家學道：生死已盡，
梵行已立，所作已辦，更不復受胎，如實知之。
是時，僧迦摩便成阿羅漢。
是時，在閑靜之處，便生此念：「如來出現甚為難遇，
多薩阿竭時時乃出，亦如優曇鉢花時時乃出。
此亦如是，如來出現於世時時乃有，一切行滅亦復難遇，
出要亦難，愛盡、無欲、涅槃，此乃為要。」 ^701c18

爾時，僧迦摩婦母聞女聟作道人，不復著欲，
捨於家累，又捐我女，如棄聚唾。
爾時，此母往至女所，而語女曰：「汝聟實作道乎？」 ^701c26

其女報曰：「女亦不詳為作道不耶？」
其老母曰：「汝今可自莊嚴著好衣裳，抱此男、
女，往至僧迦摩所。」
爾時，母及女共相將至僧迦摩所。
爾時，尊者僧迦摩在一樹下結加趺坐。
是時，婦、母二人在前，默然而立。 ^702a1

是時，老母及女觀僧迦摩從頭至足，而語僧迦摩曰：「汝今何故不與我女共語乎？
今此兒女由汝而生，汝今所為實為非理，
人所不許，汝今所思惟者，非是人行。」 ^702a5

是時，尊者僧迦摩即時便說此偈：
　　「此外更無善，此外更無妙，
　　此外更無是，善念無過是。」 ^702a9

是時，婦母語僧迦摩曰：「我女今有何罪？
有何非法？今何故捨之出家學道？」 ^702a13

是時，僧迦摩便說此偈：
　　「臭處不淨行，瞋恚好妄語，
　　嫉妬心不正，如來之所說。」 ^702a14

是時，老母語僧迦摩曰：「非獨我女而有此事，一切女人皆同此耳。
舍衛城中人民之類，見我女者，悉皆意亂，
欲與交通，如渴欲飲，覩無厭足，皆起想著。
汝今云何捨之學道，方更謗毀？
設汝今日不用我女者，汝所生男、女，還自錄之。」 ^702a18

爾時，僧迦摩復說此偈：
　　「我亦無男女，田業及財寶，
　　亦復無奴婢，眷屬及營從。
　　獨步無有侶，樂於閑靜處，
　　行作沙門法，求於正佛道。
　　有男有女者，愚者所習行，
　　我常無我身，豈有男女哉。」 ^702a24

是時，婦、母、男、女聞說此偈已，各作是念：
「如我今日觀察此意，必不還家。」
復更觀察從頭至足，長歎息已，前自長跪，
而作是語：「設身、口、意所造非法者，盡共忍之。」
即遶三匝而退所在。 ^702b2

是時，尊者阿難到時，著衣持鉢，入舍衛城乞食，
遙見老母及女而問之曰：「向者頗見僧迦摩乎？」 ^702b6

其老母報曰：「雖見亦不為見。」 ^702b8

阿難報曰：「頗共言語乎？」
老母報曰：「雖共言語，不入我意。」 ^702b9

是時，尊者阿難便說此偈：
　　「欲使火生水，復使水生火，
　　空法欲使有，無欲欲使欲。」 ^702b10

是時，尊者阿難乞食已，還詣祇樹給孤獨園。
往至僧迦摩所，在一面坐。
語僧迦摩曰：「已知如真法乎？」 ^702b14

僧迦摩報曰：「我已覺知如真法也。」 ^702b16

阿難報曰：「云何覺知如真法乎？」
僧迦摩報曰：「色者無常，此無常義即是苦；
苦者即無我；無我者即是空也。
痛、想、行、識皆悉無常，此無常義即是苦；
苦即無我；無我者即是空也。
此五盛陰是無常義；無常義者即是苦義；
我非彼有，彼非我有。」
是時，僧迦摩便說此偈：
　　「苦苦還相生，度苦亦如是，
　　賢聖八品道，乃至滅盡處。
　　更不還此生，流轉天人間，
　　當盡苦原本，永息無移動。
　　我今見空跡，如佛之所說，
　　今得阿羅漢，更不受胞胎。」 ^702b17

是時，尊者阿難歎曰：「善哉！
如真之法善能決了。」 ^702c1

是時，阿難便說此偈：
　　「善守梵行跡，亦能善修道，
　　斷諸一切結，真佛之弟子。」 ^702c2

爾時，阿難說此偈已，即從坐起而去。
往至世尊所，頭面禮足，在一面立。 ^702c5

爾時，阿難以此因緣，具白世尊。
爾時，世尊告諸比丘：「欲平等論阿羅漢，當言僧迦摩比丘是也。
能降伏魔官屬者，亦是僧迦摩比丘。
所以然者，僧迦摩比丘七變往降魔，今方成道。
自今已後，聽七變作道。
過此限者，則為非法。」 ^702c6

爾時，世尊告諸比丘：「我聲聞中第一比丘能降伏魔，
今方成道者，所謂僧迦摩比丘是。」 ^702c13

爾時，諸比丘聞佛所說，歡喜奉行。
增壹阿含經卷第二十七
 ^702c15
