
other:: 雜阿含經卷第三十
translator:: 宋天竺三藏求那跋陀羅譯

# 三〇

jing:: 
##  830
（八三〇）
如是我聞：
一時，佛住崩伽闍崩伽耆林中。 ^213a5

爾時，世尊為諸比丘說戒相應法，讚歎制戒法。 ^213a6

爾時，尊者迦葉氏於崩伽聚落住，聞世尊說戒相應法，
讚歎是戒，極心不忍不喜，言：「此沙門極讚歎是戒，極制是戒。」 ^213a7

爾時，世尊於崩伽聚落隨所樂住已，向舍衛國去，
次第遊行，至舍衛國祇樹給孤獨園。 ^213a10

時，尊者迦葉氏，世尊去後不久，心即生悔：
「我今失利，得大不利，於世尊所說戒相應法，
讚歎制戒時，於世尊所，心不忍不喜，心不歡喜，
而作是言：『沙門極制是戒，極讚歎是戒。』」 ^213a12

時，尊者迦葉氏夜過晨朝，著衣持鉢，入崩伽聚落乞食。
食已，還精舍，付囑臥具，自持衣鉢，向舍衛城次第遊行，
至舍衛國，舉衣鉢，洗足已，詣世尊，稽首禮足，
白佛言：「悔過。世尊！
悔過。善逝！我愚我癡，不善不辨。
我聞世尊為諸比丘說戒相應法，讚歎制戒時，
於世尊所，不忍不喜，心不欣樂，而作是言：
『是沙門極制是戒，讚歎是戒。』」 ^213a16

佛告迦葉氏：「汝何時於我所，心不忍不喜，
不生欣樂，而作是言：『此沙門極制是戒，讚歎是戒。』？」 ^213a24

迦葉氏白佛言：「時，世尊於崩伽闍聚落崩伽耆林中，
為諸比丘說戒相應法，讚歎是戒。
我爾時於世尊所，心得不忍、不歡喜，心不欣樂，
而作是言：『是沙門極制是戒，讚歎是戒。』
世尊！我今日自知罪悔，自見罪悔，唯願世尊受我悔過，哀愍故！」 ^213a26

佛告迦葉氏：「汝自知悔、愚癡、不善不辨，
聞我為諸比丘說戒相應法，讚歎制戒，
而於我所，不忍不喜，心不欣樂，而作是言：
『是沙門極制是戒，極歎是戒。』
汝今迦葉自知悔、自見悔已，於未來世，
律儀戒生戒，今授汝，哀愍故。
迦葉氏！如是悔者，善法增長，終不退減。
所以者何？若有自知罪、自見罪而悔過者，
於未來世，律儀戒生，善法增長，不退減故。 ^213b2

「正使迦葉為上座者，不欲學戒、不重於戒、
不歎制戒，如是比丘我不讚歎。
所以者何？若大師所讚歎者，餘人則復與相習近，
恭敬親重；若餘人與相習近親重者，則與同見，
同彼所作；同彼所作者，長夜當得不饒益苦。
是故我於彼長老初不讚歎，以其初始不樂學戒故。
如長老，中年、少年亦如是。 ^213b11

「若是上座長老初始重於戒學，讚歎制戒，
如是長老我所讚歎，以其初始樂戒學故。
大師所讚歎者，餘人亦當與相習近親重，
同其所見；同其所見故，於未來世，彼當長夜以義饒益。
是故於彼長老比丘常當讚歎，以初始樂學戒故。
中年、少年亦復如是。」 ^213b18

佛說此經已，諸比丘聞佛所說，歡喜奉行。
jing:: 
##  831
（八三一） ^213b24

如是我聞：
一時，佛住舍衛國祇樹給孤獨園。 ^213b26

爾時，世尊告諸比丘：「若諸上座長老比丘初始不樂學戒、
不重於戒，見餘比丘初樂學戒、重於戒、
讚歎制戒者，彼亦不隨時讚歎，我於此等比丘所亦不讚歎，
以其初始不樂學戒故。
所以者何？若大師讚歎彼者，餘人當復習近親重，
同其所見；以同其所見故，長夜當受不饒益苦。
是故我於彼長老，中年、少年亦復如是。
樂學戒者，如前說。」 ^213b27

佛說此經已，諸比丘聞佛所說，歡喜奉行。
jing:: 
##  832
（八三二） ^213c6

如是我聞：
一時，佛住舍衛國祇樹給孤獨園。 ^213c8

爾時，世尊告諸比丘：「有三學。
何等為三？謂增上戒學、增上意學、增上慧學。
何等為增上戒學？
若比丘住於戒波羅提木叉，具足威儀行處，
見微細罪則生怖畏，受持學戒，是名增上戒學。
何等為增上意學？
若比丘離諸惡不善法，有覺有觀，離生喜樂，
初禪具足住，乃至第四禪具足住，是名增上意學。
何等為增上慧學？
若比丘此苦聖諦如實知，此苦集聖諦、
此苦滅聖諦、此苦滅道跡聖諦如實知，是名增上慧學。」 ^213c9

佛說此經已，諸比丘聞佛所說，歡喜奉行。 ^213c18

三學餘經，如前念處說。 ^213c20

如禪，如是無量、無色。
如四聖諦，如是四念處、四正斷、四如意足、
五根、五力、七覺分、八聖道、四道、四法句、
止觀修習，亦如是說。
jing:: 
##  833
（八三三） ^213c21

如是我聞：
一時，佛住毘舍離國獼猴池側重閣講堂。 ^213c24

時，有善調象師離車，名曰難陀，來詣佛所，
稽首佛足，退坐一面。 ^213c25

爾時，世尊告離車難陀言：「若聖弟子成就四不壞淨者，
欲求壽命，即得壽命，求好色、力、樂、辯、自在即得。
何等為四？謂佛不壞淨成就，法、僧不壞淨，聖戒成就。
我見是聖弟子於此命終，生於天上，於天上得十種法。
何等為十？得天壽、天色、天名稱、天樂、天自在，
天色、聲、香、味、觸。若聖弟子於天上命終，
來生人中者，我見彼十事具足。
何等為十？人間壽命、人好色、名稱、樂、自在、
色、聲、香、味、觸。我說彼多聞聖弟子不由他信、
不由他欲、不從他聞、不取他意、不因他思，我說彼有如實正慧知見。」 ^213c26

爾時，難陀有從者，白難陀言：「浴時已到，今可去矣！」 ^214a9

難陀答言：「我今不須人間澡浴，我今於此勝妙法以自沐浴，
所謂於世尊所得清淨信樂。」 ^214a10

爾時，離車調象師難陀聞佛所說，歡喜隨喜，
從座起，作禮而去。
jing:: 
##  834
（八三四） ^214a12

如是我聞：
一時，佛住毘舍離國獼猴池側重閣講堂。 ^214a14

爾時，世尊告諸比丘：「若聖弟子成就四不壞淨者，
不於人中貧活而活，不寒乞，自然富足。
何等為四？謂於佛不壞淨成就，法、僧、聖戒不壞淨成就。
是故，比丘！當如是學：『我當成就於佛不壞淨，
法、僧不壞淨，聖戒成就。』」 ^214a15

佛說此經已，諸比丘聞佛所說，歡喜奉行。
jing:: 
##  835
（八三五） ^214a20

如是我聞：
一時，佛住舍衛國祇樹給孤獨園。 ^214a22

爾時，世尊告諸比丘：「轉輪王七寶具足，
成就人中四種神力，王四天下，身壞命終，生於天上。
雖復轉輪聖王七寶具足，成就人間神力，
王四天下，身壞命終，得生天上，然猶未斷地獄、
畜生、餓鬼惡趣之苦。
所以者何？以轉輪王不得於佛不壞淨，
法、僧不壞淨，聖戒不成就故。 ^214a23

「多聞聖弟子持糞掃衣，家家乞食，草蓐臥具；
而彼多聞聖弟子解脫地獄、畜生、餓鬼惡趣之苦。
所以者何？以彼多聞聖弟子於佛不壞淨，
法、僧不壞淨，聖戒成就。
是故，諸比丘！當作是學：『於佛不壞淨，法、
僧不壞淨，聖戒成就。』」 ^214a29

佛說此經已，諸比丘聞佛所說，歡喜奉行。
jing:: 
##  836
（八三六） ^214b5

如是我聞：
一時，佛住舍衛國祇樹給孤獨園。 ^214b7

爾時，世尊告諸比丘：「汝等當起哀愍心、慈悲心。
若有人於汝等所說樂聞樂受者，汝當為說四不壞淨，令入令住。
何等為四？於佛不壞淨、於法不壞淨、於僧不壞淨、於聖戒成就。
所以者何？若四大——地、水、火、風，有變易增損，此四不壞淨未甞增損變異。
彼無增損變異者，謂多聞聖弟子於佛不壞淨成就，
若墮地獄、畜生、餓鬼者，無有是處！
是故，諸比丘！當作是學：『我當成就於佛不壞淨，
法、僧不壞淨，聖戒成就，亦當建立餘人，令成就。』」 ^214b8

佛說此經已，諸比丘聞佛所說，歡喜奉行。
jing:: 
##  837
（八三七） ^214b18

如是我聞：
一時，佛住舍衛國祇樹給孤獨園。 ^214b20

爾時，世尊告諸比丘：「若信人者，生五種過患，
彼人或時犯戒違律，為眾所棄。
恭敬其人者，當作是念：『此是我師，我所重敬，
眾僧棄薄，我今何緣入彼塔寺？』
不入塔寺已，不敬眾僧；不敬僧已，不得聞法；
不聞法已，退失善法，不得久住於正法中。
是名信敬人生初過患。 ^214b21

「復次，敬信人者，所敬之人犯戒違律，眾僧為作不見舉。
敬信彼人者，當作是念：『此是我師，我所敬重，
而今眾僧作不見舉，我今何緣復入塔寺？』
不入塔寺已，不敬眾僧；不敬眾僧已，不得聞法；
不聞法已，退失善法，不得久住於正法中。
是名敬信人故生第二過患。 ^214b27

「復次，彼人若持衣鉢，餘方遊行。
敬彼人者，而作是念：『我所敬人著衣持鉢，
人間遊行，我今何緣入彼塔寺？』
不入塔寺已，不得恭敬眾僧；不敬眾僧已，
不得聞法；不聞法已，退失善法，不得久住於正法中。
是名敬信人故生第三過患。 ^214c5

「復次，彼所信敬人捨戒還俗。
敬信彼人者，而作是念：『彼是我師，我所敬重，
捨戒還俗，我今不應入彼塔寺。』
不入寺已，不敬眾僧；不敬僧已，不得聞法；
不聞法已，退失善法，不得久住於正法中。
是名敬信人故生第四過患。 ^214c10

「復次，彼所信敬人身壞命終。
敬信彼人者，而作是念：『彼是我師，我所敬重，
今已命終，我今何緣入彼塔寺？』
不入寺故，不得敬僧；不敬僧已，不得聞法；
不聞法故，退失善法，不得久住於正法中。
是名敬信人故生第五過患。 ^214c16

「是故，諸比丘！當如是學：『我當成就於佛不壞淨，
於法、僧不壞淨，聖戒成就。』」 ^214c21

佛說此經已，諸比丘聞佛所說，歡喜奉行。
jing:: 
##  838
（八三八） ^214c23

如是我聞：
一時，佛住舍衛國祇樹給孤獨園。 ^214c25

爾時，世尊告諸比丘：「有四種食，長養眾生，四大增長攝受。
何等為四？謂摶食、觸食、意思食、識食。
如是，福德潤澤，為安樂食。
何等為四？謂於佛不壞淨，於法、僧不壞淨，聖戒成就。
是故，諸比丘！當作是學：『我當成就於佛不壞淨，
於法、僧不壞淨，聖戒成就。』」 ^214c26

佛說此經已，諸比丘聞佛所說，歡喜奉行。
jing:: 
##  839
（八三九） ^215a3

如是我聞：
一時，佛住舍衛國祇樹給孤獨園。 ^215a4

爾時，世尊告諸比丘……如上說。
差別者：「於佛不壞淨成就者，為聞法、眾僧所念、聖戒成就。」 ^215a5

佛說此經已，諸比丘聞佛所說，歡喜奉行。
jing:: 
##  840
（八四〇） ^215a7

次經亦如上說。差別者：「若於佛不壞淨成就者，
法、僧，慳垢纏眾生離慳垢心，在家而住解脫，
心施，常行樂施，常樂於捨，行平等施，聖戒成就。」 ^215a9

佛說此經已，諸比丘聞佛所說，歡喜奉行。
jing:: 
##  841
（八四一） ^215a12

次經亦如上說。差別者：「如是聖弟子四種福德潤澤，
善法潤澤，攝受稱量功德，不可稱量爾所果福、
爾所果、爾所福果集，然彼得眾多福利，是大功德聚數。
譬如五河合流，謂恒河、耶菩那、薩羅由、
伊羅跋提、摩醯，於彼諸水無能度量百瓶、
千瓶、百千萬瓶者，然彼水多，是大水聚數。
如是聖弟子成就四功德潤澤者，無能度量其福多少，
然彼多福，是大功德聚數。
是故，諸比丘！當作是學：『我當成就於佛不壞淨，
於法、僧不壞淨，聖戒成就。』」 ^215a14

爾時，世尊即說偈言：
　　「眾吉之巨海，自淨能淨彼，
　　汪洋而平流，實諸百川長，
　　一切諸江河，群生之所依，
　　悉歸於大海，此身亦復然，
　　施戒修功德，百福流所歸。」
jing:: 
##  842
（八四二） ^215a24

如是我聞：
一時，佛住舍衛國祇樹給孤獨園。 ^215b1

爾時，世尊告諸比丘：「婆羅門者，說虛偽道，
愚癡惡邪，不正趣向，非智等覺向於涅槃。
彼作如是化諸弟子：於十五日，以胡麻屑、
菴羅摩羅屑沐浴身體，著新劫貝，頭垂長縷，
牛屎塗地而臥於上，言：『善男子！
晨朝早起，脫衣舉著一處，躶其形體，向東方馳走，
正使道路逢兇象、惡馬、狂牛、猘狗、棘刺、
叢林、坑#CB00589;、深水，直前莫避，
遇害死者，必生梵天。』
是名外道愚癡邪見，非智等覺向於涅槃。
我為弟子說平正路，非愚癡，向智慧等覺，
向於涅槃，謂八聖道——正見乃至正定。」 ^215b2

佛說此經已，諸比丘聞佛所說，歡喜奉行。
jing:: 
##  843
（八四三） ^215b13

如是我聞：
一時，佛住舍衛國祇樹給孤獨園。 ^215b15

爾時，世尊告尊者舍利弗：「所謂流者。
何等為流？」 ^215b16

舍利弗白佛言：「世尊所說流者，謂八聖道。」 ^215b17

復問舍利弗：「謂入流分。
何等為入流分？」 ^215b18

舍利弗白佛言：「世尊！
有四種入流分。何等為四？
謂親近善男子、聽正法、內正思惟、法次法向。」 ^215b19

復問舍利弗：「入流者成就幾法？」 ^215b21

舍利弗白佛言：「有四分成就入流者。
何等為四？謂於佛不壞淨、於法不壞淨、
於僧不壞淨、聖戒成就。」 ^215b22

佛告舍利弗：「如汝所說，流者，謂八聖道。
入流分者有四種，謂親近善男子、聽正法、
內正思惟、法次法向。
入流者成就四法，謂於佛不壞淨、於法不壞淨、
於僧不壞淨、聖戒成就。」 ^215b24

佛說此經已，尊者舍利弗聞佛所說，歡喜奉行。
jing:: 
##  844
（八四四） ^215b28

如是我聞：
一時，佛住舍衛國祇樹給孤獨園。 ^215c2

爾時，尊者舍利弗詣尊者阿難所，問訊慰勞已，退住一面。
尊者舍利弗語尊者阿難：「欲有所問，寧有閑暇為記說不？」 ^215c3

尊者阿難語舍利弗：「隨意所問，知者當答。」 ^215c5

舍利弗問尊者阿難：「為斷幾法，如來、應、
等正覺所知所見，記說彼人得須陀洹，
不墮惡趣法，決定向正覺，七有天人往生，究竟苦邊？」 ^215c6

尊者阿難語尊者舍利弗：「斷四法、成就四法，
如來、應、等正覺記說彼人得須陀洹，不墮惡趣法，
決定向三菩提，七有天人往生，究竟苦邊。
何等為四？謂聖弟子於佛不信住，則已斷已知，
成就於佛不壞淨；於法、僧不信惡戒，彼則已斷已知，
成就法、僧不壞淨及聖戒成就。
如是四法斷、四法成就，如來、應、等正覺所知所見，
記說彼人得須陀洹，不墮惡趣法，決定正向三菩提，
七有天人往生，究竟苦邊。」 ^215c9

尊者阿難尊者舍利弗：「如是！
如是！四法斷、四法成就，如來、應、等正覺所知所見，
記說彼人得須陀洹，決定正向三菩提，
七有天人往生，究竟苦邊。」 ^215c19

時，二正士共論議已，展轉隨喜，從座起去。
jing:: 
##  845
（八四五） ^215c22

如是我聞：
一時，佛住舍衛國祇樹給孤獨園。 ^215c24

爾時，世尊告諸比丘：「若比丘於五恐怖怨對休息，
三事決定，不生疑惑，如實知見賢聖正道，
彼聖弟子能自記說：『地獄、畜生、餓鬼惡趣已盡，
得須陀洹，不墮惡趣法，決定正向三菩提，
七有天人往生，究竟苦邊。』 ^215c25

「何等為五恐怖怨對休息？
若殺生因緣罪怨對恐怖生，若離殺生者，彼殺生罪怨對因緣生恐怖休息。
若偷盜、邪婬、妄語、飲酒罪怨對因緣生恐怖；
彼若離偷盜、邪婬、妄語、飲酒罪怨對者，
因緣恐怖休息，是名罪怨對因緣生五恐怖休息。 ^216a1

「何等為三事決定，不生疑惑？
謂於佛決定離於疑惑，於法、僧決定離疑惑，是名三法決定離疑惑。 ^216a6

「何等名為聖道如實知見？
謂此苦聖諦如實知，此苦集聖諦、此苦滅聖諦、
此苦滅道跡聖諦如實知，是名聖道如實知見。 ^216a8

「若於此五恐怖罪怨對休息、於三法決定離疑惑、
於聖意如實知見，是聖弟子能自記說：
『我地獄盡，畜生、餓鬼惡趣盡，得須陀洹，
不墮惡趣法，決定正趣三菩提，七有天人往生，究竟苦邊。』」 ^216a11

佛說此經已，諸比丘聞佛所說，歡喜奉行。
jing:: 
##  846
（八四六） ^216a15

如是我聞：
一時，佛住舍衛國祇樹給孤獨園。 ^216a17

爾時，世尊告諸比丘……如上說。
差別者：「何等為聖道如實知見？
謂八聖道——正見乃至正定。」 ^216a18

次經亦如是說。差別者：「何等為聖道如實知見？
謂十二支緣起如實知見。
如所說：『是事有故是事有，是事起故是事起。
如緣無明行，緣行識，緣識名色，緣名色六入處，
緣六入處觸，緣觸受，緣受愛，緣愛取，緣取有，
緣有生，緣生老、病、死、憂、悲、苦、惱。』
是名聖弟子如實知見。」 ^216a20

佛說此經已，諸比丘聞佛所說，歡喜奉行。
jing:: 
##  847
（八四七） ^216a26

如是我聞：
一時，佛住舍衛國祇樹給孤獨園。 ^216a28

爾時，世尊告諸比丘：「有四種諸天天道，
未淨眾生令淨，已淨者重令淨。
何等為四？謂聖弟子於佛不壞淨，於法、
僧不壞淨，聖戒成就，是名四種諸天天道，
未淨眾生令淨，已淨者重令淨。」 ^216a29

佛說此經已，諸比丘聞佛所說，歡喜奉行。
jing:: 
##  848
（八四八） ^216b4

如是我聞：
一時，佛住舍衛國祇樹給孤獨園。 ^216b6

爾時，世尊告諸比丘：「有四種諸天天道。
何等為四？謂聖弟子念如來事，如是：如來、
應、等正覺、明行足、善逝、世間解、無上士、
調御丈夫、天人師、佛世尊。
於此如來事生隨喜心，隨喜已，心歡悅，
心歡悅已，身猗息，身猗息已，覺受樂，覺受樂已，
三昧定，三昧定已，聖弟子作如是學：『何等為諸天天道？』
復作是念：『我聞無恚為上諸天天道。』
作是念：『我從今日，於世間若怖若安，不起瞋恚，我但當自受純一滿淨諸天天道。』
是名第一諸天天道，未淨眾生令淨，已淨者重令淨。 ^216b7

「復次，比丘！聖弟子念於法事，謂如來說正法、
律，現法離諸熾然，不待時節，通達涅槃，
即身觀察，緣自覺知。
如是知法事已，心生隨喜；隨喜已，身猗息，
身猗息已，覺受樂，覺受樂已，三昧定，三昧定已，
聖弟子作如是學：『何等為諸天天道？』
復作是念：『我聞無恚為上諸天天道，我從今日，
於此世間若怖若安，不起瞋恚，我當受持純一滿淨諸天天道。』
是名第二諸天天道。 ^216b17

「復次，比丘！若於僧事起於正念，謂世尊弟子僧正直等向，
所應恭敬、尊重、供養，無上福田。
彼如是於諸僧事正憶念已，心生隨喜；
心隨喜已，得歡悅，歡悅已，身猗息，身猗息已，
覺受樂，覺受樂已，三昧定，三昧定已，彼聖弟子作如是學：『何等諸天天道？』
復作是念：『我聞諸天無恚為上諸天天道，
我從今日，於諸世間若怖若安，不起瞋恚，我但當受持純一滿淨諸天天道。』
是名第三諸天天道。 ^216b26

「復次，比丘！謂聖弟子自念所有戒事，隨憶念言：
『我於此不缺戒、不污戒、不雜戒、明智所歎戒、智者不厭戒。』
於如是等戒事正憶念已，心生隨喜；隨喜已，
歡悅，歡悅已；身猗息，身猗息已，覺受樂，
覺受樂已，三昧定，三昧定已，聖弟子作是念：『何等為諸天天道？』
復作是念：『我聞諸天無恚為上，我從今日，
於諸世間若怖若安，不起瞋恚，我當受持純一滿淨諸天天道。』
是名第四諸天天道。
未淨眾生令淨，已淨者重令淨。」 ^216c6

佛說此經已，諸比丘聞佛所說，歡喜奉行。
jing:: 
##  849
（八四九） ^216c15

如是我聞：
一時，佛住舍衛國祇樹給孤獨園。 ^216c17

爾時，世尊告諸比丘：「有四種諸天天道。
未淨眾生令淨，已淨者增其淨。
何等為四？謂聖弟子念如來事，如是：如來、
應、等正覺、明行足、善逝、世間解、無上士、
調御丈夫、天人師、佛世尊。
彼如是念如來事已，則斷惡貪，及斷心惡不善過。
念如來故，心生隨喜；心隨喜已，則歡悅；
歡悅已，身猗息；身猗息已，覺受樂；覺受樂已，
三昧定；三昧定已，聖弟子作如是學：『何等為諸天天道？』
復作是念：『我聞無恚為上諸天天道。
我從今日，於諸世間若怖若安，不起瞋恚，但當受持純一滿淨諸天天道。』
如是法、僧、聖戒成就亦如是說。」 ^216c18

佛說此經已，諸比丘聞佛所說，歡喜奉行。
jing:: 
##  850
（八五〇） ^217a1

如是我聞：
一時，佛住舍衛國祇樹給孤獨園。 ^217a2

爾時，世尊告諸比丘：「有四種諸天天道，
未淨眾生令淨，已淨者增其淨。
何等為四？謂聖弟子念如來事，如是：如來、
應、等正覺、明行足、善逝、世間解、無上士、
調御丈夫、天人師、佛世尊。
彼聖弟子念如來事已，心離貪欲纏，瞋恚、
愚癡纏，其心正直。
念如來事，是聖弟子得法流水、得義流水、
得念如來饒益隨喜；隨喜已，生歡悅；歡悅已，
身猗息；身猗息已，覺受樂；覺受樂已，三昧定；
三昧定已，是聖弟子作如是學：『何等為諸天天道？』
復作是念：『我聞無恚為上諸天天道，我從今日，
於諸世間不起瞋恚，純一滿淨諸天天道。』
如是法、僧、聖戒成就亦如是說。」 ^217a3

佛說此經已，諸比丘聞佛所說，歡喜奉行。
jing:: 
##  851
（八五一） ^217a15

如是我聞：
一時，佛住舍衛國祇樹給孤獨園。 ^217a17

爾時，世尊告諸比丘：「我今當說法鏡經，
諦聽，善思，當為汝說。
何等為法鏡經？謂聖弟子於佛不壞淨，
於法、僧不壞淨，聖戒成就，是名法鏡經。」
佛說此經已，諸比丘聞佛所說，歡喜奉行。
jing:: 
##  852
（八五二） ^217a18

如是我聞：
一時，佛住舍衛國祇樹給孤獨園。 ^217a23

時，有眾多比丘著衣持鉢，入舍衛城乞食。
乞食時，聞難屠比丘命終、難陀比丘尼命終、
善生優婆塞命終、善生優婆夷命終。
乞食已，還精舍，舉衣鉢，洗足已，詣佛所，
稽首禮足，退坐一面，白佛言：「世尊！
我今晨朝入舍衛城乞食，聞難屠比丘、
難陀比丘尼、善生優婆塞、善生優婆夷命終。
世尊！彼四人命終，應生何處？」 ^217a24

佛告諸比丘：「彼難屠比丘、難陀比丘尼諸漏已盡，
無漏心解脫、慧解脫，現法自知作證：『我生已盡，
梵行已立，所作已作，自知不受後有。』
善生優婆塞、善生優婆夷五下分結盡，
得阿那含，生於天上而般涅槃，不復還生此世。」 ^217b2

爾時，世尊告諸比丘：「我今當為汝說法鏡經，
於佛不壞淨，乃至聖戒成就，是名法鏡經。」 ^217b7

佛說此經已，諸比丘聞佛所說，歡喜奉行。
jing:: 
##  853
（八五三） ^217b10

如是我聞：
一時，佛住舍衛國祇樹給孤獨園……如上廣說。
差別者：「有異比丘、異比丘尼、異優婆塞、
異優婆夷命終……」亦如上說。
jing:: 
##  854
（八五四） ^217b11

如是我聞：
一時，佛住那梨迦聚落繁耆迦精舍。
爾時，那梨迦聚落多人命終。 ^217b14

時，有眾多比丘著衣持鉢，入那梨迦聚落乞食，
聞那梨迦聚落罽迦舍優婆塞命終，尼迦吒、
佉楞迦羅、迦多梨沙婆、闍露、優婆闍露、
梨色吒、阿梨色吒、跋陀羅、須跋陀羅、耶舍耶輸陀、耶舍欝多羅悉皆命終。
聞已，還精舍，舉衣鉢，洗足已，詣佛所，稽首佛足，
退坐一面，白佛言：「世尊！
我等眾多比丘晨朝入那梨迦聚落乞食，聞罽迦舍優婆塞等命終。
世尊！彼等命終，當生何處？」 ^217b16

佛告諸比丘：「彼罽迦舍等已斷五下分結，
得阿那含，於天上般涅槃，不復還生此世。」 ^217b24

諸比丘白佛：「世尊！
復有過二百五十優婆塞命終，復有五百優婆塞於此那梨迦聚落命終，
皆五下分結盡，得阿那含，於彼天上般涅槃，不復還生此世？
復有過二百五十優婆塞命終，皆三結盡，
貪、恚、癡薄，得斯陀含，當受一生，究竟苦邊？
此那梨迦聚落復有五百優婆塞於此那梨迦聚落命終，
三結盡，得須陀洹，不墮惡趣法，決定正向三菩提，
七有天人往生，究竟苦邊？」 ^217b26

佛告諸比丘：「汝等隨彼命終、彼命終而問者，徒勞耳！
非是如來所樂答者。
夫生者有死，何足為奇？
如來出世及不出世，法性常住。
彼如來自知成等正覺，顯現演說，分別開示。
所謂是事有故是事有，是事起故是事起，
緣無明有行，乃至緣生有老、病、死、憂、悲、
惱、苦。如是苦陰集；無明滅則行滅，乃至生滅則老、
病、死、憂、悲、惱、苦滅，如是苦陰滅。
今當為汝說法鏡經，諦聽，善思，當為汝說。
何等為法鏡經？謂聖弟子於佛不壞淨，
於法、僧不壞淨，聖戒成就。」 ^217c6

佛說此經已，諸比丘聞佛所說，歡喜奉行。
jing:: 
##  855
（八五五） ^217c16

如是我聞：
一時，佛住舍衛國祇樹給孤獨園。 ^217c18

時，有難提優婆塞來詣佛所，稽首佛足，
退坐一面，白佛言：「世尊！
若聖弟子於此五根一切時不成就者，為放逸？
為不放逸？」 ^217c19

佛告難提：「若於此五根一切時不成就者，我說此等為凡夫數。
若聖弟子不成就者，為放逸，為不放逸。
難提！若聖弟子於佛不壞淨成就，而不上求，
不於空閑林中，若露地坐，晝夜禪思，精勤修習，
勝妙出離，饒益隨喜；彼不隨喜已，歡喜不生，
歡喜不生已，身不猗息，身不猗息已，苦覺則生，
苦覺生已，心不得定，心不得定者，是聖弟子名為放逸。
於法、僧不壞淨，聖戒成就亦如是說。
如是，難提！若聖弟子成就於佛不壞淨，其心不起知足想。
於空閑林中，樹下露地，晝夜禪思，精勤方便，
能起勝妙出離隨喜；隨喜已，生歡喜，生歡喜已，
身猗息，身猗息已，覺受樂，覺受樂已，心則定。
若聖弟子心定者，名不放逸，法、僧不壞淨，聖戒成就亦如是說。」 ^217c22

佛說此經已，難提優婆塞聞佛所說，歡喜隨喜，
從座起，禮佛足而去。
jing:: 
##  856
（八五六） ^218a8

如是我聞：
一時，佛住舍衛國祇樹給孤獨園。 ^218a10

時，有釋氏難提來詣佛所，稽首佛足，退坐一面，
白佛言：「世尊！若聖弟子於四不壞淨一切時不成就者，是聖弟子為是放逸？
為不放逸？」 ^218a11

佛告釋氏難提：「若於四不壞淨一切時不成就者，我說是等為外凡夫數。
釋氏難提！若聖弟子放逸、不放逸，今當說……」廣說如上。 ^218a14

佛說此經已，釋氏難提聞佛所說，歡喜隨喜，
從座起，作禮而去。
jing:: 
##  857
（八五七） ^218a17

如是我聞：
一時，佛住舍衛國祇樹給孤獨園。
前三月夏安居竟，有眾多比丘集於食堂，為佛縫衣。
如來不久作衣竟，當著衣持鉢出精舍，人間遊行。 ^218a19

時，釋氏難提聞眾多比丘集於食堂，為佛縫衣，
如來不久作衣竟，著衣持鉢，人間遊行。
釋氏難提聞已，來詣佛所，稽首禮足，退坐一面，
白佛言：「世尊！我今四體支解，四方易韻，
先所聞法，今悉迷忘，聞眾多比丘集於食堂，
為世尊縫衣言：『如來不久作衣竟，著衣持鉢，人間遊行。』
是故我今心生大苦，何時當復得見世尊及諸知識比丘？」 ^218a22

佛告釋氏難提：「汝見佛、若不見佛，若見知識比丘、
若不見，汝當隨時修習五種歡喜之處。
何等為五？汝當隨時念如來事：如來、應、
等正覺、明行足、善逝、世間解、無上士、調御丈夫、
天人師、佛世尊，法事、僧事、自持戒事、自行世事。
隨時憶念：『我得己利，我於慳垢眾生所，
當多修習離慳垢住，修解脫施、捨施、常熾然施、
樂於捨，平等惠施，常懷施心。』
如是，釋氏難提！此五支定若住、若行、若坐、
若臥，乃至妻子俱，常當繫心此三昧念。」 ^218b1

佛說此經已，釋氏難提聞佛所說，歡喜隨喜，作禮而去。
jing:: 
##  858
（八五八） ^218b11

如是我聞：
一時，佛住舍衛國祇樹給孤獨園，前三月夏安居。 ^218b13

時，有釋氏難提聞佛於舍衛國祇樹給孤獨園。
前三月結夏安居，聞已，作是念：「我當往彼，
并復於彼造作供養眾事，供給如來及比丘僧。」
即到彼，三月竟，時，眾多比丘集於食堂，
為世尊縫衣，而作是言：「如來不久作衣竟，
著衣持鉢，人間遊行。」 ^218b14

時，釋氏難提聞眾多比丘集於食堂，言：
「如來不久作衣竟，著衣持鉢，人間遊行。」
聞已，來詣佛所，稽首禮足，退住一面，白佛言：「世尊！
我今四體支解，四方易韻，先所受法，今悉迷忘。
我聞世尊人間遊行，我何時當復更見世尊及諸知識比丘？」 ^218b20

佛告釋氏難提：「若見如來、若不見，若見知識比丘、
若不見，汝當隨時修於六念。
何等為六？當念如來、法、僧事、自所持戒、
自所行施，及念諸天。」 ^218b25

佛說此經已，釋氏難提聞佛所說，歡喜隨喜，作禮而去。
jing:: 
##  859
（八五九） ^218b28

如是我聞：
一時，佛住舍衛國祇樹給孤獨園，前三月結夏安居……如前說。
差別者：時，有長者名梨師達多及富蘭那兄弟二人，
聞眾多比丘集於食堂，為世尊縫衣……如上難提修多羅廣說。 ^218c2

佛說此經已，梨師達多長者及富蘭那聞佛所說，
歡喜隨喜，從座起，作禮而去。
jing:: 
##  860
（八六〇） ^218c6

如是我聞：
一時，佛住舍衛國祇樹給孤獨園。
前三月結夏安居竟，眾多比丘集於食堂，為世尊縫衣。 ^218c9

時，有長者梨師達多及富蘭那兄弟二人，
於鹿徑澤中修治田業，聞眾多比丘在於食堂，
為世尊縫衣，言：「如來不久作衣竟，著衣持鉢，人間遊行。」
聞已，語一士夫言：「汝今當往詣世尊所，
瞻視世尊；若必去者，速來語我。」 ^218c11

時，彼士夫即受教勅，往到一處，見世尊出，
即速來還白梨師達多及富蘭那：「世尊已來，及諸大眾。」 ^218c16

時，梨師達多及富蘭那往迎世尊。
世尊遙見梨師達多及富蘭那隨路而來，
即出路邊，敷尼師壇，正身端坐。 ^218c18

梨師達多及富蘭那稽首佛足，退坐一面，
白佛言：「世尊！我今四體支解，四方易韻，
所憶念事，今悉迷忘，何時當復得見世尊及諸知識比丘？
世尊今出至拘薩羅，從拘薩羅至伽尸，
從伽尸至摩羅，從摩羅至摩竭陀，從摩竭陀至殃伽，
從殃伽至修摩，從修摩至分陀羅，從分陀羅至迦陵伽。
是故我今極生憂苦，何時當復得見世尊及諸知識比丘？」 ^218c21

佛告梨師達多及富蘭那：「汝見如來及不見如來，
見諸知識比丘及不見，汝且隨時修習六念。
何等為六？汝當念如來事……」廣說乃至「念天。
然其長者！在家憒鬧，在家染著；出家空閑，
難可俗人處於非家，一向鮮潔，純一滿淨，梵行清白。」 ^218c29

長者白佛：「奇哉！世尊！
善說此法：『在家憒鬧，在家染著，出家空閑，
難可俗人處於非家，一向鮮潔，純一滿淨，梵行清白。』
我是波斯匿王大臣，波斯匿王欲入園觀，
令我乘於大象，載王第一宮女，一在我前，
一在我後，我坐其中。
象下坂時，前者抱我項，後者攀我背；象上坂時，
後者抱我頸，前者攀我衿。
彼諸婇女為娛樂王故，衣繒綵衣，著眾妙香，瓔珞莊嚴。
我與同遊，常護三事：一者御象，恐失正道。
二自護心，恐生染著。
三自護持，恐其顛墜。
世尊！我於爾時，於王婇女，無一剎那不正思惟。」 ^219a6

佛告長者：「善哉！善哉！
能善護心。」 ^219a17

長者白佛：「我在家中所有財物，常與世尊及諸比丘、
比丘尼、優婆塞、優婆夷、等共受用，不計我所。」 ^219a18

佛告長者：「善哉！善哉！
汝拘薩羅國錢財巨富，無有與汝等者，
而能於財，不計我所。」 ^219a20

爾時，世尊為彼長者種種說法，示、教、照、
喜；示、教、照、喜已，從座而去。
雜阿含經卷第三十
 ^219a22
