大智度論釋無盡方便品第六十七〔卷八十〕
author:: 聖者龍樹造
translator:: 後秦龜茲國三藏鳩摩羅什譯
pin:: 
#  67 無盡方便品

【經】
爾時，須菩提作是念：「是諸佛阿耨多羅三藐三菩提甚深，我當問佛。」
作是念已，白佛言：「世尊！
是般若波羅蜜不可盡？」 ^620c20

佛言：「虛空不可盡故，般若波羅蜜不可盡。」 ^620c22

「世尊！云何應生般若波羅蜜？」 ^620c23

佛言：「色不可盡故，般若波羅蜜應生；受、
想、行、識不可盡故，般若波羅蜜應生。
檀波羅蜜不可盡故，般若波羅蜜應生；
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜不可盡故，般若波羅蜜應生；
乃至一切種智不可盡故，般若波羅蜜應生。 ^620c24

「復次，須菩提！癡空不可盡故，菩薩摩訶薩般若波羅蜜應生；
行空不可盡故，菩薩般若波羅蜜應生；
識空不可盡故，菩薩般若波羅蜜應生；
名色空不可盡故，菩薩般若波羅蜜應生；
六處空不可盡故，菩薩般若波羅蜜應生；
六觸空不可盡故，菩薩般若波羅蜜應生；
受空不可盡故，菩薩般若波羅蜜應生；
愛空不可盡故，菩薩般若波羅蜜應生；
取空不可盡故，菩薩般若波羅蜜應生；
有空不可盡故，菩薩般若波羅蜜應生；
生空不可盡故，菩薩般若波羅蜜應生；
老死憂悲苦惱空不可盡故，菩薩般若波羅蜜應生。
如是，須菩提！菩薩摩訶薩般若波羅蜜應生。
須菩提！是十二因緣，是獨菩薩法，能除諸邊、顛倒。
坐道場時，應如是觀，當得一切種智。
須菩提！若有菩薩摩訶薩以虛空不可盡法，
行般若波羅蜜，觀十二因緣，不墮聲聞、
辟支佛地，住阿耨多羅三藐三菩提。
須菩提！若求菩薩道而轉還者，皆離般若波羅蜜念故；
是人不知云何行般若波羅蜜，以虛空不可盡法觀十二因緣。
須菩提！若求菩薩道而轉還者，皆不得是方便力故，於阿耨多羅三藐三菩提而轉還。
須菩提！若菩薩摩訶薩於阿耨多羅三藐三菩提不轉還者，
皆得是方便力故。
須菩提！菩薩摩訶薩應以虛空不可盡法觀般若波羅蜜，應以虛空不可盡法生般若波羅蜜。 ^621a1

「如是，須菩提！菩薩摩訶薩觀十二因緣時，
不見法無因緣生，不見法常不滅；不見法有我、
人、壽者、命者、眾生，知者、見者；不見法無常，
不見法苦，不見法無我，不見法寂滅、非寂滅。
如是，須菩提！菩薩摩訶薩行般若波羅蜜，應如是觀十二因緣。
須菩提！若菩薩摩訶薩能如是行般若波羅蜜，
是時不見色若常、若無常，若苦、若樂，若我、
若無我，若寂滅、若非寂滅；受、想、行、識亦如是。
須菩提！菩薩摩訶薩是時亦不見般若波羅蜜，
亦不見以是法見般若波羅蜜；禪波羅蜜，
乃至阿耨多羅三藐三菩提，亦不見阿耨多羅三藐三菩提，
亦不見以是法見阿耨多羅三藐三菩提。
如是，須菩提！一切法不可得故，是為應般若波羅蜜行。 ^621a27

「若菩薩行無所得般若波羅蜜時，惡魔愁毒，如箭入心。
譬如人新喪父母；如是，須菩提！
惡魔見菩薩行無所得般若波羅蜜時，
便大愁毒，如箭入心。」 ^621b12

須菩提白佛言：「世尊！
但一魔愁毒，三千大千世界中魔亦復愁毒？」 ^621b15

佛告須菩提：「三千大千世界中諸惡魔皆愁毒，
如箭入心，各於其坐不能自安。
須菩提！菩薩摩訶薩能如是行般若波羅蜜，
是時一切世間天及人、阿修羅不能得其便令其憂惱。
須菩提！以是故，菩薩摩訶薩欲得阿耨多羅三藐三菩提，當行是般若波羅蜜！
菩薩摩訶薩行般若波羅蜜時，具足修檀波羅蜜、
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜。
須菩提！菩薩摩訶薩行般若波羅蜜時，具足諸波羅蜜。」 ^621b17

須菩提白佛言：「世尊！
菩薩摩訶薩行般若波羅蜜時，云何具足檀波羅蜜、
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜？」 ^621b26

佛告須菩提：「菩薩摩訶薩所有布施皆迴向薩婆若。
如是，須菩提！菩薩摩訶薩行般若波羅蜜時，具足檀波羅蜜。
須菩提！菩薩摩訶薩所有持戒皆迴向薩婆若，是為具足尸羅波羅蜜。
菩薩摩訶薩所有忍辱皆迴向薩婆若，是為具足羼提波羅蜜。
菩薩摩訶薩所有精進皆迴向薩婆若，是為具足毘梨耶波羅蜜。
菩薩摩訶薩所有禪定皆迴向薩婆若，是為具足禪波羅蜜。
菩薩摩訶薩所有智慧皆迴向薩婆若，是為具足般若波羅蜜。
如是，須菩提！菩薩摩訶薩行般若波羅蜜，具足六波羅蜜。」 ^621b29

【論】
釋曰：
須菩提從佛聞般若波羅蜜種種相——初聞
「畢竟空相」；中聞「囑累」，如似有；後還聞說
「空」，所謂般若義無量，名、字、句眾有量。 ^621c12

是時，須菩提作是念：「諸佛阿耨多羅三藐三菩提甚深，我當問佛所以甚深。」 ^621c15

佛說菩提少許分，但為破眾生顛倒故，不具足說。
所以者何？無能受者故。
若人取如相，佛言：「如亦空，無生住滅故；
若法無生住滅，是法即無。」
法性、實際亦如是。
若有取畢竟空者，亦言非也。
何以故？若畢竟空是定相可取，是非畢竟空。
是故言甚深，我當更問佛。 ^621c16

須菩提作是念已，如佛自說：「三世諸佛用般若波羅蜜得道，
般若故不盡——已不盡、今不盡、當不盡。」
是故我今但問「不盡」義。 ^621c22

佛答：「如虛空不盡故，般若亦不盡。」
如虛空，無有法，但有名字；般若波羅蜜亦如是。
般若波羅蜜若如虛空無所有故不可盡，云何菩薩能生是般若波羅蜜？
能生者，菩薩云何心中生能行、能得？ ^621c25

佛答：「色無盡故，般若波羅蜜應生。」
如色初、後、中生不可得。
色即生色不可得，離色生色不可得。
生不可得，生生不可得，如先「破生」中說。
生不可得故，色亦不可得；色不可得故，色生不可得。
二法不可得故，色如幻、如夢，但誑人眼。
若色有生必有盡，以無生故亦無盡。 ^622a1

色真相即是般若波羅蜜相，是故說：「色不可盡，般若波羅蜜亦不可盡。」 ^622a7

受想行識、檀波羅蜜乃至一切種智亦如是。 ^622a8

復次，應生般若者，無明虛空不可盡故。
若人但觀畢竟空，多墮斷滅邊；若觀有，多墮常邊。
離是二邊故，說十二因緣空。
何以故？若法從因緣和合生，是法無有定性；
若法無定性，即是畢竟空寂滅相。
離二邊故，假名為中道。
是故說：「十二因緣如虛空，無法故不盡。」
癡亦從因緣和合生，故無自相；無自相故畢竟空，如虛空。 ^622a9

復次，因緣生故無實，如經中說：「因眼緣色生觸念，觸念從癡生。」
觸念不在眼中、不在色中，不在內、不在外、
亦不在中間，亦不從十方三世來，是法定相不可得。
何以故？一切法入如故。
若得是無明定相，即是智慧，不名為癡。
是故癡相、智慧相無異，癡實相即是智慧，取著智慧相即是癡。
是故癡實相畢竟清淨，如虛空，無生無滅。
是故說：「得是觀故，迴向阿耨多羅三藐三菩提，即名般若波羅蜜。」 ^622a17

問曰：
若無無明，亦無諸行等，云何說十二因緣？ ^622a26

答曰：
說十二因緣有三種： ^622a27

一者、凡夫肉眼所見，顛倒、著我心，起諸煩惱、
業，往來生死中。 ^622a28

二者、賢聖以法眼分別諸法，老、病、死，心厭，欲出世間。
求老死因緣，由生故。
是生由諸煩惱、業因緣。
何以故？無煩惱人則不生。
是故知煩惱為生因。
煩惱因緣是無明。
無明故，應捨而取、應取而捨。
何者應捨？老病諸苦因緣煩惱應捨，以少顛倒樂因緣故而取。
持戒、禪定、智慧、諸善根本，是涅槃樂因緣，是事應取而捨。
是中無有知者、見者、作者。
何以故？是法無定相，但從虛誑因緣相續生。
行者知是虛誑不實，則不生戲論；是但滅苦故入於涅槃，不究盡求諸苦相。 ^622a29

三者、諸菩薩摩訶薩，大智人利根故，但求究盡十二因緣根本相，
不以憂怖自沒。求時不得定相，老法畢竟空，但從虛誑假名有。
所以者何？分別諸法相者說：「老是心不相應行。」
是相不可得。頭白等是色相，非老相。
二事不可得故無老相。 ^622b11

復次，世人名老相：髮白、齒離，面皺、身曲，
羸瘦、力薄，諸根闇塞，如是等名老相。
但是事不然！所以者何？
髮白非唯老者。又年壯而白、老年而黑者。
羸瘦、皺曲亦爾。有人老而諸根明利、少而闇塞者；
又服還年藥，雖老而壯。
如是老無定相。無定相故，諸法和合，假名為老。
又如假輪、軸、轅、輻等為車，是假名非實。 ^622b17

復次，有人言說：「果報五眾故相名為老。」
是亦不然！所以者何？
一切有為法念念生滅不住，若不住則無故，無故則無老。
一切有為法若有住則無無常，若無無常即是常，
若常則無老，何況非常非無常、畢竟空中而有老！ ^622b24

復次，諸法畢竟空中生相不可得，何況有老！ ^622b29

如是等種種因緣，求老法不可得，不可得故無相，
如虛空，不可盡。如老，乃至無明亦如是。
破無明，如上說。 ^622c1

菩薩觀諸法實相畢竟空、無所有、無所得，
亦不著是事故，於眾生中而生大悲：眾生愚癡故，
於不實、顛倒、虛妄法中受諸苦惱。 ^622c3

初十二因緣，但是凡夫人故，於是中不求是非；
第二十二因緣，二乘人及未得無生忍法菩薩所觀；
第三十二因緣，從得無生忍法乃至坐道場菩薩所觀。 ^622c6

是故說：「無明虛空不可盡，乃至憂悲苦惱虛空不可盡故，菩薩行般若波羅蜜。」 ^622c10

如是深觀因緣法，離諸邊、顛倒者，邊名常邊、
斷滅邊，有邊、無邊，實邊、空邊，世間有邊等著諸邊；
顛倒者，無常中起常等諸顛倒煩惱。
觀是十二因緣法，諸邊、顛倒滅。
諸煩惱有二分：一者、外道邪見人名為邊，
二者、餘眾生煩惱名為顛倒。
觀十二因緣，是二種煩惱皆滅。 ^622c12

是第三十二因緣觀甚深，唯諸菩薩坐道場者能觀；
先雖能觀，未能具足。
如《城譬喻經》中說：「佛言：『我本未得道時，
如是思惟：「眾生可愍，深入嶮道，所謂數數生，
數數老，數數死，往來世間，不知出處。」
我即時復作是念：「何因緣有老死？」
如是求覓時，得實智慧，生因緣是老死等。』」
是故知：第三觀，坐道場乃得，如經廣說。 ^622c18

又復觀如是因緣法，過於二乘，得一切種智。
若有人於佛道退者，皆不得是甚深觀故；若得是觀則不退。
何以故？深入畢竟空中，則不見聲聞、辟支佛地；
不見故，則不於是中住。 ^622c25

復次，能如是觀因緣法者，不見有一法定自在無因緣而生；
一切法不自在，皆屬因緣生。
有人雖見一切法從因緣生，謂為從邪因緣生。
邪因緣者，微塵、世性等。
是故說：「不見法無因緣生，亦不見法從常因緣微塵、世性生」。
如虛空常，常故則無生，虛空亦不與物作因，
以是故，無有法從常因緣生。 ^622c29

復次，菩薩如是觀一切法屬因緣生，不自在；
不自在故無我，乃至無知者、見者。 ^623a7

爾時，菩薩安住畢竟空十二因緣中，不見一切色等法若有、
若無等，亦不見般若，亦不見用是法行般若；乃至阿耨多羅三藐三菩提亦如是。
是名菩薩無所得般若波羅蜜。
得是無所得般若，於一切法中便得無所障礙般若。 ^623a9

爾時，諸魔極大愁毒。
何以故？以是菩薩深入十二因緣畢竟空中，
不著有、無、非有非無等六十二諸邪見魔網，我今無有法可得菩薩便。
譬如捕魚人見一魚深入大水，鉤網所不及，則絕望憂愁。
亦如新喪父母。 ^623a14

復次，菩薩能如是行無所得般若波羅蜜，則能具足檀波羅蜜等。
何以故？行如是法，諸煩惱障般若法皆折薄，
諸魔人民不能得便故，諸波羅蜜得具足；
先來雖行六波羅蜜，未能得如是具足。 ^623a19

須菩提問：「世尊！菩薩云何能行如是般若波羅蜜，能具足檀波羅蜜等諸波羅蜜？」 ^623a24

佛答：若菩薩所有布施，皆迴向薩婆若者。
有二種人：軟根、利根。
軟根者，少多布施，皆取相迴向阿耨多羅三藐三菩提。
利根者，破是取相，而戲論空法，信力轉薄，
不用薩婆若，但求諸法實相。
是二種人皆不能具足檀波羅蜜：一者以信力多、
慧力少，二者以慧力多、信力少故。 ^623a26

佛今說：「信力、慧力等故，能迴向薩婆若。」
念薩婆若者，是信力；如薩婆若迴向者，是智力。
乃至般若波羅蜜亦如是。
pin:: 
#  68 六度相攝品

## 1
大智度論釋六度相攝品第六十八 ^623b3

【經】
須菩提白佛言：「世尊！
云何菩薩摩訶薩住檀波羅蜜取尸羅波羅蜜？」 ^623b8

佛告須菩提：「菩薩摩訶薩布施時，持是布施迴向薩婆若，於眾生中住慈身口意業。
是為菩薩住檀波羅蜜取尸羅波羅蜜。」 ^623b9

「世尊！云何菩薩住檀波羅蜜取羼提波羅蜜？」 ^623b12

佛告須菩提：「菩薩布施時，受者瞋恚罵辱、
惡言加之，是時菩薩忍辱，不生瞋心。
是為菩薩住檀波羅蜜取羼提波羅蜜。」 ^623b13

「世尊！云何菩薩住檀波羅蜜取毘梨耶波羅蜜？」 ^623b16

佛言：「菩薩布施時，受者瞋恚罵辱、惡言加之，
菩薩增益布施，心作是念：『我應當施，不應有所惜。』
即時生身精進、心精進。
是為菩薩住檀波羅蜜取毘梨耶波羅蜜。」 ^623b17

「世尊！云何菩薩摩訶薩住檀波羅蜜取禪波羅蜜？」 ^623b20

佛言：「菩薩布施時，迴向薩婆若，不趣聲聞、
辟支佛地，但一心念薩婆若。
是為菩薩住檀波羅蜜取禪波羅蜜。」 ^623b21

「世尊！云何菩薩摩訶薩住檀波羅蜜取般若波羅蜜？」 ^623b24

佛言：「菩薩布施時，知布施空如幻，不見為眾生布施有益、無益。
是為菩薩住檀波羅蜜取般若波羅蜜。」 ^623b25

須菩提白佛言：「世尊！
云何菩薩摩訶薩住尸羅波羅蜜取檀波羅蜜、
羼提波羅蜜、毘梨耶波羅蜜、禪波羅蜜、般若波羅蜜？」 ^623b27

佛告須菩提：「菩薩摩訶薩住尸羅波羅蜜中，
身、口、意生布施福德，助阿耨多羅三藐三菩提；
持是功德，不取聲聞、辟支佛地。
住尸羅波羅蜜中，不奪他命、不劫奪他物、
不行邪婬，不妄語、不兩舌、不惡口、不綺語，
不貪嫉、不瞋恚、不邪見。
所有布施，飢者與食，渴者與飲，須乘與乘，
須衣與衣，須香與香，須瓔珞與瓔珞，塗香、
臥具、房舍、燈燭、資生所須，盡給與之。
持是布施，與眾生共之，迴向阿耨多羅三藐三菩提。
如是迴向，不墮聲聞、辟支佛地。
須菩提！是為菩薩摩訶薩住尸羅波羅蜜取檀波羅蜜。」 ^623c1

「世尊！云何菩薩摩訶薩住尸羅波羅蜜取羼提波羅蜜？」 ^623c12

佛言：「菩薩摩訶薩住尸羅波羅蜜中，若有眾生來節節支解，
菩薩於是中不生瞋恚心乃至一念，作是言：
『我得大利，眾生來取我支節用，我無一念瞋恚。』
是為菩薩住尸羅波羅蜜中取羼提波羅蜜。」 ^623c13

「世尊！云何菩薩摩訶薩住尸羅波羅蜜取毘梨耶波羅蜜？」 ^623c18

佛言：「若菩薩摩訶薩身精進、心精進，常不捨，
作是念：『一切眾生在生死中，我當拔著甘露地。』
是為菩薩住尸羅波羅蜜中取毘梨耶波羅蜜。」 ^623c19

「世尊！云何菩薩摩訶薩住尸羅波羅蜜取禪波羅蜜？」 ^623c22

佛言：「菩薩入初禪，第二、第三、第四禪，不貪聲聞、
辟支佛地，作是念：『我當住禪波羅蜜中，度一切眾生生死。』
是為菩薩住尸羅波羅蜜取禪波羅蜜。」 ^623c24

「世尊！云何菩薩摩訶薩住尸羅波羅蜜取般若波羅蜜？」 ^623c27

佛言：「菩薩住尸羅波羅蜜中，無有法可見：
若作法，若有為法，若數法，若相法，若有、
若無；但見諸法不過如相。
以般若波羅蜜、漚和拘舍羅力故，不墮聲聞、辟支佛地。
是為菩薩住尸羅波羅蜜取般若波羅蜜。」 ^623c28

【論】
釋曰：
上品末說：「云何菩薩行般若波羅蜜時，具足六波羅蜜？」
佛一一答。此品中，須菩提問：「云何菩薩行一波羅蜜攝五波羅蜜？」 ^624a5

問曰：
六波羅蜜各各異相，云何行一波羅蜜攝五波羅蜜？ ^624a8

答曰：
菩薩以方便力故，行一波羅蜜能攝五波羅蜜。 ^624a9

復次，有為法因緣果報相續故相成，善法，善法因緣故。
是波羅蜜皆是善法故，行一則攝五，以一波羅蜜為主，餘波羅蜜有分。 ^624a10

有菩薩摩訶薩深行檀波羅蜜，安住檀波羅蜜中，
布施眾生時得慈心，從慈能起慈身口業。
是時菩薩即取尸羅波羅蜜。
何以故？慈業是三善道，尸羅波羅蜜根本，
所謂不貪、不瞋、正見。
是三慈業能生三種身業、四種口業。
慈即是善業，為利益眾生故名為慈。 ^624a13

「取羼提波羅蜜」者，菩薩為一切智慧故布施，受者瞋。
若施主唱言：「我能一切施。」
受者不得稱意，便作是言：「誰使汝請我而不隨我意？」 ^624a19

「瞋」者是心惡業，「罵」者是口惡業，「打害」者是身惡業。
瞋有上、中、下：上者害殺，中者罵詈，下者心瞋。 ^624a22

爾時，菩薩不生三種惡業。
意業是根本故，但說意業。
作是念：「是我之罪，我請彼人而不能得稱意，
由我薄福，不能具足施與；我若瞋者，既失財物，
又失福德，是故不應瞋。」 ^624a24

「取毘梨耶波羅蜜」者，若菩薩布施時，受者打害，心不沒不捨。
布施，如先說。為布施故，身、心勤精進，作是念：
「我先世不強意布施故，今不能得稱受者意，
但當勤布施，不應計餘小事。」 ^624a28

「取禪波羅蜜」者，菩薩布施不求今世福樂，
亦不求後世轉輪聖王、天王、人王，亦不求世間禪定樂；
為眾生故，不求涅槃樂；但攝是諸意在一切種智中，不令散亂。 ^624b4

「取般若波羅蜜」者，菩薩布施時，常觀一切有為作法虛誑不堅固、
如幻、如夢。 ^624b7

施眾生時，不見有益、無益。
何以故？是布施物，非定是樂因緣：或時得食腹脹而死，
或時得財為賊所害，亦以得財物故生慳貪心而墮餓鬼中。
又此財物有為相故，念念生滅無常，生苦因緣。 ^624b9

復次，此財物入諸法實相畢竟空中，不分別有利、
無利，是故菩薩於受者不求恩分，於布施不望果報；
設求報，若彼不報，則生怨恨。
菩薩作是念：「諸法畢竟空故，我無所與；
若求果報，當求畢竟空阿耨多羅三藐三菩提，如布施相。」
是故不見有益，以畢竟空故；亦不見無益。 ^624b14

如是，於檀波羅蜜邊，取五波羅蜜。 ^624b20

菩薩以尸羅波羅蜜為主，所有身、口、意善業——布施、
多聞、思惟、持戒等助阿耨多羅三藐三菩提。
持戒力大故，總名尸羅波羅蜜。
何以故？欲界中持戒為上；餘布施、聞、思、
修慧等，以欲界心散亂故，得力微薄。
如《阿毘曇》中說：「出法名欲界繫戒，色、無色界繫淨禪定，
學、無學法及涅槃。」 ^624b21

菩薩以是持戒等法，不趣聲聞、辟支佛地，但安住尸羅波羅蜜中。
不奪眾生命乃至不為邪見，住是助道戒，具足十善道戒。
菩薩住是二種戒中，布施眾生，須食與食。
食等義，如初品中說。
皆以此福迴向佛道，不趣二乘。
何以故？菩薩有二種破戒：一者、十不善道，
二者、向聲聞、辟支佛地。
與此相違，則是二種持戒。 ^624b27

「取羼提波羅蜜」者，菩薩住尸羅波羅蜜欲具足忍辱波羅蜜，
若眾生來節節支解持去，乃至不生一念瞋心，何況起身口惡業！ ^624c5

問曰： ^624c8

忍辱名一切侵奪能忍，何以但說割截身體？ ^624c9

答曰：
所著物有內、外：內名自身頭、目、髓腦等，
外名妻子、珍寶等。
雖俱是著處，內著最深。 ^624c10

復次，或有人雖隨逐財物而死，亦是為身故。 ^624c12

又復人多惜身，時有惜財，惜財者少故不說。 ^624c13

復次，是人尚不惜身，何況餘物！
是故但說大因緣，當知已攝小者。 ^624c14

問曰：
乃至不生一念瞋心者，為是變化身？
為是父母生身？若是變化身，則不足為奇；
若是父母生身，未斷結人云何能不生一念瞋心？ ^624c15

答曰：
有人言：煩惱業因緣生身。
是菩薩於無量劫為眾生修集慈心故，
雖有割截，不生瞋心。
如慈母養育嬰兒，雖復屎尿污身，以深愛故而不生瞋，又愍其無知。
菩薩於眾生亦如是，未得聖道者，皆如小兒；
我為菩薩，應生慈心，當如父母，眾生雖復加惡於我，我不應瞋。
何以故？眾生不自在，煩惱所使故。 ^624c19

復次，菩薩無量劫來常修畢竟空法，不見割者、
罵者，亦不見善者、惡者，皆如幻、如夢；諸瞋恚者皆愚癡，
若我報彼，與彼無異。 ^624c26

復次，菩薩作是念：「我應瞋處而不瞋，則為大利。」 ^624c29

「取毘梨耶波羅蜜」者，住尸羅波羅蜜多是出家人，時有在家者。
一切出家人得無量戒律儀，具足四十種善道，
深入諸法實相、過聲聞辟支佛地。
是三種戒，名尸羅波羅蜜。
在家者無無量戒律儀，是故不具足住尸羅波羅蜜。 ^625a1

菩薩作是念：我今捨世樂入道，不可但住持戒。
持戒是餘功德住處，若但得住處、不得餘功德者，
得利甚薄；譬如人在寶洲，但得水精珠，則所利益薄。
是故菩薩欲具足五波羅蜜故，身、心勤精進。
身精進者，如法致財，以用布施等；心精進者，
慳貪等諸惡心來破六波羅蜜者，不令得入。 ^625a6

得此二種精進已，應作是念：「一切眾生沈沒生死，
我應拯濟，著甘露地；聲聞人但度自身，
尚不應懈怠，何況菩薩自度及為一切眾生而當懈怠！
以是事故，我不應懈廢，雖身疲苦，心不應息。
所以者何？此大乘法若不運用，則為敗壞。」 ^625a13

「取禪波羅蜜」者，菩薩住尸羅波羅蜜，或未得無生忍法故，
諸煩惱風吹動願樹，欲壞其尸羅波羅蜜。
爾時，應求禪定樂，除去五欲樂；五欲樂除故，戒德清淨。
煩惱雖未斷，已折伏故，不能生亂；譬如毒蛇，
以呪術力故，毒不得螫。
禪者，四禪、四無色定、四無量心等諸禪定。 ^625a18

菩薩得禪，心雖柔軟，安住尸羅波羅蜜故，
亦不取聲聞、辟支佛地。
是菩薩但作是念：「我應行禪波羅蜜，不為小乘涅槃，
亦不為果報，但為度一切眾生故，說諸法實相。」 ^625a24

是實智從禪定生，是心不為覺、觀所動，
亦不為貪欲、瞋恚所濁；繫心一處，清淨柔軟，則能生實智。
如水澄靜，照鑒分明。
菩薩住尸羅波羅蜜得是禪，得禪故心清淨，心清淨故知諸法如實。
有為法從因緣和合生，虛誑；菩薩以慧眼觀，不見是有為法實。
有為法有種種名，所謂作法、有為、數法、
相法，若有、若無。以有為故，可說無為；有為相尚不可得，何況無為！ ^625a28

問曰：
有為法是有相，無為法是無相，今何以有為相中說無相？ ^625b8

答曰：
無為有二種：一者、無相、寂滅、無戲論，如涅槃；
二者、相待「無」，因「有」而生。
如廟堂上無馬，能生無心；此無心是生諸煩惱因緣，云何是無為法？ ^625b9

是菩薩不見此有、無等法，但見諸法如、
法性、實際。 ^625b13

問曰：
汝先言「離有則無無」，今云何見如、法性、實際？ ^625b14

答曰：
不見有為法若常、樂、我、淨等，是虛誑法若無，即是諸法實。
見無生法故，能離有生法；是無生法無定實相可取，
但能令人離虛誑有生法，故名無生。 ^625b15

若得如是智慧，以方便力、本願、悲心故，
不取二乘證，直至阿耨多羅三藐三菩提。 ^625b18

是名菩薩住尸羅波羅蜜取五波羅蜜。
大智度論卷第八十
 ^625b20
