
jing:: 佛說應法經
translator:: 西晉三藏竺法護譯
聞如是：
一時，婆伽婆在拘類法治處。
彼時，佛告諸比丘：「謂今此世間，如是婬、
如是欲、如是愛、如是樂、如是喜，但不愛不念法敗壞，
愛法念增；彼如是婬，如是欲，如是愛、如是樂、
如是喜，而令不善法轉增，愛善法轉減。
我法甚深，難見難覺、難了難知。
如是，我法甚深，難見難覺、難了難知，而令今不愛善法減，
愛善法增，與此四法相應，世間有此。
云何為四？有與法相應，現在樂、後受苦報；
有法與相應，現在苦、後受樂報；有法與相應，
現在苦、後受苦報；有法與相應，現在樂、後受樂報。 ^902b7

「云何法相應，現在樂、後受苦報？
或有一自樂歡喜行於殺，因殺以為樂、
以為喜；彼喜彼歡喜不與取、婬欲、行妄言至邪見，
因邪見以為喜、以為樂；此如是身樂、意樂，
不善為不善，亦不成神通，不至等道，不與涅槃相應。
此法相應，現在樂、後受苦報。 ^902b17

「云何法與相應，現在苦、後受樂報？
或有一自苦行不樂行棄於殺，因棄殺，
以為苦、以為不喜；彼自行苦，不喜行不與取、
婬欲、行妄言至邪見，因棄捨邪見為等見，
以為苦、以為不喜；如是身行苦、意行苦，
善為善，成神通至等道，與涅槃相應。
與此法相應，現在苦、後受樂報。 ^902b23

「云何法相應，現在苦、後受苦報？
或有一自行苦自不喜行於殺，因殺故，
以為苦、以為不喜；彼自苦，自行不喜不與取、
婬欲、行妄言至邪見，因邪見有不樂、有不喜；
如是身行苦、意行苦，不善受不善，不成神通不至等道，不與涅槃相應。
此法相應，現在苦、後受苦報。 ^902b29

「云何法相應，現在樂、後受樂報？
或有一自行樂，自行喜棄於殺，因棄殺，
以為樂、以為喜；彼喜彼樂，不與取、婬欲、
行妄言至邪見棄捨離，因棄捨離邪，以為樂、
以為喜；如是身樂行、意樂行，行善為善，
成神通至等道，與涅槃相應。
此法相應，現在樂、後受樂報。
謂彼此法相應，現在樂、後受苦報，非是慧慧者說，
不知如真；與此法相應，現在樂、後受苦報，
彼如是不知如真，彼行不棄。
彼行不棄故，不愛不樂法轉增，愛法轉減，
猶若阿摩尼藥，色具足、香具足、味具足，
彼雜於毒，有人有患便飲之。
彼飲可口，飲時不住咽，飲已變為非藥。
如是與此法相應，現在樂、後受苦報，非智慧；
無慧故，不知如真。
與此法相應，現在樂、後受苦報，彼不知如真，彼行不棄。
彼行不棄者，不愛不樂法轉增，愛法樂法轉減，此法非智慧。
謂應此法，現在苦、後受樂報，非智慧；非智慧，不知如真。
與此法相應，現在苦、後受樂報，彼不知如真，亦不行彼棄捨彼。
不行棄捨者，不愛不樂法轉增，愛喜法轉減，此法非智慧。
彼法相應，現在苦、後受苦報，非智慧非智慧。
與此法相應，現在苦、後受苦報，不知如真，彼行不棄。
彼行不棄者，不愛不樂法轉增，愛法樂法轉減，
猶若大小便雜毒已，有人有病而取飲之。
彼飲時，咽苦不下及臭無味，飲時壞咽，飲已變為非藥。
如是應此法，現在苦、後受苦報，不知如真。
謂應此法，現在苦、後受苦報，彼不知如真，彼行不棄捨。
彼行不棄捨已，不愛不喜法轉增，愛喜法轉減，此法非智慧。
謂應此法，現在樂、後受樂報，非智慧慧者所說，不知如真。
應此法，現在樂、後受樂報，彼不知如真，彼不行棄捨離。
彼不棄不捨離，不愛不喜法轉增，愛喜法轉減，此法非智慧。 ^902c6

「彼行法知如真，彼不行法知如真，彼行法知如真，
彼不行法知如真者，未行法當行，應行法當不行。
彼未行經當行，應行法當不行者，不善法轉增，
善法轉減，此法非智慧。
謂彼應此法，現在樂、後受苦報，智慧慧者所說，知如真。
彼應此法，現在樂、後受苦報，彼如是知如真，彼不行彼棄捨離。
不行棄捨離已，彼便不行棄捨離，不善法減，
善法轉增，此法智慧。
謂彼應此法，現在苦、後受樂報，是智慧慧者所說，知如真。
彼應此法，現在苦、後受樂報，彼如是知如真，彼行彼不棄。
不行不棄捨已，不愛不喜法轉減，愛喜法轉增，此法是智慧。
猶若大小便種種藥草雜，有人有患取飲之。
彼飲時不住咽，飲時壞咽，飲已應如藥法。
如是應此法，現在苦、後受樂報，是智慧慧者所說，知如真。
謂應此法，現在苦、後受樂報，彼如是知如真，彼行不棄捨。
彼行不棄捨已，不愛不喜法轉減，愛喜法轉增，此法是智慧。
謂彼應此法，現在苦、後受苦報，是智慧慧者所說，知如真。
謂應此法，現在苦、後受苦報，彼如是知如真，彼不行棄捨離。
不行棄捨離已，不愛不喜法轉減，愛喜法轉增，此法是智慧。
謂應此法，現在樂、後受樂報，是智慧慧者所說。
謂應此法，現在樂、後受樂報，彼如是知如真，彼行不捨離。
彼行不捨離已，不愛不喜法轉減，愛喜法轉增，此法是智慧。
猶若酥蜜種種藥雜，有人有病取便飲之。
彼飲利咽，飲時不住咽，飲已應如藥法。
如是應此法，現在樂、後受樂報，是智慧慧者所說，知如真。
謂應此法，現在樂、後受樂報，彼如是知如真，彼行不捨離。
彼行不捨離已，不愛不念法轉減，愛念法轉增，此法是智慧慧者所說。
彼行法已知如真，不行法已知如真，彼行法知如真，
不行法知如真，不行法便不行，應行法當行。
彼不行法便不行，應行法當行者，不善法轉減，
善法轉增，此法是智慧慧者。
應此四法，世間有此說，此者是所因說。」 ^903a9

佛如是說。彼諸比丘，聞世尊所說，歡喜而樂。
佛說應法經
 ^903b17
