起世經卷第五
translator:: 隋天竺三藏闍那崛多等譯
pin:: 
#  5 諸龍金翅鳥品
諸龍金翅鳥品第五
「復次，諸比丘！一切龍類有四種生。
何等為四？一者卵生、二者胎生、三者濕生、
四者化生，此等名為四生龍也。
諸比丘！金翅鳥類亦四種生，所謂卵生、
胎生、濕生、化生，此名四生。
諸比丘！大海水下，有娑伽羅龍王宮殿，
縱廣正等八萬由旬，七重垣牆、七重欄楯，
周匝嚴飾，七重珠網，寶鈴間錯。
復有七重多羅行樹，扶踈蔭映，周迴圍繞，
妙色樓觀，眾寶莊挍，所謂金銀琉璃、頗梨赤珠、硨#CB00006;瑪瑙等七寶所成。
於其四方各有諸門，一一諸門，並有重閣樓觀却敵，復有園苑及諸泉池。
園池之內，各各皆有眾雜花草，行伍相當。
復有諸樹，種種枝葉、種種花果、種種妙香，隨風遠熏。
種種諸鳥，和鳴清亮。
諸比丘！須彌山王、佉低羅山，二山中間，
復有難陀、優波難陀二大龍王宮殿住處，
其處縱廣六千由旬，七重垣牆，七重欄楯，
略說如上，乃至眾鳥各各和鳴。 ^332b16

「諸比丘！大海之北，為諸龍王及一切金翅鳥王故，
生一大樹，名曰居吒奢摩離。
其樹根本周七由旬，下入地中二十由旬，
其身出高一百由旬，枝葉遍覆五十由旬。
樹外園院，縱廣正等五百由旬，七重牆壍，
乃至眾鳥各各和鳴，略說如上。 ^332c5

「諸比丘！居吒奢摩離大樹東面，有卵生龍及卵生金翅鳥等宮殿住處。
其宮縱廣各六百由旬，七重垣牆，乃至眾鳥各各和鳴，略說如上。
居吒奢摩離大樹南，有胎生龍及胎生金翅鳥等宮殿住處，
亦各縱廣六百由旬，七重垣牆，乃至眾鳥各各和鳴，略說如上。
居吒奢摩離大樹西面，有濕生龍及濕生金翅鳥等宮殿住處，
亦各縱廣六百由旬，七重垣牆，乃至眾鳥各各和鳴，略說如上。
居吒奢摩離大樹北面，有化生龍及化生金翅鳥等宮殿住處，
亦各縱廣六百由旬，七重垣牆，乃至眾鳥各各和鳴，略說如上。 ^332c11

「諸比丘！彼卵生金翅鳥王，若欲搏取卵生龍時，
便即飛往居吒奢摩離大樹東枝之上，
觀大海已，乃更飛下，以其兩翅扇大海水，
令水自開二百由旬，即於其中，銜卵生龍，
將出海外，隨意而食。
諸比丘！卵生金翅鳥王，唯能取得卵生龍等隨意食之，
則不能取胎生、濕生、化生龍等。 ^332c23

「諸比丘！胎生金翅鳥王，若欲搏取卵生龍者，
即便飛往居吒奢摩離大樹東枝之上，
下觀大海，亦以兩翅扇大海水，令水自開二百由旬，
因而銜取卵生諸龍，將出海外，隨意而食；
又胎生金翅鳥王，若欲搏取胎生龍者，
即便飛往居吒奢摩離大樹南枝之上，
下觀大海，以其兩翅扇大海水，水為之開四百由旬，
遂於其中，銜胎生龍，將出海外，隨意而食。
諸比丘！此胎生金翅鳥王，唯能取得卵生諸龍及胎生龍，
隨其所用，則不能取濕生、化生二種龍也。 ^333a1

「諸比丘！濕生金翅鳥王，若欲搏取卵生龍時，
即便飛往居吒奢摩離大樹東枝之上，
以其兩翅扇大海水，水為之開二百由旬，
開已銜取卵生諸龍，隨意而食；又濕生金翅鳥王，
若欲搏取胎生龍時，即便飛往居吒奢摩離大樹南枝之上，
以其兩翅扇大海水，水為之開四百由旬，
開已銜取胎生諸龍，隨意所用；又濕生金翅鳥王，
若欲搏取濕生龍者，即便飛往居吒奢摩離大樹西枝之上，
以其兩翅扇大海水，水為之開八百由旬，
即便銜取濕生諸龍，隨意而食。
諸比丘！諸濕生金翅鳥王，唯能取得卵生、
胎生、濕生龍等，恣其所用，隨意而食，則不能取化生諸龍。 ^333a12

「諸比丘！其化生金翅鳥王，若欲搏取卵生龍者，
即時飛往居吒奢摩離大樹東枝之上，
以其兩翅扇大海水，水為之開二百由旬，
即便銜取卵生諸龍，隨意而食；又此化生金翅鳥王，
若欲搏取胎生龍者，即時飛往居吒奢摩離大樹南枝之上，
以翅扇海，水為之開四百由旬，海既開已，
化生鳥王，即便銜取胎生諸龍，隨意而食；
又此化生金翅鳥王，若欲搏取濕生龍者，
即便飛往居吒奢摩離大樹西枝之上，
以翅扇海，水為之開八百由旬，即時銜取濕生諸龍，
隨意而食；又此化生金翅鳥王，若欲搏取化生龍者，
即復飛往居吒奢摩離大樹北枝之上，
下觀大海，便以兩翅飛扇大海，水為之開一千六百由旬，
即便銜取化生諸龍，隨意而食。
諸比丘！彼諸龍等，悉皆為此金翅鳥王之所食噉。 ^333a25

「諸比丘！別有諸龍，金翅鳥王所不能取，
謂娑伽羅龍王，未曾為彼金翅鳥王之所驚動；
復有難陀龍王、優波難陀龍王，此二龍王，
亦不為彼金翅鳥王之所能取；復有提頭賴吒龍王、
阿那婆達多龍王，金翅鳥王亦不能取。
諸比丘！其餘龍王，亦有不為金翅鳥王搏取食者，
謂摩多車迦龍王、德叉迦龍王、羯勒拏橋多摩伽龍王、
熾婆陀弗知梨迦龍王、商居波陀迦龍王、
甘婆羅龍王、阿濕婆多羅龍王等。
諸比丘！更有餘龍，於其住處境界之中，亦復不為諸金翅鳥之所食噉。 ^333b11

「諸比丘！此等眾生有何因緣，在如是趣，生於龍中？
諸比丘！有諸眾生，熏修龍因、受持龍戒、
發起龍心、分別龍意，作是業已，為彼因緣所成熟故，生在龍中。
復有眾生，熏修金翅鳥因、受持金翅鳥戒、
發起金翅鳥心、分別金翅鳥意，以是因緣身壞命盡，生在如是金翅鳥中。
復有眾生，熏修野獸因、受持野獸戒、發起野獸心、
習行野獸業、分別野獸意，以如是等種種熏修諸獸戒因，
發起行業，成就心意，眾因緣故，身壞命盡，即生如是諸雜獸中。
復有眾生，熏修牛因、牛戒、牛業、牛心、牛意，
略說如前，乃至分別以是緣故生於牛中。
復有眾生，熏修雞因、雞戒、雞業、雞心、雞意，
略說如前，乃至分別以是因緣生於雞中。
復有眾生，修鵄鵂因、受鵄鵂戒、發鵄鵂心、
行鵄鵂業、分別鵄鵂意，以是熏修鵄鵂之業、
受鵄鵂戒、起鵄鵂心、分別鵄鵂意故，捨此身已生鵄鵂中。 ^333b23

「諸比丘！復有眾生，熏修月戒，或修日戒、
星宿戒、大人戒，或有熏修默然戒、或有熏修大力天戒、
或有熏修大丈夫戒、或有熏修入水戒、
或有熏修供養日戒、或有熏修事行火戒、
或修苦行諸穢濁處，既熏修已作如是念：
『願我所修此等諸戒，謂月戒、日戒、星辰戒、
默然戒、大力天戒、大丈夫戒、水戒、火戒、
苦行穢濁如是等戒，令我因此當得作天，或得天報。』
發如是等邪思惟願。
諸比丘！此諸丈夫福伽羅等，起邪願者，
我今當說彼所趣向，必生二處：若生地獄、若生畜生。 ^333c12

「諸比丘！或有一種沙門婆羅門等，作如是見，
作如是言：『我及世間常。
此事實，餘虛妄。』復有一種沙門婆羅門等，
作如是見，作如是言：『我及世間無常。
此事實，餘虛妄。』復有一種沙門婆羅門，
作如是見，作如是言：『我及世間亦常無常。
此事實，餘虛妄。』復有一種沙門婆羅門，
作如是見，作如是言：『我及世間非常非無常。
此事實，餘虛妄。』 ^333c23

「諸比丘！或有一種沙門婆羅門等，作如是見，
作如是言：『我及世間有邊。
此事實，餘虛妄。』復有一種沙門婆羅門等，
作如是見，作如是言：『我及世間無邊。
此事實，餘虛妄。』復有一種沙門婆羅門等，
作如是見，作如是言：『我及世間亦有邊亦無邊。
此事實，餘虛妄。』復有一種沙門婆羅門等，
作如是見，作如是言：『我及世間非有邊非無邊。
此事實，餘虛妄。』 ^334a2

「諸比丘！或有一種沙門婆羅門等，作如是見，
作如是言：『命即是身。
此事實，餘虛妄。』復有一種沙門婆羅門等，
作如是見，作如是言：『命異身異。
此事實，餘虛妄。』復有一種沙門婆羅門等，
作如是見，作如是言：『有命有身。
此事實，餘虛妄。』復有一種沙門婆羅門等，
作如是見，作如是言：『無命無身。
此事實，餘虛妄。』復有一種沙門婆羅門等，
作如是見，作如是言：『如來死後有有。
此事實，餘虛妄。』復有一種沙門婆羅門等，
作如是見，作如是言：『如來死後無有。
此事實，餘虛妄。』復有一種沙門婆羅門等，
作如是見，作如是言：『如來死後亦有有亦無有。
此事實，餘虛妄。』復有一種沙門婆羅門等，
作如是見，作如是言：『如來死後非有有非無有。
此事實，餘虛妄。』 ^334a10

「諸比丘！是中所有沙門婆羅門等，作如是見、
如是說言『我及世間常。
此事實，餘虛妄。』者，彼諸沙門婆羅門等，
於諸行中當有我見、當有世見；離諸行中當有我見、當有世見。
以是義故，彼等作如是見，作如是說：『我及世間常。
此事實，餘虛妄。』 ^334a25

「諸比丘！是中所有沙門婆羅門等，作如是見、
如是說言『我及世間無常。
此事實，餘虛妄。』者，彼諸沙門婆羅門等，
於諸行中，當有無我見、無世間見；離諸行中，
當有無我見、無世間見。
以是義故，彼等作如是說：『我及世間無常。
此事實，餘虛妄。』 ^334b2

「諸比丘！是中所有沙門婆羅門等，作如是見、
作如是說言『我及世間亦常亦無常。
此是實，餘虛妄。』者，彼諸沙門婆羅門等，
於諸行中，當有我見及世間見；離諸行中，當有我見及世間見。
以是義故，彼等作如是說：『我及世間亦常無常。
此事實，餘虛妄。』 ^334b8

「諸比丘！是中所有沙門婆羅門等，作如是見、
如是說言『我及世間非常非非常。
此事實，餘虛妄。』者，彼諸沙門婆羅門等，
於諸行中，當有我見及世間見；離諸行中，當有我見及世間見。
是故彼等作是說言：『我及世間非常非非常。
此事實，餘虛妄。』 ^334b14

「諸比丘！是中所有沙門婆羅門等，作如是見、
如是說言『我及世間有邊。
此事實，餘虛妄。』者，彼諸沙門婆羅門等，
作如是說：『命有邊、人有邊，從初託胎在母腹中名命，死後殯埋名人。
上人從初出生受身四種，七返墮落、七度流轉、
七走七行，成就命及入命聚。』
是故彼等作如是說：『我及世間有邊。
此事實，餘虛妄。』 ^334b20

「諸比丘！是中所有沙門婆羅門等，作如是見、
如是說言『我及世間無邊。
此事實，餘虛妄。』者，彼諸沙門婆羅門等，
作如是說：『命無有邊、人無有邊。
從初託胎在母腹中名命，死後殯埋名人。
上人從初出生受身四種，七返墮落、七度流轉、
七走七行，成就命及入命聚。』
是故彼等作如是說：『我及世間無邊。
此事實，餘虛妄。』 ^334b27

「諸比丘！是中所有沙門婆羅門等，作如是見、
作如是說言『我及世間亦有邊亦無邊。
此事實，餘虛妄。』者，彼諸沙門婆羅門等，
作如是說：『命亦有邊亦無邊。
是人從初託胎在母腹中，死後殯埋。
上人從初受身四種，七返墮落、七度流轉、
七走七行，成就命及入命聚。』
是故彼等作如是說：『我及世間，亦有邊亦無邊。
此事實，餘虛妄。』 ^334c5

「諸比丘！是中所有沙門婆羅門等，作如是見、
作如是說言『我及世間非有邊非無邊。
此事實，餘虛妄。』者，彼諸沙門婆羅門等，
作如是說：『世間非有邊非無邊。
從初受身四種，七返墮落、七度流轉、七走七行已，成就命及入命聚。』
是故彼等作如是言：『我及世間非有邊非無邊。
此事實，餘虛妄。』 ^334c13

「諸比丘！是中所有沙門婆羅門等，作如是見、
作如是說言『命即是身。
此事實，餘虛妄。』者，彼諸沙門婆羅門等，
於身中見有我及見有命；於餘身中亦見有我及見有命。
是故彼等作如是言：『即命是身。
此事實，餘虛妄。』 ^334c20

「諸比丘！是中所有沙門婆羅門等，作如是見、
作如是說言『命異身異。
此事實，餘虛妄。』者，彼諸沙門婆羅門等，
於身中見有我及見有命；於餘身中亦見有我及見有命。
是故彼等作如是言：『命異身異。
此事實，餘虛妄。』 ^334c26

「諸比丘！是中所有沙門婆羅門等，作如是見、
作如是說言『有命有身。
此事實，餘虛妄。』者，彼諸沙門婆羅門等，
於身中見有我及見有命；於餘身中亦見有我及見有命。
是故彼等作如是言：『有命有身。
此事實，餘虛妄。』 ^335a1

「諸比丘！是中所有沙門婆羅門等，作如是見、
作如是說言：『非命非身。
此事實，餘虛妄。』者，彼諸沙門婆羅門等，
於身中不見有我不見有命；於餘身中亦不見有我不見有命。
是故彼等作如是言：『非命非身。
此事實，餘虛妄。』 ^335a7

「諸比丘！是中所有沙門婆羅門等，作如是見、
作如是說言『如來死後有有。
此事實，餘虛妄。』者，彼諸沙門婆羅門等，
於世作如是見：從壽命當至壽命，亦當趣向流轉。
是故彼等作如是言：『如來死後有有。
此事實，餘虛妄。』 ^335a12

「諸比丘！是中所有沙門婆羅門等，作如是見、
如是說言『如來死後無有。
此事實，餘虛妄。』者，彼諸沙門婆羅門等，
於世作如是見：此有壽命至彼，後有壽命即斷。
是故彼等作如是言：『如來死後無有。
此事實，餘虛妄。』 ^335a18

「諸比丘！是中所有沙門婆羅門等，作如是見、
如是說言『如來死後亦有有亦無有。
此事實，餘虛妄。』者，彼諸沙門婆羅門等，
於世作如是見：此處命斷，往至彼處，趣向流轉。
是故彼等作如是言：『如來死後亦有有亦無有。
此事實，餘虛妄。』 ^335a23

「諸比丘！是中所有沙門婆羅門等，作如是見、
如是說言『如來死後非有有非無有。
此事實，餘虛妄。』者，彼諸沙門婆羅門等，
於世作如是見：人於此處命斷壞已，移至彼處命亦斷壞。
是故彼等作如是言：『如來死後非有有非無有。
此事實，餘虛妄。』」 ^335a29

爾時，佛告諸比丘言：「諸比丘！
我念往昔有一國王，名曰鏡面。
彼鏡面王曾於一時，意欲觀諸生盲以為戲樂，
即便宣勅普告國內生盲丈夫，皆令集會。
既集會已，語彼群盲作如是言：『汝等生盲，頗亦能知象之形相？
其狀云何？』彼諸生盲同聲答言：『天王！
我等生盲，實不能知象之形相。』
王復告言：『汝等先來既未識象，今者欲知象形相不？』
時，彼群盲復同答言：『天王！
我實未識。若蒙王恩，我等或當知象形相。』
時，鏡面王即時降勅，喚一象師，而告之言：
『卿可速往我象廐內，取一象來，置於我前，示諸盲人。』
時，調象師受王勅已，即將象來置王殿前，
語眾盲言：『此即是象。』
時，諸盲人各各以手摩觸其象。
爾時，象師復語眾盲：『汝觸象已，以實報王。』
時，眾盲人有觸鼻者、有觸牙者、有觸耳者、有觸頭項背脇尾脚諸身分者。 ^335b6

「時，王問言：『諸生盲輩，汝等已知象形相耶？』
諸生盲人同答王言：『天王！
我等已知象之形相。』
爾時，彼王即復問言：『汝等諸盲，若知象者，象為何相？』
時，群盲中有觸鼻者，即白王言：『天王！
象形如繩。』觸其牙者，答言：『天王！
象形如橛。』觸其耳者，答言：『天王！
象形如箕。』觸其頭者，答言：『天王！
象形如甕。』觸其項者，答言：『天王！
象如屋栿。』觸其背者，答言：『天王！
象如屋脊。』觸其脇者，答言：『天王！
象形如篅。』觸其髀者，答言：『天王！
象形如樹。』觸其脚者，答言：『天王！
象形如臼。』觸其尾者，答言：『天王！
象如掃#CB00416;。』
時，眾盲人各各答言：『天王！
象形如是』、『天王！象形如是』，作如是白已。
時，王即告眾盲人言：『汝亦不知是象非象，況能得知象之形相？』
時，彼眾盲各各自執，共相諍鬪，各各以手自遮其面，
互相誼競，互相呰毀。
各言已。是時，鏡面王見彼眾盲如是諍競，大笑歡樂。
王於彼時即說偈言：
　　「『是等群盲生無目，橫於此事互相諍，
　　曾無有人教語之，云何能知象身分？』 ^335b22

「諸比丘！如是，如是。
世間所有諸沙門婆羅門等，亦復如是，
既不能知如實苦聖諦、苦集聖諦、苦滅聖諦、苦滅道聖諦。
既不實知，當知彼等，方應長夜共生諍鬪，
流轉生死，互相呰毀，互相罵辱。
既生諍鬪，執競不休，各各以手，自遮其面，
如彼群盲，共相惱亂。」
於中有偈：
　　若不能知苦聖諦，亦復不知苦集因，
　　所有世間諸苦法，此苦滅盡無餘處。
　　於中是道尚不知，況知滅苦所行行，
　　如是其心未解脫，未得智慧解脫處。
　　彼既不能諦了觀，但知趣向生老死，
　　未得免離諸魔縛，豈能到於無有處。 ^335c14

「諸比丘！若有沙門婆羅門等，能知如實苦聖諦，
苦集、苦滅、苦滅道聖諦，如實知者，應當如是隨順修學。
彼等長夜和合共行，各各歡喜，無有諍競，
同趣一學，猶如水乳共相和合，一處同住，
示現教師所說聖法，安樂處住。」
此中說偈：
　　若能知是諸有苦，及有所生諸苦因，
　　既知一切悉皆苦，應令盡滅無有餘。
　　若知此滅由於道，便到苦滅所得處，
　　即能具足心解脫，及得智慧解脫處。
　　則能到於諸有邊，如是不至生老死，
　　長得免脫於魔縛，永離世間諸有處。
pin:: 
#  6 阿修羅品
起世經阿修羅品第六之一 ^335c26

爾時，佛告諸比丘言：「比丘！
須彌山王東面，去山過千由旬，大海之下，有鞞摩質多羅阿修羅王國土住處。
其處縱廣八萬由旬，七重城壁周匝圍繞、
七重欄楯，普遍莊嚴，乃至七重金銀鈴網，周圍挍飾。
外有七重多羅行樹，雜色可觀，皆是七寶所共合成，
謂金銀琉璃、頗梨赤珠、硨#CB00006;瑪瑙。
一一城壁，高百由旬，厚五十由旬。
城壁四面，各各相去五百由旬，則置一門，
其門並高三十由旬、闊十二由旬。
於一一門，悉有種種却敵樓櫓園苑陂池，諸園苑中各各皆有種種果樹。
其樹各有種種葉、種種花、種種果，其果各有種種異香，其氣遠熏。
復有種種雜類眾鳥，各各和鳴，出種種聲，其音哀雅。
諸比丘！彼阿修羅大城之中，為鞞摩質多羅阿修羅王別立宮殿，
其宮名曰設摩婆帝宮城，縱廣一萬由旬，
七重城壁，並是七寶之所合成，高百由旬，厚五十由旬。
於城四面各各相去五百由旬，便置一門，
諸門並高三十由旬，闊十二由旬。
其一一門，亦有樓櫓却敵臺閣、園苑陂池、諸花沼等。
復有種種眾雜果樹，其樹各有種種葉、
種種花、種種果、種種香，其香普熏。
有種種鳥，各各和鳴，出種種聲，其音哀雅。 ^336a10

「諸比丘！設摩婆帝城內正處中央，為鞞摩質多羅阿修羅王，
置集會處，名曰七頭。
其處縱廣五百由旬，七重欄楯，周圍校飾，亦有七重金銀鈴網。
其外七重多羅行樹，四方圍繞，雜色莊嚴，
甚可愛樂，悉是金銀頗梨、珊瑚赤珠、硨#CB00006;瑪瑙七寶所成。
其處四面各有諸門，一一諸門樓櫓却敵，
亦是七寶之所合成，雜色間錯，令人樂觀。
其地皆是紺青琉璃，柔軟細滑，觸之猶如迦旃隣提迦衣。 ^336b4

「諸比丘！彼阿修羅七頭會處，當中自然有一寶柱，
高二十由旬，於寶柱下，為鞞摩質多羅阿修羅王，安立寶座。
高一由旬，方半由旬，硨#CB00006;瑪瑙七寶所成，
雜色間錯，甚可愛樂，柔軟細滑，觸之猶如迦旃隣提迦衣。
其座兩邊，各有十六小阿修羅所坐之處，
亦以七寶之所成就，所謂金銀乃至瑪瑙，
雜色可觀，柔軟細滑，觸之猶如迦旃隣提迦衣。 ^336b13

「諸比丘！彼阿修羅七頭會處，東面有鞞摩質多羅阿修羅王宮，
其處縱廣一千由旬，七重垣牆、七重欄楯、七重鈴網。
外有七重多羅行樹，四面周匝，莊嚴圍繞，
雜色間錯，甚可愛樂，亦是七寶之所成就，
所謂金銀琉璃、頗梨赤珠、硨#CB00006;瑪瑙。
於四方面，各有諸門，一一諸門，皆有樓櫓却敵臺閣、
園苑陂池、諸花沼等。
復有諸樹，其樹各有種種葉，種種花、種種果、
種種香，其香普熏。
有種種鳥，各各和鳴，出種種聲，其音哀雅。 ^336b21

「諸比丘！彼阿修羅七頭會處，南西北方，
各有宮殿，皆是諸小阿修羅王所住之處，
其處縱廣或九百由旬，或八百、七百、六百、
五百、四百、三百、二百由旬，其最小者，猶尚縱廣一百由旬，
七重垣牆，略說乃至種種眾鳥，各各和鳴。 ^336c2

「復次，諸比丘！彼阿修羅七頭會處四面，
復有一切最小阿修羅等所住宮殿，其處縱廣或九十由旬，
或八十七十、六十五十、四十三十、二十由旬，
最極小者，猶尚縱廣十二由旬，七重垣牆，
略說乃至有種種鳥，各各和鳴。 ^336c8

「諸比丘！彼阿修羅七頭會處東面，有鞞摩質多羅阿修羅王苑，
名娑羅林。其林縱廣一千由旬，七重垣牆、
七重欄楯、七重鈴網，皆瑪瑙等七寶所成。
於四方面，各有諸門，一一諸門，樓櫓却敵，
雜色可觀，亦是七寶之所成就，所謂金銀乃至瑪瑙。 ^336c13

「諸比丘！彼阿修羅七頭會處南面，復有鞞摩質多羅阿修羅王苑，
名奢摩梨林。其林縱廣亦千由旬，七重垣牆、
七重欄楯、七重鈴網，並瑪瑙等七寶所成。
於四方面，各有諸門，一一諸門，皆有樓櫓，
雜色可觀，亦為七寶之所成就，所謂金銀乃至瑪瑙。 ^336c19

「諸比丘！彼阿修羅七頭會處北面，亦有鞞摩質多羅阿修羅王苑，
名難陀那林。其林縱廣亦千由旬，七重垣牆、
七重欄楯、七重鈴網，皆瑪瑙等七寶所成。
於四方面，各有諸門，一一諸門，並皆具有樓櫓却敵，
雜色可觀，乃至悉是硨#CB00006;瑪瑙，諸珍寶物之所成就。
然此諸門，唯無臺閣，自餘莊嚴，與前同等。 ^336c25

「諸比丘！其娑羅林、奢摩梨林，二林之間，
鞞摩質多羅阿修羅王，有一大池，名曰難陀。
其池縱廣五百由旬，水甚涼冷，澄潔輕美，常不渾濁。
七種寶塼，廁填間錯，七重板砌、七重欄楯、
七重鈴網，周匝懸垂。
其外七重多羅行樹，四面圍繞，雜色可觀，皆瑪瑙等七寶所成。
於四方面，各有階道，雜色間錯，令人樂觀，亦為七寶之所成就。
復有諸花，遍生池中，所謂優鉢羅花、鉢頭摩花、
究牟陀花、奔茶利花。
形如火者，火色火光；形如金者，金色金光；
其形青者，青色青光；其形赤者，赤色赤光；
其形白者，白色白光；其形綠者，綠色綠光。
團如車輪，其花光明，照一由旬。
香氣所熏，亦一由旬。
池中又出無量藕根，大如車軸，割之汁出，
色白如乳，其味甘美，猶如上蜜。 ^337a3

「諸比丘！其俱毘陀羅及難陀那，二林中間，
鞞摩質多羅阿修羅王，有一大樹，名蘇質怛邏波吒羅。
其本周圍滿七由旬，根下入地二十一由旬，
其身上出高百由旬，枝葉蔭覆五十由旬，
其院周迴五百由旬，其外亦有七重垣牆，
略說乃至周匝圍繞，雜色可觀，及硨#CB00006;瑪瑙等七寶所成。
於四方面亦有諸門，並皆七寶之所成就，
一一諸門亦有樓櫓却敵，略說乃至種種眾鳥，各各和鳴。
起世經卷第五
 ^337a19
