
pin:: 大智度論釋無作實相品第四十三之餘〔卷六十五〕
author:: 聖者龍樹造
translator:: 後秦龜茲國三藏鳩摩羅什譯
【經】
須菩提白佛言：「世尊！
若善男子、善女人受持是般若波羅蜜，
親近、正憶念者，終不病眼，耳、鼻、舌、身亦終不病，
身無刑殘，亦不衰耄，終不橫死。
無數百千萬諸天，四天王天乃至淨居諸天皆悉隨從聽受。
六齋日——月八日、二十三日、十四日、
二十九日、十五日、三十日，諸天眾會。
善男子為法師者，在所說般若波羅蜜處皆悉來集。
是善男子、善女人在大眾中說是般若波羅蜜，
得無量、無邊、阿僧祇、不可思議、不可稱量福德。」 ^515a7

佛告須菩提：「如是！
如是！是善男子、善女人，若六齋日——月八日、
二十三日、十四日、二十九日、十五日、三十日，
在諸天眾前說是般若波羅蜜，是善男子、
善女人得無量、無邊、阿僧祇、不可思議、不可稱量福德。
何以故？須菩提！般若波羅蜜是大珍寶。
何等是大珍寶？是般若波羅蜜能拔地獄、
畜生、餓鬼及人中貧窮，能與剎利、婆羅門大姓、
居士大家，能與四天王天處乃至非有想非無想處，
能與須陀洹果、斯陀含果、阿那含果、阿羅漢果、
辟支佛道、阿耨多羅三藐三菩提。
何以故？是般若波羅蜜中廣說十善道、
四禪、四無量心、四無色定，四念處乃至八聖道分，
檀波羅蜜、尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜，廣說內空乃至無法有法空，廣說佛十力乃至一切智。
從是中學，出生剎利大姓、婆羅門大姓、
居士大家，出生四天王天、三十三天、夜摩天、
兜率陀天、化樂天、他化自在天，梵身天、
梵輔天、梵眾天、大梵天，光天、少光天、無量光天、
光音天，淨天、少淨天、無量淨天、遍淨天，
阿那婆伽天、得福天、廣果天、無想天、阿浮呵那天、
不熱天、快見天、妙見天、阿迦尼吒天，虛空無邊處天、
識無邊處天、無所有處天、非有想非無想處天。
是法中學，得須陀洹果、斯陀含果、阿那含果、
阿羅漢果，得辟支佛道，得阿耨多羅三藐三菩提。
以是故，須菩提！般若波羅蜜名為大珍寶。 ^515a17

「珍寶波羅蜜中，無有法可得若生若滅、
若垢若淨、若取若捨；珍寶波羅蜜，亦無有法若善若不善、
若世間若出世間、若有漏若無漏、若有為若無為。
以是故，須菩提！是名無所得珍寶波羅蜜。 ^515b14

「須菩提！是珍寶波羅蜜，無有法能染污。
何以故？所用染法不可得故。
須菩提！以是故名無染珍寶波羅蜜。 ^515b18

「須菩提！若菩薩摩訶薩行般若波羅蜜時，
亦如是不知，亦如是不分別，亦如是不得，
亦如是不戲論，是為能修行般若波羅蜜；
亦能禮覲諸佛，從一佛國至一佛國，供養、
恭敬、尊重、讚歎諸佛；遊諸佛剎，成就眾生、淨佛國土。 ^515b21

「須菩提！是般若波羅蜜於諸法無有力、
無非力，亦無受、亦無與，不生不滅、不垢不淨、不增不減。
是波羅蜜亦非過去、非未來、非現在，不捨欲界、
不住欲界，不捨色界、不住色界，不捨無色界、不住無色界。
是般若波羅蜜不與檀波羅蜜亦不捨，
不與尸波羅蜜亦不捨，不與羼提波羅蜜亦不捨，
不與毘梨耶波羅蜜亦不捨，不與禪波羅蜜亦不捨，
不與般若波羅蜜亦不捨；不與內空亦不捨，
乃至不與無法有法空亦不捨；不與四念處亦不捨，
乃至不與八聖道分亦不捨；不與佛十力亦不捨，
乃至不與十八不共法亦不捨；不與須陀洹果亦不捨，
乃至不與阿羅漢果亦不捨；不與辟支佛道亦不捨，乃至不與一切智亦不捨。
是般若波羅蜜不與阿羅漢法、不捨凡人法；
不與辟支佛法、不捨阿羅漢法；不與佛法、不捨辟支佛法。
是般若波羅蜜亦不與無為法、不捨有為法。
何以故？若有諸佛、若無諸佛，是諸法相常住不異，
法相、法住、法位常住，不謬不失故。」 ^515b26

【論】
問曰：
若受持般若、正憶念，猶有眾患，云何言終不病眼等？ ^515c17

答曰：
是事，上〈功德、地獄品〉中已廣說，所謂非必受報業，故無眾患。 ^515c18

又常受持、正憶念、如所說行般若，故無眾患。
譬如良藥，能破眾病；若不能將順，則不除患，非藥之失。
又如 #CB01439;人雖得利器，
不能御難，非器之過。
行者如是，先世重罪、今世不如所說行故，
不得般若力，非般若過。 ^515c20

問曰：
天上亦有般若波羅蜜，諸天何以於六齋日隨逐不淨人身求聞般若？ ^515c25

答曰：
天上有經卷，傳聞如是，亦非佛說。
若令有者，忉利天上、兜率天上當有。
何以故？阿修羅共忉利天鬪時，佛勅帝釋：「汝當誦念般若。」
兜率天上常有補處菩薩為諸天說，故可有。
色界諸天，身及衣服輕微，乃至無兩數，
常樂宴寂，受禪定味，是故不應有經卷。 ^515c27

諸天著二種樂：欲樂、定樂，不能懃苦書持般若波羅蜜。
閻浮提人能精進書、持、受學、正憶念。
如經說：「閻浮提人以三因緣勝諸天及欝單曰人：
一者、能斷淫欲，二者、強識念力，三者、能精懃勇猛。」
是閻浮提人能書寫、讀、誦、受持，以是故諸天來下，
禮拜般若經卷，或欲聞說。 ^516a4

復有人言：天上若有經卷，遠來供養，福德增益，求般若波羅蜜亦無厭足。
有菩薩，天欲令般若尊重，故來下，欲令眾生益加信敬——
「諸天尚來，何況我等！」
行者若聞好香、若見光明，有如是希有事故，深心信樂般若。
又未離欲人，惡鬼、魔民常逐伺便，令墮惡處；
從四天王乃至淨居天，是大力諸天來，小鬼避去。
菩薩能生清淨大心，如先品中說，是故來隨逐法師。 ^516a10

六齋日，諸天來觀人心，十五日、三十日，上白諸天。 ^516a19

復次，是六齋日是惡日，令人衰凶；若有是日受八戒，
持齋、布施、聽法，是時諸天歡喜，小鬼不得其便，利益行者。
是日法師高座說法，如是等種種因緣故諸天皆來。 ^516a20

說法者讚歎無量無邊無上法——所謂般若波羅蜜，亦得無量無邊福德。
若為人說，人鈍根、福德薄，故得福少；諸天利根、
福德多、福田勝，故得福多。
故佛說：「行者齋日，諸天及大眾中說般若，得福無量。」 ^516a24

此中佛可須菩提所言，復自說無量福德因緣，
所謂「般若波羅蜜是大珍寶波羅蜜。」
如如意寶珠能滿一切人願；是般若波羅蜜能滿一切眾生願，
所謂離苦、得樂。離苦者，般若波羅蜜能拔眾生地獄、
畜生、餓鬼及人中貧窮；與樂者，能與剎利大姓乃至阿耨多羅三藐三菩提。
是樂因緣善法，般若波羅蜜中廣說，所謂十善道乃至一切智。
如如意寶能出衣服、飲食、金銀等，隨意所須；
般若波羅蜜亦如是，能令得十善道乃至一切智、剎利大姓乃至佛。
以是事故，名為「珍寶波羅蜜」。 ^516a29

復次，「珍寶波羅蜜」者，如人得如意寶，則隨意所須皆得，
失則憂惱；是般若波羅蜜不生不滅，常不失，
世世與眾生樂，末後令得佛道。
如人得如意寶，則心生自高、輕賤他人，
是為衰因緣；若人得世間般若波羅蜜，
亦如是分別，著諸善法、捨諸惡法，生高心、
輕蔑餘人，則開諸罪門。
珍寶般若波羅蜜出世間般若波羅蜜中，
不分別善、不善，是名大珍寶波羅蜜，能利眾生，畢竟無憂。
是珍寶波羅蜜，善法尚不能污染，何況不善法！ ^516b11

如此中說「如是亦不知」者，如上說般若相，
亦不作是知、不作知者；不取相亦不生著，
不分別，不得定相；是名「無有過患、無有法愛、斷諸戲論」。 ^516b21

如是人能實修行般若波羅蜜，以法禮佛、
自得實法利益故，能利益眾生；能自離惡、
能令眾生離惡故，得淨佛世界。
用無所得方便力故，知諸法畢竟寂滅相，而能為眾生故起諸善法。 ^516b24

般若波羅蜜畢竟清淨故，無力、無非力；
譬如虛空，雖無有法，而因虛空得有所作。
無有一法定相可著，故無有力；得諸法實相，
於諸善法無礙，乃至降魔成佛，非無有力。
「不受不與」、「不生不滅」等乃至「不捨有為法、
不與無為法」，亦如是。 ^516b29

此中說因緣：「有佛、無佛，諸法性常住世間。」
諸法性者，即是諸法實相；諸法實相者，即是般若波羅蜜。
若以常、無常等求諸法實相，是皆為錯；
若人入法性中求，則無有錯謬。
法性常故不失。 ^516c5

【經】
爾時，諸天子虛空中立，發大音聲，踊躍歡喜，
以漚鉢羅華、波頭摩華、拘物頭華、分陀利華而散佛上，
如是言：「我等於閻浮提見第二法輪轉。」
是中無量百千天子得無生法忍。 ^516c11

佛告須菩提：「是法輪非第一轉、非第二轉。
是般若波羅蜜不為轉故出、不為還故出，無法有法空故。」 ^516c15

須菩提白佛言：「世尊！
云何無法有法空故，般若波羅蜜不為轉、不為還故出？」 ^516c17

佛言：「般若波羅蜜般若波羅蜜相空，乃至檀波羅蜜檀波羅蜜相空；
內空內空相空，乃至無法有法空無法有法空相空；
四念處四念處相空，乃至八聖道分八聖道分相空；
佛十力佛十力相空，乃至十八不共法十八不共法相空；
須陀洹果須陀洹果相空，斯陀含果斯陀含果相空，
阿那含果阿那含果相空，阿羅漢果阿羅漢果相空，
辟支佛道辟支佛道相空；一切種智一切種智相空。」 ^516c19

須菩提白佛言：「世尊！
諸菩薩摩訶薩般若波羅蜜是摩訶波羅蜜！
何以故？雖一切法自相空，而諸菩薩摩訶薩因般若波羅蜜得阿耨多羅三藐三菩提，
亦無法可得。轉法輪，亦無法可轉，亦無法可還；
是摩訶般若波羅蜜中，亦無有法可見。
何以故？是法不可得，若轉、若還，一切法畢竟不生故。
何以故？是空相不能轉、不能還，無相相不能轉、
不能還，無作相不能轉、不能還。
若能如是說般若波羅蜜，教、照、開、示，分別，
顯現，解釋，淺易——有能如是教者，是名清淨說般若波羅蜜。
亦無說者、亦無受者、亦無證者；若無說、
無受、無證，亦無滅者，是說法中亦無畢定福田。」 ^516c28

【論】
釋曰：
諸天聞般若，大歡喜踊躍。
諸天身輕利根，分別著相，知有輕重；聞般若波羅蜜畢竟清淨、
平等實相，大利益眾生，無有過者，是故踊躍歡喜。
起身業、口業，持供養具蓮華等，供養於佛，
作是言：「我等於閻浮提見第二法輪轉。」 ^517a13

問曰：
初說法令人得道，是名轉法輪，今何以言「第二法輪轉」？
若以佛說名為轉法輪者，皆是法輪，何限第二？ ^517a18

答曰：
初說法名定實一法輪，因初轉乃至法盡，通名為轉。
是諸天見是會中多有人發無上道、得無生法忍；
見是利益，故讚言「第二轉法輪」。
初轉法輪，八萬諸天得無生法忍，阿若憍陳如一人得初道；
今無量諸天得無生法忍，是故說第二法輪轉。
今轉法輪似如初轉。 ^517a21

問曰：
今轉法輪多人得道，初轉法輪得道者少，云何以大喻小？ ^517a27

答曰： ^517a28

諸佛事有二種：一者、密，二者、現。
初轉法輪，聲聞人見八萬、一人得初道；
諸菩薩見無數阿僧祇人得聲聞道，無數人種辟支佛道因緣，
無數阿僧祇人發無上道心，無數阿僧祇人行六波羅蜜道，
得諸深三昧陀羅尼門，十方無量眾生得無生法忍，
無量阿僧祇眾生從初地中乃至十地住，
無量阿僧祇眾生得一生補處，無量阿僧祇眾生得坐道場，
聞是法疾成佛道——如是等不可思議相，是名密轉法輪相。
譬如大雨，大樹則多受，小樹則少受。
以是故，當知初轉法輪亦大，以後喻前無咎！ ^517a29

「轉法輪非一非二」者，為畢竟空及轉法輪果報涅槃故如是說，
是則因中說果。法輪即是般若波羅蜜；
是般若波羅蜜無起無作相，故無轉無還。
如十二因緣中說：無明畢竟空故，不能實生諸行等；
無明虛妄顛倒、無有實定故，無法可滅。
說世間生法，故名為轉；說世間滅法，故名為還。
般若波羅蜜中無此二事，故說無轉、無還。
「無法有法空故」——無轉是「有法空」，無還是「無法空」。 ^517b11

問曰：
須菩提何以作是問——「有法無法空故，
般若波羅蜜不為轉、不為還故出」？
而佛還以空答？ ^517b20

答曰：
有人說：諸法有四種相：一者說有，二者說無，
三者說亦有亦無，四者說非有非無。
是中邪憶念故四種邪行，著此四法故，名為邪道。
是中正憶念故四種正行，中不著故，名為正道。
是中破非有非無故名「無法有法空」。
佛說乃至破非有非無，故說「無有轉，無有還」。 ^517b22

破「非有非無」有二種：一者、用上三句破，
二者、用涅槃實相破。
須菩提雖知佛以涅槃破有無，是中有新發意菩薩或錯謬故用三句破非有非無，
於無法有法空中還生邪見；是故佛說
「有法無法亦自相空」，是故說「般若波羅蜜無轉、無還」。
般若波羅蜜中無般若波羅蜜相，一切法無相故；乃至檀波羅蜜亦如是。
內空乃至一切種智相空，亦如是。 ^517b28

爾時，須菩提及大眾歡喜讚歎般若波羅蜜，
作是言：「大波羅蜜，所謂般若波羅蜜。」
大波羅蜜者，所謂一切法雖自性空，而般若波羅蜜能利益菩薩，
令得阿耨多羅三藐三菩提；雖得，亦無所得；
雖轉法輪，亦無所轉。 ^517c7

問曰：
若諸法空、般若波羅蜜空、阿耨多羅三藐三菩提亦空，不應讚般若為摩訶波羅蜜？ ^517c12

答曰：
此中說一切法自性空故，自性空中亦無自性空，是故名摩訶波羅蜜。
若無空相，不應作難。
以畢竟空故無所礙，而能行諸善法，得阿耨多羅三藐三菩提；
世俗法故，非第一義。 ^517c14

諸佛雖說法，令他得道，破煩惱，從此至彼，
名為「轉」。今我等諸煩惱虛誑、顛倒、妄語、
無有定相；若無定相，為何所斷？
若無所斷，亦無轉、無還，是故說「雖轉法輪，亦無轉還」。
何以故？是般若波羅蜜中，無有法五眼所能見若轉、
若還，一切法從本已來畢竟不生故。 ^517c19

是自性空、畢竟空，非轉相、非還相。
畏墮常故不轉，畏墮滅故不還；畏墮有故不轉，
畏墮無故不還；畏著世間故不轉，畏著涅槃故不還。
如是自性空、畢竟空、十八空等無量諸空，
是空解脫門，不轉、不還；無相、無作亦如是。
入是三解脫門，捨我、我所心，是名說得解脫。 ^517c25

能如是不取相、不著心，說般若波羅蜜，
教、照等。「說」者，若案文，若口傳。
「教」者，為人讚般若，令受持、讀誦、正憶念。
「照」者，如人執燈照物；若人不知般若，以智慧明照之令知。
「開」者，如寶藏閉門，雖有好物而不能得；
若開其門，則隨意所取。
如人疑不信般若者，開邪疑扉、折無明關，是人則隨意所取。
「示」者，如人眼視不明，指示好醜；如人有小信小智者，
示是道非道、是利是失等。
「分別」者，分別諸法，是善是不善、是罪是福、是世間是涅槃。
經書略說，難解難信；能廣為分別解說，令得信解。
「顯現」者，佛為種種眾生說種種法，或時毀呰善法、
助不善法，趣令眾生得解。
「說法」者，說佛意趣以應眾生，令知輕重相。
「解釋」者，如囊中寶物，繫口則人不知；若為人解經卷囊，解釋義理。
又如重物，披析令輕；種種因緣譬喻，解釋本末令易解。
「淺易」者，如深水難渡，有人分散此水令淺，
則渡者皆易；般若波羅蜜如水甚深，論議方便力故種種說，
能令淺易，乃至小智之人皆能信解。
能以十種為首說甚深義，是名清淨說般若波羅蜜義。 ^518a2

第一義中，實無所說，畢竟空故「無說」，無說故
「無受」，無受故「無證」，無證故「無滅諸煩惱」
者，若無滅煩惱則「無福田」。 ^518a24

「受」者名信受、讀、誦。
行是法，得沙門果、無生法忍，是名為「證」。
證時，諸煩惱滅，得有餘涅槃；得有餘涅槃故是畢定福田。
畢定者，諸法同無餘涅槃性，故說無畢定福田。
pin:: 
#  44 諸波羅蜜品
大智度論釋諸波羅蜜品第四十四 ^518a26

【經】
爾時，慧命須菩提白佛言：「世尊！
無邊波羅蜜是般若波羅蜜。」 ^518b3

佛言：「如虛空無邊故。」
〔一〕
「世尊！等波羅蜜是般若波羅蜜。」 ^518b4

佛言：「諸法等故。」〔二〕 ^518b5

「世尊！離波羅蜜是般若波羅蜜。」
佛言：「畢竟空故。」〔三〕 ^518b6

「世尊！不壞波羅蜜是般若波羅蜜。」 ^518b7

佛言：「一切法不可得故。」
〔四〕
「世尊！無彼岸波羅蜜是般若波羅蜜。」 ^518b8

佛言：「無名無身故。」
〔五〕 ^518b9

「世尊！空種波羅蜜是般若波羅蜜。」
佛言：「入出息不可得故。」
〔六〕 ^518b10

「世尊！不可說波羅蜜是般若波羅蜜。」 ^518b11

佛言：「覺觀不可得故。」
〔七〕
「世尊！無名波羅蜜是般若波羅蜜。」 ^518b12

佛言：「受、想、行、識不可得故。」
〔八〕 ^518b13

「世尊！不去波羅蜜是般若波羅蜜。」 ^518b14

佛言：「一切法不來故。」
〔九〕
「世尊！無移波羅蜜是般若波羅蜜。」 ^518b15

佛言：「一切法不可伏故。」
〔十〕
「世尊！盡波羅蜜是般若波羅蜜。」 ^518b16

佛言：「一切法畢竟盡故。」
〔十一〕 ^518b17

「世尊！不生波羅蜜是般若波羅蜜。」
佛言：「一切法不滅故。」
〔十二〕 ^518b18

「世尊！不滅波羅蜜是般若波羅蜜。」 ^518b19

佛言：「一切法不生故。」
〔十三〕
「世尊！無作波羅蜜是般若波羅蜜。」 ^518b20

佛言：「作者不可得故。」
〔十四〕 ^518b21

「世尊！無知波羅蜜是般若波羅蜜。」
佛言：「知者不可得故。」
〔十五〕 ^518b22

「世尊！不到波羅蜜是般若波羅蜜。」 ^518b23

佛言：「生死不可得故。」
〔十六〕
「世尊！不失波羅蜜是般若波羅蜜。」 ^518b24

佛言：「一切法不失故〔十七〕。」 ^518b25

【論】
釋曰：
「無邊波羅蜜」者，須菩提聞佛說大珍寶波羅蜜義，
因而自讚般若為摩訶波羅蜜；又以智慧深入種種法門，
觀般若波羅蜜如大海水無量無邊；深知般若波羅蜜功德，
因發大歡喜；欲以種種因緣讚歎般若，
是故白佛言：「世尊！
無邊波羅蜜是般若波羅蜜。」 ^518b26

「無邊」義，從品初至竟，皆是無邊義；妨說餘事故略說，若廣說則無量。 ^518c3

復次，常是一邊、無常是一邊，我、無我，有、
無，世間有邊、無邊，眾生有邊、無邊，如是等法，
名為邪見邊；得般若波羅蜜，則無是諸邊，
故言「無邊」。 ^518c5

復次，譬如物盡處名為邊，虛空無色無形故無邊。
般若波羅蜜畢竟清淨故無有邊、無有盡、
無取處、無受處；是故佛答：「如虛空無邊故，般若波羅蜜亦無邊。」 ^518c8

菩薩得法忍，觀一切法皆平等，是故說一切法等，
故言「等波羅蜜」。 ^518c11

菩薩用畢竟空心離諸煩惱，亦離諸法，
是故名「離波羅蜜」。 ^518c13

菩薩用是般若波羅蜜，總相、別相求諸法，
不得定相如毛髮許；以不可得故，於一切法心不著。
若有邪見戲論人用邪見著心欲破壞是菩薩，
是菩薩無所著故，不可破壞，是名「不壞波羅蜜」。 ^518c14

此岸名為生死，彼岸名涅槃，中有諸煩惱大河；
一切出家人欲捨此岸，貪著彼岸；而般若波羅蜜無彼岸，
彼岸是涅槃，無色無名，是故說：「無色無名故，是名無彼岸波羅蜜。」 ^518c19

有虛空則有出入息，出入息皆從虛誑業因緣生；
出者非入，入者非出，念念生滅，不可得實相；
息不可得故，一切法亦不可得；不可得故，
名「空種波羅蜜」。 ^518c23

一切法空寂相故不須覺觀；覺觀無故，
則無言說；無言說故，說般若波羅蜜斷語言道，
是故名「不可說波羅蜜」。 ^518c26

二法攝一切法，所謂名、色。
四大及造色，色所攝；受等四眾，名所攝。
分別諸法者說：「般若波羅蜜是智慧相，故名所攝。」
今實不離色是名、不離名是色，是般若波羅蜜無知相，
故說「受、想、行、識不可得」，故言「無名波羅蜜」。 ^518c29

一切法無來無去故，名「無去波羅蜜」。 ^519a5

般若波羅蜜是三世十方佛法藏，以三法印印，
無天無人能破，故名「無移波羅蜜」。 ^519a6

諸有為法念念盡滅，無有住時。
若爾者，過去法不盡，未來法亦不盡，現在法不住故不盡；
三世盡不可得故，名為畢竟盡；畢竟盡故，
名「盡波羅蜜」。 ^519a8

一切法三世中生不可得故無生，無生故名「無生波羅蜜」。 ^519a11

「不滅波羅蜜」亦如是。 ^519a12

作有二種：一者、眾生作，二者、法作。
眾生作者，布施、持戒等；法作者，火燒、水爛，心識所知。
眾生空故，無作者；一切法鈍，不起作相故，法亦不作。
是二無作故名「無作波羅蜜」。 ^519a13

「無知波羅蜜」亦如是，一切法鈍故無所知。 ^519a17

天眼見有生死，用空慧眼見生死不可得；
生死不可得故，今世眾生死，無到後世者，
但五眾先業因緣相續生，故名「不到波羅蜜」。 ^519a18

般若波羅蜜不失諸法實相，亦能令一切法不失實相；
離般若波羅蜜，一切法皆失。
觀一切法實相，得般若波羅蜜，是故名「不失波羅蜜」。 ^519a21

【經】
「世尊！夢波羅蜜是般若波羅蜜。」
佛言：「乃至夢中所見不可得故。」
〔十八〕 ^519a25

「世尊！響波羅蜜是般若波羅蜜。」 ^519a26

佛言：「聞聲者不可得故。」
〔十九〕 ^519a27

「世尊！影波羅蜜是般若波羅蜜。」
佛言：「鏡面不可得故。」
〔二十〕 ^519a28

「世尊！焰波羅蜜是般若波羅蜜。」 ^519a29

佛言：「水流不可得故。」
〔二十一〕
「世尊！幻波羅蜜是般若波羅蜜。」 ^519b1

佛言：「術事不可得故。」
〔二十二〕
「世尊！不垢波羅蜜是般若波羅蜜。」 ^519b2

佛言：「諸煩惱不可得故。」
〔二十三〕 ^519b3

「世尊！無淨波羅蜜是般若波羅蜜。」 ^519b4

佛言：「煩惱虛誑故。」
〔二十四〕
「世尊！不污波羅蜜是般若波羅蜜。」 ^519b5

佛言：「處不可得故。」
〔二十五〕
「世尊！不戲論波羅蜜是般若波羅蜜。」 ^519b6

佛言：「一切戲論破故。」
〔二十六〕 ^519b7

「世尊！不念波羅蜜是般若波羅蜜。」 ^519b8

佛言：「一切念破故。」
〔二十七〕
「世尊！不動波羅蜜是般若波羅蜜。」 ^519b9

佛言：「法性常住故。」
〔二十八〕 ^519b10

「世尊！無染波羅蜜是般若波羅蜜。」
佛言：「知一切法妄解故。」
〔二十九〕 ^519b11

「世尊！不起波羅蜜是般若波羅蜜。」 ^519b12

佛言：「一切法無分別故。」
〔三十〕
「世尊！寂滅波羅蜜是般若波羅蜜。」 ^519b13

佛言：「一切法相不可得故。」
〔三十一〕 ^519b14

「世尊！無欲波羅蜜是般若波羅蜜。」 ^519b15

佛言：「欲不可得故。」
〔三十二〕
「世尊！無瞋波羅蜜是般若波羅蜜。」 ^519b16

佛言：「瞋恚不實故。」
〔三十三〕 ^519b17

「世尊！無癡波羅蜜是般若波羅蜜。」
佛言：「無明黑闇滅故。」
〔三十四〕 ^519b18

「世尊！無煩惱波羅蜜是般若波羅蜜。」 ^519b19

佛言：「分別憶想虛妄故。」
〔三十五〕
「世尊！無眾生波羅蜜是般若波羅蜜。」 ^519b20

佛言：「眾生無所有故。」
〔三十六〕 ^519b21

「世尊！斷波羅蜜是般若波羅蜜。」 ^519b22

佛言：「諸法不起故。」
〔三十七〕
「世尊！無二邊波羅蜜是般若波羅蜜。」 ^519b23

佛言：「離二邊故。」〔三十八〕
「世尊！不破波羅蜜是般若波羅蜜。」 ^519b24

佛言：「一切法不相離故。」
〔三十九〕 ^519b25

「世尊！不取波羅蜜是般若波羅蜜。」 ^519b26

佛言：「過聲聞辟支佛地故。」
〔四十〕
「世尊！不分別波羅蜜是般若波羅蜜。」 ^519b27

佛言：「諸妄想不可得故。」
〔四十一〕 ^519b28

「世尊！無量波羅蜜是般若波羅蜜。」
佛言：「諸法量不可得故。」
〔四十二〕 ^519b29

「世尊！虛空波羅蜜是般若波羅蜜。」 ^519c1

佛言：「一切法無所有故。」。 ^519c2

【論】
釋曰：
須菩提讚般若波羅蜜，示眾生世間空如夢。
佛言：夢亦不可得故名「夢波羅蜜」。 ^519c3

響、影、焰、幻亦如是。
人心以聲為實，以響為虛；影以人面鏡為實，
像為虛；焰以風、塵、日光為實，水為虛；幻以祝術為實，祝術所作為虛。
須菩提讚般若以喻為空，佛說喻、本事皆空；
本事皆空故，是喻亦空。 ^519c5

是般若波羅蜜無垢，能斷滅一切垢。 ^519c10

佛言：諸煩惱從本已來常無，今何所斷？
是故名「無垢波羅蜜」。 ^519c11

「無淨波羅蜜」亦如是。
無煩惱即是「淨」。 ^519c12

淫欲、瞋恚等諸煩惱名為污；是般若波羅蜜，一切垢法所不污。
六情是諸煩惱處，六情及一切法，諸煩惱緣處、
住處皆不可得，故名「不污波羅蜜」。 ^519c13

得是般若波羅蜜，一切戲論憶想分別滅，
故名「不戲論波羅蜜」。 ^519c16

一切法畢竟空故，無憶、無念相；無憶、無念相，
故名「無念波羅蜜」。 ^519c18

住法性菩薩，一切論議者所不能勝，一切結使邪見所不能覆；
一切法無常破壞，心不生憂；如是等因緣，
故名「不動波羅蜜」。 ^519c19

一切法妄解，非但愛染，故名「無染波羅蜜」。 ^519c22

憶想分別是一切結使根本；有結使，能起後身業。
知憶想分別虛妄，一切後世生業更不復起故，
是名「不起波羅蜜」。 ^519c23

般若波羅蜜中不取三毒火相，故言「寂滅波羅蜜」。 ^519c26

佛言：「非但三毒相寂滅，一切法相不可得故。」 ^519c27

是般若波羅蜜，乃至善法中尚不貪，何況餘欲！
佛說：「欲，從本已來不可得故。」
貪欲虛誑，自性不可得，故名「無欲波羅蜜」；非是離欲故名無欲。 ^519c28

瞋恚性畢竟無所有，故名「無瞋波羅蜜」；非是離瞋故名無瞋。 ^520a3

一切法中，無明黑闇破，故名「無癡波羅蜜」；非是滅癡故名無癡。 ^520a4

「無煩惱波羅蜜」者，菩薩得無生法忍故，一切煩惱滅。
佛言：「憶想分別是煩惱根本；憶想尚無，何況煩惱！」
故名「無煩惱波羅蜜」。 ^520a6

般若能破無眾生中有眾生顛倒，故名「無眾生波羅蜜」。
佛言：「是眾生從本已來不生、無所有，故名無眾生。」 ^520a8

須菩提意：以般若波羅蜜能斷一切有漏法，
故名「斷波羅蜜」。佛言：諸法不起不生、無所作，
諸法自然斷相故名「斷」。 ^520a11

二邊者，所謂我、無我，斷、無斷，可斷法、無斷法，
常、滅，有、無——如是等無量二邊；般若波羅蜜中無是諸邊，
故名「無二邊波羅蜜」。
佛言：是諸邊從本已來無，但以虛誑顛倒故著；
菩薩求實事故，離是顛倒邊。 ^520a13

是般若波羅蜜一相、空故，不可破。
佛言：不但般若波羅蜜，一切法皆無定異相。
如果不離因，因不離果；有為法不離無為法，
無為法不離有為法；般若波羅蜜不離一切法，
一切法不離般若波羅蜜；一切法實相即是般若波羅蜜，
故名「不破波羅蜜」。
破者，所謂諸法各各離散。 ^520a18

一切法，常、無常等過失；是故般若波羅蜜不取一切法。
佛言：一切法乃至二乘出世間清淨法，
亦不取，故名「不取波羅蜜」。 ^520a24

分別名取相生心，妄想分別；般若波羅蜜是實相故，無是妄想分別。
佛言：因憶想分別，有無分別；今憶想分別，
從本已來無，故名「無分別波羅蜜」。 ^520a27

般若波羅蜜出四無量，故名「無量波羅蜜」。
復次，畢竟空，為得涅槃無量法，故名無量。
復次，智慧所不能到邊崖，是名無量。
是名六情所籌度；是法空、無相、無生滅，六情所不能量。
何以故？物多而量器小故。
佛言：非但是般若波羅蜜無量，色等一切法不可得故皆無量。 ^520b2

如虛空無色無形，無所能作；般若波羅蜜亦如是。
佛言：非但虛空無所有，色等諸法皆無所有，
故名「虛空波羅蜜」。 ^520b8

【經】
「世尊！無常波羅蜜是般若波羅蜜。」
佛言：「一切法破壞故。」
〔四十四〕 ^520b12

「世尊！苦波羅蜜是般若波羅蜜。」 ^520b13

佛言：「一切法惱相故。」
〔四十五〕
「世尊！無我波羅蜜是般若波羅蜜。」 ^520b14

佛言：「一切法不著故。」
〔四十六〕 ^520b15

「世尊！空波羅蜜是般若波羅蜜。」
佛言：「一切法不可得故。」
〔四十七〕 ^520b16

「世尊！無相波羅蜜是般若波羅蜜。」 ^520b17

佛言：「一切法不生故。」
〔四十八〕
「世尊！內空波羅蜜是般若波羅蜜。」 ^520b18

佛言：「內法不可得故。」
〔四十九〕 ^520b19

「世尊！外空波羅蜜是般若波羅蜜。」 ^520b20

佛言：「外法不可得故。」
〔五十〕
「世尊！內外空波羅蜜是般若波羅蜜。」 ^520b21

佛言：「內外法不可得故。」
〔五十一〕 ^520b22

「世尊！空空波羅蜜是般若波羅蜜。」
佛言：「空空法不可得故。」
〔五十二〕 ^520b23

「世尊！大空波羅蜜是般若波羅蜜。」 ^520b24

佛言：「一切法不可得故。」
〔五十三〕
「世尊！第一義空波羅蜜是般若波羅蜜。」 ^520b25

佛言：「涅槃不可得故。」
〔五十四〕 ^520b26

「世尊！有為空波羅蜜是般若波羅蜜。」 ^520b27

佛言：「有為法不可得故。」
〔五十五〕
「世尊！無為空波羅蜜是般若波羅蜜。」 ^520b28

佛言：「無為法不可得故。」
〔五十六〕 ^520b29

「世尊！畢竟空波羅蜜是般若波羅蜜。」 ^520c1

佛言：「諸法畢竟不可得故。」
〔五十七〕
「世尊！無始空波羅蜜是般若波羅蜜。」 ^520c2

佛言：「諸法無始不可得故。」
〔五十八〕 ^520c3

「世尊！散空波羅蜜是般若波羅蜜。」 ^520c4

佛言：「散法不可得故。」
〔五十九〕
「世尊！性空波羅蜜是般若波羅蜜。」 ^520c5

佛言：「有為無為法不可得故。」
〔六十〕 ^520c6

「世尊！諸法空波羅蜜是般若波羅蜜。」 ^520c7

佛言：「一切法不可得故。」
〔六十一〕
「世尊！自相空波羅蜜是般若波羅蜜。」 ^520c8

佛言：「自相離故。」〔六十二〕 ^520c9

「世尊！無法空波羅蜜是般若波羅蜜。」 ^520c10

佛言：「無法不可得故。」
〔六十三〕
「世尊！有法空波羅蜜是般若波羅蜜。」 ^520c11

佛言：「有法不可得故。」
〔六十四〕「世尊！無法有法空波羅蜜是般若波羅蜜。」 ^520c12

佛言：「無法有法不可得故。」
〔六十五〕 ^520c13

「世尊！念處波羅蜜是般若波羅蜜。」 ^520c14

佛言：「身、受、心、法不可得故。」
〔六十六〕 ^520c15

「世尊！正懃波羅蜜是般若波羅蜜。」 ^520c16

佛言：「善不善法不可得故。」
〔六十七〕
「世尊！如意足波羅蜜是般若波羅蜜。」 ^520c17

佛言：「四如意足不可得故。」
〔六十八〕 ^520c18

「世尊！根波羅蜜是般若波羅蜜。」 ^520c19

佛言：「五根不可得故。」
〔六十九〕
「世尊！力波羅蜜是般若波羅蜜。」 ^520c20

佛言：「五力不可得故。」
〔七十〕
「世尊！覺波羅蜜是般若波羅蜜。」 ^520c21

佛言：「七覺分不可得故。」
〔七十一〕 ^520c22

「世尊！道波羅蜜是般若波羅蜜。」 ^520c23

佛言：「八聖道分不可得故。」
〔七十二〕
「世尊！無作波羅蜜是般若波羅蜜。」 ^520c24

佛言：「無作不可得故。」 ^520c25

「世尊！空波羅蜜是般若波羅蜜。」
佛言：「空相不可得故。」
〔七十四〕 ^520c26

「世尊！無相波羅蜜是般若波羅蜜。」 ^520c27

佛言：「寂滅相不可得故。」
〔七十五〕
「世尊！背捨波羅蜜是般若波羅蜜。」 ^520c28

佛言：「八背捨不可得故。」
〔七十六〕 ^520c29

「世尊！定波羅蜜是般若波羅蜜。」 ^521a1

佛言：「九次第定不可得故。」
〔七十七〕
「世尊！檀波羅蜜是般若波羅蜜。」 ^521a2

佛言：「慳貪不可得故。」
〔七十八〕 ^521a3

「世尊！尸羅波羅蜜是般若波羅蜜。」
佛言：「破戒不可得故。」
〔七十九〕 ^521a4

「世尊！羼提波羅蜜是般若波羅蜜。」 ^521a5

佛言：「忍不忍辱不可得故。」
〔八十〕
「世尊！毘梨耶波羅蜜是般若波羅蜜。」 ^521a6

佛言：「懈怠精進不可得故。」
〔八十一〕 ^521a7

「世尊！禪波羅蜜是般若波羅蜜。」 ^521a8

佛言：「定亂不可得故。」
〔八十二〕
「世尊！般若波羅蜜是般若波羅蜜。」 ^521a9

佛言：「癡慧不可得故。」
〔八十三〕 ^521a10

「世尊！十力波羅蜜是般若波羅蜜。」
佛言：「一切法不可伏故。」
〔八十四〕 ^521a11

「世尊！無所畏波羅蜜是般若波羅蜜。」 ^521a12

佛言：「道種智不沒故。」
〔八十五〕
「世尊！無礙智波羅蜜是般若波羅蜜。」 ^521a13

佛言：「一切諸法無障無礙故。」
〔八十六〕 ^521a14

「世尊！佛法波羅蜜是般若波羅蜜。」 ^521a15

佛言：「過一切法故。」
〔八十七〕
「世尊！如實說者波羅蜜是般若波羅蜜。」 ^521a16

佛言：「一切說如實故。」
〔八十八〕 ^521a17

「世尊！自然波羅蜜是般若波羅蜜。」 ^521a18

佛言：「一切法中自在故。」
〔八十九〕
「世尊！佛波羅蜜是般若波羅蜜。」 ^521a19

佛言：「知一切法、一切種智故〔九十〕。」 ^521a20

【論】
釋曰：
般若波羅蜜中有無常聖行，故名「無常波羅蜜」。
佛言：非但般若中有無常，觀一切法無常故，
名「無常波羅蜜」。 ^521a22

問曰：
上來說「般若波羅蜜法性常住」，今何以說「無常」？ ^521a24

答曰： ^521a25

般若波羅蜜是智慧，觀法從因緣和合生，
是有為法故無常；般若波羅蜜所緣處，
如、法性、實際，無為法故常。
須菩提說有為般若，故言般若波羅蜜無常。 ^521a26

問曰：
若爾者，佛何以說「一切法盡是破壞無常，無為法無破壞相」？ ^521a29

答曰：
一切法名六情，內外皆是作法；作法故，必歸破壞相。
離有為法，無無為法，亦更無有法相；因有為法相，故說無為法不生不滅。 ^521b2

復次，一切有為法有二種：一者、名字一切，
二者、實一切。一切有為法破壞，故名一切無常。 ^521b5

「苦」等乃至「無法有法空」亦如是。
須菩提說一切法相讚般若，佛舉一切法答。 ^521b7

正觀身等四法，從四念處生，四念處是四諦之初門，
四諦是四沙門果初門，阿羅漢果分別即是三乘。
四念處，般若波羅蜜中種種廣說。
佛言：是四種法緣處，從本已來皆不可得，
故名「念處波羅蜜」。 ^521b9

從「四正懃」乃至「般若波羅蜜」，亦如是。 ^521b13

問曰：
餘法可以讚般若，云何復以般若讚般若？ ^521b14

答曰： ^521b15

有二種般若：一者、常住般若；二者、與五波羅蜜共行，有用般若波羅蜜。
須菩提讚有用般若波羅蜜，能破無明黑闇、
能與真智慧；是故佛說：「常住般若波羅蜜，癡慧不可得故。」 ^521b16

行是般若波羅蜜菩薩，初得菩薩十力，
後得佛十力，是故說「十力波羅蜜」。
佛言：「非但十力者不可破、不可伏，一切法實相亦不可破、亦不可伏。」
佛意：為度眾生故說十方佛力無量無邊；
如佛力，一切法實相亦如是不可伏，故名「十力波羅蜜」。 ^521b20

菩薩得是般若波羅蜜力，於佛前能說法論議，何況餘處！
尚不畏魔王，何況外道！
故名「無所畏波羅蜜」。
佛言：「道種智不沒故。」
道種智名法眼，知一切眾生以何道得涅槃。
般若波羅蜜，常寂滅相、不可說；是菩薩以道種智故引導眾生，
於大眾中師子吼；道種智增益故不沒，
無所畏，不自憍慢我有是法，名「無畏波羅蜜」。 ^521b25

須菩提從佛聞，無畏轉深，故讚般若波羅蜜，
言「無礙波羅蜜」。佛言：「非但四無礙，一切法入如、
法性、實際故，皆是無礙相。」 ^521c4

菩薩因般若波羅蜜，能集十力、四無所畏、
四無礙智、大慈大悲等諸佛法故，說「佛法波羅蜜」。
佛言：聲聞法 " resp=於凡夫法為勝，
辟支佛法於聲聞法為勝，佛法於一切法最勝。
如一切色中，虛空廣大；佛法最勝，無能及、
無可喻，過一切法，故名「佛法波羅蜜」。 ^521c7

如過去佛行六波羅蜜，得諸法如相；今佛亦如是行六波羅蜜得佛道，
故名「多陀阿伽陀波羅蜜」。
「多陀阿伽陀」者，或言「如來」，或言「如實說」，
或言「如實知」。此中佛說：非但佛說名如實說，
一切語言皆是如實，故名「如實說波羅蜜」。 ^521c13

是般若波羅蜜具足，後身自然作佛，故名「自然波羅蜜」。
「自然」名佛；佛所說故名「自然波羅蜜」。
復次，是般若波羅蜜實相自然、不由他作，
故名「自然」。佛言：佛一切法中得自在力，
故名「自然波羅蜜」。 ^521c18

具足十地，得十力、四無所畏，轉法輪、擊法鼓，
覺世間無明睡眾生，故名為「佛波羅蜜」。
佛，秦言覺者、知者。
何者是？所謂正知一切法、一切種，故名覺。 ^521c23

一切法者，所謂五眾、十二入、十八界等。
復次，一切法名外道經書、伎術、禪定等；
略說有五種，所謂凡夫法、聲聞法、辟支佛法、
菩薩法、佛法。 ^521c26

佛，略知有二種相，所謂總相、別相；又以分別相、畢竟空相。
廣知則一切種——一切種是一切無量無邊法門。
以是事故，名為「佛波羅蜜」；不以佛身故名為佛波羅蜜，但以一切種智故。
大智度論卷第六十五
 ^522a1
