
other:: 雜阿含經卷第二十二
translator:: 宋天竺三藏求那跋陀羅譯

# 二二

jing:: 
##  576
（五七六）
如是我聞：
一時，佛在舍衛國祇樹給孤獨園。 ^153c5

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^153c6

時，彼天子說偈白佛：
　　「不處難陀林，終不得快樂，
　　忉利天宮中，得天帝名稱。」 ^153c8

爾時，世尊說偈答言：
　　「童蒙汝何知，阿羅漢所說，
　　一切行無常，是則生滅法，
　　生者既復滅，俱寂滅為樂。」 ^153c11

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^153c15

時，彼天子聞佛所說，歡喜隨喜，稽首佛足，即沒不現。
jing:: 
##  577
（五七七） ^153c18

如是我聞：
一時，佛住舍衛國祇樹給孤獨園。 ^153c20

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^153c21

時，彼天子即說偈言：
　　「斷一切鉤鏁，牟尼無有家，
　　沙門著教化，我不說善哉。」 ^153c23

爾時，世尊說偈答言：
　　「一切眾生類，悉共相纏縛，
　　其有智慧者，孰能不愍傷？
　　善逝哀愍故，常教授眾生，
　　哀愍眾生者，是法之所應。」 ^153c26

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^154a2

時，彼天子聞佛所說，歡喜隨喜，即沒不現。
jing:: 
##  578
（五七八） ^154a5

如是我聞：
一時，佛在舍衛國祇樹給孤獨園。 ^154a6

時，有天子容色絕妙，於後夜時來詣佛所，
稽首佛足，身諸光明遍照祇樹給孤獨園。 ^154a7

時，彼天子而說偈言：
　　「常習慚愧心，此人時時有，
　　能遠離諸惡，如顧鞭良馬。」 ^154a9

爾時，世尊說偈答言：
　　「常習慚愧心，此人實希有，
　　能遠離諸惡，如顧鞭良馬。」 ^154a12

時，彼天子復說偈言：
　　「久見婆羅門，逮得般涅槃，
　　一切怖悉過，永超世恩愛。」 ^154a15

時，彼天子聞佛所說，歡喜隨喜，稽首佛足，即沒不現。
jing:: 
##  579
（五七九） ^154a18

如是我聞：
一時，佛在舍衛國祇樹給孤獨園。 ^154a20

時，有天子容色絕妙，於後夜時來詣佛所，
稽首佛足，身諸光明遍照祇樹給孤獨園。 ^154a21

時，彼天子說偈問佛：
　　「不習近正法，樂著諸邪見，
　　睡眠不自覺，長劫心能悟。」 ^154a23

爾時，世尊說偈答言：
　　「專修於正法，遠離不善業，
　　是漏盡羅漢，嶮惡世平等。」 ^154a26

時，彼天子復說偈言：
　　「久見婆羅門，逮得般涅槃，
　　一切怖悉過，永超世恩愛。」 ^154a29

時，彼天子聞佛所說，歡喜隨喜，稽首佛足，即沒不現。
jing:: 
##  580
（五八〇） ^154b3

如是我聞：
一時，佛在舍衛國祇樹給孤獨園。 ^154b5

時，有天子容色絕妙，於後夜時來詣佛所，
稽首佛足，身諸光明遍照祇樹給孤獨園。 ^154b6

時，彼天子而說偈言：
　　「以法善調伏，不隨於諸見，
　　雖復著睡眠，則能隨時悟。」 ^154b8

爾時，世尊說偈答言：
　　「若以法調伏，不隨餘異見，
　　無知已究竟，能度世恩愛。」 ^154b11

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^154b14

時，彼天子聞佛所說，歡喜隨喜，稽首佛足，即沒不現。
jing:: 
##  581
（五八一） ^154b17

如是我聞：
一時，佛在舍衛國祇樹給孤獨園。 ^154b19

時，有天子容色絕妙，於後夜時來詣佛所，
稽首佛足，身諸光明遍照祇樹給孤獨園。 ^154b20

時，彼天子說偈問佛：
　　「若羅漢比丘，自所作已作，
　　一切諸漏盡，持此後邊身，
　　記說言有我，及說我所不？」 ^154b22

爾時，世尊即說偈答：
　　「若羅漢比丘，自所作已作，
　　一切諸漏盡，持此後邊身，
　　正復說有我，我所亦無咎。」 ^154b26

時，彼天子復說偈言：
　　「若羅漢比丘，自所作已作，
　　一切漏已盡，持此最後身，
　　心依於我慢，而說言有我，
　　及說於我所，有如是說不。」 ^154c1

爾時，世尊說偈答言：
　　「已離於我慢，無復我慢心，
　　超越我我所，我說為漏盡。
　　於彼我我所，心已永不著，
　　善解世名字，平等假名說。」 ^154c6

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^154c11

時，彼天子聞佛所說，歡喜隨喜，稽首佛足，即沒不現。
jing:: 
##  582
（五八二） ^154c14

如是我聞：
一時，佛在舍衛國祇樹給孤獨園。 ^154c16

時，有天子容色絕妙，於後夜時來詣佛所，
稽首佛足，身諸光明遍照祇樹給孤獨園。 ^154c17

時，彼天子說偈白佛：
　　「若羅漢比丘，漏盡持後身，
　　頗說言有我，及說我所不？」 ^154c19

爾時，世尊說偈答言：
　　「若羅漢比丘，漏盡持後身，
　　亦說言有我，及說有我所。」 ^154c22

時，彼天子復說偈言：
　　「若羅漢比丘，自所作已作，
　　已盡諸有漏，唯持最後身，
　　何言說有我，說何是我所。」 ^154c25

爾時，世尊說偈答言：
　　「若羅漢比丘，自所作已作，
　　一切諸漏盡，唯持最後身，
　　說我漏已盡，亦不著我所，
　　善解世名字，平等假名說。」 ^154c29

時，彼天子聞佛所說，歡喜隨喜，稽首佛足，即沒不現。
jing:: 
##  583
（五八三） ^155a5

如是我聞：
一時，佛住舍衛國祇樹給孤獨園。 ^155a7

爾時，羅睺羅阿修羅王障月天子。
時，諸月天子悉皆恐怖，來詣佛所，稽首佛足，退住一面。
說偈歎佛：
　　「今禮最勝覺，能脫一切障，
　　我今遭苦惱，是故來歸依。
　　我等月天子，歸依於善逝，
　　佛哀愍世間，願解阿修羅。」 ^155a8

爾時，世尊說偈答言：
　　「破壞諸闇冥，光明照虛空，
　　今毘盧遮那，清淨光明顯，
　　羅睺避虛空，速放飛兔像。」
　　羅睺阿修羅，即捨月而還。
　　舉體悉流污，戰怖不自安，
　　神昬志迷亂，猶如重病人。 ^155a15

時，有阿修羅名曰婆稚，見羅睺羅阿修羅疾捨月還，
便說偈言：
　　「羅睺阿修羅，捨月一何速，
　　神體悉流污，猶如重病人。」 ^155a22

羅睺阿修羅說偈答言：
　　「瞿曇說呪偈，不速捨月者，
　　或頭破七分，受諸隣死苦。」 ^155a26

婆稚阿修羅復說偈言：
　　「佛興未曾有，安隱於世間，
　　說呪偈能令，羅睺羅捨月。」 ^155a29

佛說此經已，時月天子聞佛所說，歡喜隨喜，作禮而去。
jing:: 
##  584
（五八四） ^155b3

如是我聞：
一時，佛住舍衛國祇樹給孤獨園。 ^155b5

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^155b6

時，彼天子說偈問佛：
　　「為有族本不？　有轉生族耶？
　　有俱相屬無，云何解於縛？」 ^155b8

爾時，世尊說偈答言：
　　「我無有族本，亦無轉生族，
　　俱相屬永斷，解脫一切縛。」 ^155b11

時，彼天子復說偈言：
　　「何名為族本，云何轉生族，
　　云何俱相續，何名為堅縛？」 ^155b14

爾時，世尊說偈答言：
　　「母為世族本，妻名轉生族，
　　子俱是相屬，愛欲為堅縛，
　　我無此族本，亦無轉生族，
　　俱相屬亦無，是名脫堅縛。」 ^155b17

時，彼天子復說偈言：
　　「善哉無族本，無生族亦善，
　　善哉無相屬，善哉縛解脫。
　　久見婆羅門，逮得般涅槃，
　　一切怨悉過，永超世恩愛。」 ^155b22

時，彼天子聞佛所說，歡喜隨喜，稽首佛足，即沒不現。
jing:: 
##  585
（五八五） ^155b27

如是我聞：
一時，佛住釋氏優羅提那塔所。 ^155b29

爾時，世尊新剃鬚髮，於後夜時結加趺坐，
直身正意，繫念在前，以衣覆頭。 ^155c1

時，優羅提那塔邊有天神住，放身光明，
遍照精舍，白佛言：「沙門憂耶？」
佛告天神：「何所忘失？」 ^155c2

天神復問：「沙門為歡喜耶？」
佛告天神：「為何所得？」 ^155c5

天神復問：「沙門不憂不喜耶？」
佛告天神：「如是，如是。」 ^155c6

爾時，天神即說偈言：
　　「為離諸煩惱，為無有歡喜，
　　云何獨一住？　非不樂所壞。」 ^155c7

爾時，世尊說偈答言：
　　「我無惱解脫，亦無有歡喜，
　　不樂不能壞，故獨一而住。」 ^155c10

時，彼天神復說偈言：
　　「云何得無惱？　云何無歡喜？
　　云何獨一住？　非不樂所壞。」 ^155c13

爾時世尊說偈答言：
　　「煩惱生歡喜，喜亦生煩惱，
　　無惱亦無喜，天神當護持。」 ^155c16

時，彼天神復說偈言：
　　「善哉無煩惱，善哉無歡喜，
　　善哉獨一住，不為不喜壞。
　　久見婆羅門，逮得般涅槃，
　　一切怖已過，永超世恩愛。」 ^155c19

時，彼天神聞佛所說，歡喜隨喜，稽首佛足，即沒不現。
jing:: 
##  586
（五八六） ^155c24

如是我聞：
一時，佛住舍衛國祇樹給孤獨園。 ^155c26

時，有一天子，容色妙絕，於後夜時來詣佛所，
稽首佛足，身諸光明遍照祇樹給孤獨園。 ^155c27

時，彼天子而說偈言：
　　「猶如利劍害，亦如頭火燃，
　　斷除貪欲火，正念求遠離。」 ^155c29

爾時，世尊說偈答言：
　　「譬如利劍害，亦如頭火燃，
　　斷除於後身，正念求遠離。」 ^156a3

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^156a6

時，彼天子聞佛所說，歡喜隨喜，稽首佛足，即沒不現。
jing:: 
##  587
（五八七） ^156a9

如是我聞：
一時，佛住舍衛國祇樹給孤獨園。 ^156a11

時，有一天子，容色絕妙，於後夜時來詣佛所，
稽首佛足，身諸光明遍照祇樹給孤獨園。 ^156a12

時，彼天子而說偈言：
　　「天女眾圍遶，如毘舍脂眾，
　　癡惑叢林中，何由而得出？」 ^156a14

爾時，世尊說偈答言：
　　「正直平等道，離恐怖之方，
　　乘寂默之車，法想為密覆，
　　慚愧為長縻，正念為羈絡，
　　智慧善御士，正見為前導，
　　如是之妙乘，男女之所乘，
　　出生死叢林，逮得安樂處。」 ^156a17

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^156a24

時，彼天子聞佛所說，歡喜隨喜，稽首佛足，即沒不現。
jing:: 
##  588
（五八八） ^156a27

如是我聞：
一時，佛住舍衛國祇樹給孤獨園。 ^156a29

時，有一天子，容色絕妙，於後夜時來詣佛所，
稽首佛足，身諸光明遍照祇樹給孤獨園。 ^156b1

時，彼天子說偈問佛：
　　「有四轉九門，充滿貪欲住，
　　深溺烏泥中，大象云何出？」 ^156b3

爾時，世尊說偈答言：
　　「斷愛喜長縻，貪欲等諸惡，
　　拔愛欲根本，正向於彼處。」 ^156b6

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^156b9

時，彼天子聞佛所說，歡喜隨喜，稽首佛足，即沒不現。
jing:: 
##  589
（五八九） ^156b12

如是我聞：
一時，佛住舍衛國祇樹給孤獨園。 ^156b14

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^156b15

時，彼天子說偈問佛：
　　「賴吒槃提國，有諸商賈客，
　　大富足財寶，各各競求富，
　　方便欲財利，猶如然熾火，
　　如是競勝心，欲貪常馳騁，
　　云何當斷貪，息世間勤求？」 ^156b17

爾時，世尊說偈答言：
　　「捨俗出非家，妻子及財寶，
　　貪恚癡離欲，羅漢盡諸漏，
　　正智心解脫，愛盡息方便。」 ^156b23

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^156b27

時，彼天子聞佛所說，歡喜隨喜，稽首佛足，即沒不現。
jing:: 
##  590
（五九〇） ^156c1

如是我聞：
一時，佛住舍衛國祇樹給孤獨園。 ^156c3

爾時，世尊告諸比丘：「過去世時，拘薩羅國有諸商人，
五百乘車，共行治生，至曠野中。
曠野有五百群賊在後隨逐，伺便欲作劫盜。
時，曠野中有一天神，止住路側。 ^156c4

「時，彼天神作是念：『當往詣彼拘薩羅國諸商人所，問其義理。
若彼商人喜我所問，時解說者，我當方便令其安隱，
得脫賊難；若不喜我所問者，當放捨之，如餘天神。』 ^156c8

「時，彼天神作是念已，即放身光，遍照商人車營，
而說偈言：
　　「『誰於覺睡眠，誰復睡眠覺，
　　誰有解此義，誰能為我說。』 ^156c12

「爾時，商人中有一優婆塞信佛、信法、信比丘僧，
一心向佛、法、僧，歸依佛、法、僧，於佛離疑，
於法、僧離疑，於苦、集、滅、道離疑，見四聖諦得第一無間等果，
在商人中與諸商人共為行侶。
彼優婆塞於後夜時端坐思惟，繫念在前，
於十二因緣逆順觀察，所謂是事有故是事有，是事起故是事起。
謂緣無明行，緣行識，緣識名色，緣名色六入處，
緣六入處觸，緣觸受，緣受愛，緣愛取，緣取有，
緣有生，緣生老、死、憂、悲、惱、苦，如是純大苦聚集。
如是無明滅則行滅，行滅則識滅，識滅則名色滅，
名色滅則六入處滅，六入處滅則觸滅，
觸滅則受滅，受滅則愛滅，愛滅則取滅，
取滅則有滅，有滅則生滅，生滅則老、死、
憂、悲、惱、苦滅，如是如是純大苦聚滅。 ^156c16

「時，彼優婆塞如是思惟已，而說偈言：
　　「『我於覺睡眠，我於睡眠覺，
　　我解知此義，能為人記說。』 ^157a1

「時，彼天神問優婆塞：『云何覺睡眠？
云何睡眠覺？云何能解知？
云何能記說？』 ^157a5

「時，優婆塞說偈答言：
　　「『貪欲及瞋恚，愚癡得離欲，
　　漏盡阿羅漢，正智心解脫，
　　彼則為覺悟，我於彼睡眠，
　　不知因生苦，及苦因緣集，
　　於此一切苦，得無餘滅盡，
　　又不知正道，等趣息苦處，
　　斯等為常眠，我於彼則覺，
　　如是覺睡眠，如是睡眠覺，
　　如是善知義，如是能記說。』 ^157a6

「時，彼天神復說偈言：
　　「『善哉覺睡眠，善哉眠中覺，
　　善哉解知義，善哉能記說，
　　久遠乃今見，諸兄弟而來，
　　緣汝恩力故，令諸商人眾，
　　得免於劫賊，隨道安樂去。』 ^157a17

「如是，諸比丘！彼拘薩羅澤中諸商人眾皆得安隱從曠野出。」 ^157a23

佛說此經已，諸比丘聞佛所說，歡喜奉行。
jing:: 
##  591
（五九一） ^157a24

如是我聞：
一時，佛住舍衛國祇樹給孤獨園。 ^157a26

爾時，世尊告諸比丘：「過去世時，海洲上優婆塞至他優婆塞舍會坐，
極毀呰欲，言：『此欲者，虛妄不實，欺誑之法，
猶如幻化，誑於嬰兒。』
還自己舍，恣於五欲，是優婆塞舍有天神止住。
時，彼天神作是念：『是優婆塞不勝不類，
於餘優婆塞舍會坐眾中極毀呰欲，言：
「如是欲者，虛偽不實，欺誑之法，如誑嬰兒。」
還己舍已，自恣五欲，我今寧可發令覺悟。』
而說偈言：
　　「『於大聚會中，毀呰欲無常，
　　自沒於愛欲，如牛溺深泥。
　　我觀彼會中，諸優婆塞等，
　　多聞明解法，奉持於淨戒。
　　汝見彼樂法，而說欲無常，
　　如何自恣欲，不斷於貪愛，
　　何故樂世間，畜妻子眷屬。』 ^157a27

「時，彼天神如是如是開覺彼優婆塞已。
如是如是彼優婆塞覺悟已，剃除鬚髮，
著袈裟衣，正信非家，出家學道，精勤修習，
盡諸有漏，得阿羅漢。」 ^157b13

佛說此經已，諸比丘聞佛所說，歡喜奉行。
jing:: 
##  592
（五九二） ^157b16

如是我聞：
一時，佛住王舍城寒林中丘塚間。 ^157b18

時，給孤獨長者有小因緣至王舍城，止宿長者舍。
夜見長者告其妻子、僕使、作人言：「汝等皆起，
破樵然火，炊飯作 #CB00596;調和眾味，莊嚴堂舍。」 ^157b19

給孤獨長者見已，作是念：「今此長者何所為作，為嫁女娶婦耶？
為請賓客、國王、大臣耶？」
念已，即問長者：「汝何所作？
為嫁女娶婦？為請賓客、國王、大臣耶？」 ^157b22

時，彼長者答給孤獨長者言：「我不嫁女娶婦，
亦不請呼國王、大臣，唯欲請佛及比丘僧，設供養耳。」 ^157b26

時，給孤獨長者聞未曾聞佛名字已，心大歡喜，
身諸毛孔皆悉怡悅，問彼長者言：「何名為佛？」 ^157b28

長者答言：「有沙門瞿曇，是釋種子，於釋種中剃除鬚髮，
著袈裟衣，正信非家，出家學道，得阿耨多羅三藐三菩提，是名為佛。」 ^157c1

給孤獨長者言：「云何名僧？」 ^157c4

彼長者言：「若婆羅門種剃除鬚髮，著袈裟衣，
信家非家，而隨佛出家；或剎利種、毘舍種、
首陀羅種善男子等剃除鬚髮，著袈裟衣，
正信非家，彼佛出家而隨出家，是名為僧。
今日請佛及現前僧，設諸供養。」 ^157c5

給孤獨長者問彼長者言：「我今可得往見世尊不？」 ^157c9

彼長者答言：「汝且住此，我請世尊來至我舍，於此得見。」 ^157c11

時，給孤獨長者即於其夜至心念佛，因得睡眠。
天猶未明，忽見明相，謂天已曉，欲出其舍，
行向城門，至城門下，夜始二更，城門未開，
王家常法，待遠使命來往，至初夜盡，城門乃閉，
中夜已盡，輒復開門，欲令行人早得往來。 ^157c12

爾時，給孤獨長者見城門開，而作是念：「定是夜過天曉門開。」
乘明相出於城門，出城門已，明相即滅，輒還闇冥。
給孤獨長者心即恐怖，身毛為竪，得無為人及非人，或姦狡人恐怖我耶？
即便欲還。 ^157c17

爾時，城門側有天神住。
時，彼天神即放身光，從其城門至寒林丘塜間光明普照，
告給孤獨長者言：「汝且前進，可得勝利，慎勿退還。」 ^157c22

時，彼天神即說偈言：
　　「善良馬百匹，黃金滿百斤，
　　騾車及馬車，各各有百乘，
　　種種諸珍奇，重寶載其上，
　　宿命種善根，得如此福報，
　　若人宗重心，向佛行一步，
　　十六分之一，過前福之上。 ^157c25

「是故，長者！汝當前進，慎勿退還！」
即復說偈：
　　「雪山大龍象，純金為莊飾，
　　巨身長大牙，以此象施人，
　　不及向佛福，十六分之一。 ^158a4

「是故，長者！當速前進，得其大利，非退還也。」
復說偈言：
　　「金菩闍國女，其數有百人，
　　種種眾妙寶，瓔珞具莊嚴，
　　以是持施與，不及行向佛，
　　一步之功德，十六分之一。 ^158a8

「是故，長者！當速前進，得其勝利，非退還也。」 ^158a14

時，給孤獨長者問天神言：「賢者！
汝是何人？」 ^158a15

天神答言：「我是摩頭息揵大摩那婆先，
是長者善知識，於尊者舍利弗、大目揵連所起信敬心，
緣斯功德，今得生天，典此城門，是故告長者：
『但當進前，慎莫退還，前進得利，非退還也。』」 ^158a16

時，給孤獨長者作是念：「佛興於世，非為小事；
得聞正法，亦非小事。
是故天神勸我令進，往見世尊。」
時，給孤獨長者尋其光明，逕至寒林丘塜間。 ^158a20

爾時，世尊出房露地經行，給孤獨長者遙見佛已，
即至其前，以俗人禮法恭敬問訊：「云何？
世尊！安隱臥不？」 ^158a23

爾時，世尊說偈答言：
　　「婆羅門涅槃，是則常安樂，
　　愛欲所不染，解脫永無餘。
　　斷一切希望，調伏心熾燃，
　　心得寂止息，止息安隱眠。」 ^158a26

爾時，世尊將給孤獨長者往入房中，就座而坐，端身繫念。
爾時，世尊為其說法，示、教、照、喜已，世尊說：
「諸法無常，宜布施福事、持戒福事、生天福事，
欲味、欲患、欲出，遠離之福。」 ^158b2

給孤獨長者聞法、見法、得法、入法、解法，
度諸疑惑，不由他信，不由他度，入正法、
律，心得無畏，即從座起，正衣服，為佛作禮，
右膝著地，合掌白佛言：「已度。
世尊！已度。善逝！我從今日盡其壽命，歸佛、
歸法、歸比丘僧，為優婆塞，證知我。」 ^158b6

爾時，世尊問給孤獨長者：「汝名何等？」 ^158b11

長者白佛：「名須達多。
以常給孤貧辛苦故，時人名我為給孤獨。」 ^158b12

世尊復問：「汝居何處？」
長者白佛言：「世尊！
在拘薩羅人間，城名舍衛，唯願世尊來舍衛國，
我當盡壽供養衣被、飲食、房舍、床臥、隨病湯藥。」 ^158b14

佛問長者：「舍衛國有精舍不？」 ^158b17

長者白佛：「無也，世尊！」
佛告長者：「汝可於彼建立精舍，令諸比丘往來宿止。」 ^158b18

長者白佛：「但使世尊來舍衛國，我當造作精舍僧房，令諸比丘往來止住。」
爾時，世尊默然受請。 ^158b19

時，長者知佛世尊默然受請已，從座起，稽首佛足而去。
jing:: 
##  593
（五九三） ^158b22

如是我聞：
一時，佛住舍衛國祇樹給孤獨園。 ^158b24

時，給孤獨長者疾病命終，生兜率天，為兜率天子，
作是念：「我不應久住於此，當往見世尊。」
作是念已，如力士屈申臂頃，於兜率天沒，
現於佛前，稽首佛足，退坐一面。
時，給孤獨天子身放光明，遍照祇樹給孤獨園。 ^158b25

時，給孤獨天子而說偈言：
　　「於此祇桓林，仙人僧住止，
　　諸王亦住此，增我歡喜心，
　　深信淨戒業，智慧為勝壽，
　　以此淨眾生，非族姓財物，
　　大智舍利弗，正念常寂默，
　　閑居修遠離，初建業良友。」 ^158c1

說此偈已，即沒不現。 ^158c8

爾時，世尊其夜過已，入於僧中，敷尼師壇，
於眾前坐，告諸比丘：「今此夜中，有一天子，
容色絕妙，來詣我所，稽首我足，退坐一面。
而說偈言：
　　「於此祇桓林，仙人僧住止，
　　諸王亦住此，增我歡喜心，
　　深信淨戒業，智慧為勝壽，
　　以此淨眾生，非族姓財物，
　　大智舍利弗，正念常寂默，
　　閑居修遠離，初建業良友。」 ^158c9

爾時，尊者阿難白佛言：「世尊！
如我解世尊所說，給孤獨長者生彼天上，
來見世尊，然彼給孤獨長者於尊者舍利弗極相敬重。」 ^158c19

佛告阿難：「如是，如是。
阿難！給孤獨長者生彼天上，來見於我。」 ^158c21

爾時，世尊以尊者舍利弗故，而說偈言：
　　「一切世間智，唯除於如來，
　　比舍利弗智，十六不及一。
　　如舍利弗智，天人悉同等，
　　比於如來智，十六不及一。」 ^158c23

佛說此經已，諸比丘聞佛所說，歡喜奉行。
jing:: 
##  594
（五九四） ^158c29

如是我聞：
一時，佛住曠野精舍。
時，有曠野長者疾病命終，生無熱天。
生彼天已，即作是念：「我今不應久於此住，不見世尊。」
作是念已，如力士屈申臂頃，從無熱天沒，現於佛前。 ^159a1

時，彼天子天身委地，不能自立，猶如酥油委地，不能自立。
如是，彼天子天身細軟，不自持立。 ^159a5

爾時，世尊告彼天子：「汝當變化作此麁身，而立於地。」 ^159a7

時，彼天子即自化形，作此麁身，而立於地。
於是，天子前禮佛足，退坐一面。 ^159a8

爾時，世尊告手天子：「汝手天子，本於此間為人身時，
所受經法，今故憶念不悉忘耶？」 ^159a10

手天子白佛言：「世尊！
本所受持，今悉不忘。
本人間時，有所聞法，不盡得者，今亦憶念，如世尊善說。
世尊說言：『若人安樂處，能憶持法，非為苦處。』
此說真實。如世尊在閻浮提，種種雜類，
四眾圍遶，而為說法，彼諸四眾聞佛所說，皆悉奉行。
我亦如是，於無熱天上，為諸天人大會說法，彼諸天眾悉受修學。」 ^159a12

佛告手天子：「汝於此人間時，於幾法無厭足故，而得生彼無熱天中？」 ^159a19

手天子白佛：「世尊！
我於三法無厭足故，身壞命終，生無熱天。
何等三法？我於見佛無厭故，身壞命終生無熱天；
我於佛法無厭足故，生無熱天；供養眾僧無厭足故，
身壞命終，生無熱天。」
時，手天子即說偈言：
　　「見佛無厭足，聞法亦無厭，
　　供養於眾僧，亦未曾知足，
　　受持賢聖法，調伏慳著垢，
　　三法不知足，故生無熱天。」 ^159a21

時，手天子聞佛所說，歡喜隨喜，即沒不現。
jing:: 
##  595
（五九五） ^159b2

如是我聞：
一時，佛住舍衛國祇樹給孤獨園。 ^159b4

時，有無煩天子，容色絕妙，來詣佛所，稽首佛足，退坐一面。
其身光明遍照祇樹給孤獨園。 ^159b5

時，彼天子而說偈言：
　　「生彼無煩天，解脫七比丘，
　　貪瞋恚已盡，超世度恩愛，
　　誰度於諸流，難度死魔軍，
　　誰斷死魔縻，永超煩惱軛。」 ^159b7

爾時，世尊說偈答言：
　　「尊者優波迦，及波羅揵荼、
　　弗迦羅娑梨、跋提、揵陀疊、
　　亦婆休難提，及波毘瘦#CB00145;，
　　如是等一切，悉皆度諸流，
　　斷絕死魔縻，度彼難度者，
　　斷諸死魔縻，超越諸天軛，
　　說甚深妙法，覺悟難知者，
　　巧便問深義，汝今為是誰？」 ^159b12

時，彼天子說偈白佛：
　　「我是阿那含，生彼無煩天，
　　故能知斯等，解脫七比丘，
　　盡貪欲瞋恚，永超世恩愛。」 ^159b21

爾時，世尊復說偈言：
　　「眼耳鼻舌身，第六意入處，
　　若彼名及色，得無餘滅盡，
　　能知此諸法，解脫七比丘，
　　貪有悉已盡，永超世恩愛。」 ^159b25

時，彼天子復說偈言：
　　「鞞跋楞伽村，我於彼中住，
　　名難提婆羅，造作諸瓦器，
　　迦葉佛弟子，持優婆塞法，
　　供養於父母，離欲修梵行，
　　世世為我友，我亦彼知識，
　　如是等大士，宿命共和合，
　　善修於身心，持此後邊身。」 ^159c1

爾時，世尊復說偈言：
　　「如是汝賢士，如汝之所說，
　　鞞跋楞伽村，名難提婆羅，
　　迦葉佛弟子，受優婆塞法，
　　供養於父母，離欲修梵行，
　　昔是汝知識，汝亦彼良友，
　　如是諸正士，宿命共和合，
　　善修其身心，持此後邊身。」 ^159c9

佛說此經已，時彼天子聞佛所說，歡喜隨喜，即沒不現。
jing:: 
##  596
（五九六） ^159c17

如是我聞：
一時，佛住舍衛國祇樹給孤獨園。 ^159c19

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^159c20

時，彼天子說偈問佛：
　　「此世多恐怖，眾生常惱亂，
　　已起者亦苦，未起亦當苦，
　　頗有離恐處，唯願慧眼說。」 ^159c22

爾時，世尊說偈答言：
　　「無有異苦行，無異伏諸根，
　　無異一切捨，而得見解脫。」 ^159c27

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^160a1

時，彼天子聞佛所說，歡喜隨喜，稽首佛足，即沒不現。
jing:: 
##  597
（五九七） ^160a4

如是我聞：
一時，佛住舍衛國祇樹給孤獨園。 ^160a6

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^160a7

時，彼天子說偈問佛：
　　「云何諸眾生，受身得妙色？
　　云何修方便，而得乘出道？
　　眾生住何法，為何所修習，
　　為何等眾生，諸天所供養。」 ^160a9

爾時，世尊說偈答言：
　　「持戒明智慧，自修習正受，
　　正直心繫念，熾然憂悉滅，
　　得平等智慧，其心善解脫，
　　斯等因緣故，受身得妙色，
　　成就乘出道，心住於中學，
　　如是德備者，為諸天供養。」 ^160a14

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^160a21

時，彼天子聞佛所說，歡喜隨喜，稽首佛足，即沒不現。
jing:: 
##  598
（五九八） ^160a24

如是我聞：
一時，佛住舍衛國祇樹給孤獨園。 ^160a26

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^160a27

時，彼天子而說偈言：
　　「沈沒於睡眠，欠呿不欣樂，
　　飽食心憒閙，懈怠不精勤，
　　斯十覆眾生，聖道不顯現。」 ^160a29

爾時，世尊說偈答言：
　　「心沒於睡眠，欠呿不欣樂，
　　飽食心憒閙，懈怠不精勤，
　　精勤修習者，能開發聖道。」 ^160b4

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^160b8

時，彼天子聞佛所說，歡喜隨喜，稽首佛足，即沒不現。
jing:: 
##  599
（五九九） ^160b11

如是我聞：
一時，佛住舍衛國祇樹給孤獨園。 ^160b13

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^160b14

時，彼天子而說偈言：
　　「外纏結非纏，內纏纏眾生，
　　今問於瞿曇，誰於纏離纏？」 ^160b16

爾時，世尊說偈答言：
　　「智者建立戒，內心修智慧，
　　比丘勤修習，於纏能解纏。」 ^160b19

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^160b22

時，彼天子聞佛所說，歡喜隨喜，稽首佛足，即沒不現。
jing:: 
##  600
（六〇〇） ^160b25

如是我聞：
一時，佛住舍衛國祇樹給孤獨園。 ^160b27

時，有一天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^160b28

時，彼天子而說偈言：
　　「難度難可忍，沙門無知故，
　　多起諸艱難，重鈍溺沈沒，
　　心隨覺自在，數數溺沈沒，
　　沙門云何行，善攝護其心？」 ^160c1

爾時，世尊說偈答言：
　　「如龜善方便，以殼自藏六，
　　比丘習禪思，善攝諸覺想，
　　其心無所依，他莫能恐怖，
　　是則自隱密，無能誹謗者。」 ^160c6

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^160c11

時，彼天子聞佛所說，歡喜隨喜，稽首佛足，即沒不現。
jing:: 
##  601
（六〇一） ^160c14

如是我聞：
一時，佛住舍衛國祇樹給孤獨園。 ^160c16

時，有天子容色絕妙，於後夜時來詣佛所，
稽首佛足，身諸光明遍照祇樹給孤獨園。 ^160c17

時，彼天子說偈問佛：
　　「薩羅小流注，當於何反流，
　　生死之徑路，於何而不轉，
　　世間諸苦樂，何由滅無餘？」 ^160c19

爾時，世尊說偈答言：
　　「眼耳鼻舌身，及彼意入處，
　　名色滅無餘，薩羅小還流，
　　生死道不轉，苦樂滅無餘。」 ^160c23

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^160c27

時，彼天子聞佛所說，歡喜隨喜，稽首佛足，即沒不現。
jing:: 
##  602
（六〇二） ^161a1

如是我聞：
一時，佛住在舍衛國祇樹給孤獨園。 ^161a3

時，有天子容色絕妙，於後夜時來詣佛所，
稽首佛足，身諸光明遍照祇樹給孤獨園。 ^161a4

時，彼天子說偈問佛：
　　「伊尼耶鹿 #CB00567;，仙人中之尊，
　　少食不嗜味，禪思樂山林，
　　我今敬稽首，而問於瞿曇，
　　云何出離苦？　云何苦解脫？
　　我今問解脫，於何而滅盡？」 ^161a6

爾時，世尊說偈答言：
　　「世間五欲德，心法說第六，
　　於彼欲無欲，解脫一切苦，
　　如是於苦出，如是苦解脫，
　　汝所問解脫，於彼而滅盡。」 ^161a12

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^161a17

時，彼天子聞佛所說，歡喜隨喜，稽首佛足，即沒不現。
jing:: 
##  603
（六〇三） ^161a20

如是我聞：
一時，佛住舍衛國祇樹給孤獨園。 ^161a22

時，有天子容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^161a23

時，彼天子說偈問佛：
　　「云何度諸流？　云何度大海？
　　云何能捨苦？　云何得清淨？」 ^161a25

爾時，世尊即說偈言：
　　「信能度諸流，不放逸度海，
　　精進能除苦，智慧得清淨。」 ^161a28

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^161b2

時，彼天子聞佛所說，歡喜隨喜，稽首佛足，即沒不現。
雜阿含經卷第二十二
 ^161b5
