
other:: 金剛經纂要刊定記卷第五
other:: 長水沙門子璿錄
第六疏初標章。
若法下。指疑起處。
此亦從前第三中來。 ^208a16

云何下。結成疑也。
既興功運行六度齊修，迴向發心嚴淨佛土，此若非取則孰為取耶？
佛身之疑意亦同此。
以是二報不相離故，故論文中二疑雙敘。
然今此科但斷一種。 ^208a17

舉問。經意云：菩薩取形相莊嚴佛土不？
佛意等者。空生本疑有取，佛意欲顯無取，取與無取在於性相二土。
故且舉相問之，試其解不。 ^208a21

釋答。經意云：不取相莊嚴佛土也。
徵意云：以何義故不取相莊嚴佛土？
釋意云：不以相莊嚴，是真實莊嚴也。 ^208a24

偈云下。於中前三句正釋經，後一句即却釋偈之第三句也。
又前兩句，釋經中莊嚴佛土者。
非形，釋即非莊嚴。
第一體，釋是名莊嚴。
非嚴，顯偈中非形。
莊嚴，意顯偈中第一體。
此但指配其文，義意即邐迤次顯。 ^208a26

論釋下。轉釋偈文。
諸佛下，至不可取。
釋偈之前半。謂修習無分別智，通達唯識真實之性。
此則以智契如名為莊嚴，即是無取之義。
所疑有取，自此釋遣。 ^208b2

莊嚴有二下。釋後半。
先列二土，形相即法相土，謂金地寶池等。
以要言之，但有所見聞皆屬形相。
第一義即法性土，謂離一切相無所見聞，即真如理是。 ^208b5

非嚴下。正釋。即以後第三句為出所以，由是故得非嚴及莊嚴也。
非嚴即揀法相土，非今所嚴之者，當於經中則非莊嚴也。
莊嚴意，即顯法性土，是此所嚴之者，當於經中是名莊嚴。
所謂顯發過恒河沙數功德，而為莊嚴。
如金作器，器非外來，即以此器反嚴於金。
是故前引論云：「諸佛無有莊嚴國土事」等。
是則於諸嚴中更無過者，故云第一莊嚴等也。 ^208b8

言意者。即指非形第一體，是非嚴莊嚴之意也。
意即所以也。 ^208b16

問：「諸佛身土必須性相具足方為了義，
今既唯言於性，豈不闕於相耶？」 ^208b18

答：「身土之相唯心之影，心淨方能現之，
苟能清淨其心，身土自然顯現。
其猶磨鏡塵盡像生，自然如然，故非造作。
故《唯識》云：『大圓鏡智，能現能生身土智影。』
況是即相亡相，非謂棄相取性，但無執情何閡於相。
然以經宗無相，此義稍增，首末皆爾。
用心之相，如次所明。」 ^208b19

淨心勸。經意云：以是義故，汝諸菩薩應生無住清淨之心。 ^208b25

若人下。先敘所遮之心。
意以形相為真佛土，由是見故，便欲形相莊嚴，故云我成就等。 ^208b26

彼住下。顯失也。意明本欲嚴淨，如何却生染心，
以住色等即生死心，何名淨耶？ ^208b28

為遮下。躡前所遮，引起經意。
既以不住色等為清淨心，當知住於色等誠為染矣。 ^208c1

正智者。無住之心既是正智，當知有住所生之心同為妄識。
此中正智而言生者，所謂顯發，非剙然而生。
故《大經》云：「於一切法不生，是般若波羅蜜生也。」
以此般若不生不滅，故云真心。 ^208c3

若都下。顯意遮過。
恐惰空見，故令生此真心。
天真之心本無生滅，但緣住境即不相應，亦非斷滅。
心若不住，般若了然，亦非生起，恐人迷此，故為顯而遮之。
是則前令不住色等是遮有，後令生心是遮無，既離有無即名中道。
如斯體達，是真莊嚴，何有佛土而不清淨？
故《淨名》云：「欲淨佛土當淨其心，隨其心淨即佛土淨。」
淨其心者，即離有無也。 ^208c7

第七疏初標章
疑起之意，前章已敘。 ^208c15

問：「此與第三何別？」
答：「前化此報，故不同也。
緣前聞應化非真，故無有取，便云報身是實，應有取心。
是故此疑躡彼第三而起也。」 ^208c16

斷疑。經問答可知。
徵意云：以何義故，名之為大？
釋意云：非有漏有為身，是無漏無為身。
若準無著則全異於此，大抵首末皆依二諦而釋也。
今此疏中有依天親，有依無著，則此一段且依天親也。 ^208c18

疏二。初、總釋喻旨
高遠等者，謂下據金輪高八萬由旬，六萬諸山而為眷屬，故名為大。
故《華嚴疏》云：「須彌橫海落群峰之高。」 ^208c23

而不取等者。彼山雖大，四寶所成，五位法中色法所攝，
三性之內無記性收，豈有分別而取為王也。 ^208c25

報佛下。正明所喻。
謂進修多劫福智圓明，純淨無垢更無過此，故云無上。
獨王〔去聲〕法界故號法王。
大有二義：一約體，身智郭周故。
二約位，諸聖莫及故。 ^208c28

無分別者。非如色法是無記性，但以三祇修習萬慮都忘，
如知寂然，故無分別。 ^209a2

偈云下。以偈結也。
非身下。二、別解非身二 ^209a4

初、牒經略指
無漏無為者。無漏則簡異世間，無為則表非生滅。 ^209a5

問：「今明報身，即合有為無漏，云何此說無為耶？」 ^209a6

答：「此據實教不約權宗，故是無為也。
故《淨名》云：『佛身無為不墮諸數，佛身無漏諸漏已盡。』」 ^209a7

故偈云下。二、引論廣釋二 ^209a9

初、引本偈
此偈標遠離有為有漏，意顯唯有無漏法體。 ^209a10

論云下。二、引論文三。
初、雙標 ^209a11

若如是者。指經徵起以標也。
以唯下。二、雙釋。清淨身即法身也。
此釋有物之句，即是經中是名大身也。 ^209a12

問：「此說報身，云何言法？」 ^209a14

答：「以法報合說二身不殊，以此實教理智無二，故得云耳。」 ^209a15

以遠離下。釋無物之句也。
即是經中佛說非身也。
法身既是無為，則離有為生滅。
有為既離，況有漏耶。
故此釋文不言諸漏。 ^209a16

以是下。三、雙結。謂以是遠離及唯有故，
顯得法身真我，無漏無為不生不滅，湛然清淨故有實體，名為有物。
不如凡夫遍計之我，有漏有為、即生即滅，如彼夢幻無有實體也。 ^209a19

以不依下。結無有物。
亦是重顯所以也。
以不依於五蘊有為之緣而住，唯如如及如如智獨存，故有實我。
當知凡夫皆依五蘊有為緣住，五蘊尚假，況所計我耶。
緣法非己，故云依他也。 ^209a22

辯沙。經意可見。 ^209a26

阿耨池者。此贍部洲，從中向北有九黑山，
次有大雪山，次有香醉山，於雪北香南有阿耨池。
此云無熱惱，縱廣五十由旬，八功德水充滿其中。
於中四面各出一大河，東名#CB03209;伽河，
繞池一匝流入東海，南信渡河，西縛芻，
北徒多，皆繞池一匝，如次入南西北海。
今經恒河即殑伽也，言恒者，譯者訛也。 ^209a27

周四十里者，謂初出池口處也。 ^209b4

佛多下。出取喻之由。
然說此經時，但在祇園，餘說法時多近於彼，故以喻也。 ^209b5

彰福。經意可見。
論云下。徵也。謂三疑之後、四果之前，已說寶施之喻，
今復說者，豈不重耶？ ^209b7

偈云下。釋也。謂前已一三千界寶施，此說無量三千界寶施，
雖則總是多，若總是勝校量，然其後者，
即多中之多、勝中之勝，故重說也。
斯則言說重而義意不重。 ^209b9

何故下。轉難。意云：何不於前文中便說此喻耶？ ^209b12

為漸下。約人通也。
謂機淺法深，頓說難信，漸次誘引令知勝德。 ^209b14

又前下。約法通也。
謂喻之前，未說四果無心，釋迦無得，嚴淨國土不嚴而嚴，修證佛身無證而證。
是故校量之喻亦未能勝。
後乃既明斯義法理兼深，由是校量之喻亦復殊勝。
或可出生佛法之義，亦在前喻之後也。
況後釋所以中五段經文，亦屬於此。
思之。 ^209b15

顯勝。經意可知。
大意同前者。即福不趣菩提，二能趣菩提是也。 ^209b21

可敬。經可知。
大般若下。引事證。
帝釋每於善法堂中，為天眾說般若波羅蜜法。
或有時不在，諸天若到，皆向座恭敬作禮，為重於法乃尊於處。 ^209b22

故高顯者。以尊人故令處高顯，俾遠近皆見敬而生福也。 ^209b25

形貌等者。塔中有佛形貌，人見必生敬心，
見於說法之處，亦如見佛形貌。
若梵語制多，此云靈廟，或云可供養處，與此大同。 ^209b27

獲益。經意云：宣說四句之處，尚得天人供養，何況盡此經文能受持耶。
如經敘之。 ^209b29

前四句等者，據此經意望於前段，有二勝劣。
何者？為前說其處，此說於人。
前明四句偈，此明盡受持。
由是前則劣中之劣，此乃勝中之勝。
反覆而言，故云何況也。 ^209c2

最上者。法身也。無漏無為，絕上上故。 ^209c6

第一者。報身也。眾聖中尊。
更無過故。
希有者。化身也。如前所說四種事故。
意明受持讀誦具獲三身功德圓滿也。
有云：能趣菩提故云最上，勝出諸乘故云第一，世間無比故云希有。 ^209c7

有佛。經意云：如此經文隨何方所，即為有佛及諸弟子。 ^209c11

經顯下。明有佛及有之所以。
謂報化必依法身，法身又從經顯。
既有能顯之教，必有所顯之佛。
又經是教法，佛是果法，果由理顯，理由行致，
斯則三佛備足、四法具圓，所在之處豈生輕劣。 ^209c12

又一切下。明有弟子之所以。
三乘賢聖體是無為，經顯無為故有賢聖。 ^209c16

尊重者。謂證如者皆是入理聖人，可尊可重故。
若準魏經，即但言有佛使人尊重，不言別有弟子。
故彼文云：「即為有佛，尊重似佛。」 ^209c18

名勝。經問意云：未審此經有何名目？
不有名目，如何奉持？
答文可知。徵意云：如來常說諸法名相皆空，
今特立此名者，有何所以？
釋意云：我所立者，名即無名，無名之名豈違空義？
為受持故，於無名中強立名耳。 ^209c21

佛立下。釋立名之因。
因即所依之義。謂金剛有能壞之義，般若有觀照之功。
法喻雙彰，故曰金剛般若。
其實亦約能堅之義以立，今且就用釋之，具如題中及七義句中說也。 ^209c25

斷惑故勝者。眾生流轉為遭惑染，若斷惑染成佛無疑，豈不勝乎！ ^209c29

對治等者。約名顯義，義實名虛，若執虛名安得實義？
慮有斯執，是故對治異說勝。 ^210a2

經問意云：汝謂如來除所證之法外更有別異之說不？
答意云：如來除所證之法外，更無別異之說。
此段躡於次前立名處來，意云非唯立此經名，
名即無名，凡有所說悉皆如此。
又非我獨爾，諸佛亦然。 ^210a3

無別等者。謂釋迦一佛初中後說，竟無別異增減，
然乃但據真實無差，不約言辭有異耳。 ^210a8

但如下。出所以也。
凡有說時皆如其證，證中無說豈有異耶？ ^210a10

三世下。結通諸佛。
以諸佛同證，竟無二源，不證則已，證則無別也。
若未至極位在因地中，隨其所說各各差別。
何以故？所證不同故。
如地前地上十地節級不同，由是果人決無異說。 ^210a11

故云下。結成上義。
既一佛多佛過去未來所說皆同，咸如其證，如證之說不亦勝乎。 ^210a15

故論云下。引證。唯獨等者，說般若能斷煩惱，
無有一佛不作此說，餘皆若此。 ^210a17

第一等者。以諦理離言說相、離名字相，故不可說。
此證前既如其證則無所說也。
然無著、天親語雖似異，其意實同。
既如其證，豈非第一義耶。 ^210a19

塵勝經。問答之文可見。
釋意云：所言塵者，非煩惱塵但是地塵。
所言世界者，非染因界但是地塵界。
此即躡前校量中來。
由前說河沙寶施不及持經，惑者所聞未能誠信。
所以如來特說此義，使其明見優劣用滌所疑。
具在疏文昭然可見。 ^210a22

論云下。釋盡其意。
意云：碎界為塵，塵上不起煩惱，寶施得福，
即有貪瞋五欲自娛，無惡不造。
故相傳云：布施是第三生怨，所以塵界勝於寶施，
且塵界但不起過尚得為勝，況受持此經定招佛果，豈可以為劣哉。
由是相望便有三重勝劣，謂寶施不及塵界，
塵界不及持經；持經尚勝於塵界，豈得不如寶施。
如百姓不如宰相，宰相不如天子；天子尚勝於宰相，豈得不如百姓。
喻中天子最勝也。
法中持經最勝也。
經勝所以，豈不昭然。 ^210a27

大雲下。但對經文以揀法喻，更無別義。 ^210b8

然其意者，說微塵是塵，貪等亦是塵，以俱有坌污之義故。
說三千為界，說煩惱染因亦為界，以皆有為因之義故。
亦可三千是器界，煩惱是有情界故也。
今則揀非貪等塵及染因界，但是地塵及三千界也。
是則結釋上義並如前說。 ^210b9

果勝。經問答之文可知。
徵意云：以何義故，不以三十二相為法身如來？
釋意云：如來說三十二相，非是法身無為之相，但是化身有為之相故。 ^210b14

恐施下。敘經起之意也。
恐彼意云：若施不求佛，即起煩惱，本為求佛，云何煩惱？
彼所求者，即是三十二相之身，為破此見，故復問之。 ^210b17

持說下。且標勝劣。
謂寶施但得色相，持經即得菩提，故云勝彼福德。 ^210b20

何以故者。徵意云：既得三十二相，何不得菩提？ ^210b22

彼相下。釋也。理法身是菩提相，彼三十二相非菩提相。
所以言者，菩提無相故，由法身即菩提相，非菩提相空矣。
又於其中，法身則勝、色身則劣。
何以故？法身無為真實性故，色身有為影像相故。
然由持說因勝故，果中獲法身。
寶施因劣故，果中獲色身。
故上標云：持說此經勝彼福德。 ^210b23

經福下。轉遮謬解。
恐施寶者聞上所說，便云雖知色身劣於法身，
寶施不如持說，我以不能持說，不要法身，
恒將寶施成就色身，相好既圓不亦妙矣。
為遮此見，故此云也。
謂前且約別義分於因果，故說施感相身。
若據實義而論，空施不成相果。
何者？由無智慧隨相生情，所施雖多唯成有漏。
縱得三十二相，但是轉輪王，色相雖同不名為佛。
若能持說此經，則智慧圓起，依慧行施不住有空，
以無漏因獲無漏果，如此三十二相，始得名為佛焉。 ^210b29

意明下。結釋上義。
不逾前說。 ^210c10

校量。經意如文可知。
但甚多之言，顯超命施之福也。 ^210c11

捨身等者。意恐人聞寶施不及受持，便謂以是身外之財所以劣於經福，
若將身命布施必勝受持。
為破其見，故有此文。
沙數猶劣，況一身耶？ ^210c12

泣歎。經意者。謂空生聞上所說，喜極成悲泣涕連連，
自宣心曲，身為羅漢已是多時，慧眼雖開未聞斯教。 ^210c15

捨身下。悲泣之由。
然有三意。一謂傷彼捨身虛其功故。
意云：捨命河沙劣於持說，不達深旨勞而無功。
二謂悲曩劫不逢遇故。
意云：在凡不聞故當其分，自階聖果亦未聞之。
三謂慶今得聞喜極成悲故。
善吉剙聞深法非本所望，涕淚交流以彰極喜。
今此疏中且明前一也。 ^210c17

論云下。引證。慧眼等者，謂空生混跡寄位小乘，
自證人空已來，未聞法空之理，以法空是大乘所證境故。 ^210c24

然以此為經勝由者。
有兩重意：一謂教若麁淺聞乃尋常，既感悲啼乃知深妙。
二謂常人啼泣未足為奇，善吉悲傷當知最勝。
勝之所以，不亦明乎。 ^210c26

正明。經意云：若人聞此能生信心，此信若生不信諸法，故云清淨。
諸法既泯實相生焉，三身功德自此周備，豈不勝耶。 ^210c29

第一等者。如前所明。
經文存略，故標二也。
此中即般若教，餘者即未說般若之前，二乘人天之教。 ^211a3

所言實相者，即無相之相也。
謂無我法之相。以要言之，離一切相名為實相。
故下文云：「離一切相即名諸佛。」 ^211a5

言餘教所無者。謂人天教中具足二執，
小乘教內法相猶存，不可以二執之相而為實相，故言餘者非實相。
非猶無也。 ^211a7

言此有者。謂頓除二執、雙顯二空，空病亦空，
二邊皆離中道斯顯，名實相焉，故云此中有也。 ^211a10

問：「實相之理，教但能詮，云何信心便生實相？」 ^211a12

答：「謂能信此經必無二執，無二執處即是實相，非謂別有實相生也。」 ^211a13

佛跡。經意云：此實相者，體當勝義但唯無相，名依世諦故言實相。 ^211a15

為離等者。恐聞實相之名，便生實相之想。
想即分別也。良以實相真妙言念不及，雖假言念唯證相應。
若起當情但唯影像，恐認於此故曰即非。 ^211a16

信解。經意云：我為阿羅漢親稟佛言，信解受持不為難事。
若當來世濁惡世中，去聖時遠不聞佛說，
覽斯遺教信解法空，領受任持依解起行，若斯等類不亦難乎？ ^211a19

未來等者。謂無著出世當正法中，故引來世之勝人，
以誡當時之劣者，是知小人君子何代無之。
斯則指於第二疑中所說後五百歲持戒修福者也。 ^211a23

三空。經徵意云：設有能信解受持，以何義故得為希有？
釋意云：以無我等相故，此則我空也。 ^211a26

徵意云：所以令無我等相者，何謂也？
釋意云：以我等相即非相故，我相體是心心所法，既無此體即是法空也。 ^211a28

又徵意云：以何義故，令無我法之相？
後釋意云：離一切相名為佛故，諸相雖多不逾我法。
今此統收故云一切，斯則是相皆離為俱空也。
俱空之理則名為佛，佛自此成故言勝也。
人法二取其義可知。 ^211b2

顯示等者。為我法二空菩薩有分，離一切相方是如來。 ^211b6

今顯示此義者。令諸菩薩方便隨順學而習之，
見賢思齊速成佛故，故云諸佛世尊乃至如是學也。 ^211b8

印定。經意如文可知。
然以前來從爾時須菩提聞說是經，乃至離一切相即名諸佛，
盡是空生之言，於中邐迤有其六重：所謂聞法悲啼、
信生實相、對彰難易、明無我人、法執兼亡、盡成佛故。
如斯所說皆當誠諦之言，故佛世尊印云如是。 ^211b10

重言者。表言當之極耳。 ^211b15

不動。經意云：此經深妙難解難知，或有人聞多生驚畏，
若得不生驚畏，豈不希有者哉。
實難其人蓋緣經勝，經勝之義昭然可知。 ^211b16

驚畏者。此三行相不同。
驚謂愕然而怪，怖則進退慞惶，畏則一向恐懼。
如人欲往上京，行於大路，以先未經歷忽然而驚，
心自念言：「何謂至此？」
或進或退、疑是疑非，遂無決定之心，謂此路元來不是，
或反而不進，或恐懼發狂墜壑投巖，不終天命。
法中亦爾，以佛於人天小乘教中說空說有，
不達意者，隨言而執。
及說此經則顯非空非有中道之理，先所執者悉皆驚畏，
却以為非不能進趣，或墮凡夫或落小乘，菩提真空從茲永失。
今之經意則云：若人聞此不有不空難信之法，
不生驚畏之心，則能不捨菩提進向大道。
旨趣深妙尠有其人，若或有之，是為希有也。 ^211b19

大因。經徵意云：以何義故，聞而不驚等得為希有耶？
釋意云：以此法門於諸波羅蜜中是第一波羅蜜故。
然此波羅蜜，若約勝義則不可言，故言非第一等。
今所說者約世諦說，為勝之義不亦然乎，故云是名等。 ^211c2

二都下。為前來兩重校量皆言經勝，釋勝所以已列九門，
每門之中各是一義，未知根本何謂勝乎？
斯則於勝所以中，更徵勝所以也。 ^211c7

大因者。謂第六般若波羅蜜也。
以佛有三身，法身最大，此能得故，名為大因；
六中最勝，故稱第一。 ^211c10

勝餘等者。謂人天二乘教中不詮此法，今乃詮之。
彼以所詮劣故，能詮亦劣。
此以所詮勝故，能詮亦勝也。 ^211c12

清淨等者。謂隨相之法建言必異，離相之理說即無差，
以平等一味故，平等一味即勝義諦也，以是勝義故清淨矣。 ^211c14

故彼下。通釋都徵之意。
檀即是施，通於內外二財，故云等也。 ^211c17

無如是功德者。謂在因無破惑之功，在果無法身之德，故此福者受持讀誦也。
然前門門皆顯經勝，勝之根本不過此門，
能成清淨法身，是故說名為勝，內外財施安可校量？ ^211c18

第八疏初標章。向說下。
指疑起處也。此從前內財校量中來，謂河沙命施全勝外財，
猶感苦身故名為劣。 ^211c22

若爾者。印定前說。
依此下。結成疑也。
謂依此經受持解說不憚勞苦，即是菩薩行。
菩薩之行無所不為，剜身然燈割股救鴿，
一句投火半偈亡軀，供佛燒身捐形飼虎，如是等行皆名苦因。
為行頗同果證何異，因果既等何勝劣哉？ ^211c25

云何等者。意明前捨身命即成苦果，今受持經亦是苦行，何故不成苦果耶？ ^212a1

忍體。經意云：忍辱波羅蜜者，勝義諦中則無此相，故云非忍辱等。 ^212a2

斷疑意者。若如汝言受持此經，及菩薩行苦行，便同捨身俱成苦果者。
此義不然。以前捨身不達無相即成苦果，
持說此法菩薩苦行達無我人，知忍無忍、
彼岸非岸，直造本源，豈成苦果？
故云忍辱非忍辱等。 ^212a4

忍到等者。然此以超忍為體，須知本末五重，然後披疏則明見其理。
五重者：一、是本源之心非動非靜。
二、不忍謂以怨報怨。
三、忍雖不加報未能忘懷，即未至彼岸忍。
四、忘情絕慮寂然不動，即至彼岸忍。
五、非動非靜，即超彼岸忍。
為治動心且居靜境，動既非實靜豈為真？
若準五門方為究竟，與其第一更無二源，體相常然竟無改易。
今言忍辱波羅蜜即第四門，非忍辱波羅蜜即第五門。 ^212a8

離苦相者，已越第三彼岸非岸，兼超第四，
尚踰靜境豈有動心，初後兩端正當忍體。 ^212a17

正明。經徵意云：以何義故，能行此忍？
釋意云：以無我人等相故也。
歌利王等，準《涅槃經》說：「我念往昔，生南天竺富單那城婆羅門家。
是時有王名迦羅富，其性暴惡憍慢自在。
我於爾時為眾生故，在彼城外寂然禪思。
爾時彼王春木華敷，與其眷屬宮人婇女出城遊觀，
在林樹下五欲自娛，其諸婇女捨王遊戲遂至我所。
我時為欲斷彼貪故而為說法。
時王見我便生惡心，而問我言：『汝今以得阿羅漢果耶？』
我言：『不得。』復言：『獲得不還果耶？』
我言：『不得。』復言：『汝既年少，未得如是二果，
則為具有貪欲煩惱，云何恣情觀我女人？』
我即答言：『大王當知，我今雖未斷貪欲結，然其內心實無貪著。』
王言：『癡人，世有仙人服氣食果見色尚貪，
況汝盛年未斷貪欲，云何見色而當不著？』
我言：『大王！見色不貪，實不由於服氣食果，皆由繫念無常不淨。』
王言：『若有輕他而生誹謗，云何得名修持淨戒？』
我言：『大王！若有妬心則為誹謗，我無妬心云何言謗？』
王言：『大士！云何名戒？』
我言：『忍名為戒。』王言：『若忍是戒，當截汝耳，若能忍者知汝持戒。』
即截我耳。時我被截容顏不變。
時王群臣見是事已，即諫王言：『如是大士不應加害。』
王告諸臣：『汝等云何知是大士？』
諸臣不言：『見受苦時容顏不變。』
王復語言：『我當更試，知變不變？』
即劓其鼻刖其手足。
爾時菩薩，已於無量無邊世中，修習慈悲慜苦眾生。
時四天王心懷瞋忿，雨砂礫石。
王見事已心大怖畏，復至我所長跪而言：
『惟願哀慜，聽我懺悔。』
我言：『大王！我心無瞋亦如無貪。』
王言：『大德！云何得知？』
我即立誓：『我若真實無瞋恨者，令我此身平復如故。』
發是願已身即平復。」
今疏言，問得四果者，蓋通相而言也。 ^212a19

論云：下義如後釋。
反顯。經徵意云：以何義故得知無我等相？
釋意云：若有我相應生瞋恨，既不瞋恨則無我相。
如昔立誓若實無瞋身即平復，以無瞋故則知無我。
以無我故，方成真實忍波羅蜜。
支，離也。 ^212b22

相續忍。經意云：恐人將謂只是一度能為此忍，故說過去已五百生。
或恐人言：無我能忍應可暫時，若使頻為必不能爾。
故說多生悉皆如是。
或恐人言：有何所因無我能忍？
故說多生忍之熟故。
含三意故，有是言也。 ^212b26

累苦故者。本疑累苦難忍，却由累苦能忍，斯則翻前三意中後二意也。 ^212c2

而樂者。然有四意故樂：一、為忍熟故樂，如役力之人久得其志也。
二、為正定故樂，常踞大定寂滅不動故。
三、為慜他故樂，如孩子杖父父即樂生。
四、為自利故樂，以將此幻形易得堅質。
具茲四意，故言樂也。
疏文但有前三。 ^212c4

故偈云下。引證。如是苦行果者。
對破疑情也。謂因苦果還苦，因樂果還樂，故不同也。
如陶金作器器還是金，和土脫墼墼還是土。
前徵：云何此法不成苦果？
今此結云：如是苦行故，不成苦果也。 ^212c9

二、勸離相中疏二。
一、引論敘意 ^212c13

論云下。出勸之由也。
謂不能安忍，欲捨菩提心，由見苦故。
見苦是苦者，由不離我相故。
若離我相則不見苦，自然成忍不捨菩提故。
今勸之令離相也。 ^212c14

夫菩提心者。謂上求下化二利不息。
既若見苦為苦，即不能忘身捨命出生入死，是故便捨大菩提心。
如舍利弗本發大心行菩薩行，至六住，
被乞眼睛便生瞋忿，不成忍行捨大歸小，蓋由我相也。 ^212c17

三種苦者。前二即次文，後一即當第十疑中心住於法行布施等是也。
意明住相行施墮有漏中，受用欲樂疲乏生苦也。
亦可有漏有限，有限故乏受用，乏受用故生於苦也。
然今依天親科經，故不收入此段。
前二文理相似，故全用之。 ^212c22

總標。經意云：以是無我相等得成忍行，
故彼諸菩薩，應須離相發菩提心。 ^212c27

若離等者，住相既捨菩提，不住即成大忍，
菩提之心自然久固，何捨之有也。 ^212c29

無著下。可知。流轉苦。
經意云：不應住於色等六境生於妄心，應生無住菩提之心。
若心有住色等境界，則為非住菩提也。
以是義故，佛於正答問之中說菩薩心，不應住於色等布施。
菩薩之行處處皆同，故引前文以證於後也。 ^213a1

流是下。解科文。此即四諦之中，前二世間因果也。
大雲解云：集招苦果故說為流，生死不停故名為轉。
斯則襲習綸輪之義也。 ^213a6

著色等者。著色等即疲乏，菩提心不生，
不著色等即不疲乏，菩提心生矣。 ^213a9

引前等者，是上修行文中也。
已如前說。 ^213a11

相違苦。經意云：菩薩行行本為利益眾生，故便離相行於布施。
若能離相，則眾生相違時，不生疲乏也。
況我法二相，如來說為非相耶，以皆本無故須離矣，若其本有何用離之。
勸離之旨方茲著矣。 ^213a12

疏文內引無著顯意。
既為等者，蓋不合為而為之也。
如人邀客本為供承，見有所須反生凌辱，於理如何。 ^213a16

由不能下。出瞋之所以也。 ^213a18

故顯下。出經意也。
但無此二，心必相應。 ^213a19

論云下。二、約天親釋文
眾生相者。以魏經云：一切眾生相故。 ^213a20

陰中等者。今於陰中不見有我，故云非相也。 ^213a21

五陰法者。以彼眾生，皆用五陰之所成故。 ^213a22

陰空等者。以無能成之五陰，故云法無我也。
然此人法二相本自空無，眾生不知妄執為有。
今所說者，意令知而離之也。
又此我法經文，文與意反，文即先法後人，意則先人後法。
魏經之內文句昭然，故今疏中順意釋也。 ^213a23

第九疏初標章。
於證下。述疑意兼指疑起處也。
此從前第三第七中來，以彼校量內外財施，
不及持經以此得菩提，故遂起疑云：若然者，
且言說是因，因即是道，以此證果，理則不成。
何者？以果是無為，無為有體，因是有為，
有為無體，無體之道不到果中，云何說此而為因耶？ ^213a28

斷疑。經意云：如來之言真實無異，皆如其事不狂眾生，
持說必趣菩提，汝等云何不信？
又以如來說於真實等，故名如來為真實語者。
由是者字皆屬如來。 ^213b5

疏文初略消經意。
佛所下。通說斷疑之意。 ^213b9

皆如其事者，即下四語所說之事。
今說等者，以彼況此也。
意云：彼既無謬，此豈不然。 ^213b10

真語下。二、廣釋五語
佛身即真身也。以法報合論、理智無二故。
若欲分文別指，則佛身是報，大菩提法為法也。 ^213b12

是真智者。以菩提是覺，覺即智故。
論云：「依此法身說名本覺，法報合說同名真身，
如來說此真智之法，乃名如來為真語者。」
此則以所說名能說也。
餘皆例此。諦實等義已如前說。 ^213b14

如語等者。小乘雖有生空之理，非實真如，
以是偏真未徹源故，大乘之內具顯三空，
空病亦空，是究竟真如法也。 ^213b18

不異者。與三乘弟子授記，劫數久遠、名號壽量、
國土等事，一一不異故也。 ^213b21

佛將等者。謂本來只有四語，秦什譯時加此一語，
欲以統收四語發明佛意，用之斷疑也。
應可一一舉而問之，以顯不狂之義，且如佛說大菩提法，為真智時為真不真耶？
則對曰：真當知，如來是真語者，斯則不誑之義明矣。
他皆例此。說此四事既不誑人，今說此經受持得菩提果，豈成誑耶？
云何不信？雖此言說有為無體之因，能證離言無為有體之果。
故偈云：「果雖不住道，而首能為因，以諸佛實語，彼智有四種。」
亦如《淨名》云：「文字性離即是解脫，無離文字說解脫也。」 ^213b22

離執。經意者，前雖以言遣疑，又恐隨言生執，
聞說依言得菩提，便謂言中有菩提，及聞言中無菩提，
便謂畢竟無菩提，不達言空而法實故作斯執。
今則遣之，故云如來所得等也。 ^213c4

如言等者，為言說緣生本無自性，言中菩提亦同言說。
何以故？有名無實故。
如言於火但有火名，名言二法皆無體性，故云如言等也。 ^213c8

不如等者。不似言說也。
謂言說畢竟無體，菩提之法即不無也。
但以不在言中，不無離言之法。
如言中之火雖無，不無離言之火，由是言中雖無火，不妨因言而得火。
言中雖無菩提，不妨因言而得菩提。
以依言進修必證果故。
若然者，則不應言中執有、離言執無，達此有無方云離執。
故偈云：「順彼實智說，不實亦不虛，如聞聲取證，對治如是說。」 ^213c11

第十疏初標章。若聖下。
指疑起處。此從第三中來，準彼但云無為，不言真如。
今所言者，揀餘無為故。
所以揀者。欲顯所疑要成遍義，餘無為法有不遍故。 ^213c19

彼真如下。立理也。
如《華嚴》云：「法性遍在一切處，一切眾生及國土，
三世悉在無有餘，亦無形相而可得。」
斯則處及塵塵時，該念念故也。 ^213c22

何故下。結成疑。既遍時處即合皆得，何故有得不得耶？ ^213c25

斷疑。經意云：若住法行施，則不得真如，如入暗中一無所見。
若無住行施則得真如，如太陽昇天何所不矚。
真如雖遍，得失在人，義理昭然竟何所惑。 ^213c26

無智等者。謂無般若觀照之智。
由無智故，即執著色等六塵及空有等一切法也。
以住是執著之義，故云住法。 ^214a1

心不淨者。由執著故為塵所染，正智不生不證真理，故云不得。
得即證也。 ^214a3

有智等者。反前可見。
對治等者，以經中具有法喻，疏中配釋影略難明。
今要預說然會疏文。
謂喻中有五：一空、二色、三暗、四日、五目。
法中有四：一真如、二性德、三煩惱、四智。
法四喻五，數不齊者，以空喻真如，色喻性德，
暗喻煩惱，日目二事同喻一智。
所以然者？以日目二事各有一能，智慧之中具有二義，
日能破暗如智斷惑，目能見空如智證理。
既目無破暗之義，日無見空之能，約義分之但有四對法喻。
喻中意者，且如虛空無所不遍，一切色法亦滿世間，
百千萬人悉在其內，日光未出六合暝然，
雖在空而不見空，雖對色而不見色。
苟或日出昏暗盡除，眼目開明空色皆見，
匪但空無邊際身在其中，反思暗暝之時不曾暫出。
法中亦爾，謂真如之理周遍十方，性上功德亦遍一切，
眾生無量悉在其中，以智慧未生唯是癡暗，
雖在真內何曾見真，雖有性德不見性德。
苟或智慧明發惑暗盡除，真性廓周自然明見，
匪但性無邊際身在性中，反思迷暗之時不曾暫離。
故肇公云：「道遠乎哉？
觸事而真。聖遠乎哉？
體之則神。」彌勒頌云：「時及處實有，為不得真如。」
無智以住法餘者，有智得對治法者，即智慧也。
以日目二種同喻此，故謂日是能治、暗是所治，
所治之暗既盡，能治日光現前，即能見其色等，法中惑智例此言也。
故偈云：「暗如愚無智，明者如有智，對法及對治，得滅法如是。」 ^214a5

讚德者。以顯得真如為由心淨，心淨由不住法，
不住法緣有智，有智蓋由聞經，當知此經有其勝德，故須讚歎以示將來勝德之相。
即下十段總標經意。
如文可知。 ^214b2

所言以佛智慧知功德者。
意言：除佛世尊餘無知者，蓋顯功德之殊勝也。 ^214b6

受持因者，標也。 ^214b7

為欲下。釋。欲受其文故先讀，欲持其義故先誦，
是故受持皆由讀誦，故分因果也。 ^214b8

受持等者，謂依總持法而受持修行，若文若義總能領納方曰受持，
此則思慧也。 ^214b10

讀誦等者。謂依聞慧廣故，讀誦修行，若無所聞憑何讀誦？
此聞慧也。論云：「廣多讀習亦名聞慧」，然皆言修行者，蓋通相說也。
非是三慧中修慧，以修慧與理相應，唯局無漏，
出於讀等四法之表，故不配之，但約聞思二慧，共所成就。
故疏次云：是則從他聞法等。 ^214b11

故偈下。引證。從他即聞慧也，及內即思慧也。 ^214b17

捨命福。經意可知。 ^214b18

以事等者，以前來已說命施。
此中復說者，蓋時事俱勝故。
時即布施之時，事即布施之事。
前但一度施一河沙身命，時事皆小；今則無量劫中，
日復三度以河沙身命布施，時事皆大，是捨命福中勝福德也。 ^214b19

信經福。經意亦可知。 ^214b23

不逆者。是不謗義也。
魏經如此。
信經者。謂能所校量之中皆有勝劣，能中一河沙數為劣，三時多劫為勝。
所中信經為劣，持說為勝。
前則以劣況勝，此則以勝況劣，前淺後深，天地之遠矣。 ^214b24

餘不測。經意云：若具足讚歎終不可窮，
以實言之，有無邊功德等也。 ^214b28

非餘等者。非二乘、菩薩能盡知也。
故前云以佛智慧而悉知故。
又下文云：當知是經義不可思議，果報亦不可思議。
佛尚如此，餘豈能知？ ^214b29

自覺者，謂以心思口議但及名相之境，
此非名相，故不可思議，唯證相應故也。 ^214c4

等及勝者。兩意：一則無有等此勝功德故，二則無有勝於此故。
無有等於此故，故《心經》云：「是無上呪是無等等呪。」
及即等義故，不別標也。 ^214c5

大心說。經意云：以非餘者所知故，故為最上者說。 ^214c8

一佛乘者。經中初標大乘名，恐濫於權教，故復揀云最上乘者。
今疏中出最上乘體，故云一佛乘也。
體當本覺故名為佛，非二非三故名一乘。
故魏經云：「為住第一大乘眾生說」，即當善吉所為機發無上菩提心者。 ^214c9

能傳。經意云：若能宣說受持，此則修行二利，
能令佛種不斷，則名荷擔菩提。 ^214c14

滿足無上界者。滿足即成就義，界即因義，意明不可量等功德與無上菩提為因故也。 ^214c16

荷擔等者。在肩曰擔，背負曰荷，今明行菩薩行即是荷擔。
謂以大悲下化，以大智上求，以大願雙運，
安於精進肩上，從煩惱生死中出，念念不住，
直至菩提真性，自他一時解脫，方捨此擔。
《法炬經》中具有此說。
今經云：受持讀誦即自利，廣為人說即利他。
既若二利兼行，必以大願為體，由是能令佛種不斷，故名荷擔菩提。 ^214c18

樂小。經徵意云：云何唯為大乘者說？
何故持說名為荷擔菩提？
釋意云：以樂小者著我等見不能持說，
故知能持能說，是最上乘荷擔菩提之者。 ^214c25

問：「何者名為小法？
誰為樂小之人？」 ^214c28

答：「四諦緣生名為小法，聲聞、緣覺即是樂小之人，
滯情於中乃名為樂，彼有法執此顯三空，是其非處故不能持說。
故魏經云：『若有我人等，見於此法門，能受持者，無有是處。』
當知若能持說，即是樂大法者，不著我人等見也。」 ^214c29

問：「聲聞、緣覺以達我空，云何經中而言著我？」 ^215a5

答：「以我人等見是心心所法，著之即是法執，
故指緣覺、聲聞也。
或可樂小法者，即是聲聞、緣覺。
著我見者，即是一切凡夫。」 ^215a6

如塔。經意云：經顯法身，依法則有報化，
三身既存，塔廟斯在，是故此處勸應供養。
準《纂靈記》說，隨朝益州新繁縣王者村有書生，
姓苟，未詳其名，於彼村東空中四面書之。
村人謂曰：「書者何也？」
曰：「我書《金剛般若經》。」
曰：「何用焉？」曰：「與諸天讀之。」
時人見聞若存若亡。
彼屬霖雨流水霶霈，唯此地方丈餘間，
如堂閣下竟無沾濕，於是牧童每就避雨，時人雖在莫知所由。
至武德初，有西僧至，神貌頗異，於此作禮。
村人謂曰：「前無殿塔為何禮也？」
曰：「君是鄉人耶？」曰：「然。」
僧曰：「君大無識，此有《金剛般若經》，諸天置蓋其上，
不絕供養，云何污踐使其然乎。」
村人乃省苟生寫經之處。
自此遂甃甓嚴欄護之不令污踐，苟至齋日每常供養，
瞻禮者往往有聞天樂之聲，迄今其處雨不能濕。
且空書無迹尚乃如斯，況紙素分明而不能爾。 ^215a9

轉罪。經意云：如過去造極惡，合來世墮三塗者，
苟遇此經受持讀誦，功力既著能消極惡，
遂以現遭輕賤之事，更不墮於惡道，即是轉重業令輕受也。
持經無我等相，即煩惱障盡。
極惡消滅，即業障盡。
不墮，即報障盡。三障既滅三德必圓，故云當得菩提也。 ^215a25

總包等者。以打罵等事皆名輕賤故。
隋譯下。引證。 ^215b2

無著下。轉釋。無量者。
以身口意三所為之事，但不饒益，皆屬輕賤也，故云無量。 ^215b3

罪滅者。罪障既盡，漸漸修行，因圓果滿，自然為佛。
經言「當得」，意顯後時，非謂現世得成佛果。
餘轉滅等義，已於懸談五因中說竟。 ^215b4

第八經疏二 ^215b7

初、總敘意
速證等者。意明持說此經，速證菩提之法，所以超過如來事多世尊之福。
故偈云：「福不至菩提，二能至菩提」也。 ^215b8

二、別科釋經二 ^215b10

初中全具福。經意可見。
然燈前者。以釋迦因地修行經三無數劫，
第一劫滿遇寶髻如來，第二劫滿遇然燈如來，第三劫滿遇勝觀如來。
今云然燈前者，即第二劫中也。 ^215b11

那由他者。第九數數當萬萬。 ^215b14

少分福。經意對前，比量可解。 ^215b15

然所不及者，有二義：一、彼得福德，此得菩提故。
二、彼有我相，此無我相故。
故前云：「此人無我人相」等也。 ^215b16

則疑。經意云：前雖校量亦未具說，若具說者人必狐疑。
狐者，狡獸也，以多疑故，故云狐疑。
《述征記》云：「風勁河氷始合，要須狐行，以此物善聽，
聽氷下水無流聲，即過也。」
魏經即但云疑惑。 ^215b18

幽邃。經意云：校量不及，佛不具說者，以此經義及持者果報，
皆不可心思言議故也。 ^215b22

福體者。經義也，為福所依故。 ^215b24

果體者。佛菩提也。
測量，即思議也。以福田佛果皆無相故。
然科云總結幽邃，準疏所判但局第十疑中，
今若詳之，兼該三七之二，以始自第三乃至第十，
邐迤次第五度校量，謂外財兩度、內財兩度、佛因一度。
且第一以□三千界七寶布施校量不及持說，
第二以無量三千界寶施校量不及，第三以一河沙數身命布施校量不及，
第四以無量河沙數身命布施校量不及，第五以如來因地供養諸佛功德校量不及。
至此第五是校量之極，更無譬喻可以比況，故云乃至算數譬喻所不能及。
苟或具說，人必生疑，故復云：「我若具說者，
或有人聞，心則狂亂，狐疑不信。」
自此之後讚校都絕，所以望前數段，故總結云：當知是經義不可思議等也。 ^215b25

問：「此至經末猶有數處校量，云何輒言無校量耶？」 ^215c10

答：「餘所校量，但是別意，以之斷疑，實非前說五重次第也。
由是隨時略舉一三千界寶，或須彌聚寶，
或阿僧祇界寶，以為校量。
若不然者，豈得勝義之後，却舉劣福為次第耶？」 ^215c11

第十一疏初標章
佛教下。指疑起處。 ^215c15

住修下。即正答三問。
及次前十段也。 ^215c16

若無下。結成疑。既教我住修離過，豈是無我無人？
若言無我，誰住修離過耶？ ^215c17

亦云下。敘別義。除細執者，即是第二疑中未除之者，故今舉之令其除斷。 ^215c18

問：「執與疑何別耶？」
答：「執則堅著，疑乃不決。
若據論意，正是除執，不言斷疑。
今疏云斷疑者，若言除執，文勢孤起血脈不貫，故依諸疏以立此疑。」 ^215c20

偈云下。引證。除執道之與心蓋是一法，
但以心本無我而執我，道本不住而成住，故立障心違道也。
然此疑執之文，若詳經義別分，則從「爾時須菩提，
至即非菩薩」是斷疑，後之一段是除執也。
故論中釋已遍指後文。 ^215c23

問：「經文雖似前，問意全別。
意云：若人發心則無有我，是誰降伏其心？」
反覆如上所說，必無我。
經意云：若人發菩提心已，當生度盡一切眾生之心，
然不得起有眾生可度之念，亦不可起我能度之念。
念既不起即無我，無我即名菩薩也。 ^215c28

非菩薩。經徵意云：以何義故，度眾生令不起眾生之念耶？
釋意云：若有我相、眾生相等，非菩薩故。
前約所度之境，此約能度之心，心境合論通名為我。
既前後互舉，則顯能所皆無也。 ^216a4

俱寂。經徵意云：前無所化之境，次無能化之心。
所以要無能所者，何謂也？
釋意云：以能所俱十，方是菩薩故。
法之一字，能所俱攝。 ^216a8

第十二疏初標意。 ^216a11

若無菩薩者。指疑起處。
即從次前文中來也。
以前云無發心者，發心者即是菩薩故。 ^216a12

云何下。結成疑也。
然燈，即是釋迦因地，第二劫滿所遇之佛，
既於彼處行菩薩行，云何乃言無發心者？ ^216a13

舉疑處。經意云：汝意之中，頗謂我於然燈佛所得菩提不？
若得菩提，何成菩薩？
是彼疑處，故舉問之。 ^216a16

降怨下。敘其本事。
準《本行經》說：昔有大城，名為蓮華。
城中有王，名曰降怨。
有一婆羅門，名曰日主。
為王所重，分與半國封授為王，別為王城，名為埏主。
日主夫人，名為月上。
然燈菩薩降神右脇出家成道。
時降怨王將欲迎請，遂勅城內外十二由旬，
禁斷諸華不令私賣，王皆自買以供如來。
彼國雪山南面有一梵志，名曰珍寶，有五百弟子。
中有一弟子，名之雲童，或名善慧，於彼眾中而為上首，
所有仙法皆學已了，辭師還家。
師曰：「汝今將歸，須以清淨傘蓋革屣金杖乃至金錢五百報感之恩。」
雲童曰：「我今並無此物，但放我去，得即送來。」
師即放之。雲童因赴無遮之會，得五百金錢，便欲送還師處。
因至蓮華城內，見城嚴麗，即問於人，乃知然燈如來欲至。
遂將三百金錢，於一婢子處，買得五枝優鉢羅華，
兼彼女子寄華兩枝，共為供養。
時佛入城，即以此華散佛頂上。
以願力故，成於華蓋隨佛行住。
佛神力故化一方泥，善慧見之布髮而掩，
復作是念：「願得如來踏我身過，若不蒙記莂，我終不起。」
如來即至履之而過，止諸徒眾皆不令踏，
即授其記，作如是言：「此摩那婆於未來世當得作佛，
號釋迦牟尼，十號具足如我無異。」
今善吉意云：既若買華供佛、布髮掩泥即是菩薩，
若此非菩薩者，則孰為菩薩歟？ ^216a18

斷疑念。經答意云：我意不謂如來得菩提也。
我已解佛所說之義，於彼佛所，無有一法得為菩提。 ^216b14

彼時者。蓮華城中授記之時也。 ^216b16

智與理冥、心與神會，亡所得之法、無能得之心，故云都無等。
由無等者，即指上無得而得。
夫菩提之為法者，寂滅無生、不空不有，
離一切相，若離能所則順菩提得佛授記；
若存能所、心境不亡，則與菩提極相違逆，如何得記？
故《淨名》云：「寂滅是菩提，滅諸相故。」 ^216b17

印決定。經意云：空生之言稱其實理，故云如是。 ^216b22

實無下。如來述成可知。 ^216b23

我於彼時者。即受記及修行時也。 ^216b24

無有一法得菩提者。
此約橫豎顯之。橫則於六度萬行之中，
行行皆無得義，若布施得菩提，則不要戒忍等。
豎則初中後念，念念皆無得義，若初念得，何須念念相續等。
如是橫豎心行之中，皆無得菩提義也。 ^216b25

功德施下。未詳何經。 ^216b29

若見等者。以自他之相相待而成，既見於他必須見自。 ^216c1

見身清淨等者。反於前也。
清淨即是空義，見他既見於自，不見自則不見他。
成既相因而成，泯亦相因而滅。
如《淨名》云：「如自觀身實相，觀佛亦然。」
亦如志公云：「以我身空諸法空，千品萬類悉皆同。」
亦同《莊子》中說：「因有而有之，因無而無之」也。 ^216c2

見清淨智等者。非唯無所見之自他，兼無能見之智用，斯則能所雙泯也。
《圓覺經》云：「依幻說覺，亦名為幻，既皆是幻，豈得存焉？」
然雖能所兩亡，不成斷滅，以靈源真心本無能所，
妄生能所即是乖真，能所既除即合本體，靈然不昧物我皆如。
故《華嚴》云：「能見及所見，見者悉除遣，不壞於真見，是名真見者。」
又《圓覺》云：「諸幻盡滅，覺心不動。」 ^216c7

是名見佛者。結成見義。
如上用心方得見佛，若生分別執相違真則不名見。
故《華嚴》云：「一切法不生，一切法不滅，若能如是解，諸佛常現前。」 ^216c15

得無生忍等者。謂以正智忍可，印持無生法故。
以一切法本無生滅，眾生迷倒妄見生滅，
苟離妄見，正智即生，契合本體，達一切法本來無生，名無生忍。
例而言之，見一切法無滅，亦名無滅忍。
今則舉初以攝後也。 ^216c18

一切智智者。是達一切諸法之智，表用非一，故重言耳。
有云：「依於始覺顯得本覺，智中之智名智智也。」 ^216c23

得授記者。準《楞嚴經》，記有四種：一、未發心時與記，
或有流轉五道生於人間好樂佛法，過百千萬億劫當發心，
過百千萬億劫行菩薩道供佛化生，皆若干劫當得菩提。
二、適發心與記者，是人久劫種諸善根，
好樂大法有慈悲心，即住不退地，故發心與記。
三、密記者，有菩薩未得記，而行六度功德滿足，
天龍八部皆作是念：「此菩薩幾時當得菩提？
劫國弟子眾數如何？」
佛斷此疑即與授記，舉眾皆知，此菩薩獨不知。
四、無生忍記者，於大眾中顯露與記也。
今當第四也。謂散華佛頂、布髮泥中，依有漏心得無生智，於大眾前分明記一刻也。 ^216c25

聲不至耳者。能所俱寂，以離分別心故，
心既不起，耳何所聞？ ^217a8

亦非餘者。此無分別處，非謂別有一智能智。
《圓覺》云：「離遠離幻亦復遠離。」 ^217a10

亦非惛懞等者。恐聞都無分別亦非餘智，便謂同於木石一向頑凝。
故《圓覺》云：「諸幻盡滅，覺心不動」，然即此覺心亦無所得。
故頌云：「若時於所緣，智都無所得」等。
此則離沈離掉了然寂然，妙契本心竟何所得？
善慧彼時心同此也。 ^217a11

反覆釋。經意可知矣。 ^217a16

若正覺下。釋反釋也。
以法不可下。釋覆釋也。
據此則善慧彼日但聞其言，言性本空竟何有得，
但約妄惑盡處真智現前，當此之時義言得矣。 ^217a17

第十三疏二
一、科分
此初二段皆屬前疑，但是於中相躡曲敘，
今以論文別說，故復開之二 ^217a20

初、斷下。隨釋。疏初標章
無佛疑者。若了虛無之無，無即無咎，執之為無，
無則太傷，故成此疑。
後法亦然也。 ^217a22

若無菩提者。指疑起處。
此從十二中來。諸疏敘疑多書菩薩字，
便云從第十一中來，然論文之中但云菩提，方是血脈相次。 ^217a24

即無下。結成疑也。
意云：果法號曰菩提，證得始名為佛。
既菩提不可得，豈有能證人？ ^217a27

謗者。即損減過也。
若言無佛，是真謗佛也。
《大論》云：「寧起有見，不起無見」等。 ^217a29

為斷下。預指斷疑之文。
然是魏本，彼文云：「如來者即實真如。」 ^217b2

非無。經徵意云：若無菩提則無有佛，以何義故得有如來？
釋意云：若無真如則無有佛也。
以真如是佛故。今真如本有，復何疑焉？ ^217b3

無著下。挾來義解。
以真如通於凡聖，眾生垢染但名如去，佛位清淨名曰如來。
如序中滿淨義及第三疑中具足清淨義也。 ^217b6

猶如下。喻明也。意顯精純故名真金。
謂眾生如全鑛，菩薩如金鑛相半，佛如純金也。
然金性本有，鍊之則純，如體本然，修之則淨。
故《圓覺》云：「譬如銷金鑛，金非銷故有，雖復本來金，
終以銷成就，一成真金體，不復重為鑛。」 ^217b9

無得。經意者，恐人聞非無如來，便言既有如來即有菩提。
何者？以得菩提，方名如來故。
為破此見，故云：有人言得，實無得也。
無有法即菩提法也。 ^217b13

錯解者，實不得而謂得故也。
不實語者。即錯解也。 ^217b17

等菩薩行者。謂將前菩薩行以等菩提，
即指同前來萬一之中，皆無得菩提義也。
但空生疑得故，以佛等菩提；佛顯無得故，以菩提等行。 ^217b18

無著下。可解。夫佛與菩提，義分人法，體無二源，由是唐言總名為覺。
既佛即菩提，菩提即佛，豈有得義？
應知說菩提樹下成正覺時，同彼然燈佛處，亦無所得也。 ^217b21

疏二斷下。二疏初標章 ^217b24

無因行者。指疑起處。
此從無佛中來，以前將行等菩提明無得義故。 ^217b25

則如來下。結成疑也。
意云：行即是因，菩提是果，既無因行，何得菩提？
或不約能得所得以成疑也。
前來斷疑則以菩提等行，如今起疑却以行等菩提。 ^217b27

為斷下。預指能斷之文。
遮疑經意者。以空生前疑得菩提，是有執；
此疑不得菩提，是無執。
今則雙遣，故云無實無虛。
二執既遣，復何疑無耶？
故云遮也。 ^217c1

無色等相者。釋無實也。
即顯菩提無色聲等相。
然則但無實色等相，而不無於假相，故經但言無實，不言全無也。 ^217c4

彼即菩提者。釋無虛也。
此有三意：一者無色等相處，即顯無相真理是菩提相也。
二者即以色等相為菩提相，由色等無性便是菩提，
如像無體便是明鏡，即色明空不待滅故，
故云彼即菩提相，相即性也。
三者菩提無相，却以色等為相，以菩提即真如、真如隨緣成色等故。
論云：「無漏無明，皆同真如性相。」 ^217c7

無著下。標。真如無二者。
以虛實是空有斷常二邊，既言俱無，即顯中道也。 ^217c14

謂言下。釋無實也。
如言菩提，而言中無菩提故。 ^217c15

謂彼下。釋無虛也。
有兩意：一則無離文字說解脫故，二則明菩提不同言說全無性故。
故魏經云：「不實不妄語。」 ^217c16

斷疑。經意云：以一切法並以真如為體，
一切之言凡聖收盡，故皆佛法。
真如既是佛法，餘法豈非佛法耶？
如一切像以鏡為體故，故一切像皆是鏡像。
又所言一切法，非定實一切法，是全空一切法。 ^217c19

一切法下。義如上說。 ^217c23

由色等者。謂色等即空，故非色等，如像即鏡故非像等。
斯約諸法即真，顯非法真如等者，謂空中必無色也。
以彌滿清淨中不容他故，此約真中無法解非法也。
備斯二義，故曰即非。 ^217c24

是名下。以彼色等雖非質閡之一切，乃是即性之一切，今約此義故曰真如。
揀異色等無性，故云自性也。 ^217c28

真佛法。經意：以前說佛之與法二皆不無。
又佛之與法二皆不異。
未知何者是佛法真體，而言不無不異耶？
故此顯有真如是真佛法，以彰不無不異之義也。 ^218a1

依彼下兩句。標也。
離一切障者，離煩惱、所知二障。 ^218a5

遍一切境者。如《華嚴》云：「法性遍在一切處」
等，功德即相大，即大智慧光明遍照法界等，
大體即體大，功德所依也。 ^218a6

故即等者。功德及體皆廣大故，此上解佛大身。 ^218a8

非身下兩句。論文自釋。 ^218a9

無諸相者。無有為相也。
如前三相異體故。 ^218a10

有真如體者。有無為法也。
如前離彼是如來。 ^218a11

攝一切等者。據理融攝也。
《華嚴》云：「一切眾生及國土，三世悉在無有餘」，故名大身。 ^218a12

安立等者。真如之理，本非自他、非不自他，
為破眾生執自他故，故言非自他。
形對強言，故云安立。
斯則安立真如假名，名曰大身。
既攝一切則無自他也。
故《起信》云：「此真如體亦不可立，以一切法皆同如故。」
金剛經纂要刊定記卷第五
 ^218a14
