
jing:: 七佛父母姓字經
translator:: 失譯附前魏譯
聞如是：
一時，佛在舍衛國，國中有婦人，子字無延，因號無延母。
佛將五百比丘，到無延母家，殿上坐飯。
飯已，有數十比丘，於屏處相與共語言：
「佛是我所尊事神無極，佛自在意變化，
何等不作知已去佛及當來佛年紀、壽命、
父母、姓字、弟子幾人？
所施行志意教令？」 ^159a27

佛以天耳聞諸比丘共說是事。
佛即到諸比丘所問言：「屬者若曹共議語何等？」
諸比丘言：「我思念佛最神道德妙達所知高遠，無能過佛者。
佛乃知前已去佛及當來佛年紀、壽命、
父母、姓字、弟子幾人、所施行志意教令。」
佛言：「善哉！善哉！當爾。
若曹行沙門，但當念是諸善耳。」
佛言：「若曹欲聞已去佛及父母諸弟子姓字不？」
諸比丘言：「願欲聞之。」 ^159b4

佛言：「皆聽！第一佛字維衛佛，般泥洹已來九十一劫。
第二佛字式佛，般泥洹已來三十一劫。
第三佛字隨葉佛，般泥洹已來同三十一劫。
是披地羅劫中，當有兩五百佛。
第一者拘樓秦佛，第二佛者拘那含牟尼佛，
第三者迦葉佛，第四者我字釋迦文尼佛。 ^159b11

「維衛佛姓拘隣，式佛亦姓拘隣，隨葉佛亦姓拘隣。
拘樓秦佛姓迦葉，拘那含牟尼佛亦姓迦葉，迦葉佛亦姓迦葉。
今我作釋迦文尼佛姓瞿曇。 ^159b18

「維衛佛剎利種，式佛亦剎利種，隨葉佛亦剎利種。
拘樓秦佛婆羅門種，拘那含牟尼佛亦婆羅門種，迦葉佛亦婆羅門種。
今我作釋迦文尼佛剎利種。 ^159b21

「維衛佛，父字槃裱剎利王，母字槃頭末陀，所治國名剎末提。
式佛，父字阿輪拏剎利王，母字波羅呵越提，所治國名阿樓那惒提。
隨葉佛，父字須波羅提惒剎利王，母字耶舍越提，所治國名阿耨憂摩。
拘樓秦佛，父字阿枝違兜，婆羅門種，母字隨舍迦，
所在國名輪訶唎提那，王字須訶提。
拘那含牟尼佛，父字耶睒鉢多，婆羅門種。
母字欝多羅，所在國名差摩越提，王字差摩。
迦葉佛，父字阿枝達耶婆羅門種，母字檀那越提耶，
所在國名波羅私，其王名其甚墮。
今我作釋迦文尼佛，父字閱頭檀剎利王，
母字摩訶摩耶，所治國名迦維羅衛，先大王名槃提。 ^159b24

「維衛佛在世壽八萬歲，式佛在世壽七萬歲，
隨葉佛在世壽六萬歲，拘樓秦佛在世壽四萬歲，
拘那鋡牟尼佛在世壽三萬歲，迦葉佛在世壽二萬歲。
今我作釋迦文佛裁壽百歲或長或短。 ^159c11

「維衛佛子字須曰多鞬陀，式佛子字阿兜羅，
隨葉佛子字須波羅曰，拘樓秦佛子字欝多羅，
拘那含牟尼佛子字墮夷陀先那，迦葉佛子字沙多和。
今我作釋迦文尼佛子字羅云。 ^159c15

「維衛佛得道為佛時，於波陀羅樹下。
式佛得道為佛時，於分塗利樹下。
隨葉佛得道為佛時，於薩羅樹下。
拘樓秦佛得道為佛時，於斯利樹下。
拘那含牟尼佛得道為佛時，於烏暫樹下。
迦葉佛得道為佛時，於尼拘類樹下。
今我作釋迦文尼佛時，於阿沛多樹下。 ^159c20

「侍維衛佛者字阿輪，侍式佛者字差摩竭，
侍隨葉佛者字復枝葉，侍拘樓秦佛者字浮提，
侍拘那含牟尼佛者字薩質，侍迦葉佛者字薩波蜜。
今我作釋迦文尼佛，侍者字阿難。 ^159c26

「維衛佛第一弟子字為塞，第二弟子字質含。
式佛第一弟子字阿比務，第二弟子字三參。
隨葉佛第一弟子字佛提，第二弟子字欝多。
拘樓秦佛第一弟子字僧耆，第二弟子字維留。
拘那含牟尼佛第一弟子字轉輪，第二弟子字欝多。
迦葉佛第一弟子字質耶輪，第二弟子字波達和。
今我作釋迦文尼佛第一弟子字舍利弗羅，第二弟子字摩目乾連。 ^160a1

「維衛佛前後三會為諸比丘說經，第一會說經，
有十萬比丘皆得阿羅漢，第二會說經，
有九萬比丘皆得阿羅漢，第三會說經，有八萬比丘皆得阿羅漢。
式佛亦三會說經，第一會說經，有九萬比丘皆得阿羅漢，
第二會說經有八萬比丘皆得阿羅漢，
第三會說經，有七萬比丘皆得阿羅漢。
隨葉佛再會說經，第一會說經，有七萬比丘皆得阿羅漢，
第二會說經，有六萬比丘皆得阿羅漢。
拘樓秦佛一會說經，有四萬比丘皆得阿羅漢。
拘那含牟尼佛一會說經，有三萬比丘皆得阿羅漢。
迦葉佛一會說經，有二萬比丘皆得阿羅漢。
今我作釋迦文尼佛一會說經，有千二百五十比丘皆得阿羅漢。」 ^160a10

佛告諸比丘言：「佛智不可計量亦不可稱，能知七佛本所生父母國王所施行。」 ^160a24

佛告諸比丘：「經不可不學，道不可不為。
佛者譬如大海水中船師，數千萬人皆仰以得渡海，
佛教天下皆使為善，得道度世亦如是。」 ^160a25

諸比丘聞經歡喜，作禮而退。
七佛父母姓字經
 ^160a28
