
pin:: 大智度論釋淨佛國土品第八十二之餘〔卷第九十三〕
author:: 龍樹菩薩造
translator:: 後秦龜茲國三藏鳩摩羅什譯
【經】
「復次，須菩提！菩薩取色相、受想行識相，
眼相、耳鼻舌身意相，色聲香味觸法相，
男相、女相，欲界相、色界相、無色界相，善法相、
不善法相，有為法相、無為法相，是名菩薩麁業。
菩薩摩訶薩皆遠離如是麁業相。
自布施，亦教他人布施，須食與食、須衣與衣，
乃至種種資生所須，盡給與之，亦教他人種種布施。
持是福德與一切眾生共之，迴向淨佛國土故。
持戒、忍辱、精進、禪定、智慧亦如是。 ^709b20

「是菩薩摩訶薩或以三千大千國土滿中珍寶，
施與三尊，作是願言：『我以善根因緣故，令我國土皆以七寶成。』
復次，須菩提！菩薩摩訶薩以天妓樂樂佛及塔，
作是願言：『以是善根因緣，願我國土中常聞天樂。』
復次，須菩提！菩薩摩訶薩以三千大千國土滿中天香供養諸佛及塔，
作是願言：『以是善根因緣，令我國土中常有天香。』
復次，須菩提！菩薩摩訶薩以百味食施佛及僧，
作是願言：『以是善根因緣故，令我國土中眾生皆得百味食！』
復次，須菩提！菩薩摩訶薩以天香細滑施佛及僧，
作是願言：『以是善根因緣故，令我國土中一切眾生受天香細滑！』
復次，須菩提！菩薩摩訶薩以隨意五欲施佛及僧并一切眾生，
作是願言：『以是善根因緣故，令我國土中弟子及一切眾生皆得隨意五欲！』
是菩薩以隨意五欲共一切眾生迴向淨佛國土，
作是願言：『我得佛時，是國土中如天五欲，應心而至！』 ^709b28

「復次，須菩提！菩薩摩訶薩行般若波羅蜜時，
作是願言：『我當自入初禪，亦教一切眾生入初禪，
第二、第三、第四禪，慈、悲、喜、捨心，乃至三十七助道法亦如是；
我得阿耨多羅三藐三菩提時，令一切眾生不遠離四禪，乃至不遠離三十七品助道法。』
如是，須菩提！菩薩摩訶薩能淨佛國土。
是菩薩隨爾所時行菩薩道，滿足是諸願；
是菩薩自成就一切善法，亦成就一切眾生善法；
是菩薩受身端正，所化眾生亦得端正。
所以者何？福德因緣厚故。
須菩提！菩薩摩訶薩應如是淨佛國土。 ^709c18

「是國土中，乃至無三惡道之名，亦無邪見、
三毒、二乘——聲聞、辟支佛之名；耳不聞有無常、
苦、空之聲，亦無我所有乃至無諸結使煩惱之名，亦無分別諸果之名。
風吹七寶之樹，隨所應度而出音聲，所謂空、
無相、無作，如諸法實相之音——『有佛無佛，
一切法、一切法相空，空中無有相，無相中則無作』
——出如是法音，若晝、若夜，若坐、若臥、
若立、若行，常聞此法。
是菩薩得阿耨多羅三藐三菩提時，十方國土中諸佛讚歎；
眾生聞是佛名，必至阿耨多羅三藐三菩提。
是菩薩得阿耨多羅三藐三菩提時說法，
眾生聞者，無有不信而生疑，言：『是法？
是非法？』何以故？諸法實相中，皆是法，無有非法。
諸有薄福之人，於諸佛及弟子不種善根、
不隨善知識，沒在我見中，乃至沒在一切種種見中，
墮在邊見——若斷、若常。
如是人以邪見故，非佛言佛、佛言非佛，
非法言法、法言非法；如是人破法故，身壞命終，墮惡道地獄中。
諸佛得阿耨多羅三藐三菩提時，見此眾生往來五道，
令離邪聚，立正定聚中，更不墮惡道。 ^709c29

「如是，須菩提！菩薩摩訶薩淨佛國土中眾生，
無雜穢心：若世間法、若出世間法，若有漏、
若無漏，若有為、若無為；乃至是國土中眾生，畢竟至阿耨多羅三藐三菩提。
須菩提！是為菩薩摩訶薩淨佛國土。」 ^710a20

【論】
釋曰：
復有麁業，於諸法畢竟空中取相生著心，
所謂取色相，受、想、行、識相，眼相乃至意相，
色相乃至法相，男相、女相，三界，善、不善，
有為、無為相等。 ^710a25

問曰：
男女相可是虛妄不實，餘色等、善不善法，
若不取相，云何能厭色等、成就善法？ ^710a28

答曰：
佛法中有二種空：一者、眾生空，二者、法空。
以眾生空破眾生相，所謂男女等相；以法空破色等法中虛妄相，
如「破一切法空」中說。
能觀色等、善法如幻、如化，不取定實相，
得厭心，則捨戲論常、無常等，是不名為取相。
又色等及善法皆和合性空行故，不生諸煩惱。 ^710b1

問曰：
一切有為法假名和合故不應取；無為法是真實法，
所謂如、法性、實際，何以不取？ ^710b7

答曰：
以不取相是無為法，無相名為無為法門；
若取相，便是有為。
如是等，一切虛誑取相不實。 ^710b9

遠離麁身、口、意業。 ^710b11

菩薩欲行淨佛土，遠離如是等麁身、口、
意業，自行六波羅蜜，亦教他人令行；共清淨因緣故，則佛土清淨。 ^710b12

上總相說，下別相說。 ^710b14

是菩薩滿三千大千世界七寶施佛及僧，
作是願：「我以是布施因緣，令我國土皆七寶莊嚴。」 ^710b15

問曰：
若滿三千大千世界珍寶，從何處得？
又諸佛賢聖少欲知足，誰受是者？
若凡夫無厭足，何能受三千世界物？ ^710b17

答曰：
是菩薩是法性生身，住具足神通波羅蜜中，
為供養十方佛故，以如三千世界珍寶供養。
又此寶物，神通力所作，輕細無妨。
如第三禪遍淨天，六十人坐一針頭而聽法，
不相妨礙，何況大菩薩深入神通所作寶物！ ^710b20

或有菩薩變身如須彌山，遍十方佛前，
以為燈炷，供養於佛、若佛塔廟，而作願言：
「令我國土常有光明，不須日月燈燭。」 ^710b25

或有菩薩雨諸華香、幡蓋、瓔珞以為供養，
復作是願：「令我國土眾生端正如華，身相嚴淨，無有醜陋。」 ^710b28

如是等種種好色因緣。 ^710c1

復有菩薩以天伎樂娛樂於佛、若佛塔廟。
是菩薩或時以神通力故作天伎樂，或作天王、
轉輪聖王伎樂，或作阿修羅神、龍王等天伎樂供養——願我國中常聞好音。 ^710c2

問曰：
諸佛賢聖是離欲人，則不須音樂歌舞，何以伎樂供養？ ^710c5

答曰：
諸佛雖於一切法中心無所著、於世間法盡無所須，
諸佛憐愍眾生故出世，應隨供養者，令隨願得福故受。
如以華香供養，亦非佛所須，佛身常有妙香，
諸天所不及，為利益眾生故受。
是菩薩欲淨佛土故求好音聲——欲使國土中眾生聞好音聲，
其心柔軟；心柔軟故，易可受化。
是故以音聲因緣而供養佛。 ^710c7

或有菩薩滿三千大千世界香供養諸佛、
若塔，根香、莖香、葉香、末香，若天香、若變化香、
若菩薩果報生香，作是願：「令我國土中常有好香，無有作者。」 ^710c14

或有菩薩以百味供養諸佛及僧。
有人言：能以百種供養，是名百味。
有人言：餅種數五百，其味有百，是名百味。
有人言：百種藥草、藥果作歡喜丸，是名百味。
有人言：飲食羹餅，總有百味。
有人言：飲食種種備足故，稱為百味。
人飲食故百味，天飲食則百千種味；菩薩福德生果報食及神通力變化食，
則有無量味，能轉人心，令離欲清淨。
是四種食，菩薩隨因緣供養佛及僧，是故國土中自然有百味飲食。 ^710c18

或有菩薩以天塗香。
天竺國熱，又以身臭，故以香塗身，供養諸佛及僧。
以此因緣故，令我國土眾生，受天細滑。 ^710c27

問曰：
沙彌戒乃至受一日戒，尚不以香塗身，云何以香供養佛及僧？ ^711a1

答曰：
是菩薩以身所貴物，隨所須時，用以供養，
或以塗地、塗壁及行坐處。 ^711a3

又以隨意五欲供養諸佛及僧及餘眾生。
是菩薩以好車、馬、妻妾、伎直、幡蓋、金銀、
衣服、珍寶，出家人所不受，則施諸眾生，
作願言：「令我國土眾生常得隨意五欲。」 ^711a4

問曰：
此五欲，佛說如火、如坑、如瘡、如獄、如怨、
如賊，能奪人善根，菩薩何以願使眾生得五欲？
又佛說弟子應納衣、乞食、坐林樹下，菩薩何以為眾生求得五欲？ ^711a8

答曰：
天上、人中五欲是福德果報。
若今世、若後世，貧窮薄福者不能自活，
則行劫盜；或為物主所害，或為財殺他；
或被詰問，妄言不作。
如是，次第作十不善，皆由貧窮故作。
若人五欲具足，則所欲隨意，則不行十不善。 ^711a12

菩薩國土眾生豐樂自恣、無所乏少，則無眾惡，
但有愛、慢等軟結使。
若聞佛所說、或聞弟子所說，以心柔軟故，
聞法，易可得道；雖著心多，利根故，聞無常、
苦、空等，即便得道。
譬如垢膩之衣，則以灰泥淹之，經宿以水浣之，一時都去。
菩薩不欲令眾生著故以五欲施，但欲令一時捨故與之。 ^711a17

如汝先說：「佛教弟子納衣、乞食。」
宿罪因緣生在惡世，染著心多，若得好衣、
美食著心則深；又為求好衣食故，妨廢行道。
是菩薩淨佛國土眾生，無量福德成就，
五欲一等故，不復貴著，亦不更求，故無所妨。 ^711a24

又復，若行者離五欲修苦行，則增長瞋恚；
又復，憶念五欲，則生煩惱，爾時則無所向。
是故佛言：「捨苦樂，用智慧，處中道。」
是故淨佛國土，五欲施無妨。 ^711a29

問曰： ^711b3

若爾者，毘尼中何以一比丘言：「我知佛法義，受五欲不妨道！」
是比丘應呵，乃至三不止，擯出。 ^711b4

答曰：
佛法有二種：小乘、大乘。
小乘中，薄福之人三毒偏多。 ^711b6

如《婆差經》中，佛說：「我白衣弟子，非一非二，
乃至出五百人，受赤栴檀塗身及受好香花，
妻子共臥，使令奴婢，而斷三結得須陀洹；
盡三結，薄三毒，得斯陀含。」
是阿梨吒比丘聞是事，即言：「雖受五欲而不妨道！」
不知是事佛為誰說。
佛為白衣故說，此比丘持著出家法中說。
是須陀洹、斯陀含等不作是言：「我盡形壽不犯欲！」
以有餘三毒故，時時忘道而發婬心。
出家人於僧中口自誓言：「我盡形壽不犯婬欲！」
佛言：「若出家人犯欲，則棄。」
是比丘自誓而犯，是一罪；知佛所制而故違犯，是二罪。
是比丘見白衣得道故，而以自身同彼，是故墮罪。 ^711b7

淨佛國土有二種眾生：若出家，若在家。
在家者雖受五欲無罪，亦無所妨；如兜率陀諸天及欝單曰人，
雖受五欲，不起重罪。
出家眾生，隨佛所聽出家五欲，亦無過咎。 ^711b20

小乘法中，為阿梨吒比丘說；薄福重罪之人，心多悔故。
淨佛土者，世世習行六波羅蜜、三解脫門，
雖得五欲，亦不染著。 ^711b24

如經中說，所謂菩薩摩訶薩行般若波羅蜜，
作是念：「我當自入初禪，亦當教化眾生入初禪；
四禪、四無量心乃至三十七品亦如是。」
是菩薩作是願：「我作佛時，盡行四禪乃至三十七品。」
如是福德故，眾生雖受五欲，不能為妨。 ^711b27

是菩薩作無量阿僧祇願，隨爾所時行道，
盡具足是願；是菩薩一切善法皆成就，及所成就眾生。
一切善法成就故，得身端正，見者無厭；
亦成就眾生，令得端正。 ^711c3

須菩提！菩薩應如是淨佛土。 ^711c7

復次，淨佛土者，乃至無三惡之名，何況有三惡道！ ^711c8

問曰：
諸佛以大慈悲心，為苦惱眾生故出世；
若無三惡道，何所憐愍？ ^711c9

答曰：
佛出為度眾生故，而三惡道眾生不可度，
但可令種善根而已，是故佛名「天人師」。
若無天、人，但有三惡道，可應有難、應作是問。 ^711c11

問曰：
佛憐愍眾生，淨佛國土中何以無三惡道眾生？ ^711c14

答曰：
憐愍一切眾生，平等無異；此中說清淨業因緣，是國土中無三惡道。
又佛非但一國土，乃有十方恒河沙國土。
佛有清淨國土、有雜國土。
雜國土中則具有五道；淨佛國土，或有人、
天別異，或無有人、天別異。
如過去天王佛國土中，唯佛世尊以為法王，是故名為天王佛。 ^711c15

復有國土無三毒、邪見。
問曰：
諸佛但為除眾生煩惱故出世，邪見、三毒即是煩惱，
若無煩惱，出何所為？ ^711c22

答曰：
有人言：是中大福德因緣故，邪見、三毒不發故言無。 ^711c24

復次，有人言：是中諸菩薩皆得無生法忍，
常修六波羅蜜等諸功德，常遊十方度脫眾生，
於諸佛所修習諸佛三昧；勝教化無數聲聞、
辟支佛，亦勝教化阿鞞跋致菩薩。
成就眾生菩薩、淨佛土菩薩，為近佛道故，利益轉大。 ^711c25

「是國土無二乘之名」者。 ^712a1

問曰：
餘佛有三乘教化，豈獨劣耶？ ^712a2

答曰：
佛出五濁惡世，於一道分為三乘。 ^712a3

問曰：
若爾，阿彌陀佛、阿閦佛等不於五濁世生，何以復有三乘？ ^712a4

答曰：
諸佛初發心時，見諸佛以三乘度眾生，
自發願言：「我亦當以三乘度眾生。」 ^712a5

亦無無常、苦、空、無我之名者，以眾生深著常、
樂等顛倒故，為說無常等苦法。
是中無常、樂等倒故，不須無常、苦；若無病，則不須藥。
亦無我所有，乃至無諸煩惱結使亦如是。 ^712a7

無二乘故，亦無須陀洹等諸果，但一向著諸法實相。
先得無生法忍者，得諸三昧、陀羅尼門，轉復增益諸地等功德。
風吹七寶之樹，隨所應度而出聲者，是菩薩欲使眾生易聞法故，
七寶之樹出法音聲。
寶樹遍滿國土故，眾生生便聞法，餘心不生，但生法心。 ^712a11

問曰：
諸佛有無量不可思議神通力，何以不變化作無量身說法度眾生？
何須樹木音聲？ ^712a17

答曰：
眾生甚多，若佛處處現身眾生不信，謂為幻化，心不敬重。
有眾生從人聞法，心不開悟；若從畜生聞法，則便信受。
如《本生經》說：菩薩受畜生身，為人說法；
人以希有故，無不信受。
又謂畜生心直不誑故。 ^712a19

有人謂畜生是有情之物，皆有欺誑；以樹木無心而有音聲，
則皆信受。所謂空、無相、無作，有佛、無佛，
一切法常空，空故無相，無相故無作、無起。
如是等法，晝夜常出。 ^712a24

餘國土以神通力、口力種種變化，此中常自然音聲。 ^712a28

淨佛國土，佛常為諸佛所讚，大作功德故，
能得如是淨國；若聞淨國佛名，則畢定作佛。 ^712a29

問曰：
餘佛種種勤苦說法，眾生尚不得道，何以但聞佛名便得道？ ^712b2

答曰：
餘處佛種種說法，眾生或得道、或得善根，
終不空說；若聞是佛名，畢至阿鞞跋致，不言今得。 ^712b4

問曰：
一切佛，若人好心聞名，皆當至佛，如《法華經》
中說，福德若大、若小，皆當作佛。
何以獨說淨國佛？ ^712b6

答曰：
人聞餘佛名字，謂：「受生與人無異，但有一切智得道為異。」
心不敬重故，雖種善根亦不能深。 ^712b9

是中是法性身，佛身無量無邊，光明、說法音聲遍滿十方國土，
國中眾生皆是近佛道者，無量阿僧祇由旬眾中說法；
勝無量億阿僧祇日月光明，常從身出，
佛令眾生見則得見，若不聽則不見。
是佛一一毛孔邊常出無量無邊阿僧祇佛，
一一諸佛等無異，於化佛邊展轉復出。
隨應度眾生見佛優劣，根本真佛無有分別大小之異。
如是等若見、若聞名、若聞如是功德，深信敬重故，
所種善根，云何不畢定作佛？ ^712b11

復次，是佛說法時，無有疑者，乃至無一人言：「是法為非佛口所說！」
悉皆是法。 ^712b21

問曰： ^712b22

人從釋迦文尼佛聞法生疑者多？
答曰：
佛此中自說因緣：「有人薄福不種善根、不得善知識故生疑。」 ^712b23

著我見、邊見、邪見等諸煩惱覆故，非佛言是佛、是佛言非佛。
不深種善根、不順善師，三毒、邪見一時發起，
無所依隨，任意自恣——若見邪見，順其意故，
言是一切智見；諸佛說畢竟空，不順其意，
便言非佛；非法言法，法言非法。
如是人於諸佛所多生疑，多生疑故心悔。
是淨佛國中無如是罪人，故不生疑。 ^712b25

佛言：「如是罪人，破諸法實相故，死墮地獄惡道中！
諸菩薩得阿耨多羅三藐三菩提，見諸罪人往來生死中，
以佛神通力，拔出眾生令住正定聚中，
不墮三惡趣，是名淨佛土。」 ^712c3

是佛土中無如是諸過。
無不具足，於世間、出世間，有漏、無漏，有為、
無為等中無有障礙——所謂國土七寶，
眾生身端正，相好莊嚴，無量光明，常聞法音，常不遠離六波羅蜜乃至十八不共法。
是中眾生皆畢竟至阿耨多羅三藐三菩提。 ^712c7

問曰：
上「聞佛名畢定至佛」，此「於諸法無礙必得作佛」，有何差別？ ^712c13

答曰：
此中眾生常見佛、常聞法、深種善根、多集佛法故，
疾得作佛；聞名者，雖俱畢竟定而小不如。 ^712c14

如是等，名為淨國土相，如「十地中莊嚴菩提樹」說。
pin:: 
#  83 畢定品
大智度論釋畢定品第八十三 ^712c17

【經】
須菩提白佛言：「世尊！
是菩薩摩訶薩為畢定？
為不畢定？」 ^712c20

佛告須菩提：「菩薩摩訶薩畢定，非不畢定。」 ^712c21

「世尊！何處畢定？為聲聞道中？
為辟支佛道中？為佛道中？」 ^712c22

佛言：「菩薩摩訶薩非聲聞、辟支佛道中畢定，是佛道中畢定。」 ^712c23

須菩提白佛言：「世尊！
為初發意菩薩畢定？
為最後身菩薩畢定？」 ^712c25

佛言：「初發意菩薩亦畢定，阿鞞跋致菩薩亦畢定，最後身菩薩亦畢定。」 ^712c26

「世尊！畢定菩薩墮惡道中生不？」 ^712c28

「不也！須菩提！於汝意云何？
若八人，若須陀洹、斯陀含、阿那含、阿羅漢、
辟支佛，生惡道中不？」 ^712c29

「不也！世尊！」
「如是，須菩提！菩薩摩訶薩從初發意已來，
布施、持戒、忍辱、精進、行禪定、修智慧，斷一切不善業；
若墮惡道、若生長壽天、若不得修善法處、
若生邊國、若生惡邪見家、無作見家，是中無佛名、
無法名、無僧名，無有是處！
須菩提！初發意菩薩於阿耨多羅三藐三菩提以深心行十不善道，
無有是處！」 ^713a2

「世尊！若菩薩摩訶薩有如是善根功德成就，
如佛自說本生受不善果報，是時善根為何所在？」 ^713a8

佛告須菩提：「菩薩摩訶薩為利益眾生故，
隨而受身，以是身利益眾生。
須菩提！菩薩摩訶薩作畜生時，有是方便力，
若怨賊欲來殺害，以無上忍辱、無上慈悲心捨身，
不惱怨賊；汝諸聲聞、辟支佛，無有是力。
以是故，須菩提！當知菩薩摩訶薩欲具足大慈悲心、
為憐愍利益眾生，故受畜生身。」 ^713a11

須菩提白佛言：「世尊！
菩薩摩訶薩住何等善根中受如是諸身？」
佛告須菩提：「菩薩摩訶薩從初發意乃至道場，
於其中間，無有善根不具足者；具足已，當得阿耨多羅三藐三菩提。
以是故，菩薩摩訶薩從初發意，應當學具足一切善根；
學善根已，當得一切種智，當斷一切煩惱習。」 ^713a17

須菩提白佛言：「世尊！
云何菩薩摩訶薩成就如是白淨無漏法，而生惡道畜生中？」 ^713a23

佛告須菩提：「於汝意云何？
佛成就白淨無漏法不？」 ^713a25

須菩提言：「佛一切白淨無漏法成就。」 ^713a26

「須菩提！若佛自化作畜生身，作佛事，度眾生，實是畜生不？」 ^713a27

須菩提言：「不也！」
佛言：「菩薩摩訶薩亦如是，成就白淨無漏法，
為度眾生故受畜生身，用是身教化眾生。」 ^713a29

佛告須菩提：「如阿羅漢作變化身，能使眾生歡喜不？」 ^713b2

須菩提言：「能！」
佛言：「如是！如是！須菩提！
菩薩摩訶薩用是白淨無漏法，隨所度眾生而受身，
以是身利益眾生，亦不受苦。
須菩提！於汝意云何？
幻師幻作種種形，若象、馬、牛、羊、男、女等，以示眾人。
須菩提！是象、馬、牛、羊、男、女等有實不？」 ^713b3

須菩提言：「不實也！
世尊！」 ^713b8

佛言：「如是，須菩提！
菩薩摩訶薩白淨無漏法成就，現作種種身以示眾生故，
以是身饒益一切，亦不受眾苦。」 ^713b9

須菩提白佛言：「世尊！
菩薩摩訶薩大方便力，得聖無漏智慧，
而隨所應度眾生身，而作種種形以度眾生！」 ^713b11

【論】
問曰：
上〈阿鞞跋致品〉中說：「如是相是阿鞞跋致，如是相非阿鞞跋致。」
阿鞞跋致即是畢定，須菩提今何以更問？ ^713b15

答曰：
是般若波羅蜜有種種門、有種種道。
阿鞞跋致是一門中說；今問畢定，更問異門。 ^713b17

復次，佛心中一切眾生、一切法皆畢定；
人以智不及故，名為不畢定。
佛知雖無量阿僧祇劫積大功德，必退作小乘者；
亦知微細蜫虫雖未有善心，過爾所劫發心，後當作佛。
定知一切法皆如是，從是因得是果，是故名佛；
一切法中無礙，以畢定知故。 ^713b19

復次，須菩提聞《法華經》中說：「於佛所作少功德，
乃至戲笑一稱南無佛，漸漸必當作佛。」
又聞〈阿鞞跋致品〉中有退、不退，又復聞聲聞人皆當作佛——若爾者，
不應有退。如《法華經》中說畢定，餘經說有退、
有不退，是故今問為畢定、為不畢定。 ^713b25

如是等種種因緣故，問定、不定。
佛答：「菩薩是畢定。」 ^713c2

須菩提心以入涅槃為畢定，是故問：「為何道中畢定？」 ^713c3

佛答：「非畢定二乘，但於大乘中畢定。」 ^713c4

求佛道者，有上、中、下，是故問：「為初發意？
為阿鞞跋致？為最後身畢定？」
須菩提意謂為「阿鞞跋致已上，畢定住佛道中」故。 ^713c5

佛答：「三種菩薩皆畢定。」
畢定者，必當作佛。 ^713c8

問曰：
如上品中說「佛以佛眼見十方菩薩，求佛如恒河沙，
得阿鞞跋致者若一、若二」；今何以言「三種菩薩盡皆畢定」？ ^713c9

答曰：
我先已說：般若甚深有無量門，有說「諸菩薩退而不畢定」，
有處說「菩薩畢定不退」。
如〈阿鞞跋致品〉中，須菩提問佛：「菩薩退者，於何處退？
為從色，為從受、想、行、識，乃至十八不共法？
畢竟空故，諸法皆不退。」
此中佛何以更說不退？ ^713c11

問曰：
是二義何者是實？
答曰：
二事皆實。佛口所說無不實者。
如佛或說「諸法空無所有」，或說「布施、持戒等是有」。
為初發心者說「諸法有」，為久學人著善法者說「諸法空無所有」。 ^713c17

懈怠於阿耨多羅三藐三菩提不牢固者，
如是人應從聲聞道得度而不求聲聞，
久於生死中受苦，是故說「發心如恒河沙，
得阿鞞跋致者若一、若二」。
眾生聞是已，能堪受眾苦者，畢定阿耨多羅三藐三菩提；
若不能者，取聲聞、辟支佛道。 ^713c21

有人堪任得佛而大悲心薄、自愛身重；
此人聞佛難得，多有退者，作是念：「我或不能得佛，
不如早取涅槃，何用世世受勤苦為！」
為是人故，說一切菩薩乃至初發心皆畢定，
如《法華經》中說。 ^713c26

問曰：
若菩薩皆畢定，佛何以故種種呵二乘，不聽菩薩取二乘證？ ^714a2

答曰：
求佛道者應遍知法性，是人畏老、病、死故，
於法性少分取證，便自止息，捨佛道、不度眾生，
諸佛菩薩之所呵責：「汝欲捨去，會不得離，
得阿羅漢證時，不求諸菩薩深三昧，又不廣化眾生，
是則迂迴，於佛道稽留。」 ^714a3

問曰：
阿羅漢先世因緣所受身必應當滅，住在何處而具足佛道？ ^714a9

答曰：
得阿羅漢時，三界諸漏因緣盡，更不復生三界。
有淨佛土，出於三界，乃至無煩惱之名，
於是國土佛所，聞《法華經》，具足佛道。
如《法華經》說：「有羅漢，若不聞《法華經》，自謂得滅度；
我於餘國為說是事，汝皆當作佛。」 ^714a10

問曰： ^714a15

若阿羅漢往淨佛國土受法性身，如是應得疾作佛，
何以言迂迴、稽留？ ^714a16

答曰：
是人著小乘因緣，捨眾生、捨佛道，又復虛言得道；
以是因緣故，雖不受生死苦惱，於菩薩根鈍，
不能疾成佛道，不如直往菩薩。 ^714a17

復次，佛法於五不可思議中最第一，今言
「漏盡阿羅漢還作佛」，唯佛能知。
論議者正可論，其事不能測知，是故不應戲論。
若求得佛時，乃能了知；餘人可信而不可知。
畢定菩薩墮三惡道中不者，須菩提聞佛說無量本生因緣，
或象、鹿、龜、鴿、孔雀、鸚鵡等受種種苦，是故問佛：「世尊！
若菩薩受如是等畜生身，云何言一切菩薩畢定？」
畢定者，即是阿鞞跋致；阿鞞跋致者，不墮三惡趣。 ^714a21

佛反問答：「於汝意云何？
八人等聖人為墮三惡道不？」 ^714a29

須菩提思惟：「是諸聖人入聖道故，無墮三惡道因緣。」
思惟已，答言：「不也！」 ^714b2

佛言：「菩薩亦如是，墮三惡道因緣盡故，云何墮三惡道？」 ^714b3

墮三惡道因緣者，所謂諸不善法。
是菩薩從初發心已來，修習布施、持戒等諸善法，
斷諸殺生等十不善道；若是人墮三惡道，無有是處！
何以故？滅諸惡法、增益善法故。
不善道有上、中、下：上者墮地獄，中者墮畜生，下者墮餓鬼。
是菩薩三種已盡，深心悲念眾生，是故不墮。 ^714b5

問曰：
若爾者，三惡道可不於中生；是菩薩福德多，何以不於長壽天中生？ ^714b11

答曰：
是菩薩憐愍眾生，行六波羅蜜；雖能入禪波羅蜜，
和合慈悲行，不著禪味，命欲終盡，念欲界法故退禪道。
以彼中無苦惱、深著禪味，難可得度，故不生長壽天。 ^714b13

以邊國障礙，不得修善法，故不生。
所以者何？是菩薩拔出悋法根本；悋法因緣故，生邊國不知法處。
復次，是菩薩常好中道、捨離二邊故，不生邊國。
邊國者，無三寶之名，不識七眾，但貴今世現事不貴福德道法，
故名邊地，不但生邊國故名為邊地。
若識三寶，知罪福相續因緣，解諸法實相，
是人雖生閻浮提外，不名為邊，何況生閻浮提中！ ^714b17

是菩薩常樂為他說法，亦深愛善法故，
得隨意善眾生共生，所謂為中國。
人於中國不生邪見家。
何以故？是菩薩世世常自行正見，亦教他正見，
讚正見法，歡喜讚歎行正見者，是故不生惡邪見家。 ^714b25

問曰：
是菩薩大福德、智慧力，應生邊地、邪見家而教化之，何以畏而不生？ ^714c1

答曰：
菩薩有二種：一者、成就大力菩薩，二者、屬因緣新發心菩薩。
大菩薩為眾生隨所應度受身，不避邊地、
邪見；新發意菩薩若生是處，既不能度人，
又自敗壞，是故不生。
譬如真金在泥，終不敗壞；銅鐵則壞。
邪見者，所謂無作見。
雖六十二種皆是邪見，無作最重。
所以者何？無作言不應作功德、求涅槃。
若言天作、若言世界始來，雖是邪見，而不遮作福德。
以無作大惡，故不生。 ^714c3

又初發心菩薩深惡心行十不善道，無有是處！
何以故？是菩薩一心迴向，貴重阿耨多羅三藐三菩提，不貴世間法。
是人未離欲因緣故，雖起諸煩惱，終不深心作惡；
雖加杖楚，終不奪命，不取他財令其失命。
是菩薩斷一切不善法、修集一切善法故，
不生八難處，常得八好處。 ^714c12

須菩提問：「若菩薩有如是善根成就，云何本生因緣作鹿、馬等？」 ^714c18

佛答：「菩薩實有福德善根成就，為利益眾生，
故受畜生形，亦無畜生罪。」
此中佛自說因緣，所謂：「菩薩在畜生中慈愍怨賊，
阿羅漢、辟支佛所無有。」 ^714c20

阿羅漢、辟支佛，怨賊來害，雖不加報，不能愛念供養供給。 ^714c23

如菩薩本身作六牙白象，獵師以毒箭射胸！
爾時，菩薩象以鼻擁抱獵者，不令餘象得害，
語雌象言：「汝為菩薩婦，何緣生惡心？
獵師是煩惱罪，非人過也！
我得阿耨多羅三藐三菩提，當滅除其煩惱罪；
譬如鬼著人，呪師來但治鬼而不瞋人。
是故莫求其罪！」徐問獵者：「汝何以射我？」
答言：「我須汝牙。」象即就石罅，拔牙與之，
血肉俱出，不以為痛；供給糧食，示語道徑。
如是等慈悲，阿羅漢、辟支佛所無有。
如是好心，云何受畜生身？
當知是變化，度於眾生。 ^714c25

問曰： ^715a6

何以不作人身而為說法，而作此獸身？ ^715a7

答曰：
有時眾生見人身則不信受，見畜生身說法則生信樂，受其教化。 ^715a8

又菩薩欲具足大慈悲心，欲行其實事；
眾生見之驚喜，皆得入道。
大智度論卷第九十三
 ^715a9
