
jing:: 佛說頂生王故事經
translator:: 西晉三藏法炬譯
聞如是：
一時，婆伽婆在舍衛城祇樹給孤獨園。
爾時，尊者阿難在閑獨處，便作是念：「乃至貪欲染著皆悉藏貯，
貪欲無厭足。」爾時，尊者阿難便從坐起，
往至世尊所，到已頭面作禮，便一面坐。
爾時，尊者阿難須臾退坐，長跪叉手白世尊言：
「向至禪所，便起是念，乃至貪欲染著無厭足。」 ^822b15

爾時，世尊告阿難曰：「如是，如是！
阿難！乃至貪欲染著藏貯，實無厭足。
所以然者，阿難！曩昔久遠時，有大王名頂生，
真法之王，治化人民無有卒暴，七寶具足。
所謂七寶者，輪寶、象寶、紺馬寶、珠寶、玉女寶、
居士寶、典兵寶，是謂七寶。
亦有千子勇悍猛健，顏色暐曄能却他敵，
猶如此世界江河大海，以法治化不加刀杖。
爾時，阿難！大王頂生便作是念：『我曾聞，
曩昔舊人，壽命極長，聰明黠慧。』
便作是語：『然我有是閻浮利地，有力勢神足，穀茂豐熟人民繁稠。』
王便生是念：『我欲使雨七寶於我宮中。』
爾時，阿難！王頂生作是念已，即七日之中雨七寶。
爾時，頂生王復於異時便生是念：『我曾聞，
曩昔舊人，壽命極長，聰明#CB00834;慧。
聞有弗于逮神足自在，穀茂豐熟人民繁稠。
我欲往彼治化。』爾時，阿難！
王頂生適作是念已，於閻浮利不現，出弗于逮，及四部兵。
爾時，弗于逮眾生遙見王頂生來，大眾圍遶各各持銀鉢盛滿碎金，
或持金鉢盛滿碎銀，往至頂生王所，到已白頂生王：『善來！
大王！此是大王弗于逮界，神足自在，穀茂豐熟人民繁稠，
願大王於此治化，我等盡是大王所領。』 ^822b21

「爾時，阿難！王頂生於彼治化無數百千歲。
是時，阿難！大王頂生，復於異時便作是念：
『我有閻浮利地，所欲自在神足，穀茂豐熟人民繁稠。
我已雨七寶於宮殿乃至七日，今復有弗于逮境界自在神足，
穀茂豐熟人民繁稠。
我曾聞，曩昔舊人聰明黠慧，便作是語：
「有瞿耶尼國土神足自在，穀茂豐熟人民繁稠。」』
王便作是念：『我欲往至瞿耶尼界率化人民。』 ^822c14

「爾時，阿難！王頂生作是念已，便從弗于逮沒，
往瞿耶尼界，及四種兵。
爾時，瞿耶尼人民遙見王頂生，各以持銀鉢盛滿碎金，
或持金鉢盛滿碎銀，各送往獻往至王頂生所。
到已白頂生王言：『善來！
大王！此是王瞿耶尼界，穀茂豐熟人民繁稠，
唯願大王，於此瞿耶尼界率化人民，我等盡是大王所領。』
爾時，阿難！王頂生於瞿耶尼治化人民，無數百千歲無數萬歲。
爾時，阿難！大王頂生復於異時便生是念：
『我有閻浮利地，穀食豐熟人民繁稠，雨七寶於宮殿乃至七日；
亦有弗于逮界神足自在，穀食豐茂人民繁稠；亦有瞿耶尼界神足自在至人民繁稠。』
是時頂生王便作是念：『我曾聞，曩昔舊人聰明#CB00834;慧，
有作是語：「有欝單曰界，神足自在至人民繁稠。
於彼國土，一切人民各無所屬，所欲自在壽命極長，
於彼命終盡生天上，食自然粳米，著劫波育衣。」』
爾時，頂生王便作是念：『我當於彼治化。』
以生此念，爾時，阿難！
頂生王於瞿耶尼沒，即往欝單曰界，及四種兵。
爾時，頂生王遙見彼國地，皆平正盡紺青色，
見彼色已便告諸群臣人民：『卿輩！
頗見地平正紺青色不乎？』
答曰：『如是。大王！』『卿等欲知，此是劫波育衣樹。
彼人盡著劫波育衣，卿等亦著劫波育衣。』
爾時，大王頂生復更見地淳白色，見已復告群臣：『卿等見此地白不乎？』
答曰：『如是。』『此是自然粳米，無皮無莖，不加捶杖亦不揚簸，
香順風百由旬、逆風五十由旬，極香極美。
彼士人民食此粳米，諸賢亦當食此粳米。』
爾時，頂生王遙見地平正皆紺青色，見已告群臣人民言：『汝等見此紺青色不？』
對曰：『如是。大王！』『此是四指濡草，極濡如孔雀毛，各各右旋與體無異。
欝單曰人皆坐此草，卿等亦當坐此草。』
爾時，大王頂生遙見城郭樓櫓埤堄，見已便告群臣人民言：
『卿等！見此地平正樓櫓埤堄不？』
對曰：『如是。大王！』『此是人民所住舍。』
爾時，欝單曰人遙見頂生王來，各以金鉢盛銀粟，
銀鉢盛金粟，白頂生王言：『善來！
大王！此是王欝單曰界，神足自在，穀茂豐熟人民熾盛。
願大王於欝單曰治化人民，我等亦當順從王教。』
爾時，阿難！頂生王於欝單曰治化人民，無數百歲無數千歲。
是時王頂生復於異時便作是念：『我所領境界有閻浮利地，
神足自在至人民熾盛，我於彼雨七寶在宮殿乃至七日；
我亦有弗于逮界，神足自在至人民熾盛；
我亦有瞿耶尼界，神足自在至人民熾盛；
我亦有欝單曰界，神足自在至人民熾盛。
我曾聞舊人聰明#CB00834;慧，
作是說曰：「有三十三天，壽命極長顏貌端正，於彼有天名釋提桓因。」
我今當往詣彼三十三天，便受五處，天壽、
天色、天樂、天神足、天增上，我今欲往至三十三天。』
爾時，阿難！頂生王作是念已，於欝單曰，
沒便往住三十三天，及四種兵，詣彼善法講堂。
爾時，釋提桓因遙見頂生王來，見已便語頂生王曰：『善來！
大王！可就此座。』爾時，阿難！
頂生王即就座而坐，與釋提桓因同坐，
此二王同坐而無有異，顏容姿貌正等無異，唯眼眴異。
是時頂生王復於異時便作是念：『我有閻浮利地，
神足自在至人民繁稠，於宮殿雨七寶乃至七日；
亦有弗于逮界，神足自在至人民繁稠；
我亦有瞿耶尼界，神足自在至人民繁稠；
我亦有欝單曰界，神足自在至人民繁稠，及此三十三天長壽久處此。』
爾時，三十三天集善法講堂，各次第坐。
爾時，三十三天便作是念：『此頂生王，是閻浮利地王，
以法治化，七寶具足，千子圍遶，於四境界最尊第一，不加刀杖以法治化人民。』
爾時，阿難！釋提桓因與頂生王半座使坐，
二人同坐光色無異，顏彩容貌皆悉同一，唯眼眴異。 ^822c22

「爾時，阿難！頂生王於彼五欲而自娛樂無有厭足，無數百千歲無數萬歲。
爾時，阿難！頂生王復於他時而生是念：
『我所領境界，有閻浮利地，神足至人民熾盛，
七日之中雨七寶於宮殿上；亦有弗于逮界，
神足至人民熾盛；我亦有瞿耶尼界，神足至人民熾盛；
我亦有欝單曰界，神足至人民熾盛；復有此三十三天壽命延長顏色暐曄。
有此善法講堂，四園具足。
云何四？難檀桓園、寶綵園、麁堅園、雜種園，是為四園。
有晝度樹、拘毘多羅樹，皆悉茂盛，香順風百由旬、
逆風五十由旬，此是三十三天所娛樂處，四月之中五欲自娛。
此是善法講堂所皆青琉璃，此是天帝所坐處，
百臺圍遶皆七寶成，一一臺有七百閣，
一一閣有七七玉女，一一玉女有七七使人，皆是釋提桓因所領。』
爾時，阿難！頂生王復生此念：『我今當移釋提桓因，於此三十三天治化諸天。』 ^823c3

「爾時，阿難！頂生王適生是念，即於釋提桓因坐處墮閻浮利，
及四部兵。失神足舉身皆痛，猶如人欲死時，
輪寶滅，象寶命過，馬寶亦終，珠寶不現，
女寶命終，居士寶、典兵寶命終。
爾時，阿難！大王頂生五種親屬皆悉雲集，
往詣頂生王所，白頂生王曰：『大王命終後，
備有問我曹者：「頂生大王臨欲崩時，有何顧命？」
我等當何以答彼？』
爾時，頂生王答曰：『若我命終後，有作是問者：「大王頂生臨崩時有何顧命？」
汝等當作是答：「諸賢欲知，大王頂生典領四天下，
往至三十三天，於五欲而無厭足，便於彼命終。」』 ^823c20

「阿難！汝欲知者，爾時，頂生王者豈異人乎？
莫作是觀。何以故？
爾時王者，阿難！即我身是。
以此方便，阿難當知，乃至五欲而無厭足，
染著於欲聚集藏貯，欲無厭足。
所謂足者，至賢聖道，然後乃足。」 ^824a2

爾時，世尊便說偈言：
　　「不以錢財業，覺知欲厭足，
　　樂少苦惱多，智者所不為。
　　設於五欲中，竟不愛樂彼，
　　愛盡便得樂，是三佛弟子。
　　食欲拘利歲，終便入地獄，
　　本欲安所至，命為苦所切。
　　諸法悉無常，生者必壞敗，
　　生生悉歸盡，彼滅第一樂。」 ^824a6

爾時，尊者阿難聞佛所說，歡喜奉行。
佛說頂生王故事經
 ^824a15
