大智度論釋校量舍利品第三十七〔卷五十九〕
author:: 聖者龍樹造
translator:: 後秦龜茲國三藏鳩摩羅什譯
pin:: 
#  37 校量舍利品

【經】
佛告釋提桓因言：「憍尸迦！
若滿閻浮提佛舍利作一分，復有人書般若波羅蜜經卷作一分，
二分之中，汝取何所？」 ^475b7

釋提桓因白佛言：「世尊！
若滿閻浮提佛舍利作一分，般若波羅蜜經卷作一分，
二分之中，我寧取般若波羅蜜經卷。
何以故？世尊！我於佛舍利非不恭敬，非不尊重；
以舍利從般若波羅蜜中生、般若波羅蜜薰修故，
是舍利得供養、恭敬、尊重、讚歎。」 ^475b9

爾時，舍利弗問釋提桓因：「憍尸迦！
是般若波羅蜜，不可取，無色、無形、無對，
一相，所謂無相，汝云何欲取？
何以故？是般若波羅蜜，不為取故出，不為捨故出，
不為增減、聚散、損益、垢淨故出。
是般若波羅蜜，不與諸佛法，不捨凡人法；
不與辟支佛法、阿羅漢法、學法，不捨凡人法；
不與無為性，不捨有為性；不與內空乃至無法有法空，
不與四念處乃至一切種智，不捨凡人法。」 ^475b15

釋提桓因語舍利弗：「如是！
如是！舍利弗！若有人知是般若波羅蜜不與諸佛法、
不捨凡人法，乃至不與一切種智、不捨凡人法；
是菩薩摩訶薩能行般若波羅蜜，能修般若波羅蜜。
何以故？般若波羅蜜不行二法故，不二法相是般若波羅蜜，
不二法相是禪波羅蜜乃至檀波羅蜜。」 ^475b23

爾時，佛讚釋提桓因言：「善哉！
善哉！憍尸迦！如汝所說，般若波羅蜜不行二法故，
不二法相是般若波羅蜜，不二法相是禪波羅蜜乃至檀波羅蜜。
憍尸迦！若人欲得法性二相者，是人為欲得般若波羅蜜二相。
何以故？憍尸迦！法性、般若波羅蜜，無二無別。
乃至檀波羅蜜亦如是。
若人欲得實際、不可思議性二相者，是人為欲得般若波羅蜜二相。
何以故？般若波羅蜜、不可思議性，無二無別。」 ^475b29

釋提桓因白佛言：「世尊！
一切世間人及諸天、阿修羅，應禮拜、供養般若波羅蜜！
何以故？諸菩薩摩訶薩，般若波羅蜜中學，得阿耨多羅三藐三菩提。
世尊！我常在善法堂上坐，我若不在坐時，
諸天子來供養我故，為我坐處作禮，遶竟還去。
諸天子作是念：『釋提桓因在是處坐，為諸三十三天說法故。』
如是，世尊！在所處書是般若波羅蜜經卷，
受持、讀、誦、為他演說；是處，十方世界中，
諸天、龍、夜叉、揵闥婆、阿修羅、迦樓羅、緊那羅、
摩睺羅伽皆來禮拜般若波羅蜜，供養已去。
何以故？是般若波羅蜜中生諸佛及一切眾生樂具故，諸佛舍利亦是一切種智住處因緣。
以是故，世尊！二分中，我取般若波羅蜜。 ^475c9

「復次，世尊！我若受持、讀、誦般若波羅蜜，
心深入法中，我是時不見怖畏相。
何以故？世尊！是般若波羅蜜無相無貌、無言無說。
世尊！無相無貌、無言無說，是般若波羅蜜，乃至是一切種智。
世尊！般若波羅蜜若當有相、非無相者，
諸佛不應知一切法無相無貌、無言無說，
得阿耨多羅三藐三菩提，為弟子說諸法無相無貌、無言無說。
世尊！用般若波羅蜜實是無相無貌、無言無說故，
諸佛知一切諸法無相無貌、無言無說，
得阿耨多羅三藐三菩提；為弟子說諸法亦無相無貌、無言無說。
以是故，世尊！是般若波羅蜜，一切世間諸天、
人、阿修羅應供養、恭敬、尊重、讚歎，華香、瓔珞乃至幡蓋。 ^475c22

「復次，世尊！若有人受持般若波羅蜜，親近、
讀、誦、說、正憶念及書寫、供養華香乃至幡蓋，
是人不墮地獄、畜生、餓鬼道中，不墮聲聞、
辟支佛地；乃至得阿耨多羅三藐三菩提，
常見諸佛；從一佛界至一佛界，供養諸佛，
恭敬、尊重、讚歎，華香乃至幡蓋。 ^476a6

「復次，世尊！滿三千大千世界佛舍利作一分，
書般若波羅蜜經卷作一分，是二分中，我故取般若波羅蜜。
何以故？世尊！是般若波羅蜜中生諸佛舍利；
以是故，舍利得供養、恭敬、尊重、讚歎。
是善男子、善女人供養、恭敬舍利故，受天上、
人中福樂，常不墮三惡道；如所願，漸以三乘法入涅槃。
是故，世尊！若有見現在佛、若見般若波羅蜜經卷，等無異。
何以故？世尊！是般若波羅蜜與佛無二無別故。」 ^476a12

【論】
問曰：
上以起七寶塔校供養般若波羅蜜，義已具足，
今佛何以以舍利、經卷對校？ ^476a21

答曰：
先明七寶塔是舍利住處，今但明舍利以對經卷。
舍利雖不及般若，而滿閻浮提；般若妙故，但明經卷。 ^476a23

復次，出家人多貪智慧，智慧是解脫因緣故；
在家人多貪福德，福德是樂因緣故。
出家人多貪意識所知物，在家人多貪五識所知物。
釋提桓因已證福樂果報最大，於在家人中最為尊勝；
以是故，佛問釋提桓因。 ^476a25

釋提桓因言：「我於二分中，取般若波羅蜜經卷。」 ^476b1

此中自說因緣：「世尊！
我不敢輕慢、不恭敬舍利，我知供養芥子許舍利，
功德無量無邊，乃至得佛功德不盡，何況滿閻浮提！
世尊！菩薩受身便有舍利，人所不貴；得成佛時，
舍利以般若熏修故，人所恭敬、尊重、供養。
是故二分中，我取勝者。」 ^476b2

問曰：
舍利弗知釋提桓因以世諦故言取般若波羅蜜，何以故難？ ^476b8

答曰：
釋提桓因在家中，為煩惱所縛、五欲所覆，
而能說般若波羅蜜，是事希有！
以是故，舍利弗質問，欲令釋提桓因更問佛深義，故難。 ^476b9

釋提桓因順舍利弗意，答言：「如是！」 ^476b12

釋提桓因意：於一切法中無二相，不以舍利為小、不以般若波羅蜜為大。
般若波羅蜜，無二、無分別相；為利益新發意菩薩故，
致以世諦如是說：「般若波羅蜜，能令眾生心無二無分別；
以是利益故，我取般若。」 ^476b13

是時，佛讚釋提桓因：「善哉！
善哉！」以能分別諸法，亦能善說般若相故，
所謂無二相，是故讚歎。 ^476b18

佛此中自說譬喻：「若人欲分別法性、實際等作二分，是人為欲分別般若波羅蜜作二分。」 ^476b21

帝釋自說般若，又聞佛重說，其心清淨，
深信歡喜，言一切世間所應禮敬。 ^476b23

帝釋此中自說因緣：「一切菩薩學是般若，得阿耨多羅三藐三菩提。」 ^476b24

又此中以己身為喻，己身喻佛，般若經卷喻坐處。 ^476b26

有人言：己身喻般若，坐處喻舍利。 ^476b27

「是故二分中，我取般若。」 ^476b28

「復次，世尊！我若受持般若，讀、誦，是時乃至不見怖畏相，何況實怖畏！
所以者何？一切諸法無相、無言無說故。
般若波羅蜜，能令人得是無相法，故無所畏。」 ^476b29

受持供養般若者，不墮三惡趣及二乘道，
世世不離諸佛，常供養十方諸佛。
是故般若波羅蜜，一切世間所應供養。 ^476c3

復次，佛開其初，以舍利滿閻浮提。
帝釋既悟二事勝負，為一切眾生故，廣增至三千大千世界；
此中自說因緣：「見般若波羅蜜，與見佛無異。」 ^476c6

【經】
「復次，世尊！如佛住三事示現，說十二部經：
修多羅、祇夜乃至優婆提舍；復有善男子、
善女人受持、誦、說是般若波羅蜜，等無異。
何以故？世尊！是般若波羅蜜中，生三事示現及十二部經：修多羅乃至優波提舍故。 ^476c10

「復次，世尊！十方諸佛住三事示現，說十二部經：
脩多羅乃至優波提舍；復有人受般若波羅蜜，
為他人說，等無異。
何以故？般若波羅蜜中生諸佛，亦生十二部經：修多羅乃至優波提舍。 ^476c14

「復次，世尊！若有供養十方如恒河沙等世界中諸佛，
恭敬、尊重、讚歎，華香乃至幡蓋；復有人書般若波羅蜜經卷，
恭敬、尊重、讚歎，華香乃至幡蓋，其福正等。
何以故？十方諸佛皆從般若波羅蜜中生。 ^476c19

「復次，世尊！善男子、善女人聞是般若波羅蜜，
受持、讀、誦、正憶念，亦為他人說，是人不墮地獄道、
畜生、餓鬼道，亦不墮聲聞、辟支佛地。
何以故？當知是善男子、善女人正住阿鞞跋致地中故。
是般若波羅蜜遠離一切苦惱、衰病。 ^476c23

「復次，世尊！若有善男子、善女人書是般若波羅蜜經卷，
受持、親近、供養、恭敬、尊重、讚歎，是人離諸恐怖。
世尊！譬如負債人親近國王，供給左右，
債主反更供養、恭敬是人，是人不復畏怖。
何以故？世尊！此人依近國王，憑恃有力故。
如是，世尊！諸佛舍利，是般若波羅蜜薰修故，
得供養、恭敬。世尊！
當知般若波羅蜜如王，舍利如負債人；
負債人依王故得供養，舍利亦依般若波羅蜜修薰故得供養。
世尊！當知諸佛一切種智亦從般若波羅蜜修薰故得成就。
以是故，世尊！二分中，我取般若波羅蜜。
何以故？世尊！般若波羅蜜中生諸佛舍利、
三十二相；般若波羅蜜中，亦生佛十力、
四無所畏、四無礙智、十八不共法、大慈大悲。
世尊！般若波羅蜜中生五波羅蜜，使得波羅蜜名字；般若波羅蜜中生諸佛一切種智。 ^476c28

「復次，世尊！所在三千大千世界中，若有受持、
供養、恭敬、尊重、讚歎般若波羅蜜，是處，
若人、若非人不能得其便，是人漸漸得入涅槃。
世尊！般若波羅蜜為大利益如是，於三千大千世界中能作佛事！
世尊！所在處，有般若波羅蜜，則為有佛。
世尊！譬如無價摩尼寶，在所住處，非人不得其便。
若男子、若女人有熱病，以是珠著身上，
熱病即時除差；若有風病、若有冷病、若有雜熱風冷病，
以珠著身上，皆悉除愈。
若闇中，是寶能令明。
熱時能令涼，寒時能令溫；珠所住處，其地不寒、
不熱，時節和適。其處亦無諸餘毒螫；若男子、
女人，為毒蛇所螫，以珠示之，毒即除滅。 ^477a15

「復次，世尊！若男子、女人眼痛、膚曀、盲瞽，
以珠示之，即時除愈。
若有癩瘡惡腫，以珠著其身上，病即除愈。 ^477a28

「復次，世尊！是摩尼寶所在水中，水隨作一色：
若以青物裹著水中，水色即為青；若黃、
赤、白、紅、縹物裹著水中，水隨作黃、赤、白、
紅、縹色。如是等種種色物裹著水中，水隨作種種色。
世尊！若水濁，以珠著中，水即為清，是珠其德如是！」 ^477b1

爾時，阿難問釋提桓因言：「憍尸迦！
是摩尼寶，為是天上寶？
為是閻浮提寶？」 ^477b6

釋提桓因語阿難：「是天上寶。
閻浮提人亦有是寶，但功德相少不具足；
天上寶清淨輕妙，不可以譬喻為比。 ^477b8

「復次，世尊！是摩尼寶，若著篋中，舉珠出，
其功德薰篋故，人皆愛敬。
如是，世尊！在所住處，有書般若波羅蜜經卷，
是處則無眾惱之患，亦如摩尼寶所著處，則無眾難。
世尊！佛般泥洹後，舍利得供養，皆般若波羅蜜力；
禪波羅蜜乃至檀波羅蜜，內空乃至無法有法空，
四念處乃至十八不共法，一切智，法相、
法住、法位、法性、實際、不可思議性，一切種智，是諸功德力。
善男子、善女人作是念：『是佛舍利，一切智、
一切種智、大慈大悲、斷一切結使及習、
常捨行、不錯謬法等諸佛功德住處。』
以是故，舍利得供養。
世尊！舍利是諸功德寶波羅蜜住處、不垢不淨波羅蜜住處，
不生不滅波羅蜜、不入不出波羅蜜、不增不損波羅蜜、
不來不去不住波羅蜜，是佛舍利是諸法相波羅蜜住處；
以是諸法相波羅蜜薰修故，舍利得供養。 ^477b11

「復次，世尊！置三千大千世界滿中舍利。
如恒河沙等諸世界滿其中舍利作一分，
有人書般若波羅蜜經卷作一分，二分之中，我取般若波羅蜜。
何以故？是般若波羅蜜中，生諸佛舍利；
是般若波羅蜜修薰故，舍利得供養。
世尊！若有善男子、善女人供養舍利，恭敬、
尊重、讚歎，其功德報不可得邊，受人中、
天上福樂，所謂剎利大姓、婆羅門大姓、
居士大家、四天王天處乃至他化自在天中受福樂；
亦以是福德因緣故，當得盡苦。
若受是般若波羅蜜，讀、誦、說、正憶念，是人能具足禪波羅蜜乃至能具足檀波羅蜜，
能具足四念處乃至能具足十八不共法；
過聲聞、辟支佛地，住菩薩位；住菩薩位已，
得菩薩神通，從一佛界至一佛界；是菩薩為眾生故受身，
隨其所應，成就眾生：若作轉輪聖王、若作剎利大姓、
若作婆羅門大姓，成就眾生。
以是故，世尊！我不為輕慢、不恭敬故不取舍利，
以善男子、善女人供養般若波羅蜜則為供養舍利故。 ^477b27

「復次，世尊！有人欲見十方無量阿僧祇諸世界中現在諸佛法身、
色身，是人應聞受持般若波羅蜜，讀、誦、
正憶念、為他人廣說。
如是善男子、善女人當見十方無量阿僧祇世界中諸佛法身、
色身。是善男子、善女人行般若波羅蜜，亦應以法相修念佛三昧。
復次，善男子、善女人欲見現在諸佛，應當受是般若波羅蜜，
乃至正憶念。」 ^477c17

【論】
復次，「佛住三事示現，說十二部經」者。 ^477c25

問曰：
一切說法人中，無與佛等者；佛說十二部經，
則無不備具，云何善男子但受持讀誦般若，與佛等無異？ ^477c26

答曰：
此中佛欲稱歎般若為大故。
於十二部經中，般若為最勝。
所以者何？說是般若波羅蜜，多有發菩薩心；
說十二部經，雜發三乘意故。
不以菩薩功德比佛無量身，此說法身。
菩薩但說般若，勸導大乘；佛雜說，勸導三乘，故等無異。 ^477c28

復次，三事示現及十二部經根本者，所謂
「般若波羅蜜」是。 ^478a5

供養十方如恒河沙等諸佛，若復有供養般若經卷，亦等無異。 ^478a6

此中佛說般若所以福德勝因緣，所謂般若能破一切苦惱、
衰病、怖畏等。如負債人依王，王喻般若，負債人喻舍利。
舍利是先世業因緣所成，因緣中應償諸對；
以般若波羅蜜薰修故，宿命因緣諸對及飢渴寒熱所不能得，
而得諸天世人所見供養。
如負債人依王，反為債主所敬。 ^478a7

先說無諸衰病及怖畏，以明內；今說摩尼寶，
人、非人不得其便，以明外。
是人供養般若波羅蜜故，若今世、若後世，
若身衰心病，盡皆能除；諸善願事，隨意能與。 ^478a14

得是般若波羅蜜大寶故，無諸怖畏、無所乏短；
譬如無價寶珠，所願皆得。 ^478a18

問曰：
摩尼寶珠，於頗梨、金、銀，車#CB00006;、
馬瑙、琉璃、珊瑚、琥珀、金剛等中，是何等寶？ ^478a20

答曰： ^478a21

有人言：此寶珠從龍王腦中出，人得此珠，
毒不能害、入火不能燒，有如是等功德。 ^478a22

有人言：是帝釋所執金剛，用與阿修羅鬪時，碎落閻浮提。 ^478a24

有人言：諸過去久遠佛舍利，法既滅盡，
舍利變成此珠，以益眾生。 ^478a25

有人言：眾生福德因緣故，自然有此珠。
譬如罪因緣故，地獄中自然有治罪之器。 ^478a26

此寶珠名如意，無有定色，清徹輕妙，四天下物，皆悉照現。
如意珠義，如先說。
是寶常能出一切寶物，衣服、飲食，隨意所欲，
盡能與之；亦能除諸衰惱病苦等。 ^478a28

是寶珠有二種：有天上如意寶，有人間如意寶。
諸天福德厚故，珠德具足；人福德薄故，珠德不具足。 ^478b3

是珠所著房舍、函篋之中，其處亦有威德。 ^478b5

「般若波羅蜜亦如是」者。 ^478b6

如如意寶珠能與在家人今世富樂，隨意所欲；
般若波羅蜜能與出家求道人三乘解脫樂，隨意所願。 ^478b7

如意寶珠在所著處，非人不得其便；般若波羅蜜亦如是，
行者心與相應，惡邪羅剎不能入其心中沮壞道意、奪智慧命。
復次，般若波羅蜜所在處，魔、若魔民、地神、
夜叉、諸惡鬼等不能得便。 ^478b9

如寶珠能除四百四病，根本四病：風、熱、
冷、雜；般若波羅蜜亦能除八萬四千病，
根本四病：貪、瞋、癡、等分。
婬欲病分二萬一千，瞋恚病分二萬一千，
愚癡病分二萬一千，等分病分二萬一千。
以不淨觀除貪欲，以慈悲心除瞋恚，以觀因緣除愚癡，
總上三藥或不淨、或慈悲、或觀因緣除等分病。 ^478b14

如寶珠能除黑闇；般若亦如是，能除三界黑闇。 ^478b20

如寶珠能除熱；般若亦如是，能除婬欲、瞋恚熱。 ^478b22

如寶珠能除冷；般若亦如是，能除無明、
不信、不恭敬、懈怠等冷心。 ^478b23

日月皆諸寶所成，日能作熱，月能作冷，
雖俱利益眾生，以不能兼故，不名為如意。 ^478b24

寶珠所在處，毒蛇等諸惡蟲所不能害；
般若亦如是，貪欲等毒所不能病。 ^478b26

若有人毒蛇所螫，持寶珠示之，即時除愈；
有人為貪欲等毒蛇所螫，得般若波羅蜜，
貪恚毒即除，如難陀、鴦群梨摩羅等。 ^478b28

有人眼痛盲瞽，以寶珠示之，即時除愈；
般若波羅蜜亦如是，有人以無明、疑悔、
顛倒邪見等破慧眼，得般若即時明了。 ^478c2

如人癩瘡癰腫，以寶珠示之，即時除愈；
般若亦如是，五逆癩罪等，得般若即時消滅。 ^478c5

如以種種色裹寶珠，著水中隨作一色；
般若亦如是，行者得般若力故，心則柔軟，
無所著，隨信手五根等，亦隨順四禪、四無量心、
背捨、勝處及一切入。
復次，於須陀洹、斯陀含、阿那含、阿羅漢、
辟支佛地，隨順遍學，無所違逆。
第六縹色者，是虛空色。
行者得般若觀諸法空，心亦隨順不著。
如是等種種者，入一切諸法，皆隨順無礙。 ^478c7

如水渾濁，雜色不淨，以珠著中，皆清淨一色；
般若亦如是，人有種種煩惱、邪見、戲論，
擾心渾濁，得般若則清淨一色。 ^478c15

如如意珠有無量功德，般若功德亦如是。 ^478c17

今當別相說般若功德：是如意珠，但能除惡鬼，
不能壞魔天；般若則能除二事。
珠能治身病；般若能治身、心病。
珠能治人、神所治病；般若能治一切天、
龍、鬼神所不能治病。
珠能治世世曾所治病；般若能治無始世界來未曾所治病。
如是等種種差別。 ^478c18

珠能照所住處夜闇；般若能照一切煩惱相應無明黑闇，及不共無明一切法中不了癡黑闇。 ^478c24

珠但能破所住處熱，不能破餘處熱；般若力，
乃至無量世界劫盡大火，一吹能滅，何況一處熱！ ^478c26

珠但能除形質火、日之熱；般若能除三毒心熱。 ^478c28

珠能除風雨、寒雪；般若能除十方無量世界眾生不信、
不恭敬、懈怠心等寒。 ^478c29

珠能却外毒螫，不能除四大毒蛇；般若能畢竟除此二種毒。 ^479a2

珠不能治邪見毒；般若能除。
珠能治肉眼；般若能治慧眼。 ^479a4

珠能治近見眼；般若能治遠見眼。 ^479a5

珠能治肉眼，肉眼不作珠；般若能治慧眼，慧眼即作般若。 ^479a6

珠能治肉眼，後病復發；般若治慧眼，畢竟清淨。 ^479a7

珠能治癩瘡惡腫；般若能治身癩、心癩。 ^479a8

問曰：
四種病中，攝一切病，何以故別說「眼痛」、
「癩病」等？ ^479a9

答曰： ^479a10

眼是身中第一，所用最貴，是故別說。
諸病中癩病最重，宿命罪因緣故難治，是故更說。 ^479a11

珠能令水隨所裹色；般若能隨順心數善法。 ^479a13

珠不能轉人心；般若能轉一切眾生心性所樂所欲。 ^479a14

珠能令所著處濁水清，非一切水；般若力能令六覺濁心即時清淨；
又於諸龍王、鬼神王、人王等貪恚濁心，能令清淨。 ^479a15

珠能使所著凾篋、房舍有威德；般若力能度十方無量世界阿僧祇眾生，
令有威德。 ^479a18

珠功德力入函篋，凾篋不能與人隨意功德；
舍利得般若薰修故，有人供養，必還得般若而得成佛。 ^479a20

是凾篋，凡夫之人所貴；舍利，凡夫、聖人所貴。 ^479a22

凾篋，世間受樂人所貴；舍利，出世間、世間受樂人所貴。 ^479a23

般若是如意寶珠，凾篋是舍利；舍利中雖無般若，般若所薰故得供養。 ^479a24

復次，諸聖法中，般若第一，無可譬喻；以世間人貴是寶珠故，
以珠為喻。 ^479a26

人見如意寶珠，所願皆得；若見珠所住處，亦得少願。
行者亦如是，得是般若波羅蜜義，即入佛道；
若見般若所住舍利供養故，得今世、後世無量福樂，久必得道。 ^479a28

如是總相、別相，應當知。
問曰：
般若若有如是功德者，何以故說「舍利是五波羅蜜乃至一切種智所住處故得供養」？ ^479b3

答曰：
先已說：一切諸法，般若波羅蜜為首、為明導；
譬如王來必有將從，但舉其主名，餘者已盡得。 ^479b5

讚般若波羅蜜，是義先已說。 ^479b8

【經】
「復次，世尊！有二種法相：有為諸法相，無為諸法相。
云何名有為諸法相？
所謂內空中智慧，乃至無法有法空中智慧，
四念處中智慧，乃至八聖道分中智慧，
佛十力、四無所畏、四無礙智、十八不共法中智慧，
善法中不善法中、有漏法中無漏法中、
世間法中出世間法中智慧，是名有為諸法法相。
云何名無為諸法法相？
若法無生無滅、無住無異、無垢無淨、無增無減諸法自性。
云何名諸法自性？
諸法無所有性，是諸法自性，是名無為諸法相。」 ^479b9

爾時，佛告釋提桓因：「如是！
如是！憍尸迦！過去諸佛因是般若波羅蜜得阿耨多羅三藐三菩提，
過去諸佛弟子，亦因般若波羅蜜得須陀洹道乃至阿羅漢、
辟支佛道；未來、現在世十方無量阿僧祇諸佛因是般若波羅蜜得阿耨多羅三藐三菩提，
未來、現在諸佛弟子亦因般若波羅蜜得須陀洹道乃至辟支佛道。
何以故？般若波羅蜜中廣說三乘義，以無相法故，
無生無滅法故，無垢無淨法故，無作無起、
不入不出、不增不損、不取不捨法故。
以俗法故，非以第一義。
何以故？是般若波羅蜜，非此非彼、非高非下、
非等非不等、非相非無相、非世間非出世間、
非有漏非無漏、非有為非無為、非善非不善、非過去非未來非現在。
何以故？憍尸迦！般若波羅蜜，不取聲聞、
辟支佛法，亦不捨凡夫法。」 ^479b19

釋提桓因白佛言：「世尊！
菩薩摩訶薩行般若波羅蜜，知一切眾生心，
亦不得眾生，乃至知者、見者亦不得。
是菩薩不得色，不得受、想、行、識，不得眼乃至意，
不得色乃至法，不得眼觸因緣生受乃至意觸因緣生受，
不得四念處乃至十八不共法，不得阿耨多羅三藐三菩提，
不得諸佛法，不得佛。
何以故？般若波羅蜜，不為得法故出。
何以故？般若波羅蜜，性無所有、不可得，
所用法不可得，處亦不可得！」 ^479c5

佛告釋提桓因：「如是！
如是！憍尸迦！如汝所說！
菩薩摩訶薩長夜行般若波羅蜜，阿耨多羅三藐三菩提不可得，
何況菩薩及菩薩法！」 ^479c14

爾時，釋提桓因白佛言：「世尊！
菩薩摩訶薩但行般若波羅蜜，不行餘波羅蜜耶？」 ^479c17

佛告釋提桓因言：「憍尸迦！
菩薩盡行六波羅蜜法，以無所得故。
行檀波羅蜜，不得施者，不得受者，不得財物；
行尸羅波羅蜜，不得戒，不得持戒人，不得破戒人；
乃至行般若波羅蜜，不得智慧，不得智慧人，不得無智慧人。 ^479c19

「憍尸迦！菩薩摩訶薩行布施時，般若波羅蜜為作明導，
能具足檀波羅蜜；菩薩摩訶薩行持戒時，
般若波羅蜜為作明導，能具足尸羅波羅蜜；
菩薩摩訶薩行忍辱時，般若波羅蜜為作明導，
能具足羼提波羅蜜；菩薩摩訶薩行精進時，
般若波羅蜜為作明導，能具足毘梨耶波羅蜜；
菩薩摩訶薩行禪時，般若波羅蜜為作明導，
能具足禪波羅蜜；菩薩摩訶薩觀諸法時，
般若波羅蜜為作明導，能具足般若波羅蜜。
一切法以無所得故，所謂色乃至一切種智。
憍尸迦！譬如閻浮提諸樹，種種葉、種種華、
種種果、種種色，其蔭無差別；諸波羅蜜入般若波羅蜜中，
至薩婆若，無差別亦如是，以無所得故。」 ^479c24

釋提桓因白佛言：「世尊！
般若波羅蜜，大功德成就！
世尊！般若波羅蜜，一切功德成就！
世尊！般若波羅蜜，無量功德成就！
無邊功德成就！無等功德成就！
世尊！若有善男子、善女人書是般若波羅蜜經卷，
恭敬、供養、尊重、讚歎，華香乃至幡蓋，如般若波羅蜜所說正憶念；
復有善男子、善女人書般若波羅蜜經卷與他人，其福何所為多？」 ^480a8

佛告釋提桓因：「憍尸迦！
我還問汝，隨汝意報我。
若有善男子、善女人供養諸佛舍利，恭敬、
尊重、讚歎，華香乃至幡蓋；若復有人分舍利如芥子許與他人，
令供養、恭敬、尊重、讚歎，華香乃至幡蓋，其福何所為多？」 ^480a16

釋提桓因白佛言：「世尊！
如我從佛聞法中義，若有善男子、善女人自供養舍利，
乃至幡蓋；若復有人分舍利如芥子許與他人令供養，其福甚多！
世尊！佛見是福，利眾生故，入金剛三昧中，碎金剛身作末舍利。
何以故？有人佛滅度後，供養佛舍利，乃至如芥子許，
其福報無邊，乃至苦盡故。」 ^480a20

佛告釋提桓因：「如是！
如是！憍尸迦！若善男子、善女人書般若波羅蜜經卷，
供養、恭敬，華香乃至幡蓋；若復有人書般若波羅蜜經卷，
與他人令學，是善男子、善女人其福甚多！ ^480a27

「復次，憍尸迦！善男子、善女人如般若波羅蜜中義為他人說，
開示、分別，令易解，是善男子、善女人勝於前善男子、善女人功德。
所從聞般若波羅蜜，當視其人如佛，亦如高勝梵行人。
何以故？當知般若波羅蜜即是佛；般若波羅蜜不異佛，佛不異般若波羅蜜。
過去、未來、現在諸佛皆從般若波羅蜜中學，
得阿耨多羅三藐三菩提；及高勝梵行人，
高勝梵行人者，所謂阿鞞跋致菩薩摩訶薩，
亦學是般若波羅蜜，當得阿耨多羅三藐三菩提；
聲聞人亦學是般若波羅蜜，得阿羅漢道；
求辟支佛道人亦學是般若波羅蜜，得辟支佛道；
菩薩亦學是般若波羅蜜，得入菩薩位。
以是故，憍尸迦！善男子、善女人欲供養現在諸佛，
恭敬、尊重、讚歎，華香乃至幡蓋，當供養般若波羅蜜！ ^480b2

「我見是利益，初得阿耨多羅三藐三菩提時，
作如是念：『誰有可供養、恭敬、尊重、讚歎、依止住者？』
憍尸迦！我，一切世間中，若天、若魔、若梵、
若沙門、婆羅門中，不見與我等者，何況有勝者！
我自思念：『我所得法，自致作佛；我供養是法，
恭敬、尊重、讚歎，當依止住，依是法。
何等是法？所謂般若波羅蜜。』
憍尸迦！我自供養是般若波羅蜜，恭敬、
尊重、讚歎已，依止住；何況善男子、善女人欲得阿耨多羅三藐三菩提，
而不供養般若波羅蜜，恭敬、尊重、讚歎，
華香、瓔珞乃至幡蓋？
何以故？般若波羅蜜中生諸菩薩摩訶薩，諸菩薩摩訶薩中生諸佛。
以是故，憍尸迦！善男子、善女人若求佛道、
若求辟支佛道、若求聲聞道，皆應供養般若波羅蜜，
恭敬、尊重、讚歎，華香乃至幡蓋。」 ^480b17

【論】
問曰：
何因緣故說是有為法、無為法相？ ^480c4

答曰：
帝釋讚歎般若波羅蜜攝一切法，此中欲說因緣。 ^480c5

有為法相，所謂十八空，三十七品乃至十八不共法；
略說善、不善等，乃至世間、出世間，是名有為法相。
何以故？是作相，先無今有、已有還無故。 ^480c6

與上相違，即是無為法相。 ^480c9

是二法，皆般若波羅蜜中攝。
有為善法是行處，無為法是依止處；餘無記、
不善法，以捨離故不說。
此是新發意菩薩所學。 ^480c10

若得般若波羅蜜方便力，應無生忍，則不愛行法、
不憎捨法，不離有為法而有無為法，是故不依止涅槃。 ^480c13

是以經中說：「般若波羅蜜中，廣說三乘，
用無相法故，無生無滅等。
以世諦故作是說，非第一義諦。」 ^480c15

菩薩行是諸法實相，雖能觀一切眾生心，
亦不得眾生；雖能行一切法，亦不得一切法。
何以故？以得無所得般若波羅蜜故。 ^480c17

佛可其所歎：「菩薩常習是行，乃至阿耨多羅三藐三菩提不可得，
何況餘法！」 ^480c20

帝釋意念：「若般若是究竟法者，行人但行般若波羅蜜，何用餘法？」 ^480c22

佛答：「菩薩行六波羅蜜，以般若波羅蜜用無所得法和合故，
此即是行般若波羅蜜。」
若但行般若，不行五法，則功德不具足，不美不妙。 ^480c24

譬如愚人不識飲食種具，聞鹽是眾味主，
便純食鹽，失味致患。
行者亦如是，欲除著心故，但行般若，反墮邪見，
不能增進善法；若與五波羅蜜和合，則功德具足，義味調適。
雖眾行和合，般若為主。 ^480c27

若布施等諸法離般若波羅蜜，則有種種差別；
至般若波羅蜜中，皆一相無有差別。
譬如閻浮提阿那婆達多池，四大河流，
一大河有五百小川歸之，俱入大海，則失其本名，
合為一味，無有別異。
又如樹木，枝葉華果，眾色別異，蔭則無別。 ^481a3

問曰：
蔭亦有差別，樹大則蔭大，枝葉華果大小種種異形，云何無差別？ ^481a8

答曰：
蔽光故影現，無光之處即名為蔭，蔭不以大小異形為義。 ^481a10

問曰：
行般若波羅蜜，受誦乃至正憶念，此事為難；
書持般若經卷與他人為易，功德尚不應等，云何言勝？ ^481a11

答曰：
獨行讀、誦、正憶念雖難，或以我心，故功德小。
以經卷與他者，有大悲心，作佛道因緣，
無吾我故，功德為大。
如佛問帝釋：「若人自供養舍利，復有人以舍利與他令供養，
其福何所為多？」答曰：「與他人令供養得福多。」
以無吾我、慈悲心與故。 ^481a14

佛雖不用福德，見有如是大利益眾生故，
是以入金剛三昧，自碎其身。 ^481a20

問曰：
若福德在心，佛何用碎身如芥子，令人供養？ ^481a21

答曰：
信淨心從二因緣生：一者、內正憶念，二者、外有良福田。
譬如有好穀子，田又良美，所收必多。
是故心雖好，必因舍利，然後得大果報。 ^481a23

佛既可其言，復更自說：「有人書寫經卷與人，
復有人於大眾中廣解其義，其福勝前。
視是人如佛，若次佛。」 ^481a26

如佛、若次佛義，如先說。 ^481a28

佛以二種因緣，證般若波羅蜜為勝：一者、
三世聖人從中學，成聖道；二者、我以此法故得成無上聖，我今還師仰此法。
法者，諸法實相，所謂般若波羅蜜。 ^481a29

「憍尸迦！我更無所求，而猶推尊般若供養，何況善男子不以種種供具供養般若波羅蜜！」 ^481b4

此中說因緣：「般若是菩薩根本因緣，菩薩是諸佛根本因緣，
諸佛是一切世間大利益安樂因緣。
是故聲聞、辟支佛人欲疾安隱入三解脫門者，
猶尚供養般若波羅蜜，何況菩薩！」 ^481b6

供養具者，所謂以一心聽受乃至正憶念，及以華香乃至幡蓋。
大智度論卷第五十九
 ^481b10
