
other:: 中阿含經卷第二十二
translator:: 東晉罽賓三藏瞿曇僧伽提婆譯
pin:: 
##  3 穢品
穢品第三〔有十經〕〔第二小土城誦〕
　　穢、求、比丘請　智、周那問見
　　華喻、水淨梵　黑、住、無在後
jing:: 
###  87 穢品經
（八七）中阿含穢品經第一
我聞如是：
一時，佛遊婆奇瘦，在鼉山怖林鹿野園中。 ^566a14

爾時，尊者舍梨子告諸比丘：「諸賢！
世有四種人。云何為四？
或有一人內實有穢不自知，內有穢不知如真；
或有一人內實有穢自知，內有穢知如真；
或有一人內實無穢不自知，內無穢不知如真；
或有一人內實無穢自知，內無穢知如真。 ^566a15

「諸賢！若有一人內實有穢不自知，內有穢不知如真者，此人於諸人中為最下賤。
若有一人內實有穢自知，內有穢知如真者，此人於諸人中為最勝也。
若有一人內實無穢不自知，內無穢不知如真者，此人於諸人中為最下賤。
若有一人內實無穢自知，內無穢知如真者，此人於諸人中為最勝也。」 ^566a20

於是，有一比丘即從坐起，偏袒著衣，叉手向尊者舍梨子，
白曰：「尊者舍梨子！
何因、何緣說前二人俱有穢，穢污心，一者下賤，一者最勝？
復何因緣說後二人俱無穢，不穢污心，
一者下賤，一者最勝？」 ^566a28

於是，尊者舍梨子答彼比丘曰：「賢者！
若有一人內實有穢不自知，內有穢不知如真者，
當知彼人不欲斷穢，不求方便，不精勤學，
彼便有穢，穢污心命終；彼因有穢，穢污心命終故，
便不賢死，生不善處。
所以者何？彼因有穢，穢污心命終故。
賢者！猶如有人或從市肆，或從銅作家，
買銅槃來，塵垢所污，彼持來已，不數洗塵，
不數揩拭，亦不日炙，又著饒塵處，如是銅槃增受塵垢。
賢者！如是若有一人內實有穢不自知，
內有穢不知如真者，當知彼人不欲斷穢，
不求方便，不精勤學，彼便有穢，穢污心命終；
彼因有穢，穢污心命終故，便不賢死，生不善處。
所以者何？彼因有穢，穢污心命終故。 ^566b3

「賢者！若有一人我內有穢，我內實有此穢知如真者，
當知彼人欲斷此穢，求方便，精勤學，彼便無穢，
不穢污心命終；彼因無穢，不穢污心命終故，
便賢死，生善處。所以者何？
彼因無穢，不穢污心命終故。
賢者！猶如有人或從市肆，或從銅作家，
買銅槃來，塵垢所污，彼持來已，數數洗塵，
數數揩拭，數數日炙，不著饒塵處，如是銅槃便極淨潔。
賢者！如是若有一人我內有穢，我內實有此穢知如真者，
當知彼人欲斷此穢，求方便，精勤學，彼便無穢，
不穢污心命終；彼因無穢，不穢污心命終故，
便賢死，生善處。所以者何？
彼因無穢，不穢污心命終故。 ^566b17

「賢者！若有一人我內無穢，我內實無此穢不知如真者，
當知彼人不護由眼耳所知法，彼因不護由眼耳所知法故，
則為欲心纏，彼便有欲有穢，穢污心命終；
彼因有欲有穢，穢污心命終故，便不賢死，生不善處。
所以者何？彼因有欲有穢，穢污心命終故。
賢者！猶如有人或從市肆，或從銅作家，
買銅槃來，無垢淨潔，彼持來已，不數洗塵，
不數揩拭，不數日炙，著饒塵處，如是銅槃必受塵垢。
賢者！如是若有一人我內無穢，我內實無此穢不知如真者，
當知彼人不護由眼耳所知法，彼因不護由眼耳所知法故，
則為欲心纏，彼便有欲有穢，穢污心命終；
彼因有欲有穢，穢污心命終故，便不賢死，生不善處。
所以者何？彼因有欲有穢，穢污心命終故。 ^566c1

「賢者！若有一人我內無穢，我內實無此穢知如真者，
當知彼人護由眼耳所知法，彼因護由眼耳所知法故，
則不為欲心纏，彼便無欲無穢，不穢污心命終；
彼因無欲無穢，不穢污心命終故，便賢死，生善處。
所以者何？彼因無欲無穢，不穢污心命終故。
賢者！猶如有人或從市肆，或從銅作家，
買銅槃來，無垢淨潔，彼持來已，數數洗磨，
數數揩拭，數數日炙，不著饒塵處，如是銅槃便極淨潔。
賢者！如是若有一人我內無穢，我內實無此穢知如真者，
當知彼人護由眼耳所知法，彼因護由眼耳所知法故，
則不為欲心纏，彼便無欲無穢，不穢污心命終；
彼因無欲無穢，不穢污心命終故，便賢死，生善處。
所以者何？彼因無欲無穢，不穢污心命終故。 ^566c16

「賢者！因是緣是，說前二人俱有穢，穢污心，
一者下賤，一者最勝。
因是緣是，說後二人俱無穢穢污心，一者下賤，一者最勝。」 ^567a2

於是，復有比丘即從坐起，偏袒著衣，叉手向尊者舍梨子，
白曰：「尊者舍梨子！
所說穢者，何等為穢？」 ^567a5

尊者舍梨子答比丘曰：「賢者！
無量惡不善法從欲生，謂之穢。
所以者何？或有一人心生如是欲：『我所犯戒，莫令他人知我犯戒。』
賢者！或有他人知彼犯戒，彼因他人知犯戒故，
心便生惡，若彼心生惡及心生欲者，俱是不善。
賢者！或有一人心生如是欲：『我所犯戒，
當令他人於屏處訶，莫令在眾訶我犯戒。』
賢者！或有他人於眾中訶，不在屏處，彼因他人在眾中訶，
不在屏處故，心便生惡，若彼心生惡及心生欲者，俱是不善。
賢者！或有一人心生如是欲：『我所犯戒，
令勝人訶，莫令不如人訶我犯戒。』
賢者！或有不如人訶彼犯戒，非是勝人，
彼因不如人訶，非勝人故，心便生惡，若彼心生惡及心生欲者，
俱是不善。 ^567a8

「賢者！或有一人心生如是欲：『令我在佛前坐，
問世尊法，為諸比丘說，莫令餘比丘在佛前坐，
問世尊法，為諸比丘說。』
賢者！或有餘比丘在佛前坐，問世尊法，
為諸比丘說，彼因餘比丘在佛前坐，問世尊法，
為諸比丘說故，心便生惡，若彼心生惡及心生欲者，俱是不善。
賢者！或有一人心生如是欲：『諸比丘入內時，
令我最在其前，諸比丘侍從我將入內，
莫令餘比丘諸比丘入內時，最在其前，諸比丘侍從彼將入內。』
賢者！或有餘比丘諸比丘入內時，最在其前，
諸比丘侍從彼將入內，彼因餘比丘諸比丘入內時，
最在其前，諸比丘侍從彼將入內故，心便生惡，
若彼心生惡及心生欲者，俱是不善。 ^567a22

「賢者！或有一人心生如是欲：『諸比丘已入內時，
令我最在上坐，得第一座，第一澡水，得第一食，
莫令餘比丘諸比丘已入內時，最在上坐，
得第一座，第一澡水，得第一食。』
賢者！或有餘比丘諸比丘已入內時，最在上坐，
得第一座，第一澡水，得第一食；彼因餘比丘諸比丘已入內時，
最在上坐，得第一座，第一澡水，得第一食故，
心便生惡，若彼心生惡及心生欲者，俱是不善。 ^567b8

「賢者！或有一人心生如是欲：『諸比丘食竟，
收攝食器，行澡水已，令我為諸居士說法，
勸發渴仰，成就歡喜；莫令餘比丘諸比丘食竟，
收攝食器，行澡水已，為諸居士說法，勸發渴仰，成就歡喜。』
賢者！或有餘比丘諸比丘食竟，收攝食器，
行澡水已，為諸居士說法，勸發渴仰，成就歡喜；
彼因餘比丘諸比丘食竟，收攝食器，行澡水已，
為諸居士說法，勸發渴仰，成就歡喜故，
心便生惡，若彼心生惡及心生欲者，俱是不善。 ^567b17

「賢者！或有一人心生如是欲：『諸居士往詣眾園時，
令我與共會共集，共坐共論，莫令餘比丘諸居士往詣眾園時，
與共會共集，共坐共論。』
賢者！或有餘比丘諸居士往詣眾園時，
與共會共集，共坐共論，彼因餘比丘諸居士往詣眾園時，
與共會共集，共坐共論故，心便生惡，若彼心生惡及心生欲者，
俱是不善。 ^567b26

「賢者！或有一人心生如是欲：『令我為王者所識，
及王大臣、梵志、居士、國中人民所知重，
莫令餘比丘為王者所識，及王大臣、梵志、
居士、國中人民所知重。』
賢者！或有餘比丘為王者所識，及王大臣、
梵志、居士、國中人民所知重，彼因餘比丘為王者所識，
及王大臣、梵志、居士、國中人民所知重故，
心便生惡，若彼心生惡及心生欲者，俱是不善。 ^567c5

「賢者！或有一人心生如是欲：『令我為四眾比丘、
比丘尼、優婆塞、優婆私所敬重，莫令餘比丘為四眾比丘、
比丘尼、優婆塞、優婆私所敬重。』
賢者！或有餘比丘為四眾比丘、比丘尼、
優婆塞、優婆私所敬重，彼因餘比丘為四眾比丘、
比丘尼、優婆塞、優婆私所敬重故，心便生惡，
若彼心生惡及心生欲者，俱是不善。 ^567c12

「賢者！或有一人心生如是欲：『令我得衣被、
飲食、床褥、湯藥、諸生活具，莫令餘比丘得衣被、
飲食、床褥、湯藥、諸生活具。』
賢者！或有餘比丘得衣被、飲食、床褥、湯藥、
諸生活具，彼因餘比丘得衣被、飲食、床褥、
湯藥、諸生活具故，心便生惡，若彼心生惡及心生欲者，俱是不善。 ^567c20

「賢者！如是彼人若有諸智梵行者，不知彼生如是無量惡不善心欲者，
如是彼非沙門沙門想，非智沙門智沙門想，
非正智正智想，非正念正念想，非清淨清淨想。
賢者！如是彼人若有諸智梵行者，知彼生如是無量惡不善心欲者，
如是彼非沙門非沙門想，非智沙門非智沙門想，
非正智非正智想，非正念非正念想，非清淨非清淨想。 ^567c26

「賢者！猶如有人或從市肆，或從銅作家，
買銅合槃來，盛滿中糞，蓋覆其上便持而去，
經過店肆，近眾人行，彼眾見已，皆欲得食，
意甚愛樂，而不憎惡，則生淨想；彼持去已，
住在一處便開示之，眾人見已，皆不欲食，
無愛樂意，甚憎惡之，生不淨想。
若欲食者則不復用，況其本自不欲食耶？ ^568a5

「賢者！如是彼人若有諸智梵行者，不知彼生如是無量惡不善心欲者，
如是彼非沙門沙門想，非智沙門智沙門想，
非正智正智想，非正念正念想，非清淨清淨想。
賢者！如是彼人若有諸智梵行者，知彼生如是無量惡不善心欲者，
如是彼非沙門非沙門想，非智沙門非智沙門想，
非正智非正智想，非正念非正念想，非清淨非清淨想。
賢者！當知如是人莫得親近，莫恭敬禮事。
若比丘不應親近便親近，不應恭敬禮事便恭敬禮事者，
如是彼便長夜得無利無義，則不饒益，
不安隱快樂，生苦憂慼。 ^568a12

「賢者！或有一人心不生如是欲：『我所犯戒，莫令他人知我犯戒。』
賢者！或有他人知彼犯戒，彼因他人知犯戒故，
心不生惡；若彼心無惡，心不生欲者，是二俱善。
賢者！或有一人心不生如是欲：『我所犯戒，
當令他人於屏處訶，莫令在眾訶我犯戒。』
賢者！或有他人於眾中訶，不在屏處，彼因在眾中訶，
不在屏處故，心不生惡；若彼心無惡，心不生欲者，是二俱善。
賢者！或有一人心不生如是欲：『我所犯戒，
令勝人訶，莫令不如人訶我犯戒。』
賢者！或有不如人訶彼犯戒，非是勝人，
彼因不如人訶，非勝人故，心不生惡；若彼心無惡，
心不生欲者，是二俱善。 ^568a24

「賢者！或有一人心不生如是欲：『令我在佛前坐，
問世尊法，為諸比丘說，莫令餘比丘在佛前坐，
問世尊法，為諸比丘說。』
賢者！或有餘比丘在佛前坐，問世尊法，
為諸比丘說，彼因餘比丘在佛前坐，問世尊法，
為諸比丘說故，心不生惡；若彼心無惡，
心不生欲者，是二俱善。 ^568b8

「賢者！或有一人心不生如是欲：『諸比丘入內時，
令我最在其前，諸比丘侍從我將入內，
莫令餘比丘諸比丘入內時，最在其前，諸比丘侍從彼將入內。』
賢者！或有餘比丘諸比丘入內時，最在其前，
諸比丘侍從彼將入內，彼因餘比丘諸比丘入內時，
最在其前，諸比丘侍從彼將入內故，心不生惡；
若彼心無惡，心不生欲者，是二俱善。 ^568b15

「賢者！或有一人心不生如是欲：『諸比丘已入內時，
令我最在上坐，得第一座，第一澡水，得第一食，
莫令餘比丘諸比丘已入內時，最在上坐，
得第一座，第一澡水，得第一食。』
賢者！或有餘比丘諸比丘已入內時，最在上坐，
得第一座，第一澡水，得第一食，彼因餘比丘諸比丘已入內時，
最在上坐，得第一座，第一澡水，得第一食故，
心不生惡；若彼心無惡，心不生欲者，是二俱善。 ^568b23

「賢者！或有一人心不生如是欲：『諸比丘食竟，
收攝食器，行澡水已，我為諸居士說法，
勸發渴仰，成就歡喜，莫令餘比丘諸比丘食竟，
收攝食器，行澡水已，為諸居士說法，勸發渴仰，成就歡喜。』
賢者！或有餘比丘諸比丘食竟，收攝食器，
行澡水已，為諸居士說法，勸發渴仰，成就歡喜，
彼因餘比丘諸比丘食竟，收攝食器，行澡水已，
為諸居士說法，勸發渴仰，成就歡喜故，
心不生惡；若彼心無惡，心不生欲者，是二俱善。 ^568c3

「賢者！或有一人心不生如是欲：『諸居士往詣眾園時，
令我與共會共集，共坐共論，莫令餘比丘諸居士往詣眾園時，
與共會共集，共坐共論。』
賢者！或有餘比丘諸居士往詣眾園時，
與共會共集，共坐共論，彼因餘比丘諸居士往詣眾園時，
與共會共集，共坐共論故，心不生惡；若彼心無惡，
心不生欲者，是二俱善。 ^568c13

「賢者！或有一人心不生如是欲：『令我為王者所識，
及王大臣、梵志、居士、國中人民所知重，
莫令餘比丘為王者所識，及王大臣、梵志、
居士、國中人民所知重。』
賢者！或有餘比丘為王者所識，及王大臣、
梵志、居士、國中人民所知重，彼因餘比丘為王者所識，
及王大臣、梵志、居士、國中人民所知重故，
心不生惡；若彼心無惡，心不生欲者，是二俱善。 ^568c20

「賢者！或有一人心不生如是欲：『令我為四眾比丘、
比丘尼、優婆塞、優婆私所敬重，莫令餘比丘為四眾比丘、
比丘尼、優婆塞、優婆私所敬重。』
賢者！或有餘比丘為四眾比丘、比丘尼、
優婆塞、優婆私所敬重，彼因餘比丘為四眾比丘、
比丘尼、優婆塞、優婆私所敬重故，心不生惡；
若彼心無惡，心不生欲者，是二俱善。 ^568c28

「賢者！或有一人心不生如是欲：『令我得衣被、
飲食、床褥、湯藥、諸生活具，莫令餘比丘得衣被、
飲食、床褥、湯藥、諸生活具。』
賢者！或餘比丘得衣被、飲食、床褥、湯藥、
諸生活具，彼因餘比丘得衣被、飲食、床褥、
湯藥、諸生活具故，心不生惡；若彼心無惡，
心不生欲者，是二俱善。 ^569a6

「賢者！如是彼人若有諸智梵行者，不知彼生如是無量善心欲者，
如是彼沙門非沙門想，智沙門非智沙門想，
正智非正智想，正念非正念想，清淨非清淨想。
賢者！如是彼人若有諸智梵行者，知彼生如是無量善心欲者，
如是彼沙門沙門想，智沙門智沙門想，
正智正智想，正念正念想，清淨清淨想。 ^569a13

「賢者！猶如有人或從市肆，或從銅作家，
買銅合槃來，盛滿種種淨美飲食，蓋覆其上便持而去，
經過店肆，近眾人行，彼眾見已，皆不欲食，
無愛樂意，甚憎惡之，生不淨想，便作是說：
『即彼糞去，即彼糞去。』
彼持去已，住在一處便開示之，眾人見已，
則皆欲食，意甚愛樂而不憎惡，則生淨想。
彼若本不用食者，見已欲食，況復其本欲得食耶？ ^569a20

「賢者！如是彼人若有諸智梵行者，不知彼生如是無量善心欲者，
如是彼沙門非沙門想，智沙門非智沙門想，
正智非正智想，正念非正念想，清淨非清淨想。
賢者！如是彼人若有諸智梵行者，知彼生如是無量善心欲者，
如是彼沙門沙門想，智沙門智沙門想，
正智正智想，正念正念想，清淨清淨想。
賢者！當知如是人應親近之，恭敬禮事；
若比丘應親近者便親近，應恭敬禮事者便恭敬禮事。
如是彼便長夜得利得義，則得饒益安隱快樂，
亦得無苦，無憂愁慼。」 ^569a28

爾時，尊者大目揵連在彼眾中。
於是，尊者大目揵連白曰：「尊者舍梨子！
我今欲為此事說喻，聽我說耶？」 ^569b10

尊者舍梨子告曰：「賢者大目揵連！
欲說喻者便可說之。」 ^569b12

尊者大目揵連則便白曰：「尊者舍梨子！
我憶一時遊王舍城，在巖山中，我於爾時過夜平旦，
著衣持鉢，入王舍城而行乞食，詣舊車師無衣滿子家。
時，彼比舍更有車師斫治車軸，是時，舊車師無衣滿子往至彼家。
於是，舊車師無衣滿子見彼治軸，心生是念：
『若彼車師執斧治軸，斫彼彼惡處者，如是彼軸便當極好。』
時，彼車師即如舊車師無衣滿子心中所念，便持斧斫彼彼惡處。
於是，舊車師無衣滿子極大歡喜，而作是說：『車師子！
汝心如是，則知我心。
所以者何？以汝持斧斫治車軸彼彼惡處，如我意故。』
如是，尊者舍梨子！
若有諛諂、欺誑、嫉妬、無信、懈怠，無正念正智，
無定無慧，其心狂惑，不護諸根，不修沙門，無所分別。
尊者舍梨子！心為知彼心故，而說此法。
尊者舍梨子！若有人不諛諂，不欺誑，無嫉妬，
有信，精進而無懈怠，有正念正智，修定修慧，
心不狂惑，守護諸根，廣修沙門而善分別。
彼聞尊者舍梨子所說法者，猶飢欲得食，
渴欲得飲，口及意也。 ^569b14

「尊者舍梨子！猶剎利女，梵志、居士、工師女，
端正姝好，極淨沐浴，以香塗身，著明淨衣，
種種瓔珞嚴飾其容；或復有人為念彼女，
求利及饒益，求安隱快樂，以青蓮華鬘，
或薝蔔華鬘；或修摩那華鬘，或婆師華鬘；
或阿提牟哆華鬘，持與彼女。
彼女歡喜，兩手受之，以嚴其頭。
尊者舍梨子！如是，若有人不諛諂，不欺誑，
無嫉妬，有信，精進而無懈怠，有正念正智，
修定修慧，心不狂惑，守護諸根，廣修沙門而善分別，
彼聞尊者舍梨子所說法者，猶飢欲食，
渴欲得飲，口及意也。
尊者舍梨子甚奇！
甚特！尊者舍梨子常拔濟諸梵行者，令離不善，安立善處。」 ^569c5

如是二尊更相稱說，從座起去。 ^569c18

尊者舍梨子所說如是。
尊者大目揵連及諸比丘，聞尊者舍梨子所說，歡喜奉行。 ^569c19

穢經第一竟〔五千一百九十六字〕
jing:: 
###  88 求法經
（八八）中阿含穢品求法經第二〔第二小土城誦〕 ^569c22

我聞如是：
一時，佛遊拘娑羅國，與大比丘眾俱，往詣五娑羅村北尸攝惒林中，
及諸名德、上尊長老、大弟子等，謂尊者舍梨子、
尊者大目揵連、尊者大迦葉、尊者大迦旃延、
尊者阿那律陀、尊者麗越、尊者阿難，如是比餘名德、
上尊長老、大弟子等，亦在五娑羅村並皆近佛葉屋邊住。 ^569c24

爾時，世尊告諸比丘：「汝等當行求法，莫行求飲食。
所以者何？我慈愍弟子故，欲令行求法，不行求飲食。
若汝等行求飲食，不行求法者，汝等既自惡，我亦無名稱。
若汝等行求法，不行求飲食者，汝等既自好，我亦有名稱。 ^570a1

「云何諸弟子為求飲食故而依佛行，非為求法？
我飽食訖，食事已辦，猶有殘食，於後有二比丘來，
飢渴力羸，我語彼曰：『我飽食訖，食事已辦，
猶有殘食，汝等欲食者便取食之。
若汝不取者，我便取以瀉著淨地，或復瀉著無蟲水中。』
彼二比丘，第一比丘便作是念：『世尊食訖，
食事已辦，猶有殘食，若我不取者，世尊必取瀉著淨地，
或復瀉著無蟲水中，我今寧可取而食之。』
即便取食。 ^570a6

「彼比丘取此食已，雖一日一夜樂而得安隱，
但彼比丘因取此食故，不可佛意。
所以者何？彼比丘因取此食故，不得少欲，
不知厭足，不得易養，不得易滿，不得知時，
不知節限，不得精進，不得宴坐，不得淨行，
不得遠離，不得一心，不得精勤，亦不得涅槃。
是以彼比丘因取此食故，不可佛意。
是謂諸弟子為行求飲食故而依佛行，非為求法。 ^570a15

「云何諸弟子行求法，不行求飲食？
彼二比丘，第二比丘便作是念：『世尊食訖，
食事已辦，猶有殘食，若我不取者，世尊必取瀉著淨地，
或復瀉著無蟲水中；又世尊說食中之下極者，
謂殘餘食也，我今寧可不取此食。』
作是念已，即便不取。 ^570a24

「彼比丘不取此食已，雖一日一夜苦而不安隱，
但彼比丘因不取此食故，得可佛意。
所以者何？彼比丘因不取此食故，得少欲，
得知足，得易養，得易滿，得知時，得節限，
得精進，得宴坐，得淨行，得遠離，得一心，
得精勤，亦得涅槃。
是以彼比丘因不取此食故，得可佛意。
是謂諸弟子為行求法故而依佛行，非為求飲食。」 ^570a29

於是，世尊告諸弟子：「若有法、律尊師樂住遠離，
上弟子不樂住遠離者，彼法、律不饒益多人，
多人不得樂，非為愍傷世間，亦非為天為人求義及饒益，求安隱快樂。
若有法、律尊師樂住遠離，中、下弟子不樂住遠離者，
彼法、律不饒益多人，多人不得樂，非為愍傷世間，
亦非為天為人求義及饒益，求安隱快樂。
若有法、律尊師樂住遠離，上弟子亦樂住遠離者，
彼法、律饒益多人，多人得樂，為愍傷世間，
亦為天為人求義及饒益，求安隱快樂。
若有法、律尊師樂住遠離，中、下弟子亦樂住遠離者，
彼法、律饒益多人，多人得樂，為愍傷世間，
亦為天為人求義及饒益，求安隱快樂。」 ^570b8

是時，尊者舍梨子亦在眾中。
彼時，世尊告曰：「舍梨子！
汝為諸比丘說法如法，我患背痛，今欲小息。」 ^570b21

尊者舍梨子即受佛教：「唯然。
世尊！」於是，世尊四疊優多羅僧以敷床上，
卷僧伽梨作枕，右脇而臥，足足相累，作光明想，
正念正智，常念欲起。 ^570b24

是時，尊者舍梨子告諸比丘：「諸賢！
當知世尊向略說法。
若有法、律尊師樂住遠離，上弟子不樂住遠離者，
彼法、律不饒益多人，多人不得樂，不為愍傷世間，
亦非為天為人求義及饒益，求安隱快樂。
若有法、律尊師樂住遠離，中、下弟子不樂住遠離者，
彼法、律不饒益多人，多人不得樂，不為愍傷世間，
亦非為天為人求義及饒益，求安隱快樂。
若有法、律尊師樂住遠離，上弟子亦樂住遠離者，
彼法、律饒益多人，多人得樂，為愍傷世間，
亦為天為人求義及饒益，求安隱快樂。
若有法、律尊師樂住遠離，中、下弟子亦樂住遠離者，
彼法、律饒益多人，多人得樂，為愍傷世間，
亦為天為人求義及饒益，求安隱快樂。
然世尊說此法極略，汝等云何解義？
云何廣分別？」 ^570b27

彼時，眾中或有比丘作如是說：「尊者舍梨子！
若諸長老上尊自說：『我得究竟智，我生已盡，
梵行已立，所作已辦，不更受有，知如真。』
諸梵行者聞彼比丘自說我得究竟智，便得歡喜。」 ^570c14

復有比丘作如是說：「尊者舍梨子！
若中、下弟子求願無上涅槃，諸梵行者見彼行已，便得歡喜。
如是彼比丘而說此義，不可尊者舍梨子意。」 ^570c18

尊者舍梨子告彼比丘：「諸賢等！
聽我為汝說。諸賢！
若有法、律尊師樂住遠離，上弟子不樂住遠離者，上弟子有三事可毀。
云何為三？尊師樂住遠離，上弟子不學捨離，上弟子以此可毀。
尊師若說可斷法，上弟子不斷彼法，上弟子以此可毀。
所可受證，上弟子而捨方便，上弟子以此可毀。
若有法、律尊師樂住遠離，上弟子不樂住遠離者，上弟子有此三事可毀。
諸賢！若有法、律尊師樂住遠離，中、下弟子不樂住遠離者，
中、下弟子有三事可毀。
云何為三？尊師樂住遠離，中、下弟子不學捨離，
中、下弟子以此可毀。
尊師若說可斷法，中、下弟子不斷彼法，
中、下弟子以此可毀。
所可受證，中、下弟子而捨方便，中、下弟子以此可毀。
若有法、律尊師樂住遠離，中、下弟子不樂住遠離者，
中、下弟子有此三事可毀。 ^570c21

「諸賢！若有法、律尊師樂住遠離，上弟子亦樂住遠離者，上弟子有三事可稱。
云何為三？尊師樂住遠離，上弟子亦學捨離，上弟子以此可稱。
尊師若說可斷法，上弟子便斷彼法，上弟子以此可稱。
所可受證，上弟子精進勤學，不捨方便，上弟子以此可稱。
諸賢！若有法、律尊師樂住遠離，上弟子亦樂住遠離者，上弟子有此三事可稱。
諸賢！若有法、律尊師樂住遠離，中、下弟子亦樂住遠離者，
中、下弟子有三事可稱。
云何為三？尊師樂住遠離，中、下弟子亦學捨離，
中、下弟子以此可稱。
尊師若說可斷法，中、下弟子便斷彼法，
中、下弟子以此可稱。
所可受證，中、下弟子精進勤學，不捨方便，
中、下弟子以此可稱。
諸賢！若有法、律尊師樂住遠離，中、下弟子亦樂住遠離者，
中、下弟子有此三事可稱。」 ^571a9

尊者舍梨子復告諸比丘：「諸賢！
有中道能得心住，得定得樂，順法次法，
得通得覺，亦得涅槃。
諸賢！云何有中道能得心住，得定得樂，
順法次法，得通得覺，亦得涅槃？
諸賢！念欲惡，惡念欲亦惡，彼斷念欲，亦斷惡念欲；
如是恚、怨結、慳嫉、欺誑、諛諂、無慙、無愧、
慢、最上慢、貢高、放逸、豪貴、憎諍。
諸賢！貪亦惡，著亦惡，彼斷貪，亦斷著。
諸賢！是謂中道能得心住，得定得樂，順法次法，
得通得覺，亦得涅槃。 ^571a25

「諸賢！復有中道能得心住，得定得樂，順法次法，
得通得覺，亦得涅槃。
諸賢！云何復有中道能得心住，得定得樂，
順法次法，得通得覺，亦得涅槃？
謂八支聖道，正見乃至正定，是為八。
諸賢！是謂復有中道能得心住，得定得樂，
順法次法，得通得覺，亦得涅槃。」 ^571b5

於是，世尊所患即除而得安隱，從臥寤起，
結跏趺坐，嘆尊者舍梨子：「善哉！
善哉！舍梨子為諸比丘說法如法。
舍梨子！汝當復為諸比丘說法如法。
舍梨子！汝當數數為諸比丘說法如法。」 ^571b11

爾時，世尊告諸比丘：「汝等當共受法如法，誦習執持。
所以者何？此法如法，有法有義，為梵行本，
得通得覺，亦得涅槃。
諸族姓子剃除鬚髮，著袈裟衣，至信、捨家、
無家、學道者，此法如法，當善受持。」 ^571b16

佛說如是。尊者舍梨子及諸比丘，聞佛所說，歡喜奉行。 ^571b20

求法經第二竟〔二千二百八十六字〕中阿含經卷第二十二
〔七千四百八十二字〕
 ^571b22
