
other:: 
pin:: 中阿含經卷第二十
translator:: 東晉罽賓三藏瞿曇僧伽提婆譯
jing:: 
###  81 念身經
（八一）中阿含長壽王品念身經第十
我聞如是：
一時，佛遊鴦祇國中，與大比丘眾俱，往詣阿惒那揵尼住處。 ^554c12

爾時，世尊過夜平旦，著衣持鉢，入阿惒那而行乞食。
食訖，中後收舉衣鉢，澡洗手足，以尼師檀著於肩上，
往詣一林，入彼林中，至一樹下，敷尼師檀，結跏趺坐。 ^554c13

爾時，眾多比丘於中食後，集坐講堂，共論此事。
「諸賢！世尊甚奇！甚特！
修習念身，分別廣布，極知極觀，極修習，
極護治，善具善行，在一心中，佛說念身有大果報，
得眼、有目見第一義。」 ^554c17

爾時，世尊在於宴坐，以淨天耳出過於人，
聞諸比丘於中食後，集坐講堂，共論此事。
「諸賢！世尊甚奇！甚特！
修習念身，分別廣布，極知極觀，極修習，
極護治，善具善行，在一心中，佛說念身有大果報，
得眼、有目見第一義。」
世尊聞已，則於晡時從宴坐起，往詣講堂比丘眾前，敷座而坐。 ^554c21

爾時世尊告諸比丘：「汝等向共論何事耶？
以何事故集坐講堂？」 ^554c28

時，諸比丘白曰：「世尊！
我等諸比丘於中食後，集坐講堂，共論此事。
諸賢！世尊甚奇！甚特！
修習念身，分別廣布，極知極觀，極修習，
極護治，善具善行，在一心中，佛說念身有大果報，
得眼、有目見第一義。
世尊！我等向共論如此事，以此事故，集坐講堂。」 ^554c29

世尊復告諸比丘曰：「云何我說修習念身，
分別廣布，得大果報？」 ^555a6

時，諸比丘白世尊曰：「世尊為法本，世尊為法主，
法由世尊，惟願說之，我等聞已，得廣知義。」 ^555a7

佛便告曰：「汝等諦聽，善思念之，我當為汝分別其義。」
時，諸比丘受教而聽。 ^555a9

佛言：「云何比丘修習念身？
比丘者行則知行，住則知住，坐則知坐，
臥則知臥，眠則知眠，寤則知寤，眠寤則知眠寤；
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555a11

「復次，比丘修習念身，比丘者正知出入，
善觀分別，屈伸低仰，儀容庠序，善著僧伽梨及諸衣鉢，
行住坐臥、眠寤語默皆正知之；如是比丘隨其身行便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555a17

「復次，比丘修習念身，比丘者生惡不善念，
以善法念治斷滅止，猶木工師、木工弟子，
彼持墨繩，用拼於木，則以利斧斫治令直。
如是比丘生惡不善念，以善法念治斷滅止。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555a24

「復次，比丘修習念身，比丘者齒齒相著，
舌逼上齶，以心治心，治斷滅止。
猶二力士捉一羸人，處處旋捉，自在打鍛，
如是比丘齒齒相著，舌逼上齶，以心治心，治斷滅止。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555b2

「復次，比丘修習念身，比丘者念入息即知念入息，
念出息即知念出息，入息長即知入息長，
出息長即知出息長，入息短即知入息短，出息短即知出息短。
學一切身息入，學一切身息出，學止身行息入，學止口行息出。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555b10

「復次，比丘修習念身，比丘者，離生喜樂，
漬身潤澤，普遍充滿於此身中，離生喜樂無處不遍。
猶工浴人器盛澡豆，水和成摶，水漬潤澤，普遍充滿無處不周。
如是比丘離生喜樂，漬身潤澤，普遍充滿於此身中，離生喜樂無處不遍。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真，是謂比丘修習念身。 ^555b18

「復次，比丘修習念身，比丘者定生喜樂，
漬身潤澤，普遍充滿於此身中，定生喜樂無處不遍。
猶如山泉，極淨澄清，充滿盈流，四方水來，
無緣得入，即彼泉底，水自涌出，盈流於外，
漬山潤澤，普遍充滿無處不周。
如是比丘定生喜樂，漬身潤澤，普遍充滿於此身中，定生喜樂無處不遍。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555b27

「復次，比丘修習念身，比丘者無喜生樂，
漬身潤澤，普遍充滿於此身中，無喜生樂無處不遍。
猶青蓮華，紅、赤、白蓮，水生水長，在於水底，
根莖華葉，悉漬潤澤，普遍充滿無處不周。
如是比丘無喜生樂，漬身潤澤，普遍充滿於此身中，無喜生樂無處不遍。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555c7

「復次，比丘修習念身，比丘者於此身中，
以清淨心意解遍滿成就遊，於此身中，以清淨心無處不遍。
猶有一人，被七肘衣或八肘衣，從頭至足，於此身體無處不覆。
如是比丘於此身中，以清淨心意解遍滿成就遊，
於此身中，以清淨心無處不遍。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555c17

「復次，比丘修習念身，比丘者念光明想，
善受善持，善意所念，如前後亦然，如後前亦然，
如晝夜亦然，如夜晝亦然，如下上亦然，
如上下亦然，如是不顛倒，心無有纏，修光明心，心終不為闇之所覆。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^555c26

「復次，比丘修習念身，比丘者觀相善受、
善持、善意所念。猶如有人，坐觀臥人，臥觀坐人。
如是比丘觀相善受、善持、善意所念。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556a5

「復次，比丘修習念身，比丘者此身隨住，
隨其好惡，從頭至足，觀見種種不淨充滿，
謂此身中有髮、毛、爪、齒、麁細薄膚、皮、肉、
筋、骨、心、腎、肝、肺、大腸、小腸、脾、#CB00787;、
摶糞、腦及腦根、淚、汗、涕、唾、膿、血、肪、髓、涎、
膽、小便。猶以器盛若干種子，有目之士，
悉見分明，謂稻、粟種、大麥、小麥、大小麻豆、菘菁芥子。
如是比丘此身隨住，隨其好惡，從頭至足，
觀見種種不淨充滿，謂此身中有髮、毛、
爪、齒、麁細薄膚、皮、肉、筋、骨、心、腎、肝、肺、大腸、
小腸、脾、#CB00787;、摶糞、腦及腦根、
淚、汗、涕、唾、膿、血、肪、髓、涎、膽、小便。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556a11

「復次，比丘修習念身，比丘者觀身諸界，
我此身中有地界、水界、火界、風界、空界、識界。
猶如屠兒殺牛，剝皮布於地上，分作六段。
如是比丘觀身諸界，我此身中，地界、水界、
火界、風界、空界、識界。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556a26

「復次，比丘修習念身，比丘者觀彼死屍，
或一、二日，至六、七日，烏鵄所啄，犲狗所食，
火燒埋地，悉腐爛壞，見已自比，今我此身亦復如是，
俱有此法，終不得離。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556b4

「復次，比丘修習念身，比丘者如本見息道骸骨青色，
腐爛食半，骨鎖在地，見已自比，今我此身亦復如是，
俱有此法，終不得離。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556b11

「復次，比丘修習念身，比丘者如本見息道離皮肉血，
唯筋相連，見已自比，今我此身亦復如是，
俱有此法，終不得離。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556b18

「復次，比丘修習念身，比丘者如本見息道骨節解散，
散在諸方，足骨、膊骨、髀骨、臗骨、脊骨、肩骨、
頸骨、髑髏骨，各在異處，見已自比，今我此身亦復如是，
俱有此法，終不得離。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556b24

「復次，比丘修習念身，比丘者如本見息道骨白如螺，
青猶鴿色，赤若血塗，腐壞碎末，見已自比，
今我此身亦復如是，俱有此法，終不得離。
如是比丘隨其身行，便知上如真。
彼若如是在遠離獨住，心無放逸，修行精勤，
斷心諸患而得定心，得定心已，則知上如真。
是謂比丘修習念身。 ^556c2

「若有如是修習念身、如是廣布者，彼諸善法盡在其中，謂道品法也。
若彼有心意解遍滿，猶如大海，彼諸小河盡在海中。
若有如是修習念身、如是廣布者，彼諸善法盡在其中，謂道品法也。 ^556c9

「若有沙門、梵志不正立念身、遊行少心者，
彼為魔波旬伺求其便，必能得也。
所以者何？彼沙門、梵志空無念身故，猶如有瓶，
中空無水，正安著地，若人持水來瀉瓶中，於比丘意云何？
彼瓶如是當受水不？」 ^556c13

比丘答曰：「受也。世尊！
所以者何？彼空無水，正安著地，是故必受。」 ^556c18

「如是若有沙門、梵志不正立念身、遊行少心者，
彼為魔波旬伺求其便，必能得也。
所以者何？彼沙門、梵志空無念身故。
若有沙門、梵志正立念身、遊行無量心者，
彼為魔波旬伺求其便，終不能得。
所以者何？彼沙門、梵志不空有念身故，
猶如有瓶，水滿其中，正安著地，若人持水來瀉瓶中，於比丘意云何？
彼瓶如是復受水不？」 ^556c20

比丘答曰：「不也。世尊！
所以者何？彼瓶水滿，正安著地，是故不受。」 ^556c27

「如是若有沙門、梵志，有正立念身、遊行無量心者，
彼為魔波旬伺求其便，終不能得。
所以者何？彼沙門、梵志不空有念身故。
若有沙門、梵志不正立念身、遊行少心者，
彼為魔波旬伺求其便，必能得也。
所以者何？彼沙門、梵志空無念身故，猶如力士，
以大重石擲淖泥中，於比丘意云何？
泥為受不？」 ^556c29

比丘答曰：「受也。世尊！
所以者何？泥淖石重，是故必受。」 ^557a7

「如是若有沙門、梵志不正立念身、遊行少心者，
彼為魔波旬伺求其便，必能得也。
所以者何？彼沙門、梵志空無念身故。
若有沙門、梵志正立念身、遊行無量心者，
彼為魔波旬伺求其便，終不能得。
所以者何？彼沙門、梵志不空有念身故，
猶如力士，以輕毛毱擲平戶扇，於比丘意云何？
彼為受不？」 ^557a8

比丘答曰：「不也。世尊！
所以者何？毛毱輕闡，戶扇平立，是故不受。」 ^557a15

「如是若有沙門、梵志正立念身、遊行無量心者，
彼為魔波旬伺求其便，終不能得。
所以者何？彼沙門、梵志不空有念身故。
若有沙門、梵志不正立念身、遊行少心者，
彼為魔波旬伺求其便，必能得也。
所以者何？彼沙門、梵志空無念身故，猶人求火，
以槁木為母，以燥鑽鑽，於比丘意云何？
彼人如是，為得火不？」 ^557a17

比丘答曰：「得也。世尊！
所以者何？彼以燥鑽鑽於槁木，是故必得。」 ^557a24

「如是若有沙門、梵志不正立念身、遊行少心者，
彼為魔波旬伺求其便，必能得也。
所以者何？彼沙門、梵志空無念身故。
若有沙門、梵志正立念身、遊行無量心者，
彼為魔波旬伺求其便，終不能得。
所以者何？彼沙門、梵志不空有念身故，
猶人求火，以濕木為母，以濕鑽鑽，於比丘意云何？
彼人如是，為得火不？」 ^557a25

比丘答曰：「不也。世尊！
所以者何？彼以濕鑽鑽於濕木，是故不得。」 ^557b4

「如是若有沙門、梵志正立念身、遊行無量心者，
彼為魔波旬伺求其便，終不能得。
所以者何？彼沙門、梵志不空有念身故。」 ^557b5

「如是修習念身、如是廣布者，當知有十八德。
云何十八？比丘者，能忍飢渴、寒熱、蚊虻、
蠅蚤、風日所逼，惡聲、捶杖亦能忍之，身遇諸疾，
極為苦痛，至命欲絕，諸不可樂，皆能堪耐，
如是修習念身，如是廣布者，是謂第一德。 ^557b8

「復次，比丘堪耐不樂，若生不樂，心終不著，
如是修習念身、如是廣布者，是謂第二德。 ^557b13

「復次，比丘堪耐恐怖，若生恐怖，心終不著，
如是修習念身、如是廣布者，是謂第三德。 ^557b15

「復次，比丘生三惡念：欲念、恚念、害念。
若生三惡念，心終不著，如是修習念身、
如是廣布者，是謂第四、五、六、七德。 ^557b17

「復次，比丘離欲、離惡不善之法，至得第四禪成就遊，
如是修習念身、如是廣布者，是謂第八德。 ^557b20

「復次，比丘三結已盡，得須陀洹，不墮惡法，
定趣正覺，極受七有，天上人間一往來已而得苦際，
如是修習念身、如是廣布者，是謂第九德。 ^557b22

「復次，比丘三結已盡，婬怒癡薄，得一往來天上人間，
一往來已而得苦際，如是修習念身、如是廣布者，是謂第十德。 ^557b25

「復次，比丘五下分結盡，生於彼間，便般涅槃，
得不退法，不還此世，如是修習念身、如是廣布者，是謂第十一德。 ^557b28

「復次，比丘若有息解脫，離色得無色，如其像定身作證成就遊，
而以慧觀知漏、斷漏，如是修習念身、如是廣布者，
是謂第十二、十三、十四、十五、十六、十七德。 ^557c2

「復次，比丘如意足、天耳、他心智、宿命智、
生死智，諸漏已盡，得無漏心解脫、慧解脫，
於現法中自知自覺，自作證成就遊，生已盡，
梵行已立，所作已辦，不更受有，知如真。
如是修習念身、如是廣布者，是謂第十八德。
如是修習念身、如是廣布者，當知有此十八功德。」 ^557c5

佛說如是。彼諸比丘聞佛所說，歡喜奉行。 ^557c11

念身經第十竟〔四千二百二十五字〕
w::  ^557c13

十八德內關六七八并十三至十七者，
應在第五、第十八德內也。
南本結在第四、第十二中，理猶難曉。
jing:: 
###  82 支離彌梨經
（八二）中阿含長壽王品支離彌梨經第十一〔第二小土城誦〕 ^557c14

我聞如是：
一時，佛遊王舍城，在竹林加蘭哆園。 ^557c19

爾時，眾多比丘於中食後少有所為，集坐講堂，
欲斷諍事，謂論此法、律，此佛之教。
彼時，質多羅象子比丘亦在眾中。
於是，質多羅象子比丘，眾多比丘論此法、
律，此佛教時，於其中間競有所說，不待諸比丘說法訖竟，
又不以恭敬、不以善觀問諸上尊長老比丘。 ^557c20

是時，尊者大拘絺羅在彼眾中。
於是，尊者大拘絺羅告質多羅象子比丘曰：「賢者！
當知眾多比丘說此法、律，此佛教時，汝莫於中競有所說，
若諸比丘所說訖已，然後可說。
汝當以恭敬，當以善觀問諸上尊長老比丘，
莫不恭敬，莫不善觀問諸上尊長老比丘。」 ^557c26

爾時，質多羅象子比丘諸親朋友悉在眾中。
於是，質多羅象子比丘諸親朋友語尊者大拘絺羅曰：「賢者大拘絺羅！
汝莫大責數質多羅象子比丘。
所以者何？質多羅象子比丘戒德多聞，
似如懈怠，然不貢高。
賢者大拘絺羅！質多羅象子比丘，諸比丘隨所為時而能佐助。」 ^558a3

於是，尊者大拘絺羅語質多羅象子比丘諸親朋友曰：「諸賢！
不知他心者，不得妄說稱不稱。
所以者何？或有一人在世尊前時，及諸上尊長老梵行可慙可愧、
可愛可敬前，彼便善守善護；若於後時離世尊前，
及離諸上尊長老梵行可慙可愧、可愛可敬前，
彼便數與白衣共會，調笑貢高，種種談譁；
彼數與白衣共會，調笑貢高，種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！猶若如牛，入他田中，守田人捉，或以繩繫，或著欄中。
諸賢！若有作是說，此牛不復入他田中，如是彼為正說耶？」 ^558a9

答曰：「不也。所以者何？
謂彼牛者，為繩所繫，或斷或解，為欄所遮，
或破或跳出，復入他田，如前無異。」 ^558a21

「諸賢！或有一人在世尊前時，及諸上尊長老梵行可慙可愧、
可愛可敬前，彼便善守善護；若於後時離世尊前，
及離諸梵行可慙可愧、可愛可敬前，彼便數與白衣共會，
調笑貢高，種種談譁；彼數與白衣共會，
調笑貢高，種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！是謂有一人。 ^558a24

「復次，諸賢！或有一人逮得初禪，彼得初禪已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！猶大雨時，村間湖池水滿其中，彼若本時所見沙石、
草木、甲蟲、魚鼈、蝦蟆及諸水性，去時來時，
走時住時，後水滿已，盡不復見。
諸賢！若有作是說，彼湖池中終不復見沙石、
草木、甲蟲、魚鼈、蝦蟆及諸水性，去時來時，
走時住時，如是彼為正說耶？」 ^558b2

答曰：「不也。所以者何？
彼湖池水，或象飲馬飲，駱駝、牛、驢、猪、鹿、
水牛飲，或人取用，風吹日炙；彼若本時不見沙石、
草木、甲蟲、魚鼈、蝦蟆及諸水性，去時來時，
走時住時，後水減已，還見如故。」 ^558b14

「如是，賢者！或有一人逮得初禪，彼得初禪已，
便自安住，不復更求未得欲得、不獲欲獲、
不作證欲作證；彼於後時，便數與白衣共會，
調笑貢高，種種談譁；彼數與白衣共會，
調笑貢高，種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！是謂有一人。 ^558b18

「復次，諸賢！或有一人得第二禪，彼得第二禪已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！猶大雨時，四衢道中塵滅作泥。
諸賢！若有作是說，此四衢道泥終不燥，
不復作塵，如是彼為正說耶？」 ^558b24

答曰：「不也。所以者何？
此四衢道，或象行馬行，駱駝、牛、驢、猪、鹿、
水牛及人民行，風吹日炙，彼四衢道泥乾燥已，還復作塵。」 ^558c4

「如是，諸賢！或有一人得第二禪，彼得第二禪已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！是謂有一人。 ^558c7

「復次，諸賢！或有一人得第三禪，彼得第三禪已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！猶山泉湖水，澄清平岸，定不動搖，亦無波浪。
諸賢！若有作是說，彼山泉湖水終不復動，
亦無波浪，如是彼為正說耶？」 ^558c14

答曰：「不也。所以者何？
或於東方大風卒來，吹彼湖水，動涌波浪；
如是南方、西方、北方大風卒來，吹彼湖水，動涌波浪。」 ^558c23

「如是，諸賢！或有一人得第三禪，彼得第三禪已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！是謂有一人。 ^558c25

「復次，諸賢！或有一人得第四禪，彼得第四禪已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！猶如居士、居士子，食微妙食，充足飽滿已，
本欲食者，則不復欲。
諸賢！若有作是說，彼居士、居士子，終不復欲得食，如是彼為正說耶？」 ^559a3

答曰：「不也。所以者何？
彼居士、居士子，過夜飢已，彼若本所不用食者，還復欲得。」 ^559a12

「如是，諸賢！或有一人得第四禪，彼得第四禪已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！是謂有一人。 ^559a14

「復次，諸賢！或有一人得無想心定，彼得無想心定已，
便自安住，不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，心便生欲。
彼心生欲已，便身熱心熱。
彼身心熱已，便捨戒罷道。
諸賢！猶如一無事處，聞支離彌梨蟲聲，
彼無事處，或王或王大臣夜止宿，彼象聲、
馬聲、車聲、步聲、螺聲、鼓聲、細腰鼓聲、妓鼓聲、
舞聲、歌聲、琴聲、飲食聲，彼若本聞支離彌梨蟲聲便不復聞。
諸賢！若有作是說，彼無事處，終不復聞支離彌梨蟲聲，如是彼為正說耶？」 ^559a21

答曰：「不也。所以者何？
彼王及王大臣過夜平旦，各自還歸，彼若聞象聲、
馬聲、車聲、步聲、螺聲、鼓聲、細腰鼓聲、妓鼓聲、
舞聲、歌聲、瑟聲、飲食聲故，不聞支離彌梨蟲聲，
彼既去已，還聞如故。」 ^559b4

「如是。諸賢！得無想心定，得無想心定已，
便自安住、不復更求未得欲得、不獲欲獲、不作證欲作證。
彼於後時，便數與白衣共會，調笑貢高，
種種談譁；彼數與白衣共會，調笑貢高，
種種談譁已，便心生欲。
心生欲已，便身熱心熱。
彼身心熱已，便捨戒罷道。
諸賢！是謂有一人。」 ^559b8

爾時，質多羅象子比丘尋於其後捨戒罷道，
質多羅象子比丘諸親朋友聞質多羅象子比丘捨戒罷道已，
往詣尊者大拘絺羅所，到已，白曰：「尊者大拘絺羅！
為知質多羅象子比丘心，為因餘事知。
所以者何？今質多羅象子比丘已捨戒罷道。」 ^559b15

尊者大拘絺羅告彼親朋友曰：「諸賢！
此事正應爾。所以者何？
以不知如真，不見如真。
所以者何？因不知如真，不見如真故。」 ^559b20

尊者大拘絺羅所說如是。
彼諸比丘聞尊者大拘絺羅所說，歡喜奉行。 ^559b23

支離彌梨經第十一竟〔二千四百四十七字〕
jing:: 
###  83 長老上尊睡眠經
（八三）中阿含長壽王品長老上尊睡眠經第十二〔第二小土城誦〕 ^559b26

我聞如是：
一時，佛遊婆耆瘦，在鼉山怖林鹿野園中。 ^559b29

爾時，尊者大目揵連遊摩竭國，在善知識村中。
於是，尊者大目揵連獨安靜處宴坐思惟而便睡眠。
世尊遙知尊者大目揵連獨安靜處宴坐思惟而便睡眠。
世尊知已，即入如其像定，以如其像定，
猶若力士屈申臂頃，從婆耆瘦鼉山怖林鹿野園中忽沒不現，
往摩竭國善知識村尊者大目揵連前。
於是，世尊從定而寤，告曰：「大目揵連！
汝著睡眠。大目揵連！
汝著睡眠。」 ^559c1

尊者大目揵連白世尊曰：「唯然。
世尊！」
佛復告曰：「大目揵連！
如所相著睡眠，汝莫修彼相，亦莫廣布，如是睡眠便可得滅。
若汝睡眠故不滅者，大目揵連！
當隨本所聞法，隨而受持廣布誦習，如是睡眠便可得滅。
若汝睡眠故不滅者，大目揵連！
當隨本所聞法，隨而受持為他廣說，如是睡眠便可得滅。
若汝睡眠故不滅者，大目揵連！
當隨本所聞法，隨而受持、心念、心思，如是睡眠便可得滅。
若汝睡眠故不滅者，大目揵連！
當以兩手捫摸於耳，如是睡眠便可得滅。 ^559c10

「若汝睡眠故不滅者，大目揵連！
當以冷水澡洗面目及灑身體，如是睡眠便可得滅。
若汝睡眠故不滅者，大目揵連！
當從室出，外觀四方，瞻視星宿，如是睡眠便可得滅。
若汝睡眠故不滅者，大目揵連！
當從室出，而至屋頭，露地經行，守護諸根，
心安在內，於後前想，如是睡眠便可得滅。
若汝睡眠故不滅者，大目揵連！
當捨經行道，至經行道頭，敷尼師檀，結跏趺坐，如是睡眠便可得滅。
若汝睡眠故不滅者，大目揵連！
當還入室，四疊優多羅僧以敷床上，襞僧伽梨作枕，
右脇而臥，足足相累，心作明想，立正念正智，常欲起想。 ^559c21

「大目揵連！莫計床樂眠臥安快，莫貪財利，莫著名譽。
所以者何？我說一切法不可與會，亦說與會。
大目揵連！我說何法不可與會？
大目揵連！若道俗法共合會者，我說此法不可與會。
大目揵連！若道俗法共合會者，便多有所說，
若多有所說者，則便有調，若有調者，便心不息。
大目揵連！若心不息者，便心離定。
大目揵連！是故我說不可與會。
大目揵連！我說何法可與共會？
大目揵連！彼無事處，我說此法可與共會，
山林樹下空安靜處，高巖石室寂無音聲，
遠離，無惡，無有人民，隨順宴坐。
大目揵連！我說此法可與共會。 ^560a4

「大目揵連！汝若入村行乞食者，當以厭利，
厭供養、恭敬，汝若於利、供養、恭敬心作厭已，便入村乞食。
大目揵連！莫以高大意入村乞食。
所以者何？諸長者家有如是事，比丘來乞食，
令長者不作意，比丘便作是念：『誰壞我長者家？
所以者何？我入長者家，長者不作意。』
因是生憂，因憂生調，因調生心不息，因心不息，心便離定。
大目揵連！汝說法時莫以諍說，若諍說者，
便多有所說，因多說故，則便生調，因生調故，
便心不息，因心不息故，便心離定。
大目揵連！汝說法時莫強，說法如師子。
大目揵連！汝說法時，下意說法，捨力、滅力、
破壞於力，當以不強，說法如師子。
大目揵連！當學如是。」 ^560a16

爾時，尊者大目揵連即從坐起，偏袒著衣，
叉手向佛，白曰：「世尊！
云何比丘得至究竟，究竟白淨、究竟梵行、究竟梵行訖？」 ^560b1

世尊告曰：「大目揵連！
比丘若覺樂、覺苦、覺不苦不樂者，彼此覺觀無常、
觀興衰、觀斷、觀無欲、觀滅、觀捨。
彼此覺觀無常、觀興衰、觀斷、觀無欲、觀滅、
觀捨已，不受此世；因不受世已，便不疲勞；
因不疲勞已，便般涅槃，生已盡，梵行已立，
所作已辦，不更受有，知如真。
大目揵連！如是比丘得至究竟，究竟白淨、
究竟梵行、究竟梵行訖。」 ^560b4

佛說如是。尊者大目揵連聞佛所說，歡喜奉行。 ^560b12

長老上尊睡眠經第十二竟〔千一百三十七字〕
中阿含經卷第二十〔七千八百九字〕
 ^560b14
