
pin:: 增壹阿含經卷第二十四
translator:: 東晉罽賓三藏瞿曇僧伽提婆譯

#  32 善聚品
善聚品第三十二
jing:: 
## 1
（一）
聞如是：
一時，佛在舍衛國祇樹給孤獨園。 ^673c20

爾時，世尊告諸比丘：「我今當說善聚，汝等善思念之。」 ^673c21

諸比丘對曰：「如是。
世尊！」諸比丘從佛受教。 ^673c22

世尊告曰：「彼云何名為善聚？
所謂五根是也。云何為五？
所謂信根、精進根、念根、定根、慧根。
是謂，比丘！有此五根。
若有比丘修行五根者，便成須陀洹，得不退轉法，
必成至道；轉進其行成斯陀含，而來此世盡其苦際；
轉進其道成阿那含，不復來此世，即復取般涅槃；
轉進其行，有漏盡，成無漏，心解脫、智慧解脫，
自身作證而自遊戲：生死已盡，梵行已立，
所作已辦，更不復受胎，如實知之。 ^673c23

「言善聚者，即五根是也。
所以然者，此最大聚，眾聚中妙。
若不行此法者，則不成須陀洹、斯陀含、
阿那含、阿羅漢、辟支佛，及如來、至真、等正覺也。
若得此五根者，便有四果、三乘之道。
言善聚者，此五根為上。
是故，諸比丘！當求方便，行此五根。
如是，諸比丘！當作是學。」 ^674a3

爾時，諸比丘聞佛所說，歡喜奉行。
jing:: 
##  2
（二） ^674a9

聞如是：
一時，佛在舍衛國祇樹給孤獨園。 ^674a11

爾時，世尊告諸比丘：「我今當說不善之聚，汝等當善思念之。」 ^674a12

諸比丘對曰：「如是。
世尊！」爾時，諸比丘從佛受教。 ^674a13

世尊告曰：「彼云何名為不善聚？
所謂五蓋。云何為五？
貪欲蓋、瞋恚蓋、睡眠蓋、調戲蓋、疑蓋，是謂名為五蓋。
欲知不善聚者，此名為五蓋。
所以然者，比丘當知，若有此五蓋，便有畜生、
餓鬼、地獄之分，諸不善法皆由此起。
是故，諸比丘！當求方便，滅貪欲蓋、瞋恚蓋、
睡眠蓋、調戲蓋、疑蓋。
如是，諸比丘！當作是學。」 ^674a14

爾時，諸比丘聞佛所說，歡喜奉行。
jing:: 
##  3
（三） ^674a21

聞如是：
一時，佛在舍衛國祇樹給孤獨園。 ^674a23

爾時，世尊告諸比丘：「承事禮佛有五事功德。
云何為五？一者端正，二者好聲，三者多財饒寶，
四者生長者家，五者身壞命終，生善處天上。
所以然者，如來無與等也。
如來有信、有戒、有聞、有慧、有善色成就，是故成就五功德。 ^674a24

「復以何因緣禮佛而得端正？
以見佛形像已，發歡喜心，以此因緣而得端正。
復以何因緣得好音聲？
以見如來形像已，三自稱號：南無如來、
至真、等正覺，以此因緣得好音聲。
復以何因緣多財饒寶？
緣彼見如來而作大施，散華、然燈，及餘所施之物，以此因緣獲大財寶。
復以何因緣生長者家？
若見如來形已，心無染著，右膝著地，長跪叉手，
至心禮佛，以此因緣生長者家。
復以何因緣，身壞命終，生善處天上？
諸佛世尊常法，諸有眾生，以五事因緣禮如來者，便生善處天上。
是謂，比丘！有此五因緣禮佛功德。
是故，諸比丘！若有善男子、善女人欲禮佛者，
當求方便，成此五功德。
如是，諸比丘！當作是學。」 ^674a29

爾時，諸比丘聞佛所說，歡喜奉行。
jing:: 
##  4
（四） ^674b14

聞如是：
一時，佛在舍衛國祇樹給孤獨園。 ^674b16

爾時，世尊告諸比丘：「猶如屋舍有兩門相對，
有人在中住，復有人在上住，觀其下出入行來皆悉知見。
我亦如是。以天眼觀眾生之類，生者、終者，
善趣、惡趣，善色、惡色，若好、若醜，隨行所種，皆悉知之。 ^674b17

「若復有眾生，身行善，口行善，意行善，不誹謗賢聖，
行正見法與等見相應，身壞命終，生善處天上，是謂名眾生行善。
若復有眾生，行此善法不造惡行，身壞命終，來生人中。
若復有眾生，身、口、意行惡，造不善行，命終之後，生餓鬼中。
或復有眾生，身、口、意行惡，誹謗賢聖與邪見相應，
命終之後，生畜生中。
或復有眾生，身、口、意行惡，造不善行，誹謗賢聖，
命終之後，生地獄中。 ^674b21

「是時，獄卒將此罪人示閻羅王，並作是說：
『大王當知，此人前世身意行惡，作諸惡行已，生此地獄中。
大王！當觀此人以何罪治？』
是時，閻羅王漸與彼人私問其罪，告彼人曰：
『云何，男子！汝本前世為人身時，不見人有生者得作人身，
處胎之時極為困厄，痛實難處，及其長大，
將養乳哺，沐浴身體耶？』
是時，罪人報曰：『實見，大王！』
閻羅王曰：『云何，男子！
汝自不知生法之要行耶？
身、口、意法修諸善趣。』
罪人報曰：『如是，大王！
如大王教。但為愚惑，不別善行。』
閻羅王曰：『如卿所說，其事不異，亦復知卿不作身、
口、意行，但為今日，當究汝放逸罪行。
非父母為，亦非國王、大臣之所為也，本自作罪，今自受報。』 ^674c1

「是時，閻羅王先問其罪，却勅治之。
次復，第二天使問彼人曰：『汝本為人時，
不見老人形體極劣，行步苦竭，衣裳垢坌，
進止戰掉，氣息呻吟，無復少壯之心。』
是時，罪人報曰：『如是，大王！
我已見之。』閻羅王報曰：『汝當自知：「我今亦有此形老之法，
為老所厭，當修其善行。」』
罪人報曰：『如是，大王！
爾時，實不信之。』閻羅王報曰：『我實知之，
汝不作身、口、意行，今當治汝罪，使後不犯。
汝所作惡，非父母為，亦非國王、大臣、人民所造，
汝今自造其罪，當自受報。』 ^674c15

「是時，閻羅王以此第二天使約勅已，復以第三天使告彼人曰：
『汝前身作人時，不見有病人乎？
臥在屎尿之上，不能自起居。』
罪人報曰：『如是。大王！
我實見之。』閻羅王曰：『云何，男子！
汝不自知：「我亦當有此病，不免此患？」』
罪人報曰：『實爾，大王！
我實不見之。』閻羅王曰：『我亦知之，愚惑不解，
我今當處汝罪，使後不犯此之罪行。
非父、非母為，亦非國王、大臣之所造作。』 ^674c26

「是時，閻羅王以此教勅已，復以第四天使告彼人曰：
『云何，男子，身如枯木，風去火歇而無情想，五親圍遶而號哭？』
罪人報曰：『如是。大王！
我已見之。』閻羅王曰：『汝何故不作是念：「我亦當不免此死。」』
罪人報曰：『實爾，大王！
我實不覺。』閻羅王曰：『我亦信汝不覺此法，今當治汝使後不犯。
此不善之罪，非父、非母為，亦非國王、大臣、
人民所造，汝本自作，今自受罪。』 ^675a5

「是時，閻羅王復以第五天使告彼人曰：
『汝本為人時，不見有賊穿牆破舍，取他財寶，
或以火燒，或道路隱藏。
設當為國王所擒得者，或截手足，或取殺之，
或閉著牢獄，或反縛詣市，或使負沙石，
或取倒懸，或攢箭射，或以融銅而灌其身，
或以火炙，或剝其皮還使食之，或開其腹以草擆之，
或以湯中煮之，或以刀斫輪轢其頭，或以象脚蹈殺，或著標頭乃至於死？』
罪人報曰：『我實見之。』
閻羅王曰：『汝何故私盜他物？
情知有事，何為犯之？』
『如是，大王！我實愚惑。』
閻羅王曰：『我亦信汝所言，今當治汝罪，使後不犯。
此之罪者，非父母為，亦非國王、大臣、人民所為，
自作其罪，還自受報。』 ^675a14

「是時，閻羅王以問罪已，便勅獄卒：『速將此人往著獄中！』
是時，獄卒受王教令，將此罪人往著獄中。
地獄左側極為火然，鐵城、鐵廓，地亦鐵作；
有四城門極為臭處，如似屎尿所見染污，
刀山、劍樹圍遶四面，復以鐵疏籠而覆其上。」 ^675a28

爾時，世尊便說此偈：
　　「四壁四城門，廣長實為牢，
　　鐵籠之所覆，求出無有期。
　　彼時鐵地上，火然極為熾，
　　壁方百由旬，洞然一種色。
　　中央有四柱，覩之實恐畏，
　　及其劍樹上，鐵 #CB02597;烏所止。
　　臭處實難居，覩之衣毛竪，
　　種種之畏器，隔子有十六。 ^675b4

「比丘當知，是時，獄卒以若干苦痛 #CB02689;打此人。
若彼罪人舉脚著獄中時，血肉斯盡，唯有骨在。
是時，獄卒將此罪人，復以利斧斫其形體，
苦痛難計，求死不得。
要當罪滅之後，爾乃得脫；彼於人間所作罪業，
要使除盡，後乃得出。 ^675b14

「是時，彼獄卒將此罪人，緣刀劍樹，或上或下。
是時，罪人以在樹上，便為此鐵 #CB02597;烏所食，
或啄其頭，取腦食之；或取手脚，打骨取髓。
然罪未畢，若罪畢者，然後乃出。 ^675b19

「是時，獄卒取彼罪人使抱熱銅柱坐。
前世時，喜婬泆故，故致此罪；為罪所追，終不得脫。
是時，獄卒從脚跟拔筋，乃至項中而前挽之；
或使車載，或進、或退不得自在，其中受苦不可稱計。
要當使罪滅，然後乃出。 ^675b23

「是時，獄卒取彼罪人，著火山上驅使上下。
是時，極為爛盡，然後乃出。
是時，罪人由此因緣求死不得，要當使罪除盡，然後乃出。 ^675b28

「是時，獄卒復取罪人，拔其舌擲著背後，
於中受苦不可稱計，求死不得。
是時，獄卒復取罪人著刀山上，或斷其脚，
或斷其頭，或斷其手。
要當使罪滅，然後乃出。 ^675c2

「是時，獄卒復以熱大鐵葉覆罪人身，如生時著衣，
當時苦痛毒為難處，皆由貪欲之故，故致斯罪。
是時，獄卒復使罪人，五種作役，驅令偃臥，
取其鐵釘釘其手足，復以一釘而釘其心，
於中受斯苦痛，實不可言。
要當使罪滅，然後乃出。 ^675c6

「是時，獄卒復取罪人，顛倒其身，舉著鑊中。
時，身至下皆悉爛盡。
若還至上亦復爛盡。
若至四邊亦復爛盡，酸楚毒痛不可稱計，
現亦爛，不現亦爛，猶如大釜而煮小豆，或上或下。
今此罪人亦復如是，現亦爛，不現亦爛，
於中受苦不可稱計，要當受罪畢，然後乃出。 ^675c11

「比丘當知，或復有時彼地獄中，經歷數年，東門乃開。
是時，罪人復往趣門，門自然閉。
是時，彼人皆悉倒地，於中受苦不可具稱。
或時，各各自稱怨債：『我由汝等，不得出門。』」 ^675c18

爾時，世尊便說此偈：
　　「愚者常喜悅，亦如光音天，
　　智者常懷憂，如似獄中囚。 ^675c22

「是時，大地獄中經歷百千萬歲，北門復開。
是時，罪人復向北門，門便復閉，要當使罪滅，然後乃出。
是時，彼罪人復經數百萬歲，乃復得出，
人中所作罪，要當使畢。
是時，獄卒復取罪人，以鐵斧斫罪人身，
經爾許之罪，使令更之。
要當使罪苦畢盡，然後乃出。 ^675c25

「比丘當知，或復有時彼東門復更一開。
是時，彼眾生復詣東門，門復自閉而不得出；
設復得出，外復有大山，而往趣之，彼入山中，
為兩山所壓猶如壓麻油，於中受苦不可稱計。
要當苦盡，然後乃出。
爾時，彼罪人轉得前進，復值熱灰地獄，
縱廣數千萬由旬，於中受苦不可稱計。
要當畢其罪原，然後乃出。
轉復前進，次有刀刺地獄。
是時，罪人復入此刀刺地獄中，便有大風起，
壞此罪人身體筋骨，於中受苦不可稱計。
要當罪滅，然後乃出。 ^676a2

「次復，有大熱灰地獄。
是時，罪人復入此大熱灰地獄中，形體融爛，受苦無量。
要當使罪滅，然後乃出。
是時，罪人雖得出此熱灰地獄，復值刀劍地獄，縱廣數千萬里。
是時，罪人入此刀劍地獄中，於中受苦不可稱計，
要當使罪滅，然後乃出。 ^676a12

「次復，有沸屎地獄，中有細虫，入骨徹髓食此人，
雖得出此地獄，前值獄卒。
是時，獄卒問罪人曰：『卿等欲何所至？
為從何來？』罪人報曰：『我等不知所從來處，亦復不知當何所至。
但我等今日極為飢困，意欲須食。』
獄卒報曰：『我等當相供給。』
是時，獄卒取罪人仰臥，取大熱鐵丸，使罪人吞之，然罪人受苦不可稱計。
是時，熱鐵丸從口下過，腸胃爛盡，受苦難量。
要當使罪滅，然後乃出。 ^676a18

「然彼罪人不堪受此苦痛，還復入熱屎地獄、
刀劍地獄、大熱灰地獄，還來經爾許地獄。
是時，彼眾生不堪受苦，還迴頭至熱屎地獄中。
是時，獄卒語彼眾生曰：『卿等欲何所至？
為從何來？』罪人報曰：『我等不能自知為從何所來，今復不知當何所至。』
獄卒問曰：『今須何物？』
罪人報曰：『我等極渴，欲須水飲。』
是時，獄卒取罪人仰臥，融銅灌口，使令下過，
於中受罪不可具計，要當使罪滅，然後乃出。
是時，彼人不堪受此苦，還入沸屎地獄、
劍樹地獄、熱灰地獄，還入大地獄中。 ^676a27

「比丘當知，爾時，罪人苦痛，難可稱計，設彼罪人眼見色者，
心不愛樂，設復聞聲、嗅香、知味、身更細滑、
意知法，皆起瞋恚。
所以然者，由本不作善行之報，恒作惡業，故致斯罪。 ^676b9

「是時，閻羅王勅彼罪人曰：『卿等不得善利，
昔在人中受人中福，身、口、意行不與相應，
亦不惠施、仁愛、利人、等利，以是之故，今受此苦。
此之惡行，非父母為，亦非國王、大臣之所為也。
諸有眾生身、口、意清淨，無有沾污，如似光音天；
諸有眾生作諸惡行，如似地獄中。
卿等身、口、意不淨，故致斯罪。』
比丘當知，閻羅王便作是說：『我當何日脫此苦難，於人中生？
已得人身，便得出家，剃除鬚髮，著三法衣，出家學道。』
閻羅王尚作是念，何況汝等今得人身，得作沙門！
是故，諸比丘！常當念行身、口、意行，無令有缺；
當滅五結，修行五根。
如是，諸比丘！當作是學。」 ^676b13

爾時，諸比丘聞佛所說，歡喜奉行。
jing:: 
##  5
（五） ^676b26

聞如是：
一時，佛在舍衛國東苑鹿母園中，與大比丘眾五百人俱。 ^676b28

是時，世尊七月十五日於露野地敷座，
比丘僧前後圍遶，佛告阿難曰：「汝今於露地速擊揵椎。
所以然者，今七月十五日是受歲之日。」 ^676b29

是時，尊者阿難右膝著地，長跪叉手，便說此偈：
　　「淨眼無與等，無事而不練，
　　智慧無染著，何等名受歲？」 ^676c3

爾時，世尊復以偈報阿難曰：
　　「受歲三業淨，身口意所作，
　　兩兩比丘對，自陳所作短。
　　還自稱名字，今日眾受歲，
　　我亦淨意受，唯願原其過。」 ^676c7

爾時，阿難復以偈問其義曰：
　　「過去恒沙佛，辟支及聲聞，
　　盡是諸佛法？　獨是釋迦文？」 ^676c12

爾時，佛復以偈報阿難曰：
　　「恒沙過去佛，弟子清淨心，
　　皆是諸佛法，非今釋迦文。
　　辟支無此法，無歲無弟子，
　　獨逝無伴侶，不與他說法。
　　當來佛世尊，恒沙不可計，
　　彼亦受此歲，如今瞿曇法。」 ^676c15

是時，尊者阿難聞此語已，歡喜踊躍，不能自勝，
即昇講堂，手執揵椎，並作是說：「我今擊此如來信鼓，
諸有如來弟子眾者，盡當普集。」 ^676c22

爾時，復說此偈：
　　「降伏魔力怨，除結無有餘，
　　露地擊揵椎，比丘聞當集。
　　諸欲聞法人，度流生死海，
　　聞此妙響音，盡當運集此。」 ^676c25

爾時，尊者阿難已擊揵椎，至世尊所，頭面禮足，
在一面住，白世尊言：「今正是時，唯願世尊何所勅使。」 ^677a1

是時，世尊告阿難曰：「汝隨次坐，如來自當知時。」
是時，世尊坐于草座告諸比丘：「汝等盡當坐于草座。」 ^677a3

諸比丘對曰：「如是。
世尊！」時，諸比丘各坐草座。 ^677a5

是時，世尊默然觀諸比丘已，便勅諸比丘：「我今欲受歲。
我無過咎於眾人乎？
又不犯身、口、意？」如來說此語已，諸比丘默然不對。
是時，復再三告諸比丘：「我今欲受歲。
然我無過於眾人乎？」 ^677a6

是時，尊者舍利弗即從坐起，長跪叉手，
白世尊言：「諸比丘眾觀察如來，無身、口、意過。
所以然者，世尊今日不度者度，不脫者脫，
不般涅槃者令般涅槃，無救者為作救護，
盲者作眼目，為病者作大醫王，三界獨尊無能及者，
最尊、最上，未起道意者使發道意，眾人未寤尊令寤之，
未聞法者使令聞之，為迷者作徑路，恒以正法；
以此事緣，如來無咎於眾人，亦無身、口、意過。」 ^677a11

是時，舍利弗白世尊言：「我今向如來自陳，然無咎於如來及比丘僧乎？」 ^677a20

世尊告曰：「汝今，舍利弗！
都無身、口、意所作非行。
所以然者，汝今智慧無能及者，種種智慧、
無量智慧、無邊之智、無與等智、疾智、捷智、
甚深之智、平等之智，少欲知足，樂靜之處，
多諸方便，念不錯亂，總持三昧，根原具足：
戒成就、三昧成就、智慧成就、解脫成就、
解脫見慧成就，勇悍能忍，所說無惡，不為非法，
心性庠序，不行卒暴。
猶如轉輪聖王最大太子，當紹王位，轉於法輪。
舍利弗亦如是，轉於無上法輪，諸天、世人及龍、
鬼、魔、若魔天，本所不轉，汝今所說，常如法義，未曾違理。」 ^677a21

是時，舍利弗白佛言：「此五百比丘盡當受歲。
此五百人盡無咎於如來乎？」 ^677b3

世尊告曰：「亦不責此五百比丘身、口、意行。
所以然者，此舍利弗大眾之中極為清淨，
無有瑕穢，今此眾中最小下坐，得須陀洹道，
必當上及不退轉法；以是之故，我不怨責此眾。」 ^677b5

爾時，多耆奢在此眾中即從坐起，前至世尊所，
頭面禮足，白世尊言：「我今堪任欲有所論。」 ^677b9

世尊告曰：「欲有所說，今正是時。」 ^677b11

多耆奢即於佛前歎佛及比丘僧，而說此偈：
　　「十五清淨日，五百比丘集，
　　諸結縛悉解，無愛更不生。
　　轉輪大聖王，群臣所圍遶，
　　普遍諸世界，天上及世間。
　　大將人中尊，為人作導師，
　　弟子樂徒從，三達六通徹。
　　皆是真佛子，無有塵垢者，
　　能斷欲愛刺，今日自歸命。」 ^677b12

爾時，世尊可多耆奢所說。
是時，多耆奢作是念：「如來今日可我所說。」
歡喜踊躍，不能自勝，即從坐起，禮佛却退，還就本位。 ^677b22

爾時，世尊告諸比丘：「我聲聞中第一造偈弟子，所謂多耆奢比丘是。
所說無疑難，亦是多耆奢比丘是也。」 ^677b24

爾時，諸比丘聞佛所說，歡喜奉行。
jing:: 
##  6
（六） ^677b27

聞如是：
一時，佛在羅閱城迦蘭陀竹園所，與大比丘眾五百人俱。 ^677b28

爾時，三十三天有一天子，身形有五死瑞應。
云何為五？一者華冠自萎，二者衣裳垢坋，
三者腋下流汗，四者不樂本位，五者玉女違叛。
爾時，彼天子愁憂苦惱，搥胸歎息。
時，釋提桓因聞此天子愁憂苦惱，搥胸歎息，
便勅一天子：「此何等音聲，乃徹此間？」 ^677b29

彼天子報言：「天子當知，今有一天子，命將欲終，
有五死瑞應：一者華冠自萎，二者衣裳垢坋，
三者腋下流汗，四者不樂本位，五者玉女違叛。」 ^677c6

爾時，釋提桓因往至彼欲終天子所，語彼天子言：
「汝今何故愁憂苦惱，乃至於斯？」 ^677c9

天子報言：「尊者因提，那得不愁憂苦惱，
命將欲終，有五死怪，華萎，衣裳垢膩，腋下流汗，
不樂本處，玉女違叛，今此七寶宮殿悉當忘失，
及五百玉女亦當星散，我所食甘露者今無氣味。」 ^677c11

是時，釋提桓因語彼天子言：「汝豈不聞如來說偈乎？
　　「一切行無常，生者必有死，
　　不生則不死，此滅為最樂。 ^677c16

「汝今何故愁憂乃至於斯，一切行無常之物，
欲使有常者，此事不然。」 ^677c20

天子報言：「云何，天帝！
我那得不愁憂，我今天身清淨無瑕穢，
光喻日月，靡所不照；捨此身已，當生羅閱城中猪腹中生，
生恒食屎，死時為刀所割。」 ^677c21

是時，釋提桓因語彼天子言：「汝今可自歸佛、
法、眾，若當爾時，便不墮三惡趣。」 ^677c25

是時，天子報言：「豈當以歸三尊，不墮三惡趣乎？」 ^677c27

釋提桓因曰：「如是，天子！
其有自歸三尊者，終不墮三惡趣也。
如來亦說此偈：
　　「『諸有自歸佛，不墮三惡趣，
　　盡漏處天人，便當至涅槃。』」 ^677c28

爾時，彼天問釋提桓因：「今如來竟為所在？」 ^678a3

釋提桓因曰：「今如來在摩竭國羅閱城中，
迦蘭陀竹園所，與大比丘眾五百人俱。」 ^678a4

天子報言：「我今無有此力，可得至彼覲省如來。」 ^678a5

釋提桓因報言：「天子當知，右膝著地，長跪叉手，
向下方界，而作是說：『唯願世尊善觀察之，
今在垂窮之地，願矜愍之！
今自歸三尊，如來無所著。』」 ^678a7

是時，彼天子隨釋提桓因言，即便長跪向下方，
自稱姓名，自歸佛、法、眾，盡其形壽為真佛子，非用天子。
如是，至三說此語已，不復處猪胎，乃當更生長者家。 ^678a10

是時，彼天見此緣已，即向釋提桓因而說此偈：
　　「善緣非惡緣，為法非為財，
　　導引以正道，此者尊所歎。
　　蒙尊不墮惡，猪胎甚難因，
　　自察生長者，因彼當見佛。」 ^678a14

是時，天子隨時壽長短，生羅閱城中大長者家。
是時，長者婦自知有娠，十月欲滿，生一男兒，
端正無雙，世之希有。
是時，釋提桓因以知此兒向十歲，數數往告：
「汝可憶本所作緣本，自言：『我當因彼見佛。』
今正是時，可見世尊；若不往者，後必有悔。」 ^678a20

是時，尊者舍利弗到時，著衣持鉢，入羅閱城乞食，
漸漸往至彼長者家，在門外靜然而住。 ^678a25

爾時，長者子見舍利弗著衣持鉢，容貌殊特，
見已，便往至舍利弗前，而作是說：「汝今是誰？
為誰弟子？為行何法？」 ^678a27

舍利弗言：「我師出釋種，於中出家學道，
師名如來、至真、等正覺，恒從彼受法。」 ^678b1

是時，小兒即向舍利弗，而說此偈：
　　「尊今靜然立，持鉢容貌整，
　　今欲求何等？　與誰在此住？」 ^678b3

是時，舍利弗復以偈報曰：
　　「我今不求財，非食非服飾，
　　故來為汝故，善察聽我語。
　　憶汝本所說，天上言誓時，
　　人中當見佛，故來相告耳。
　　諸佛出興難，說法亦復然，
　　人身不可獲，亦如優曇花。
　　汝今隨我來，俱覲如來容，
　　必當為汝說，至要之善趣。」 ^678b6

是時，長者子聞舍利弗語已，即往至父母所，
頭面禮足，在一面立。
是時，長者子白父母言：「唯願聽許，至世尊所，
承事禮敬，問訊康強。」 ^678b15

父母報曰：「今正是時。」
長者子即集香花及好白 #CB00626;，
共尊者舍利弗，相隨往至世尊所，頭面禮足，在一面住。 ^678b18

爾時，舍利弗白世尊言：「此長者子居此羅閱城中，
不識三尊，唯願世尊善與說法，令得度脫。」 ^678b20

是時，長者子遙見世尊威容端正，諸根寂靜，
有三十二相、八十種好，莊嚴其身，亦如須彌山王，
面如日月，視之無厭。
前進禮足，在一面住。
爾時，長者子即以香華散如來上，復以新白 #CB00626;奉上如來，
頭面禮足，在一面住。 ^678b22

是時，世尊漸與說法，所謂論者：施論、戒論、
生天之論，欲不淨，漏為是大患，出家為要。
是時，世尊以知小兒心開意解，諸佛世尊常所說法：
苦、習、盡、道，是時世尊盡與彼長者子說。 ^678b27

是時，長者子即於坐上，諸塵垢盡，得法眼淨，無復瑕穢。
是時，長者子即從坐起，頭面禮足，白世尊言：
「唯願世尊聽使出家，得作沙門。」 ^678c2

世尊告曰：「夫為道者，不辭父母，不得作沙門。」 ^678c6

是時，長者子白世尊言：「要當使父母聽許。」 ^678c7

世尊告曰：「今正是時。」
爾時，長者子即從坐起，頭面禮足，便退而去。
還至所在，白父母言：「唯願聽許，得作沙門。」 ^678c8

父母報言：「我等今日唯有一子，然家中生業饒財多寶，
行沙門法，甚為不易。」 ^678c10

長者子報言：「如來出世，億劫乃有，甚不可遇，時時乃出耳。
亦如優曇鉢華時時乃有耳。
如來亦復如是，億劫乃出耳。」 ^678c12

是時，長者子父母各共嘆息而作是言：
「今正是時，隨汝所宜。」 ^678c15

是時，長者子頭面禮足，便辭而去。
往至世尊所，頭面禮足，在一面立。
爾時，彼長者子白世尊言：「父母見聽，唯願世尊聽使作道。」 ^678c16

爾時，世尊告舍利弗：「汝今度此長者子使作沙門。」 ^678c19

舍利弗對曰：「如是。
世尊！」爾時，舍利弗從佛受教。
度作沙彌，日日教誨。 ^678c20

是時，彼沙彌在閑靜處而自剋修，所以族姓子出家學道，
剃除鬚髮，修無上梵行者，欲得離苦。
是時，沙彌即成阿羅漢，往至世尊所，頭面禮足，
白世尊言：「我今已見佛聞法，都無有疑。」 ^678c22

世尊告曰：「汝今云何見佛聞法而無狐疑？」 ^678c26

沙彌白佛言：「色者無常，無常者即是苦，
苦者是無我，無我者即是空，空者非有、
非不有，亦復無我。
如是智者所覺知；痛、想、行、識無常，無常者是苦，
苦者無我，無我者是空，空者非有、非不有，
此智者所覺知，此盛陰無常、苦、空、無我、
非有，多諸苦惱，不可療治，恒臭處，不可久保，
悉觀無有我，今日觀察此法，便為見如來已。」 ^678c27

世尊告曰：「善哉！善哉！
沙彌！即聽汝為大沙門。」 ^679a6

爾時，彼沙彌聞佛所說，歡喜奉行。
jing:: 
##  7
（七） ^679a7

聞如是：
一時，尊者那羅陀在波羅梨國長者竹林中。 ^679a8

爾時，文茶王第一夫人而取命終，王甚愛敬，念未曾去懷。
是時，有一人至王所，而白王言：「大王當知，第一夫人今已命終。」 ^679a9

是時，王聞夫人無常，即懷愁憂，告來人曰：
「汝速輿夫人死屍，著麻油中，使我見之。」 ^679a12

是時，彼人受王教命，即往持夫人身，著麻油中。 ^679a14

爾時，王聞夫人逝喪，極懷愁惱，不食不飲，
復不持法，不理王事。 ^679a15

是時，左右有一人名曰善念，恒與大王執劍，
白大王曰：「大王當知，此國界中有沙門，
名那羅陀，得阿羅漢，有大神足，博識多知，
無事不練，辯才勇慧，語常含笑。
願王當往至彼，聽其說法。
若王聞法，無復愁憂苦惱。」 ^679a17

王報之曰：「善哉！善哉！
善說此語。汝今，善念！
先往語彼沙門。所以然者，夫轉輪聖王欲有所至，
先當遣人，不先遣信而至者，此事不然。」 ^679a22

時，善念報曰：「如大王教。」
即受王教，往至長者竹園中，至那羅陀所，
頭面禮足，在一面立。 ^679a25

爾時，善念白尊者那羅陀言：「尊當知之，
大王夫人今已命終，緣此苦惱，不食不飲，
亦復不治王法、國事，今欲來覲省尊顏，
唯願善與說法，使王無復愁苦。」 ^679a27

那羅陀報言：「欲來者，今正是時。」 ^679b1

是時，善念已聞教令，即頭面禮足，便退而去。
往至王所，而白王言：「已語沙門！
王宜知之。」 ^679b2

是時，即勅善念：「汝速嚴駕寶羽之車，吾今欲往與沙門相見。」 ^679b4

是時，善念即嚴駕寶羽之車，前白王言：
「嚴駕已辦，王知是時。」 ^679b6

是時，王乘寶羽之車，出城詣那羅陀所，步入長者竹園中。
夫人王法，除五威容，捨著一面，至那羅陀所，
頭面禮足，在一面坐。 ^679b7

是時，那羅陀告王曰：「大王當知，夢幻之法起於愁憂，
泡沫之法及以雪揣而起愁憂，亦復不可以華法之想起於愁憂。
所以然者，今有五事最不可得，是如來之所說也。
云何為五？夫物應盡，欲使不盡者，此不可得；
夫物應滅，欲使不滅者，此不可得；夫老之法，
欲使不老者，此不可得；復次，病法，欲使不病者，
此不可得；復次，死法，欲使不死者，此不可得。
是謂，大王！此有五事最不可得，是如來之所說。」 ^679b10

爾時，那羅陀便說此偈：
　　「不以愁憂惱，而獲其福祐，
　　設有懷愁憂，外境得其便。
　　若使有智者，終不思惟是，
　　外敵便有愁，而不得其便。
　　威儀禮節具，好施無悋心，
　　當求此方便，使獲其大利。
　　設使不可得，我及彼眾人，
　　無愁便無患，行報知如何。 ^679b20

「又大王當知，應失之物便失之，已失便愁、
憂、苦、惱，痛不可言。
我所愛者今日已失，是謂失物便失之，
於中起愁、憂、苦、惱，痛不可言。
是謂，大王！第一愁刺，染著心意，凡夫之人有此法，
不知生、老、病、死之所來處。 ^679b29

「又復聞賢聖弟子所應失物便失之，是時彼人不起愁、
憂、苦、惱，當作是學：我今所失非獨一已，
餘人亦有此法；設我於中起愁憂者，此非其宜，
或能使親族起愁憂，怨家歡喜，食不消化，
即當成病，身體煩熱，由此緣本，便致命終。
爾時，便能除去憂畏之刺，便脫生、老、病、
死，無復災患苦惱之法。 ^679c4

「復次，大王！應滅之物便滅之，已滅便愁、
憂、苦、惱，痛不可言。
我所愛者今日已滅，是謂滅物便滅之，
於中起愁、憂、苦、惱，痛不可言。
是謂，大王！第二愁刺，染著心意。
凡夫之人有此法，不知生、老、病、死之所來處。 ^679c11

「又復聞賢聖弟子所應滅物便滅之，是時彼人不起愁、
憂、苦、惱，當作是學：我今所滅非獨一已，
餘人亦有此法，設我於中起愁憂者，此非其宜。
或能使親族起憂，怨家歡喜，食不消化，
即當成病，身體煩熱，由此緣本，便致命終。
爾時，便能除去憂畏之刺，便脫生、老、病、
死，無復災患苦惱之法。 ^679c16

「復次，大王！應老之物便老，已老便愁、憂、
苦、惱，痛不可言。我所愛者今日已老，是謂老物便老，
於中起憂、愁、苦、惱，痛不可言。
是謂，大王！第三愁憂之刺，染著心意，凡夫之人有此法，
不知生、老、病、死之所來處。 ^679c23

「又復聞賢聖弟子所應老物便老，是時彼人不起愁、
憂、苦、惱，當作是學：我今所老非獨一已，
餘人亦有此法，設我於中起愁者，此非其宜。
或能親族起憂，怨家歡喜，食不消化，即當成病，
身體煩熱，由此緣本，便致命終。
爾時，便能除去憂畏之刺，脫生、老、病、死，無復災患苦惱之法。 ^679c28

「次復，大王！應病之物便病，已病便愁、憂、
苦、惱，痛不可言。我所愛者今日以病，是謂病物便病，
於中起愁、憂、苦、惱，痛不可言。
是謂，大王！第四愁憂之刺，染著心意。
凡夫之人有此法，不知生、老、病、死之所來處。 ^680a5

「又復聞賢聖弟子所應病物便病，是謂彼人不起愁、
憂、苦、惱，當作是學：我今所病非獨一已，
餘人亦有此法，設我於中起愁憂者，此非其宜。
或能使親族起憂，怨家歡喜，食不消化，
即當成病，身體煩熱，由此緣本，便致命終。
爾時，便能除去愁畏之刺，脫生、老、病、死，無復災患苦惱之法。 ^680a10

「復次，大王！應死之物便死，已死是謂死物，
於中起愁、憂、苦、惱，痛不可言。
是謂，大王！第五愁憂之刺，染著心意。
凡夫之人有此法，不知生、老、病、死之所來處。 ^680a17

「又復聞賢聖弟子所應死者便死，是時彼人不起憂愁苦惱，
當作是學：我今死者非獨一已，餘人亦有此法，
我設於中起愁憂者，此非其宜。
或能使親族起憂，怨家歡喜，食不消化，
即當成病，身體煩熱，由此緣本，便致命終。
爾時，便能除去愁畏之刺，脫生、老、病、死，無復災患苦惱之法。」 ^680a20

是時，大王白尊者那羅陀曰：「此名何法？
當云何奉行？」 ^680a27

那羅陀言：「此經名曰除憂之患，當念奉行。」 ^680a28

時王報言：「實如所說，除去愁憂。
所以然者，我聞此法已，所有愁苦今日永除。
若尊者有所教勅者，數至宮中，當相供給，使國土人民長受福無窮。
唯願尊者廣演此法，永存於世，使四部之眾長夜安隱，我今自歸尊者那羅陀。」 ^680a29

那羅陀曰：「大王！莫自歸我，當自歸於佛。」 ^680b5

時王問曰：「今佛在何處？」 ^680b6

那羅陀曰：「大王當知，迦毘羅衛大國，轉輪聖王種出於釋姓，
彼王有子，名曰悉達，出家學道，今自致成佛，
號釋迦文，當自歸彼。」 ^680b7

大王復問：「今在何方？
去此幾所？」 ^680b10

那羅陀曰：「如來已取涅槃。」
大王曰：「如來取滅度何其速疾？
若當在世者，經數千萬由旬，當往覲省。」 ^680b11

是時，即從坐起，長跪叉手，而作是說：「我自歸如來、
法及比丘僧，盡形壽聽為優婆塞，不復殺生。
國事猥多，今欲還宮。」 ^680b13

那羅陀曰：「今正是時。」
是時，王從坐起，禮足遶三匝而去。 ^680b16

爾時，文茶王聞那羅陀所說，歡喜奉行。
jing:: 
##  8
（八） ^680b17

聞如是：
一時，佛在舍衛國祇樹給孤獨園。 ^680b19

爾時，世尊告諸比丘：「疾病之人成就五法，
不得時差，恒在床褥。
云何為五？於時，病人不擇飲食，不隨時而食，
不親近醫藥，多憂喜瞋，不起慈心向瞻病人。
是謂，比丘！疾病之人成就此五法，不得時差。 ^680b20

「若復病人成就五法，便得時差。
云何為五？於是，病人選擇而食，隨時而食，
親近醫藥，不懷愁憂，咸起慈心向瞻病人。
是謂，比丘！病人成就此五法，便得時差。 ^680b24

「如是，比丘！前五法者當念捨離，後五法者當共奉行。
如是，比丘！當作是學。」 ^680b28

爾時，諸比丘聞佛所說，歡喜奉行。
jing:: 
##  9
（九） ^680c1

聞如是：
一時，佛在舍衛國祇樹給孤獨園。 ^680c3

爾時，世尊告諸比丘：「若瞻病人成就五法，
不得時差，恒在床褥。
云何為五？於是，瞻病之人不別良藥；懈怠無勇猛心，
常喜瞋恚，亦好睡眠；但貪食故瞻視病人；
不以法供養故，亦不與病人語談往返。
是謂，比丘！若瞻病之人成就此五法者，不得時差。 ^680c4

「若復，比丘！瞻病之人成就五法，便得時差，不著床褥。
云何為五？於是，瞻病之人分別良醫；亦不懈怠，
先起後臥；恒喜言談，少於睡眠；以法供養，
不貪飲食；堪任與病人說法。
是謂，比丘！瞻病之人成就此五法者，便得時差。 ^680c10

「是故，比丘！若瞻病人時，當捨前五法，就後五法。
如是，諸比丘！當作是學。」 ^680c15

爾時，諸比丘聞佛所說，歡喜奉行。
jing:: 
##  10
（一〇） ^680c16

聞如是：
一時，佛在毘舍離獼猴林中，與大比丘眾五百人俱。 ^680c18

爾時，師子大將便往至世尊所，頭面禮足，在一面坐。
爾時，佛告師子：「云何，師子！
家中恒布施乎？」 ^680c19

師子白佛言：「常於四城門外及都市，隨時布施，
不令有缺，須食給食，衣裳、香華、車馬、坐具，
隨彼所須，皆令給與。」 ^680c21

佛告師子：「善哉！善哉！
乃能惠施，不懷悋想。
施主檀越隨時惠施，有五功德。
云何為五？於是，檀越施主名聞四遠，眾人歎譽：
『某甲村落有檀越施主，恒喜接納沙門、
婆羅門，隨所給與，不令有乏。』
是謂，師子！檀越施主獲此第一之德。 ^680c24

「復次，師子！檀越施主若至沙門、剎利、婆羅門、
長者眾中，不懷慚愧，亦無所畏，猶如師子獸王，在群鹿中亦無畏難。
是謂，師子，檀越施主獲此第二之德。 ^680c29

「復次，師子！檀越施主眾人敬仰，見者歡悅，
如子見父，瞻視無厭。
是謂，師子，檀越施主獲此第三之德。 ^681a4

「復次，師子！檀越施主命終之後，當生二處，
或生天上，或生人中；在天為天所敬，在人為人尊貴。
是謂，師子，檀越施主獲此第四之德。 ^681a6

「復次，師子！檀越施主智慧遠出眾人上，
現身盡漏，不經後世。
是謂，師子！檀越施主獲此第五之德。
夫人惠施有五德，恒隨己身。」 ^681a9

爾時，世尊便說斯偈：
　　「心常喜惠施，功德具足成，
　　在眾無疑難，亦復無所畏。
　　智者當惠施，初無變悔心，
　　在三十三天，玉女而圍遶。 ^681a12

「所以爾者，師子當知，檀越施主生二善處，
現身盡漏，至無為處。」 ^681a18

爾時，世尊便說此偈：
　　「施為後世糧，要至究竟處，
　　善神常將護，亦復致歡喜。 ^681a19

「所以然者，師子當知，布施之時，恒懷歡悅，
身意牢固，諸善功德皆悉具足，得三昧意，
亦不錯亂，如實而知之。
云何如實而知？苦集、苦盡、苦出要如實而知。
是故，師子！當求方便，隨時惠施，若欲得聲聞道、
辟支佛道，皆悉如意。
如是，師子！當作是學。」 ^681a22

爾時，師子聞佛所說，歡喜奉行。
jing:: 
##  11
（一一） ^681a27

聞如是：
一時，佛在舍衛國祇樹給孤獨園。 ^681a29

爾時，世尊告諸比丘：「若檀越施主惠施之日，得五事功德。
云何為五？一者施命，二者施色，三者施安，
四者施力，五者施辯，是謂為五。
復次，檀越施主施命之時，欲得長壽；施色之時，
欲得端正；施安之時，欲得無病；施力之時，
欲令無能勝；施辯之時，欲得無上正真之辯。
比丘當知，檀越施主惠施之日，有此五功德。」 ^681b1

爾時，世尊便說此偈：
　　「施命色及安，力辯為第五，
　　五功德已備，後受無窮福。
　　智者當念施，除去貪欲心，
　　今身有名譽，生天亦復然。 ^681b8

「若有善男子、善女人，欲得五功德者，當行此五事。
如是，諸比丘！當作是學。」 ^681b13

爾時，諸比丘聞佛所說，歡喜奉行。
jing:: 
##  12
（一二） ^681b14

聞如是：
一時，佛在舍衛國祇樹給孤獨園。 ^681b16

爾時，世尊告諸比丘：「應時之施有五事。
云何為五？一者施遠來人，二者施遠去人，
三者施病人，四者儉時施，五者若初得新菓蓏、
若穀食，先與持戒精進人，然後自食。
是謂，比丘！應時之施，有此五事。」 ^681b17

爾時，世尊便說此偈：
　　「智者應時施，信心不斷絕，
　　於此快受樂，生天眾德備。
　　隨時念惠施，受福如響應，
　　永已無短乏，所生常富貴。
　　施為眾行具，得至無上位，
　　億施不起想，歡喜遂增益。
　　心中生此念，亂意永無餘，
　　覺知身安樂，心便得解脫。
　　是故有智人，不問男與女，
　　當行此五施，無失方便宜。 ^681b21

「是故，諸比丘！若善男子、善女人，欲行此五事者，當念隨時施。
如是，諸比丘！當作是學。」 ^681c4

爾時，諸比丘聞佛所說，歡喜奉行。
　　善、不善、禮佛　天使、歲、五瑞
　　文茶、親、瞻病　五施、隨時施
增壹阿含經卷第二十四
 ^681c6
