
other:: 
pin:: 中阿含經卷第二十三
translator:: 東晉罽賓三藏瞿曇僧伽提婆譯
jing:: 
###  89 比丘請經
（八九）穢品比丘請經第三〔第二小土城誦〕
我聞如是：
一時，佛遊王舍城，在竹林迦蘭哆園，與大比丘眾俱，受夏坐。 ^571c1

爾時，尊者大目揵連告諸比丘：「諸賢！
若有比丘請諸比丘，諸尊，語我、教我、訶我，莫難於我。
所以者何？諸賢！或有一人戾語，成就戾語法，
成就戾語法故，令諸梵行者不語彼，不教、不訶而難彼人。
諸賢！何者戾語法？
若有成就戾語法者，諸梵行者不語彼，
不教、不訶而難彼人。
諸賢！或有一人惡欲、念欲。
諸賢！若有人惡欲、念欲者，是謂戾語法。
如是染行染、不語結住，欺誑諛諂，慳貪嫉妬，
無慙無愧，瞋弊惡意，瞋恚語言，訶比丘訶，
訶比丘輕慢，訶比丘發露，更互相避而說外事，
不語、瞋恚、憎嫉熾盛，惡朋友、惡伴侶，無恩、不知恩。
諸賢！若有人無恩、不知恩者，是謂戾語法。
諸賢！是謂諸戾語法。
若有成就戾語法者，諸梵行者不語彼，
不教、不訶而難彼人，諸賢！
比丘者，當自思量。 ^571c2

「諸賢！若有人惡欲、念欲者，我不愛彼；若我惡欲、
念欲者，彼亦不愛我。
比丘如是觀，不行惡欲、不念欲者，當學如是。
如是染行染、不語結住，欺誑諛諂，慳貪嫉妬，
無慙無愧，瞋弊惡意，瞋瞋語言，訶比丘，
訶比丘輕慢，訶比丘發露，更互相避而說外事，
不語、瞋恚、憎嫉熾盛，惡朋友、惡伴侶，無恩、不知恩。
諸賢！若有人無恩、不知恩者，我不愛彼；
若我無恩、不知恩者，彼亦不愛我。
比丘如是觀，不行無恩、不知恩者，當學如是。 ^571c18

「諸賢！若比丘不請諸比丘，諸尊！
語我、教我、訶我，莫難於我。
所以者何？諸賢！或有一人善語，成就善語法，
成就善語法故，諸梵行者善語彼，善教、
善訶，不難彼人。諸賢！
何者善語法？若有成就善語法者，諸梵行者善語彼，
善教、善訶，不難彼人。
諸賢！或有一人不惡欲、不念欲。
諸賢！若有人不惡欲、不念欲者，是謂善語法。
如是不染行染、不語結住，不欺誑諛諂，
不慳貪嫉妬，不無慙無愧，不瞋弊惡意，
不瞋瞋語言，不訶比丘訶，不訶比丘輕慢，
不訶比丘發露，不更互相避而說外事，
不不語、瞋恚、憎嫉熾盛，不惡朋友、惡伴侶，
不無恩、不知恩。諸賢！
若有人不無恩、不知恩者，是謂善語法。
諸賢！是謂諸善語法。
若有成就善語法者，諸梵行者善語彼，
善教、善訶，不難彼人。
諸賢！比丘者當自思量。 ^571c28

「諸賢！若有人不惡欲、不念欲者，我愛彼人；
若我不惡欲、不念欲者，彼亦愛我。
比丘如是觀，不行惡欲、不念欲者，當學如是。
如是不染行染、不不語結住，不欺誑諛諂，
不慳貪嫉妬，不無慙無愧，不瞋弊惡意，
不瞋瞋語言，不訶比丘訶，不訶比丘輕慢，
不訶比丘發露，不更互相避而說外事，
不不語、瞋恚、憎嫉熾盛，不惡朋友、惡伴侶，
不無恩、不知恩。諸賢！
若有人不無恩、不知恩者，我愛彼人；若我不無恩、
不知恩者，彼亦愛我。
比丘如是觀，不無恩、不知恩者，當學如是。 ^572a16

「諸賢！若比丘如是觀者，必多所饒益，我為惡欲、
念欲，為不惡欲、念欲耶？
諸賢！若比丘觀時，則知我是惡欲、念欲者，
則不歡悅，便求欲斷。
諸賢！若比丘觀時，則知我無惡欲、不念欲者，
即便歡悅，我自清淨，求學尊法，是故歡悅。
諸賢！猶有目人以鏡自照，則見其面淨及不淨。
諸賢！若有目人見面有垢者，則不歡悅，便求欲洗。
諸賢！若有目人見面無垢者，即便歡悅我面清淨，是故歡悅。 ^572a27

「諸賢！若比丘觀時，則知我行惡欲、念欲者，
則不歡悅，便求欲斷。
諸賢！若比丘觀時，則知我不行惡欲、不念欲者，
即便歡悅，我自清淨，求學尊法，是故歡悅。
如是我為染行染，為不染行染；為不語結住，
為不不語結住；為欺誑諛諂，為不欺誑諛諂；
為慳貪嫉妬，為不慳貪嫉妬；為無慙無愧，
為不無慙無愧；為瞋弊惡意，為不瞋弊惡意；
為瞋瞋語言，為不瞋瞋語言；為訶比丘訶，
為不訶比丘訶；為訶比丘輕慢，為不訶比丘輕慢；
為訶比丘發露，為不訶比丘發露；為更互相避，
為不更互相避；為說外事，為不說外事；
為不語、瞋恚、憎嫉熾盛，為不不語、瞋恚、
憎嫉熾盛；為惡朋友、惡伴侶，為不惡朋友、
惡伴侶；為無恩、不知恩，為不無恩，不知恩耶？
諸賢！若比丘觀時，則知我無恩、不知恩者，
則不歡悅，便求欲斷。
諸賢！若比丘觀時，則知我不無恩、不知恩者，
即便歡悅，我自清淨，求學尊法，是故歡悅。
諸賢！猶有目人以鏡自照，則見其面淨及不淨。
諸賢！若有目人見面有垢者，則不歡悅，便求欲洗。
諸賢！若有目人見面無垢者，即便歡悅我面清淨，是故歡悅。 ^572b7

「諸賢！如是若比丘觀時，則知我無恩、不知恩者，
則不歡悅，便求欲斷。
諸賢！若比丘觀時，則知我不無恩、不知恩者，
即便歡悅，我自清淨，求學尊法，是故歡悅。
因歡悅故，便得歡喜。
因歡喜故，便得止身。
因止身故，便得覺樂。
因覺樂故，便得定心。
諸賢！多聞聖弟子因定心故，便見如實、知如真。
因見如實、知如真故，便得厭。
因厭故，便得無欲。
因無欲故，便得解脫。
因解脫故，便得知解脫，生已盡，梵行已立，
所作已辦，不更受有，知如真。」 ^572b29

尊者大目揵連所說如是。
彼諸比丘聞尊者大目揵連所說，歡喜奉行。
比丘請經第三竟〔千五百六十三字〕
jing:: 
###  90 知法經
（九〇）中阿含穢品知法經第四 ^572c11

我聞如是：一時，佛遊拘舍彌在瞿師羅園。 ^572c15

爾時，尊者周那告諸比丘：「若有比丘作如是說：『我知諸法所可知法而無增伺。』
然彼賢者心生惡增伺而住，如是諍訟、
恚恨、瞋纏、不語結、慳、嫉、欺誑、諛諂、無慙、
無愧，無惡欲、惡見；然彼賢者心生惡欲、惡見而住。
諸梵行人知彼賢者不知諸法所可知法而無增伺。
所以者何？以彼賢者心生增伺而住，如是諍訟、
恚恨、瞋纏、不語結、慳、嫉、欺誑、諛諂、無慙、
無愧，無惡欲、惡見。
所以者何？以彼賢者心生惡欲、惡見而住。 ^572c16

「諸賢！猶人不富自稱說富，亦無國封說有國封，
又無畜牧說有畜牧，若欲用時，則無金、
銀、真珠、琉璃、水精、琥珀，無畜牧、米穀，亦無奴婢。
諸親朋友往詣彼所，而作是說：『汝實不富自稱說富，
亦無國封說有國封，又無畜牧說有畜牧，
然欲用時，則無金、銀、真珠、琉璃、水精、琥珀，
無畜牧、米穀，亦無奴婢。』
如是。諸賢！若有比丘作如是說：『我知諸法所可知法而無增伺。』
然彼賢者心生惡增伺而住，如是諍訟、
恚恨、瞋纏、不語結、慳、嫉、欺誑、諛諂、無慙、
無愧，無惡欲、惡見；然彼賢者心生惡欲、惡見而住。
諸梵行人知彼賢者不知諸法所可知法而無增伺。
所以者何？以彼賢者心不向增伺盡、無餘涅槃，
如是諍訟、恚恨、瞋纏、不語結、慳、嫉、欺誑、
諛諂、無慙、無愧，無惡欲、惡見。
所以者何？以彼賢者心不向惡見法盡、無餘涅槃。 ^572c25

「諸賢！或有比丘不作是說：『我知諸法所可知法而無增伺。』
然彼賢者心不生惡增伺而住，如是諍訟、
恚恨、瞋纏、不語結、慳、嫉、欺誑、諛諂、無慙、
無愧，無惡欲、惡見，然彼賢者心不生惡欲、惡見而住。
諸梵行人知彼賢者實知諸法所可知法而無增伺。
所以者何？以彼賢者心不生惡增伺而住，
如是諍訟、恚恨、瞋纏、不語結、慳、嫉、欺誑、
諛諂、無慙、無愧，無惡欲、惡見。
所以者何？以彼賢者心不生惡欲、惡見而住。 ^573a13

「諸賢！猶人大富自說不富，亦有國封說無國封，
又有畜牧說無畜牧，若欲用時，則有金、
銀、真珠、琉璃、水精、琥珀，有畜牧、米穀，亦有奴婢。
諸親朋友往詣彼所，作如是說：『汝實大富自說不富，
亦有國封說無國封，又有畜牧說無畜牧，
然欲用時，則有金、銀、真珠、琉璃、水精、琥珀，
有畜牧、米穀，亦有奴婢。』
如是。諸賢！若有比丘不作是說：『我知諸法所可知法而無增伺。』
然彼賢者心不生惡增伺而住，如是諍訟、
恚恨、瞋纏、不語結、慳、嫉、欺誑、諛諂、無慙、
無愧，無惡欲、惡見，然彼賢者心不生惡欲、惡見而住。
諸梵行人知彼賢者知諸法所可知法而無增伺。
所以者何？以彼賢者心向增伺盡、無餘涅槃，
如是諍訟、恚恨、瞋纏、不語結、慳、嫉、欺誑、
諛諂、無慙、無愧，無惡欲、惡見。
所以者何？以彼賢者心向惡見法盡、無餘涅槃。」 ^573a22

尊者周那所說如是。
彼諸比丘聞尊者周那所說，歡喜奉行。 ^573b10

知法經第四竟〔八百八十一字〕
jing:: 
###  91 周那問見經
（九一）中阿含穢品周那問見經第五 ^573b12

我聞如是：
一時，佛遊拘舍彌，在瞿師羅園。 ^573b15

於是，尊者大周那則於晡時從宴坐起，
往詣佛所，稽首佛足，却坐一面，白曰：「世尊！
世中諸見生而生，謂計有神，計有眾生，
有人、有壽、有命、有世。
世尊！云何知，云何見，令此見得滅、得捨離，
而令餘見不續，不受耶？」 ^573b16

彼時，世尊告曰：「周那！
世中諸見生而生，謂計有神，計有眾生，
有人、有壽、有命、有世。
周那！若使諸法滅盡無餘者，如是知、如是見，
令此見得滅、得捨離，而令餘見不續、不受，當學漸損。 ^573b21

「周那！於聖法、律中，何者漸損？
比丘者，離欲、離惡不善之法，至得第四禪成就遊，
彼作是念：『我行漸損。』
周那！於聖法、律中，不但是漸損，有四增上心現法樂居，
行者從是起而復還入，彼作是念：『我行漸損。』
周那！於聖法、律中，不但是漸損，比丘者度一切色想，
至得非有想非無想處成就遊，彼作是念：『我行漸損。』
周那！於聖法、律中不但是漸損，有四息解脫，
離色得無色，行者從是起當為他說，彼作是念：『我行漸損。』 ^573b25

「周那！於聖法、律中不但是漸損。
周那！他有惡欲、念欲，我無惡欲、念欲，當學漸損。
周那！他有害意瞋，我無害意瞋，當學漸損。
周那！他有殺生、不與取、非梵行，我無非梵行，當學漸損。
周那！他有增伺、諍意、睡眠所纏、調貢高而有疑惑，
我無疑惑，當學漸損。
周那！他有瞋結、諛諂、欺誑、無慙、無愧，我有慙愧，當學漸損。
周那！他有慢，我無慢，當學漸損。
周那！他有增慢，我無增慢，當學漸損。
周那！他不多聞，我有多聞，當學漸損。
周那！他不觀諸善法，我觀諸善法，當學漸損。
周那！他行非法惡行，我行是法妙行，當學漸損。
周那！他有妄言、兩舌、麤言、綺語、惡戒，我無惡戒，當學漸損。
周那！他有不信、懈怠、無念、無定而有惡慧，
我無惡慧，當學漸損。 ^573c6

「周那！若但發心念欲求學諸善法者，則多所饒益，
況復身、口行善法耶？
周那！他有惡欲、念欲，我無惡欲、念欲，當發心。
周那！他有害意瞋，我無害意瞋，當發心。
周那！他有殺生、不與取、非梵行，我無非梵行，當發心。
周那！他有增伺、諍意、睡眠所纏、調貢高而有疑惑，
我無疑惑，當發心。
周那！他有瞋結、諛諂、欺誑、無慙、無愧，我有慙愧，當發心。
周那！他有慢，我無慢，當發心。
周那！他有增慢，我無增慢，當發心。
周那！他不多聞，我有多聞，當發心。
周那！他不觀諸善法，我觀諸善法，當發心。
周那！他行非法惡行，我行是法妙行，當發心。
周那！他有妄言、兩舌、麤言、綺語、惡戒，我無惡戒，當發心。
周那！他有不信、懈怠、無念、無定而有惡慧，
我無惡慧，當發心。 ^573c21

「周那！猶如惡道與正道對，猶如惡度與正度對。
如是，周那！惡欲者與非惡欲為對。
害意瞋者與不害意瞋為對。
殺生、不與取、非梵行者與梵行為對。
增伺、諍意、睡眠、調貢高、疑惑者與不疑惑為對。
瞋結、諛諂、欺誑、無慙、無愧者與慙愧為對。
慢者與不慢為對。
增慢者與不增慢為對。
不多聞者與多聞為對。
不觀諸善法者與觀諸善法為對。
行非法惡行者與行是法妙行為對。
妄言、兩舌、麤言、綺語、惡戒者與善戒為對。
不信、懈怠、無念、無定、惡慧者與善慧為對。 ^574a8

「周那！或有法黑，有黑報，趣至惡處。
或有法白，有白報，而得昇上。
如是，周那！惡欲者，以非惡欲為昇上。
害意瞋者，以不害意瞋為昇上。
殺生、不與取、非梵行者，以梵行為昇上。
增伺、諍意、睡眠、調貢高、疑惑者，以不疑惑為昇上。
瞋結、諛諂、欺誑、無慙、無愧者，以慙愧為昇上。
慢者，以不慢為昇上。
增慢者，以不增慢為昇上。
不多聞者，以多聞為昇上。
不觀諸善法者，以觀諸善法為昇上。
行非法惡行者，以行是法妙行為昇上。
妄言、兩舌、麤言、綺語、惡戒者，以善戒為昇上。
不信、懈怠、無念、無定、惡慧者，以善慧為昇上。 ^574a19

「周那！若有不自調御，他不調御欲調御者，終無是處。
自沒溺，他沒溺欲拔出者，終無是處。
自不般涅槃，他不般涅槃令般涅槃者，終無是處。
周那！若有自調御，他不調御欲調御者，必有是處。
自不沒溺，他沒溺欲拔出者，必有是處。
自般涅槃，他不般涅槃令般涅槃者，必有是處。
如是。周那！惡欲者，以非惡欲為般涅槃。
害意瞋者，以不害意瞋為般涅槃。
殺生、不與取、非梵行者，以梵行為般涅槃。
增伺、諍意、睡眠、調貢高、疑惑者，以不疑惑為般涅槃。
瞋結、諛諂、欺誑、無慙、無愧者，以慙愧為般涅槃。
慢者，以不慢為般涅槃。
增慢者，以不增慢為般涅槃。
不多聞者，以多聞為般涅槃。
不觀諸善法者，以觀諸善法為般涅槃。
行非法惡行者，以行是法妙行為般涅槃。
妄言、兩舌、麤言、綺語、惡戒者，以善戒為般涅槃。
不信、懈怠、無念、無定、惡慧者，以善慧為般涅槃。 ^574b2

「是為，周那！我已為汝說漸損法，已說發心法，
已說對法，已說昇上法，已說般涅槃法。
如尊師所為弟子起大慈哀憐念愍傷，
求義及饒益，求安隱快樂者，我今已作。
汝等亦當復自作，至無事處山林樹下空安靜處，
坐禪思惟，勿得放逸，勤加精進，莫令後悔。
此是我之教勅，是我訓誨。」 ^574b19

佛說如是。尊者大周那及諸比丘，聞佛所說，歡喜奉行。 ^574b26

周那問見經第五竟〔千五百七十五字〕
jing:: 
###  92 青白蓮華喻經
（九二）中阿含穢品青白蓮華喻經第六 ^574b29

我聞如是：
一時，佛遊舍衛國，在勝林給孤獨園。 ^574c3

爾時，世尊告諸比丘：「或有法從身滅，不從口滅；
或有法從口滅，不從身滅；或有法不從身口滅，但以慧見滅。 ^574c4

「云何法從身滅，不從口滅？
比丘者，有不善身行充滿，具足受持著身，
諸比丘見已，訶彼比丘：『賢者！
不善身行充滿，具足受持，何為著身？
賢者！可捨不善身行，修習善身行。』
彼於後時，捨不善身行，修習善身行，是謂法從身滅，不從口滅。 ^574c6

「云何法從口滅，不從身滅？
比丘者，不善口行充滿，具足受持著口，
諸比丘見已呵彼比丘：『賢者！
不善口行充滿，具足受持，何為著口？
賢者！可捨不善口行，修習善口行。』
彼於後時，捨不善口行，修習善口行，是謂法從口滅，不從身滅。 ^574c12

「云何法不從身口滅，但以慧見滅？
增伺不從身口滅，但以慧見滅，如是諍訟、
恚恨、瞋纏、不語結、慳、嫉、欺誑、諛諂、無慙、
無愧，惡欲、惡見，不從身口滅，但以慧見滅。
是謂法不從身口滅，但以慧見滅。 ^574c17

「如來或有觀，觀他人心，知此人不如是修身、
修戒、修心、修慧，如修身，修戒、修心、修慧，得滅增伺。
所以者何？以此人心生惡增伺而住，如是諍訟、
恚恨、瞋纏、不語結、慳、嫉、欺誑、諛諂、無慙、
無愧，得滅惡欲、惡見。
所以者何？以此人心生惡欲、惡見而住。
知此人如是修身、修戒、修心、修慧，如修身，
修戒、修心、修慧，得滅增伺。
所以者何？以此人心不生惡增伺而住，
如是諍訟、恚恨、瞋纏、不語結、慳、嫉、欺誑、
諛諂、無慙、無愧，得滅惡欲、惡見。
所以者何？以此人心不生惡欲、惡見而住。
猶如青蓮華，紅、赤、白蓮花，水生水長，出水上，不著水。
如是，如來世間生、世間長，出世間行，不著世間法。
所以者何？如來、無所著、等正覺，出一切世間。」 ^574c22

爾時，尊者阿難執拂侍佛。
於是，尊者阿難叉手向佛，白曰：「世尊！
此經當名何？云何受持？」 ^575a7

於是，世尊告曰：「阿難！
此經名為『青白蓮華喻』，汝當如是善受持誦。」 ^575a9

爾時，世尊告諸比丘：「汝等當共受此青白蓮花喻經，誦習守持。
所以者何？此青白蓮華喻經，如法有義，
是梵行本，致通、致覺，亦致涅槃。
若族姓子，剃除鬚髮，著袈裟衣，至信、捨家、
無家、學道者，應當受此青白蓮華喻經，善諷誦持。」 ^575a11

佛說如是。尊者阿難及諸比丘。
聞佛所說，歡喜奉行。 ^575a16

青白蓮華喻經第六竟〔七百三字〕
jing:: 
###  93 水淨梵志經
（九三）中阿含穢品水淨梵志經第七 ^575a18

我聞如是：
一時，佛遊欝鞞羅尼連然河岸，在阿耶惒羅尼拘類樹下，初得道時。 ^575a21

於是，有一水淨梵志，中後仿佯往詣佛所。
世尊遙見水淨梵志來，因水淨梵志故，
告諸比丘：「若有二十一穢污於心者，必至惡處，生地獄中。
云何二十一穢？邪見心穢、非法欲心穢、
惡貪心穢、邪法心穢、貪心穢、恚心穢、睡眠心穢、
調悔心穢、疑惑心穢、瞋纏心穢、不語結心穢、
慳心穢、嫉心穢、欺誑心穢、諛諂心穢、無慙心穢、
無愧心穢、慢心穢、大慢心穢、慢慠心穢、放逸心穢。
若有此二十一穢污於心者，必至惡處，生地獄中。
猶垢膩衣持與染家，彼染家得，或以淳灰、
或以澡豆、或以土漬極浣，令淨此垢膩衣。
染家雖治，或以淳灰、或以澡豆、或以土漬極浣令淨，然此污衣故有穢色。
如是，若有二十一穢污於心者，必至惡處，生地獄中。
云何二十一穢？邪見心穢、非法欲心穢、
惡貪心穢、邪法心穢、貪心穢、恚心穢、睡眠心穢、
調悔心穢、疑惑心穢、瞋纏心穢、不語結心穢、
慳心穢、嫉心穢、欺誑心穢、諛諂心穢、無慙心穢、
無愧心穢、慢心穢、大慢心穢、慢慠心穢、放逸心穢。
若有此二十一穢污於心者，必至惡處，生地獄中。 ^575a22

「若有二十一穢不污心者，必至善處，生於天上。
云何二十一穢？邪見心穢、非法欲心穢、
惡貪心穢、邪法心穢、貪心穢、恚心穢、睡眠心穢、
調悔心穢、疑惑心穢、瞋纏心穢、不語心心穢、
慳心穢、嫉心穢、欺誑心穢、諛諂心穢、無慙心穢、
無愧心穢、慢心穢、大慢心穢、憍慠心穢、放逸心穢。
若有此二十一穢不污心者，必至善處，生於天上。
猶如白淨波羅奈衣持與染家，彼染家得，
或以淳灰、或以澡豆、或以土漬極浣令淨；
此白淨波羅奈衣，染家雖治，或以淳灰、
或以澡豆、或以土漬極浣令淨，然此白淨波羅奈衣本已淨而復淨。
如是若有二十一穢不污心者，必至善處，生於天上。
云何二十一穢？邪見心穢、非法欲心穢、
惡貪心穢、邪法心穢、貪心穢、恚心穢、睡眠心穢、
調悔心穢、疑惑心穢、瞋纏心穢、不語結心穢、
慳心穢、嫉心穢、欺誑心穢、諛諂心穢、無慙心穢、
無愧心穢、慢心穢、大慢心穢、憍慠心穢、放逸心穢。
若有此二十一穢不污心者，必至善處，生於天上。 ^575b14

「若知邪見是心穢者，知已便斷。
如是非法欲心穢、惡貪心穢、邪法心穢、
貪心穢、恚心穢、睡眠心穢、調悔心穢、疑惑心穢、
瞋纏心穢、不語結心穢、慳心穢、嫉心穢、
欺誑心穢、諛諂心穢、無慙心穢、無愧心穢、
慢心穢、大慢心穢、憍慠心穢，若知放逸是心穢者，
知已便斷，彼心與慈俱，遍滿十方成就遊。
如是二三四方、四維上下，普周一切，心與慈俱，
無結、無怨、無恚、無諍，極廣甚大，無量善修，遍滿一切世間成就遊。
如是，悲、喜心與捨俱，無結、無怨、無恚、無諍，
極廣甚大，無量善修，遍滿一切世間成就遊。
梵志！是謂洗浴內心，非浴外身。」 ^575c4

爾時，梵志語世尊曰：「瞿曇！
可詣多水河浴。」 ^575c16

世尊問曰：「梵志！若詣多水河浴者，彼得何等？」 ^575c17

梵志答曰：「瞿曇！彼多水河者，此是世間齋潔之相、
度相、福相。瞿曇！若詣多水河浴者，彼則淨除於一切惡。」 ^575c19

爾時，世尊為彼梵志而說頌曰：
　　「妙好首梵志，若入多水河，
　　是愚常遊戲，不能淨黑業。
　　好首何往泉，何義多水河，
　　人作不善業，清水何所益？
　　淨者無垢穢，淨者常說戒，
　　淨者清白業，常得清淨行。
　　若汝不殺生，常不與不取，
　　真諦不妄語，常正念正知。
　　梵志如是學，一切眾生安，
　　梵志何還家，家泉無所淨。
　　梵志汝當學，淨洗以善法，
　　何須弊惡水，但去身體垢。」
　　梵志白佛曰：　「我亦作是念，
　　淨洗以善法，何須弊惡水。」
　　梵志聞佛教，心中大歡喜，
　　即時禮佛足，歸命佛法眾。 ^575c21

梵志白曰：「世尊！我已知。
善逝！我已解。我今自歸佛、法及比丘眾，
唯願世尊受我為優婆塞，從今日始，終身自歸，乃至命盡。」 ^576a10

佛說如是。好首水淨梵志及諸比丘，聞佛所說，歡喜奉行。 ^576a12

水淨梵志經第七竟〔一千二百一十字〕
jing:: 
###  94 黑比丘經
（九四）中阿含穢品黑比丘經第八 ^576a15

我聞如是：
一時，佛遊舍衛國，在東園鹿母堂。 ^576a18

是時，黑比丘鹿母子常憙鬪諍，往詣佛所。
世尊遙見黑比丘來，因黑比丘故，告諸比丘：
「或有一人常喜鬪諍，不稱止諍。
若有一人常喜鬪諍，不稱止諍者，此法不可樂，
不可愛喜，不能令愛念，不能令敬重，不能令修習，
不能令攝持，不能令得沙門，不能令得一意，不能令得涅槃。 ^576a19

「或有一人惡欲，不稱止惡欲。
若有一人惡欲，不稱止惡欲者，此法不可樂，
不可愛憙，不能令愛念，不能令敬重，不能令修習，
不能令攝持，不能令得沙門，不能令得一意，不能令得涅槃。 ^576a25

「或有一人犯戒、越戒、缺戒、穿戒、污戒，不稱持戒。
若有一人犯戒、越戒、缺戒、穿戒、污戒、不稱持戒者，
此法不可樂，不可愛憙，不能令愛念、不能令敬重，
不能令修習，不能令攝持，不能令得沙門，
不能令得一意，不能令得涅槃。 ^576b1

「或有一人有瞋纏、有不語結、有慳嫉、有諛諂欺誑、
有無慙無愧，不稱慙愧。
若有一人有瞋纏、有不語結、有慳嫉、有諛諂欺誑、
有無慙無愧、不稱慙愧者，此法不可樂，
不可愛憙，不能令愛念，不能令敬重，不能令修習，
不能令攝持，不能令得沙門，不能令得一意，不能令得涅槃。 ^576b7

「或有一人不經勞諸梵行，不稱經勞諸梵行。
若有一人不經勞諸梵行，不稱經勞諸梵行者，
此法不可樂，不可愛憙，不能令愛念，不能令敬重，
不能令修習，不能令攝持，不能令得沙門，
不能令得一意，不能令得涅槃。 ^576b13

「或有一人不觀諸法，不稱觀諸法。
若有一人不觀諸法，不稱觀諸法者，此法不可樂，
不可愛憙，不能令愛念，不能令敬重，不能令修習，
不能令攝持，不能令得沙門，不能令得一意，不能令得涅槃。 ^576b19

「或有一人不宴坐，不稱宴坐。
若有一人不宴坐，不稱宴坐者，此法不可樂，
不可愛憙，不能令愛念，不能令敬重，不能令修習，
不能令攝持，不能令得沙門，不能令得一意，不能令得涅槃。
此人雖作是念：『令諸梵行者供養、恭敬、禮事於我。』
然諸梵行者不供養、恭敬、禮事於彼。
所以者何？彼人有此無量惡法，因彼有此無量惡法故，
令諸梵行者不供養、恭敬、禮事於彼。
猶如惡馬繫在櫪養，雖作是念：『令人繫我著安隱處，
與我好飲食、好看視我。』
然人不繫著安隱處，不與好飲食、不好看視。
所以者何？彼馬有惡法，謂極麁弊、不溫良故，
令人不繫著安隱處，不與好飲食、不好看視。
如是，此人雖作是念：『令諸梵行者供養、
恭敬、禮事於我。』然諸梵行者不供養、恭敬、禮事於彼。
所以者何？彼人有此無量惡法，因彼有此無量惡法故，
令諸梵行者不供養、恭敬、禮事於彼。 ^576b24

「或有一人不憙鬪諍，稱譽止諍。
若有一人不憙鬪諍，稱譽止諍者，此法可樂、
可愛、可憙，能令愛念，能令敬重，能令修習，
能令攝持，能令得沙門，能令得一意，能令得涅槃。 ^576c13

「或有一人不惡欲，稱譽止惡欲。
若有一人不惡欲，稱譽止惡欲者，此法可樂、
可愛、可憙，能令愛念，能令敬重，能令修習，
能令攝持，能令得沙門，能令得一意，能令得涅槃。 ^576c17

「或有一人不犯戒、不越戒、不缺戒、不穿戒、
不污戒，稱譽持戒。
若有一人不犯戒、不越戒、不缺戒、不穿戒、
不污戒，稱譽持戒者，此法可樂、可愛、可喜，
能令愛念，能令敬重，能令修習，能令攝持，
能令得沙門、能令得一意，能令得涅槃。 ^576c21

「或有一人無瞋纏、無不語結、無慳嫉、無諛諂欺誑、
無無慙無愧，稱譽慙愧。
若有一人無瞋纏、無不語結、無慳嫉、無諛諂欺誑、
無無慙無愧，稱譽慙愧者，此法可樂、可愛、
可喜，能令愛念，能令敬重，能令修習，能令攝持，
能令得沙門，能令得一意，能令得涅槃。 ^576c26

「或有一人經勞諸梵行，稱譽經勞諸梵行。
若有一人經勞諸梵行，稱譽經勞諸梵行者，
此法可樂、可愛、可喜，能令愛念，能令敬重，
能令修習，能令攝持，能令得沙門，能令得一意，能令得涅槃。 ^577a4

「或有一人觀諸法，稱譽觀諸法。
若有一人觀諸法，稱譽觀諸法者，此法可樂、
可愛、可憙，能令愛念，能令敬重，能令修習，
能令攝持，能令得沙門，能令得一意，能令得涅槃。 ^577a8

「或有一人宴坐，稱譽宴坐。
若有一人宴坐，稱譽宴坐者，此法可樂、
可愛、可憙，能令愛念，能令敬重，能令修習，
能令攝持，能令得沙門，能令得一意，能令得涅槃。
此人雖不作是念：『令諸梵行者供養、恭敬、禮事於我。』
然諸梵行者供養、恭敬、禮事於彼。
所以者何？彼人有此無量善法，因彼有此無量善法故，
令諸梵行者供養、恭敬、禮事於彼。
猶如良馬繫在櫪養，雖不作是念：『令人繫我著安隱處，
與我好飲食、好看視我。』
然人繫彼著安隱處，與好飲食、好看視之。
所以者何？彼馬有善法，謂軟調好、極溫良故，
令人繫著於安隱處，與好飲食、好看視之。
如是，此人雖不作是念：『令諸梵行者供養、
恭敬、禮事於我。』然諸梵行者供養、恭敬、禮事於彼。」 ^577a12

佛說如是。彼諸比丘聞佛所說，歡喜奉行。 ^577a28

黑比丘經第八竟〔一千五百二十七字〕
jing:: 
###  95 住法經
（九五）中阿含穢品住法經第九 ^577b1

我聞如是：
一時，佛遊舍衛國，在勝林給孤獨園。 ^577b4

爾時，世尊告諸比丘：「我說退善法不住、
不增，我說住善法不退、不增，我說增善法不退、不住。
云何退善法不住、不增？
比丘者，若有篤信、禁戒、博聞、布施、智慧、
辯才，阿含及其所得，彼人於此法退、不住、
不增，是謂退善法不住、不增。
云何住善法不退、不增？
比丘者，若有篤信、禁戒、博聞、布施、智慧、
辯才、阿含及其所得，彼人於此法住不退、
不增，是謂住善法不退、不增。
云何增善法不退、不住？
比丘者，若有篤信、禁戒、博聞、布施、智慧、
辯才、阿含及其所得，彼人於此法增不退、
不住，是謂增善法不退、不住。 ^577b5

「比丘者作如是觀，必多所饒益：『我為多行增伺，為多行無增伺？
我為多行瞋恚心，為多行無瞋恚心？
我為多行睡眠纏，為多行無睡眠纏？
我為多行調貢高，為多行無調貢高？
我為多行疑惑，為多行無疑惑？
我為多行身諍，為多行無身諍？
我為多行穢污心，為多行無穢污心？
我為多行信，為多行不信？
我為多行精進，為多行懈怠？
我為多行念，為多行無念？
我為多行定，為多行無定？
我為多行惡慧，為多行無惡慧？』 ^577b16

「若比丘觀時，則知我多行增伺、瞋恚心、
睡眠纏、調貢高、疑惑、身諍、穢污心、不信、
懈怠、無念、無定、多行惡慧者，彼比丘欲滅此惡不善法故，
便以速求方便，學極精勤，正念正智，忍不令退。
猶人為火燒頭、燒衣，急求方便救頭、救衣。
如是比丘欲滅此惡不善法故，便以速求方便，
學極精勤，正念正智，忍不令退。 ^577b26

「若比丘觀時，則知我多行無貪伺、 " resp=無瞋恚心、
無睡眠纏、無調貢高、無疑惑、無身諍、無穢污心、
有信、有進、有念、有定、多行無惡慧者，彼比丘欲住此善法，
不忘、不退修行廣布故，便以速求方便，
學極精勤，正念正智，忍不令退。
猶人為火燒頭、燒衣，急求方便救頭、救衣。
如是比丘欲住此善法，不忘、不退修行廣布故，
便以速求方便，學極精勤，正念正智，忍不令退。」 ^577c4

佛說如是。彼諸比丘聞佛所說，歡喜奉行。 ^577c13

住法經第九竟〔六百三十一字〕
jing:: 
###  96 無經
（九六）中阿含穢品無經第十〔第二小土城誦〕 ^577c14

我聞如是：
一時，佛遊舍衛國，在勝林給孤獨園。 ^577c16

爾時，尊者舍梨子告諸比丘：「諸賢！
若有比丘、比丘尼未聞法者不得聞，已聞法者便忘失，
若使有法本所修行、廣布誦習、慧之所解，
彼不復憶，知而不知。
諸賢！是謂比丘、比丘尼淨法衰退。 ^577c17

「諸賢！若有比丘、比丘尼未聞法者便得聞，
已聞法者不忘失，若使有法本所修行，
廣布誦習，慧之所解，彼常憶念，知而復知。
是謂比丘、比丘尼淨法轉增。 ^577c21

「諸賢！比丘者當作如是觀：『我為有增伺，為無有增伺？
我為有瞋恚心，為無有瞋恚心？
我為有睡眠纏，為無有睡眠纏？
我為有調貢高，為無有調貢高？
我為有疑惑，為無有疑惑？
我為有身諍，為無有身諍？
我為有穢污心，為無有穢污心？
我為有信，為無有信？
我為有進，為無有進？
我為有念，為無有念？
我為有定，為無有定？
我為有惡慧，為無有惡慧？』 ^577c25

「諸賢！若比丘觀時，則知我有增伺、有瞋恚心、
有睡眠纏、有調貢高、有疑惑、有身諍、有穢污心，
無信、無進、無念、無定，有惡慧者。
諸賢！彼比丘欲滅此惡不善法故，便以速求方便，
學極精勤，正念正智，忍不令退。
諸賢！猶人為火燒頭、燒衣，急求方便救頭、救衣。
諸賢！如是比丘欲滅此惡不善法故，便以速求方便，
學極精勤，正念正智，忍不令退。 ^578a4

「諸賢！若比丘觀時，則知我無增伺、無瞋恚心、
無睡眠纏、無調貢高、無有疑惑、無有身諍、
無穢污心，有信、有進、有念、有定、無惡慧者，
彼比丘欲住此善法，不忘不退，修行廣布故，
便以速求方便，學極精勤，正念正智，忍不令退。
猶人為火燒頭、燒衣，急求方便救頭、救衣。
諸賢！如是比丘欲住此善法，不忘不退，
修行廣布故，便以速求方便，學極精勤，
正念正智，忍不令退。」 ^578a12

尊者舍梨子所說如是，彼諸比丘聞尊者舍梨子所說，歡喜奉行。 ^578a21

無經第十竟〔五百六十八字〕中阿含經卷第二十三
〔八千六百五十八字〕中阿含穢品第三竟
〔萬六千一百四十字〕
 ^578a23
