佛說長阿含經卷第六
translator:: 後秦弘始年佛陀耶舍共竺佛念譯
fen:: 
#  2 分

jing:: 
## 5 小緣經
（五）第二分初小緣經第一
如是我聞：
一時，佛在舍衛國清信園林鹿母講堂，與大比丘眾千二百五十人俱。 ^36b29

爾時，有二婆羅門以堅固信往詣佛所，
出家為道，一名婆悉吒，二名婆羅墮。
爾時，世尊於靜室出，在講堂上彷徉經行。
時，婆悉吒見佛經行，即尋速疾詣婆羅墮，
而語之言：「汝知不耶？
如來今者出於靜室，堂上經行，我等可共詣世尊所，儻聞如來有所言說。」
時，婆羅墮聞其語已，即共詣世尊所，頭面禮足，隨佛經行。 ^36c2

爾時，世尊告婆悉吒曰：「汝等二人出婆羅門種，以信堅固於我法中出家修道耶？」 ^36c9

答曰：「如是！」
佛言：「婆羅門！今在我法中出家為道，諸婆羅門得無嫌責汝耶？」 ^36c11

答曰：「唯然！蒙佛大恩，出家修道，實自為彼諸婆羅門所見嫌責。」 ^36c13

佛言：「彼以何事而嫌責汝？」 ^36c14

尋白佛言：「彼言：『我婆羅門種最為第一，
餘者卑劣；我種清白，餘者黑冥；我婆羅門種出自梵天，
從梵口生，於現法中得清淨解，後亦清淨；
汝等何故捨清淨種，入彼瞿曇異法中耶？』
世尊！彼見我於佛法中出家修道，以如此言而呵責我。」 ^36c15

佛告婆悉吒：「汝觀諸人愚冥無識猶如禽獸，
虛假自稱：『婆羅門種最為第一，餘者卑劣；
我種清白，餘者黑冥；我婆羅門種出自梵天，
從梵口生，現得清淨，後亦清淨。』
婆悉吒！今我無上正真道中不須種姓，
不恃吾我憍慢之心，俗法須此，我法不爾。
若有沙門、婆羅門，自恃種姓，懷憍慢心，於我法中終不得成無上證也。
若能捨離種姓，除憍慢心，則於我法中得成道證，堪受正法。
人惡下流，我法不爾。」 ^36c20

佛告婆悉吒：「有四姓種，善惡居之，智者所舉，智者所責。
何謂為四？一者剎利種，二者婆羅門種，
三者居士種，四者首陀羅種。
婆悉吒！汝聽剎利種中有殺生者，有盜竊者，
有婬亂者，有欺妄者，有兩舌者，有惡口者，
有綺語者，有慳貪者，有嫉妬者，有邪見者；
婆羅門種、居士種、首陀羅種亦皆如是，雜十惡行。
婆悉吒！夫不善行有不善報，為黑冥行則有黑冥報，
若使此報獨在剎利、居士、首陀羅種，不在婆羅門種者，
則婆羅門種應得自言：『我婆羅門種最為第一，
餘者卑劣；我種清白，餘者黑冥；我婆羅門種出自梵天，
從梵口生，現得清淨，後亦清淨。』
若使行不善行有不善報，為黑冥行有黑冥報，
必在婆羅門種、剎利、居士、首陀羅種者，
則婆羅門不得獨稱：『我種清淨，最為第一。』 ^37a1

「婆悉吒！若剎利種中有不殺者，有不盜、
不婬、不妄語、不兩舌、不惡口、不綺語、不慳貪、
不嫉妬、不邪見；婆羅門種、居士、首陀羅種亦皆如是，同修十善。
夫行善法必有善報，行清白行必有白報，
若使此報獨在婆羅門，不在剎利、居士、
首陀羅者，則婆羅門種應得自言：『我種清淨，最為第一。』
若使四姓同有此報者，則婆羅門不得獨稱：
『我種清淨，最為第一。』」 ^37a17

佛告婆悉吒：「今者現見婆羅門種，嫁娶產生，
與世無異，而作詐稱：『我是梵種，從梵口生，
現得清淨，後亦清淨。』
婆悉吒！汝今當知，今我弟子，種姓不同，
所出各異，於我法中出家修道，若有人問：『汝誰種姓？』
當答彼言：『我是沙門釋種子也。』
亦可自稱：『我是婆羅門種，親從口生，從法化生，
現得清淨，後亦清淨。』
所以者何？大梵名者即如來號，如來為世間眼，
法為世間智，為世間法，為世間梵，為世間法輪，
為世間甘露，為世間法主。 ^37a25

「婆悉吒！若剎利種中有篤信於佛、如來、
至真、等正覺，十號具足，篤信於法，信如來法，
微妙清淨，現可修行，說無時節，示泥洹要，
智者所知，非是凡愚所能及教；篤信於僧，
性善質直，道果成就，眷屬成就，佛真弟子法法成就；
所謂眾者，戒眾成就，定眾、慧眾、解脫眾、解脫知見眾成就。
向須陀洹、得須陀洹；向斯陀含，得斯陀含；
向阿那含，得阿那含；向阿羅漢，得阿羅漢；
四雙八輩，是為如來弟子眾也。
可敬可尊，為世福田，應受人供；篤信於戒，
聖戒具足，無有缺漏，無諸瑕隙，亦無點污，
智者所稱，具足善寂。
婆悉吒！諸婆羅門種、居士、首陀羅種亦應如是篤信於佛、
信法、信眾，成就聖戒。
婆悉吒！剎利種中亦有供養羅漢，恭敬禮拜者；
婆羅門、居士、首陀羅亦皆供養羅漢，恭敬禮拜。」 ^37b6

佛告婆悉吒：「今我親族釋種亦奉波斯匿王，
宗事禮敬，波斯匿王復來供養禮敬於我，
彼不念言：『沙門瞿曇出於豪族，我姓卑下；
沙門瞿曇出大財富、大威德家，我生下窮鄙陋小家故，致供養禮敬如來也。』
波斯匿王於法觀法，明識真偽，故生淨信，致敬如來耳。 ^37b21

「婆悉吒！今當為汝說四姓本緣。
天地始終，劫盡壞時，眾生命終皆生光音天，
自然化生，以念為食，光明自照，神足飛空，
其後此地盡變為水，無不周遍。
當於爾時，無復日月星辰，亦無晝夜年月歲數，唯有大冥。
其後此水變成大地，光音諸天福盡命終，來生此間。
雖來生此，猶以念食，神足飛空，身光自照，
於此住久，各自稱言：『眾生！
眾生！』其後此地甘泉涌出，狀如酥蜜。
彼初來天性輕易者，見此泉已，默自念言：『此為何物？
可試甞之。』即內指泉中，而試甞之，如是再三，
轉覺其美，便以手抄自恣食之，如是樂著，
遂無厭足，其餘眾生復效食之，如是再三，
復覺其美，食之不已，其身轉麤，肌肉堅 #CB00468;，
失天妙色，無復神足，履地而行，身光轉滅，天地大冥。 ^37b27

「婆悉吒！當知天地常法，大冥之後，必有日月星像現於虛空，
然後方有晝夜晦明、日月歲數。
爾時，眾生但食地味，久住世間，其食多者，
顏色麤醜；其食少者，色猶悅澤，好醜端正，
於是始有；其端正者，生憍慢心，輕醜陋者；
其醜陋者，生嫉惡心，憎端正者。
眾生於是各共忿諍，是時甘泉自然枯涸，
其後此地生自然地肥，色味具足，香潔可食，
是時眾生復取食之，久住世間。
其食多者，顏色麤醜；其食少者，色猶悅澤。
其端正者，生憍慢心，輕醜陋者；其醜陋者，
生嫉惡心，憎端正者，眾生於是各共諍訟，是時地肥遂不復生。 ^37c14

「其後此地復生麤厚地肥，亦香美可食，
不如前者，是時眾生復取食之，久住世間。
其食多者，色轉麤醜，其食少者，色猶悅澤，
端正醜陋，迭相是非，遂生諍訟，地肥於是遂不復生；
其後此地生自然粳米，無有糠糩，色味具足，
香潔可食；是時眾生復取食之，久住於世，
便有男女，互共相視，漸有情欲，轉相親近，
其餘眾生見已，語言：『汝所為非！
汝所為非！』即排擯驅遣出於人外，過三月已，然後還歸。」 ^37c26

佛告婆悉吒：「昔所非者，今以為是。
時，彼眾生習於非法，極情恣欲，無有時節，
以慙愧故，遂造屋舍，世間於是始有房舍。
翫習非法，婬欲轉增，便有胞胎，因不淨生，世間胞胎始於是也。
時，彼眾生食自然粳米，隨取隨生，無可窮盡。
時，彼眾生有懈惰者，默自念言：『朝食朝取，
暮食暮取，於我勞勤，今欲併取，以終一日。』
即尋併取；於後等侶喚共取米，其人答曰：
『我已併取，以供一日，汝欲取者，自可隨意。』
彼人復自念言：『此人#CB00834;慧，
能先儲積，我今亦欲積粮，以供三日。』
其人即儲三日餘粮。
有餘眾生復來語言：『可共取米。』
答言：『吾已先積三日餘粮，汝欲取者可往自取。』
彼人復念：『此人#CB00834;慧，
先積餘粮，以供三日，吾當效彼，積粮以供五日。』
即便往取。 ^38a6

「時，彼眾生競儲積已，粳米荒穢，轉生糠糩，刈已不生。
時，彼眾生見此不悅，遂成憂迷，各自念言：
『我本初生，以念為食，神足飛空，身光自照，
於世久住，其後此地甘泉涌出，狀如酥蜜，
香美可食，我等時共食之；食之轉久，其食多者，
顏色麤醜；其食少者，色猶悅澤。
由是食故，使我等顏色有異，眾生於是各懷是非，
迭相憎嫉，是時甘泉自然枯竭，其後此地生自然地肥，
色味具足，香美可食，時我曹等復取食之。
其食多者，顏色麤醜，其食少者，顏色悅澤，
眾生於是復懷是非，迭相憎嫉，是時地肥遂不復生。
其後復生麤厚地肥，亦香美可食，時，我曹等復取食之；
多食色麤，少食色悅，復生是非，共相憎嫉，是時地肥遂不復現。
更生自然粳米，無有糠糩，時，我曹等復取食之，
久住於世，其懈怠者，競共儲積，由是粳米荒穢，
轉生糠糩，刈已不生，今當如何？』
復自相謂言：『當共分地，別立幖幟。』
即尋分地，別立幖幟。 ^38a21

「婆悉吒！猶此因緣，始有田地名生。
彼時眾生別封田地，各立疆畔，漸生盜心，
竊他禾稼，其餘眾生見已，語言：『汝所為非！
汝所為非！自有田地，而取他物，自今已後，勿復爾也。』
其彼眾生猶盜不已，其餘眾生復重呵責而猶不已，
便以手加之，告諸人言：『此人自有田稼，而盜他物。』
其人復告：『此人打我。』
時，彼眾人見二人諍已，愁憂不悅，懊惱而言：
『眾生轉惡，世間乃有此不善，生穢惡不淨，
此是生、老、病、死之原，煩惱苦報墮三惡道，由有田地致此諍訟。
今者寧可立一人為主以治理之，可護者護，
可責者責，眾共減米，以供給之，使理諍訟。』 ^38b10

「時，彼眾中自選一人，形體長大，顏貌端正，
有威德者，而語之言：『汝今為我等作平等主，
應護者護，應責者責，應遣者遣，當共集米，以相供給。』
時，彼一人聞眾人言，即與為主，斷理諍訟，眾人即共集米供給。
時，彼一人復以善言慰勞眾人，眾人聞已，
皆大歡喜，皆共稱言：『善哉！
大王！善哉！大王！』於是，世間便有王名，以正法治民，
故名剎利，於是世間始有剎利名生。 ^38b23

「時，彼眾中獨有一人作如是念：『家為大患，
家為毒刺，我今寧可捨此居家，獨在山林，閑靜修道。』
即捨居家，入於山林，寂默思惟，至時持器入村乞食，
眾人見已，皆樂供養，歡喜稱讚：『善哉！
此人能捨家居，獨處山林，靜默修道，捨離眾惡。』
於是，世間始有婆羅門名生。
彼婆羅門中有不樂閑靜坐禪思惟者，
便入人間，誦習為業，又自稱言：『我是不禪人！』
於是，世人稱不禪婆羅門。
由入人間故，名為人間婆羅門，於是，世間有婆羅門種；
彼眾生中有人好營居業，多積財寶，因是眾人名為居士；
彼眾生中有多機巧，多所造作，於是世間始有首陀羅工巧之名。 ^38c2

「婆悉吒！今此世間有四種名，第五有沙門眾名。
所以然者？婆悉吒！
剎利眾中，或時有人自厭己法，剃除鬚髮，
而披法服，於是始有沙門名生。
婆羅門種、居士種、首陀羅種，或時有人自厭己法，
剃除鬚髮，法服修道，名為沙門。
婆悉吒！剎利種中，身行不善，口行不善，
意行不善身壞命終，必受苦報。
婆羅門種、居士種、首陀羅種，身行不善，
口行不善，意行不善，身壞命終，必受苦報。
婆悉吒！剎利種中，有身行善，口、意行善，
身壞命終，必受樂報。
婆羅門、居士、首陀羅種中，身行善，口、意行善，
身壞命終，必受樂報。
婆悉吒！剎利眾中，身行二種，口、意行二種，
身壞命終，受苦樂報。
婆羅門種、居士種、首陀羅種，身行二種，
口、意行二種，身壞命終，受苦樂報。 ^38c15

「婆悉吒！剎利種中，有剃除鬚髮，法服修道，
修七覺意，道成不久。
所以者何？彼族姓子法服出家，修無上梵行，
於現法中自身作證：『生死已盡，梵行已立，
所作已辦，不復受有。』
婆羅門、居士、首陀羅種中，有剃除鬚髮，
法服修道，修七覺意，道成不久。
所以者何？彼族姓子法服出家，修無上梵行，
於現法中自身作證：『生死已盡，梵行已立，
所作已辦，不復受有。』
婆悉吒！此四種中皆出明行成就羅漢，於五種中為最第一。」 ^39a1

佛告婆悉吒：「梵天王頌曰：
　　「『生中剎利勝，能捨種姓去；
　　明行成就者，世間最第一。』」 ^39a11

佛告婆悉吒：「此梵善說，非不善說；此梵善受，非不善受。
我時即印可其言，所以者何？
今我如來、至真亦說是義：
　　「『生中剎利勝，能捨種姓去；
　　明行成就者，世間最第一。』」 ^39a14

爾時，世尊說此法已，婆悉吒、婆羅墮無漏心解脫，
聞佛所說，歡喜奉行。
jing:: 
##  6 轉輪聖王修行經
（六）佛說長阿含第二分轉輪聖王修行經第二 ^39a19

如是我聞：
一時，佛在摩羅醯搜人間遊行，與千二百五十比丘漸至摩樓國。 ^39a22

爾時，世尊告諸比丘：「汝等當自熾燃，熾燃於法，
勿他熾燃；當自歸依，歸依於法，勿他歸依。
云何比丘當自熾燃，熾燃於法，勿他熾燃？
當自歸依，歸依於法，勿他歸依？
於是，比丘內身身觀，精勤無懈，憶念不忘，
除世貪憂；外身身觀、內外身身觀，精勤無懈，
識念不忘，除世貪憂。
受、意、法觀，亦復如是，是為比丘自熾燃，
熾燃於法，不他熾燃；自歸依，歸依於法，不他歸依。 ^39a23

「如是行者，魔不能嬈，功德日增，所以者何？
乃往過去久遠世時，有王名堅固念，剎利水澆頭種，
為轉輪聖王，領四天下。
時，王自在以法治化，人中殊特，七寶具足，
一者金輪寶，二者白象寶，三者紺馬寶，
四者神珠寶，五者玉女寶，六者居士寶，七者主兵寶。
千子具足，勇健雄猛，能伏怨敵，不用兵杖，自然太平。
堅固念王久治世已，時，金輪寶即於虛空忽離本處，
時，典輪者速往白王：『大王！
當知今者輪寶離於本處。』
時，堅固王聞已念言：『我曾於先宿耆舊所聞，
若轉輪聖王輪寶移者，王壽未幾。
我今已受人中福樂，宜更方便受天福樂，
當立太子領四天下，別封一邑與下髮師，
命下鬚髮，服三法衣，出家修道。』 ^39b3

「時，堅固念王即命太子而告之曰：『卿為知不？
吾曾從先宿耆舊所聞，若轉輪聖王金輪離本處者，王壽未幾。
吾今已受人中福樂，當更方便遷受天福，
今欲剃除鬚髮，服三法衣，出家為道，以四天下委付於汝，
宜自勉力，存恤民物。』
是時，太子受王教已，時，堅固念王即剃除鬚髮，
服三法衣，出家修道。 ^39b17

「時，王出家過七日已，彼金輪寶忽然不現，
其典輪者往白王言：『大王！
當知今者輪寶忽然不現。』
時王不悅，即往詣堅固念王所，到已白王：『父王！
當知今者輪寶忽然不現。』
時，堅固念王報其子曰：『汝勿懷憂以為不悅，
此金輪寶者非汝父產，汝但勤行聖王正法，
行正法已，於十五日月滿時，沐浴香湯，
婇女圍遶，昇正法殿上，金輪神寶自然當現，
輪有千輻，光色具足，天匠所造，非世所有。』 ^39b24

「子白父王：『轉輪聖王正法云何？
當云何行？』王告子曰：『當依於法，立法具法，
恭敬尊重，觀察於法，以法為首，守護正法；
又當以法誨諸婇女，又當以法護視教誡諸王子、
大臣、群寮、百官及諸人民、沙門、婆羅門，
下至禽獸，皆當護視。』 ^39c4

「又告子曰：『又汝土境所有沙門、婆羅門履行清真，
功德具足，精進不懈，去離憍慢，忍辱仁愛，
閑獨自修，獨自止息，獨到涅槃，自除貪欲，
化彼除貪；自除瞋恚，化彼除瞋；自除愚癡，化彼除癡。
於染不染，於惡不惡，於愚不愚，可著不著，
可住不住，可居不居。
身行質直，口言質直，意念質直；身行清淨，
口言清淨，意念清淨，正念清淨，仁慧無厭，
衣食知足，持鉢乞食，以福眾生。
有如是人者，汝當數詣，隨時諮問，凡所修行，何善何惡？
云何為犯？云何非犯？
何者可親？何者不可親？
何者可作？何者不可作？
施行何法，長夜受樂？
汝諮問已，以意觀察，宜行則行，宜捨則捨。
國有孤老，當拯給之；貧窮困劣，有來取者，慎勿違逆。
國有舊法，汝勿改易，此是轉輪聖王所修行法，汝當奉行。』」 ^39c9

佛告諸比丘：「時，轉輪聖王受父教已，如說修行，
後於十五日月滿時，沐浴香湯，昇高殿上，
婇女圍遶，自然輪寶忽然在前，輪有千輻，
光色具足，天匠所造，非世所有，真金所成，輪徑丈四。
時，轉輪王默自念言：『我曾從先宿耆舊所聞，
若剎利王水澆頭種，以十五日月滿時，
沐浴香湯，昇寶殿上，婇女圍遶，自然金輪忽現在前，
輪有千輻，光色具足，天匠所造，非世所有，
真金所成，輪徑丈四，是則名為轉輪聖王。
今此輪現，將無是耶？
今我寧可試此輪寶。』 ^39c25

「時，轉輪王即召四兵，向金輪寶偏露右臂，
右膝著地，復以右手摩捫金輪，語言：『汝向東方，
如法而轉，勿違常則。』
輪即東轉。時，王即將四兵隨從其後，金輪寶前有四神導，
輪所住處，王即止駕。
爾時，東方諸小國王見大王至，以金鉢盛銀粟，
銀鉢盛金粟，來趣王所，拜首白言：『善來，大王！
今此東方土地豐樂，人民熾盛，志性仁和，
慈孝忠順，唯願聖王於此治正，我等當給使左右，承受所當。』
時，轉輪大王語小王言：『止！
止！諸賢！汝等則為供養我已，但當以正法治，
勿使偏枉，無令國內有非法行，此即名曰我之所治。』 ^40a7

「時，諸小王聞此教已，即從大王巡行諸國，
至東海表，次行南方、西方、北方，隨輪所至，
其諸國王各獻國土，亦如東方諸小國比。
時，轉輪王既隨金輪，周行四海，以道開化，
安慰民庶，已還本國。
時，金輪寶在宮門上虛空中住，時，轉輪王踊躍而言：
『此金輪寶真為我瑞，我今真為轉輪聖王，是為金輪寶成就。』 ^40a18

「其王久治世已，時，金輪寶即於虛空忽離本處，
其典輪者速往白王：『大王！
當知今者輪寶離於本處。』
時，王聞已即自念言：『我曾於先宿耆舊所聞，
若轉輪聖王輪寶移者，王壽未幾。
我今已受人中福樂，宜更方便受天福樂，
當立太子領四天下，別封一邑與下髮師，
令下鬚髮，服三法衣，出家修道。』 ^40a25

「時，王即命太子而告之曰：『卿為知不？
吾曾從先宿耆舊所聞，若轉輪聖王金輪寶離本處者，王壽未幾。
吾今已受人中福樂，當設方便遷受天樂，
今欲剃除鬚髮，服三法衣，出家修道，以四天下委付於汝，
宜自勉力，存恤民物。』
爾時，太子受王教已，王即剃除鬚髮，服三法衣，出家修道。
時，王出家過七日已，其金輪寶忽然不現，
典金輪者往白王言：『大王！
當知今者輪寶忽然不現。』
時王聞已，不以為憂，亦復不往問父王意。
時，彼父王忽然命終。 ^40b3

「自此以前，六轉輪王皆展轉相承，以正法治，
唯此一王自用治國，不承舊法，其政不平，
天下怨訴，國土損減，人民凋落。
時，有一婆羅門大臣往白王言：『大王！
當知今者國土損減，人民凋落，轉不如常。
王今國內多有知識，聰慧博達，明於古今，
備知先王治政之法，何不命集問其所知，彼自當答？』
時，王即召群臣，問其先王治政之道。
時，諸智臣具以事答，王聞其言，即行舊政，
以法護世，而由不能拯濟孤老，施及下窮。 ^40b14

「時，國人民轉至貧困，遂相侵奪，盜賊滋甚，
伺察所得，將詣王所白言：『此人為賊，願王治之。』
王即問言：『汝實為賊耶？』
答曰：『實爾！我貧窮飢餓，不能自存，故為賊耳。』
時，王即出庫物以供給之，而告之曰：『汝以此物供養父母，
并恤親族，自今已後，勿復為賊。』
餘人轉聞有作賊者，王給財寶，於是復行劫盜他物，
復為伺察所得，將詣王所白言：『此人為賊，願王治之。』
王復問言：『汝實為賊耶？』
答曰：『實爾！我貧窮飢餓，不能自存，故為賊耳。』
時，王復出庫財以供給之，復告之曰：『汝以此物供養父母，
并恤親族，自今已後，勿復為賊。』 ^40b23

「復有人聞有作賊者，王給財寶，於是復行劫盜他物，
復為伺察所得，將詣王所白言：『此人為賊，願王治之。』
王復問言：『汝實為賊耶？』
答曰：『實爾！我貧窮飢餓，不能自存，故為賊耳。』
時王念言：『先為賊者，吾見貧窮，給其財寶，
謂當止息，而餘人聞，轉更相効，盜賊日滋，
如是無已，我今寧可杻械其人，令於街巷，
然後載之出城，刑於曠野，以誡後人耶！』 ^40c6

「時，王即勅左右：『使收繫之，聲鼓唱令，遍諸街巷，
訖已載之出城，刑於曠野。』
國人盡知彼為賊者，王所收繫，令於街巷，刑之曠野。
時，人展轉自相謂言：『我等設為賊者，亦當如是，與彼無異。』
於是，國人為自防護，遂造兵杖、刀劍、弓矢，
迭相殘害，攻劫掠奪。
自此王來始有貧窮，有貧窮已始有劫盜，
有劫盜已始有兵杖，有兵杖已始有殺害，
有殺害已則顏色憔悴，壽命短促。
時，人正壽四萬歲，其後轉少，壽二萬歲，
然其眾生有壽、有夭、有苦、有樂。
彼有苦者，便生邪婬、貪取之心，多設方便，圖謀他物。
是時，眾生貧窮劫盜，兵杖殺害，轉轉滋甚，
人命轉減，壽一萬歲。 ^40c14

「一萬歲時，眾生復相劫盜，為伺察所得，
將詣王所白言：『此人為賊，願王治之。』
王問言：『汝實作賊耶？』
答曰：『我不作！』便於眾中故作妄語。
時，彼眾生以貧窮故便行劫盜，以劫盜故便有刀兵，
以刀兵故便有殺害，以殺害故便有貪取、
邪婬，以貪取、邪婬故便有妄語，有妄語故其壽轉減，
至于千歲；千歲之時，便有口三惡行始出于世，
一者兩舌，二者惡口，三者綺語，此三惡業展轉熾盛，
人壽稍減至五百歲；五百歲時，眾生復有三惡行起，
一者非法婬，二者非法貪，三者邪見，此三惡業展轉熾盛，
人壽稍減，三百、二百，我今時人，乃至百歲，少出多減。 ^40c27

「如是展轉，為惡不已，其壽稍減，當至十歲，
十歲時人，女生五月便行嫁。
是時世間酥油、石蜜、黑石蜜，諸甘美味不復聞名，
粳粮、禾稻變成草莠，繒、絹、錦、綾、劫貝、白 #CB00626;，
今世名服，時悉不現，織麤毛縷以為上衣。
是時，此地多生荊棘，蚊、虻、蠅、虱、蛇、蚖、蜂、
蛆，毒蟲眾多，金、銀、琉璃、珠璣、名寶，盡沒於地，遂有瓦石砂礫出於地上。 ^41a11

「當於爾時，眾生之類永不復聞十善之名，但有十惡充滿世間。
是時，乃無善法之名，其人何由得修善行？
是時，眾生能為極惡，不孝父母，不敬師長，
不忠不義，返逆無道者便得尊敬。
如今能修善行，孝養父母，敬順師長，忠信懷義，順道修行者便得尊敬。
爾時，眾生多修十惡，多墮惡道，眾生相見，
常欲相殺，猶如獵師見於群鹿。
時，此土地多有溝坑，溪#CB00589;深谷，
土曠人希，行來恐懼。
爾時，當有刀兵劫起，手執草木，皆成戈鉾，
於七日中，展轉相害。 ^41a18

「時，有智者遠逃叢林，依倚坑坎，於七日中懷怖畏心，
發慈善言：『汝不害我，我不害汝。』
食草木子以存性命，過七日已，從山林出。
時有存者，得共相見，歡喜慶賀言：『汝不死耶？
汝不死耶？』猶如父母唯有一子，久別相見，歡喜無量。
彼人如是各懷歡喜，迭相慶賀，然後推問其家，
其家親屬死亡者眾，復於七日中悲泣號咷，啼哭相向。
過七日已，復於七日中共相慶賀，娛樂歡喜，
尋自念言：『吾等積惡彌廣，故遭此難，親族死亡，
家屬覆沒，今者宜當少共修善，宜修何善？
當不殺生。』 ^41a29

「爾時，眾生盡懷慈心，不相殘害，於是眾生色壽轉增，其十歲者壽二十歲。
二十時人復作是念：『我等由少修善行，
不相殘害故，壽命延長至二十歲，今者寧可更增少善，當修何善？
已不殺生，當不竊盜。』
已修不盜，則壽命延長至四十歲。
四十時人復作是念：『我等由少修善，壽命延長，
今者寧可更增少善，何善可修？
當不邪婬。』於是，其人盡不邪婬，壽命延長至八十歲。 ^41b11

「八十歲人復作是念：『我等由少修善，壽命延長，
今者寧可更增少善，何善可修？
當不妄語。』於是，其人盡不妄語，壽命延長至百六十。
百六十時人復作是念：『我等由少修善，
壽命延長，我今寧可更增小善，何善可修？
當不兩舌。』於是，其人盡不兩舌，壽命延長至三百二十歲。
三百二十歲時人復作是念：『我等由少修善故，
壽命延長，今者寧可更增少善，何善可修？
當不惡口。』於是，其人盡不惡口，壽命延長至六百四十。 ^41b19

「六百四十時人復作是念：『我等由修善故，
壽命延長，今者寧可更增少善，何善可修？
當不綺語。』於是，其人盡不綺語，壽命延長至二千歲。
二千歲時人復作是念：『我等由修善故，
壽命延長，今者寧可更增少善，何善可修？
當不慳貪。』於是，其人盡不慳貪而行布施，壽命延長至五千歲。
五千歲時人復作是念：『我等由修善故，
壽命延長，今者寧可更增少善，何善可修？
當不嫉妬，慈心修善。』
於是，其人盡不嫉妬，慈心修善，壽命延長至於萬歲。 ^41b29

「萬歲時人復作是念：『我等由修善故，壽命延長，
今者寧可更增少善，何善可修？
當行正見，不生顛倒。』
於是，其人盡行正見，不起顛倒，壽命延長至二萬歲。
二萬歲時人復作是念：『我等由修善故，
壽命延長，今者寧可更增少善，何善可修？
當滅三不善法，一者非法婬，二者非法貪，三者邪見。』
於是，其人盡滅三不善法，壽命延長至四萬歲。
四萬歲時人復作是念：『我等由修善故，
壽命延長，今者寧可更增少善，何善可修？
當孝養父母，敬事師長。』
於是，其人即孝養父母，敬事師長，壽命延長至八萬歲。 ^41c10

「八萬歲時人，女年五百歲始出行嫁。
時，人當有九種病，一者寒，二者熱，三者飢，
四者渴，五者大便，六者小便，七者欲，八者饕餮，九者老。
時，此大地坦然平整，無有溝坑、丘墟、荊棘，
亦無蚊、虻、蛇、蚖、毒蟲，瓦石、沙礫變成琉璃，
人民熾盛，五穀平賤，豐樂無極。
是時，當起八萬大城，村城隣比，雞鳴相聞。
當於爾時，有佛出世，名為彌勒如來、至真、
等正覺，十號具足，如今如來十號具足，
彼於諸天、釋、梵、魔、若魔、天、諸沙門、婆羅門、
諸天、世人中，自身作證，亦如我今於諸天、
釋、梵、魔、若魔、天、沙門、婆羅門、諸天、世人中，自身作證。
彼當說法，初言亦善，中下亦善，義味具足，
淨修梵行，如我今日說法，上中下言，皆悉真正，
義味具足，梵行清淨。
彼眾弟子有無數千萬，如我今日弟子數百。
彼時，人民稱其弟子號曰慈子，如我弟子號曰釋子。 ^41c22

「彼時，有王名曰儴伽，剎利水澆頭種轉輪聖王，
典四天下，以正法治，莫不靡伏，七寶具足，
一金輪寶、二白象寶、三紺馬寶、四神珠寶，
五玉女寶、六居士寶、七主兵寶。
王有千子，勇猛雄烈，能却外敵，四方敬順，
不加兵杖，自然太平。
爾時，聖王建大寶幢，圍十六尋，上高千尋，
千種雜色嚴飾其幢；幢有百觚，觚有百枝，
寶縷織成，眾寶間廁。
於是，聖王壞此幢已，以施沙門、婆羅門、
國中貧者，然後剃除鬚髮，服三法衣，出家修道，
修無上行，於現法中自身作證，生死已盡，
梵行已立，所作已辦，不受後有。」 ^42a9

佛告諸比丘：「汝等當勤修善行，以修善行，
則壽命延長，顏色增益，安隱快樂，財寶豐饒，
威力具足，猶如諸王順行轉輪聖王舊法，
則壽命延長，顏色增益，安隱快樂，財寶豐饒，威力具足。
比丘亦如是，當修善法，壽命延長，顏色增益，
安隱快樂，財寶豐饒，威力具足。 ^42a21

「云何比丘壽命延長？
如是比丘修習欲定，精勤不懈，滅行成就，
以修神足；修精進定、意定、思惟定，精勤不懈，
滅行成就，以修神足，是為壽命延長。
何謂比丘顏色增益？
於是比丘戒律具足，成就威儀，見有小罪，
生大怖畏，等學諸戒，周滿備悉，是為比丘顏色增益。
何謂比丘安隱快樂？
於是比丘斷除婬欲，去不善法，有覺、有觀，
離生喜、樂，行第一禪；除滅覺、觀，內信歡悅，
撿心專一，無覺、無觀，定生喜、樂，行第二禪；
捨喜守護，專心不亂，自知身樂，賢聖所求，
護念、樂行，行第三禪；捨滅苦樂，先除憂喜，
不苦不樂，護念清淨，行第四禪，是為比丘安隱快樂。 ^42a27

「何謂比丘財寶豐饒？
於是比丘修習慈心，遍滿一方，餘方亦爾，
周遍廣普，無二無量，除眾結恨，心無嫉惡，
靜默慈柔，以自娛樂，悲、喜、捨心亦復如是，是為比丘財寶豐饒。
何謂比丘威力具足？
於是比丘如實知苦聖諦，習、盡、道諦亦如實知，是為比丘威力具足。」 ^42b10

佛告比丘：「我今遍觀諸有力者無過魔力，然漏盡比丘力能勝彼。」
爾時，諸比丘聞佛所說，歡喜奉行。
佛說長阿含經卷第六
 ^42b16
