
jing:: 佛說轉法輪經
translator:: 後漢安息三藏安世高譯
聞如是：
一時，佛在波羅 #CB00178;國鹿野樹下坐，
時有千比丘諸天神，皆大會側塞空中，
於是有自然法輪，飛來當佛前轉。
佛以手撫輪曰：「止！
往者吾從無數劫來，為名色轉受苦無量，
今者癡愛之意已止，漏結之情已解，諸根已定生死已斷，不復轉於五道也。」
輪即止。 ^503b5

於是，佛告諸比丘：「世間有二事墮邊行，
行道弟子捨家者，終身不當與從事。
何等二？一為念在貪欲無清淨志，二為猗著身愛不能精進。
是故退邊行，不得值佛道德具人。
若此比丘不念貪欲著身愛行，可得受中，
如來最正覺得眼得慧，從兩邊度自致泥洹。
何謂受中？謂受八直之道，一曰正見，二曰正思，
三曰正言，四曰正行，五曰正命，六曰正治，
七曰正志，八曰正定。
若諸比丘本末聞道，當已知甚苦為真諦，
已一心受眼受禪思受慧見，覺所念令意解，
當知甚苦習盡為真諦，已受眼觀禪思慧見，
覺所念令意解，如是盡真諦。
何謂為苦？謂生老苦、病苦，憂、悲、惱苦，怨憎會苦，
所愛別苦，求不得苦，要從五陰受盛為苦。
何謂苦習？謂從愛故而令復有樂性，不離在在貪憙，
欲愛、色愛、不色之愛，是習為苦。
何謂苦盡？謂覺從愛復有所樂，婬念不受，
不念無餘無婬，捨之無復禪，如是為習盡。
何謂苦習盡欲受道？
謂受行八直道，正見、正思、正言、正行、正命、
正治、正志、正定，是為苦習盡受道真諦也。 ^503b11

「又是，比丘！苦為真諦，苦由習為真諦，苦習盡為真諦，
苦習盡欲受道為真諦，若本在昔未聞是法者，當受眼觀禪行受慧見受覺念令意得解。
若令在斯未聞是四諦法者，當受道眼、
受禪思、受慧覺，令意行解。
若諸在彼不得聞是四諦法者，亦當受眼、
受禪、受慧、受覺，令意得解，是為四諦三轉合十二事，知而未淨者吾不與也。
一切世間諸天人民，若梵、若魔、沙門、梵志，
自知證已，受行戒、定、慧、解、度知見成，是為四極。
是生後不復有，長離世間無復憂患。」
佛說是時，賢者阿若拘鄰等及八千姟天，皆遠塵離垢諸法眼生。
其千比丘漏盡意解，皆得阿羅漢，及上諸習法應當盡者一切皆轉。
眾祐法輪聲三轉，諸天世間在法地者莫不遍聞，
至于第一四天王、忉利天、焰天、兜術天、
不驕樂天、化應聲天，至諸梵界須臾遍聞。
爾時，佛界三千日月萬二千天地皆大震動，
是為佛眾祐，始於波羅 #CB00178;以無上法輪轉未轉者，
照無數度諸天人從是得道。 ^503c3

佛說是已，皆大歡喜。
佛說轉法輪經
 ^503c22
