
jing:: 分別善惡報應經卷上
translator:: 西天中印度惹爛駄囉國密林寺三藏明教大師賜紫沙門臣天息災奉　詔譯
如是我聞：
一時，世尊在舍衛國祇樹給孤獨園。
爾時，世尊食時著衣持鉢，入舍衛城次第乞食，
至兜儞野子輸迦長者舍，在門外立。
是時，輸迦長者家有一犬，名曰商佉，常在門首。
於是，長者常用銅器盛以美飯，與商佉食。
犬見世尊瞋恚而吠。
爾時，世尊謂商佉言：「汝由未悟，見我乃吠。」
作是語時，商佉轉惡心生瞋恨，即離本處往旃檀座下。 ^895c1

是時輸迦長者出舍門外，見犬在於旃檀座下，
長者問言：「誰瞋於汝？」
商佉默然。是時輸迦長者又復問言：「賢子！
誰人瞋汝商佉？」對曰：「沙門瞿曇而來在此，
於門下立，我見乃吠。
彼沙門瞿曇作如是言：『汝由未悟，今乃更吠。』
我聞此語心生瞋怒，起離本處來栴檀座下。」
是時輸迦聞是語已，發大瞋怒出舍衛城，往彼祇樹給孤獨園。 ^895c8

爾時世尊與無量百千諸比丘眾，前後圍遶在座說法。
於是世尊遙見輸迦長者遠路而來，告諸比丘：「汝等見此輸迦長者遠來已不？」
諸比丘言：「唯然已見。」
世尊告言：「此長者子，向於佛所而發瞋心，命終之後如箭剎那墮大地獄。
何以故？虛妄計執分別彼我，起瞋煩惱毀謗於佛，墮諸惡趣受苦無量。
又復於我心生輕謗，一切眾生亦復如是。」 ^895c16

爾時世尊告諸比丘，而說頌曰：
　　「於佛起惡心，毀謗生輕慢，
　　入大地獄中，受苦無窮盡。
　　有諸數取趣，於師及比丘，
　　暫時起惡心，命終墮地獄。
　　若於如來處，起大瞋恨心，
　　皆墮惡道中，輪迴恒受苦。」 ^895c24

是時兜儞野子來詣佛所，頂禮佛足，於世尊前種種語言，柔和善順稱歎如來。
說是語已，在一面立而白佛言：「世尊！
以何因緣到於我舍？」 ^896a2

佛告輸迦長者言：「食時已至，吾乃著衣持鉢入舍衛城，
次第乞食，遂至汝舍在門下立。
是時商佉處於門首，銅器之內飲食之次，
商佉見吾在門下立，纔見乃吠。
我言：『商佉！汝由未悟，何故見吠？』
犬聞是語，遂生瞋怒往詣別處。」 ^896a5

是時長者白世尊言：「此犬商佉，過去宿因不知云何？
願佛演說。」 ^896a10

佛言：「且止！勿問斯事！
汝若聞此，倍生懊惱，不可忍矣。」 ^896a11

輸迦長者如是三請，白佛言：「世尊！
唯願為我演說斯事我等樂聞。」 ^896a12

爾時世尊告長者言：「汝今諦聽，善思念之，吾今為汝分別演說。
此犬汝父兜儞野身，於過去生妄計此身無我計我，
慳貪嫉妬不行惠施，貪惜財物不信三寶，
墮畜生中，今犬商佉是長者父。」 ^896a15

輸迦長者復白世尊：「我父兜儞野，在生之日常行布施，
祭祀火天及諸鬼神，彼身決定得生梵天受大富樂，何故復墮畜類之中？
此事難信。」 ^896a19

佛告長者言：「汝父兜儞野，由是分別妄生計執，
不行惠捨不信三寶，以此因緣墮此類中。」
復告長者：「吾今所說恐汝難信，當自還家問於商佉。」 ^896a22

是時長者辭佛歸家，到已告言：「商佉！
汝實我父是兜儞野！」
此犬却坐栴檀之座。
長者復言：「商佉！實是我父兜儞野不？
可就銅盤食此肉飯。」
商佉即食。食已又復告言：「若實我父是兜儞野，當何所表為顯奇異？」
於時商佉聞是語已，從座而起詣本住處，
於栴檀座下以鼻齅地，以足攫出四大鐵甕，滿中盛金瓶盤雜器。
是時輸迦長者見此希奇金銀珍寶，踊躍歡喜愛護覆藏。
於是長者，出舍衛城，往詣佛所，一心歸依。 ^896a25

爾時世尊，與無量百千比丘眾等，在座說法。
於是世尊告諸比丘：「汝見兜儞野子鸚鵡長者遠來已不？」
諸比丘言：「唯然已見。」
佛告比丘：「今此長者身謝命終，如捨重擔往生天上，
因於我所歡喜踊躍，發誠諦心獲報如是。」 ^896b6

爾時世尊告諸比丘，而說頌曰：
　　「此一數取趣，發心見我喜，
　　命終往生天，如捨於重擔。
　　若於說法師，如來及比丘，
　　暫時心歡喜，獲果亦如是。」 ^896b10

爾時世尊說此偈已，於是輸迦長者往詣佛所，
頭面禮足歡喜無量，種種稱讚歎未曾有。
說是語已，在一面立。
於是世尊告輸迦言：「此商佉犬，實是汝父。」 ^896b16

長者白言：「唯然，世尊！
如佛所說真實不虛，所有疑惑皆悉除斷。」 ^896b19

爾時輸迦長者白世尊言：「一切有情夭壽長命、
有病無病、端嚴醜陋、貴賤種族、聰明愚鈍、
柔和麁獷，其事非一，因果善惡報應云何？」 ^896b20

佛告輸迦長者子言：「善哉善哉！
汝應諦聽，善思念之，今為汝說。
一切有情，作業修因善惡不等，所獲報應貴賤上下，
種族高低差別亦殊，我今略說如斯之事，若廣分別其義甚深。」 ^896b23

是時長者重白佛言：「願佛演說。」 ^896b27

爾時佛告長者言：「汝應善聽！
一切有情造種種業，起種種惑。
眾生業有黑白，果報乃分善惡，黑業三塗受報，白業定感人天。
又業有分限，命乃短長。
復次補特伽羅有業，多病少病、端嚴醜陋。
或復有業，補特伽羅，富貴貧窮、聰明智慧、根鈍愚闇。
或復有業，補特伽羅，生三惡趣。
或復有業，生欲界人天乃至有頂。
或復有業，補特伽羅，遠遊及近，或復有業，
補特伽羅，所求不遂；或復有業，不求自至。
或復有業，補特伽羅，成就難易有成不成。
或復有業，補特伽羅，地獄壽命圓滿中夭輕重不等。
或復有業，補特伽羅，富貴貧窮先後不定。
或復有業，補特伽羅，富貴貧窮、布施愛樂慳悋不定。
或復有業，補特伽羅，壽命長短於中不定。
或復有業，補特伽羅，身心快樂苦惱不定。
或復有業，補特伽羅，形貌端嚴光潤愛樂，或復醜陋麁澁嫌厭。
或復有業，補特伽羅，諸根具足不具足等。」 ^896b29

爾時佛告長者子言：「有十善業應當修習，若十惡業汝應除斷。」 ^896c18

於是長者白佛言：「世尊！
有情短命，何業所獲？」 ^896c19

佛告長者子言：「殺生所獲。
復次殺業，然有十種：一自手殺，二勸他殺，
三慶快殺，四隨喜殺，五懷胎殺，六勸墮胎殺，
七酬冤殺，八斷男根殺，九方便殺，十役他殺；如是十種獲短命報。 ^896c20

「復云何業獲報長命？
有十種業。何等為十？
一離自手殺，二離勸他殺，三離慶快殺，
四離隨喜殺，五救刑獄殺，六放生命，七施他無畏，
八慈恤病人，九惠施飲食，十幡燈供養；如是十種獲長命報。 ^896c24

「復云何業獲報多病？
有十種業。何等為十？
一自壞有情，二勸他令壞，三隨喜壞，四讚歎壞，
五不孝父母，六多結宿冤，七毒心行藥，
八慳悋飲食，九輕慢聖賢，十毀謗師法；如是十種獲報多病。 ^896c28

「復云何業獲報少病？
有十種業。何等為十？
一不損有情，二勸他不損，三不隨喜損，
四不讚歎損，五離慶快損，六孝養父母，
七尊重師長，八不結宿冤，九施僧安樂，
十施藥飲食；如是十種獲少病報。 ^897a4

「復云何業獲報醜陋？
有十種業。何等為十？
一恒起瞋忿，二恣縱慢心，三不孝父母，
四恒恣貪癡，五毀謗聖賢，六侵奪#CB00654;逼，
七盜佛光明，八戲弄他醜，九壞佛光明，
十行非梵行；如是十種獲報醜陋。 ^897a8

「復云何業獲報端嚴？
有十種業。云何十業？
一修慈忍，二惠施佛塔，三塗掃塔寺，四修嚴精舍，
五莊嚴佛像，六孝養父母，七信重聖賢，
八謙卑離慢，九梵行無缺，十遠離損害；如是十種獲報端嚴。 ^897a12

「復云何業獲種族卑賤？
有十種業。云何十種？
一貪愛名利不修施行，二嫉妬他榮，三輕毀父母，
四不遵師法，五譏謗賢善，六親近惡友，
七勸他作惡，八破壞他善，九貨易經像，
十不信三寶；如是十種獲報卑賤。 ^897a17

「復云何業得豪族富貴？
有十種業。何等為十？
一離嫉妬慶他名利，二尊重父母，三信崇師法，
四發菩提心，五施佛傘蓋，六修嚴塔寺，
七懺悔惡業，八廣修施行，九勸修十善，
十信崇三寶；如是十種獲報豪貴。 ^897a21

「復云何業獲人間惡報？
有十種業。云何十種？
一恣縱我慢，二輕慢父母，三輕慢沙門，
四輕慢婆羅門，五輕毀賢善，六輕慢親族，
七不信因果，八輕厭自身，九憎嫌他人，
十不信三寶；如是十種獲人間惡報。 ^897a26

「復云何業獲人中勝報？
有十種業。云何十種？
一謙卑離慢，二尊重父母，三尊重沙門，
四信崇婆羅門，五愛護親族，六尊重賢聖，
七修行十善，八不輕慢補特伽羅，九尊重師法，
十諦信三寶；如是十種獲人中勝報。 ^897b2

「復云何業獲報孤貧？
有十種業。云何十種？
一恒行劫盜，二勸他劫盜，三讚歎劫盜，
四隨喜劫盜，五毀謗父母，六謗讟聖賢，
七障礙他施，八嫉他名利，九慳悋財物，
十輕毀三寶願常飢饉；如是十種獲報孤貧。 ^897b6

「復云何業獲大福德？
有十種業。云何十種？
一離劫盜，二離勸他非，三離隨喜盜，四孝養父母，
五信崇聖賢，六慶他名利，七廣行惠施，
八不嫉名利，九不慳財寶愛恤孤貧，十供養三寶；如是十種獲福廣大。 ^897b11

「復云何業獲報愚鈍？
有十種業。云何十業？
一謂此補特伽羅不信沙門亦不親近，
二不信婆羅門，三不信師法亦非親近，
四隱法不傳，五伺師法短，六遠離正法，
七斷滅善法，八謗毀賢智，九習學非法，
十毀謗正見稱揚邪見；如是十法獲報愚鈍。 ^897b16

「復云何業獲大智慧？
有十種法。云何十法？
一謂此補特伽羅親近沙門深信求法，
二信婆羅門，三親近師法求解深義，四尊重三寶，
五遠離愚癡，六不謗師法，七求於深智，
八傳法利生令不斷滅，九遠離非法，十稱揚正見離諸邪見；
如是十法獲大智慧。 ^897b21

「復云何業獲地獄報？
有十種法。云何十種？
一不善身業，二不善口業，三不善意業，
四恒起身見，五恒起邊見，六邪見不息，
七作惡不懺，八婬欲邪行，九毀謗聖賢，
十壞滅正法；如是十業獲地獄報。 ^897b27

「復云何業獲畜生報？
有十種業。云何為十？
一中品惡身業，二中品惡語業，三中品惡意業，
四起種種貪，五起種種瞋，六起種種癡，
七布施非法，八禁呪厭術，九毀菩薩梵行，
十起常邊見人死為人；如是十業獲報畜生。 ^897c2

「復云何業獲報餓鬼？
有十種業。云何十業？
一耎惡身業，二耎惡口業，三耎惡意業，
四貪悋財物不行惠施，五起大邪見謗佛因果，
六我慢自恃輕毀賢良，七障礙他施，八不恤飢渴，
九慳惜飲食不施佛僧，十他獲名利方便離隔；如是十業獲報餓鬼。 ^897c7

「復云何業獲報人間？
有十種業。何等十業？
一離殺生，二離不與取，三離非梵行，四離虛誑語，
五離雜穢語，六無離間語，七離麁惡語，
八離飲酒食肉，九離癡闇，十離邪見諦信三寶；
修如是等十種耎業，獲報人間。 ^897c12

「復次，修習何業得生欲天？
修十善業得生彼天。
復修何業得生色界？
修十定善得生彼天。
復修何業得生於彼四無色界？
修習三摩鉢底為因，得生彼天。
何等為四？遠離一切色，作無邊空想，復修彼定伏除彼障，命終之後生彼空無邊處。
遠離麁識細識現前，作無邊想伏除彼障，復修彼定後生彼天。
遠離無所有處障染，復修彼定後生彼天。
遠離彼障復修彼定，命終之後得生非想非非想處。 ^897c17

「復次，修習何業不生無間？
修諸善業迴向所求，決定得生諸善趣中不入無間。
復次，修習何業感得何果？
若修善業感可愛果，若造惡業感非愛果；
若遠離此善不善業，愛非愛果終不可得，
譬如慈女商主遠行，久不歸家子無由得。 ^897c26

「復云何業而不得果？
所修惡業迴心發露，省悟前非思惟嫌厭，
心念口言作意專注重重懺悔，此業雖作而不受果；善業亦然。 ^898a2

「復云何業得身心圓滿？
修習忍辱得身相圓滿，修習聞思得心圓滿，此業修習必定得果。 ^898a5

「復云何業，修作已後而非散失？
若有善業已作不悔亦不嫌厭，而非擾惱又非撥無，
不說是非而不遠離，亦非躁撓作如是行，此業修習終非散失定受於果。 ^898a7

「復云何業而不得果？
修無記業不得其果。 ^898a11

「復云何業，補特伽羅，地獄壽命而無中夭？
此一補特伽羅作彼業已，而不悔恨亦不嫌厭，
又不撥無心不擾惱，不說是非又不躁撓，
行如此行天受當知，作彼彼業補特伽羅，
處地獄生，圓滿壽命而非中夭。 ^898a12

「復云何業，有補特伽羅，處地獄中壽量不滿？
此一補特伽羅，作彼業已而乃嫌悔，煩惱自毀省悟前非，
遠離彼業而不躁撓，行如是行，此補特伽羅作彼業已，地獄中生不滿壽命。 ^898a16

「復云何業，有補特伽羅，地獄中生即便命終？
此一補特伽羅作彼業已，悔嫌躁擾說言撥無，
解除遠離煩惱鋒利，不可愛樂我更不作。
如阿闍世王，作殺父罪已悔過發露：『我作惡業應當自受。』
對佛懺悔解說前非。
佛愍彼王令觀罪性，從緣幻有了不可得。
故此補特伽羅，處地獄中即便命終。 ^898a20

「復云何業，有補特伽羅，先受快樂後受苦惱？
此一補特伽羅，初行布施愛樂歡喜，施已心悔。
故此補特伽羅，生在人中處上種族，金銀珍寶象馬車乘，
悉皆具足，父母妻子吏民知識，圓滿無缺，
乃至庫藏亦復如是；故得果時，先受快樂後乃苦惱。 ^898a27

「復云何業，有補特伽羅，先受貧苦後乃快樂？
此一補特伽羅，由昔因時用下品心微分布施，捨已不悔後乃歡喜。
故此補特伽羅，生在人中種族卑下，飲食珍寶悉皆乏少亦不自在，
後漸增長財物廣大，乃至種種資具無有乏少，
故此補特伽羅，後得果時，先乃貧苦後受快樂。 ^898b3

「復云何業，有補特伽羅，先受快樂後亦快樂？
此一補特伽羅，未施歡喜，正施、施已歡喜，三時無悔。
此一補特伽羅，生在人中於富貴家上種族中，
父母妻子吏民親友圓滿具足，庫藏珍寶象馬牛羊，
乃至園林田宅，無不具足自在受用，故此補特伽羅，先受快樂後亦快樂。 ^898b9

「復云何業，有補特伽羅，先無快樂後無快樂常受苦惱？
此一補特伽羅，先無施心，亦無良友勸令布施，
又無信心貪惜珍寶，從始至終絕施纖毫。
故此補特伽羅，若生人中，處下種族貧窮困苦，
財寶飲食田宅資具，乃至眷屬悉皆乏少，
先無快樂後無快樂，故此補特伽羅，先受苦惱，後亦苦惱。 ^898b15

「復云何業，有補特伽羅得大富貴，貪惜財物無纖毫施？
此一補特伽羅於過去世，向三寶處曾行布施，
不曾發願於當來世更修施行，故此補特伽羅命終已後，
若生人間得大富貴，居上種族珍寶廣大，
象馬奴婢牛羊田宅，亦皆廣大受用自在，
於其財物慳惜愛護不行惠施，故此補特伽羅，
富貴多財，愛護慳貪亦無信心。 ^898b22

「復云何業，有補特伽羅，一生貧苦愛樂布施？
此一補特伽羅，於過去世三寶勝處，曾修布施又復發願，
而於未來施心不斷，命終之後生在人天受福往來，
彼後福盡又生人間貧窮愛施，故此補特伽羅貧窮愛施信心不斷。 ^898b29

「復云何業，有補特伽羅，一生貧苦又復慳貪，不行少施？
此一補特伽羅，於過去世不遇善友，又復愚闇不信因果，
於其施度微分不修，故此補特伽羅，命終之後生在人間種族貧窮，
財物飲食、田業資具一切乏少，故此補特伽羅，貧窮困苦不樂布施。 ^898c5

「復云何業，得身心快樂譬如輪王又樂作福？
此一補特伽羅，於過去世修不殺戒施他無畏，
又復發願施心不昧，故此有情，命終之後生在人間，得身心快樂常愛惠施。 ^898c11

「復云何業，有補特伽羅身心快樂，如極老人家務久棄不樂作福？
此一補特伽羅，於過去世施他無畏，不損有情不發勝願，
故此補特伽羅，命終已後生在人間，而得身心悉皆快樂，不愛修福。
分別善惡報應經卷上
 ^898c14
