
pin:: 增壹阿含經卷第十七
translator:: 東晉罽賓三藏瞿曇僧伽提婆譯

#  25 四諦品
四諦品第二十五
jing:: 
## 1
（一）
聞如是：
一時，佛在舍衛國祇樹給孤獨園。 ^631a7

爾時，世尊告諸比丘：「當修行四諦之法。
云何為四？所謂初苦諦，義不可盡，義不可窮，說法無盡。
第二者苦習諦，義不可盡，義不可窮，說法無盡。
第三者苦盡諦，義不可盡，義不可窮，說法無盡。
第四者苦出要諦，義不可盡，義不可窮，說法無盡。 ^631a8

「彼云何名為苦諦？
所謂苦諦者，生苦、老苦、病苦、死苦、憂悲惱苦、
怨憎會苦、恩愛別離苦、所欲不得苦，取要言之，
五盛陰苦，是謂名為苦諦。 ^631a13

「彼云何名為苦習諦？
所謂習諦者，愛與欲相應，心恒染著，是謂名為苦習 " resp=諦。 ^631a17

「彼云何名為苦盡諦？
所謂盡諦者，欲愛永盡無餘，不復更造，是謂名為苦盡諦。 ^631a19

「彼云何名為苦出要諦？
所謂苦出要諦者，謂賢聖八品道，所謂正見、
正治、正語、正行、正命、正方便、正念、正三昧，是謂名為苦出要諦。 ^631a21

「如是，比丘！有此四諦，實有不虛，世尊之所說，故名為諦。
諸有眾生，二足、三足、四足，欲者、色者、無色者，
有想、無想者，如來最上。
然成此四諦，故名為四諦。
是謂，比丘！有此四諦。
然不覺知，長處生死，輪轉五道。
我今以得此四諦，從此岸至彼岸，成就此義，
斷生死根本，更不復受有，如實知之。」 ^631a24

爾時，世尊便說此偈：
　　「今有四諦法，如實而不知，
　　輪轉生死中，終不有解脫。
　　如今有四諦，以覺以曉了，
　　以斷生死根，更亦不受有。 ^631b2

「若有四部之眾，不得此諦，不覺不知，便隨五道。
是故，諸比丘！當作方便，成此四諦。
如是，諸比丘！當作是學。」 ^631b7

爾時，諸比丘聞佛所說，歡喜奉行。
jing:: 
##  2
（二） ^631b9

聞如是：
一時，佛在舍衛國祇樹給孤獨園。 ^631b11

爾時，世尊告諸比丘：「有此四法，多饒益人。
云何為四？第一法者當親近善知識，第二者當聞法，
第三者當知法，第四者當法法相明。
是謂，比丘！有此四法，多饒益人。
是故，諸比丘！當求方便，成此四法。
如是，諸比丘！當作是學。」 ^631b12

爾時，諸比丘聞佛所說，歡喜奉行。
jing:: 
##  3
（三） ^631b17

聞如是：
一時，佛在舍衛國祇樹給孤獨園。 ^631b19

爾時，世尊告阿難曰：「若如來出現於世時，便有四未曾有法出現於世。
云何為四？此眾生類多有所著，若說不染著法時，
亦復承受，念修行之，心不遠離。
若如來出現於世時，有此四未曾有法出現於世，是謂初未曾有法出現於世。 ^631b20

「復次，阿難！輪轉不住，恒在五道，正使欲說法時，
亦復承受，心不遠離。
若如來出現世時，有此二未曾有法出現於世。 ^631b25

「復次，阿難！此眾生類，恒懷憍慢，不去心首，
若使說法，亦復承受，心不遠離。
然復，阿難！此眾生類，恒懷憍慢，不去須臾，
設復說法時，亦復承受，是謂第三未曾有法出現於世。 ^631b28

「復次，阿難！此眾生類，無明所覆，設復說有明法時，亦復承受而不忘失。
若復，阿難！說此有明、無明法時，而心意柔和，恒喜修行。
是謂，阿難！若如來出現世時，便有此四未曾有法出現於世。
若有多薩阿竭現在時，便有此四未曾有法出現於世。
是故，阿難！當發喜心向如來所。
如是，阿難！當作是學。」 ^631c3

爾時，阿難聞佛所說，歡喜奉行。
jing:: 
##  4
（四） ^631c10

聞如是：
一時，佛在舍衛國祇樹給孤獨園。 ^631c11

爾時，世尊告諸比丘：「我今當說擔，亦當說持擔人，
亦當說擔因緣，亦當說捨擔。
汝等比丘，諦聽！諦聽！
善思念之，我今當說。」 ^631c12

諸比丘對曰：「如是。
世尊！」是時，諸比丘從佛受教。 ^631c15

世尊告曰：「彼云何名為擔？
所謂五盛陰是。云何為五？
所謂色、痛、想、行、識陰，是謂名為擔。 ^631c16

「彼云何名為持擔人？
所謂持擔人者，人身是也。
字某、名某，如是生，食如是食，受如是苦樂，
壽命長短，是謂名為持擔人。 ^631c18

「彼云何名為擔因緣？
所謂擔因緣者，愛著因緣是。
與欲共俱，心不遠離，是謂名為擔因緣。 ^631c21

「彼云何名為當捨離擔？
所謂能使彼愛永盡無餘，已除、已吐。
是謂，比丘！名捨離擔。 ^631c23

「如是，比丘！我今已說擔，已說擔因緣，已說持擔人，
已說捨擔，然諸如來所應行者，我今已辦。
若樹下、空處、露坐，常念坐禪，莫行放逸。」 ^631c25

爾時，世尊便說此偈：
　　「當念捨重擔，更莫造新擔，
　　擔是世間病，捨擔第一樂。
　　亦當除愛結，及捨非法行，
　　盡當捨離此，更不復受愛。 ^631c28

「是故，諸比丘！當作方便，捨離於擔。
如是，諸比丘！當作是學。」 ^632a4

爾時，諸比丘聞佛所說，歡喜奉行。
jing:: 
##  5
（五） ^632a5

聞如是：
一時，佛在舍衛國祇樹給孤獨園。 ^632a7

爾時，世尊告諸比丘：「有此四生。
云何為四？所謂卵生、胎生、濕生、化生。 ^632a8

「彼云何名為卵生？
所謂卵生者，鷄、雀、烏、鵲、孔雀、蛇、魚、蟻子之屬，皆是卵生。
是謂名為卵生。 ^632a9

「彼云何名為胎生？
所謂人及畜生，至二足蟲，是謂名為胎生。 ^632a11

「彼云何名為因緣生？
所謂腐肉中虫、廁中虫、如尸中虫。
如是之屬，皆名為因緣生。 ^632a13

「彼云何名為化生？
所謂諸天、大地獄、餓鬼、若人、若畜生，是謂名為化生。
是謂，比丘！有此四生。
諸比丘捨離此四生，當求方便，成四諦法。
如是，諸比丘！當作是學。」 ^632a15

爾時，諸比丘聞佛所說，歡喜奉行。
jing:: 
##  6
（六） ^632a19

聞如是：
一時，尊者舍利弗、尊者目揵連在羅閱城迦蘭陀竹園所。 ^632a20

爾時，舍利弗告諸比丘：「世間有此四人。
云何為四？所謂第一人者與結相隨，然內有結而不知。
或有一人與結相隨，然內有結如實知之。
或有一人不與結相隨，然內無結如實而不知。
或有一人不與結相隨，然內無結如實知之。 ^632a21

「諸賢當知，第一人者與結相隨，然內有結而不知，
此二有結人中，此人最為下賤。
所謂彼第二人與結相隨，內有結如實知之，此人極為妙。
彼第三人不與結相隨，內無結如實而不知，
此人於二無結人中，此人最為下賤。
所謂彼第四人不與結相隨，內無結如實知之，此人於無結人中最為第一。
諸賢當知，世間有此四人。」 ^632a27

是時，尊者目連問舍利弗曰：「有何因緣，
有結相隨人，一人下賤，一人最妙？
復有何因緣，此二無結人相隨，一人下賤，一人最妙？」 ^632b5

舍利弗對曰：「彼與結相隨，內有結如實不知。
彼人作是念：『我當作淨想。』
彼便思惟作淨想。
當作淨想時，便起欲心，以起欲心已，便有貪欲、
瞋恚、癡心而命終。
爾時，不求方便，滅此欲心，便有瞋恚、愚癡之心而命終。
目連當知，猶如有人詣市買得銅器，塵土垢坌，極為不淨。
彼人不隨時摩抆，不隨時淨洗，然彼銅器倍更生垢，極為不淨。
此第一人亦復如是，與垢相隨，內有結如實不知，
彼便作是念：『我當思惟淨想。』
已思惟淨想，便生欲心，已生欲心，則有貪欲、
瞋恚、愚癡而命終，不求方便，滅此欲心。 ^632b8

「彼第二人與結相隨，內有結如實知！
『我今可捨淨想，思惟不淨想。』
彼已捨淨想，思惟不淨想，彼以思惟不淨想，
便不生欲心，求方便，不得者得、不獲者獲、
不及者及，便無貪欲、瞋恚、愚癡，亦復無結而命終。
猶如有人從市中買得銅器，塵垢所染，
彼人隨時修治，洗蕩使淨。
此人亦復如是。與結相隨，內有結如實知之。
彼人便捨淨想，思惟不淨想，彼思惟不淨想，
更求方便，不得者得、不獲者獲、不作證者教令得證，
已無欲心、無瞋恚、愚癡而命終。
是謂，目連！有此二人與結相隨，一人下賤，一人最妙。」 ^632b20

目連曰：「復以何因緣，使此二人不與結相隨，
一人下賤，一人最妙？」 ^632c3

舍利弗曰：「彼第三人不與結相隨，內無結如實而不知。
彼便作是思惟，我不求方便思惟，不得者得、
不獲者獲、不作證者而作證。
彼人有欲心、瞋恚、愚癡所縛而命終。
猶如有人詣市買銅器，塵垢所染，然不隨時洗治，
亦不隨時修治；此第三人亦復如是，不與結相隨，
內無結如實不知，亦不作是學，我當求方便，
滅此諸結；而有貪欲、瞋恚、愚癡之心而命終。 ^632c5

「彼第四人不與結俱，內無結如實知之。
彼便作是思惟，求方便，不得者得、不獲者獲、不作證者令作證。
彼以無此結而命終。
猶如有人詣市，得好銅器極淨潔，復加隨時修治，磨洗其器。
爾時，彼器倍復淨好，此第四人亦復如是，
不與結相隨，內無結如實知之，彼便作是思惟，
求方便，不獲者獲、不得者得、不作證者而作證，
彼便無結使貪欲、瞋恚、愚癡，身壞命終。
是謂，目連！有此二人不與結相隨，內無結如實知之，
一人為上，一人下賤。」 ^632c13

是時，尊者目連問舍利弗曰：「何以故名曰結？」 ^632c24

舍利弗曰：「目連當知，惡不善法，起諸邪見，故名為結。
或復有人而作是念：『如來問我義已，然後與諸比丘說法，
不問餘比丘義，而如來與比丘說法。』
或復有是時，世尊語餘比丘而說法，然不語彼比丘如來說法。
『如來不語我與比丘說法。』
或有不善，或有貪欲。
既有不善，又有貪欲，此二俱不善。 ^632c25

「或復有時，比丘作是念：『我恒在諸比丘前而入村乞食，不使餘比丘在比丘前而入村乞食。』
或有是時，餘比丘在前而入村乞食，不使彼比丘在比丘前而入村乞食。
『我不在比丘前而入村乞食。』
既有不善，又有貪欲，此二俱不善。 ^633a3

「目連當知，或復有是時，比丘作是念：『我當在比丘前坐，
先前受水，先前得食，不使餘比丘先比丘坐，
先前受水，先前得食。』
或復有時，餘比丘在比丘前坐，先前受水，
先前得食，不使彼比丘在比丘前坐，先前受水，先前得食。
『我不在比丘前坐，先前受水，先前得食。』
既有不善，又有貪欲，此二俱不善。 ^633a8

「或復有時，比丘作是念：『我食已與檀越說法，不使餘比丘食訖與檀越說法。』
或復有時，餘比丘食竟與檀越說法，不使彼比丘食竟與檀越說法。
『不使我食竟與檀越說法。』
既有不善，又有貪欲，此二俱不善。 ^633a15

「或復有時，比丘作是念：『我當至園中，與長者婆羅門說法，
不使餘比丘至園中，與長者婆羅門說法。』
或復有時，餘比丘至園中，與長者婆羅門說法，
不使餘比丘至園中，與長者婆羅門說法。
『不使我至園中，與長者婆羅門說法。』
既有不善，又有貪欲，此二俱不善。 ^633a20

「或復有時，比丘作是念：『我今犯戒，使諸比丘不知我犯戒。』
或復有時，彼比丘犯戒，諸比丘知此比丘犯戒，
既有不善，又有貪欲，此二俱不善。 ^633a26

「或復有時，比丘作是念：『我今犯戒，不使餘比丘語我言犯戒。』
或復有時，彼比丘犯戒，餘比丘語言犯戒。
既有不善，又有貪欲，此二俱不善。 ^633b1

「或復有時，彼比丘作是念：『我今犯戒，使清淨比丘告我，不使不清淨比丘告我。』
或復有時，不清淨比丘告彼比丘言：『彼比丘犯戒。』
既有不善，又有貪欲，此二俱不善。 ^633b4

「或復有時，比丘作是念：『我今犯戒。
若有比丘告我者，當在屏處，不在大眾之中。』
或復有時，彼比丘犯戒，在大眾中告語，不在屏處。
比丘復作是念：『此諸比丘在大眾中告我，不在屏處。』
既有不善，又有貪欲，此二俱不善。 ^633b8

「目連當知，此諸法之本，興起此行者，名為結使。
目連！復知諸有四部之眾，犯此行者，皆共聞知。
雖言我行阿練若，在閑靜之處，正使著五納衣，
恒行乞食，不擇貧富，行不卒暴，往來住止，
坐起動靜，言語默然，彼比丘作是念：『使比丘、
比丘尼、優婆塞、優婆夷斯諸梵行者，恒來供養我。』
彼比丘雖有是念，然四部眾亦不隨時供養。
所以然者，以彼比丘惡不善行未除故，見聞念知。
猶如有人，一銅器極為清淨，復以不淨盛著銅器中，
復以餘器蓋其上，持行詣國界。
眾人見已，問彼人曰：『君所持者是何物乎？
我等欲得觀見。』是時，眾人素既飢儉，謂呼：『是好飲食。』
尋發器蓋，然是不淨，皆共得見。
此比丘亦復如是。
雖有阿練若行，隨時乞食，著五納衣，正身正意，
繫念在前，彼雖生此念：『欲使諸梵行者，隨時來供養。』
然復諸梵行人，不隨時供養。
所以然者，以彼比丘惡不善法結使未盡故。 ^633b13

「目連當知，諸有比丘無此惡不善法，結使已盡，
見聞念知，雖在城傍行，猶是持法之人。
或受人請，或受長者供養，彼比丘無此貪欲之想。
是時，四部之眾及諸梵行者，皆來供養。
所以然者，以彼比丘行清淨故，皆見聞念知。
猶如有人有好銅器，盛好飲食，氣味極香，
復以物蓋其上，持行詣國界，眾人見已，
問彼人曰：『此是何物，我等欲得觀見。』
時尋發看，見是飲食，皆共取食。
此亦如是，比丘見聞念知，雖在城傍行，
受長者供養，彼不作是念：『使諸梵行者來供養我。』
然復諸梵行者，皆來供養之。
所以然者，以彼比丘惡不善行以除盡故。
是故，目連！以此諸行故，名為結使。」 ^633c2

是時，尊者大目揵連歎曰：「善哉！
善哉！舍利弗！所以然者，我昔遊此羅閱城迦蘭陀竹園所，
到時著衣持鉢，入羅閱城乞食，至彼車師舍，在門外默然而立。
是時，彼工師手執斧而斫材。
是時，更有長老工師有少事緣，來至此工師舍。
是時，彼工師修治材板。
是時，彼老工師而生此念：『此小工師斫材如我意不？
我今當觀之。』是時，彼工師所嫌之處，彼工師盡取斫之。
是時，彼老工師甚懷歡喜，而作是念：『善哉！
善哉！卿所斫材盡如我意。』
此亦如是，諸有比丘心不柔和，捨沙門行，
心懷姦偽，不從沙門之法，性行麁踈，不知慚愧，
強顏耐辱，為卑賤行，無有勇猛。
或喜多忘失，不憶所行，心意不定，所作錯亂，
諸根不定，然今尊者舍利弗觀察性行已，而修治之。 ^633c16

「諸有族姓子，以信堅固，出家學道，甚恭敬戒，
不捨沙門賢聖之法，無有幻偽，不行卒暴，
心意柔和，言常含笑，不傷人意，心恒一定，
無有是非，諸根不亂。
彼聞尊者舍利弗語已，便自承受，亦不忘失。
猶如若男、若女，端正無雙，極自沐浴，著好新衣，用香塗身。
若復有人，復加以優鉢華，持用奉上，彼人得已，
即著頭上，歡喜踊躍，不能自勝。
此亦如是，若有族姓子，以信堅固，出家學道，
恭敬於戒，不失沙門之法，無有幻偽，不行卒暴，
心意柔和，言常含笑，不傷人意，心恒一定，
無有是非，諸根不亂。
彼從尊者舍利弗聞是語已，甚懷歡喜，
不能自勝，而受其教。
如此諸族姓子說此法教。」 ^634a2

爾時，諸賢各各聞其所說，歡喜奉行。
jing:: 
##  7
（七） ^634a16

聞如是：
一時，佛在舍衛國祇樹給孤獨園。 ^634a17

爾時，世尊告諸比丘：「有此四果。
云何為四？或有果生而似熟，或有果熟而似生，
或有果熟而似熟，或有果生而似生。
是謂，比丘！世間有此四果。
世間有此四人，亦復如是。
云何為四？或有人熟而像生，或有人生而像熟，
或有人生而似生，或有人熟而似熟。 ^634a18

「何等人生而似熟？
或有人往來行步不行卒暴，眼目視瞻恒隨法教，
著衣持鉢亦復隨法行步，視地不左右顧望；
然復犯戒不隨正行，實非沙門而似沙門，
不行梵行而自言行梵行，盡壞敗正法，
根敗之種，是謂此人生而像熟。 ^634a24

「彼人云何熟而像生？
或有比丘性行似踈，視瞻不端，亦不隨法行，
喜左右顧視；然復精進多聞，修行善法，
恒持戒律，不失威儀，見少非法，便懷恐懼，是謂此人熟而像生。 ^634a29

「彼云何人生而像生？
或有比丘不持禁戒，不知行步禮節，亦復不知出入行來，
亦復不知著衣持鉢，諸根錯亂，心著色、
聲、香、味、細滑之法，彼犯禁戒，不行正法，
不是沙門而似沙門，不行梵行而似梵行，
根敗之人，不可修飾，是謂此人生而似生。 ^634b4

「彼云何有人熟而似熟？
或有比丘持戒禁限，出入行步不失時節，
看視不失威儀；然極精進，修行善法，威儀禮節皆悉成就，
見小非法，便懷恐怖，況復大者，是謂此人熟而似熟。 ^634b10

「是謂，比丘！世間有此四果之人，當學熟果之人。
如是，諸比丘！當作是學。」 ^634b15

爾時，諸比丘聞佛所說，歡喜奉行。
jing:: 
##  8
（八） ^634b16

聞如是：
一時，佛在舍衛國祇樹給孤獨園。 ^634b18

爾時，世尊告諸比丘：「今日空中有隨嵐風，
設復有飛鳥至彼者，若鳥、鵲、鴻、鵠值彼風者，
頭腦、羽翼各在一處。
此間一比丘亦復如是。
捨禁戒已，作白衣行，是時三衣、鉢器、鍼筩六物之屬各在一處，
猶隨嵐之風吹殺彼鳥。
是故，諸比丘！當修行梵行。
如是，諸比丘！當作是學。」 ^634b19

爾時，諸比丘聞佛所說，歡喜奉行。
jing:: 
##  9
（九） ^634b25

聞如是：
一時，佛在舍衛國祇樹給孤獨園。 ^634b27

爾時，世尊告諸比丘：「比丘當知，有此四鳥。
云何為四？或有鳥聲好而形醜，或有鳥形好而聲醜，
或有鳥聲醜形亦醜，或有鳥形好聲亦好。 ^634b28

「彼云何鳥聲好而形醜？
拘翅羅鳥是也。是謂此鳥聲好而形醜。
彼云何鳥形好而聲醜？
所謂鷙鳥是也。是謂此鳥形好而聲醜。
彼云何鳥聲醜形亦醜？
所謂兔梟是也。是謂此鳥聲醜形亦醜。
復有何鳥聲好形亦好？
所謂孔雀鳥是也。
是謂此鳥聲好形亦好。
是謂，比丘！有此四鳥，當共覺知。 ^634c2

「此亦如是，世間亦有四人似鳥，當共覺知。
云何為四？於是，或有比丘顏貌端政，出入行來，
著衣持鉢，屈申俯仰，威儀成就；亦復不能有所諷誦諸所有法，
初善、中善、竟善，不能承法之教，亦復不能善諷誦讀。
是謂此人形好而聲不好。 ^634c8

「復有何等人聲好而形醜？
或有一比丘出入行來，屈申俯仰，著衣持鉢，
威儀不成就，恒好廣說；然復彼人精進持戒，
聞法能知所學，多聞諸所有法，初善、中善、
竟善，義理深邃，具足修梵行，然復彼法善持善誦。
是謂此人聲好而形醜。 ^634c14

「彼復有何等人聲醜形亦醜？
或有一人犯戒、不精進、不多聞，所聞便失；
彼於此法，應具足行梵行，然不肯承受。
是謂此人聲亦醜形亦醜。 ^634c19

「彼何等人聲亦好形亦好？
或有比丘顏貌端政，出入行來，著衣持鉢，
不左右顧視；然復精進修行善法。
然戒律具足，見小非法，尚懷恐懼，何況大者！
亦復多聞，所受不忘，諸所有法，初善、中善、
竟善，修其善行，如此之法，善諷誦讀。
是謂此人聲好形亦好。 ^634c23

「是謂世間有此四人，在世間者，當共覺知。
是故，諸比丘！當學聲好形亦好。
如是，諸比丘！當作是學。」 ^634c28

爾時，諸比丘聞佛所說，歡喜奉行。
jing:: 
##  10
（一〇） ^635a2

聞如是：
一時，佛在舍衛國祇樹給孤獨園。 ^635a3

爾時，世尊告諸比丘：「有四種雲。
云何為四？或有雲雷而不雨，或有雲雨而不雷，
或有雲亦雨亦雷，或有雲亦不雨亦不雷，是謂四種雲。
世間四種人而像雲，何等四人？
或有比丘雷而不雨，或有比丘雨而不雷，
或有比丘亦不雨亦不雷，或有比丘亦雨亦雷。 ^635a4

「彼云何比丘雷而不雨？
或有比丘高聲誦習，所謂契經、祇夜、受決、
偈、本末、因緣、已說、生經、頌、方等、未曾有法、譬喻。
如是諸法，善諷誦讀，不失其義；不廣與人說法。
是謂此人雷而不雨。 ^635a10

「彼云何人雨而不雷？
或比丘有顏色端政，出入行來，進止之宜，
皆悉具知，修諸善法，無毫釐之失；然不多聞，
亦不高聲誦習，復不修行契經、本末、授決、
偈、因緣、譬喻、生經、方等、未曾有法，然從他承受，
亦不忘失，好與善知識相隨，亦好與他說法。
是謂此人雨而不雷。 ^635a14

「彼何等人亦不雨亦復不雷？
或有一人顏色不端政，出入行來，進止之宜，
皆悉不具，不修諸善法；然不多聞，亦不高聲誦習讀，
復不修行契經至方等，亦復不與他說法。
是謂此人亦不雨亦不雷。 ^635a20

「復有何等人亦雨亦雷？
或有一人顏色端政，出入行來，進止之宜，
亦悉具知，好喜學問，所受不失；亦好與他說法，
勸進他人，令使承受。
是謂此人亦雷亦雨。
是謂，比丘！世間有此四人。
是故，比丘！當作是學。」 ^635a25

爾時，諸比丘聞佛所說，歡喜奉行。
　　諦、饒益、阿難　重擔、四生、結
　　四果、隨嵐風　四鳥、雷在後
增壹阿含經卷第十七
 ^635b1
