
other:: 雜阿含經卷第二十六
translator:: 宋天竺三藏求那跋陀羅譯

# 二六

jing:: 
##  642
（六四二）
如是我聞：
一時，佛住舍衛國祇樹給孤獨園。 ^182a14

爾時，世尊告諸比丘：「有三根——未知當知根、
知根、無知根。」爾時，世尊即說偈言：
　　「覺知學地時，隨順直道進，
　　精進勤方便，善自護其心，
　　如自知生盡，無礙道已知，
　　以知解脫已，最後得無知，
　　不動意解脫，一切有能盡，
　　諸根悉具足，樂於根寂靜，
　　持於最後身，降伏眾魔怨。」 ^182a15

佛說此經已，諸比丘聞佛所說，歡喜奉行。
jing:: 
##  643
（六四三） ^182a25

如是我聞：
一時，佛在舍衛國祇樹給孤獨園。 ^182a26

爾時，世尊告諸比丘：「有五根。
何謂為五？謂信根、精進根、念根、定根、慧根。」 ^182a27

佛說此經已，諸比丘聞佛所說，歡喜奉行。
jing:: 
##  644
（六四四） ^182a29

如是我聞：
一時，佛住舍衛國祇樹給孤獨園。 ^182b2

爾時，世尊告諸比丘：「有五根。
何等為五？謂信根、精進根、念根、定根、慧根。
若比丘於此五根如實善觀察，如實善觀察者，
於三結斷知，謂身見、戒取、疑，是名須陀洹，
不墮惡趣法，決定正向於正覺，七有天人往生，究竟苦邊。」 ^182b3

佛說此經已，諸比丘聞佛所說，歡喜奉行。
jing:: 
##  645
（六四五） ^182b8

如是我聞：
一時，佛住舍衛國祇樹給孤獨園。 ^182b10

爾時，世尊告諸比丘：「於此五根如實觀察者，
不起諸漏，心得離欲解脫，是名阿羅漢，
諸漏已盡，所作已作，離諸重擔，逮得己利，
盡諸有結，正智心善解脫。」 ^182b11

佛說此經已，諸比丘聞佛所說，歡喜奉行。
jing:: 
##  646
（六四六） ^182b14

如是我聞：
一時，佛住舍衛國祇樹給孤獨園。 ^182b16

爾時，世尊告諸比丘：「有五根。
何等為五？謂信根、精進根、念根、定根、慧根。
信根者，當知是四不壞淨；精進根者，當知是四正斷；
念根者，當知是四念處；定根者，當知是四禪；
慧根者，當知是四聖諦。」 ^182b17

佛說此經已，諸比丘聞佛所說，歡喜奉行。
jing:: 
##  647
（六四七） ^182b21

如是我聞：
一時，佛住舍衛國祇樹給孤獨園。 ^182b23

爾時，世尊告諸比丘：「有五根。
何等為五？謂信根、精進根、念根、定根、慧根。 ^182b24

「何等為信根？若比丘於如來所起淨信心，
根本堅固，餘沙門、婆羅門、諸天、魔、梵、沙門、
婆羅門，及餘世間，無能沮壞其心者，是名信根。 ^182b25

「何等為精進根？已生惡不善法令斷，生欲、
方便、攝心、增進；未生惡不善法不起，生欲、
方便、攝心、增進；未生善法令起，生欲、方便、
攝心、增進；已生善法住不忘，修習增廣，
生欲、方便、攝心、增進，是名精進根。 ^182b29

「何等為念根？若比丘內身身觀住，慇懃方便，
正念正智，調伏世間貪憂；外身、內外身、
受、心、法法觀念住亦如是說，是名念根。 ^182c4

「何等為定根？若比丘離欲惡不善法，有覺有觀，
離生喜樂，乃至第四禪具足住，是名定根。 ^182c7

「何等為慧根？若比丘苦聖諦如實知，苦集聖諦、
苦滅聖諦、苦滅道跡聖諦如實知，是名慧根。」 ^182c9

佛說此經已，諸比丘聞佛所說，歡喜奉行。
jing:: 
##  648
（六四八） ^182c12

如是我聞：
一時，佛住舍衛國祇樹給孤獨園。 ^182c14

爾時，世尊告諸比丘……如上說。
差別者：「若比丘於此五根如實觀察已，於三結斷知。
何等為三？謂身見、戒取、疑。
是名須陀洹，不墮惡趣，決定正向三菩提，
七有天人往生，究竟苦邊。」 ^182c15

佛說此經已，諸比丘聞佛所說，歡喜奉行。
jing:: 
##  649
（六四九） ^182c19

如是我聞：
一時，佛住舍衛國祇樹給孤獨園。 ^182c21

爾時，世尊告諸比丘……如上說。
差別者：「若比丘於此五根如實觀察已，
得盡諸漏，離欲解脫，是名阿羅漢。
諸漏已盡，所作已作，離諸重擔，逮得己利，
盡諸有結，正智心得解脫。」 ^182c22

佛說此經已，諸比丘聞佛所說，歡喜奉行。
jing:: 
##  650
（六五〇） ^182c26

如是我聞：
一時，佛住舍衛國祇樹給孤獨園。 ^182c28

爾時，世尊告諸比丘……如上說。
差別者：「諸比丘！若我於此信根、信根集、
信根滅、信根滅道跡不如實知者，我終不得於諸天、
魔、梵、沙門、婆羅門中，為出為離，心離顛倒，亦不得成阿耨多羅三藐三菩提。
如信根，精進根、念根、定根、慧根亦如是說。 ^182c29

「諸比丘！我於此信根正智如實觀察故，
信根集、信根滅、信根滅道跡正智如實觀察故，
我於諸天、魔、梵、沙門、婆羅門眾中，為出為離，
心離顛倒，成阿耨多羅三藐三菩提。
如信根，精進、念、定、慧根亦如是說。」 ^183a6

佛說此經已，諸比丘聞佛所說，歡喜奉行。
jing:: 
##  651
（六五一） ^183a10

如是我聞：
一時，佛住舍衛國祇樹給孤獨園。 ^183a12

爾時，世尊告諸比丘……如上說。
差別者：「諸比丘！我此信根集、信根沒、信根味、
信根患、信根離不如實知者，我不得於諸天、
魔、梵、沙門、婆羅門眾中，為解脫，為出為離，
心離顛倒，成阿耨多羅三藐三菩提。
如是精進根、念根、定根、慧根亦如是說。 ^183a13

「諸比丘！我於信根、信根集、信根沒、信根味、
信根患、信根離如實知故，於諸天、魔、梵、
沙門、婆羅門眾中，為解脫，為出為離，心離顛倒，得成阿耨多羅三藐三菩提。」 ^183a18

佛說此經已，諸比丘聞佛所說，歡喜奉行。
jing:: 
##  652
（六五二） ^183a22

如是我聞：
一時，佛住舍衛國祇樹給孤獨園。 ^183a24

爾時，世尊告諸比丘……如上說。
差別者：「若比丘於此五根若利、若滿足，得阿羅漢。
若軟、若劣，得阿那含。
若軟、若劣，得斯陀含。
若軟、若劣，得須陀洹。
滿足者成滿足事，不滿足者成不滿足事，
於此五根不空無果，若於此五根一切無者，我說彼為外道凡夫之數。」 ^183a25

佛說此經已，諸比丘聞佛所說，歡喜奉行。
jing:: 
##  653
（六五三） ^183b2

如是我聞：
一時，佛住舍衛國祇樹給孤獨園。 ^183b4

爾時，世尊告諸比丘……如上說。
差別者：「若比丘於彼五根增上明利滿足者，得阿羅漢俱分解脫。
若軟、若劣者，得身證。
於彼若軟、若劣，得見到。
於彼若軟、若劣，得信解脫。
於彼若軟、若劣，得一種。
於彼若軟、若劣，得斯陀含。
於彼若軟、若劣，得家家。
於彼若軟、若劣，得七有。
於彼若軟、若劣，得法行。
於彼若軟、若劣，得信行。
是名比丘根波羅蜜因緣知果波羅蜜，果波羅蜜因緣知人波羅蜜。
如是滿足者作滿足事，減少者作減少事，
彼諸根則不空無果，若無此諸根者，我說彼為作凡夫數。」 ^183b5

佛說此經已，諸比丘聞佛所說，歡喜奉行。
jing:: 
##  654
（六五四） ^183b16

如是我聞：
一時，佛住舍衛國祇樹給孤獨園。 ^183b18

爾時，世尊告諸比丘：「有五根。
何等為五？謂信根、精進根、念根、定根、慧根。
此五根，一切皆為慧根所攝受。
譬如堂閣眾材，棟為其首，皆依於棟，以攝持故。
如是五根，慧為其首，以攝持故。」 ^183b19

佛說此經已，諸比丘聞佛所說，歡喜奉行。
jing:: 
##  655
（六五五） ^183b23

如是我聞：
一時，佛住舍衛國祇樹給孤獨園。 ^183b25

爾時，世尊告諸比丘：「有五根。
何等為五？謂信根、精進根、念根、定根、慧根。
信根者，當知是四不壞淨；精進根者，當知是四正斷；
念根者，當知是四念處；定根者，當知是四禪；
慧根者，當知是四聖諦。
此諸功德，一切皆是慧為其首，以攝持故。」
乃至……。 ^183b26

佛說此經已，諸比丘聞佛所說，歡喜奉行。
jing:: 
##  656
（六五六） ^183c2

如是我聞：
一時，佛住舍衛國祇樹給孤獨園。 ^183c4

爾時，世尊告諸比丘：「有五根。
何等為五？信根、精進根、念根、定根、慧根。
若聖弟子成就慧根者，能修信根，依離、
依無欲、依滅、向於捨，是名信根成就，信根成就，即是慧根。
如信根，如是精進根、念根、定根、慧根亦如是說。
是故就此五根，慧根為其首，以攝持故。
譬如堂閣，棟為其首，眾材所依，以攝持故。
如是五根，慧為其首，以攝持故。」 ^183c5

佛說此經已，諸比丘聞佛所說，歡喜奉行。
jing:: 
##  657
（六五七） ^183c13

如是我聞：
一時，佛住舍衛國祇樹給孤獨園。 ^183c15

爾時，世尊告諸比丘：「有五根。
何等為五？信根、精進根、念根、定根、慧根。
若聖弟子成就信根者，作如是學。
聖弟子無始生死，無明所著，愛所繫，眾生長夜生死，
往來流馳，不知本際，有因故有生死，因永盡者，
則無生死，無明大闇聚障礙，誰般涅槃？
唯苦滅、苦息、清涼、沒。
如信根，如是精進根、念根、定根、慧根亦如是說。
此五根，慧為首，慧所攝持。
譬如堂閣，棟為首，棟所攝持。」 ^183c16

佛說此經已，諸比丘聞佛所說，歡喜奉行。
jing:: 
##  658
（六五八） ^183c25

如是我聞：
一時，佛住舍衛國祇樹給孤獨園。 ^183c27

爾時，世尊告諸比丘：「有五根——信根、
精進根、念根、定根、慧根。
何等為信根？謂聖弟子於如來所起信心，
根本堅固，諸天、魔、梵、沙門、婆羅門及諸世間法所不能壞，是名信根。
何等為精進根？謂四正斷。
何等為念根？謂四念處。
何等為定根？謂四禪。
何等為慧根？謂四聖諦，此諸功德，皆以慧為首。
譬如堂閣，棟為其首。」 ^183c28

佛說此經已，諸比丘聞佛所說，歡喜奉行。
jing:: 
##  659
（六五九） ^184a6

如是我聞：
一時，佛住舍衛國祇樹給孤獨園。 ^184a8

爾時，世尊告諸比丘：「有五根。
何等為五？謂信根、精進根、念根、定根、慧根。
何等為信根？若聖弟子於如來發菩提心所得淨信心，是名信根。
何等為精進根？於如來發菩提心所起精進方便，是名精進根。
何等念根？於如來初發菩提心所起念根。
何等為定根？於如來初發菩提心所起三昧，是名定根。
何等為慧根？於如來初發菩提心所起智慧，是名慧根。
所餘堂閣，譬如上說。」 ^184a9

佛說此經已，諸比丘聞佛所說，歡喜奉行。
jing:: 
##  660
（六六〇） ^184a18

如是我聞：
一時，佛住舍衛國祇樹給孤獨園。 ^184a20

爾時，世尊告諸比丘：「有五根。
何等為五？謂信根、精進根、念根、定根、慧根。
於此五根修習多修習，過去、未來、現在一切苦斷。」 ^184a21

佛說此經已，諸比丘聞佛所說，歡喜奉行。 ^184a24

如苦斷，如是究竟苦邊、苦盡、苦息、苦沒，
度苦流，於縛得解，害諸色，過去、未來、現在一切漏盡，亦如是說。
jing:: 
##  661
（六六一） ^184a26

如是我聞：
一時，佛住舍衛國祇樹給孤獨園。 ^184a29

爾時，世尊告諸比丘：「有二種力。
何等為二？謂數力及修力。
何等為數力？謂聖弟子空閑林中樹下，
作如是思惟：『身惡行，現法、後世受於惡報。
我若行身惡行者，我當自悔教，他亦悔我，
大師亦當悔我，大德梵行亦當悔我，以法責我；
惡名流布，身壞命終，當生惡趣泥犁中。』
如是現法後報，身惡行斷，修身善行。
如身惡行，口、意惡行亦如是說，是名數力。
何等為修力？若比丘學於數力，聖弟子數力成就已，
隨得修力，得修力已，修力滿足。」 ^184b1

佛說此經已，諸比丘聞佛所說，歡喜奉行。
jing:: 
##  662
（六六二） ^184b11

如是我聞：
一時，佛住舍衛國祇樹給孤獨園。 ^184b13

爾時，世尊告諸比丘……如上說。
差別者：「聖弟子學數力成就已，貪、恚、癡若節若盡。
如是聖弟子依於數力，盡立數力，隨得修力，
得修力已，修力滿足。」 ^184b14

佛說此經已，諸比丘聞佛所說，歡喜奉行。
jing:: 
##  663
（六六三） ^184b17

如是我聞：
一時，佛住舍衛國祇樹給孤獨園。 ^184b19

爾時，世尊告諸比丘……如上說。
差別者：「何等為修力？
謂修四念處。」 ^184b20

佛說此經已，諸比丘聞佛所說，歡喜奉行。 ^184b21

如四念處，如是修四正斷、四如意足、五根、
五力、七覺分、八聖道分、四道、四法句、止觀，亦如是說。
jing:: 
##  664
（六六四） ^184b23

如是我聞：
一時，佛住舍衛國祇樹給孤獨園。 ^184b26

爾時，世尊告諸比丘：「有三種力。
何等為三？謂信力、精進力、慧力。
復次三力。何等為三？
謂信力、念力、慧力。
復次三力。何等為三？
謂信力、定力、慧力。」 ^184b27

佛說此經已，諸比丘聞佛所說，歡喜奉行。
jing:: 
##  665
（六六五） ^184c1

如是我聞：
一時，佛住舍衛國祇樹給孤獨園。 ^184c3

爾時，世尊告諸比丘：「有三力，謂信力、精進力、慧力。
如是，比丘！當作是學：『我當成就信力、精進力、慧力。』」 ^184c4

佛說此經已，諸比丘聞佛所說，歡喜奉行。 ^184c6

如精進力，念力、定力，亦如是說。
jing:: 
##  666
（六六六） ^184c8

如是我聞：
一時，佛住舍衛國祇樹給孤獨園。 ^184c9

爾時，世尊告諸比丘：「有三力——信力、
念力、慧力。何等為信力？
謂聖弟子於如來所入於淨信，根本堅固，
諸天、魔、梵、沙門、婆羅門及諸同法所不能壞，是名信力。
何等為精進力？謂修四正斷。
何等為慧力？謂四聖諦。」 ^184c10

佛說此經已，諸比丘聞佛所說，歡喜奉行。 ^184c15

餘二力如上說。
jing:: 
##  667
（六六七） ^184c17

如是我聞：
一時，佛住舍衛國祇樹給孤獨園。 ^184c18

爾時，世尊告諸比丘：「有四力。
何等為四？謂信力、精進力、念力、慧力。
復次四力——信力、念力、定力、慧力。
復次四力——覺力、精進力、無罪力、攝力。」 ^184c19

此諸經如上三力說。
差別者：「何等為覺力？
於善、不善法如實知，有罪、無罪，習近、不習近，
卑法、勝法，黑法、白法，有分別法、無分別法，
緣起法、非緣起法如實知，是名覺力。
何等為精進力？謂四正斷……」如前廣說。
「何等為無罪力？謂無罪身、口、意，是名無罪力。
何等為攝力？謂四攝事，惠施、愛語、行利、同利。」 ^184c22

佛說此經已，諸比丘聞佛所說，歡喜奉行。
jing:: 
##  668
（六六八） ^184c29

如是我聞：
一時，佛住舍衛國祇樹給孤獨園。 ^185a2

爾時，世尊告諸比丘……如上說。
差別者：「若最勝施者，謂法施。
最勝愛語者，謂善男子樂聞，應時說法。
行利最勝者，諸不信者能令入信，建立於信；
立戒者以淨戒，慳者以施，惡智者以正智令入建立。
同利最勝者，謂阿羅漢以阿羅漢、阿那含以阿那含、
斯陀含以斯陀含、須陀洹以須陀洹、淨戒者以淨而授於彼。」 ^185a3

佛說此經已，諸比丘聞佛所說，歡喜奉行。
jing:: 
##  669
（六六九） ^185a10

如是我聞：
一時，佛住舍衛國祇樹給孤獨園。 ^185a12

爾時，世尊告諸比丘……如上說。
差別者：「若所有法，是眾之所取，一切皆是四攝事。
或有一取施者，或一取愛語者，或一取行利者，或一取同利者。
過去世時，過去世眾，以有所取者，亦是四攝事。
未來世眾，當有所取者，亦是四攝事。
或一取施者，或一取愛語，或一取行利者，或一取同利。」 ^185a13

爾時，世尊即說偈言：
　　「布施及愛語，或有行利者，
　　同利諸行生，各隨其所應。
　　以此攝世間，猶車因釭運。
　　世無四攝事，母恩子養忘，
　　亦無父等尊，謙下之奉事。
　　以有四攝事，隨順之法故，
　　是故有大士，德被於世間。」 ^185a20

佛說此經已，諸比丘聞佛所說，歡喜奉行。
jing:: 
##  670
（六七〇） ^185a28

如是我聞：
一時，佛住舍衛國祇樹給孤獨園。 ^185b1

爾時，世尊告諸比丘：「有四力。
何等為四？謂覺力、精進力、無罪力、攝力……」如上說。
「若比丘成就此四力者，得離五恐怖。
何等五？謂不活恐怖、惡名恐怖、眾中恐怖、
死恐怖、惡趣恐怖，是名五恐怖。」 ^185b2

佛說此經已，諸比丘聞佛所說，歡喜奉行。
jing:: 
##  671
（六七一） ^185b6

如是我聞：
一時，佛住舍衛國祇樹給孤獨園。 ^185b8

爾時，世尊告諸比丘……如上說。
差別者：「聖弟子成就此四力者，當作是學。
我不畏不活，我何緣畏不活？
若身行不淨行、口不淨行、意不淨行，作諸邪貪，
不信、懈怠、不精進、失念、不定、惡慧、慳、不攝者，彼應畏不活。
我有四力，謂覺力、精進力、無罪力、攝力，
有此四力成就故，不應畏如不活畏。
如是惡名畏、眾中畏、死畏、惡趣畏亦如上說。」 ^185b9

佛說此經已，諸比丘聞佛所說，歡喜奉行。
jing:: 
##  672
（六七二） ^185b16

如是我聞：
一時，佛住舍衛國祇樹給孤獨園。 ^185b18

爾時，世尊告諸比丘：「有四力——覺力、
精進力、無罪力、攝力。
何等為覺力？謂慧、大慧、深慧、難勝慧，是名覺力。
何等為精進力？若於不善法不善數、黑黑數、
有罪有罪數、不應親近不應親近數，離此諸法已，
若諸餘善善數、白白數、無罪無罪數、應親近應親近數，
如此等修習，增上精勤、欲、方便、堪能，正念正知而學，是名精進力。
無罪力、攝力如上修多羅說。」 ^185b19

佛說此經已，諸比丘聞佛所說，歡喜奉行。
jing:: 
##  673
（六七三） ^185b27

如是我聞：
一時，佛住舍衛國祇樹給孤獨園。 ^185b29

爾時，世尊告諸比丘：「有五力。
何等為五？信力、精進力、念力、定力、慧力。」 ^185c1

佛說是經已，諸比丘聞佛所說，歡喜奉行。
jing:: 
##  674
（六七四） ^185c3

如是我聞：
一時，佛住舍衛國祇樹給孤獨園。 ^185c4

爾時，世尊告諸比丘……如上說。
差別者：「諸比丘當作是學：『我當勤加精進，
成就信力、精進力、念力、定力、慧力。』」 ^185c5

佛說此經已，諸比丘聞佛所說，歡喜奉行。
jing:: 
##  675
（六七五） ^185c7

如是我聞：
一時，佛住舍衛國祇樹給孤獨園。 ^185c9

爾時，世尊告諸比丘……如上說。
差別者：「彼信力，當知是四不壞淨；精進力者，
當知是四正斷；念力者，當知四念處；定力者，
當知是四禪；慧力者，當知是四聖諦。」 ^185c10

佛說此經已，諸比丘聞佛所說，歡喜奉行。
jing:: 
##  676
（六七六） ^185c13

如是我聞：
一時，佛住舍衛國祇樹給孤獨園。 ^185c15

爾時，世尊告諸比丘……如上說。
差別者：「是故，諸比丘！
當作是學：『我成就信力、精進力、念力、定力、慧力。』」 ^185c16

佛說此經已，諸比丘聞佛所說，歡喜奉行。
jing:: 
##  677
（六七七） ^185c18

如是我聞：
一時，佛住舍衛國祇樹給孤獨園。 ^185c20

爾時，世尊告諸比丘：「有五學力。
何等為五？謂信力是學力、精進力是學力、
慚力是學力、愧力是學力、慧力是學力。」 ^185c21

佛說此經已，諸比丘聞佛所說，歡喜奉行。
jing:: 
##  678
（六七八） ^185c23

如是我聞：
一時，佛住舍衛國祇樹給孤獨園。 ^185c25

爾時，世尊告諸比丘……如上說。
差別者：「諸比丘！當作是學：『我當成就信力是學力、
成就精進力是學力、成就慙力是學力、
成就愧力是學力、成就慧力是學力。』」 ^185c26

佛說此經已，諸比丘聞佛所說，歡喜奉行。
jing:: 
##  679
（六七九） ^185c29

如是我聞：
一時，佛住舍衛國祇樹給孤獨園。 ^186a2

爾時，世尊告諸比丘……如上說。
差別者：「何等信力是學力？
於如來所善入於信，根本堅固，諸天、魔、
梵、沙門、婆羅門及餘同法所不能壞。
何等為精進力是學力？
謂四正斷……」如前廣說。
「何等為慚力是學力？
謂羞恥，恥於起惡不善法諸煩惱數，受諸有熾然苦報，
於未來世生、老、病、死、憂、悲、苦、惱，是名慚力是學力。
何等為愧力是學力？
謂諸可愧事而愧，愧起諸惡不善法煩惱數，
受諸有熾然苦報，於未來世生、老、病、死、
憂、悲、苦、惱，是名愧力是學力。
何等為慧力是學力？
謂聖弟子住於智慧，成就世間生滅智慧，
賢聖出厭離，決定正盡苦，是名慧力是學力。」 ^186a3

佛說此經已，諸比丘聞佛所說，歡喜奉行。
jing:: 
##  680
（六八〇） ^186a16

如是我聞：
一時，佛住舍衛國祇樹給孤獨園。 ^186a18

爾時，世尊告諸比丘，如上所說。
差別者：「是故，諸比丘！
當作是學：『我當成就信力是學力，精進力、
慚力、愧力、慧力是學力。』」 ^186a19

佛說此經已，諸比丘聞佛所說，歡喜奉行。
jing:: 
##  681
（六八一） ^186a21

如是我聞：
一時，佛住舍衛國祇樹給孤獨園。 ^186a23

爾時，世尊告諸比丘：「若比丘於善法若變、
若退、若不久住者，他人當以五種白法來呵責汝。
何等為五？言汝不以信入於善法，若依信者，
能離不善法，修諸善法。
汝無精進、無慚、無愧、無慧入於善法故。
若依慧者，能離諸不善法，修諸善法。 ^186a24

「若比丘於正法不變、不退、久住者，他人當以五種白法來慶慰汝。
何等為五？正信入於善法，若依信者，離不善法，
修諸善法，精進、慚、愧、慧入於善法，若依慧者，
離不善法，修諸善法。」 ^186a29

佛說此經已，諸比丘聞佛所說，歡喜奉行。
jing:: 
##  682
（六八二） ^186b5

如是我聞：
一時，佛住舍衛國祇樹給孤獨園。 ^186b7

爾時，世尊告諸比丘：「若比丘還戒者、退戒者，他人當以五種白法來呵責汝。
何等為五？若比丘不以信入於善法，若依信者，
離不善法，修諸善法。
不以精進、慙、愧、慧入於善法；若依慧者，
離不善法，修諸善法。
若比丘盡其壽命，純一滿淨，梵行清白者，
他人當以五種白法來慶慰汝……」如上說。 ^186b8

佛說此經已，諸比丘聞佛所說，歡喜奉行。
jing:: 
##  683
（六八三） ^186b15

如是我聞：
一時，佛住舍衛國祇樹給孤獨園。 ^186b16

爾時，世尊告諸比丘：「若比丘若不欲令惡不善法生者，
唯有信善法，若信退滅者，不信永住，諸不善法則生。
乃至欲令惡不善法不生者，唯有精進、
慙、愧、慧，若精進、慙、愧、慧力退滅，惡慧永住者，惡不善法則生。
若比丘依於信者，則離不善法，修諸善法，
依精進、慚、愧、慧者，則離不善法，修諸善法。」 ^186b17

佛說此經已，諸比丘聞佛所說，歡喜奉行。
jing:: 
##  684
（六八四） ^186b24

如是我聞：
一時，佛住舍衛國祇樹給孤獨園。 ^186b26

爾時，世尊告諸比丘：「若比丘於色生厭、
離欲、滅盡、不起、解脫，是名阿羅訶三藐三佛陀。
受、想、行、識亦如是說。
若復比丘於色生厭、離欲、不起、解脫者，是名阿羅漢慧解脫。
受、想、行、識亦如是說。
諸比丘！如來應等正覺、阿羅漢慧解脫有何種種別異。」 ^186b27

諸比丘白佛：「世尊是法根、法眼、法依，唯願為說，
諸比丘聞已，當受奉行。」 ^186c3

佛告比丘：「諦聽，善思，當為汝說。
如來、應、等正覺者，先未聞法，能自覺知，
現法自知，得三菩提，於未來世能說正法，
覺諸聲聞，所謂四念處、四正斷、四如意足、
五根、五力、七覺分、八聖道分，是名如來、
應、等正覺。所未得法能得，未制梵行能制，
能善知道、善說道，為眾將導，然後聲聞成就隨法隨道，
樂奉大師教誡、教授，善於正法，是名如來應等正覺、阿羅漢慧解脫種種別異。 ^186c5

「復次，五學力、如來十力。
何等為學力？謂信力、精進力、念力、定力、慧力。
何等為如來十力？
謂如來處非處如實知，是名如來初力。
若成就此力者，如來、應、等正覺得先佛最勝處智，
轉於梵輪，於大眾中能師子吼而吼。 ^186c14

「復次，如來於過去、未來、現在業法，受因事報如實知，是名第二如來力。
如來、應、等正覺成就此力，得先佛最勝處，
能轉梵輪，於大眾中作師子吼而吼。 ^186c19

「復次，如來、應、等正覺禪解脫，三昧正受，
染惡清淨，處淨如實知，是名如來第三力。
若此力成就，如來、應、等正覺得先佛最勝處智，
能轉梵輪，於大眾中師子吼而吼。 ^186c22

「復次，如來知眾生種種諸根差別如實知，是名如來第四力。
若成就此力，如來、應、等正覺得先佛最勝處智，
能轉梵輪，於大眾中師子吼而吼。 ^186c26

「復次，如來悉知眾生種種意解如實知，是名第五如來力。
若此力成就，如來、應、等正覺得先佛最勝處智，
能轉梵輪，於大眾中師子吼而吼。 ^186c29

「復次，如來悉知世間眾生種種諸界如實知，是名第六如來力。
若於此力成就，如來、應、等正覺得先佛最勝處智，
能轉梵輪，於大眾中師子吼而吼。 ^187a4

「復次，如來於一切至處道如實知，是名第七如來力。
若此力成就，如來、應、等正覺得先佛最勝處智，
能轉梵輪，於大眾中師子吼而吼。 ^187a7

「復次，如來於過去宿命種種事憶念：『從一生至百千生，從一劫至百千劫。
我爾時於彼生如是族、如是姓、如是名、
如是食、如是苦樂覺、如是長壽、如是久住、如是壽分齊。
我於彼處死、此處生，彼處生、此處死，如是行、
如是因、如是方。』宿命所更悉如實知，是名第八如來力。
若此力成就，如來、應、等正覺得先佛最勝處智，
能轉梵輪，於大眾中師子吼而吼。 ^187a10

「復次，如來以天眼淨過於人眼，見眾生死時、
生時，妙色、惡色、下色、上色，向於惡趣、向於善趣、
隨業法受悉如實知：『此眾生身惡業成就，
口、意惡業成就，謗毀賢聖，受邪見業；以是因緣，
身壞命終，墮惡趣，生地獄中。
此眾生身善行，口、意善行，不謗賢聖，正見業法受；
彼因彼緣，身壞命終，生善趣天上。』
悉如實知，是名第九如來力。
若此力成就，如來、應、等正覺得先佛最勝處智，
能轉梵輪，於大眾中師子吼而吼。 ^187a19

「復次，如來諸漏已盡，無漏心解脫、慧解脫，
現法自知身作證：『我生已盡，梵行已立，
所作已作，自知不受後有。』
是名第十如來力。
若此力成就，如來、應、等正覺得先佛最勝處智，
能轉梵輪，於大眾中師子吼而吼。 ^187a28

「如此十力，唯如來成就，是名如來與聲聞種種差別。」 ^187b4

佛說此經已，諸比丘聞佛所說，歡喜奉行。
jing:: 
##  685
（六八五） ^187b5

如是我聞：
一時，佛住舍衛國祇樹給孤獨園。 ^187b7

爾時，世尊告諸比丘：「譬如嬰兒，父母生已，
付其乳母，隨時摩拭，隨時沐浴，隨時乳哺，隨時消息。
若乳母不謹慎者，兒或以草、以土諸不淨物著其口中，乳母當即教令除去。
能時除却者善，兒不能自却者，乳母當以左手持其頭，
右手探其哽，嬰兒當時雖苦，乳母要當苦探其哽，為欲令其子長夜安樂故。」 ^187b8

佛告諸比丘：「若嬰兒長大，有所識別，復持草、土諸不淨物著口中不？」 ^187b15

比丘白佛：「不也，世尊！
嬰兒長大，有所別知，尚不以脚觸諸不淨物，況著口中。」 ^187b17

佛告比丘：「嬰兒小時，乳母隨時料理消息，
及其長大，智慧成就，乳母放捨，不勤消息，以其長大不自放逸故。
如是，比丘！若諸聲聞始學，智慧未足，如來以法隨時教授而消息之；
若久學智慧深固，如來放捨，不復隨時慇懃教授，以其智慧成就不放逸故。
是故，聲聞五種學力，如來成就十種智力……」如上廣說。 ^187b18

佛說此經已，諸比丘聞佛所說，歡喜奉行。
jing:: 
##  686
（六八六） ^187b26

如是我聞：
一時，佛住舍衛國祇樹給孤獨園。 ^187b27

爾時，世尊告諸比丘：「如來有六種力。
若六種力成就，如來、應、等正覺得先佛最勝處智，
能轉梵輪，於大眾中師子吼而吼。
謂處非處如實知，如來初力。」 ^187b28

「復次，過去、未來、現在心樂法受如實知……」
如上廣說，「是名第二如來力。」 ^187c2

「復次，如來禪、解脫、三昧、正受如實知……」
如上廣說，「是名如來第三力。」 ^187c4

「復次，如來過去種種宿命之事如實知……」
如上廣說，「是名如來第四力。」 ^187c5

「復次，如來天眼淨過於人眼，見諸眾生死此生彼……」
如上廣說，「是名如來第五力。」 ^187c7

「復次，如來結漏已盡，無漏心解脫、慧解脫……」
如上廣說，乃至「於眾中師子吼而吼，是名如來第六力。」 ^187c9

佛說此經已，諸比丘聞佛所說，歡喜奉行。
jing:: 
##  687
（六八七） ^187c11

如是我聞：
一時，佛住舍衛國祇樹給孤獨園。 ^187c13

爾時，世尊告諸比丘……如上說。
差別者：「若有來問我如來處非處力，如如來處非處智力所知見覺，
成等正覺，為彼記說。 ^187c14

「若復來問如來自以樂受智力，如如來自以樂受智力所知見覺，
成等正覺，為彼記說，是名第二如來智力。 ^187c17

「若有來問如來禪定、解脫、三昧、正受智力，
如如來禪定、解脫、三昧、正受，為彼記說。 ^187c19

「若有來問宿命所更智力，如如來宿命所更所知見覺，為彼記說。 ^187c21

「若有來問如來天眼智力，如如來天眼所見，為彼記說。 ^187c23

「若有來問如來漏盡智力，如如來漏盡智力所知見覺，為彼記說。」 ^187c24

佛說此經已，諸比丘聞佛所說，歡喜奉行。
jing:: 
##  688
（六八八） ^187c25

如是我聞：
一時，佛住舍衛國祇樹給孤獨園。 ^187c27

爾時，世尊告諸比丘：「有七力。
何等為七？信力、精進力、慚力、愧力、念力、
定力、慧力。」 ^187c28

爾時，世尊即說偈言：
　　「信力精進力，慚力及愧力，
　　正念定慧力，是說名七力，
　　成就七力者，得盡諸有漏。」 ^188a1

佛說此經已，諸比丘聞佛所說，歡喜奉行。
jing:: 
##  689
（六八九） ^188a5

如是我聞：
一時，佛住舍衛國祇樹給孤獨園。 ^188a6

爾時，世尊告諸比丘：「有七力……」如上說。
差別者：「是故，比丘！
當如是學：『我當成就信力。』
如是精進力、慚力、愧力、念力、定力、慧力亦當學。」 ^188a7

佛說此經已，諸比丘聞佛所說，歡喜奉行。
jing:: 
##  690
（六九〇） ^188a10

如是我聞：
一時，佛住舍衛國祇樹給孤獨園。 ^188a12

爾時，世尊告諸比丘：「有七力……」如上說。
差別者，爾時，世尊即說偈言：
　　「信力精進力，及說慚愧力，
　　念力定慧力，是名為七力。
　　七力成就者，疾斷諸有漏。」 ^188a13

佛說此經已，諸比丘聞佛所說，歡喜奉行。
jing:: 
##  691
（六九一） ^188a18

如是我聞：
一時，佛住舍衛國祇樹給孤獨園。 ^188a19

爾時，世尊告諸比丘：「有七力。
何等為七？信力、精進力、慚力、愧力、念力、
定力、慧力。何等為信力？
於如來所起信心，深入堅固，諸天、魔、梵、
沙門、婆羅門及餘同法所不能壞，是名信力。
何等為精進力？謂四正斷……」如上廣說。
「何等為慚力？謂恥惡不善法……」如上說。
「何等為愧力？於可愧事愧，愧起惡不善法……」如上說。
「何等為念力？謂四念處……」如上說。
「何等為定力？謂四禪……」如上說。
「何等為慧力？謂四聖諦……」如上說。 ^188a20

佛說此經已，諸比丘聞佛所說，歡喜奉行。
jing:: 
##  692
（六九二） ^188a29

如是我聞：
一時，佛住舍衛國祇樹給孤獨園。 ^188b2

爾時，世尊告諸比丘：「有八力。
何等為八？謂自在王者力、斷事大臣力、
結恨女人力、啼泣嬰兒力、毀呰愚人力、
審諦#CB00834;慧力、忍辱出家力、計數多聞力。」 ^188b3

佛說此經已，諸比丘聞佛所說，歡喜奉行。
jing:: 
##  693
（六九三） ^188b6

如是我聞：
一時，佛住舍衛國祇樹給孤獨園。 ^188b8

爾時，世尊告諸比丘……如上說。
差別者：「謂自在王力者，王者現自在威力。
斷事大臣力者，大臣現斷事之力。
結恨女人力者，女人之法現結恨力。
啼泣嬰兒力者，嬰兒之法現啼泣力。
毀呰愚人力者，愚人之法觸事毀呰。
審諦#CB00834;慧力者，智慧之人常現審諦。
忍辱出家力者，出家之人常現忍辱。
計數多聞力者，多聞之人常現思惟計數。」 ^188b9

佛說此經已，諸比丘聞佛所說，歡喜奉行。
jing:: 
##  694
（六九四） ^188b16

如是我聞：
一時，佛住舍衛國祇樹給孤獨園。 ^188b18

爾時，尊者舍利弗詣世尊所，稽首禮足，
退坐一面，白佛言：「世尊！
漏盡比丘有幾力？」 ^188b19

佛告舍利弗：「漏盡比丘有八力。
何等為八？謂漏盡比丘心順趣於離、流注於離、
浚輸於離，順趣於出、流注於出、浚輸於出，
順趣涅槃、流注涅槃、浚輸涅槃。
若見五欲，猶見火坑。
如是見已，於欲念、欲受、欲著，心不永住，
修四念處、四正斷、四如意足、五根、五力、
七覺分、八聖道分。」 ^188b21

佛說此經已，尊者舍利弗聞佛所說，歡喜奉行。
jing:: 
##  695
（六九五） ^188b27

如尊者舍利弗問經。
如是異比丘問佛。
jing:: 
##  696
（六九六） ^188b29

問諸比丘經亦如上說。
jing:: 
##  697
（六九七） ^188c2

如是我聞：
一時，佛住舍衛國祇樹給孤獨園。 ^188c3

爾時，世尊告諸比丘：「有九力。
何等為九力？謂信力、精進力、慚力、愧力、
念力、定力、慧力、數力、修力。」 ^188c4

佛說此經已，諸比丘聞佛所說，歡喜奉行。
jing:: 
##  698
（六九八） ^188c6

如是我聞：
一時，佛住舍衛國祇樹給孤獨園。 ^188c8

爾時，世尊告諸比丘：「有九力。
何等為九？謂信力、精進力、慚力、愧力、念力、
定力、慧力、數力、修力。
何等為信力？於如來所起正信心，深入堅固……」如上說。
「何等為精進力？謂四正斷……」如上說。
「何等為慚力？……」如上說。
「何等為愧力？……」如上說。
「何等為念力？謂內身身觀住……」如上說。
「何等為定力？謂四禪。
何等為慧力？謂四聖諦。
何等為數力？謂聖弟子若於閑房、樹下作如是學：
『身、口惡行者於現法後世當受惡報……』」如上廣說。
「何等為修力？謂修四念處……」如前說。 ^188c9

佛說此經已，諸比丘聞佛所說，歡喜奉行。
jing:: 
##  699
（六九九） ^188c19

如是我聞：
一時，佛住舍衛國祇樹給孤獨園。 ^188c21

爾時，世尊告諸比丘：「有十力。
何等為十？自在王者力、斷事大臣力、機關工巧力、
刀劍賊盜力、怨恨女人力、啼泣嬰兒力、
毀呰愚人力、審諦#CB00834;慧力、
忍辱出家力、計數多聞力。」 ^188c22

佛說此經已，諸比丘聞佛所說，歡喜奉行。
jing:: 
##  700
（七〇〇） ^188c26

如是我聞：
一時，佛住舍衛國祇樹給孤獨園。 ^188c28

爾時，世尊告諸比丘……如上說。
差別者：「謂自在王力者，王者現自在威力。
斷事大臣力者，大臣現斷事之功力。
機關工巧力，造機關者現其工巧力。
刀劍盜賊力，盜賊必現刀劍力。
計數多聞力者，凡思惟計數現多聞之力。」 ^188c29

佛說此經已，諸比丘聞佛所說，歡喜奉行。
jing:: 
##  701
（七〇一） ^189a5

如是我聞：
一時，佛住舍衛國祇樹給孤獨園。 ^189a7

爾時，世尊告諸比丘：「有十種如來力。
若此力成就，如來、應、等正覺得先佛最勝處，
能轉梵輪，於大眾中師子吼而吼。
何等為十？謂如來處非處如實知，是名初力……」
乃至漏盡，如上說。 ^189a8

佛說此經已，諸比丘聞佛所說，歡喜奉行。
jing:: 
##  702
（七〇二） ^189a12

如是我聞：
一時，佛住舍衛國祇樹給孤獨園。 ^189a14

爾時，世尊告諸比丘……如上說。
差別者：「若有來問如來處非處智力，如如來處非處智力所知所見所覺，
成等正覺，為彼記說。
如是乃至漏盡智力……」廣說如上。 ^189a15

佛說此經已，諸比丘聞佛所說，歡喜奉行。
jing:: 
##  703
（七〇三） ^189a18

如是我聞：
一時，佛住舍衛國祇樹給孤獨園。 ^189a20

爾時，世尊告諸比丘：「若所有法，彼彼意解作證，悉皆如來無畏智所生。
若比丘來為我聲聞，不諂不偽，質直心生，
我則教誡、教授為其說法。
晨朝為彼教誡、教授說法，至日中時得勝進處；
若日暮時為彼教誡、教授說法，至晨朝時得勝進處。
如是教授已，彼生正直心，實則知實、不實知不實，
上則知上、無上則知無上，當知、當見、當得、
當覺者，皆悉了知，斯有是處。 ^189a21

「謂五學力、十種如來力。
何等為五學力？謂信力、精進力、念力、定力、慧力。
如來十種力。何等為十？
謂是處如實知非處……」如上十力廣說。
「若有來問處非處智力者，如如來處非處智等正覺所知所見所覺，
為彼記說，乃至漏盡智力，亦如是說。
諸比丘！處非處智力者，我說是定非不定，
乃至漏盡智者，我說是定非不定，定者正道，非定者邪道。」 ^189a29

佛說此經已，諸比丘聞佛所說，歡喜奉行。
jing:: 
##  704
（七〇四） ^189b8

如是我聞：
一時，佛住舍衛國祇樹給孤獨園。 ^189b10

爾時，世尊告諸比丘：「若不正思惟者，未起貪欲蓋則起，
已起貪欲蓋重生令增廣；未起瞋恚、睡眠、
掉悔、疑蓋則起，已起瞋恚、睡眠、掉悔、疑蓋重生令增廣。
未起念覺支不起，已起念覺支則退；未起擇法、
精進、猗、喜、定、捨覺支不起，已起擇法、精進、
猗、喜、定、捨覺支則退。 ^189b11

「若比丘正思惟者，未起貪欲蓋不起，已起貪欲蓋令滅；
未起瞋恚、睡眠、掉悔、疑蓋不起，已起瞋恚、
睡眠、掉悔、疑蓋則斷。
未起念覺支則起，已起者重生令增廣；
未起擇法、精進、猗、喜、定、捨覺支則起，已起者重生令增廣。」 ^189b17

佛說此經已，諸比丘聞佛所說，歡喜奉行。
jing:: 
##  705
（七〇五） ^189b22

如是我聞：
一時，佛住舍衛國祇樹給孤獨園。 ^189b24

爾時，世尊告諸比丘：「有五退法。
何等為五？謂貪欲、瞋恚、睡眠、掉悔、疑蓋，是則退法。
若修習七覺支，多修習令增廣，是則不退法。
何等為七？謂念覺支、擇法覺支、精進覺支、
猗覺支、喜覺支、定覺支、捨覺支，是名不退法。」 ^189b25

佛說此經已，諸比丘聞佛所說，歡喜奉行。
jing:: 
##  706
（七〇六） ^189c1

如是我聞：
一時，佛住舍衛國祇樹給孤獨園。 ^189c2

爾時，世尊告諸比丘：「有五法，能為黑闇，
能為無目，能為無智，能羸智慧，非明、非等覺，不轉趣涅槃。
何等為五？謂貪欲、瞋恚、睡眠、掉悔、疑。
如此五法能為黑闇，能為無目，能為無智，
非明、非正覺，不轉趣涅槃。 ^189c3

「若有七覺支，能作大明，能為目，增長智慧，
為明、為正覺，轉趣涅槃。
何等為七？謂念覺支、擇法覺支、精進覺支、
猗覺支、喜覺支、定覺支、捨覺支。
為明、為目，增長智慧，為明、為正覺，轉趣涅槃。」 ^189c8

佛說此經已，諸比丘聞佛所說，歡喜奉行。
jing:: 
##  707
（七〇七） ^189c12

如是我聞：
一時，佛住舍衛國祇樹給孤獨園。 ^189c14

爾時，世尊告諸比丘：「有五障、五蓋，煩惱於心，
能羸智慧，障閡之分，非明、非正覺，不轉趣涅槃。
何等為五？謂貪欲蓋、瞋恚蓋、睡眠蓋、掉悔蓋、疑蓋。
如此五蓋，為覆為蓋，煩惱於心，令智慧羸，
為障閡分，非明、非等覺，不轉趣涅槃。 ^189c15

「若七覺支，非覆非蓋，不惱於心，增長智慧，
為明、為正覺，轉趣涅槃。
何等為七？謂念覺支等……」如上說，乃至捨覺支。
「如此七覺支，非翳非蓋，不惱於心，增長智慧，
為明、為正覺，轉趣涅槃。」
爾時，世尊即說偈曰：
　　「貪欲瞋恚蓋，睡眠掉悔疑，
　　如此五種蓋，增長諸煩惱，
　　此五覆世間，深著難可度，
　　障蔽於眾生，令不見正道。
　　若得七覺支，則能為照明，
　　唯此真諦言，等正覺所說，
　　念覺支為首，擇法正思惟，
　　精進猗喜覺，三昧捨覺支，
　　如此七覺支，牟尼之正道，
　　隨順大仙人，脫生死怖畏。」 ^189c20

佛說此經已，諸比丘聞佛所說，歡喜奉行。
jing:: 
##  708
（七〇八） ^190a7

如是我聞：
一時，佛住舍衛國祇樹給孤獨園。 ^190a8

爾時，世尊告諸比丘：「若族姓子捨諸世務，
出家學道，剃除鬚髮，著袈裟正信非家，出家學道。
如是出家，而於其中，有愚癡士夫依止聚落城邑，
晨朝著衣持鉢，入村乞食，不善護身，不守根門，
不攝其念，觀察女人少壯好色而生染著，
不正思惟，心馳取相，趣色欲想，為欲心熾盛，
燒心燒身，返俗還戒而自退沒。
厭離俗務，出家學道而反染著，增諸罪業而自破壞，沈翳沒溺。 ^190a9

「有五種大樹，其種至微，而樹生長巨大，
而能映障眾雜小樹，蔭翳萎悴，不得生長。
何等五？謂揵遮耶樹、迦捭多羅樹、阿濕波他樹、
優曇鉢羅樹、尼拘留他樹。
如是五種心樹，種子至微，而漸漸長大，
蔭覆諸節，能令諸節蔭覆墮臥。
何等為五？謂貪欲蓋漸漸增長，睡眠、掉悔、
疑蓋漸漸增長，以增長故，令善心蔭覆墮臥。 ^190a18

「若修習七覺支，多修習已，轉成不退。
何等為七？謂念覺支、擇法、精進、猗、喜、定、捨覺支。
如是七覺支，修習多修習已，轉成不退轉。」 ^190a25

佛說此經已，諸比丘聞佛所說，歡喜奉行。
jing:: 
##  709
（七〇九） ^190a28

如是我聞：
一時，佛住舍衛國祇樹給孤獨園。 ^190b1

「若比丘專一其心，側聽正法，能斷五法，
修習七法，令其轉進滿足。
何等為斷五法？謂貪欲蓋、瞋恚蓋、睡眠蓋、
掉悔蓋、疑蓋，是名五法斷。
何等修習七法？謂念覺支、擇法覺支、精進覺支、
猗覺支、喜覺支、定覺支、捨覺支，修此七法，轉進滿足。」 ^190b2

佛說此經已，諸比丘聞佛所說，歡喜奉行。
jing:: 
##  710
（七一〇） ^190b7

如是我聞：
一時，佛住舍衛國祇樹給孤獨園。 ^190b9

爾時，世尊告諸比丘：「聖弟子清淨信心，
專精聽法者，能斷五法，修習七法，令其滿足。
何等為五？謂貪欲蓋，瞋恚、睡眠、掉悔、疑，此蓋則斷。
何等七法？謂念覺支，擇法、精進、猗、喜、定、捨覺支。
此七法修習滿足，淨信者，謂心解脫；智者，
謂慧解脫；貪欲染心者，不得不樂；無明染心者，慧不清淨。
是故，比丘！離貪欲者心解脫，離無明者慧解脫。
若彼比丘離貪欲，心解脫，得身作證；離無明，
慧解脫，是名比丘斷愛縛結，慢無間等，究竟苦邊。」 ^190b10

佛說此經已，諸比丘聞佛所說，歡喜奉行。
jing:: 
##  711
（七一一） ^190b20

如是我聞：
一時，佛住王舍城耆闍崛山中。 ^190b22

時，有無畏王子，日日步涉，仿佯遊行，來詣佛所，
與世尊面相問訊慰勞已，退坐一面，白佛言：「世尊！
有沙門、婆羅門作如是見，作如是說：『無因、
無緣，眾生煩惱；無因、無緣，眾生清淨。』
世尊復云何？」 ^190b23

佛告無畏：「沙門、婆羅門為其說，不思而說，
愚癡、不辨、不善，非知思，不知量，作如是說：
『無因、無緣，眾生煩惱；無因、無緣，眾生清淨。』
所以者何？有因、有緣，眾生煩惱；有因、有緣，眾生清淨故。
何因、何緣眾生煩惱？
何因、何緣眾生清淨？
謂眾生貪欲增上，於他財物、他眾具而起貪言：
『此物於我有者，好、不離、愛樂。』
於他眾生而起恨心、兇心，計挍、欲打、欲縛、
欲伏，加諸不道。為造眾難，不捨瞋恚，身睡眠、
心懈怠、心掉動，內不寂靜，心常疑惑，過去疑、
未來疑、現在疑。無畏。
如是因、如是緣眾生煩惱。
如是因、如是緣眾生清淨。」 ^190b27

無畏白佛：「瞿曇！一分之蓋，足煩惱心，況復一切？」
無畏白佛：「瞿曇！何因、何緣眾生清淨？」 ^190c10

佛告無畏：「若婆羅門有一勝念，決定成就，
久時所作，久時所說，能隨憶念，當於爾時習念覺支。
修念覺已，念覺滿足，念覺滿足已，則於選擇分別思惟，爾時擇法覺支修習。
修擇法覺支已，擇法覺支滿足，彼選擇分別思量法已，則精進方便。
精進覺支於此修習，修精進覺支已，精進覺支滿足，
彼精進方便已，則歡喜生，離諸食想。
修喜覺支，修喜覺支已，則喜覺支滿足，
喜覺支滿足已，身心猗息，則修猗覺支。
修猗覺支已，猗覺滿足，身猗息已，則愛樂，
愛樂已心定，則修定覺支。
修定覺支已，定覺滿足，定覺滿足已，貪憂滅，
則捨心生，修捨覺支。
修捨覺支已，捨覺支滿足。
如是，無畏！此因、此緣眾生清淨。」 ^190c12

無畏白瞿曇：「若一分滿足，令眾生清淨，況復一切？」
無畏白佛：「瞿曇！當何名此經？
云何奉持？」 ^190c26

佛告無畏王子：「當名此為覺支經。」 ^190c28

無畏白佛：「瞿曇！此為最勝覺分。
瞿曇！我是王子，安樂亦常求安樂，而希出入，
今來上山，四體疲極，得聞瞿曇說覺支經，悉忘疲勞。」 ^190c29

佛說此已，王子無畏聞佛所說，歡喜隨喜，
從座起，稽首禮佛足而去。
雜阿含經卷第二十六
 ^191a3
