
jing:: 佛說蟻喻經
translator:: 西天譯經三藏朝奉大夫試光祿卿傳法大師賜紫臣施護奉　詔譯
爾時，世尊放大光明普照耀已，告苾芻眾言：
「汝等當知：於一時中有諸蟻聚，夜中出煙，晝日火然。
有一婆羅門，見是事已，乃作是言：『若有執持快利刀者，必能破散其聚。』
如是言已，次復見一大龜。
其婆羅門亦作是言：『若有執持快利刀者，必能破壞。』
次見諸水母蟲，次見一水蛭蟲，次見諸阿西蘇那蟲，
次見一大蛇，次見一挼陀鉢他蟲，次見一#CB02671;哥嚩吒蟲。
其婆羅門見彼諸蟲已，皆如前言。
最後見一大龍。婆羅門言：『如我所見，其事云何？
唯佛世尊悉能了知。』
即時往詣一苾芻所，具陳上事，復言：『苾芻！
汝以此事為我問佛，使我疑心而得開曉！
如佛所說，我當憶持。
何以故？苾芻！我不見彼天、人世間沙門、
婆羅門眾中，有以此義能問佛者，是故不能使諸疑心而得開曉。』 ^918b25

「時彼苾芻即如其言，來詣我所，到已，禮足，
退住一面，具陳上事已，復發問言：『如婆羅門所見蟻聚，其事云何？
夜中出煙、晝日火然，此復云何？
又見大龜、水母蟲、水蛭蟲、阿西蘇那蟲、
大蛇、挼陀鉢他蟲、#CB02671;哥嚩吒蟲、大龍。
此等所見，皆是何相？
即彼婆羅門復是何人？
何故名為利刀破散？
願佛為說！』 ^918c10

「諸苾芻！我時謂彼苾芻言：『其蟻聚者，即是一切眾生五蘊聚身。
夜中出煙者，即是眾生起諸尋伺。
晝日火然者，即是眾生隨所尋伺，起身、語業。
大龜者，即是五鄣染法。
水母蟲者，即是忿恚。
水蛭蟲者，即是慳嫉。
阿西蘇那蟲者，即是五欲之法。
蛇者，即是無明。挼陀鉢他蟲者，是疑惑。
#CB02671;哥嚩吒蟲者，是我慢。
龍者，即是諸阿羅漢。
婆羅門者，即是如來、應供、正等正覺。
快利者，即是有智之人。
刀者，即是智慧。破散者，即是發起精進勝行。』 ^918c17

「諸苾芻！於汝意云何？
彼所見相，以要言之，即是一切眾生五蘊聚身——羯邏藍等，
父母不淨之所出生，四大合成，虛假色相，
麁惡劣弱，積集苦惱，畢竟破壞。
而諸眾生不能覺知，於晝夜中起諸尋伺，
而身、語業不善施作，五鄣煩惱之所覆蔽，
耽著五欲，增長無明，生我慢心，於諸聖法疑惑不決，
忿恚、慳嫉念念發起，不求解脫。
是故如來、應供、正等正覺，欲令諸有智者發精進行，
修習智慧，斷諸煩惱，趣證聖果。
汝諸苾芻！已盡諸漏，證阿羅漢果，故說如龍。 ^918c27

「復次，諸苾芻！過去未來諸佛世尊，悲愍、
利樂一切眾生，欲令斷諸煩惱，趣證聖果，為諸聲聞廣說是義。
我於今日亦如諸佛，乃以此緣為汝宣說。
汝諸苾芻！憶念是事，當於曠野空舍、山間樹下、
巖穴菴室諸寂靜處，諦心思惟，觀察是義，
無令放逸，生退轉心，亦復轉為他人開示、
教導，普令修習，得大利樂。」 ^919a9

爾時世尊為諸苾芻如是說已，而諸苾芻皆悉信受。
佛說蟻喻經
 ^919a16
