
fen:: 佛說長阿含經卷第十五
translator:: 後秦弘始年佛陀耶舍共竺佛念譯
jing:: 
##  22 種德經
（二二）第三分種德經第三
如是我聞：
一時，佛在鴦伽國，與大比丘眾千二百五十人俱。
遊行人間，止宿瞻婆城伽伽池側。 ^94a19

時，有婆羅門，名曰種德，住瞻婆城，其城人民眾多，
熾盛豐樂，波斯匿王即封此城與種德婆羅門，以為梵分。
此婆羅門七世以來父母真正，不為他人之所輕毀，
異學三部諷誦通利，種種經書盡能分別，
世典幽微靡不綜練，又能善於大人相法、
瞻候吉凶、祭祀儀禮，有五百弟子，教授不廢。 ^94a21

時，瞻婆城內諸婆羅門、長者、居士聞沙門瞿曇釋種子出家成道，
從鴦伽國遊行人間，至瞻婆城伽伽池側，
有大名稱，流聞天下，如來、至真、等正覺，
十號具足，於諸天、世人、魔、若魔、天、沙門、
婆羅門中，自身作證，為他說法，上中下言，
皆悉真正，義味具足，梵行清淨。
「如此真人應往覲現，今我寧可往與相見。」
作此言已，即共相率，出瞻婆城，隊隊相隨，欲往詣佛。 ^94a28

時，種德婆羅門在高臺上，遙見眾人隊隊相隨，
故問侍者：「彼諸人等以何因緣隊隊相隨？
欲何所至？」 ^94b7

侍者白言：「我聞沙門瞿曇釋種子出家成道，
於鴦伽國遊行人間，至瞻婆城伽伽池側，
有大名稱，流聞天下，如來、至真、等正覺，
十號具足，於諸天、世人、魔、若魔、天、沙門、
婆羅門中自身作證，為他人說，上中下言，
皆悉真正，義味具足，梵行清淨；此瞻婆城諸婆羅門、
長者、居士眾聚相隨，欲往問訊瞿曇沙門耳。」 ^94b9

時，種德婆羅門即勅侍者：「汝速持我聲，
往語諸人：『卿等小住，須我往至，當共俱詣彼瞿曇所。』」 ^94b16

時，彼侍者即以種德聲，往語諸人言：「諸人且住，
須我往到，當共俱詣彼瞿曇所。」 ^94b18

時，諸人報侍者言：「汝速還白婆羅門言：
『今正是時，宜共行也。』」 ^94b20

侍者還白：「諸人已住，言：『今正是時，宜共行也。』」
時，種德婆羅門即便下臺，至中門立。 ^94b22

時，有餘婆羅門五百人，以少因緣，先集門下，
見種德婆羅門來，皆悉起迎問言：「大婆羅門！
欲何所至？」 ^94b24

種德報言：「有沙門瞿曇釋種子出家成道，
於鴦伽國遊行人間，至瞻婆城伽伽池側，
有大名稱，流聞天下，如來、至真、等正覺，
十號具足，於諸天、世人、魔、若魔、天、沙門、
婆羅門中，自身作證，為他說法，上中下言，
皆悉真正，義味具足，梵行清淨。
如是真人宜往覲現，我今欲往至彼相見。」 ^94b26

時，五百婆羅門即白種德言：「勿往相見，所以者何？
彼應詣此，此不應往。
今大婆羅門七世以來父母真正，不為他人之所輕毀；
若成就此法者，彼應詣此，此不應詣彼。
又大婆羅門異學三部諷誦通利，種種經書皆能分別，
世典幽微靡不綜練，又能善於大人相法、
瞻相吉凶、祭祀儀禮；成就此法者，彼應詣此，此不應詣彼。
又大婆羅門顏貌端正，得梵色像；成就此法者，
彼應詣此，此不應詣彼。
又大婆羅門戒德增上，智慧成就；成就此法者，
彼應詣此，此不應詣彼。 ^94c3

「又大婆羅門所言柔和，辯才具足，義味清淨；
成就此法者，彼應詣此，此不應詣彼。
又大婆羅門為大師，弟子眾多；成就此法者，
彼應詣此，此不應詣彼。
又大婆羅門常教授五百婆羅門；成就此法者，
彼應詣此，此不應詣彼。
又大婆羅門四方學者皆來請受，問諸技術祭祀之法，
皆能具答；成就此法者，彼應詣此，此不應詣彼。
又大婆羅門為波斯匿王及瓶沙王恭敬供養；
成就此法者，彼應詣此，此不應詣彼。
又大婆羅門富有財寶，庫藏盈溢；成就此法者，
彼應詣此，此不應詣彼。
又大婆羅門智慧明達，所言通利，無有怯弱；
成就此法者，彼應詣此，此不應詣彼。」 ^94c15

爾時，種德告諸婆羅門曰：「如是！
如是！如汝所言，我具有此德，非不有也。
汝當聽我說，沙門瞿曇所有功德，我等應往彼，彼不應來此。
沙門瞿曇七世已來父母真正，不為他人之所輕毀；
彼成就此法者，我等應往彼，彼不應來此。
又沙門瞿曇顏貌端正，出剎利種；成就此法者，
我應詣彼，彼不應來此。
又沙門瞿曇生尊貴處，出家為道；成就此法者，
我應詣彼，彼不應來此。
又沙門瞿曇光色具足，種姓真正，出家修道；
成就此法者，我應詣彼，彼不應來此。
又沙門瞿曇生財富家，有大威力，出家為道；
成就此法者，我應詣彼，彼不應來此。 ^94c28

「又沙門瞿曇具賢聖戒，智慧成就；成就此法者，
我應詣彼，彼不應來此。
又沙門瞿曇，善於言語柔軟和雅；成就此法者，
我應詣彼，彼不應來此。
又沙門瞿曇，為眾導師，弟子眾多；成就此法者，
我應詣彼，彼不應來此。
又沙門瞿曇，永滅欲愛，無有卒暴，憂畏已除，
衣毛不竪，歡喜和悅，見人稱善，善說行報，
不毀餘道；成就此法者，我應詣彼，彼不應來此。
又沙門瞿曇，恒為波斯匿王及瓶沙王禮敬供養；
成就此法者，我應詣彼，彼不應來此。
又沙門瞿曇，為沸伽羅娑羅婆羅門禮敬供養，
亦為梵婆羅門、多利遮婆羅門、鋸齒婆羅門、
首迦摩納都耶子所見供養；成就此法者，
我應詣彼，彼不應來此。 ^95a12

「又沙門瞿曇為諸聲聞弟子之所宗奉，
禮敬供養，亦為諸天、餘鬼神眾之所恭敬，
釋種、俱利、冥寧、跋祇、末羅、酥摩皆悉宗奉；
成就此法者，我應詣彼，彼不應來此。
又沙門瞿曇授波斯匿王及瓶沙王受三歸五戒；
成就此法者，我應詣彼，彼不應來此。
又沙門瞿曇授沸伽羅娑羅婆羅門等三歸五戒；
成就此法者，我應詣彼，彼不應來此。
又沙門瞿曇弟子受三自歸五戒，諸天、
釋種、俱利等，皆受三歸五戒；成就此法者，
我應詣彼，彼不應來此。 ^95a26

「又沙門瞿曇遊行之時，為一切人恭敬供養；
成就此法者，我應詣彼，彼不應來此。
又沙門瞿曇所至城郭聚落，為人供養；
成就此法者，我應詣彼，彼不應來此。
又沙門瞿曇所至之處，非人、鬼神不敢觸嬈；
成就此法者，我應詣彼，彼不應來此。
又沙門瞿曇所至之處，其處人民皆見光明，
聞天樂音；成就此法者，我應詣彼，彼不應來此。
又沙門瞿曇所至之處，若欲去時，眾人戀慕，
涕泣而送；成就此法者，我應詣彼，彼不應來此。 ^95b8

「又沙門瞿曇初出家時，父母涕泣，愛惜戀恨；
成就此法者，我應詣彼，彼不應來此。
又沙門瞿曇少壯出家，捨諸飾好、象馬、
寶車、五欲、瓔珞；成就此法者，我應詣彼，彼不應來此。
又沙門瞿曇捨轉輪王位，出家為道，若其在家，
當居四天下，統領民物，我等皆屬；成就此法者，
我應詣彼，彼不應來此。 ^95b18

「又沙門瞿曇明解梵法，能為人說，亦與梵天往返言語；
成就此法者，我應詣彼，彼不應來此。
又沙門瞿曇三十二相皆悉具足；成就此法者，
我應詣彼，彼不應來此。
又沙門瞿曇智慧通達，無有怯弱；成就此法者，
我應詣彼，彼不應來此。
彼瞿曇今來至此瞻婆城伽伽池側，於我為尊，
又是貴客，宜往親覲。」 ^95b25

時，五百婆羅門白種德言：「甚奇！
甚特！彼之功德乃如是耶？
若彼於諸德中能成一者尚不應來，況今盡具！
宜盡相率，共往問訊。」 ^95c3

種德答言：「汝欲行者，宜知是時。」 ^95c6

時，種德即嚴駕寶車，與五百婆羅門及瞻婆城諸婆羅門長者、
居士，前後圍遶，詣伽伽池。
去池不遠，自思惟言：「我設問瞿曇，或不可彼意，
彼沙門瞿曇當呵我言：『應如是問，不應如是問。』
眾人聞者，謂我無智，損我名稱。
設沙門瞿曇問我義者，我答或不稱彼意，
彼沙門當呵我言：『應如是答，不應如是答。』
眾人聞者，謂我無智，損我名稱。
設我默然於此還者，眾人當言：『此無所知。』
竟不能至沙門瞿曇所，損我名稱。
若沙門瞿曇問我婆羅門法者，我答瞿曇足合其意耳。」 ^95c7

時，種德於伽伽池側作是念已，即便前行下車步進，
至世尊所，問訊已，一面坐。
時，瞻婆城諸婆羅門、長者、居士，或有禮佛而坐者，
或有問訊而坐者，或有稱名而坐者，或叉手向佛而坐者，或有默然而坐者。
眾坐既定，佛知種德婆羅門心中所念，
而告之曰：「汝所念者，當隨汝願！」
佛問種德：「汝婆羅門成就幾法？
所言誠實，能不虛妄。」 ^95c18

爾時，種德默自念言：「甚奇！
甚特！沙門瞿曇有大神力，乃見人心，如我所念而問我義。」 ^95c26

時，種德婆羅門端身正坐，四顧大眾，熙怡而笑，
方答佛言：「我婆羅門成就五法，所言至誠，無有虛妄。
云何為五？一者婆羅門七世已來父母真正，不為他人之所輕毀。
二者異學三部諷誦通利，種種經書盡能分別，
世典幽微靡不綜練，又能善於大人相法、
明察吉凶、祭祀儀禮。
三者顏貌端正。四者持戒具足。
五者智慧通達。是為五。
瞿曇！婆羅門成就此五法，所言誠實，無有虛妄。」 ^95c28

佛言：「善哉！種德！頗有婆羅門於五法中捨一成四，
亦所言誠實，無有虛妄，得名婆羅門耶？」 ^96a8

種德白佛言：「有。所以者何？
瞿曇！何用生為？若婆羅門異學三部諷誦通利，
種種經書盡能分別，世典幽微靡不綜練，
又能善於大人相法、明察吉凶、祭祀儀禮，
顏貌端正，持戒具足，智慧通達；有此四法，
則所言誠實，無有虛妄，名婆羅門。」 ^96a10

佛告種德：「善哉！善哉！
若於此四法中捨一成三者，亦所言誠實，
無有虛妄，名婆羅門耶？」 ^96a15

種德報言：「有。所以者何？
何用生、誦為？若婆羅門顏貌端正，持戒具足，
智慧通達；成此三者，所言真誠，無有虛妄，名婆羅門。」 ^96a17

佛言：「善哉！善哉！云何？
若於三法中捨一成二，彼亦所言至誠，
無有虛妄，名婆羅門耶？」 ^96a20

答曰：「有。所以者何？
何用生、誦及端正為？」 ^96a22

爾時，五百婆羅門各各舉聲，語種德婆羅門言：
「何故呵止生、誦及與端正，謂為無用？」 ^96a23

爾時，世尊告五百婆羅門曰：「若種德婆羅門容貌醜陋，
無有種姓，諷誦不利，無有辯才、智慧、善答，
不能與我言者，汝等可語；若種德顏貌端正，
種姓具足，諷誦通利，智慧辯才，善於問答，
足堪與我共論義者，汝等且默，聽此人語。」 ^96a25

爾時，種德婆羅門白佛言：「唯願瞿曇且小停止！
我自以法往訓此人。」 ^96b2

爾時，種德尋告五百婆羅門曰：「鴦伽摩納今在此眾中，
是我外甥，汝等見不？
今諸大眾普共集此，唯除瞿曇顏貌端正，
其餘無及此摩納者；而此摩納殺生、偷盜、
淫逸、無禮、虛妄、欺誑，以火燒人，斷道為惡。
諸婆羅門！此鴦伽摩納眾惡悉備，然則諷誦、
端正，竟何用為？」 ^96b3

時，五百婆羅門默然不對。
種德白佛言：「若持戒具足，智慧通達，則所言至誠，
無有虛妄，得名婆羅門也。」 ^96b9

佛言：「善哉！善哉！云何，種德！
若於二法中捨一成一，亦所言誠實，無有虛妄，名婆羅門耶？」 ^96b12

答曰：「不得。所以者何？
戒即智慧，智慧即戒；有戒有智，然後所言誠實，
無有虛妄，我說名婆羅門。」 ^96b14

佛言：「善哉！善哉！如汝所說，有戒則有慧，
有慧則有戒；戒能淨慧，慧能淨戒。
種德！如人洗手，左右相須，左能淨右，右能淨左。
此亦如是，有慧則有戒，有戒則有慧，戒能淨慧，慧能淨戒。
婆羅門！戒、慧具者，我說名比丘。」 ^96b16

爾時，種德婆羅門白佛言：「云何為戒？」 ^96b21

佛言：「諦聽！諦聽！善思念之，吾當為汝一一分別。」 ^96b22

對曰：「唯然！願樂欲聞。」
爾時，世尊告婆羅門曰：「若如來出現於世，
應供、正遍知、明行成、善逝、世間解、無上士、
調御丈夫、天人師、佛、世尊，於諸天、世人、
沙門、婆羅門中，自身作證，為他人說，上中下言，
皆悉真正，義味具足，梵行清淨。
若長者、長者子聞此法者，信心清淨；信心清淨已，
作如是觀：『在家為難，譬如桎梏；欲修梵行，不得自在。
今我寧可剃除鬚髮，服三法衣，出家修道。』
彼於異時捨家財業，棄捐親族，服三法衣，
去諸飾好，諷誦毘尼，具足戒律，捨殺不殺，——乃至心法四禪現得歡樂。
所以者何？斯由精勤，專念不忘，樂獨閑居之所得也。
婆羅門！是為具戒。」 ^96b23

又問：「云何為慧？」
佛言：「若比丘以三昧心清淨無穢，柔軟調伏，
住不動處，——乃至得三明，除去無明，
生於慧明，滅於闇冥，生大法光，出漏盡智。
所以者何？斯由精勤，專念不忘，樂獨閑居之所得也。
婆羅門！是為智慧具足。」 ^96c7

時，種德婆羅門白佛言：「今我歸依佛、法、
聖眾，唯願聽我於正法中為優婆塞！
自今已後，盡形壽不殺、不盜、不婬、不欺、不飲酒。」 ^96c12

時，種德婆羅門聞佛所說，歡喜奉行。
jing:: 
##  23 究羅檀頭經
（二三）佛說長阿含第三分究羅檀頭經第四 ^96c15

如是我聞：
一時，佛在俱薩羅國，與大比丘眾千二百五十人俱，
遊行人間，至俱薩羅佉#CB00145;婆提婆羅門村北，
止宿尸舍婆林中。 ^96c17

時，有婆羅門名究羅檀頭，止佉#CB00145;婆提村，
其村豐樂，人民熾盛，園觀浴池，樹木清涼，
波斯匿王即封此村與究羅檀頭婆羅門，以為梵分。
此婆羅門七世已來父母真正，不為他人之所輕毀，
異學三部諷誦通利，種種經書盡能分別，
世典幽微靡不綜練，又能善於大人相法、
瞻候吉凶、祭祀儀禮，有五百弟子，教授不廢。
時，婆羅門欲設大祀，辦五百特牛、五百牸牛、
五百特犢、五百牸犢、五百羖羊、五百羯羊，欲以供祀。 ^96c19

時，佉#CB00145;婆提村諸婆羅門、
長者、居士聞沙門瞿曇釋種子出家成道，
從俱薩羅國人間遊行，至佉#CB00145;婆提村北尸舍林止，
有大名稱，流聞天下，如來、至真、等正覺，
十號具足，於諸天、世人、魔、若魔、天、沙門、
婆羅門中，自身作證，為他說法，上中下言，
皆悉真正，義味具足，梵行清淨。
「如此真人，應往覲現，今我等寧可往共相見。」
作此語已，即便相率，出佉#CB00145;婆提村，
隊隊相隨，欲詣佛所。 ^96c29

時，究羅檀頭婆羅門在高樓上，遙見眾人隊隊相隨，
顧問侍者：「彼諸人等，以何因緣隊隊相隨？
欲何所至？」 ^97a9

侍者白言：「我聞沙門瞿曇釋種子出家成道，
於俱薩羅國遊行人間，詣佉#CB00145;婆提村北尸舍婆林中止，
有大名稱，流聞天下，如來、至真、等正覺，
十號具足，於諸天、世人、魔、若魔、天、沙門、
婆羅門中，自身作證，為他說法，上中下言，
皆悉真正，義味具足，梵行清淨。
此村諸婆羅門、長者、居士眾聚相隨，欲往問訊沙門瞿曇耳。」 ^97a11

時，究羅檀頭婆羅門即勅侍者：「汝速持我聲，
往語諸人言：『卿等小住，須待我往，當共俱詣沙門瞿曇。』」 ^97a18

時，彼侍者即承教命，往語諸人言：「且住！
須我往到，當共俱詣沙門瞿曇所。」 ^97a21

諸人報使者言：「汝速還白婆羅門：『今正是時，宜共行也。』」 ^97a22

侍者還白，諸人已住，言：「今正是時，宜共行也。」
時，婆羅門即便下樓，出中門立。 ^97a24

時，有餘婆羅門五百人在中門外坐，助究羅檀頭施設大祀，
見究羅檀頭，皆悉起迎問言：「大婆羅門！
欲何所至？」 ^97a26

報言：「我聞有沙門瞿曇釋種子出家成道，
於俱薩羅國人間遊行，詣佉#CB00145;婆提村北尸舍婆林，
有大名稱，流聞天下，如來、至真、等正覺，
十號具足，於諸天、世人、沙門、婆羅門中，
自身作證，為人說法，上中下言，皆悉真正，
義味具足，梵行清淨。
如此真人，宜往覲現。
諸婆羅門！我又聞瞿曇知三種祭祀、十六祀具，
今我眾中先學舊識所不能知，我今欲大祭祀，
牛羊已備，欲詣瞿曇問三種祭祀、十六祀具，
我等得此祭祀法已，功德具足，名稱遠聞。」 ^97a28

時，五百婆羅門白究羅檀頭言：「大師勿往，所以者何？
彼應來此，此不應往。
大師七世已來父母真正，不為他人之所輕毀，
若成此法者，彼應來此，此不應詣彼。」 ^97b9

又言：「大師異學三部諷誦通利，種種經書盡能分別，
世典幽微無不綜練，又能善於大人相法、
瞻相吉凶、祭祀儀禮，成此法者，彼應詣此，此不應詣彼。
又大師顏貌端正，得梵色像，成此法者，
彼應詣此，此不應詣彼，又大師戒德增上，
智慧成就，成就此法者，彼應詣此，此不應詣彼。
又大師所言柔和，辯才具足，義味清淨，
成此法者，彼應詣此，此不應詣彼。」 ^97b13

「又大師為眾導首，弟子眾多，成此法者，
彼應詣此，此不應詣彼。
又大師常教授五百婆羅門，成此法者，
彼應詣此，此不應詣彼。
又大師四方學者皆來請受，問諸技術祭祀之法，
皆能具答，成此法者，彼應詣此，此不應詣彼。
又大師為波斯匿王及瓶沙王恭敬供養，
成此法者，彼應詣此，此不應詣彼。
又大師富有財寶，庫藏盈溢，成此法者，
彼應詣此，此不應詣彼。
又大師智慧明達，所言通利，無有怯弱，
成此法者，彼應詣此，此不應詣彼。
大師若具足此十一法，彼應詣此，此不應詣彼。」 ^97b22

時，究羅檀頭言：「如是，如是，如汝等言。
我實有此德，非不有也，汝當復聽我說，
沙門瞿曇所成功德，我等應詣彼，彼不應來此。
沙門瞿曇七世已來父母真正，不為他人之所輕毀，
彼成此法者，我等應詣彼，彼不應來。
又沙門瞿曇顏貌端正，出剎利種，成此法者，
我應詣彼，彼不應來。
又沙門瞿曇生尊貴家，出家為道，成此法者，
我應詣彼，彼不應來此。
又沙門瞿曇光明具足，種姓真正，出家修道，
成此法者，我應詣彼，彼不應來。
又沙門瞿曇生財富家，有大威力，出家修道，
成此法者，我應詣彼，彼不應來。」 ^97c4

「又沙門瞿曇具賢聖戒，智慧成就，成此法者，
我應詣彼，彼不應來。
又沙門瞿曇善於言語，柔軟和雅，成此法者，
我應詣彼，彼不應來。
又沙門瞿曇為眾導師，弟子眾多，成此法者，
我應詣彼，彼不應來。
又沙門瞿曇永滅欲愛，無有卒暴，憂畏已除，
衣毛不竪，歡喜和悅，見人稱善，善說行報，
不毀餘道，成此法者，我應詣彼，彼不應來。
又沙門瞿曇常為波斯匿王及瓶沙王禮敬供養，
成此法者，我應詣彼，彼不應來。
又沙門瞿曇為沸伽羅娑羅婆羅門禮敬供養，
亦為梵婆羅門、多利遮婆羅門、種德婆羅門、
首伽摩納兜耶子恭敬供養，成此法者，
我應詣彼，彼不應來。」 ^97c16

「又沙門瞿曇為諸聲聞弟子之所宗奉禮敬供養，
亦為諸天及諸鬼神之所恭敬，釋種、俱梨、
冥寧、跋祇、末羅、蘇摩皆悉宗奉，成此法者，
我應詣彼，彼不應來。
又沙門瞿曇波斯匿王及瓶沙王受三歸五戒，
成此法者，我應詣彼，彼不應來。
又沙門瞿曇沸伽羅娑羅婆羅門等受三歸五戒，
成此法者，我應詣彼，彼不應來。
又沙門瞿曇弟子受三歸五戒，諸天、釋種、
俱梨等，受三歸五戒，成此法者，我應詣彼，彼不應來。」 ^97c29

「又沙門瞿曇所遊行處，為一切人恭敬供養，
成此法者，我應詣彼，彼不應來。
又沙門瞿曇所至城郭村邑，無不傾動恭敬供養，
成此法者，我應詣彼，彼不應來。
又沙門瞿曇所至之處，非人、鬼神不敢觸嬈，
成此法者，我應詣彼，彼不應來。
又沙門瞿曇所至之處，其處人民皆見光明，
聞天樂音，成此法者，我應詣彼，彼不應來。
又沙門瞿曇所至之處，若欲去時，眾人戀慕，
涕泣而送，成此法者，我應詣彼，彼不應來。」 ^98a10

「又沙門瞿曇初出家時，父母宗親涕泣戀恨，
成此法者，我應詣彼，彼不應來。
又沙門瞿曇少壯出家，捨諸飾好、象馬、
寶車、五欲、瓔珞，成此法者，我應詣彼，彼不應來。
又沙門瞿曇捨轉輪王位，出家修道，若其在家，
王四天下，統領民物，我等皆屬，成此法者，
我應詣彼，彼不應來。」 ^98a20

「又沙門瞿曇明解梵法，能為人說，亦與梵天往返語言，
成此法者，我應詣彼，彼不應來。
又沙門瞿曇明解三種祭祀、十六祀具，
我等宿舊所不能知，成此法者，我應詣彼，彼不應來。
又沙門瞿曇三十二相具足，成此法者，
我應詣彼，彼不應來。
又沙門瞿曇智慧通達，無有怯弱，成此法者，
我應詣彼，彼不應來。
彼瞿曇來至此佉#CB00145;婆提村，
於我為尊，又是貴客，宜往覲現。」 ^98a26

時，五百婆羅門白究羅檀頭言：「甚奇！
甚特！彼之功德乃如是耶？
若使瞿曇於諸德中成就一者，尚不應來，況今盡具？
宜盡相率，共往問訊。」 ^98b6

究羅檀頭言：「欲行者，宜知是時。」 ^98b9

時，婆羅門即嚴駕寶車，與五百婆羅門及佉#CB00145;婆提諸婆羅門長者、
居士，前後圍遶，詣尸舍婆林，到已下車，
步進至世尊所，問訊已，一面坐。
時，諸婆羅門、長者，居士，或有禮佛而坐者，
或問訊而坐者，或有稱名而坐者，或有叉手向佛而坐者，或有默然而坐者。
眾坐已定，究羅檀頭白佛言：「欲有所問，
若有閑暇得見聽者，乃敢請問。」 ^98b10

佛言：「隨意所問。」
時，婆羅門白佛言：「我聞瞿曇明解三種祭祀及十六種祭具，
我等先宿耆舊所不能知，我等今者欲為大祭祀，
已辦五百特牛、五百牸牛、五百特犢、五百牸犢、
五百羖羊、五百羯羊，欲以祭祀，今日顧來，
問三祭法及十六祭具，若得成此祀者，
得大果報，名稱遠聞，天人所敬。」 ^98b18

爾時，世尊告究羅檀頭婆羅門曰：「汝今諦聽，
諦聽，善思念之，當為汝說。」 ^98b24

婆羅門言：「唯然。瞿曇！
願樂欲聞。」 ^98b26

爾時，佛告究羅檀頭曰：「乃往過去久遠世時，
有剎利王，水澆頭種，欲設大祀，集婆羅門大臣而告之曰：
『我今大有財寶具足，五欲自恣，年已朽邁，
士眾強盛，無有怯弱，庫藏盈溢。
今欲設大祀，汝等說祀法斯何所須？』
時，彼大臣即白王言：『如是。
大王！如王所言，國富兵強，庫藏盈溢。
但諸民物多懷惡心，習諸非法，若於此時而為祀者，
不成祀法，如遣盜逐盜，則不成使。
大王！勿作是念言，此是我民，能伐能殺，能呵能止。
諸近王者當給其所須，諸治生者當給其財寶，
諸修田業者當給其牛犢、種子，使彼各各自營。
王不逼迫於民，則民人安隱，養育子孫，共相娛樂。』」 ^98b27

佛告究羅檀頭：「時，王聞諸臣語已，諸親近者給其衣食，
諸有商賈給其財寶，修農田者給牛、種子。
是時人民各各自營，不相侵惱，養育子孫，共相娛樂。」 ^98c11

佛言：「時，王復召諸臣語言：『我國富兵強，
庫藏盈溢，給諸人民，使無所乏，養育子孫，共相娛樂。
我今欲設大祀，汝說祀法悉何所須？』
諸臣白王：『如是，如是，如王所說。
國富兵強，庫藏盈溢，給諸人民，使其無乏，
養育子孫，共相娛樂。
王欲祀者，可語宮內使知。』
時，王即如臣言，入語宮內：『我國富兵強，
庫藏盈溢，多有財寶，欲設大祀。』
時，諸夫人尋白王言：『如是，如是，如大王言。
國富兵強，庫藏盈溢，多有珍寶，欲設大祀，今正是時。』
王出報諸臣言：『我國富兵強，庫藏盈溢，
給諸人民，使其無乏，養育子孫，共相娛樂。
今欲大祀，已語宮內，汝盡語我，斯須何物？』」 ^98c14

「時，諸大臣即白王言：『如是，如是，如王所說。
欲設大祀，已語宮內，而未語太子、皇子、
大臣、將士，王當語之。』
時，王聞諸臣語已，即語太子、皇子、群臣、
將士言：『我國富兵強，庫藏盈溢，欲設大祀。』
時，太子、皇子及諸群臣、將士即白王言：
『如是，如是，大王！今國富兵強，庫藏盈溢，
欲設祀者，今正是時。』
時，王復告大臣曰：『我國富兵強，多有財寶，欲設大祀。
已語宮內、太子、皇子，乃至將士，今欲大祀，斯何所須？』
諸臣白王：『如大王言，欲設祀者，今正是時。』
王聞語已，即於城東起新堂舍，王入新舍，
被鹿皮衣，以香酥油塗摩其身，又以鹿角戴之頭上，
牛屎塗地，坐臥其上，及第一夫人、婆羅門、
大臣，選一黃牸牛，一乳王食，一乳夫人食，
一乳大臣食，一乳供養大眾，餘與犢子。
時，王成就八法，大臣成就四法。」 ^98c27

「云何王成就八法？
彼剎利王七世以來父母真正，不為他人所見輕毀，是為成就初法。
彼王顏貌端正，剎利種族，是為二法。
彼王戒德增盛，智慧具足，是為三法。
彼王習種種技術，乘象、馬車、刀牟、弓矢、
戰鬪之法，無不具知，是為四法。
彼王有大威力，攝諸小王，無不靡伏，是為五法。
彼王善於言語，所說柔軟，義味具足，是為六法。
彼王多有財寶，庫藏盈溢，是為七法。
彼王智謀勇果，無復怯弱，是為八法。
彼剎利種王，成此八法。」 ^99a14

「云何大臣成就四法？
彼婆羅門大臣七世以來父母真正，不為他人所見輕毀，是為初法。
復次，彼大臣異學三部諷誦通利，種種經書皆能分別，
世典幽微靡不綜練，又能善於大人相法、
瞻察吉凶、祭祀儀禮，是為二法。
復次，大臣善於言語，所說柔和，義味具足，是為三法。
復次，大臣智謀勇果，無有怯弱，凡祭祀法無不解知，是為四法。
時，彼王成就八法，婆羅門大臣成就四法，
彼王有四援助、三祭祀法、十六祀具。」 ^99a24

「時，婆羅門大臣於彼新舍，以十六事開解王意，除王疑想。
云何十六？大臣白王，或有人言：『今剎利王欲為大祀，
而七世以來父母不正，常為他人所見輕毀。』
設有此言，不能污王。
所以者何？王七世以來父母真正，不為他人之所輕毀。
或有人言：『今剎利王欲為大祀，而顏貌醜陋，非剎利種。』
設有此言，不能污王，所以者何？
王顏貌端正，剎利種族。
或有人言：『今剎利王欲為大祀，而無增上戒，智慧不具。』
設有此言，不能污王，所以者何？
王戒德增上，智慧具足。
或有人言：『今剎利王欲為大祀，而不善諸術，
乘象、馬車、種種兵法不能解知。』
設有此言，不能污王，所以者何？
王善諸技術，戰陣兵法，無不解知。
或有人言：『王欲為大祀，而無大威力攝諸小王。』
設有是言，不能污王，所以者何？
王有大威力，攝諸小王。」 ^99b5

「或有人言：『王欲大祀，而不善於言語，所說麤獷，義味不具。』
設有此言，不能污王，所以者何？
王善於言語，所說柔軟，義味具足。
或有人言：『王欲大祀，而無多財寶。』
設有是言，不能污王，所以者何？
王庫藏盈溢，多有財寶。
或有人言：『王欲大祀，而無智謀，志意怯弱。』
設有是言，不能污王，所以者何？
王智謀勇果，無有怯弱。
或有人言：『王欲大祀，不語宮內。』
設有是語，不能污王，所以者何？
王欲祭祀，先語宮內。
或有人言：『王欲大祀，而不語太子、皇子。』
設有此言，不能污王，所以者何？
王欲祭祀，先語太子、皇子。
或有人言：『王欲大祀，不語群臣。』
設有此言，不能污王，所以者何？
王欲大祀，先語群臣。
或有人言：『王欲大祀，不語將士。』
設有此言不能污王，所以者何？
王欲祭祀，先語將士。」 ^99b21

「或有人言：『王欲大祀，而婆羅門大臣七世以來父母不正，常為他人之所輕毀。』
設有是語，不能污王，所以者何？
我七世以來父母真正，不為他人所見輕毀。
或有人言：『王欲大祀，而大臣於異學三部諷誦不利，
種種經書不能分別，世典幽微亦不綜練，
不能善於大人相法、瞻察吉凶、祭祀儀禮。』
設有此言，不能污王，所以者何？
我於三部異典諷誦通利，種種經書皆能分別，
世典幽微靡不綜練，又能善於大人相法、
瞻察吉凶、祭祀儀禮。
或有人言：『王欲大祀，而大臣不善言語，
所說麤獷，義味不具。』
設有此言，不能污王，所以者何？
我善言語，所說柔和，義味具足。
或有人言：『王欲大祀，而大臣智謀不具，
志意怯弱，不解祀法。』
設有是言，不能污王，所以者何？
我智謀勇果，無有怯弱，凡祭祀法，無不解知。」 ^99c8

佛告究羅檀頭：「彼王於十六處有疑，而彼大臣以十六事開解王意。」 ^99c25

佛言：「時，大臣於彼新舍，以十事行示教利喜於王。
云何為十？大臣言：『王祭祀時，諸有殺生、
不殺生來集會者，平等施與，若有殺生而來者，
亦施與，彼自當知，不殺而來者，亦施與，
為是故施，如是心施。
若復有偷盜、邪婬、兩舌、惡口、妄言、綺語、
貪取、嫉妬、邪見來在會者，亦施與，彼自當知，
若有不盜，乃至正見來者，亦施與，為是故施，如是心施。』」 ^99c27

佛告婆羅門：「彼大臣以此十行示教利喜。」 ^100a5

又告婆羅門：「時，彼剎利王於彼新舍生三悔心，大臣滅之。
云何為三？王生悔言：『我今大祀，已為大祀、
當為大祀、今為大祀，多損財寶，起此三心，而懷悔恨。』
大臣語言：『王已為大祀，已施、當施、今施，於此福祀不宜生悔。』
是為王入新舍生三悔心，大臣滅之。」 ^100a6

佛告婆羅門：「爾時，剎利王水澆頭種，以十五日月滿時出彼新舍，
於舍前露地然大火#CB00036;，
手執油瓶注於火上，唱言：『與，與。』
時，彼王夫人聞王以十五日月滿時出新舍，
於舍前然大火#CB00036;，
手執油瓶注於火上，唱言：『與，與。』
彼夫人、婇女多持財寶，來詣王所，而白王言：
『此諸雜寶，助王為祀。』
婆羅門！彼王尋告夫人、婇女言：『止！
止！汝便為供養已，我自大有財寶，足以祭祀。』
諸夫人、婇女自生念言：『我等不宜將此寶物還於宮中，
若王於東方設大祀時，當用佐助。』
婆羅門！其後王於東方設大祀時，夫人、婇女即以此寶物助設大祀。」 ^100a12

「時，太子、皇子聞王十五日月滿時出新舍，
於舍前然大火#CB00036;，
手執油瓶注於火上，唱言：『與，與。』
彼太子、皇子多持財寶，來詣王所，白王言：
『以此寶物，助王大祀。』
王言：『止！止！汝便為供養已，我自大有財寶，足已祭祀。』
諸太子、皇子自生念言：『我等不宜持此寶物還也，
王若於南方設大祀者，當以佐助。』
如是大臣持寶物來：『願已助王祭祀西方。』
將士持寶物來：『願已助王祭祀北方。』」 ^100a25

佛告婆羅門：「彼王大祭祀時，不殺牛、羊及諸眾生，
唯用酥、乳、麻油、蜜、黑蜜、石蜜，以為祭祀。」 ^100b4

佛告婆羅門：「彼剎利王為大祀時，初喜、
中喜，後亦喜，此為成辦祭祀之法。」 ^100b7

佛告婆羅門：「彼剎利王為大祀已，剃除鬚髮，
服三法衣，出家為道，修四無量心，身壞命終，生梵天上。
時，王夫人為大施已，亦復除髮，服三法衣，
出家修道，行四梵行，身壞命終，生梵天上。
婆羅門大臣教王四方祭祀已，亦為大施，
然後剃除鬚髮，服三法衣，出家修道，行四梵行，
身壞命終，生梵天上。」 ^100b8

佛告婆羅門：「時，王為三祭祀法、十六祀具，
而成大祀，於汝意云何？」 ^100b15

時，究羅檀頭聞佛言已，默然不對。
時，五百婆羅門語究羅檀頭言：「沙門瞿曇所言微妙，大師何故默然不答？」 ^100b17

究羅檀頭答言：「沙門瞿曇所說微妙，我非不然可，所以默然者。
自思惟耳，沙門瞿曇說此事，不言從他聞，
我默思惟：『沙門瞿曇將無是彼剎利王耶？
或是彼婆羅門大臣耶？』」 ^100b19

爾時，世尊告究羅檀頭曰：「善哉！
善哉！汝觀如來，正得其宜。
是時，剎利王為大祀者，豈異人乎？
勿造斯觀，即吾身是也，我於爾時極大施慧。」 ^100b23

究羅檀頭白佛言：「齊此三祭祀及十六祀具得大果報，復有勝者耶？」 ^100b27

佛言：「有。」
問曰：「何者是？」 ^100b28

佛言：「於此三祭祀及十六祀具，若能常供養眾僧，
使不斷者，功德勝彼。」 ^100b29

又問：「於三祭祀及十六祀具，若能常供養眾僧使不斷者，
為此功德最勝，復有勝者耶？」 ^100c1

佛言：「有。」 ^100c3

又問：「何者是？」
佛言：「若以三祭祀及十六祀具并供養眾僧使不斷者，
不如為招提僧起僧房堂閣，此施最勝。」 ^100c4

又問：「為三祭祀及十六祀具，并供養眾僧使不斷絕，
及為招提僧起僧房堂閣，為此福最勝，復有勝者耶？」 ^100c6

佛言：「有。」
又問：「何者是？」
佛言：「若為三種祭祀、十六祀具，供養眾僧使不斷絕，
及為招提僧起僧房堂閣，不如起歡喜心，
口自發言：『我歸依佛，歸依法，歸依僧。』
此福最勝。」 ^100c9

又問：「齊此三歸，得大果報耶？
復有勝者？」
佛言：「有。」 ^100c13

又問：「何者是？」
佛言：「若以歡喜心受、行五戒，盡形壽不殺、
不盜、不婬、不欺、不飲酒，此福最勝。」 ^100c14

又問：「齊此三祀，至於五戒，得大果報耶？
復有勝者？」 ^100c16

佛言：「有。」
又問：「何者是？」
佛言：「若能以慈心念一切眾生，如搆牛乳頃，其福最勝。」 ^100c17

又問：「齊此三祀，至於慈心，得大果報耶？
復有勝者？」 ^100c19

佛言：「有。」
又問：「何者是？」 ^100c20

佛言：「若如來、至真、等正覺出現於世，有人於佛法中出家修道，
眾德悉備，乃至具足三明，滅諸癡冥，具足慧明，所以者何？
以不放逸、樂閑靜故，此福最勝。」 ^100c21

究羅檀頭又白佛言：「瞿曇！
我為祭祀，具諸牛羊各五百頭，今盡放捨，任其自遊隨逐水草。
我今歸依佛，歸依法，歸依僧，聽我於正法中為優婆塞，
自今以後，盡形壽不殺、不盜、不婬、不欺、
不飲酒，唯願世尊及諸大眾時受我請。」
爾時，世尊默然受之。 ^100c24

時，婆羅門見佛默然受請已，即起禮佛，
繞三匝而去，還家供辦種種餚饍。
明日時到，爾時，世尊著衣持鉢，與大比丘眾千二百五十人俱，
詣婆羅門舍，就座而坐。
時婆羅門手自斟酌，供佛及僧，食訖去鉢，
行澡水畢，佛為婆羅門而作頌曰：
　　「祭祀火為上，諷誦詩為上，
　　人中王為上，眾流海為上，
　　星中月為上，光明日為上，
　　上下及四方，諸有所生物，
　　天及世間人，唯佛為最上，
　　欲求大福者，當供養三寶。」 ^101a1

爾時，究羅檀頭婆羅門即取一小座於佛前坐。
爾時世尊漸為說法，示教利喜，施論、戒論、
生天之論，欲為大患，上漏為礙，出要為上，分布顯示諸清淨行。
爾時，世尊觀彼婆羅門志意柔軟，陰蓋輕微，
易可調伏，如諸佛常法，為說苦諦，分別顯示，
說集聖諦、集滅聖諦、出要聖諦。
時，究羅檀頭婆羅門即於座上遠塵離垢，得法眼淨。
猶如淨潔白疊，易為受染，檀頭婆羅門亦復如是，
見法得法，獲果定住，不由他信，得無所畏，
而白佛言：「我今重再三歸依佛、法、聖眾，
願佛聽我於正法中為優婆塞，自今已後，
盡形壽不殺、不盜、不婬、不欺、不飲酒。」 ^101a14

重白佛言：「唯願世尊更受我七日請。」
爾時，世尊默然受之。
時，婆羅門即於七日中，手自斟酌，供佛及僧，
過七日已，世尊遊行人間。 ^101a26

佛去未久，時，究羅檀頭婆羅門得病命終。
時，眾多比丘聞究羅檀頭供養佛七日，
佛去未久，得病命終，即自念言：「彼人命終，當何所趣？」
時，諸比丘詣世尊所，頭面禮足，於一面坐。
「彼究羅檀頭今者命終，當生何所？」 ^101a29

佛告諸比丘：「彼人淨修梵行，法法成就，
亦不於法有所觸嬈，以斷五下分結，於彼現般涅槃，不來此世。」 ^101b5

爾時，諸比丘聞佛所說，歡喜奉行。
佛說長阿含經卷第十五
 ^101b8
