
jing:: 佛說白衣金幢二婆羅門緣起經卷上
translator:: 西天譯經三藏朝奉大夫試光祿卿傳法大師賜紫沙門臣施護等奉　詔譯
如是我聞：
一時，世尊在舍衛國故廢園林鹿母堂中。
是時，彼處有白衣、金幢二婆羅門，去佛近住，
樂求出家，成苾芻相。 ^216b15

爾時，世尊，日後分時，自房而出，詣鹿母堂，旋復經行。
時，白衣婆羅門，見佛世尊詣鹿母堂旋復經行已，
即謂金幢婆羅門言：「金幢！
世間嬉戲，諸所樂法悉是 " resp=戲論。
我雖所作，竟無其實，若身若心，旋生懈倦。
以其身心有懈倦故，即起失念。
此失念因，即是無常、是不堅牢、是不究竟、是散壞法。
汝今不應如是修作戲樂法者，謂即施設事火之法。」 ^216b18

金幢婆羅門言：「汝云何知？」 ^216b25

白衣答言：「我從尊者瞿曇所聞。
而彼瞿曇，有大辯才，善知是義。
彼所說言，事火之法，謂從古仙之所傳習，
乃至所有事火法教，彼亦皆知。
彼有一類仙人，於沙門婆羅門所，起過失意，故作火事。
其過失者，謂互相憎嫉，伺求其短，由此互起過失因故，
而諸有情，壽命滅沒。
又復有情，於別界中，壽命盡已，而來生此。
若能清淨，捨家出家，若行增修，真實相應，
正善作意，如其色心，入三摩地，隨等引心，
即能記念，彼宿住事。
是等有情，不樂互相憎嫉伺短，由不起彼過失因故，
是即常住、是即堅牢、是即究竟、是不散壞法。
若復有情，互相伺短，由彼互起過失因故，
是即無常、是不堅牢、是不究竟、是散壞法。
是故諸婆羅門，不應如是修作，勿起過失意，施設事火法。
金幢！汝可知不？此佛世尊，日後分時，自房而出，
詣鹿母堂，旋復經行。
汝今可能同我往詣佛世尊所，頭面禮足，
佛經行時，隨從經行。
彼佛世尊，必為我等，隨宜說法。」 ^216b26

時，金幢婆羅門言：「善哉，我往。」 ^216c17

爾時，白衣金幢二婆羅門，互言議已，同詣佛所。
到已，俱時頭面禮足，隨佛經行。 ^216c18

爾時，世尊告白衣、金幢二婆羅門言：「汝等當知，
諸婆羅門，自謂了達三明，名稱上族，種姓清淨，
從事火天勝族中生，父淨母淨，善生善種，
乃至七世，父母尊高，種族殊勝，無罪無謗，是等皆因種姓淨故。
又謂洞達明了五種記論，一本母法等究竟三明、
二諸物定名、三該吒婆那、四文字章句、五戲笑妙言。
是等記論，諸圍陀典，本師婆羅門，悉善了知。
白衣！諸婆羅門，於三明中，豈無輕毀凌辱及譏謗邪？」 ^216c20

白衣、金幢二婆羅門，俱白佛言：「世尊！
諸婆羅門，於三明中，云何得無輕毀凌辱及諸譏謗？
而婆羅門，三明典中，作如是言：『諸婆羅門，
如是清淨，是真婆羅門，是梵王子，清淨口生，
梵王種類，梵王所化，梵王所授。
是故，諸婆羅門，如是清淨，是真婆羅門。』
世尊！而我白衣、金幢，亦以眷屬所纏，不得解脫，
減失善法，增長惡法。
世尊！此亦是為我婆羅門三明典中輕毀凌辱譏謗等事。」 ^216c29

佛告白衣、金幢二婆羅門言：「汝等當知，
諸婆羅門，於三明中，所招輕毀及譏謗者，
為以婆羅門有如是言：『諸婆羅門，如是清淨，
是真婆羅門是梵王子，清淨口生，梵王種類，
梵王所化，梵王所授，是故諸婆羅門，如是清淨，是真婆羅門。』
白衣！彼諸婆羅門，雖作是說，返為破壞，劣弱自身而復損失。
彼婆羅門所破壞者，為以不實起諸執著，
返於正法而生訶厭，由是即起互相諍論。
何以故？白衣！或有婆羅門，謂所生時，時分別異，
胎中亦異，執彼所見，生時異故，乃為清淨。
而諸婆羅門，亦同如是清淨所生，是故作如是言：
『諸婆羅門，是梵王子，清淨口生，梵王種類，
梵王所化，梵王所授，是故諸婆羅門，如是清淨，是真婆羅門。』
白衣！當知有四種類，即為四族。
何等為四？所謂剎帝利族、婆羅門族、毘舍族、首陀族。
白衣！於是四族中，造黑業者，感黑業報，
非勝所作，智者訶厭，死墮惡趣。
又四族中，有造白業者，感白業報，是勝所作，
智者稱讚，死生天趣。
白衣！云何黑業？所謂殺生、偷盜、邪染、妄言、
綺語、兩舌、惡口、貪瞋、邪見，此是黑業。
云何白業？謂不殺生、不偷盜、不邪染、不妄言、
不綺語、不兩舌、不惡口、不貪、不瞋、正見，此是白業。 ^217a9

「復次，白衣！汝勿起是意，謂殺生等，此諸黑業，
感黑業報，非勝所作，智者訶厭。
彼剎帝利、毘舍、首陀，諸族類中，皆有是事；
而婆羅門，獨無是事。」 ^217b4

白衣、金幢二婆羅門白佛言：「世尊！
云何作此說？是事不然。
若造黑業者，感黑業報，諸剎帝利、婆羅門、
毘舍、首陀，皆有是事；而婆羅門，何獨無邪？」 ^217b7

佛言：「白衣！汝又勿起是意，謂諸黑業，婆羅門無，
餘三族有，此說即為三明典中相應之語。
以婆羅門是梵王子，清淨口生，梵王種類，
梵王所化，梵王所授，本生清淨，故是真婆羅門。 ^217b11

「白衣！汝又勿起是意，若四族中皆有黑業，此說即為三明典中不相應語。
復次，白衣！汝勿起是意，謂不殺生等，此諸白業，
感白業報，是勝所作，智者稱讚。
彼剎帝利、毘舍、首陀，諸族類中，皆無是事；
而婆羅門，獨有是事。」 ^217b16

白衣、金幢二婆羅門白佛言：「世尊！
云何作此說？是事不然。
若造白業者，感白業報。
諸剎帝利、婆羅門、毘舍、首陀，皆有是事；
而婆羅門，何獨有邪？」 ^217b21

佛言：「白衣！汝又勿起是意，謂諸白業，婆羅門有，
餘三族無，此說即為三明典中相應之語。
以婆羅門是梵王子，清淨口生，梵王種類，
梵王所化，梵王所授，本生清淨，故是真婆羅門。 ^217b25

「白衣！汝又勿起是意，若四族中，皆有白業，此說即為三明典中不相應語。
復次，白衣！汝勿起是意，謂剎帝利、毘舍、
首陀，諸族類中，造殺生等諸黑業故，身壞命終，
墮於地獄；而婆羅門，獨無是事。」 ^217c1

白衣、金幢二婆羅門白佛言：「世尊！
云何作此說？是事不然。
諸剎帝利、婆羅門、毘舍、首陀，造黑業者，
身壞命終皆墮地獄；而婆羅門，何獨無邪？」 ^217c5

佛言：「白衣！汝又勿起是意，謂造黑業，墮於地獄，
婆羅門無，餘三族有，此說即為三明典中相應之語。
以婆羅門是梵王子，清淨口生，梵王種類，
梵王所化，梵王所授，本生清淨，故是真婆羅門。 ^217c9

「白衣！汝又勿起是意，若四族中，有黑業故，
皆墮地獄，此說即為三明典中不相應語。 ^217c14

「復次，白衣！汝勿起是意，謂造不殺生等諸白業故，
身壞命終，生於天趣。
彼剎帝利、毘舍、首陀，皆無是事；而婆羅門，獨有是事。」 ^217c16

白衣、金幢二婆羅門白佛言：「世尊！
云何作此說？是事不然。
諸剎帝利、婆羅門、毘舍、首陀，造白業者，
身壞命終，皆生天趣；而婆羅門，何獨有邪？」 ^217c18

佛言：「白衣！汝又勿起是意，謂造白業生於天趣，
婆羅門有，餘三族無，此說即為三明典中相應之語。
以婆羅門是梵王子，清淨口生，梵王種類，
梵王所化，梵王所授，本生清淨，故是真婆羅門。 ^217c22

「白衣！汝又勿起是意，若四族中，有白業故，
皆生天趣，此說即為三明典中不相應語。
復次，白衣！我向所說，是等法中，若善、若不善、
若黑、若白，若有罪、若無罪，若淨分、若染分，
若勝、若劣，若寬、若狹，如是諸法，隨應轉時。
諸婆羅門，一向堅執。
我說是人真實癡者，以自識心，而為知解。
白衣！又諸婆羅門，或起種姓言論、或族氏言論、或自教言論。
又起是意，他人所應，為我設座，汲水獻供，
前起承迎，合掌問訊；我即不應，於其他人，作如是事。
起是意者，我說是人不見正法。 ^217c27

「復次，白衣！或有沙門、或婆羅門，計著種姓族氏言論，
或復計著自教言論者，我說此為非真出離沙門，非真出離婆羅門。
白衣！或有沙門、或婆羅門，不計著彼種姓言論、
亦不計著族氏言論、又不計著自教言論，
我說此為真得出離、正了知者、沙門、婆羅門。 ^218a9

「復次，白衣！彼憍薩羅主勝軍大王，見釋種子沙門瞿曇，
從釋族中，捨家出家。
彼勝軍王，於其釋子，歡喜慰安，恭敬禮拜前起承迎，合掌問訊。
白衣！彼憍薩羅主勝軍大王，於佛如來，
歡喜慰安，恭敬禮拜，前起承迎，合掌問訊者。
其王不以沙門瞿曇是高勝族，王亦不起高勝族意；
不以沙門瞿曇相好端嚴，王亦不起相好之意；
不以沙門瞿曇有大名稱，王亦不起名稱之意。
由此應知，法爾如是。
白衣！是法本來，最上最大，最極高勝。
如是正見，諸法本母，是即增上，畢竟歸趣。 ^218a15

「復次，白衣！若人於我，安住正信，是人即得堅固增長，
根本出生，不壞淨信。
何以故？謂若沙門、若婆羅門、若天魔梵，
三界一切，悉是我子，皆同一法，而無差別。
正法口生，同一法種，從法所化，是真法子。
白衣！或有問言：『汝等一切，各各父母，種姓族氏，何故棄捨？』
返作是言：『我等皆是，沙門釋子。』
白衣當知，法爾如是，是法本來，最上最大，最極高勝。
如是正見，諸法本母，是即增上，畢竟歸趣。
佛說白衣金幢二婆羅門緣起經卷上
 ^218a26
