
other:: 中阿含經卷第二十七
translator:: 東晉罽賓三藏瞿曇僧伽提婆譯
pin:: 
##  5 林品
林品第五〔有十經〕〔第二小土城誦〕
　　二林、觀心二　達、奴波、法本
　　優陀羅、蜜丸　瞿曇彌在後
jing:: 
###  107 林經
（一〇七）中阿含林品林經第一
我聞如是：
一時，佛遊舍衛國，在勝林給孤獨園。 ^596c26

爾時，世尊告諸比丘：「比丘者，依一林住，
我依此林住，或無正念便得正念，其心不定而得定心，
若不解脫便得解脫，諸漏不盡而得漏盡，
不得無上安隱涅槃則得涅槃；學道者所須衣被、
飲食、床榻、湯藥、諸生活具，彼一切求索，易不難得。
彼比丘依此林住，依此林住已，若無正念不得正念，
其心不定不得定心，若不解脫不得解脫，
諸漏不盡不得漏盡，不得無上安隱涅槃，
然不得涅槃；學道者所須衣被、飲食、床榻、
湯藥、諸生活具，彼一切求索，易不難得。
彼比丘應作是觀：『我出家學道，不為衣被故，
不為飲食、床榻、湯藥故，亦不為諸生活具故。
然我依此林住，或無正念不得正念，其心不定不得定心，
若不解脫不得解脫，諸漏不盡不得漏盡，
不得無上安隱涅槃，然不得涅槃；學道者所須衣被、
飲食、床榻、湯藥、諸生活具，彼一切求索，易不難得。』
彼比丘如是觀已，可捨此林去。 ^596c27

「比丘者，依一林住，我依此林住，或無正念便得正念，
其心不定而得定心，若不解脫便得解脫，
諸漏不盡而得漏盡，不得無上安隱涅槃則得涅槃；
學道者所須衣被、飲食、床榻、湯藥、諸生活具，
彼一切求索，易不難得。
彼比丘依此林住，依此林住已，或無正念便得正念，
其心不定而得定心，若不得解脫便得解脫，
諸漏不盡而得漏盡，不得無上安隱涅槃則得涅槃；
學道者所須衣被、飲食、床榻、湯藥、諸生活具，
彼一切求索，甚難可得。
彼比丘應作是觀：『我出家學道，不為衣被故，
不為飲食、床榻、湯藥故，亦不為諸生活具故。
然依此林住，或無正念便得正念，其心不定而得定心，
若不解脫便得解脫，諸漏不盡而得漏盡，
不得無上安隱涅槃則得涅槃；學道者所須衣被、
飲食、床榻、湯藥、諸生活具，彼一切求索，甚難可得。』
彼比丘如是觀已，可住此林。 ^597a16

「比丘者，依一林住，我依此林住，或無正念便得正念，
其心不定而得定心，若不解脫便得解脫，
諸漏不盡而得漏盡，不得無上安隱涅槃則得涅槃；
學道者所須衣被、飲食、床榻、湯藥、諸生活具，
彼一切求索，易不難得。
彼比丘依此林住，依此林住已，或無正念不得正念，
其心不定不得定心，若不解脫不得解脫，
諸漏不盡不得漏盡，不得無上安隱涅槃。
然不得涅槃；學道者所須衣被、飲食、床榻、
湯藥、諸生活具，彼一切求索，甚難可得。
彼比丘應作是觀：『我依此林住，或無正念不得正念，
其心不定不得定心，若不解脫不得解脫，
諸漏不盡不得漏盡，不得無上安隱涅槃；
然不得涅槃，學道者所須衣被、飲食、床榻、
湯藥、諸生活具，彼一切求索，甚難可得。』
彼比丘如是觀已，即捨此林，夜半而去，莫與彼別。 ^597b4

「比丘者，依一林住，我依此林住，或無正念便得正念，
其心不定而得定心，若不解脫便得解脫，
諸漏不盡而得漏盡，不得無上安隱涅槃則得涅槃；
學道者所須衣被、飲食、床榻、湯藥、諸生活具，
彼一切求索，易不難得。
彼比丘依此林住，依此林住已，或無正念便得正念，
其心不定而得定心，若不解脫便得解脫，
諸漏不盡而得漏盡，不得無上安隱涅槃則得涅槃；
學道者所須衣被、飲食、床榻、湯藥、諸生活具，
彼一切求索，易不難得。
彼比丘應作是觀：『我依此林住，或無正念便得正念，
其心不定而得定心，若不解脫便得解脫，
諸漏不盡而得漏盡，不得無上安隱涅槃則得涅槃；
學道者所須衣被、飲食、床榻、湯藥、諸生活具，
彼一切求索，易不難得。』
彼比丘如是觀已，依此林住，乃可終身至其命盡，
如依林住，塜間、村邑、依於人住亦復如是。」 ^597b20

佛說如是。彼諸比丘聞佛所說，歡喜奉行。 ^597c9

林經第一竟〔千一百六十五字〕
jing:: 
###  108 林經
（一〇八）中阿含林品林經第二〔第二小土城誦〕 ^597c10

我聞如是：
一時，佛遊舍衛國，在勝林給孤獨園。 ^597c12

爾時，世尊告諸比丘：「比丘者，依一林住，
我依此林住，或所為出家學道，欲得沙門義，
此義於我得，學道者所須衣被、飲食、床榻、
湯藥、諸生活具，彼一切求索，易不難得。
彼比丘依此林住，依此林住已，所為出家學道，
欲得沙門義，此義於我不得，學道者所須衣被、
飲食、床榻、湯藥、諸生活具，彼一切求索，易不難得。
彼比丘應作是觀：『我出家學道，不為衣被故，
不為飲食、床榻、湯藥故，亦不為諸生活具故。
然我依此林住，所為出家學道，欲得沙門義，
此義於我不得，學道者所須衣被、飲食、
床榻、湯藥、諸生活具，彼一切求索，易不難得。』
彼比丘如是觀已，可捨此林去。 ^597c13

「比丘者，依一林住，我依此林住，或所為出家學道，
欲得沙門義，此義於我得，學道者所須衣被、
飲食、床榻、湯藥、諸生活具，彼一切求索，易不難得。
彼比丘依此林住，依此林住已，所為出家學道，
欲得沙門義，此義於我得，學道者所須衣被、
飲食、床榻、湯藥、諸生活具，彼一切求索，甚難可得。
彼比丘應作是觀：『我出家學道，不為衣被故，
不為飲食、床榻、湯藥故，亦不為諸生活具故。
然我依此林住，所為出家學道，欲得沙門義，
此義於我得，學道者所須衣被、飲食、床榻、
湯藥、諸生活具，彼一切求索，甚難可得。』
彼比丘如是觀已，可住此林。 ^597c26

「比丘者，依一林住，我依此林住，或所為出家學道，
欲得沙門義，此義於我得，學道者所須衣被、
飲食、床榻、湯藥、諸生活具，彼一切求索，易不難得。
彼比丘依此林住，依此林住已，所為出家學道，
欲得沙門義，此義於我不得，學道者所須衣被、
飲食、床榻、湯藥、諸生活具，彼一切求索，甚難可得。
彼比丘應作是觀：『我依此林住，所為出家學道，
欲得沙門義，此義於我不得，學道者所須衣被、
飲食、床榻、湯藥、諸生活具，彼一切求索，甚難可得。』
彼比丘如是觀已，即捨此林，夜半而去，莫與彼別。 ^598a9

「比丘者，依一林住，我依此林住，或所為出家學道，
欲得沙門義，此義於我得，學道者所須衣被、
飲食、床榻、湯藥、諸生活具，彼一切求索，易不難得。
彼比丘依此林住，依此林住已，所為出家學道，
欲得沙門義，此義於我得，學道者所須衣被、
飲食、床榻、湯藥、諸生活具，彼一切求索，易不難得。
彼比丘應作是觀：『我依此林住，所為出家學道，
欲得沙門義，此義於我得，學道者所須衣被、
飲食、床榻、湯藥、諸生活具，彼一切求索，易不難得。』
彼比丘作是觀已，依此林住，乃可終身至其命盡，
如依林住，塚間、村邑、依於人住亦復如是。」 ^598a20

佛說如是。彼諸比丘聞佛所說，歡喜奉行。 ^598b4

林經第二竟〔八百三十一字〕
jing:: 
###  109 自觀心經
（一〇九）中阿含林品自觀心經第三 ^598b6

我聞如是：
一時，佛遊舍衛國，在勝林給孤獨園。 ^598b9

爾時，世尊告諸比丘：「若有比丘不能善觀於他心者，
當自善觀察於己心，應學如是。
云何比丘善自觀心？
比丘者，若有此觀，必多所饒益：我為得內止，不得最上慧觀法耶？
我為得最上慧觀法，不得內止耶？
我為不得內止，亦不得最上慧觀法耶？
我為得內止，亦得最上慧觀法耶？ ^598b10

「若比丘觀已，則知我得內止，不得最上慧觀法者，
彼比丘得內止已，當求最上慧觀法，彼於後時得內止，亦得最上慧觀法。
若比丘觀已，則知我得最上慧觀法，不得內止者，
彼比丘住最上慧觀法已，當求內止，彼於後時得最上慧觀法，
亦得內止。若比丘觀已，則知我不得內止，
亦不得最上慧觀法者，如是比丘不得此善法，
為欲得故，便以速求方便，學極精勤，正念正智，忍不令退。
猶人為火燒頭、燒衣，急求方便救頭、救衣。
如是，比丘不得此善法，為欲得故，便以速求方便，
學極精勤，正念正智，忍不令退，彼於後時即得內止，亦得最上慧觀法。
若比丘觀已，則知我得內止，亦得最上慧觀法。
彼比丘住此善法已，當求漏盡智通作證。
所以者何？我說不得畜一切衣，亦說得畜一切衣。
云何衣我說不得畜？
若畜衣便增長惡不善法、衰退善法者，如是衣我說不得畜。
云何衣我說得畜？
若畜衣便增長善法、衰退惡不善法者，如是衣我說得畜。
如衣、飲食、床榻村邑亦復如是，我說不得狎習一切人，亦說得狎習一切人。
云何人我說不得狎習？
若狎習人便增長惡不善法、衰退善法者，如是人我說不得狎習。
云何人我說得與狎習？
若狎習人便增長善法、衰退惡不善法者，如是人我說得與狎習。 ^598b16

「彼可習法知如真、不可習法亦知如真。
彼可習法、不可習法知如真已，不可習法便不習，
可習法便習，彼不可習不習，可習法習已，
便增長善法，衰退惡不善法。
是謂比丘善自觀心，善自知心，善取善捨。」 ^598c14

佛說如是。彼諸比丘聞佛所說，歡喜奉行。 ^598c18

自觀心經第三竟〔六百三十五字〕
jing:: 
###  110 自觀心經
（一一〇）中阿含林品自觀心經第四 ^598c20

我聞如是：
一時，佛遊舍衛國，在勝林給孤獨園。 ^598c23

爾時，世尊告諸比丘：「若有比丘不能善觀於他心者，
當自善觀察於己心，應學如是。
云何比丘善自觀心？
比丘者，若有此觀，必多所饒益：我為多行增伺，為多行無增伺？
我為多行瞋恚心，為多行無瞋恚心？
我為多行睡眠纏，為多行無睡眠纏？
我為多行調貢高，為多行無調貢高？
我為多行疑惑，為多行無疑惑？
我為多行身諍，為多行無身諍？
我為多行穢污心，為多行無穢汙心？
我為多行信，為多行不信？
我為多行精進，為多行懈怠？
我為多行念，為多行無念？
我為多行定，為多行無定？
我為多行惡慧，為多行無惡慧？ ^598c24

「若比丘觀時，則知我多行增伺、瞋恚心、
睡眠纏、調貢高、疑惑、身諍、穢汙心、不信、
懈怠、無念、無定、多行惡慧者，彼比丘欲滅此惡不善法故，
便以速求方便，學極精勤，正念正智，忍不令退。
猶人為火燒頭、燒衣、急求方便救頭、救衣。
如是，比丘欲滅此惡不善法故，便以速求方便，
學極精勤，正念正智，忍不令退。
若比丘觀時，則知我多行無增伺、無瞋恚心、
無睡眠纏、無調貢高、無疑惑、無身諍、無穢污心、
有信、有進、有念、有定、多行無惡慧者。
彼比丘住此善法已，當求漏盡智通作證。
所以者何？我說不得畜一切衣，亦說得畜一切衣。
云何衣我說不得畜？
若畜衣便增長惡不善法、衰退善法者，如是衣我說不得畜。
云何衣我說得畜？
若畜衣便增長善法、衰退惡不善法者，如是衣我說得畜。
如衣，飲食、床榻村邑亦復如是，我說不得狎習一切人，亦說得狎習一切人。
云何人我說不得狎習？
若狎習人便增長惡不善法、衰退善法者，如是人我說不得狎習。
云何人我說得與狎習？
若狎習人便增長善法、衰退惡不善法者，如是人我說得與狎習。 ^599a7

「彼可習法知如真，不可習法亦知如真。
彼可習法、不可習法知如真已，不可習法便不習，
可習法便習，彼不可習法不習，可習法習已，
便增長善法，衰退惡不善法。
是謂比丘善自觀心，善自知心，善取善捨。」 ^599b1

佛說如是。彼諸比丘聞佛所說，歡喜奉行。 ^599b5

自觀心經第四竟〔六百六十字〕
jing:: 
###  111 達梵行經
（一一一）中阿含林品達梵行經第五 ^599b7

我聞如是：
一時，佛遊拘樓瘦，在劍磨瑟曇拘樓都邑。 ^599b10

爾時，世尊告諸比丘：「我當為汝說法，初妙、
中妙、竟亦妙，有文有義，具足清淨，顯現梵行，
謂名達梵行，能盡諸漏。
汝等諦聽，善思念之。」
時，諸比丘受教而聽。 ^599b11

世尊告曰：「汝等當知漏，知漏所因生，知漏有報，
知漏勝如，知漏滅盡，知漏滅道。
汝等當知覺，知覺所因生，知覺有報，知覺勝如，
知覺滅盡，知覺滅道。
汝等當知想，知想所因生，知想有報，知想勝如，
知想滅盡，知想滅道。
汝等當知欲，知欲所因生，知欲有報，知欲勝如，
知欲滅盡，知欲滅道。
汝等當知業，知業所因生，知業有報，知業勝如，
知業滅盡，知業滅道。
汝等當知苦，知苦所因生，知苦有報，知苦勝如，
知苦滅盡，知苦滅道。 ^599b14

「云何知漏？謂有三漏：欲漏、有漏、無明漏，是謂知漏。
云何知漏所因生？
謂無明也。因無明則便有漏，是謂知漏所因生。
云何知漏有報？謂無明纏者，為諸漏所漬，
彼因此受報，或得善處，或得惡處，是謂知漏有報。
云何知漏勝如？謂或有漏生地獄中，或有漏生畜生中，
或有漏生餓鬼中，或有漏生天上，或有漏生人間，是謂知漏勝如。
云何知漏滅盡？謂無明滅，漏便滅，是謂知漏滅盡。
云何知漏滅道？謂八支聖道，正見乃至正定為八，是謂知漏滅道。
若比丘如是知漏，知漏所因生，知漏受報，
知漏勝如，知漏滅盡，知漏滅道者，是謂達梵行，能盡一切漏。 ^599b25

「云何知覺？謂有三覺：樂覺、苦覺、不苦不樂覺，是謂知覺。
云何知覺所因生？
謂更樂也。因更樂則便有覺，是謂知覺所因生。
云何知覺有報？謂愛也。
愛為覺報，是謂知覺有報。
云何知覺勝如？謂比丘者，覺樂覺時便知覺樂覺，
覺苦覺時便知覺苦覺，覺不苦不樂覺時便知覺不苦不樂覺，
樂身、苦身、不苦不樂身，樂心、苦心、不苦不樂心，
樂食、苦食、不苦不樂食，樂無食、苦無食、
不苦不樂無食，樂欲、苦欲、不苦不樂欲，
樂無欲、苦無欲覺、不苦不樂無欲覺時，
便知覺不苦不樂無欲覺，是謂知覺勝如。
云何知覺滅盡？謂更樂滅，覺便滅，是謂知覺滅盡。
云何知覺滅道？謂八支聖道，正見乃至正定為八，是謂知覺滅道。
若比丘如是知覺，知覺所因生，知覺有報，
知覺勝如，知覺滅盡，知覺滅道者，是謂達梵行，能盡一切覺。 ^599c9

「云何知想？謂有四想。
比丘者，小想亦知，大想亦知，無量想亦知，
無所有處想亦知，是謂知想。
云何知想所因生？
謂更樂也。因更樂則便有想，是謂知想所因生。
云何知想有報？謂說也。
隨其想便說，是謂知想有報。
云何知想勝如？謂或有想想色，或有想想聲，
或有想想香，或有想想味，或有想想觸，是謂知想勝如。
云何知想滅盡？謂更樂滅想便滅，是謂知想滅盡。
云何知想滅道？謂八支聖道，正見乃至正定為八，是謂知想滅道。
若比丘如是知想，知想所因生，知想有報，
知想勝如，知想滅盡，知想滅道者，是謂達梵行，能盡一切想。 ^599c26

「云何知欲？謂有五欲功德，可愛、可喜、美色、
欲想應、甚可樂。云何為五？
眼知色，耳知聲，鼻知香，舌知味，身知觸，是謂知欲。
云何知欲所因生？
謂更樂也。因更樂則便有欲，是謂知欲所因生。
云何知欲有報？謂隨欲種愛樂著而住彼，
因此受報有福處、無福處、不動處，是謂知欲有報。
云何知欲勝如？謂或有欲欲色，或有欲欲聲，
或有欲欲香，或有欲欲味，或有欲欲觸，是謂知欲勝如。
云何知欲滅盡？謂更樂滅欲便滅，是謂知欲滅盡。
云何知欲滅道？謂八支聖道，正見乃至正定為八，是謂知欲滅道。
若比丘如是知欲，知欲所因生，知欲受報，
知欲勝如，知欲滅盡，知欲滅道者，是謂達梵行，能盡一切欲。 ^600a9

「云何知業？謂有二業：思、已思業，是謂知業。
云何知業所因生？
謂更樂也。因更樂則便有業，是謂知業所因生。
云何知業有報？謂或有業黑、有黑報，或有業白、
有白報，或有業黑白、黑白報，或有業不黑不白、
無報，業業盡，是謂知業有報。
云何知業勝如？謂或有業生地獄中，或有業生畜生中，
或有業生餓鬼中，或有業生天上，或有業生人間，是謂知業勝如。
云何知業滅盡？謂更樂滅業便滅，是謂知業滅盡。
云何知業滅道？謂八支聖道，正見乃至正定為八，是謂知業滅道。
若比丘如是知業，知業所因生，知業有報，
知業勝如，知業滅盡，知業滅道者，是謂達梵行，能盡一切業。 ^600a23

「云何知苦？謂生苦、老苦、病苦、死苦、怨憎會苦、
愛別離苦、所求不得苦、略五盛陰苦，是謂知苦。
云何知苦所因生？
謂愛也。因愛生苦，是謂知苦所因生。
云何知苦有報？謂或有苦微遲滅，或有苦微疾滅，
或有苦盛遲滅，或有苦盛疾滅，苦苦盡，是謂知苦有報。
云何知苦勝如？謂不多聞愚癡凡夫，不遇善知識，
不御聖法法，身生覺極苦甚重苦，命將欲絕，
出此從外，更求於彼。
或有沙門、梵志，持一句呪，或二、三、四、多句呪，
或持百句呪，彼治我苦，如是因求生苦，
因習生苦，苦滅，是謂知苦勝如。
云何知苦滅盡？謂愛滅苦便滅，是謂知苦滅盡。
云何知苦滅道？謂八支聖道，正見乃至正定為八，是謂知苦滅道。
若比丘如是知苦，知苦所因生，知苦有報，
知苦勝如，知苦滅盡。
知苦滅道者，是謂達梵行，能盡一切苦。」 ^600b8

佛說如是。彼諸比丘聞佛所說，歡喜奉行。 ^600b25

達梵行經第五竟〔一千六百四十二字〕
jing:: 
###  112 阿奴波經
（一一二）中阿含林品阿奴波經第六 ^600b27

我聞如是：
一時，佛遊跋耆瘦，在阿奴波#CB00849;耆都邑。 ^600c1

爾時，世尊則於晡時從宴坐起，堂上來下，
告曰：「阿難！共汝往至阿夷羅惒帝河浴。」 ^600c2

尊者阿難白曰：「唯然。」
於是，世尊將尊者阿難往至阿夷羅惒帝河，
脫衣岸上，便入水浴，浴已還出，拭體著衣。
爾時，尊者阿難執扇扇佛。
於是，世尊迴顧告曰：「阿難！
提惒達哆以放逸故，墮極苦難，必至惡處，
生地獄中，住至一劫不可救濟。
阿難！汝不曾從諸比丘聞，謂我一向記提惒達哆必至惡處，
生地獄中，住至一劫不可救濟耶？」 ^600c4

尊者阿難白曰：「唯然。」
爾時，有一比丘語尊者阿難：「世尊以他心智知提惒達哆心故，
一向記提惒達哆必至惡處，生地獄中，住至一劫不可救濟耶？」 ^600c12

世尊告曰：「阿難！彼比丘或有小，或有中，
或有大，或年少不自知。
所以者何？如來已一向記彼故有疑惑。
阿難！我不見此世，天及魔、梵、沙門、梵志，
從人至天，謂我一向記如提惒達哆。
所以者何？阿難！我一向記提惒達哆必至惡處，
生地獄中，住至一劫不可救濟。
阿難！若我見提惒達哆有白淨法如一毛許，
我便不一向記提惒達哆必至惡處，生地獄中，住至一劫不可救濟。
阿難！我以不見提惒達哆有白淨法如一毛許，
是故我一向記提惒達哆必至惡處，生地獄中，住至一劫不可救濟。 ^600c15

「阿難！猶去村不遠有大深廁，或人墮中，沒在其底。
若人來，為起大慈哀，憐念愍傷，求義及饒益，
求安隱快樂，彼人來已，旋轉視之而作是說：
『此人可得一處如毛髮許，糞所不污，令我得捉挽出之耶？』
彼遍觀視，不見此人有一淨處如毛髮許，
糞所不污，可得手捉挽出之也。
如是，阿難！若我見提惒達哆有白淨法如一毛者，
我不一向記提惒達哆必至惡處，生地獄中，住至一劫不可救濟。
阿難！以我不見提惒達哆有白淨法如一毛許，
是故我一向記提惒達哆必至惡處，生地獄中，住至一劫不可救濟。」 ^600c27

於是，尊者阿難啼泣，以手抆淚，白曰：「世尊！
甚奇！甚特！謂世尊一向記提惒達哆必至惡處，
生地獄中，住至一劫不可救濟。」 ^601a10

世尊告曰：「如是。阿難！
如是。阿難！我一向記提惒達哆必至惡處，
生地獄中，住至一劫不可救濟。
阿難！若汝從如來聞大人根智分別者，必得上信如來而懷歡喜。」 ^601a13

於是，尊者阿難叉手向佛，白曰：「世尊！
今正是時。善逝！今正是時。
若世尊為諸比丘說大人根智分別者，
諸比丘從世尊聞，當善受持。」 ^601a16

世尊告曰：「阿難！諦聽，善思念之，我今為汝說大人根智分別。」
尊者阿難受教而聽。 ^601a20

世尊告曰：「阿難！如來以他心智觀他人心，
知此人成就善法，亦成就不善法。
如來後時以他心智復觀此人心，知此人滅善法，生不善法。
此人善法已滅，不善法已生，餘有善根而不斷絕，
從此善根當復更生善，如是此人得清淨法。
阿難！猶如平旦日初出時，闇滅明生。
阿難！於意云何？日轉昇上，至于食時，闇已滅，明已生耶？」 ^601a21

尊者阿難白曰：「爾也。
世尊！」 ^601a29

「如是。阿難！如來以他心智觀他人心，知此人成就善法，亦成就不善法。
如來後時以他心智復觀此人心，知此人滅善法，生不善法。
此人善法已滅，不善法已生，餘有善根而不斷絕，
從是善根當復更生善，如是此人得清淨法。
阿難！猶如穀種，不壞不破，不腐不剖，不為風熱所傷，
秋時密藏，若彼居士善治良田，以種灑中，隨時雨溉。
阿難！於意云何？此種寧得轉增長不？」 ^601b1

尊者阿難白曰：「爾也。
世尊！」 ^601b9

「如是。阿難！如來以他心智觀他人心，知此人成就善法，亦成就不善法。
如來後時以他心智復觀此人心，知此人滅善法，生不善法。
此人善法已滅，不善法已生，餘有善根而不斷絕，
從是善根當復更生善，如是此人得清淨法。
阿難！是謂如來大人根智，如是如來正知諸法本。 ^601b10

「復次，阿難！如來以他心智觀他人心，知此人成就善法，亦成就不善法。
如來後時以他心智復觀此人心，知此人滅善法，生不善法。
此人善法已滅，不善法已生，餘有善根而未斷絕，
必當斷絕，如是此人得衰退法。
阿難！猶如下晡日垂沒時，明滅闇生。
阿難！於意云何？彼日已沒，明已滅，闇已生耶？」 ^601b16

尊者阿難白曰：「爾也。
世尊！」 ^601b23

「如是。阿難！如來以他心智觀他人心，知此人成就善法，亦成就不善法。
如來後時以他心智復觀此人心，知此人滅善法，生不善法。
此人善法已滅，不善法已生，餘有善根而未斷絕，
必當斷絕，如是此人得衰退法。
阿難！猶如穀種，不壞不破，不腐不剖，不為風熱所傷，秋時密藏。
若彼居士善治良田，以種灑中，雨不隨時。
阿難！於意云何？此種寧得轉增長耶？」 ^601b24

尊者阿難白曰：「不也。
世尊！」 ^601c3

「如是。阿難！如來以他心智觀他人心，知此人成就善法，亦成就不善法。
如來後時以他心智復觀此人心，知此人滅善法，生不善法。
此人善法已滅，不善法已生，餘有善根而未斷絕，
必當斷絕，如是此人得衰退法。
阿難！是謂如來大人根智，如是如來正知諸法本。 ^601c4

「復次，阿難！如來以他心智觀他人心，我不見此人有白淨法如一毛許，
此人惡不善法一向充滿穢污，為當來有本煩熱苦報、
生老病死因，如是此人身壞命終，必至惡處，生地獄中。
阿難！猶如種子，腐壞破剖，為風熱所傷，
秋時不密藏，若彼居士，非是良田，又不善治，
便下種子，雨不隨時。
阿難！於意云何？此種寧得轉增長耶？」 ^601c10

尊者阿難白曰：「不也。
世尊！」
「如是。阿難！如來以他心智觀他人心，我不見此人有白淨法如一毛許，
此人惡不善法一向充滿穢污，為當來有本煩熱苦報、
生老病死因，如是此人身壞命終，必至惡處，生地獄中。
阿難！是謂如來大人根智，如是如來正知諸法本。」 ^601c18

於是，尊者阿難叉手向佛，白曰：「世尊已說如此三種之人，寧可更說異三種人耶？」 ^601c24

世尊告曰：「可說也。
阿難！如來以他心智觀他人心，知此人成就不善法，亦成就善法。
如來後時以他心智復觀此人心，知此人滅不善法而生善法。
此人不善法已滅，善法已生，餘有不善根而不斷絕，
從是不善根當復更生不善，如是此人得衰退法。
阿難！猶如燃火，始然之時，盡然一 #CB00209;，
彼或有人益以燥草，足以槁木。
阿難！於意云何？彼火寧轉增熾盛耶？」 ^601c25

尊者阿難白曰：「爾也。
世尊！」
「如是。阿難！如來以他心智觀他人心，知此人成就不善法，亦成就善法。
如來後時以他心智復觀此人心，知此人滅不善法而生善法，
此人不善法已滅，善法已生，餘有不善根而不斷絕，
從是不善根當復更生不善，如是此人得衰退法。
阿難！是謂如來大人根智，如是如來正知諸法本。 ^602a5

「復次，阿難！如來以他心智觀他人心，成就不善法，亦成就善法。
如來後時以他心智復觀此人心，知此人滅不善法而生善法，
此人不善法已滅，善法已生，餘有不善根而未斷絕，
必當斷絕，如是此人得清淨法。
阿難！猶如然火熾然之時，盡然一 #CB00209;，
彼或有人從此盛火，置平淨地，或著石上。
阿難！於意云何？彼火寧轉增熾盛耶？」 ^602a12

尊者阿難白曰：「不也。
世尊！」 ^602a20

「如是。阿難！如來以他心智觀他人心，知此人成就不善法，亦成就善法。
如來後時以他心智復觀此人心，知此人滅不善法而生善法，
此人不善法已滅，善法已生，餘有不善根而未斷絕，
必當斷絕，如是此人得清淨法。
阿難！是謂如來大人根智，如是如來正知諸法本。 ^602a21

「復次，阿難！如來以他心智觀他人心，我不見此人有黑業如一毛許，
此人善法一向充滿與樂樂報，必生樂處而得長壽，如是此人即於現世必得般涅槃。
阿難！猶如火炭，久滅已冷，彼或有人雖益以燥草，足以槁木。
阿難！於意云何？彼死火炭寧可復得熾然之耶？」 ^602a27

尊者阿難白曰：「不也。
世尊！」 ^602b4

「如是。阿難！如來以他心智觀他人心，我不見此人有黑業如一毛許，
此人善法一向充滿與樂樂報，必生樂處而得長壽，如是此人即於現世必得般涅槃。
阿難！是謂如來大人根智，如是如來正知諸法本。 ^602b5

「阿難！前說三人者，第一人得清淨法，第二人得衰退法，
第三人身壞命終，必至惡處，生地獄中。
後說三人者，第一人得衰退法，第二人得清淨法，第三人即於現世得般涅槃。
阿難！我已為汝說大人根智，如尊師所為弟子起大慈哀，
憐念愍傷，求義及饒益，求安隱快樂，我今已作。
汝等當復自作，至無事處、山林樹下、空安靜處，
宴坐思惟，勿得放逸，勤加精進，莫令後悔。
此是我之教勅，是我訓誨。」 ^602b10

佛說如是。彼諸比丘聞佛所說，歡喜奉行。 ^602b19

阿奴波經第六竟〔二千六百四十六字〕
中阿含經卷第二十七〔七千五百八十二字〕
 " wit=
 ^602b21
