
fen:: 佛說長阿含經卷第八
translator:: 後秦弘始年佛陀耶舍共竺佛念譯
jing:: 
##  8 散陀那經
（八）第二分散陀那經第四
如是我聞：
一時，佛在羅閱祇毗訶羅山七葉樹窟，與大比丘眾千二百五十人俱。 ^47a18

時，王舍城有一居士，名散陀那，好行遊觀，
日日出城，至世尊所。
時，彼居士仰觀日時，默自念言：「今往覲佛，
非是時也，今者世尊必在靜室三昧思惟，
諸比丘眾亦當禪靜，我今寧可往詣烏暫婆利梵志女林中，
須日時到，當詣世尊，禮敬問訊，并詣諸比丘所，致敬問訊。」 ^47a19

時，梵志女林中有一梵志，名尼俱陀，與五百梵志子俱止彼林。
時，諸梵志眾聚一處，高聲大論，俱說遮道濁亂之言，以此終日。
或論國事，或論戰鬪兵杖之事，或論國家義和之事，
或論大臣及庶民事，或論車馬遊園林事，
或論坐席、衣服、飲食、婦女之事，或論山海龜鼈之事，
但說如是遮道之論，以此終日。 ^47a26

時，彼梵志遙見散陀那居士來，即勅其眾，
令皆靜默：「所以然者？
彼沙門瞿曇弟子今從外來，沙門瞿曇白衣弟子中，
此為最上，彼必來此，汝宜靜默。」
時，諸梵志各自默然。 ^47b4

散陀那居士至梵志所，問訊已，一面坐，
語梵志曰：「我師世尊常樂閑靜，不好憒閙，
不如汝等與諸弟子處在人中，高聲大論，但說遮道無益之言。」 ^47b8

梵志又語居士言：「沙門瞿曇頗曾與人共言論不？
眾人何由得知沙門有大智慧。
汝師常好獨處邊地，猶如瞎牛食草，偏逐所見，
汝師瞿曇亦復如是，偏好獨見，樂無人處；
汝師若來，吾等當稱以為瞎牛。
彼常自言有大智慧，我以一言窮彼，能使默然如龜藏六，
謂可無患，以一箭射，使無逃處。」 ^47b11

爾時，世尊在閑靜室，以天耳聞梵志居士有如是論，
即出七葉樹窟，詣烏暫婆利梵志女林。
時，彼梵志遙見佛來，勅諸弟子：「汝等皆默，
瞿曇沙門欲來至此，汝等慎勿起迎、恭敬禮拜，
亦勿請坐，取一別座，與之令坐；彼既坐已，
卿等當問：『沙門瞿曇！
汝從本來，以何法教訓於弟子，得安隱定，淨修梵行？』」 ^47b19

爾時，世尊漸至彼園，時，彼梵志不覺自起，
漸迎世尊，而作是言：「善來，瞿曇！
善來，沙門！久不相見，今以何緣而來至此？
可前小坐。」爾時，世尊即就其座，嬉怡而笑，
默自念言：「此諸愚人不能自專，先立要令，竟不能全。
所以然者？是佛神力令彼惡心自然敗壞。」 ^47b26

時，散陀那居士禮世尊足，於一面坐。
尼俱陀梵志問訊佛已，亦一面坐，而白佛言：「沙門瞿曇！
從本以來，以何法教訓誨弟子，得安隱定，淨修梵行？」 ^47c3

世尊告曰：「且止！梵志！
吾法深廣，從本以來，誨諸弟子，得安隱處，
淨修梵行，非汝所及。」 ^47c6

又告梵志：「正使汝師及汝弟子所行道法，
有淨不淨，我盡能說。」 ^47c8

時，五百梵志弟子各各舉聲，自相謂言：
「 " resp=瞿曇沙門有大威勢，
有大神力，他問己義，乃開他義。」 ^47c9

時，尼俱陀梵志白佛言：「善哉！
瞿曇！願分別之。」 ^47c12

佛告梵志：「諦聽！諦聽！
當為汝說。」
梵志答言：「願樂欲聞！」 ^47c13

佛告梵志：「汝所行者皆為卑陋，離服裸形，
以手障蔽，不受瓨食，不受盂食，不受兩壁中間食，
不受二人中間食，不受兩刀中間食，不受兩盂中間食，
不受共食家食，不受懷姙家食，見狗在門則不受其食，
不受多蠅家食，不受請食，他言先識則不受其食；
不食魚，不食肉，不飲酒，不兩器食，一餐一咽，
至七餐止，受人益食，不過七益；或一日一食，
或二日、三日、四日、五日、六日、七日一食；
或復食果，或復食莠，或食飯汁，或食麻米，
或食稴稻，或食牛糞，或食鹿糞，或食樹根、
枝葉、果實，或食自落果。 ^47c14

「或被衣，或披莎衣，或衣樹皮，或草襜身，
或衣鹿皮，或留頭髮，或被毛編，或著塜間衣，
或有常舉手者，或不坐牀席，或有常蹲者，
或有剃髮留髦鬚者，或有臥荊棘者，或有臥果蓏上者，
或有裸形臥牛糞上者；或一日三浴，或有一夜三浴，
以無數眾苦，苦役此身。
云何，尼俱陀！如此行者，可名淨法不？」 ^47c26

梵志答曰：「此法淨，非不淨也。」 ^48a4

佛告梵志：「汝謂為淨，吾當於汝淨法中說有垢穢。」 ^48a5

梵志曰：「善哉！瞿曇！
便可說之，願樂欲聞。」 ^48a6

佛告梵志：「彼苦行者，常自計念：『我行如此，當得供養恭敬禮事。』
是即垢穢。彼苦行者，得供養已，樂著堅固，
愛染不捨，不曉遠離，不知出要，是為垢穢；
彼苦行者，遙見人來，盡共坐禪，若無人時，
隨意坐臥，是為垢穢。 ^48a7

「彼苦行者，聞他正義，不肯印可，是為垢穢。
彼苦行者，他有正問，恡而不答，是為垢穢；
彼苦行者，設見有人供養沙門、婆羅門，
則訶止之，是為垢穢；彼苦行者，若見沙門、
婆羅門食更生物，就呵責之，是為垢穢；
彼苦行者，有不淨食，不肯施人，若有淨食，
貪著自食，不見己過，不知出要，是為垢穢；
彼苦行者，自稱己善，毀訾他人，是為垢穢；
彼苦行者，為殺、盜、婬、兩舌、惡口、妄言、綺語、
貪取、嫉妬、邪見、顛倒，是為垢穢。 ^48a12

「彼苦行者，懈墮憙忘，不習禪定，無有智慧，
猶如禽獸，是為垢穢；彼苦行者，貴高，憍慢、
增上慢，是為垢穢；彼苦行者，無有信義，
亦無反復，不持淨戒，不能精勤受人訓誨，
常與惡人以為伴黨，為惡不已，是為垢穢；
彼苦行者，多懷瞋恨，好為巧偽，自怙己見，
求人長短，恒懷邪見，與邊見俱，是為垢穢。
云何，尼俱陀！如此行者可言淨不邪？」 ^48a21

答曰：「是不淨，非是淨也。」 ^48a29

佛言：「今當於汝垢穢法中，更說清淨無垢穢法。」 ^48b1

梵志言：「唯願說之！」
佛言：「彼苦行者，不自計念：『我行如是，當得供養恭敬禮事。』
是為苦行無垢法也。
彼苦行者，得供養已，心不貪著，曉了遠離，
知出要法，是為苦行無垢法也。
彼苦行者，禪有常法，有人、無人，不以為異，
是為苦行無垢法也；彼苦行者，聞他正義，
歡喜印可，是為苦行無垢法也；彼苦行者，
他有正問，歡喜解說，是為苦行離垢法也。 ^48b2

「彼苦行者，設見有人供養沙門、婆羅門，
代其歡喜而不呵止，是為苦行離垢法也；
彼苦行者，若見沙門、婆羅門食更生之物，
不呵責之，是為苦行離垢法也；彼苦行者，
有不淨食，心不恡惜，若有淨食，則不染著，
能見己過，知出要法，是為苦行離垢法也；
彼苦行者，不自稱譽，不毀他人，是為苦行離垢法也；
彼苦行者，不殺、盜、婬、兩舌、惡口、妄言、綺語、
貪取、嫉妬、邪見，是為苦行離垢法也。 ^48b10

「彼苦行者，精勤不忘，好習禪行，多修智慧，
不愚如獸，是為苦行離垢法也；彼苦行者，
不為高貴、憍慢、自大，是為苦行離垢法也；
彼苦行者，常懷信義，修反復行，能持淨戒，
勤受訓誨，常與善人而為伴黨，積善不已，
是為苦行離垢法也；彼苦行者，不懷瞋恨，
不為巧偽，不恃己見，不求人短，不懷邪見，
亦無邊見，是為苦行離垢法也。
云何，梵志！如是苦行，為是清淨離垢法耶？」 ^48b19

答曰：「如是！實是清淨離垢法也。」
梵志白佛言：「齊有此苦行，名為第一堅固行耶？」 ^48b28

佛言：「未也！始是皮耳。」
梵志言：「願說樹節！」 ^48c1

佛告梵志：「汝當善聽！
吾今當說。」
梵志言：「唯然！願樂欲聞。」 ^48c2

「梵志！彼苦行者，自不殺生，不教人殺，自不偷盜，
不教人盜，自不邪婬，不教人婬，自不妄語，
亦不教人為；彼以慈心遍滿一方，餘方亦爾，
慈心廣大，無二無量，無有結恨，遍滿世間，
悲、喜、捨心，亦復如是，齊此苦行，名為樹節。」 ^48c3

梵志白佛言：「願說苦行堅固之義！」 ^48c8

佛告梵志：「諦聽！諦聽！
吾當說之。」 ^48c9

梵志曰：「唯然！世尊！
願樂欲聞。」
佛言：「彼苦行者，自不殺生，教人不殺，自不偷盜，
教人不盜，自不邪婬，教人不婬，自不妄語，
教人不妄語；彼以慈心遍滿一方，餘方亦爾，
慈心廣大，無二無量，無有結恨，遍滿世間，
悲、喜、捨心，亦復如是。
彼苦行者，自識往昔無數劫事，一生、二生，
至無數生，國土成敗，劫數終始，盡見盡知；
又自見知，我曾生彼種姓，如是名字，如是飲食，
如是壽命，如是所受苦樂，從彼生此，從此生彼，如是盡憶無數劫事。
是為，梵志！彼苦行者牢固無壞。」 ^48c10

梵志白佛言：「云何為第一？」
佛言：「梵志！諦聽！諦聽！
吾當說之。」 ^48c21

梵志言：「唯然！世尊！
願樂欲聞。」 ^48c22

佛言：「彼苦行者，自不殺生，教人不殺，自不偷盜，
教人不盜，自不邪婬，教人不婬，自不妄語，
教人不欺；彼以慈心遍滿一方，餘方亦爾，
慈心廣大，無二無量，無有結恨，遍滿世間，
悲、喜、捨心，亦復如是。
彼苦行者，自識往昔無數劫事，一生、二生，
至無數生，國土成敗，劫數終始，盡見盡知；
又自知見，我曾生彼種姓，如是名字、飲食、
壽命，如是所經苦樂，從彼生此，從此生彼，
如是盡憶無數劫事；彼天眼淨觀眾生類，
死此生彼，顏色好醜、善惡所趣，隨行所墮，盡見盡知。
又知眾生身行不善，口行不善，意行不善，
誹謗賢聖，信邪倒見，身壞命終，墮三惡道。
或有眾生身行善，口、意亦善，不謗賢聖，
見正信行，身壞命終，生天、人中。
行者天眼清淨，觀見眾生，乃至隨行所墮，
無不見知，是為苦行第一勝也。」 ^48c23

佛告梵志：「於此法中復有勝者，我常以此法化諸聲聞，彼以此法得修梵行。」 ^49a10

時，五百梵志弟子各大舉聲，自相謂言：
「今觀世尊為最尊上，我師不及。」 ^49a12

時，彼散陀那居士語梵志曰：「汝向自言：
『瞿曇若來，吾等當稱以為瞎牛。』
世尊今來，汝何不稱？
又汝向言：『當以一言窮彼瞿曇，能使默然，
如龜藏六，謂可無患，以一箭射，使無逃處。』
汝今何不以汝一言窮如來耶？」 ^49a13

佛問梵志：「汝憶先時有是言不？」 ^49a18

答曰：「實有！」
佛告梵志：「汝豈不從先宿梵志聞諸佛、
如來獨處山林，樂閑靜處，如我今日樂於閑居；
不如汝法，樂於憒閙，說無益事，以終日耶？」 ^49a19

梵志曰：「聞過去諸佛樂於閑靜，獨處山林，
如今世尊；不如我法，樂於憒閙，說無益事，以終日耶！」 ^49a22

佛告梵志：「汝豈不念：『瞿曇沙門能說菩提。
自能調伏，能調伏人；自得止息，能止息人；
自度彼岸，能使人度；自得解脫，能解脫人；
自得滅度，能滅度人？』」 ^49a25

時，彼梵志即從座起，頭面作禮，手捫佛足，
自稱己名曰：「我是尼俱陀梵志！
我是尼俱陀梵志！
今者自歸，禮世尊足。」 ^49a28

佛告梵志：「止！止！且住！
使汝心解，便為禮敬。」 ^49b2

時，彼梵志重禮佛足，在一面坐。 ^49b3

佛告梵志：「汝將無謂佛為利養而說法耶？
勿起是心！若有利養，盡以施汝。
吾所說法，微妙第一，為滅不善，增益善法。」 ^49b4

又告梵志：「汝將無謂佛為名稱，為尊重故，
為導首故，為眷屬故，為大眾故，而說法耶？
勿起此心！今汝眷屬盡屬於汝。
我所說法，為滅不善，增長善法。」 ^49b6

又告梵志：「汝將無謂佛以汝置不善聚、黑冥聚中耶？
勿生是心！諸不善聚及黑冥聚汝但捨去，吾自為汝說善淨法。」 ^49b10

又告梵志：「汝將無謂佛黜汝於善法聚、清白聚耶？
勿起是心！汝但於善法聚、清白聚中精勤修行，
吾自為汝說善淨法，滅不善行，增益善法。」 ^49b13

爾時，五百梵志弟子皆端心正意，聽佛所說。
時，魔波旬作此念言：「此五百梵志弟子端心正意，
從佛聽法，我今寧可往壞其意。」
爾時，惡魔即以己力壞亂其意。
爾時，世尊告散陀那曰：「此五百梵志子端心正意，
從我聽法，天魔波旬壞亂其意，今吾欲還，汝可俱去。」
爾時，世尊以右手接散陀那居士置掌中，乘虛而歸。 ^49b16

時，散陀那居士、尼俱陀梵志及五百梵志子聞佛所說，歡喜奉行。
jing:: 
##  9 眾集經
（九）佛說長阿含第二分眾集經第五 ^49b23

如是我聞：
一時，佛於末羅遊行，與千二百五十比丘俱，漸至波婆城闍頭菴婆園。 ^49b27

爾時，世尊以十五日月滿時，於露地坐，諸比丘僧前後圍繞。
世尊於夜多說法已，告舍利弗言：「今者四方諸比丘集，
皆共精勤，捐除睡眠，吾患背痛，欲暫止息，汝今可為諸比丘說法。」 ^49b29

對曰：「唯然！當如聖教。」
爾時，世尊即四牒僧伽梨，偃右脇如師子，累足而臥。 ^49c4

時，舍利弗告諸比丘：「今此波婆城有尼乾子命終未久，
其後弟子分為二部，常共諍訟相求長短，
迭相罵詈，各相是非：『我知此法，汝不知此；
汝在邪見，我在正法。
言語錯亂，無有前後。』
自稱己言，以為真正。
『我所言勝，汝所言負，我今能為談論之主，
汝有所問，可來問我。』 ^49c6

「諸比丘！時，國人民奉尼乾者，厭患此輩鬪訟之聲，
皆由其法不真正故；法不真正無由出要，
譬如朽塔不可復圬，此非三耶三佛所說。
諸比丘！唯我釋迦無上尊法，最為真正可得出要，
譬如新塔易可嚴飾，此是三耶三佛之所說也。
諸比丘！我等今者，宜集法、律，以防諍訟，
使梵行久立，多所饒益，天、人獲安。
諸比丘！如來說一正法，一切眾生皆仰食存。
如來所說復有一法，一切眾生皆由行往，
是為一法如來所說，當共集之，以防諍訟，
使梵行久立，多所饒益，天、人獲安。 ^49c12

「諸比丘！如來說二正法：一名，二色。
復有二法：一癡，二愛。
復有二法：有見、無見。
復有二法：一無慚，二無愧。
復有二法：一有慚，二有愧。
復有二法：一盡智，二無生智。
復有二法，二因二緣生於欲愛：一者淨妙色，二者不思惟。
復有二法，二因二緣生於瞋恚：一者怨憎，二者不思惟。
復有二法，二因二緣生於邪見：一者從他聞，二者邪思惟。
復有二法，二因二緣生於正見：一者從他聞，二者正思惟。
復有二法，二因二緣：一者學解脫，二者無學解脫。
復有二法，二因二緣：一者有為界，二者無為界。
諸比丘！是為如來所說，當共撰集以防諍訟，
使梵行久立，多所饒益，天、人獲安。 ^49c23

「諸比丘！如來說三正法，謂三不善根：一者貪欲，
二者瞋恚，三者愚癡。
復有三法，謂三善根：一者不貪，二者不恚，三者不癡。
復有三法，謂三不善行：一者不善身行，
二者不善口行，三者不善意行。
復有三法，謂三不善行：身不善行、口不善行、意不善行。
復有三法，謂三惡行：身惡行、口惡行、意惡行。
復有三法，謂三善行：身善行、口善行、意善行。
復有三法，謂三不善想：欲想、瞋想、害想。
復有三法，謂三善想：無欲想、無瞋想、無害想。
復有三法，謂三不善思：欲思、恚思、害思。
復有三法，謂三善思：無欲思、無恚思、無害思。 ^50a7

「復有三法，謂三福業：施業、平等業、思惟業。
復有三法，謂三受：樂受、苦受、不苦不樂受。
復有三法，謂三愛：欲愛、有愛、無有愛。
復有三法，謂三有漏：欲漏、有漏、無明漏。
復有三法，謂三火：欲火、恚火、愚癡火。
復有三法，謂三求：欲求、有求、梵行求。
復有三法，謂三增盛：我增盛、世增盛、法增盛。
復有三法，謂三界：欲界、恚界、害界。
復有三法，謂三界：出離界、無恚界、無害界。
復有三法，謂三界：色界、無色界、盡界。
復有三法，謂三聚：戒聚、定聚、慧聚。
復有三法，謂三戒：增盛戒、增盛意、增盛慧。 ^50a19

「復有三法，謂三三昧：空三昧、無願三昧、無相三昧。
復有三法，謂三相：止息相、精勤相、捨相。
復有三法，謂三明：自識宿命智明、天眼智明、漏盡智明。
復有三法，謂三變化：一者神足變化，二者知他心隨意說法，
三者教誡。復有三法，謂三欲生本：一者由現欲生人天，
二者由化欲生化自在天，三者由他化欲生他化自在天。
復有三法，謂三樂生：一者眾生自然成辦，
生歡樂心，如梵光音天初始生時。
二者有眾生以念為樂，自唱善哉，如光音天。
三者得止息樂，如遍淨天。 ^50b1

「復有三法，謂三苦：行苦、苦苦、變易苦。
復有三法，謂三根：未知欲知根、知根、知已根。
復有三法，謂三堂：賢聖堂、天堂、梵堂。
復有三法，謂三發：見發、聞發、疑發。
復有三法，謂三論：過去有如此事，有如是論；
未來有如此事，有如是論；現在有如此事，有如是論。
復有三法，謂三聚：正定聚、邪定聚、不定聚。
復有三法，謂三憂：身憂、口憂、意憂。
復有三法，謂三長老：年耆長老、法長老、作長老。
復有三法，謂三眼：肉眼、天眼、慧眼。
諸比丘！是為如來所說正法，當共撰集，
以防諍訟，使梵行久立，多所饒益，天、人獲安。 ^50b12

「諸比丘！如來說四正法，謂口四惡行：一者妄語，
二者兩舌，三者惡口，四者綺語。
復有四法，謂口四善行：一者實語，二者軟語，
三者不綺語，四者不兩舌。 ^50b23

「復有四法，謂四不聖語：不見言見，不聞言聞，
不覺言覺，不知言知。
復有四法，謂四聖語：見則言見，聞則言聞，
覺則言覺，知則言知。
復有四法，謂四種食：摶食、觸食、念食、識食。
復有四法，謂四受：有現作苦行後受苦報；
有現作苦行後受樂報；有現作樂行後受苦報；有現作樂行後受樂報。
復有四法，謂四受：欲受、我受、戒受、見受。
復有四法，謂四縛：貪欲身縛、瞋恚身縛、
戒盜身縛、我見身縛。 ^50b27

「復有四法，謂四刺：欲刺、恚刺、見刺、慢刺。
復有四法，謂四生：卵生、胎生、濕生、化生。
復有四法，謂四念處；於是，比丘內身身觀，
精勤不懈，憶念不忘，捨世貪憂；外身身觀，
精勤不懈，憶念不忘，捨世貪憂；內外身身觀，
精勤不懈，憶念不忘，捨世貪憂。
受、意、法觀，亦復如是。
復有四法，謂四意斷；於是，比丘未起惡法，
方便使不起；已起惡法，方便使滅；未起善法，
方便使起；已起善法，方便思惟，使其增廣。 ^50c7

「復有四法，謂四神足；於是，比丘思惟欲定滅行成就；
精進定、意定、思惟定，亦復如是。
復有四法，謂四禪；於是，比丘除欲、惡不善法，
有覺、有觀，離生喜、樂，入於初禪。
滅有覺、觀，內信、一心，無覺、無觀，定生喜、
樂，入第二禪。離喜修捨、念、進，自知身樂，
諸聖所求，憶念、捨、樂，入第三禪。
離苦、樂行，先滅憂、喜、不苦不樂、捨、念、清淨，入第四禪。
復有四法，謂四梵堂：一慈、二悲、三喜、四捨。
復有四法，謂四無色定；於是，比丘越一切色想，
先盡瞋恚想，不念異想，思惟無量空處，
捨空處已入識處，捨識處已入不用處，捨不用處已入有想無想處。 ^50c16

「復有四法，謂四法足：不貪法足、不瞋法足、
正念法足、正定法足。
復有四法，謂四賢聖族；於是，比丘衣服知足，
得好不喜，遇惡不憂，不染不著，知所禁忌，
知出要路，於此法中精勤不懈，成辦其事，
無闕無減，亦能教人成辦此事，是為第一知足住賢聖族。
從本至今，未常惱亂；諸天、魔、梵、沙門、婆羅門、
天及世間人，無能毀罵；飯食、牀臥具、病瘦醫藥，
皆悉知足，亦復如是。
復有四法，謂四攝法：惠施、愛語、利人、等利。
復有四法，謂四須陀洹支：比丘於佛得無壞信，
於法、於僧、於戒得無壞信。
復有四法，謂四受證：見色受證、身受滅證、
念宿命證、知漏盡證。
復有四法，謂四道：苦遲得、苦速得、樂遲得、樂速得。 ^50c28

「復有四法，謂四聖諦：苦聖諦、苦集聖諦、
苦滅聖諦、苦出要聖諦。
復有四法，謂四沙門果：須陀洹果、斯陀含果、
阿那含果、阿羅漢果。
復有四法，謂四處：實處、施處、智處、止息處。
復有四法，謂四智：法智、未知智、等智、知他人心智。
復有四法，謂四辯才：法辯、義辯、詞辯、應辯。
復有四法，謂四識住處：色識住、緣色、住色，
與愛俱增長，受、想、行識中亦如是住。
復有四法，謂四扼：欲扼、有扼、見扼、無明扼。
復有四法，謂四無扼：無欲扼、無有扼、無見扼、無無明扼。 ^51a13

「復有四法，謂四淨：戒淨、心淨、見淨、度疑淨。
復有四法，謂四知：可受知受、可行知行、
可樂知樂、可捨知捨。
復有四法，謂四威儀：可行知行、可住知住、
可坐知坐、可臥知臥。
復有四法，謂四思惟：少思惟、廣思惟、無量思惟、無所有思惟。
復有四法，謂四記論：決定記論，分別記論、
詰問記論、止住記論。
復有四法，謂佛四不護法；如來身行清淨，
無有闕漏，可自防護；口行清淨、意行清淨、
命行清淨，亦復如是。
是為如來所說正法，當共撰集，以防諍訟，
使梵行久立，多所饒益，天、人獲安。 ^51a24

「又，諸比丘！如來說五正法，謂五入：眼色、
耳聲、鼻香、舌味、身觸。
復有五法，謂五受陰：色受陰，受、想、行、識受陰。
復有五法，謂五蓋：貪欲蓋、瞋恚蓋、睡眠蓋、
掉戲蓋、疑蓋。復有五法，謂五下結：身見結、
戒盜結、疑結、貪欲結、瞋恚結。
復有五法，謂五上結：色愛、無色愛、無明、
慢、掉。復有五法，謂五根：信根、精進根、念根、
定根、慧根。復有五法，謂五力：信力、精進力、
念力、定力、慧力。 ^51b6

「復有五法，謂滅盡枝：一者比丘信佛、如來、
至真、等正覺，十號具足。
二者比丘無病，身常安隱。
三者質直無有諛諂，能如是者，如來則示涅槃徑路。
四者自專其心，使不錯亂，昔所諷誦，憶持不忘。
五者善於觀察法之起滅，以賢聖行，盡於苦本。
復有五法，謂五發：非時發、虛發、非義發、
虛言發、無慈發。復有五法，謂五善發：時發、
實發、義發、和言發、慈心發。
復有五法，謂五憎嫉：住處憎嫉、檀越憎嫉、
利養憎嫉、色憎嫉、法憎嫉。 ^51b14

「復有五法，謂五趣解脫：一者身不淨想，
二者食不淨想，三者一切行無常想，四者一切世間不可樂想，
五者死想。復有五法，謂五出要界：一者比丘於欲不樂、
不動，亦不親近，但念出要，樂於遠離，親近不怠，
其心調柔，出要離欲，彼所因欲起諸漏纏，
亦盡捨滅而得解脫，是為欲出要。
瞋恚出要、嫉妬出要、色出要、身見出要，亦復如是。 ^51b24

「復有五法，謂五喜解脫入。
若比丘精勤不懈，樂閑靜處，專念一心，
未解得解，未盡得盡，未安得安。
何謂五？於是，比丘聞如來說法，或聞梵行者說，
或聞師長說法，思惟觀察，分別法義，心得歡喜，
得歡喜已，得法愛，得法愛已，身心安隱，
身心安隱已，則得禪定，得禪定已，得實知見，是為初解脫入。
於是，比丘聞法喜已，受持諷誦，亦復歡喜，
為他人說，亦復歡喜，思惟分別，亦復歡喜，
於法得定，亦復如是。
復有五法，謂五人：中般涅槃、生般涅槃、
無行般涅槃、有行般涅槃、上流阿迦尼吒。
諸比丘！是為如來所說正法，當共撰集，
以防諍訟，使梵行久立，多所饒益，天、人獲安。 ^51c3

「又，諸比丘！如來說六正法，謂內六入：眼入、
耳入、鼻入、舌入、身入、意入。
復有六法，謂外六入：色入、聲入、香入、味入、
觸入、法入。復有六法，謂六識身：眼識身，
耳、鼻、舌、身、意識身。
復有六法，謂六觸身：眼觸身，耳、鼻、舌、身、意觸身。
復有六法，謂六受身：眼受身，耳、鼻、舌、身、意受身。
復有六法，謂六想身：色想、聲想、香想、味想、
觸想、法想。復有六法，謂六思身：色思、聲思、
香思、味思、觸思、法思。
復有六法，謂六愛身：色愛身，聲、香、味、觸、法愛身。
復有六法，謂六諍本：若比丘好瞋不捨，
不敬如來，亦不敬法，亦不敬眾，於戒穿漏，
染汙不淨；好於眾中多生諍訟，人所憎惡，
嬈亂淨眾，天、人不安。
諸比丘！汝等當自內觀，設有瞋恨，如彼嬈亂者，
當集和合眾，廣設方便，拔此諍本；汝等又當專念自觀，
若結恨已滅，當更方便，遮止其心，勿復使起。
諸比丘！佷戾不諦、慳恡嫉妬、巧偽虛妄、
自因己見、謬受不捨、迷於邪見、與邊見俱，亦復如是。
復有六法，謂六界：地界、火界、水界、風界、
空界、識界。復有六法，謂六察行：眼察色，
耳聲、鼻香、舌味、身觸、意察法。 ^51c16

「復有六法，謂六出要界。
若比丘作是言：『我修慈心，更生瞋恚。』
餘比丘語言：『汝勿作此言，勿謗如來，如來不作是說：
欲使修慈解脫，更生瞋恚想，無有是處。
佛言：除瞋恚已，然後得慈。』
若比丘言：『我行悲解脫，生憎嫉心；行喜解脫，
生憂惱心；行捨解脫，生憎愛心；行無我行，
生狐疑心；行無想行，生眾亂想。』
亦復如是。復有六法，謂六無上：見無上、
聞無上、利養無上、戒無上、恭敬無上、憶念無上。
復有六法，謂六思念：佛念、法念、僧念、戒念、
施念、天念。是為如來所說正法，當共撰集，
以防諍訟，使梵行久立，多所饒益，天、人獲安。 ^52a8

「諸比丘！如來說七正法，謂七非法：無信、
無慙、無愧、少聞、懈怠、多忘、無智。
復有七法，謂七正法：有信、有慚、有愧、多聞、
精進、總持、多智。復有七法，謂七識住：或有眾生，
若干種身，若干種想，天及人是，是初識住；
或有眾生，若干種身而一想者，梵光音天最初生時是，
是二識住；或有眾生，一身若干種想，光音天是，
是三識住；或有眾生，一身一想，遍淨天是，
是四識住；或有眾生，空處住、識處住、不用處住。 ^52a20

「復有七法，謂七勤法：一者比丘勤於戒行，
二者勤滅貪欲，三者勤破邪見，四者勤於多聞，
五者勤於精進，六者勤於正念，七者勤於禪定。
復有七法，謂七想：不淨想、食不淨想、一切世間不可樂想，
無想、無常想、無常苦想、苦無我想。
復有七法，謂七三昧具：正見、正思、正語、
正業、正命、正方便、正念。
復有七法，謂七覺意：念覺意、法覺意、精進覺意、
喜覺意、猗覺意、定覺意、護覺意。
是為如來所說正法，當共撰集，以防諍訟，
使梵行久立，多所饒益，天、人獲安。 ^52a29

「諸比丘！如來說八正法，謂世八法：利、衰、
毀、譽、稱、譏、苦、樂。復有八法，謂八解脫：色觀色，
一解脫；內無色想觀外色，二解脫；淨解脫，
三解脫；度色想滅瞋恚想住空處解脫，
四解脫；度空處住識處，五解脫；度識處住不用處，
六解脫；度不用處住有想無想處，七解脫；
度有想無想處住想知滅，八解脫。
復有八法，謂八聖道：正見、正志、正語、正業、
正命、正方便、正念、正定。
復有八法，謂八人：須陀洹向、須陀洹、斯陀含向、
斯陀含、阿那含向、阿那含、阿羅漢向、阿羅漢。
是為如來所說正法，當共撰集，以防諍訟，
使梵行久立，多所饒益，天、人獲安。 ^52b11

「諸比丘！如來說九正法，所謂九眾生居：
或有眾生，若干種身，若干種想，天及人是，
是初眾生居；復有眾生，若干種身而一想者，
梵光音天最初生時是，是二眾生居；復有眾生，
一身若干種想，光音天是，是三眾生居；
復有眾生，一身一想，遍淨天是，是四眾生居；
復有眾生，無想無所覺知，無想天是，是五眾生居；
復有眾生，空處住，是六眾生居；復有眾生，
識處住，是七眾生居；復有眾生，不用處住，
是八眾生居；復有眾生，住有想無想處，是九眾生居。
是為如來所說正法，當共撰集，以防諍訟，
使梵行久立，多所饒益，天、人獲安。 ^52b23

「諸比丘！如來說十正法，所謂十無學法，
無學正見、正思、正語、正業、正命、正念、正方便、
正定、正智、正解脫。
是為如來所說正法，當共撰集，以防諍訟，
使梵行久立，多所饒益，天、人獲安。」 ^52c6

爾時，世尊印可舍利弗所說。
時，諸比丘聞舍利弗所說，歡喜奉行。
佛說長阿含經卷第八
 ^52c10
