仁王護國般若經疏卷第三
other:: 天台智者大師說　門人灌頂記
fen:: 
# 正宗分

pin:: 
##  2 觀空品
觀空品第二
言「觀空」者，謂無相妙慧照無相之境，內外並寂、
緣觀俱空，故言觀空品也。
又凡夫不識、外道妄取、二乘耽滯，今菩薩以般若正智觀空非空，
超凡越聖，故言觀空也。
又凡夫著、有二乘著空，菩薩捨有而復觀空也。
又觀是能觀、空是所觀，能所俱空，真佛知見。
故下文云「見境見智，非聖見也。」
此下六品名為正說，大分為四：前之三品明內護、
〈護國〉一品明外護、〈散華品〉明報恩供養、
〈受持品〉明弘經相貌。
初文更二：初略開二護、次問答廣釋。
初文四：一知請意、二略正開、三勸發三慧、四歡喜供養。
今初。「爾時佛告大眾」者，教所被機也。
「十六大國王意欲問護國土因緣」者，生下外護經文，
與〈護國品〉為本也。
「吾今先為」下，二正略開二護，謂因果也。
護佛果因緣，即生此品也；護十地行因緣，
即〈生散華〉品。「十地行」者，謂護因也。 ^265a6

問：王但請護國土因緣，佛何故先為說護佛因果耶？
答：人情麁淺，妙理難知。
王雖麁情唯請一，而佛麁妙俱施。
又若但為說護國，國土安樂增長憍慢；
今佛說出世因果，令其厭俗樂入真也。
又索少是弟子之禮，賜多是為師之法。
又索少表不貪，施多表不慳。
又索少施多表慈導之志云云。
「諦聽諦聽」下，三勸發三慧。
諦聽令生聞慧，善思念之令生思慧，如法修行令生修慧云云。
「時波斯匿王」下，四歡喜供養。
王言善者，信順之辭也。
大事因緣為茲出世，顯令眾生開示悟入佛之知見。
《法華》以佛知見為大事，《涅槃》以佛性為大事，
《維摩》、《思益》以不思議為大事，《華嚴》以法界為大事。
今此般若以成佛因果為大事，名字雖別，其義一也。
故《智論》「佛說般若，無央數眾生當續佛種」，是為大事。
又《大品》云「須菩提白佛言：『世尊！
般若為大事故起。』」
龍樹釋云「能破眾生諸大煩惱，能與諸佛無上大法，名為大事。」
散華表行因，成帳表得果，蓋眾表慈悲度物、蔭育群生云云。 ^265a22

「爾時大王復起作禮」下，第二問答廣釋。
文二：先問、次答。初文二：先明修敬；「白佛言」
下，二正發問。問中有二：一問護果、二問護因。
「佛言菩薩化四生」下，二佛答。
文大為三：初此品明自利行，答前問；次
〈教化品〉明利他行，答第二問；後〈二諦品〉明二護所依。
就答初問，文二：初正釋觀空；後「佛說法時」
下，時眾得益。初文二：先正釋、後總結。
釋中二：初標宗正釋、後問答重釋。
初文二：一正釋、二結行。
初又二：一所化境、二能化智。
初言「四生」者，所化境也。
天及地獄是化生，鬼有胎化二生，畜生則鳥及龍是四生，人中亦四。
爾時人胎生，毘舍佉子從三十二卵生，
大山小山比丘從鶴卵生，菴羅波離婬女從濕生。
劫初人皆化生也云云。
「不觀色如」下，二明能化之智。
文三：初約法、二解釋、三結成。
初約五法：一五陰：二眾生：三佛果：四菩薩：五真妄。
五陰是所依，眾生是能依。
佛是果，菩薩是因。
五陰眾生是妄，佛菩薩是真也。
今初五陰是有如是空，若見色見如不免斷常，
如則是斷、色則是常。
若觀色滅方如，此三藏見。
若體色即如，此通見。
若如即色，此別見。
若知一切法性真實空、無生滅，同真際、
等法性，無二無別，此圓見。
今言「不觀色如」等，是圓見也。
「眾生我人如」者，五陰眾共生名眾生，我者計內五陰為假名人也。
「常樂我淨如」者，前五陰眾生是顛倒法，
非常樂我淨；今佛果得非顛倒法，是常樂我淨。
隨盡煩惱有殊，而性常無異，其猶氷水，故云如也。
「知見壽者」下，明菩薩。
有三：一位、二人、三行。
位者，十信名知，十解十行名見，向至地名壽者，雖有三別而一如也。
「菩薩如」者，二明人如。
「六度」下，三明行如。 ^265b12

問：《淨名》云「一切眾生皆如也，一切法亦如也，
眾聖賢亦如也，至於彌勒亦如也。」
與今何異？答？彼是真空，此是妙有。 ^265c15

問：真空妙有云何？
答：動即寂，真空也。
寂即動，妙有也。真空故非常，妙有故非斷。
真空不住生死，妙有不住涅槃。
妙有故能起大悲，真空故能生大慈。 ^265c18

問：《淨名》云「一切皆如」，此云「不觀色如」，何耶？
答：若偏觀一切皆如，還是斷；若不觀如，還是常。
《淨名》云如，令離常見；此云不觀，令離斷見。
二見既離，中道自明矣云云。 ^265c21

「二諦如」者，明真妄也。
世諦是妄，出世是真也。
「是故一切法性」下，二解釋。
文三：一釋、二會通、三舉況。
今初。一切法性是真有，真實空是真空。
真空故不來，真有故不去。
不去則無滅，不來則無生。
無滅無生，孰凡孰聖？
既無聖凡，誰論觀與不觀也。
「同真際」下，二會通。
真際還是真空，法性還是妙有，一色一香悉皆如是，故云同等也。
「如虛空」者，三舉況。
空中豈有五陰眾生、菩薩諸佛、世諦真諦、生滅去來者乎？
恐昧者不解，故舉斯況云云。
「是故陰入界」下，三結成。
「無我」是結陰入界眾生等如，「無所有相」是結佛菩薩及知見壽者等如也。
「是為菩薩」下，第二結行。
《金剛》云「一切賢聖皆以無為法而有差別」，即同此文也云云。 ^265c24

「白佛言」下，第二問答重釋。
文二：初明三般若教、二明依教發觀。
今初。三般若即為三別，初中明實相般若，
先問、後答。上云不觀色如，今問意者，若云是為菩薩行化十地令諸法皆空者，
菩薩為化何等眾生耶？
「大王法性色」下，二答。
文二：一明真則無化、二明俗則有化。
初文四：一境、二觀、三徵、四釋。
今初。五陰是地前菩薩境，常樂我淨是地上菩薩境云云。
「不住色」下，二明觀。
有人言：不住色者遮住色，不住非色遮住空，不住非非色雙遮住空住有。
又不住色遮住色陰，不住非色遮住四陰，不住非非色雙遮住五陰。
又不住色遮住色法，不住非色遮住心法，不住非非色遮住非色非心法。
又不住色不住有，不住非色不住空，不住非非色不住空空。
故《淨名》云「空病亦空」。
今解者，具足應云不住色、不住非色、不住亦色亦非色、
不住非色非非色，此中略第三句及四句
「非色」兩字也。以色即空，故不住色。
以空即色，故不住非色。
以色空無二而二，故不住亦色亦非色。
以色空二而無二，故不住非色非非色。
次例四陰。非非住，上言不住，今言非不住，
只以不住為住、住無所住。
《金剛》亦云「應無所住而生其心」也。
「何以故」者，三徵意。
云：何故言住又言不住也。
「非色如」下，四釋。非色如，故不可定言住色。
非非色如，故不可定言住非色也。 ^266a13

「世諦故」下，二明俗則有化。
文四：初明二緣故見有眾生可化、二結成上無眾生義、
三明邪正二見俱是見、四結成正見。
今初。言「世諦」者，諦有三種：一色諦、二心諦、三空諦也。
「三假」者，謂法假、受假、名假也。
此中三假非《成實》中所明，以無三藏故也。
「名見眾生」者，以世諦及三假，故有眾生可化也。
「一切生性實故」者，二結成上真諦無眾生義。
一切眾生即涅槃相，不復更滅，故云實也。
「乃至諸佛」下，三明邪正二見俱是見。
「三乘」，聲聞、緣覺、菩薩也。
「七賢」謂七方便也。
「八聖」謂四果四向也。
「六十二見」釋者不同，且依《大論》於五陰上皆作四句，
於色陰云過去色神及世間常是事實餘妄語，
無常等三句亦然，餘陰亦如是成二十。
現在有邊無邊等，歷五陰上有二十。
死後如去不如去等，亦有二十，成六十。
是神與身一、神與身異，成六十二見云云。
「大王若以名名見」下，四結成正見。
若知諸法但有假名，名之為見；非同世人見一切法也云云。 ^266b10

「白佛言」下，第二明觀照般若。
文二：先問、後答。問意云：有法既非是大乘，云何照？
此從上非非見一切法文而生此難也。
「大王摩訶衍」下，二答。
文二：先略、後廣。初答意云：大乘見者，見法非法，以色等法空故也。
「法若非非法」下，二廣答釋。
文二：初正廣釋、二明能觀之智雙照空有。
初文二：先明法空性空、次歷法明空。
今初。云「法若非非法」，是名法空也。
「法性空」者，性本若不空，不可令其得空。
以性本自空，故諸法皆空也。
「色受想行」下，二歷法明空。
文二：先正明、後釋成空義。
今初，約六門明空。
《大論》云「五陰空是果報空，十二入空是受用空，十八界空是性別空。
以所病不同說斯三種，為疑心數者說於五陰，
為疑色者說十二入，為疑色心等者說十八界。」
「六大」名遍到空，《阿含》云「六王諍大。
地云我能載，水云能漂潤，火云能燒照，
風云能生動，空云能容受，識云若無我者色則敗壞。」
五雖大而識為主，故云四大圍空識居其中也。
四諦是境空，因緣是義空云云。
「是法」下，二釋成空義。
文二：初就識陰、次例四蘊及諸法。
初文四：一標宗、二類釋、三徵詰、四釋通。
今初，以色法中有五義故空。
「即生即住即滅」者，諸小乘師或云：生前、
住次、滅後。或云：生住同時。
皆不免難。何者？若云生前住次滅後，則生時無住，以生前故。
若無住者，云何有生？
以先無住，住於此生，生不得住則無生也。
若住前無生，則亦無住，以無因故。
若生前有住，則生住同時。
若生滅已方有住者，住非生有。
此計異之過也；若生住同時，則因果一體生死同相，此計一之失。
今云即生即住即滅者，不同二說，以諸法體念念遷流無有暫止，
亦是生時即住時滅時，如疾炎過鋒奔緣經刃不已則來無暫住時。
故《淨名》云「汝今即時亦生亦老亦滅」也。
「即有即空」者，色性自空，非色壞故空也。
「剎那剎那」下，二類釋，明念念皆空，同上五也。
剎那者，極短時也。
「何以故」者，三徵詰。
意云：生滅相違，云何言即生即住即滅等云云。
「九十剎那」下，四釋通。
以九十小剎那為一大念，一念中一剎那復有九百生滅，是故生時即有住滅也。
又九十剎那為一念，一念中一剎那經九百生滅，
一念有九十剎那，合有八萬一千生滅。
以生滅攝剎那、剎那攝一念，如是心法不可得，此明心空。
以四大分諸根，諸根不可得；以四微分四大，
四大不可得；以麁微分四微，四微不可得；
以極微分麁微，麁微不可得。
推色至於極微、窮心盡於生滅，色盡心窮豁然無住，
無住之住不可名之，強是為空，即護三藏佛果也。
若見色色空、見心心空，無得無住，此護通佛果也。
若見色心二法而一而異，廣大如法界、
究竟若虛空，函蓋相稱，此護別佛果也。
若見色心二法本來空寂，不動不住不生不滅，此護圓佛果也云云。
「乃至色」下，第二類釋四陰及諸法，亦即生即滅即有即空也云云。 ^266b29

「以般若波羅蜜空故」下，第二明能觀之智雙照空有。
文二：先明觀照、次明得失。
初更二：一照空、二照有。
初則無相、後是有相。
無相者，非但無所照，亦無能照，照無所照也。
《大品經》中名為真實般若。
有相則接別凡聖無量教門，《大品經》中名相似般若也。
照空文中更為二別：初明照相，以般若智中無毫釐實法，故照一切法空。
「不見緣」者，十二因緣空。
「不見諦」者，四諦法空。
「乃至一切法空」者，六大法等空也云云。
言不見者，觀諸法空故言不見，非謂不照名為不見。
故經云「非見及見名一切真實法」也云云。
「內空」下，二明空之分齊。
分齊有十二種，《大論》有十八空。
論問云：「若少則應一空，若多則應無量。
何乃十八？」龍樹答云：「若略則事不周，廣則事繁難悟。
如服藥少則病不差，多則更增疾。
今說空亦如是，少說則不能破邪見，多說則近滋廣。
此經隨時治病，不多不少唯十二也。」
「內空」者，謂內六入無神我。
「外空」者，外六塵無我所。
「內外空」者，根塵合觀，無我我所。
「有為空」者，色心和合生陰界入等，皆無所有。
「無為空」者，虛空、數滅、非數滅空也。
「無始空」者，外道以冥初為始，破此見故名無始空。
「性空」者，諸法本無，惑者計有，乃至執言如來性等決定是有，
為破此見故言性空。
故經云「眼空無我無我所。
何以故？性自爾故。
乃至意亦如是。又華嚴云。
觀眼無生無自性。
識空寂滅，無所有也。」
「第一義空」者，本空世諦，世諦不有，此亦是空。
「般若波羅蜜空」者，《大經》云「大空者是般若空」，
《大論》云「十方俱空名大空」也。
「因空」者，六度等空。
「果空」者，菩提涅槃空。
「空空」者，《大論》云「以諸空破內外等法，復以此空破諸空，是名空空。
又以空破有，有者云空，若執空為是，須以此空空破也。」
「但法集故有」下，二明照有。
文三：初三假門明有，如上說。
「因集故有」下，二四諦門明有。
因集是生死因，即集諦。
果集是生死果，即苦諦。
十行即道諦，從十信心乃至十地各有十種行門也。
佛果是涅槃，即滅諦也。
「乃至六道一切有」者，三約六道二十五有等明有云云。 ^267a26

「善男子若有菩薩」下，第二明得失。
文二：初明邪觀是失也、二明正觀是得也。
今初。若菩薩發心行學般若，見有法有眾生我人知見者，世間凡夫無異也。
「於諸法而不動」下，二明正觀。
文二：一明行、二明位。
今初。言「不動」者，即色是空，非析色也。
「不到」者，《大品》云「平等之法，一切聖人所不能到。
須菩提白佛言：『乃可餘聖不到，佛何故不到？』
佛言：『乃至佛亦不到。
何以故？佛即平等、平等即佛，佛與平等無二故不到也。』」
「不滅」者，空即是色也。
「無相」者，色空空色皆無相也。
「無無相」者，無相亦無也。
下例諸法云云。 ^267c7

「是即初地」下，二明位。
文二：初明正觀、後示說處。
初文三：一位、二名、三用。
今初也。言「一念」者，謂從第十回向，以般若慧一念之中即有初地，
是時具足八萬四千度也。
依《賢劫經》始從光耀度、終至分布舍利度，
合有三百五十功德門，一一各修六度即二千一百，
復將二千一百對十法謂四大六衰，又對十善，
一一皆有二千一百，即二萬一千。
又將二萬一千對四眾生，多貪、多瞋、多癡三毒等分，
各有二萬一千，合之即有八萬四千也云云。
「即載名」下，二就名明正觀。
有本云「即能運名摩訶衍」，載運義同也。
約體則是般若，約用即是大乘。
「即滅為金剛」下，三約用。
能滅煩惱如金剛破物，謂第十地末後一念也。
能離散亂故「名定」。
此中一行具無量門也。
「如光讚」下，二示說處也。 ^267c18

「大王是經」下，第三讚文字般若。
文五：一明多佛共說、二舉喻、三格量、四舉況、五明信解相。
今初也。《釋論》云「一字曰字，二字曰名。
二字不合不得為名。
若合說者始得為名。
四字等名句，句下所詮名味。」
「於恒河」下，二舉喻。
百億須彌、百億日月鐵圍大海等，是一大千界。
如河中沙，一沙是一世界，滿中七寶以施眾生，及得四果也。
此中有財法二施意，但文似隱也云云。
「不如」下，三格量。無漏之心起一念信，勝前二施。
「何況解一句」者，四舉況。
信但不謗，解能利他，則信淺解深。
此約鈍根生。若如《法華》云「汝舍利弗尚於此經以信得入」
者，此乃即信是解，約利根說也。
「句非句」下，五明信解相。
文三：一明文空、二明文義俱空、三明人法俱空。
今初也。「句」是有，「非句」是無，「非非句」是非有非無。
非有，非前有句；非無，非前無句。
又句即文字也，非句即文字之性離也，非非句非前文字及性離之見也云云。
「般若非句句非般若」者，二明文義俱空。
般若非句是義空，句非般若是文空，以即文非般若、
即般若非文，離文無般若、離般若無文，
文中無般若、般若中無文，如是互求不可得故，即自空也。
又文及般若自他共離，求不可得故空也。
「般若亦非菩薩」下，三明人法俱空。
文中亦合明人空，但文略故也。
自為二別：一約因位辨法空、二約果位辨法空。
初文三：今初標也。
般若是法、菩薩是人，般若中求菩薩不可得，即是法空。
「何以故」者，二徵也。
「十地」下，三釋。若約通教，即三乘共行十地說始住終。
若約別教，即菩薩十地明始住終也。
「亦非薩婆若」下，第二約果辨法空。
梵云薩婆若，此翻一切種智，一切種智即佛果也。
佛果亦空，故云亦非薩婆若也。
摩訶衍是乘，能乘人既空，所乘之法亦空也云云。 ^268a5

「大王若菩薩」下，第二依教發觀。
文二：初明邪觀、二明正觀。
今初。「見境」者，見實相般若也。
「見智」者，見觀照般若也。
「見說見受」，見文字般若也。
如是執見，是凡夫顛倒妄想，非聖見也。
又見境謂見塵，見智謂見識，見說見受謂見人，
妄執宛然，非聖見也。
「見三界」下，第二明正觀也。
文二：初約染淨因果以明空相、二約無聽說以辨空相。
初文二：初明生死空、後辨佛果空。
前更二：初正明生死空、後釋空所由。
初文二：一明正使空、二明習氣空。
初文二：一明分段生死、後明變易生死。
初更三：今初，明果空也。
「三界」是器世間，「眾生」是假名世間，「果報」
是五陰世間，謂三界依正也。
「六識起」下，二明業空。
以六識取六塵，起諸煩惱貪著五欲，展轉無量蘊積含藏，
名之為藏，無自性故名之為空云云。
「三界空」下，三明煩惱空。
三界之本，一念癡心闇於前境，名曰無明。
有此無明，即生三界。
無明如地能生萬物，故名本也。
「三地九生」下，二明變易生死空。
有人言：三地者，一見地，從十迴向至三地；
二修地，從四地至七地；三究竟地，從八地至十地。
此別接通意也。「九生滅」者，前三地中各有始住終，云九生滅也。
又變易生死三界中，各有三種意生身。
三界名三地，各有三種意生身生滅，名九生滅也。
從初地至五地名三昧樂意生身，六七二地名覺法自性意生身，
八地已上名無作行意生身，此通別教意生也。
「餘無明習」者，上明五住正使，此第二明習氣空也。 ^268b10

「金剛菩薩」下，二釋空所由。
由此菩薩得理盡三昧故，一種生死煩惱業等皆空。
所言惑者，謂迷妄之心造生死業，不達心源名之為惑，即是煩惱。
果者即正報。果有生滅，故得名空。
有果空者，即三界依報空故。
又果空者，謂變易生死空。
因空者，謂三界業煩惱等空也。
理盡三昧者，謂菩薩得此三昧，達理盡源，
極無明本，故名理盡三昧也云云。 ^268c9

「薩婆若」下，二明佛果空。
文三：今初，明智斷空。
「薩婆若亦空」者，是智空。
「滅果空」者，是斷空。
「或前已空」者，是正因佛性空。
佛性本自空，非推之使空，故言或前已空也。
「佛得三無為」下，二明無為空。
「智緣滅」者，觀心，佛正觀心，滅於煩惱，名智緣滅。
「非智緣滅」者，謂正因佛性，性本自淨無煩惱垢，不勞觀行而滅惑也。
「虛空」者，無色現處是也。
「薩婆若」下，三結果空也云云。 ^268c17

「善男子」下，第二約無聽說以明空相也。
文中法喻合，可見。
聽說如虛空者，《大品》云「聽如幻人聽，說如幻人說，故無聽說。」
《淨名》云「夫法說者無說無示，其聽法者無聞無得。」
「法同法性」者，《淨名》云「法同法性，入諸法故。」
以此例諸，故皆如也。 ^269a2

「大王菩薩」下，第二總結。
先結能護體也。「護般若」下，二結能護用云云。 ^269a8

「佛說」下，第二明時眾得益。
文二：先時、次益。「法眼淨」者，謂初地已上見中法，非小乘中法眼也。
「性地」者，謂三乘共行十地，略九舉一也。
「信地」者，即四不壞信，十信菩薩是也。
「大空大行」，即別教初地，圓教初住已上，皆名大空大行也云云。 ^269a9

問：佛說般若，何故得益不同？
答：《法華經》云「一地所生、一雨所潤，根莖大小差別自殊，如其種性各得生長。」
今說般若亦復如是，雖說一法得益自差也。
pin:: 
##  3 菩薩教化品

### 1
菩薩教化品第三 ^269a15

初三品明內護中，今當第二，釋護十地行，
即是明利他，答第二問也。
言「教化品」者，菩薩以利物為德，教諸眾生離一切惡，化諸眾生修一切善。
又佛將此法教化眾生，得成菩薩，故云教化品。
又以此法化諸國王，令識般若故也云云。
品文二：一發問、二佛答。
今初也。文有二意：一揲前品中護十地行菩薩，即能護人也。
次云「何行可行」等者，正是問辭：一問菩薩自利行法、
二問利他行、三問所化眾生之相云云。
又初問自利依何修行，故以五忍答之。
次問利他依何位行，故以十地行答之。
後問何相眾生可化，故以幻身見幻化眾生而教化之。
又此經說通自他，而就他說為正，故文多利他行，故譯者亦以教化標目。 ^269a20

「佛言大王」下，二佛答。
文二：初答前二問、次答第三問。
前文三：初正答二問、次以偈讚佛、後如來述成。
初文更二：一正答前問兼利他、二正答後問兼自利。
前文更三：初略答、二廣答、後總結。
略答復三：初標數者，準下結諸佛菩薩本所修行，
今隨問而答，故但云是菩薩法耳。
二「伏忍」下，列名也。
地前三賢未得無漏、未能證，但能伏、不能斷，
故為伏忍智也，以有智故能伏煩惱。
初地二地三地得無漏信名信忍，四五六地趣向無生名順忍，
七八九地諸念不生名無生忍，十一二地得菩薩果名寂滅忍。
以初地得無漏信，此別教意也。
七地得無生忍，即別接通意也。
然此五忍諸經不同，若依《本業瓔珞》云六性：
一習種性、二性種性、三道種性、四聖種性、
五等覺性、六妙覺性。
即是十住、十行、十迴向、十地、等覺、妙覺也，亦名四十二賢聖云云。
「名為諸佛」下，三總結也。 ^269b5

「善男子」下，第二廣釋五忍，即為五別。
初伏忍中三賢不同，即為三別。
先釋十住，文為五別：一明方便、二明入位、
三顯力用、四釋超過、五成聖因。
今初。言「發想信」者，十信之中未入十住，
不見道理，但能想信，想信若成即入十住。
言「恒沙」者，發心者多也。
如《大經》云「如菴羅樹，花多果少。
如大魚母胎，子雖無量，成就者少。」
此言眾生欲求寶渚，至於中路咸悉退還也。
「於三寶中」下，二明入位。
於三寶田中生此十心也。
善順故信，不退名進，決斷名慧，不動名定，
能捨名施，防護名戒，不失名護，上求曰願，至菩提名迴向。
「是為菩薩」下，三明力用。
以十住菩提作銅輪王，王南西二方，名
「少分化眾生」也。「已超過二乘」下，四釋超過。
此圓教大乘，十信則與二乘齊；十住則斷無明，過二乘地也云云。
言「一切善」者，十信名善。
故下經云「十善菩薩發大心，長別三界苦輪海。」
言超過二乘，即聲聞、緣覺。
一切善地，即十信菩薩也。
「一切諸佛」下，五成聖因。
十心是因，諸佛菩薩是緣，因緣和合故成聖胎也。
即以中道一心三觀為種子，斷一品無明即能見佛性，故成聖胎也。 ^269b22

「次第起乾慧」下，第二明十行。
有本云「復次善男子」，今且依次第解也。
文四：一明位、二辨體、三明化他、四釋離患。
今初明位，即三忍中第二忍也。
前下伏忍即是聞慧，今中伏忍即是思慧。
言乾慧者，無定水也，故云是思慧耳。
經「千」字者非。瓔珞中有六性，亦名六慧。
言六性者，即習種、性種、道種、聖種、等覺、妙覺等也。
言六慧者，謂聞、思、修、無相、照寂、寂照等也。
習已成性名「種性」。
「有十心」者，總標其數也。
「所謂四意止」下，二辨體。
文三：今初明四念處。
「意止」者，謂以智慧令心止住。
意，即心王也。「身受心法」者，明所觀之境也。
「苦無常」等，明能觀之體也。
觀身不淨能除淨倒，觀受是苦能除樂倒，
觀心無常能滅常倒，觀法無我能除我倒也。
「三意止」下，二明三善根，以慈故無瞋、施故無貪、慧故無癡也。
「三意止」下，三明三世忍。
心緣過去無明及行名因忍，現在五果及現在三因名因果忍，
未來兩果名為果忍。
又於一切法皆有此三，如種子但因，如苽瓠亦因亦果。
能作果等是因，結實成種是果，種等但果非因，此約一時三世論也。
「是菩薩亦能」下，三明化他也。
「已能過」下，四明離患。
文中先明離內患，即「我人知見」等也。
「及外道」下，次明離外患也。 ^269c15

「復有十」下，第三明十迴向。
有本云「復次善男子！
修行上伏忍，進入平等道，名為道種性地。」
文有四：今初標位也。
謂欲入初地，能與聖道為因性，故名道種性。
「所謂觀色」下，二出體。
文三：初明五忍中初列五陰，是所觀法。
「得戒」下，是能觀智。
由觀色陰便得戒忍，以作無作戒皆色陰也。
準此經文，作無作戒皆是色攝。
觀識陰故得知見忍，以了別識與知見文類相似也。
觀想陰得定忍，以從倒想能入於定，如無色界天由想故成。
觀受陰得慧忍，以依受故立四禪天，由於禪故能發智慧。
觀行陰得解脫忍，以行無常故得解脫忍。 ^270a16

問：何故色下而說識？
答：四陰皆心為主。
由識分別於色，由色故識方能行，相生義便如此說云云。
「觀三界」下，二明三忍。
以觀三界苦果空，故得空忍；觀三界因空，故得無願忍。
以煩惱業為集諦故也。
觀三界因果空故得無相忍，證因果空成無相觀也。
「二諦虛實」下，三明二忍。
以觀俗諦是有為法得無常忍，觀真諦是無為法故得無生忍。
無常忍即小乘藏教，無生忍即大乘通教也。
出體竟。「是菩薩十堅心」下，三明攝化。
以道種性菩薩作金輪王，化四天下也。
又十堅心者，即結上五三二忍成十堅也。
「生一切眾生善根」者，四明勝用也。
伏忍三品竟云云。
仁王護國般若經疏卷第三
 ^270a29
