
jing:: 佛說意經
translator:: 西晉月氏國三藏竺法護譯
聞如是：
一時，婆伽婆在舍衛城祇樹給孤獨園。
彼時，有異比丘獨坐房中，意作是念：「以何故世間牽？
以何故受於苦？以何故生已，生已入隨從？」
於是彼比丘從下晡起，起已往詣世尊所，到已禮世尊足却坐一面。
彼比丘却坐一面已，白世尊曰：「唯，世尊！
我今日獨在房中意生是念：『以何故世間牽？
以何故受於苦？以何故生已，生已入隨從？』」 ^901b26

「善哉，善哉！比丘！有賢道、有賢觀、善辯才，所念善。
『以何故世間牽？以何故受於苦？
以何故生已，生已入隨從？』
汝比丘！作如是問不？」 ^901c4

「唯然，世尊！」
「此比丘！以意故世間牽，以意故受於苦，
生意生意已入隨從，比丘！
而令世間牽、受於苦、生已生已入隨從。
比丘！聖弟子無所著，以彼牽、以彼去、彼生已生已則隨從。
此比丘！聖弟子阿羅漢，能自御意，不自隨意。」 ^901c7

「善哉，世尊！」彼比丘，聞世尊所說，善樂善然可已，
重問世尊曰：「唯世尊！
言多聞比丘，言多聞比丘者，唯世尊！
幾所故名多聞比丘？
如來說幾比丘多聞？」 ^901c12

「善哉，善哉！比丘！賢道、賢觀、辯才，所言善。
『世尊！多聞多聞比丘者，唯世尊！
幾所故名多聞比丘？
如來說幾是多聞比丘？』
汝比丘！作是問不？」 ^901c15

「唯然，世尊！」 ^901c18

「我多說比丘，契〔一也〕、歌〔二也〕、記〔三也〕、偈
〔四也〕、所因〔五也〕、法句〔六也〕、譬喻〔七也〕、所應
〔八也〕、生〔九也〕、方等〔十也〕、未曾〔十一也〕、法說〔十二〕。
比丘族姓子，四句偈向我說者，則知義知法，
應法所行等與法俱，如法行說。
如是比丘則是多聞，如是比丘為多聞，如是如來說比丘多聞。」 ^901c19

「善哉，世尊！」彼比丘，聞世尊所說，善思惟念，
善樂善然可已，重問世尊曰：「唯世尊！
比丘聞已，比丘聞已智慧捷疾。
唯世尊！所幾名為比丘聞已，名為捷疾智慧？
如來說幾比丘聞已智慧捷疾？」 ^901c24

「善哉，善哉！比丘！賢道、賢觀、辯才，所言善。
『唯世尊！比丘聞已，比丘聞已智慧捷疾。
世尊！說幾比丘聞已智慧捷疾？』
汝比丘問此不？」 ^901c28

「唯然，世尊！」
「此比丘！彼比丘聞苦已，以智慧知如真，
苦習、苦盡、苦盡住處，此則為聞彼以智慧知如真，
苦習、苦盡、苦盡住處，此則為聞彼以智慧知如真。
如是比丘！彼比丘聞已智慧捷疾，如來說比丘如是聞已智慧捷疾。」 ^902a2

「善哉，世尊！」彼比丘聞世尊所說，善樂善然可已，
重問世尊曰：「唯世尊！
比丘聰明辯才捷疾，比丘聰明智慧捷疾者，唯世尊！
幾所名為比丘聰明智慧捷疾？
如來說幾比丘聰明智慧辯才捷疾？」 ^902a7

「善哉，善哉！比丘！賢道、賢觀、辯才，所言善。
『唯世尊！比丘聰明智慧捷疾，比丘聰明辯才捷疾者，世尊！
說幾所名為比丘聰明智慧辯才捷疾？
如來說幾比丘聰明智慧辯才捷疾？』
汝比丘問此不？」 ^902a11

「唯然，世尊！」
「此比丘！謂比丘亦不自念、不念他、不二念，
比丘但念意已，自饒益及饒益他、饒益多人，
愍世間故，以義饒益天及人。
如是比丘聰明智慧捷疾，如來說比丘聰明辯才智慧捷疾。」 ^902a15

「善哉，世尊！」彼比丘聞世尊所說，善思惟念，
受持誦讀已，從坐起禮世尊足，繞世尊，離世尊還。 ^902a19

彼世尊以此喻為說之，獨在靜處不亂志寂靜住。
彼獨在靜處不亂志寂靜住已，謂族姓子，
所為剃鬚髮已被著袈裟信樂出家，棄家學道，
彼無上行梵行，見法成神通作證住，生已盡、
梵行已成、所作已辦、名色已有，知如真。
彼尊者已知法，至成阿羅漢。 ^902a21

佛如是說，彼比丘聞世尊所說，歡喜而樂。
佛說意經
 ^902a27
