
pin:: 增壹阿含經卷第五十
translator:: 東晉罽賓三藏瞿曇僧伽提婆譯

#  52 大愛道般涅槃品
大愛道般涅槃品第五十二
jing:: 
## 1
（一）
聞如是：
一時，佛在毘舍離普會講堂所，與大比丘眾五百人俱。 ^821b26

爾時，大愛道遊於毘舍離城高臺寺中，
與大比丘尼眾五百人俱，皆是羅漢，諸漏已盡。
爾時，大愛道聞諸比丘說：「如來不久當取滅度，
不過三月，當在拘夷那竭娑羅雙樹間。」
爾時，大愛道便作是念：「我不堪任見如來取滅度，
亦復不堪任見阿難取滅度，我今宜可先取滅度。」 ^821b27

爾時，大愛道便往至世尊所，頭面禮足，在一面坐。
爾時，大愛道前白佛言：「我聞世尊不久當取滅度，
却後不過三月，在拘夷那竭娑羅雙樹間；
我今不堪見世尊及阿難取滅度也，唯願世尊聽我先取滅度。」
爾時，世尊默然可之。 ^821c4

爾時，大愛道重白佛言：「自今已後，唯願世尊與諸比丘尼說戒。」 ^821c10

佛告之曰：「我今聽比丘尼，還與比丘尼說禁戒，
如我本所施行禁戒，無令差錯。」 ^821c11

爾時，大愛道前禮佛足，在佛前立。
爾時，大愛道復白佛言：「我今更不見如來顏色，
亦不見將來諸佛，不受胞胎，永處無為，
今日違離聖顏，永更不覩。」 ^821c13

時大愛道繞佛七匝，亦復繞阿難七匝，
盡繞諸比丘眾，却退而去。
還諸比丘尼眾中，告諸比丘尼曰：「我今欲入無為涅槃界。
所以然者，如來不久當取滅度，汝等各宜隨所行。」 ^821c17

爾時，差摩比丘尼、優鉢色比丘尼、基利施比丘尼、
舍仇梨比丘尼、奢摩比丘尼、鉢陀闌柘比丘尼、
婆羅柘羅比丘尼、迦旃延比丘尼、闍耶比丘尼及五百比丘尼，
往至世尊所，在一面立。
爾時，五百比丘尼，差摩比丘尼最為上首，
而白佛言：「我等諸人聞如來不久當取滅度，我等不忍見世尊及阿難先取滅度。
唯願世尊聽我等先取滅度，我等今取涅槃，正是其宜。」
爾時，世尊默然可之。
時差摩比丘尼及五百比丘尼見世尊默然可之，
前禮佛足，繞三匝便退而去。
還詣本房。 ^821c21

時，大愛道閉講堂門，擊乾椎，於露地敷坐具，
騰在虛空，於虛空中坐臥經行，或出火焰，
身下出煙，身上出火；身下出水，身上出煙；
舉身放焰，舉身放煙；左脅出水，右脅出火；
右脅出水，左脅出烟；前出火，後出水；前出水，
後出火；舉身出火，舉身出水。 ^822a3

爾時，大愛道作若干變化，還在本座，結加趺坐，
正身正意，繫念在前，而入初禪；從初禪起而入二禪；
從第二禪起而入第三禪；從三禪起入第四禪；
從第四禪起入空處；從空處起入識處；
從識處起入不用處；從不用處起入有想無想處；
從有想無想處起入想知滅；從想知滅起還入有想無想處；
從有想無想起入不用處；從不用處起還入識處；
從識處起還入空處；從空處起還入第四禪；
從第四禪起還入三禪；從三禪起入二禪中；
從二禪起還入初禪；從初禪起入二禪；
從二禪起還入三禪；從三禪起還入四禪；已入四禪便取滅度。 ^822a9

爾時，天地大動，東踊西沒，西踊東沒，四邊都踊中央沒，
又四面涼風起，諸天在空作倡伎樂，欲界諸天涕零悲泣，
猶如春月天降甘雨，神妙之天雜碎優鉢華香，又雜碎栴檀而散其上。 ^822a23

爾時，差摩比丘尼、優鉢色比丘尼、基梨施瞿曇彌比丘尼、
舍瞿離比丘尼、奢摩比丘尼、波陀蘭遮羅比丘尼、
迦旃延比丘尼、闍耶比丘尼，如此上首五百比丘尼等，
各各於露地敷坐，飛在虛空，於虛空之中坐臥經行，
作十八變，乃至入想知滅，各取滅度。 ^822a27

爾時，毘舍離城內有大將名曰耶輸提，將五百童子集普會講堂有所講說。
時，耶輸提及五百童子遙見五百比丘尼作十八變，
見已，歡喜踊躍無量，各共叉手而向彼所。
爾時，世尊而告阿難曰：「汝往至耶輸提大將所，
而告之曰：『速辦五百床具，五百坐具，五百瓶酥，
五百瓶油，五百輿花，五百裹香，五百車薪。』」 ^822b3

爾時，阿難前白佛言：「不審世尊欲何施為？」 ^822b10

佛告之曰：「大愛道已取滅度，及五百比丘尼埿洹，我等欲供養舍利。」 ^822b11

爾時，阿難悲泣交集，不能自勝：「大愛道取滅度何其速哉。」 ^822b13

爾時，阿難以手揮淚，便往至耶輸提大將所。 ^822b14

爾時，耶輸提遙見阿難來，皆起前迎，並作是說：
「善來，阿難！欲何告勅，又行非常。」 ^822b15

爾時，阿難報曰：「我是佛使，欲有所告勅。」 ^822b17

時，大將咸共問曰：「欲何所告勅？」 ^822b18

阿難報曰：「世尊告大將曰：『當辦五百床，
五百坐具，五百瓶酥，五百瓶油，五百輿花，
五百裹香，五百車薪，大愛道及五百比丘尼皆取滅度，我等往供養舍利。』」 ^822b19

爾時，大將悲泣交集，而作是說：「大愛道取滅度何其速哉！
及五百比丘尼取滅度甚為速哉！
誰當教授我等，教化分檀布施？」 ^822b22

爾時，耶輸提大將即辦五百床，五百坐具，
五百瓶油、酥、薪，及諸耶維之具，往至世尊所，
頭面禮足，在一面立。
爾時，耶輸提大將白世尊言：「如來所約勅供養之具，今日已辦。」 ^822b25

佛告曰：「汝今各取大愛道身及五百比丘尼身，
出毘舍離到曠野之處，吾欲於彼供養舍利。」 ^822b29

耶輸提大將白佛言：「唯然，世尊！」 ^822c2

是時，長者即往至大愛道等所，告一人曰：
「汝今施梯，登牆入內，徐開門，無令有聲。」 ^822c3

是時，彼人如彼教勅，即入開門，復勅五百人各舉舍利著于床上。
爾時，有二沙彌尼在，一名難陀，二名優般難陀。
是時，二沙彌尼語大將曰：「止！
止！大將！勿觸擾諸師。」 ^822c5

耶輸提大將報曰：「汝師不為睡眠，皆取滅度。」 ^822c9

爾時，二沙彌聞諸師皆取滅度，心懷恐怖，
即自思惟，觀有習之法皆是盡法，即於坐處得三明六通。
爾時，二沙彌尼即飛在虛空中，先至曠野之中作十八變，
坐臥經行，身出水火，變化無量，即於無餘涅槃界而取般涅槃。 ^822c10

爾時，世尊將諸比丘僧，前後圍遶，往至大愛道比丘尼寺中。
爾時，世尊告阿難、難陀、羅云：「汝等舉大愛道身，我當躬自供養。」 ^822c15

是時，釋提桓因知世尊心中所念，即從三十三天上，
譬如力士屈伸臂頃來至毘舍離，到世尊所，
頭面禮足，在一面立。
其中漏盡比丘皆見釋提桓因及三十三天，
其不漏盡有欲比丘，及比丘、比丘尼、優婆塞、
優婆夷未漏盡者，亦不見釋提桓因及三十三天。 ^822c18

爾時，梵天王遙知如來心中所念，將諸梵天從梵天上沒，
來至世尊所，頭面禮足，在一面立。 ^822c24

爾時，毘沙門天王知世尊心中所念，將閱叉、
鬼神，到如來所，頭面禮足，在一面立。 ^822c27

爾時，提地賴吒天王將諸乾沓和，從東方來至如來所，
頭面禮足，在一面立。
毘婁勒叉天王將諸無數拘槃荼，從南方來至世尊所，
頭面禮足，在一面立。
毘婁波叉天王將諸龍神來至如來所，
頭面禮足，在一面立。
及欲界、色界、無色界諸天，各各知如來心中所念，
來至世尊所，頭面禮足，在一面立。 ^822c29

爾時，釋提桓因、毘沙門天王前白佛言：
「唯願世尊勿自勞神，我等自當供養舍利。」 ^823a7

佛告諸天：「止！止！天王！
如來自當知時。此是如來所應修行，非是天、
龍、鬼神所及也。所以然者，父母生子多有所益，
長養恩重，乳哺懷抱，要當報恩，不得不報恩。
然諸天當知，過去諸佛世尊所生母先取滅度，然後諸佛世尊皆自供養虵旬舍利。
正使將來諸佛世尊所生之母先取滅度，然後諸佛皆自供養。
以此方便，知如來應自供養，非天、龍、鬼神所及也。」 ^823a9

爾時，毘沙門天王告五百鬼曰：「汝等往至栴檀林中，
取香薪來，當供養虵旬。」
時，五百鬼聞天王語已，即往至栴檀林中，取栴檀薪來至曠野之間。 ^823a17

是時，世尊躬自舉床一脚，難陀舉一脚，
羅云舉一脚，阿難舉一脚，飛在虛空，往至彼塚間；
其中四部之眾，比丘、比丘尼、優婆塞、優婆夷，舉五百比丘尼舍利至於塚間。
爾時，世尊告耶輸提大將曰：「汝今更辦二床，
二坐具，二車薪、香花供養二沙彌尼身。」 ^823a21

耶輸提大將白佛言：「唯然，世尊！」
尋時，即辦供養之具。 ^823a26

爾時，世尊以栴檀木各傳與諸天。
是時，世尊復告大將曰：「汝今各取五百舍利，
各分別而供養之，二沙彌亦復使然。」 ^823a27

時，大將受佛教已，各各分別而取供養，即取虵旬。
爾時，世尊復以栴檀木著大愛道身上。 ^823b1

爾時，世尊便說斯偈：
　　「一切行無常，生者必有盡，
　　不生則不死，此滅為最樂。」 ^823b3

爾時，諸天、人民皆悉雲集在於塚間；天、人大眾十億姟那術。
時大將火滅已，復取舍利而起偷婆。 ^823b7

佛告大將曰：「汝今取五百比丘尼舍利與起偷婆，長夜之中受福無量！
所以然者，世間有四人起於偷婆。
云何為四？若有人與如來、至真、等正覺起於偷婆，
轉輪聖王，與聲聞、辟支佛起偷婆者，受福無量。」
爾時，世尊與諸天、人民說微妙之法，勸令歡喜。
爾時，天與人有一億，諸塵垢盡，得法眼淨。 ^823b9

爾時，諸天、人民、乾沓和、阿須輪、四部之眾，
聞佛所說，歡喜奉行。
jing:: 
##  2
（二） ^823b16

聞如是：
一時，佛在舍衛國祇樹給孤獨園，與大比丘眾五百人俱。 ^823b18

爾時，舍衛城內有比丘尼名曰婆陀，將五百比丘尼於彼遊化。
時，婆陀比丘尼在閑靜之處，而自思惟，
結加趺坐，繫念在前，自憶無數宿命之事，復自笑。
有比丘尼遙見婆陀比丘尼笑，見已，便往至比丘尼所：
「今婆陀比丘尼獨在樹下而笑，將有何緣？」 ^823b19

時，五百比丘尼即相將至婆陀比丘尼所，頭面禮足。
爾時，五百比丘尼白婆陀曰：「有何因緣獨坐樹下而笑耶？」 ^823b25

爾時，婆陀比丘尼告五百比丘尼曰：「我向者在此樹下，
自憶無數宿命之事，復見昔日所經歷身，
死此生彼，皆悉觀見。」 ^823b28

時，五百比丘尼復白言：「唯願當說曩昔之緣。」 ^823c1

時，婆陀比丘尼告五百比丘尼曰：「過去久遠九十一劫有佛出世，
名曰毘婆尸如來、至真、等正覺、明行成為、
善逝、世間解、無上士、道法御、天人師，號佛、
眾祐，出現於世。爾時，世界名槃頭摩，人民熾盛不可稱計。
爾時，如來遊彼國界，將十六萬八千比丘眾，前後圍繞而為說法。
時佛名號流布四遠：『毘婆尸佛者眾相具足，是一切人良祐福田。』 ^823c2

「爾時，彼國界中有童子名曰梵天，顏貌端正，世之希有。
時，彼童子手執寶蓋而行諸街巷中。
時有居士婦亦復端正，亦從此道行，眾人皆共觀看。
時童子便作是念：『我今亦復端正，手執寶蓋，
眾人皆不觀視我身，此諸人民皆共觀此女人。
我今要當作方便，使人觀視我。』
時彼童子即出彼城，往至毘婆尸佛所，
手執寶華，供養七日七夜，亦作誓願：『設當毘婆尸佛有此神足，
有此神力，是世間、天上福田，持此功德，
使我將來之世作女人身，人民見之莫不喜踊。』 ^823c10

「爾時，彼童子七日七夜供養彼佛已，隨命長短，
後便生三十三天，於彼作女人身，極為端正，
玉女中第一，以五事功德勝彼天女。
云何為五？所謂天壽、天色、天樂、天威福、天自在。
時三十三天見已，各自說曰：『此天女者，
極為殊妙，無與等者。』
其中或有天子作是說：『此天女我應得以為天后。』
各相競爭。時大天王說曰：『汝等勿共鬪訟，
其中能說極妙法者，便以此天女與之作婦。』 ^823c21

「爾時，有一天子便說斯偈：
　　「『若起若復坐，寤寐無有歡，
　　設我眠睡時，然後乃無欲。』 ^824a1

「爾時，復有天子而說斯偈：
　　「『汝今故為樂，於眠無念想，
　　我今興欲念，如似打戰鼓。』 ^824a4

「爾時，復有天子而說斯偈：
　　「『設復打戰鼓，猶有休息時，
　　我欲馳速疾，如水流不停。』 ^824a7

「爾時，復有天子而說斯偈：
　　「『如水漂大木，猶有休息時，
　　我恒思想欲，如殺象不眴。』 ^824a10

「爾時，諸天中最尊天子與諸天人而說斯偈：
　　「『汝等猶閑暇，各能說斯偈，
　　我今不自知，為存為亡乎？』 ^824a13

「爾時，諸天人白彼天子曰：『善哉！
天子！所說偈者極為清妙。
今日此天女奉貢天王。』
爾時，天女即入天王宮。
汝等諸天勿有猶豫。
所以然者，爾時童子供養佛上寶蓋者，豈異人乎？
莫作是觀。爾時童子身者，即我身是也。 ^824a17

「過去三十一劫有式詰如來，出現於世，
遊化於野馬世界，與大比丘眾十六萬人俱。
爾時，彼天女後便命終而生人中，受女人身，
極為端正，世之希有。
時式詰如來到時，著衣持鉢，入野馬城乞食。
時彼天女人復為長者婦，以好飲食，奉上式詰如來，
普作誓願：『持此功德之業，所生之處莫墮三惡趣，
顏貌端正，與人殊異。』 ^824a22

「爾時，彼女人後便命終生三十三天，於彼復作女人身，
極為端正，有五事功德勝彼諸天。
爾時天女，豈異人乎？
莫作是觀。所以然者，彼女人者，則我身是。 ^824a29

「即於彼劫毘舍羅婆如來出現於世，爾時天女隨壽長短，
命終之後來生人中，受女人身，顏貌端正，世之希有。
復與長者居士作婦。
爾時，長者婦復以妙衣好服奉上如來，
發此誓願：『使我將來之世得作女身。』
時彼婦女命終之後生三十三天，顏貌端正，勝彼天女。
爾時彼女人者，豈異人乎？
莫作斯觀。所以然者，爾時女人者，則我身是。 ^824b4

「時彼女人隨壽長短，命終之後，來生人中，
在波羅#CB00178;大城，與月光長者作婦婢，
顏貌麁醜，人所惡見。
自毘舍羅婆去世，更無佛。
爾時，各佛遊化。時月光長者婦告其婢曰：
『汝在外遊行，求覓沙門！
顏貌端正，入吾意者，將來在家，吾欲供養。』
爾時，彼婢即出家中，在外求覓沙門！
遇見各佛城內遊乞，然顏貌麁惡，姿色醜弊。
時彼婢使語各佛曰：『大家欲見，願屈至家。』
即入白主：『沙門已至，可往相見。』 ^824b12

「時長者婦見沙門已，心不歡樂，即語其婢：
『此還發遣，吾不布施。
所以然者，由其顏貌麁弊故。』
爾時，其婢語夫人曰：『設夫人不惠施沙門者，
我今日所應食分，盡用惠施。』
時彼夫人即出食分，細#CB00595;一升。
時彼婢便授與沙門，各佛受此食已，飛在虛空作十八變。
時長者婢復作誓願：『持此功德，所生之處莫墮三惡趣，
使我將來之世，得作女人，極為端正。』 ^824b21

「時彼各佛手擎鉢飯，遶城三匝，月光長者將五百商人集普會講堂。
時彼城中男女大小，見各佛擎鉢飯，飛在虛空，
見已，相謂言：『斯是何人功德乃爾乎？
遇此各佛飯食惠施？』 ^824c1

「時長者婢語夫人曰：『出觀向沙門神德，
飛在虛空作十八變，神德無量。』
時長者婦告其婢曰：『今所惠施沙門之食，
設獲福者，盡持與我，我當與汝二日食直。』
其婢報曰：『不堪任以福相與。』
夫人告曰：『與汝四日食直，乃至十日食直。』
其婢報曰：『我不堪任以福相與。』
夫人告曰：『我今與汝百枚金錢。』
其婢報曰：『我不須。』
夫人復告：『與汝二百，乃至千枚金錢。』
其婢報曰：『我亦不須。』
夫人告曰：『我免汝身，使不作婢。』
婢報曰：『我亦不須求為良人。』
夫人復告：『汝作夫人，我為婢使。』
其婢報曰：『我亦不須求為夫人。』
夫人告曰：『我今當取汝撾打，毀兀耳鼻，
截汝手足，當斷汝頭。』
其婢報曰：『如斯之痛，盡堪任受，終不以福而相惠施；
身屬大家，心善各異。』
爾時，長者婦即撾其婢。 ^824c5

「時五百商人各作斯論：『此神人者今來乞食，必當是我家施與。』
時月光長者發遣諸人，還來入家，見夫人取婢鞭打，
即問之曰：『以何因緣而鞭此婢。』
時婢便以斯因緣具白。
時月光長者歡喜踊躍，不能自勝，即攝夫人以為婢使，使其婢代夫人處。 ^824c21

「爾時，波羅捺城有王治化，名梵摩達。
時彼大王聞月光長者飯辟支佛，甚懷喜悅，
乃遇真人，隨時惠施。
梵摩達王即遣人召月光長者，而告之曰：『汝實飯神仙真人乎？』
長者白王：『實遇真人，以食惠施。』
時梵摩達王尋時賞賜，更增職位。
時長者婢隨壽長短，命終之後生三十三天，
顏貌殊妙，世之希有，五事功德勝彼諸天。
諸妹莫作是觀，爾時長者婢，即我身是也。 ^824c26

「於此賢劫中有佛出世，名拘樓孫如來。
時彼天女隨壽長短，命終之後生於人中。
爾時，耶若達梵志作女。
時此女人復飯如來，發誓願，求作女人身。
後命終生三十三天，顏貌端正，勝諸天女。
復從彼命終，生於人中。 ^825a6

「爾時，拘那含牟尼佛出現於世。
時彼天女為長者女，復以金華供養拘那含牟尼佛：
『持此功德，所生之處，莫墮三惡趣，使我後身得作女人身。』
時此女人隨壽長短，命終之後生三十三天，
於彼端正，出眾天女上，有五事功德而不可及。
爾時長者女供養拘那含牟尼佛，豈異人乎？
莫作斯觀，爾時長者女人，則我身是。 ^825a11

「時彼天女隨壽長短，來生人中，復與長者作婦，
顏貌殊特，世間希有。 ^825a18

「爾時，迦葉如來出現於世。
時長者婦七日七夜，供養迦葉佛，發誓願言：『使我將來世得作女人身。』
時長者婦隨壽長短，命終之後生三十三天，有五事功德勝彼天女。
爾時長者婦供養迦葉佛者，豈異人乎？
莫作斯觀，爾時長者婦，則我身是。 ^825a20

「於此賢劫釋迦文出現於世，時彼天女命終之後生羅閱城中，
與劫毘羅婆羅門作女，顏貌端正，出諸女人表。
劫毘婆羅門女正以紫磨金像，至彼女人所，
黮如似墨，意不貪五欲。
諸妹莫作斯觀，此女人身豈異人乎？
爾時婆羅門女者，則我身是也。
諸妹當知，緣昔日功報，與比鉢羅摩納作婦，所謂摩訶迦葉是。
尊大迦葉先自出家，後日我方出家，自憶昔日所經歷女人之身，
是以今故自笑耳。
我以無智自蔽，供養六如來，求作女人身，
以此因緣，故笑昔日所經歷。」 ^825a26

爾時，眾多比丘聞婆陀比丘尼自憶宿命無數世時事，
即往世尊所，頭面禮足，在一面坐。
以此因緣，具白如來。 ^825b8

爾時，世尊告諸比丘：「汝等頗見聲聞之中比丘尼，自憶無數世事如斯人乎？」 ^825b10

比丘白佛：「不見。世尊！」
佛告諸比丘：「我聲聞中第一弟子自憶宿命無數世事，劫毘羅比丘尼是。」 ^825b12

爾時，諸比丘聞佛所說，歡喜奉行。
jing:: 
##  3
（三） ^825b14

聞如是：
一時，佛在舍衛國祇樹給孤獨園。 ^825b16

爾時，有一比丘往至世尊所，頭面禮足，在一面坐。
須臾退坐，前白佛言：「劫為長短、為有限乎？」 ^825b17

佛告比丘：「劫極長遠，我今與汝引譬，專意聽之，吾今當說。」
爾時，比丘從佛受教。 ^825b19

世尊告曰：「比丘當知，猶如鐵城縱廣一由旬，
芥子滿其中，無空缺處，設有人來百歲取一芥子，
其鐵城芥子猶有減盡，然後乃至為一劫，不可稱計。
所以然者，生死長遠無有邊際，眾生恩愛縛著，
流轉生死，死此生彼，無有窮已，我於其中厭患生死。
如是，比丘！當求巧便，免此愛著之想。」 ^825b21

爾時，諸比丘聞佛所說，歡喜奉行。
增壹阿含經卷第五十
 ^825b28
