
pin:: 大智度論釋燈喻品第五十七之餘〔卷七十五〕
author:: 聖者龍樹造
translator:: 後秦龜茲國三藏鳩摩羅什譯
【經】
須菩提白佛言：「世尊！
菩薩摩訶薩用初心得阿耨多羅三藐三菩提？
用後心得阿耨多羅三藐三菩提？
世尊！是初心不至後心，後心不在初心。
世尊！如是心心數法不俱，云何善根增益？
若善根不增，云何當得阿耨多羅三藐三菩提？」 ^584c13

佛告須菩提：「我當為汝說譬喻，智者得譬喻，則於義易解。
須菩提！譬如燃燈，為用初焰燋炷？
為用後焰燋炷？」 ^584c18

須菩提言：「世尊！非初焰燋炷，亦非離初焰。
世尊！非後焰燋炷，亦非離後焰。」 ^584c21

「須菩提！於汝意云何？
炷為燋不？」 ^584c22

「世尊！炷實燋。」
佛告須菩提：「菩薩摩訶薩亦如是，不用初心得阿耨多羅三藐三菩提，
亦不離初心得阿耨多羅三藐三菩提；
不用後心得阿耨多羅三藐三菩提，亦不離後心得阿耨多羅三藐三菩提，
而得阿耨多羅三藐三菩提。
須菩提！是中菩薩摩訶薩從初發意行般若波羅蜜，
具足十地，得阿耨多羅三藐三菩提。」 ^584c23

須菩提白佛言：「世尊！
何等是十地，菩薩具足已，得阿耨多羅三藐三菩提？」 ^585a1

佛言：「菩薩摩訶薩具足乾慧地、性地、八人地、
見地、薄地、離欲地、已作地、辟支佛地、菩薩地、
佛地——具足是地，得阿耨多羅三藐三菩提。
須菩提！菩薩摩訶薩學是十地已，非初心得阿耨多羅三藐三菩提，
亦不離初心得阿耨多羅三藐三菩提；
非後心得阿耨多羅三藐三菩提，亦非離後心得阿耨多羅三藐三菩提，
而得阿耨多羅三藐三菩提。」 ^585a3

須菩提言：「世尊！是因緣法甚深，所謂非初心、
非離初心，非後心、非離後心得阿耨多羅三藐三菩提，而得阿耨多羅三藐三菩提。」 ^585a11

佛告須菩提：「於汝意云何？
若心滅已，是心更生不？」 ^585a14

「不也！世尊！」
「須菩提！於汝意云何？
心生，是滅相不？」 ^585a15

「世尊！是滅相。」
「須菩提！於汝意云何？
以心滅相，是滅不？」 ^585a16

「不也！世尊！」
佛告須菩提：「於汝意云何？
亦如是住不？」 ^585a17

須菩提言：「世尊！亦如是住，如如住。」 ^585a18

佛告須菩提：「於汝意云何？
若是心如如住，當作實際不？」 ^585a19

「不也！世尊！」 ^585a20

佛告須菩提：「於汝意云何？
是如深不？」
「世尊！甚深！」 ^585a21

「須菩提！於汝意云何？
但如是心不？」
「不也！世尊！」 ^585a22

「離如是心不？」
「不也！世尊！」
「須菩提！於汝意云何？
如見如不？」 ^585a23

「不也！世尊！」
「須菩提！於汝意云何？
若菩薩能如是行，為行深般若波羅蜜不？」 ^585a24

須菩提言：「世尊！若菩薩摩訶薩能如是行，為行深般若波羅蜜。」 ^585a26

「須菩提！於汝意云何？
菩薩摩訶薩如是行，是何處行？」 ^585a27

須菩提言：「世尊！若菩薩摩訶薩如是行，為無處所行。
何以故？若菩薩摩訶薩行般若波羅蜜，
住諸法如中，無如是念、無念處、無念者。」 ^585a28

佛告須菩提：「若菩薩摩訶薩如是行，為何處行？」 ^585b2

須菩提言：「世尊！是菩薩摩訶薩如是行，
為第一義中行，二行不可得故。」 ^585b3

「須菩提！於汝意云何？
若菩薩第一義無念中行，為行相不？」 ^585b6

「不也！世尊！」
佛告須菩提：「於汝意云何？
是菩薩摩訶薩壞相不？」 ^585b7

「不也！世尊！」
佛告須菩提：「云何名不壞相？」 ^585b8

須菩提言：「世尊！是菩薩摩訶薩行般若波羅蜜，
不作是念：『我當壞諸法相。』
世尊！菩薩摩訶薩行般若波羅蜜，未具足佛十力、
四無所畏、四無礙智、大慈大悲、十八不共法，不得阿耨多羅三藐三菩提。
世尊！菩薩摩訶薩以方便力故，於諸法亦不取相，亦不壞相。
何以故？世尊！是菩薩摩訶薩知一切諸法自相空故。
菩薩摩訶薩住是自相空中，為眾生故入三三昧，用三三昧成就眾生。」 ^585b9

須菩提言：「世尊！云何菩薩摩訶薩入三三昧成就眾生？」 ^585b18

佛言：「菩薩住是三三昧，見眾生作法中行，
菩薩以方便力故，教令得無作；見眾生我相中行，
以方便力故，教令行空；見眾生一切相中行，
以方便力故，教令行無相。
如是，須菩提！菩薩摩訶薩行般若波羅蜜，
入三三昧，以三三昧成就眾生。」 ^585b19

【論】
須菩提問佛：以初心得無上道，為用後心得者。 ^585b25

問曰：
須菩提何因緣故作是問難？ ^585b26

答曰：
須菩提上聞諸法不增不減，心自生疑：
「若諸法不增不減，云何得無上道？
復次，若以如實正行得無上道，唯佛能爾；
菩薩未斷無明等煩惱，云何能如實正行？」 ^585b27

復次，須菩提此中自說難問因緣，所謂：
「初心不至後心，後心不在初心，云何增益善根得無上道？」 ^585c1

如是等因緣，故作是問：「以初心得、後心得？」 ^585c4

佛以深因緣法答，所謂：「不但以初心得，亦不離初心得。」
所以者何？若但以初心得、不以後心者，
菩薩初發心，便應是佛；若無初心，云何有第二、第三心？
第二、第三心以初心為根本因緣。 ^585c5

「亦不但後心、亦不離後心」者，是後心亦不離初心，
若無初心，則無後心。
初心集種種無量功德，後心則具足；具足故能斷煩惱習，得無上道。 ^585c9

須菩提此中自說難因緣：「初、後心心數法不俱，
不俱者，則過去已滅，不得和合；若無和合，
則善根不集；善根不集，云何成無上道？」 ^585c12

佛以現事譬喻答：「如燈炷，非獨初焰燋，
亦不離初焰，非獨後焰燋，亦不離後焰而燈炷燋。」 ^585c16

佛語須菩提：「汝自見炷燋，非初非後而炷燋；
我亦以佛眼見菩薩得無上道，不以初心得，
亦不離初心，亦不以後心得，亦不離後心而得無上道。」
燈譬菩薩道，炷喻無明等煩惱，焰如初地相應智慧乃至金剛三昧相應智慧。
燋無明等煩惱炷，亦非初心智焰，亦非後心智焰，
而無明等煩惱炷燋盡，得成無上道。 ^585c18

此中佛更解得無上道因緣，所謂：「菩薩從初發心來行般若波羅蜜，
具足初地乃至十地，是十地皆佐助成無上道。」 ^585c25

「十地」者，乾慧地等。
「乾慧地」有二種：一者、聲聞，二者、菩薩。
聲聞人獨為涅槃故，勤精進，持戒心清淨，
堪任受道；或習觀佛三昧、或不淨觀，或行慈悲、
無常等觀，分別集諸善法、捨不善法。
雖有智慧，不得禪定水則不能得道，故名乾慧地。
於菩薩，則初發心乃至未得順忍。 ^585c28

「性地」者，聲聞人，從煖法乃至世間第一法。
於菩薩，得順忍，愛著諸法實相，亦不生邪見，得禪定水。 ^586a5

「八人地」者，從苦法忍乃至道比智忍，是十五心。
於菩薩則是無生法忍，入菩薩位。 ^586a8

「見地」者，初得聖果，所謂須陀洹果。
於菩薩則是阿鞞跋致地。 ^586a10

「薄地」者，或須陀洹、或斯陀含，欲界九種煩惱分斷故。
於菩薩，過阿鞞跋致地，乃至未成佛；斷諸煩惱，餘氣亦薄。 ^586a11

「離欲地」者，離欲界等貪欲諸煩惱，是名阿那含。
於菩薩，離欲因緣故，得五神通。 ^586a14

「已作地」者，聲聞人得盡智、無生智，得阿羅漢。
於菩薩，成就佛地。 ^586a15

「辟支佛地」者，先世種辟支佛道因緣，今世得少因緣出家，
亦觀深因緣法成道，名辟支佛。
辟支迦，秦言因緣，亦名覺。 ^586a17

「菩薩地」者，從乾慧地乃至離欲地，如上說。
復次，菩薩地，從歡喜地乃至法雲地，皆名菩薩地。
有人言：從一發心來乃至金剛三昧，名菩薩地。 ^586a20

「佛地」者，一切種智等諸佛法，菩薩於自地中行具足，
於他地中觀具足，二事具故名具足。 ^586a23

問曰：
何以故不說菩薩似辟支佛地？ ^586a25

答曰：
餘地不說名字，辟支佛地說辟支佛名字故。 ^586a26

復次，菩薩能分別知眾生可以辟支佛因緣度者，是故菩薩以智慧行辟支佛事。
如《首楞嚴經》中，文殊尸利七十二億反作辟支佛。 ^586a28

菩薩亦如是，滿足九地，修集佛法，十力、
四無所畏等雖未具足，以修習近佛道故，
名「具足」。以是故言：「十地具足故，得無上道。」 ^586b2

是諸法皆因緣和合故，非初、亦不離初，
非後、亦不離後，而得無上道。 ^586b5

須菩提尊重是法故歎言：「世尊！
是因緣法甚深，所謂過去心不滅、不住，而能增益得無上道。
是事甚深希有，難可信解！
此心為住、為滅耶？」 ^586b6

「佛反問須菩提：『於汝意云何？
若心滅已更生不』」者，諸法雖畢竟空、不生不滅，
為眾生以六情所見生滅法故，問：「心已滅更生不？」 ^586b10

須菩提言：「不也！世尊！」
何以故？心滅已，云何當更生？
若心滅已更生，則墮常中。 ^586b12

「若心生，是滅相不」者，上問過去心已，今問：「現在心相當滅不？」 ^586b14

是故答：「是滅相。」何以故？
生滅是相待法，有生必有滅故，先無今有、已有還無故。 ^586b16

「心滅相是滅不」者，若心滅相即是滅耶？
更有滅耶？ ^586b18

答言：「不也！世尊！」何以故？
若即是滅，則一心有兩時：生時、滅時。
說無常者，心不過一念時。
如《阿毘曇經》說：「有生法，有不生法；有欲生法，
有不欲生法；有滅法，有不滅法；有欲滅法，有不欲滅法。」
生法現在一心中有二種：一者、生，二者、欲滅。
生非欲滅相，欲滅相非生。
是事不然，故言「不也」。 ^586b19

「當如是住不」者，若滅相非即是滅者，應常住不？
若常住，即是不滅相。 ^586b25

佛如是翻覆難，須菩提理窮故，作是念：
「我若言滅相即是滅，則一心墮二時；若言不滅，
實是滅相，云何言不滅？」
以上二理有過故，須菩提自以所證智慧答：「世尊！
如是住，如如住。」 ^586b27

「若是心如如住，當作實際不」者，若說「心相同如住」
者，如即是實際；若爾者，心可即作實際不？ ^586c2

須菩提言：「不也！世尊！」
何以故？須菩提久尊重是實際；心是虛誑法，
小乘智慧力少，不能觀心即作實際，是故言：「不也！」 ^586c4

問曰：
若須菩提已說「是心如如」，何以不得作實際？ ^586c7

答曰： ^586c8

如名一切法實相，心實相亦名如。
須菩提心謂「凡夫六情所見，虛妄顛倒故有過」，
今說「心相如實」，無咎，故言「如如住」。
今實際即是涅槃，須菩提久貴涅槃故，
不能即以心為涅槃，是故言：「不也！」
復次，以實際無相故，不得言「心即是實際」。 ^586c9

「是如深不」者，以須菩提言「心如如住」，復言
「不得作實際」，是故問：「如是甚深不？」 ^586c14

須菩提不能遍知故，答言：「甚深！」 ^586c16

「但如是心不？」
須菩提答言：「不也！
世尊！」何以故？如是一相、不二相；心憶想分別因緣生故，是二相。
如無所知，心有所知。
又復如畢竟清淨故無所知，心有所覺知故。 ^586c17

離如，心亦如是。何以故？
一切法皆有如，云何離如而有心？ ^586c20

佛問須菩提：「如能見如不？」
答：如中無分別——是知、是可知；是菩薩不住如、
法性、實際，真行深菩薩道。 ^586c22

佛問須菩提：「若如是行，能行深般若波羅蜜不？」 ^586c24

須菩提自觀小乘淺薄、觀大乘法深故，
答言：「如是行，是為行深般若波羅蜜。」 ^586c25

爾時，有未得無生法忍菩薩聞是法則心高，
自謂：「出小乘，深入大乘。」
佛欲破其高心故，問須菩提：「菩薩如是行，為何處行？」 ^586c27

須菩提言：「如是行，為無處所行。」
何以故？菩薩住如中，無所分別故。 ^587a1

菩薩聞無處所行，或墮斷滅中，是故佛復問須菩提：
「菩薩行般若，為何處行？」 ^587a3

須菩提言：「第一義中行。」
第一義相者，無有二相。 ^587a4

佛語須菩提：「於汝意云何？
若菩薩無念行第一義，是行取相法不？」 ^587a5

須菩提言：「不也！世尊！」
何以故？一切法畢竟空，無憶念，即是不行相。 ^587a7

佛問須菩提：「是菩薩壞相得無相不？」 ^587a8

須菩提言：「不也！」相從本已來無，但為除顛倒故，不壞法相。 ^587a9

佛語須菩提：「若不壞相，云何行無相行？」 ^587a11

須菩提言：「世尊！菩薩不作是念：『我當破相故行般若。』
是菩薩未具足佛十力等諸佛法，以方便力故，
不作有相、不作無相。」 ^587a12

何以故？若取相，是相皆虛誑妄語，有諸過失；
若破相，則墮斷滅中，亦多過失。
是故不取有相、不取無相。
取相即是有法，不取相即是無法；方便力故，
離是有、無二邊，行於中道。 ^587a14

此中佛自說因緣，所謂：「知一切法自性空故，不著有無。」
自相空破一切法相，亦自破其相。 ^587a18

菩薩住是自相空中起三三昧，利益眾生。
眾生於六道中，種種作願受身。
有人不攝心，不能修福，自放恣隨意造業。
若墮地獄，臨死時，冷風逼切，則願欲得火，
便入地獄等三惡道；若得為人，貧窮下賤。
有人攝心，能折伏慳貪，行布施、持戒等善行，是人生欲界人天中富樂處。
有人離欲界，除五蓋，因信等五根，得五支等諸禪，則生色界。
有人捨諸色相，滅有對相，不念雜相故，入無邊虛空處無色定等。
是諸所作，皆是邪願。
何以故？久久皆當破壞墮落；譬如以繩繫鳥，繩盡復還。
菩薩以是無作三昧斷眾生作願。 ^587a21

又復是身皆空，但有筋骨、五藏，血塗、皮裹，
不淨充滿，風隨心動作；是心生滅不住，
如幻如化，無定實相。
眾生見是來去、語言諸相故，謂有人、有我、
有我所，起顛倒心，但憶想分別故，有是錯謬。
菩薩以空三昧斷眾生我、我所心，令住空中。 ^587b4

又復眾生取諸男女、色聲香味、好醜、脩短相，
以取相故，生種種煩惱，受諸憂苦。
菩薩以是無相三昧斷眾生諸相，令住無相。 ^587b9

問曰：
若教化眾生令得空便足，何用無相、無作三昧？ ^587b12

答曰：
眾生根有利、鈍。利根者聞空，即得無相、無作。
鈍根者聞空破諸法，即取空相，是故說「無相」。
若人雖知空、無相，因是智慧，更欲作身；
是有為法，有種種過患，是故不應作身，
如經說：「離菩薩身，餘身彈指頃不可樂，何況久住！」
是故說「無作」。以是因緣故，具說三三昧，教化眾生。
pin:: 
#  58 夢中入三昧品
大智度論釋夢中入三昧品第五十八 ^587b13

【經】
爾時，舍利弗問須菩提：「若菩薩摩訶薩夢中入三三昧：
空、無相、無作三昧，寧有益於般若波羅蜜不？」 ^587b22

須菩提報舍利弗：「若菩薩晝日入三三昧有益於般若波羅蜜，
夜夢中亦當有益。
何以故？晝、夜夢中等無異故。
舍利弗！若菩薩摩訶薩晝日行般若波羅蜜有益，是菩薩夢中行般若波羅蜜亦應有益。」 ^587b24

舍利弗問須菩提：「菩薩摩訶薩若夢中所作業，是業有集成不？
如佛說，一切法如夢。
以是故不應集成。
何以故？夢中無有法集成。
若覺時憶想分別，應有集成！」 ^587b29

須菩提語舍利弗：「若人夢中殺眾生，覺已憶念，
取相分別：『我殺是快耶？』
舍利弗！是事云何？」 ^587c3

舍利弗言：「無緣業不生，無緣思不生；有緣業生，有緣思生。」 ^587c5

「舍利弗！如是！如是！
無緣業不生，無緣思不生；有緣業生，有緣思生。
於見聞覺知法中心生，不從不見聞覺知法中心生，是中心有淨有垢。
以是故，舍利弗！有緣故業生，不從無緣生；
有緣故思生，不從無緣生。」 ^587c7

舍利弗語須菩提：「如佛說，一切諸業、諸思自相離。
云何言『有緣故業生，無緣不生；有緣故思生，無緣不生』？」 ^587c11

須菩提語舍利弗：「取相故，有緣業生，不從無緣生；
取相故，有緣思生，不從無緣生。」 ^587c14

舍利弗語須菩提：「若菩薩摩訶薩夢中布施、
持戒、忍辱、精進、禪定、修智慧，是善根福德迴向阿耨多羅三藐三菩提，
是實迴向不？」 ^587c16

須菩提語舍利弗：「彌勒菩薩今現在前，
佛授不退轉記，當作佛；當問彌勒，彌勒當答。」 ^587c19

舍利弗白彌勒菩薩：「須菩提言：『彌勒菩薩今現在前，
佛受不退轉記，當作佛；彌勒當答！』」 ^587c21

彌勒菩薩語舍利弗：「當以彌勒名答耶？
若色、受、想、行、識答耶？
若色空答耶？若受、想、行、識空答？
是色不能答，受、想、行、識不能答；色空不能答，
受、想、行、識空不能答。
我不見是法可答，不見能答者；我不見是人授記，
亦不見法可授記者，亦不見授記處。
是一切法皆無二無別。」 ^587c23

舍利弗語彌勒菩薩：「如仁者所說，如是為得法作證不？」 ^587c29

彌勒答舍利弗：「如我所說法，如是不證。」 ^588a1

爾時，舍利弗作是念：「彌勒菩薩智慧甚深，
久行檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜、般若波羅蜜，
用無所得故，能如是說。」 ^588a2

爾時，佛告舍利弗：「於汝意云何？
汝用是法得阿羅漢，見是法不？」 ^588a5

舍利弗言：「不見也。」
「舍利弗！菩薩摩訶薩行般若波羅蜜亦如是，
不作是念：『是法當得授記，是法已授記，是法當得阿耨多羅三藐三菩提。』
如是，舍利弗！菩薩摩訶薩行般若波羅蜜，
不疑我若得、若不得，自知實得阿耨多羅三藐三菩提。」 ^588a7

【論】
問曰：
舍利弗何以故夢難菩薩三三昧？ ^588a12

答曰：
以夢虛誑、如狂、非實見故；是三三昧是實法。 ^588a13

又復餘處說：夢中亦有三種：善、不善、無記。
若菩薩善心行三三昧，應得福德；然夢是狂癡法，不應於中行實法得果報！
若有實法，不名為夢。
以是故問：「若菩薩夢中行三三昧，增益般若波羅蜜福德，
集善根，近佛道不？」 ^588a14

須菩提意：「若言有益，夢是虛誑，般若是實法，云何得增益？
若言無益，夢中有善，云何無益？」
不得答言有益、無益，是故須菩提離此二邊難，
故以諸法實相答，尚破晝日所行，何況夢中！
作是言：「舍利弗！菩薩若晝日行般若有益者，
夜亦應有益；而晝日無益故，何況夢中！」
何以故？般若波羅蜜，不分別有晝、夜。 ^588a20

舍利弗聞須菩提所說，既知般若無增無減，不應復難。 ^588a27

今更因餘事問夢中：「須菩提！
若夢中所作業，是業有集成不？」
「集成」者，是業實集能成果報不？ ^588a28

是業若有實，佛常說「一切法空如夢」，不應得集成！
何以故？是夢心微弱故，不能集成。
晝日微弱心，尚不能集成，何況夢中！
若夢覺已，分別夢中生善、不善心，是應集成。 ^588b1

須菩提語舍利弗：「如人夢中殺人，覺已，分別我殺是快耶？
舍利弗！是業云何，為集成不？」 ^588b5

舍利弗語須菩提：「一切業若晝、若夢皆從因緣生，無因緣則不生。」 ^588b7

須菩提可其言：「如是！
業有因緣生、無因緣不生，思有因緣生、無因緣不生。」 ^588b9

業者，身口業；思者，但意業。
思是真業，身口業為思故名為業。
是三業因四種法：若見、若聞、若覺、若知，
因此四種則心生；是心隨因緣生，或淨、或不淨。
不淨，罪業；淨，福業。
是故若夢中所見，皆因先見、聞、覺、知。
夢中所作善惡，為眠覆心、不自在故，無有勢力，
不能集成果報；若是業得覺時，善惡心和合故，能助成果報。 ^588b11

須菩提意謂：「夢中業實有集成。
何以故？有因緣起故。
晝日心、夢中心無異。
所以者何？皆因四種生故。」 ^588b18

舍利弗以空難須菩提：「如佛說，一切諸業自相離。
汝云何定說『諸業有因緣生，無因緣不生』？」 ^588b20

須菩提答：「諸法雖空、遠離相，而凡夫取相，
有因緣故業生；若不取相，無因緣則不生。
是故一切業皆從取相因緣生故有，晝日、夢中無異。」 ^588b23

舍利弗復問：「若菩薩夢中行六波羅蜜，
迴向無上道，是實迴向不？」 ^588b26

舍利弗難：「若夢中、晝日無異者，是夢中迴向應當是實！
又復若晝日著心取相，不名為迴向，何況眠睡覆心！」 ^588b27

須菩提以此二難深，難答故，語舍利弗：「當問彌勒。」 ^588c1

問曰：
彌勒何以但說空而不答？ ^588c2

答曰：
是二大弟子為利益菩薩故，分別覺、夢若同、若異。
以佛常說「一切法如夢」故，若晝日行道，夢中亦應行道。 ^588c3

彌勒知見二人各有所執、不能通達故，是故彌勒不答。 ^588c5

復有人言：彌勒以是空答。
舍利弗問彌勒：「如所說空，以此為證不？」 ^588c7

舍利弗意：「若以此法為證，即欲生難：『云何為證？』
若不證，汝自不得、不知，云何能說？」 ^588c8

彌勒意：「汝以涅槃為證，我以涅槃亦空、無所得故不證。」 ^588c10

有人言：彌勒未具足佛法故，說言「不證」；
菩薩法，應知空、無相、無作法，不應證。 ^588c12

爾時，舍利弗作是念：「彌勒菩薩其智甚深，能如是說。」
能知涅槃相而不取證，是名甚深。
此中舍利弗自說因緣：「久行六波羅蜜故，其智甚深。」
舍利弗意：「彌勒次當作佛，應當能答而今不答。」 ^588c13

是故佛還問舍利弗：「於汝意云何？
汝見用是法得阿羅漢不？」 ^588c18

舍利弗言：「不見。」何以故？
是法空、無相、無作，云何得見？
若見，即是有相。肉眼、天眼分別取相，故不應見；
慧眼無分別相，故亦不見。
以是故言不見。 ^588c19

佛言：「菩薩摩訶薩亦如是，得無生忍時，
不作是言：『見是法，得授記，當得無上道。』
雖不作是見，亦不生疑：『我不得無上道。』
如汝雖不見法，亦不疑我成阿羅漢、不成阿羅漢。」 ^588c23

【經】
佛告須菩提：「有菩薩摩訶薩行檀波羅蜜時，
若見眾生飢寒凍餓、衣服弊壞，菩薩當作是願：
『我隨爾所時行檀波羅蜜，我得阿耨多羅三藐三菩提時，令我國土眾生無如是事。
衣服、飲食、資生之具，當如四天王天、三十三天、
夜摩天、兜率陀天、化樂天、他化自在天。』
須菩提！菩薩摩訶薩作如是行，能具足檀波羅蜜、近阿耨多羅三藐三菩提。 ^588c28

「復次，須菩提！菩薩摩訶薩行尸羅波羅蜜時，
見眾生殺生乃至邪見，短壽、多病、顏色不好、
無有威德、貧乏財物、生下賤家、形殘醜陋，
當作是願：『我隨爾所時行尸羅波羅蜜，
如我得佛時，令我國土眾生無如是事。』
須菩提！菩薩摩訶薩作如是行，能具足尸羅波羅蜜、近阿耨多羅三藐三菩提。 ^589a6

「復次，須菩提！菩薩摩訶薩行羼提波羅蜜時，
見諸眾生互相瞋恚罵詈，刀杖瓦石共相殘害奪命，
當作是願：『我隨爾所時行羼提波羅蜜，
我作佛時，令我國土眾生無如是事。
相視如父、如母，如兄、如弟，如姊、如妹，如善知識，皆行慈悲。』
須菩提！菩薩摩訶薩作如是行，能具足羼提波羅蜜、近阿耨多羅三藐三菩提。 ^589a13

「復次，須菩提！菩薩摩訶薩行毘梨耶波羅蜜時，
見眾生懈怠、不勤精進、棄捨三乘——聲聞、
辟支佛、佛乘，當作是願：『我隨爾所時行毘梨耶波羅蜜，
如我得阿耨多羅三藐三菩提時，令我國土眾生無如是事。
一切眾生勤修精進，於三乘道各得度脫。』
須菩提！菩薩摩訶薩作如是行，能具足毘梨耶波羅蜜、近阿耨多羅三藐三菩提。 ^589a20

「復次，須菩提！菩薩摩訶薩行禪波羅蜜時，
見眾生為五蓋所覆：婬欲、瞋恚、睡眠、掉悔、
疑，失於初禪乃至第四禪，失慈、悲、喜、捨、
虛空處、識處、無所有處、非有想非無想處，
當作是願：『我隨爾所時行禪波羅蜜，如我得阿耨多羅三藐三菩提時，
令我國土眾生無如是事。』
須菩提！菩薩摩訶薩作如是行，能具足禪波羅蜜、近阿耨多羅三藐三菩提。 ^589a27

「復次，須菩提！菩薩摩訶薩行般若波羅蜜時，
見眾生愚癡，失世間、出世間正見，或說無業、
無業因緣，或說神常、或說斷滅，或說無所有，
當作是願：『我隨爾所時行般若波羅蜜，
淨佛世界、成就眾生，如我得阿耨多羅三藐三菩提時，令我國土眾生無如是事。』
須菩提！菩薩摩訶薩作如是行，能具足般若波羅蜜、近一切種智。 ^589b6

「復次，須菩提！菩薩摩訶薩行六波羅蜜時，
見眾生住於三聚：一者、必正聚，二者、必邪聚，
三者、不定聚，當作是願：『我隨爾所時行六波羅蜜，
淨佛世界、成就眾生，我得佛時，令我國土眾生無邪聚，乃至無其名。』
須菩提！菩薩摩訶薩作如是行，能具足六波羅蜜、近一切種智。 ^589b13

「復次，須菩提！菩薩摩訶薩行六波羅蜜時，
見地獄中眾生，畜生、餓鬼中眾生，當作是願：
『我隨爾所時行六波羅蜜，淨佛世界、成就眾生，
我得佛時，令我國土中乃至無三惡道名！』
須菩提！菩薩摩訶薩作如是行，能具足六波羅蜜、近一切種智。 ^589b20

「復次，須菩提！菩薩摩訶薩行六波羅蜜時，
見是大地株杌、荊棘、山陵、溝坑、穢惡之處，
當作是願：『我隨爾所時行六波羅蜜，淨佛世界、
成就眾生，我作佛時，令我國土無如是惡，地平如掌。』
須菩提！菩薩摩訶薩作如是行，能具足六波羅蜜、近一切種智。 ^589b26

「復次，須菩提！菩薩摩訶薩行六波羅蜜時，
見是大地純土，無有金銀珍寶，當作是願：
『我隨爾所時行六波羅蜜，淨佛世界、成就眾生，
我作佛時，令我國土以金沙布地。』
須菩提！菩薩摩訶薩作如是行，能具足六波羅蜜、近一切種智。 ^589c2

「復次，須菩提！菩薩摩訶薩行六波羅蜜時，
見眾生有所戀著，當作是願：『我隨爾所時行六波羅蜜，
淨佛世界、成就眾生，我作佛時，令我國土眾生無所戀著。』
須菩提！菩薩摩訶薩作如是行，能具足六波羅蜜、近阿耨多羅三藐三菩提。 ^589c7

「復次，須菩提！菩薩摩訶薩行六波羅蜜時，
見四姓眾生——剎帝利、婆羅門、鞞舍、
首陀羅，當作是願：『我隨爾所時行六波羅蜜，
淨佛世界、成就眾生，我作佛時，令我國土眾生無四姓之名。』
須菩提！菩薩摩訶薩作如是行，能具足六波羅蜜、近阿耨多羅三藐三菩提。 ^589c13

「復次，須菩提！菩薩摩訶薩行六波羅蜜時，
見眾生有下、中、上，生下、中、上家，當作是願：
『我隨爾所時行六波羅蜜，淨佛世界、成就眾生，
我作佛時，令我國土眾生無如是優劣。』
須菩提！菩薩摩訶薩作如是行，能具足六波羅蜜，近一切種智。 ^589c18

「復次，須菩提！菩薩摩訶薩行六波羅蜜時，
見眾生種種別異色，當作是願：『我隨爾所時行六波羅蜜，
淨佛世界、成就眾生，我作佛時，令我國土眾生無種種別異色，
一切眾生皆端政淨潔，妙色成就。』
須菩提！菩薩摩訶薩作如是行，能具足六波羅蜜，近一切種智。 ^589c24

「復次，須菩提！菩薩摩訶薩行六波羅蜜時，
見眾生有主，當作是願：『我隨爾所時行六波羅蜜，
淨佛世界、成就眾生，我作佛時，令我國土眾生無有主名，
乃至無其形像，除佛法王。』
須菩提！菩薩摩訶薩作如是行，能具足六波羅蜜，近一切種智。 ^590a1

「復次，須菩提！菩薩摩訶薩行六波羅蜜時，
見眾生有六道別異，當作是願：『我隨爾所時行六波羅蜜，
淨佛世界、成就眾生，我作佛時，令我國土眾生無六道之名：
是地獄，是畜生，是餓鬼，是神，是天，是人；
一切眾生皆同一業，修四念處乃至八聖道分。』
須菩提！菩薩摩訶薩作如是行，能具足六波羅蜜，近一切種智。 ^590a6

「復次，須菩提！菩薩摩訶薩行六波羅蜜時，
見眾生有四生：卵生、胎生、濕生、化生，當作是願：
『我隨爾所時行六波羅蜜，淨佛世界、成就眾生，
我作佛時，令我國土眾生無三種生，等一化生。』
須菩提！菩薩摩訶薩作如是行，能具足六波羅蜜，近一切種智。 ^590a13

「復次，須菩提！菩薩摩訶薩行六波羅蜜時，
見眾生無五神通，當作是願：『我隨爾所時行六波羅蜜，
淨佛世界、成就眾生，我作佛時，令我國土眾生一切皆得五神通。』
乃至近一切種智。 ^590a19

「復次，須菩提！菩薩摩訶薩行六波羅蜜時，
見眾生有大小便患，當作是願：『我作佛時，
令我國土眾生皆以法喜為食，無有便利之患。』
乃至近一切種智。 ^590a23

「復次，須菩提！菩薩摩訶薩行六波羅蜜時，
見眾生無有光明，當作是願：『我作佛時，令我國土眾生皆有光明。』
乃至近一切種智。 ^590a28

「復次，須菩提！菩薩摩訶薩行六波羅蜜時，
見有日月、時節、歲數，當作是願：『我作佛時，
令我國土中無有日月、時節、歲數之名。』
乃至近一切種智。 ^590b1

「復次，須菩提！菩薩摩訶薩行六波羅蜜時，
見眾生短命，當作是願：『我作佛時，令我國土中眾生壽命無量劫。』
乃至近一切種智。 ^590b5

「復次，須菩提！菩薩摩訶薩行六波羅蜜時，
見眾生無有相好，當作是願：『我作佛時，令我國土中眾生皆有三十二相成就。』
乃至近一切種智。 ^590b7

「復次，須菩提！菩薩摩訶薩行六波羅蜜時，
見眾生離諸善根，當作是願：『我作佛時，
令我國土中眾生諸善根成就，以是福德，供養諸佛。』
乃至近一切種智。 ^590b11

「復次，須菩提！菩薩摩訶薩行六波羅蜜時，
見眾生有三毒、四病，當作是願：『我作佛時，
令我國土中眾生無四種病：冷、熱、風病、
三種雜病，及三毒病。』
乃至近一切種智。 ^590b14

「復次，須菩提！菩薩摩訶薩行六波羅蜜時，
見眾生有三乘，當作是願：『我作佛時，令我國土中眾生無二乘之名，
純一大乘。』乃至近一切種智。 ^590b18

「復次，須菩提！菩薩摩訶薩行六波羅蜜時，
見眾生有增上慢，當作是願：『我作佛時，令我國土中眾生無增上慢之名。』
乃至近一切種智。 ^590b21

「復次，須菩提！菩薩摩訶薩行六波羅蜜時，
應作是願：『若我光明、壽命有量，僧數有限，
當作是願：「我行六波羅蜜，淨佛世界、成就眾生；
我作佛時，令我光明、壽命無量，僧數無限。」』
乃至近一切種智。 ^590b24

「復次，須菩提！菩薩摩訶薩行六波羅蜜時，
應作是願：『若我國土有量，當作是願：「我隨爾所時行六波羅蜜，
淨佛世界、成就眾生；我作佛時，令我一國土如恒河沙等諸佛世界。」』
須菩提！菩薩摩訶薩作如是行，能具足六波羅蜜，近一切種智。 ^590b28

「復次，須菩提！菩薩摩訶薩行六波羅蜜時，
當作是念：『雖生死道長、眾生性多，爾時應如是正憶念——生死邊如虛空，
眾生性邊亦如虛空，是中實無生死往來，亦無解脫者。』
菩薩摩訶薩作如是行，能具足六波羅蜜，近一切種智。」 ^590c5

【論】
問曰：
有何次第故，說菩薩見眾生饑寒、凍餓等？ ^590c10

答曰：
菩薩過聲聞、辟支佛地，得無生法忍、授記，
更無餘事，唯行淨佛世界、成就眾生。
今說淨佛世界因緣，見不淨世界相，願我國土無如是事。
是故次第說是事。 ^590c11

菩薩行檀波羅蜜時，若見眾生飢渴、衣服弊壞，
即作念言：「我今福德、智慧未成就，不能給足眾生所須；
若我但行慈悲心，則於眾生無益。
我當爾所時，深行三種福德，住三種福德中，
能令貧窮眾生皆得滿足：若作轉輪聖王、
若作天王、若作神通聖人，則能多引導眾生，
破其堅貪，令住布施。」
以是眾生布施乃至菩薩布施因緣故，
後成佛時，國土中無有貧窮者，心生隨意所得，如欲界第六天所有諸物。
菩薩如是隨爾所時積集檀波羅蜜功德故，充滿一切。
何以故？一切有為法屬因緣，行善因緣具足故，皆隨意得果報。 ^590c15

復次，眾生破尸羅波羅蜜因緣故，短命、
多病、無有威德等；菩薩作是願：「我自具足持戒，亦教眾生令持戒。」 ^590c28

餘殘諸願亦如是，隨義分別。 ^591a1

最後願義不明了，今當略說。
菩薩作如是上願已，疲厭心起：「佛道無量無數阿僧祇劫行諸功德，
然後可得；但一劫歲數不可得數，故佛以譬喻示人，何況無量無邊阿僧祇劫經此生死受諸苦惱！
眾生亦無量無邊，非可譬喻算數所及，
但以三千大千世界中微塵等眾生猶尚難度，何況十方無量世界微塵等眾生而可得度！」
以是事故，或心生退沒，是名邪憶念。 ^591a2

是故佛教是菩薩正憶念：生死雖長，是事皆空，
如虛空、如夢中所見，非實長遠，不應生厭心。
又未來世亦是一念所緣，亦非長遠。 ^591a10

復次，菩薩無量福德智慧力故，能超無量劫。
如是種種因緣故，不應生厭心。 ^591a13

此中佛說大因緣，所謂：「生死如虛空，眾生亦如是；
眾生雖多，亦無定實眾生。
如眾生無量無邊，佛智慧亦無量無邊，
度亦不難，是故菩薩不應生疲厭心。」
pin:: 
#  59 恒伽提婆品
大智度論釋恒伽提婆品第五十九 ^591a15

【經】
爾時，有一女人，字恒伽提婆，在眾中坐。
是女人從坐起，偏袒右肩，右膝著地，合掌白佛言：「世尊！
我當行六波羅蜜，取淨佛世界，如般若波羅蜜中所說，我盡當行。」
是時，女人以金銀華及水陸生華、種種莊嚴供養之具、
金縷織成疊兩張，以散佛上；散已，於佛頂上虛空中化成四柱寶臺，
端正嚴好。是女人持是功德，與一切眾生共之，迴向阿耨多羅三藐三菩提。 ^591a21

爾時，世尊知是女人深心因緣，即時微笑。
如諸佛法種種色光從口中出，青、黃、赤、
白、紅、縹，遍照十方無量無邊佛國，還遶佛三匝，從頂上入。 ^591a29

爾時，阿難從座起，右膝著地，合掌白佛：「佛何因緣微笑？
諸佛法不以無因緣而笑。」 ^591b3

佛告阿難：「是恒伽提婆姊未來世中當作佛，
劫名星宿，佛號金花。
阿難！是女人畢女身，受男子形，當生阿閦佛阿毘羅提國土，
於彼淨修梵行。阿難！
是菩薩在彼國土，亦號金花。
是金華菩薩於彼壽終，復至他方佛國；
從一佛國至一佛國，不離諸佛。
譬如轉輪聖王，從一觀至一觀，從生至終，足不蹈地。
阿難！是金花菩薩摩訶薩亦如是，從一佛國至一佛國，
乃至阿耨多羅三藐三菩提，未甞不見佛。」 ^591b5

時，阿難作是念言：「是金華菩薩摩訶薩後作佛時，
諸菩薩摩訶薩會，當知為如佛會。」 ^591b14

佛知阿難意所念，告阿難言：「如是！
如是！是金花佛時菩薩摩訶薩會，當知為如佛會。
阿難！是金花佛比丘僧無量無邊、不可數不可數，若干百千萬億那由他。
阿難！是金花菩薩作佛時，其國土無有是諸眾惡，如上所說。」 ^591b16

阿難白佛言：「世尊！
是女人從何處殖德本、種善根？」 ^591b21

佛告阿難：「是女人從然燈佛所種善根，
初發阿耨多羅三藐三菩提心，以是功德，
迴向阿耨多羅三藐三菩提；亦以金華散然燈佛上，求阿耨多羅三藐三菩提。
阿難！如我爾時以五華散然燈佛上，求阿耨多羅三藐三菩提。
然燈佛知我善根成就，與我受阿耨多羅三藐三菩提記。
是女人聞我受記，發心言：『我當來世亦如是菩薩，得受阿耨多羅三藐三菩提記。』
阿難！當知是女人於然燈佛所初發心。」 ^591b22

阿難白佛言：「世尊！
是女人久習行阿耨多羅三藐三菩提。」 ^591c2

佛言：「如是！如是！是女人久習行阿耨多羅三藐三菩提。」 ^591c3

【論】
問曰：
如是大眾聞說淨國土行，何以但一女人取淨國土願？ ^591c5

答曰：
多有發淨國土願者，但不發言；女人性輕躁好勝，世世習氣故發言。 ^591c6

復次，有人言：大人有得道分，餘人無分；
佛法不然，隨眾生業因緣。
譬如良藥療治諸病，不擇貴賤。
雖復女人淺智，而先世業因緣，應得受記；
心生欲說，故佛聽自說。 ^591c8

復次，若佛默然與受記者，人則生疑：「有何因緣故，獨與此女受記？」
是故佛因其自說故而與受記。 ^591c12

問曰：
何以名為「恒伽提婆」？ ^591c14

答曰：
一切皆有名字，為識故，何足求義？ ^591c15

有人言：是女父母供養恒伽神，得此女故，言恒伽提婆。
恒伽是河名，提婆名天。 ^591c16

是女人福德因緣，生於富家，聞佛法信樂故，
能以金銀寶華、金縷織成上下衣，并莊嚴自身瓔珞具，用供養上佛。 ^591c18

佛報以受記，觀是女人宿世所行，便微笑。
微笑義如先說。此中小因緣而起大事，故佛微笑。 ^591c20

問曰： ^591c22

是女福德應久轉女人，何以方於阿閦佛國乃轉女身？ ^591c23

答曰：
世間五欲難斷，女人著欲情多故，雖世世行諸福德，
不能得男子身；今得受記，諸煩惱折薄，是故於阿閦佛國方得男子身。 ^591c24

有人言：此女宿世以人多輕女人故，願女身受記。 ^591c27

如是等因緣，不轉女身而得受記。 ^591c28

復次，經說女人五礙，不說不得受記，是故不應生難。 ^591c29

阿難聞是女人無量劫中從一佛國至一佛國廣集功德，
當來得淨佛世界，其中菩薩皆有三十二相、
八十種隨形好、無量光明，是故阿難歎未曾有：
「能如是淨佛國土，便為如佛會。」 ^592a1

佛可其言已，阿難等疑此女人希有，聞少法而得大果報，
是故難問：「是女人從何處殖諸德本？」 ^592a5

佛答：「定光佛授我記時，是女人持金華散佛，
彼作是願：『此人後成佛時，亦當受與我記。』
從彼種善根，今得果報。」
大智度論卷第七十五
 ^592a8
