
jing:: 佛說大集法門經卷上
translator:: 西天譯經三藏朝奉大夫試光祿卿傳法大師賜紫臣施護奉　詔譯
如是我聞：
一時，世尊遊行至彼末利城中，與苾芻眾，而共集會。
時，彼城中，有一淨信優婆塞，亦名末利，
於其城內，新造一舍，種種嚴飾，清淨寬廣，
是舍先未曾有，沙門婆羅門等，安止其中。
時，末利優婆塞，聞佛世尊與苾芻眾遊行至此，
心生歡喜，即詣佛所。
到已頭面禮世尊足，禮已合掌，退住一面，
白佛言：「世尊！我是優婆塞，名曰末利，我於世尊，心生淨信。
我此城中，新造一舍，清淨寬廣，是舍先未曾有，
沙門婆羅門等，安止其中。
我今請佛及苾芻眾於我舍住，願佛世尊，
悲愍我故，受我所請。」 ^226c7

爾時，世尊默然而受。
時，末利優婆塞，知佛默然受所請已，即時頭面禮世尊足，
右繞三匝，出離佛會。
還彼舍中，重復嚴飾，徧諸舍宇，悉以香水，
散灑其地，內外一切，普令清淨。
時，末利優婆塞，如是嚴淨所造舍已，還詣佛所，
到已重復禮世尊足，前白佛言：「世尊！
先所造舍，悉以香水，散灑其地，內外清淨。
願佛世尊及苾芻眾，往彼舍住，今正是時。」 ^226c19

爾時，世尊與大苾芻眾等，恭敬圍繞，往彼末利優婆塞所造新舍。
到彼舍已，佛先洗足，乃入其舍，入已周匝，
普遍觀察，佛即於舍中間，安詳而坐。
諸苾芻眾，亦各洗足，次第而入，禮佛足已，
於佛後面，次第而坐。
末利優婆塞，後入其舍，禮世尊足，合掌恭敬，
普遍頂禮諸苾芻眾乃於佛前，一面而坐。
爾時，世尊，種種慰諭彼末利優婆塞已，
即為如應宣說法要，示教利喜。
時，末利優婆塞，聞法歡喜，心生淨信。
如是，世尊為彼優婆塞，如應說法，示教利喜，
而過多夜，佛即告言：「末利！
過是夜已，當自知時。」 ^226c28

是時，末利優婆塞，聞佛言已，即從座起，
禮世尊足，合掌恭敬，普遍頂禮諸苾芻眾，
繞佛三匝，出離佛會。 ^227a11

爾時，世尊見彼末利優婆塞離會未久，
即告尊者舍利子言：「我此聲聞苾芻，已離睡眠，皆是離塵清淨大眾。
若諸苾芻樂說法者，即當隨應而自宣說，
隨所利益，不應止息。」
時尊者舍利子，受教而住。 ^227a14

爾時，世尊即以僧伽梨衣等為四褺，處師子床，
右脇著地吉祥安隱，累足而臥。
佛臥未久，爾時異處，有外道尼乾陀惹提子等，
於聲聞苾芻，而生輕謗，欲作破壞，欲興鬪諍，
出非法語，種種毀呰，作如是言：「我所知法，
彼聲聞人，不能了知，彼所有法，我如實知，
邪行是汝，正行是我，有利益是我，無利益是汝，
汝所說法，前言縱是，後言即非，後言或是，
前言還非，而不能作大師子吼說法利益。」
時，尼乾陀惹提子等，欲興廣大鬪諍因緣，
發如是等毀呰語時，各各相視，面目慘惡。
復作是言：「諸聲聞苾芻色相威儀，而不寂靜，
不能離貪，未得解脫，不能見法，不能善知彼出離道，
不能證彼所向聖果，彼所習法，非正等正覺所說。」
發如是等毀呰語言興鬪諍事。 ^227a19

爾時，尊者舍利子，知是事已，即自思念：
「如來大師，宴臥未久，不應以是因緣而白世尊。」
作是念已，告諸苾芻言：「汝等當知，異處有諸外道尼乾陀惹提子等，
於聲聞苾芻，而生輕謗，欲作破壞，欲興鬪諍，
出非法語，種種毀呰，彼作是言：『我所知法，
諸聲聞人，不能了知，彼所有法，我如實知，
邪行是汝，正行是我，有利益是我，無利益是汝，
汝所說法，前言縱是，後言即非，後言或是，
前言還非，而不能作大師子吼說法利益。』
諸苾芻！彼尼乾陀惹提子等，欲興廣大鬪諍因緣，
發如是等毀呰語時，各各相視，面目慘惡，
復作是言：『諸聲聞苾芻，色相威儀，而不寂靜，
不能離貪，未得解脫，不能見法，不能善知彼出離道，
不能證彼所向聖果，彼所習法，非正等正覺所說。』
發如是等毀呰語言，興鬪諍事。
諸苾芻！汝今當知，我等諸聲聞大眾，皆是離塵清淨心者，
現證諸法，善能了知諸出離道，各各已得所證聖果。
我等聲聞，所修習法，一一皆是如來大師、
應供、正等正覺，親所宣說，一一真實而無虛妄。
諸苾芻！當知佛所宣說，謂契經、祇夜、記別、
伽陀、本事、本生、緣起、方廣、希法，如是等法，
佛悲愍心，廣為眾生，如理宣說而令眾生，
如說修習，行諸梵行，利益安樂天人世間。 ^227b5

「復次，諸苾芻！當知一法，是佛所說。
謂一切眾生，皆依食住，此為一法。
如是等法，佛悲愍心，廣為眾生，如理宣說，
而令眾生，如說修習，行諸梵行，利益安樂天人世間。 ^227c1

「復次，二法是佛所說。
謂一名二色。如是等法，佛悲愍心，廣為眾生如理宣說，
而令眾生如說修習，行諸梵行，利益安樂天人世間。 ^227c5

「復次，三業是佛所說。
謂一者身業，二者語業，三者意業。
即此三業，復有二種，一善，二不善。
何等為善？謂身業善行、語業善行、意業善行。
何名不善？謂身業不善行、語業不善行、意業不善行。 ^227c8

「復次，三不善思惟，是佛所說。
謂欲思惟、瞋思惟、害思惟。 ^227c13

「復次，三善思惟，是佛所說。
謂離欲思惟、無瞋思惟、不害思惟。 ^227c15

「復次，三不善根，是佛所說。
謂貪不善根、瞋不善根、癡不善根。 ^227c17

「復次，三善根，是佛所說。
謂無貪善根、無瞋善根、無癡善根。 ^227c19

「復次，三漏，是佛所說。
謂欲漏、有漏、無明漏。 ^227c21

「復次，三求，是佛所說。
謂欲求、有求、梵行求。 ^227c22

「復次，三愛，是佛所說。
謂欲愛、色愛、無色愛。 ^227c23

「復次，三界，是佛所說。
謂欲界、色界、無色界。 ^227c25

「復次，三不善界，是佛所說。
謂染欲界、瞋恚界、損害界。 ^227c26

「復次，三善界，是佛所說。
謂無欲界、無瞋界、不害界。 ^227c28

「復次，三有，是佛所說。
謂欲有、色有、無色有。 ^228a1

「復次，三聚，是佛所說。
謂邪定聚、正定聚、不定聚。 ^228a2

「復次，三受，是佛所說。
謂樂受、苦受、非苦樂受。 ^228a4

「復次，三苦，是佛所說。
謂輪迴苦、苦苦、壞苦。 ^228a6

「復次，三種欲生，是佛所說。
謂現處欲欲生、化樂欲欲生、他化自在欲欲生。 ^228a7

「復次，三種樂生，是佛所說。
謂有眾生生，生已受樂，如人中一類，是名第一樂生；
復有眾生，長受喜樂，此樂廣大，適悅慶快，
如光音天，是名第二樂生；復有眾生，乃至盡壽受快樂足，
如遍淨天，是名第三樂生。 ^228a9

「復次，三種福事成就慧行，是佛所說。
謂布施莊嚴成就慧行，持戒莊嚴成就慧行，禪定莊嚴成就慧行。 ^228a14

「復次，三三摩地，是佛所說。
謂有尋有伺三摩地、無尋唯伺三摩地、無尋無伺三摩地。
復有三三摩地，是佛所說。
謂空解脫三摩地、無願解脫三摩地，無相解脫三摩地。 ^228a17

「復次，三住，是佛所說。
謂天住、梵住、聖住。 ^228a21

「復次，三根，是佛所說。
謂未知當知根、已知根、具知根。 ^228a22

「復次，三增上，是佛所說。
謂世增上、法增上、我增上。 ^228a24

「復次，三佛，是佛所說。
謂過去諸佛、未來諸佛、現在諸佛。 ^228a26

「復次，三言說事，是佛所說。
謂過去言說事、未來言說事、現在言說事。 ^228a28

「復次，三眼，是佛所說。
謂肉眼、天眼、慧眼。 ^228b1

「復次，三明，是佛所說。
謂宿命智明、眾生生滅智明、漏盡智明。 ^228b2

「復次，三通，是佛所說。
謂神境通、說法通、教誡通。 ^228b4

「復次，三不淨，是佛所說。
謂身不淨，語不淨，心不淨。 ^228b6

「復次，三淨，是佛所說。
謂身淨、語淨、心淨。 ^228b8

「復次，三學，是佛所說。
謂戒學、定學、慧學。 ^228b9

「復次，三品，是佛所說。
謂戒品、定品、慧品。 ^228b10

「復次，三火，是佛所說。
謂貪火、瞋火、癡火。 ^228b11

「復次，三分位，是佛所說。
謂生分位、成分位、法分位。
如是等法，佛悲愍心，廣為眾生，如理宣說，
而令眾生如說修習，行諸梵行，利益安樂天人世間。 ^228b12

「復次，四念處觀，是佛所說。
謂觀身不淨，無生起想，調伏無明，離煩惱受；
觀受是苦、觀心生滅、善觀諸法，亦復如是。 ^228b16

「復次，四正斷，是佛所說。
謂已生諸不善法，發勤精進，攝心志念，
皆悉斷除；未生諸不善法，發勤精進，攝心志念，
防令不起；未生諸善法，發勤精進，攝心志念，
而令生起；已生諸善法，發勤精進，攝心志念，而令一切增長圓滿。
此名四正斷。 ^228b19

「復次，四神足，是佛所說。
謂欲三摩地斷行具足神足；精進三摩地斷行具足神足；
心三摩地斷行具足神足；慧三摩地斷行具足神足。 ^228b25

「復次，四禪定，是佛所說。
謂若苾芻，已能離諸欲不善法，有尋有伺，
此名第一離生喜樂定；若復苾芻，止息尋伺，
內心清淨，安住一想，無尋無伺，此名第二定生喜樂定；
若復苾芻，不貪於喜，住於捨行，身得輕安妙樂，
此名第三離喜妙樂定；若復苾芻，斷除樂想，
亦無苦想，無悅意，無惱意，無苦無樂，此名第四捨念清淨定。
如是等名為四禪定。 ^228b29

「復次，四無量，是佛所說。
謂若苾芻，發起慈心，先於東方行慈，南、
西北方，四維上下，亦然行慈。
而彼慈心，於一切處、一切世界、一切種類廣大無量而無邊際，
亦無分限。此名慈無量。
悲、喜、捨三，亦復如是。
此等名為四無量。 ^228c8

「復次，四無色定，是佛所說。
謂若苾芻，離一切色，無對無礙，而無作意，
觀無邊空，此觀行相，名空無邊處定；復離空處，
而非所觀，但觀無邊識，此觀行相，名識無邊處定；
復離識處，而非所觀，但觀一切，皆無所有，
此觀行相，名無所有處定；復離無所有處行相，名為非想非非想處定。
如是名為四無色定。 ^228c14

「復次，四智，是佛所說。
謂法智、無生智、等智、他心智。 ^228c21

「復次，四安住，是佛所說。
謂一切行安住、捨行安住、寂靜行安住、慧行安住。 ^228c23

「復次，四聖諦，是佛所說。
謂苦聖諦、苦集聖諦、苦滅聖諦、苦滅往向聖諦。 ^228c25

「復次，四種布施清淨，是佛所說。
謂有布施，施者清淨，非受者；或有布施，
受者清淨，非施者；或有布施，亦非施者、
亦非受者，謂所施清淨；或有布施，施者受者二俱清淨。 ^228c27

「復次，四生，是佛所說。
謂胎生、卵生、濕生、化生。 ^229a2

「復次，四種母胎事，是佛所說。
謂有能了知入母胎事、住母胎事、出母胎事，
此名第一母胎事；有能了知入母胎事、
住母胎事，不能了知出母胎事，此名第二母胎事；
有能了知入母胎事，不能了知住母胎事、
出母胎事，此名第三母胎事；有不能了知入母胎事、
住母胎事、出母胎事，此名第四母胎事。
如是等名為四種母胎事。 ^229a3

「復次，四識住，是佛所說。
謂色生、色緣、色住，喜行廣大增長，是識所住；
受生、受緣、受住，喜行廣大增長，是識所住；
想生、想緣、想住，喜行廣大增長，是識所住；
行生、行緣、行住，喜行廣大增長，是識所住。
如是等名為四識住。 ^229a11

「復次，四法句，是佛所說。
謂神通法句、離恚法句、平等法句、平等三摩地法句。 ^229a16

「復次，四娑摩那曩法，是佛所說。
謂若現在樂，此為苦報；若現在苦，此為苦報；
若現在苦，此為樂報；若現在樂，此為樂報。
此名四娑摩那曩法。 ^229a18

「復次，四向，是佛所說。
謂無忍、忍、調伏、寂靜。 ^229a22

「復次，四神通道，是佛所說。
謂苦遲緩神通、苦速疾神通、樂遲緩神通、樂速疾神通。 ^229a23

「復次，四預流身，是佛所說。
謂有一類預流，於佛如來信心不壞，不毀沙門婆羅門天人魔梵，
了知世法；有一類預流，心得清淨，證得佛法，
正見正行，各各了知自所修法；有一類預流，
心生喜樂，見在家者及彼出家持淨戒者，
心生尊敬；有一類預流，自修淨戒，具足不壞，
智慧明利，善相寂靜。
如是等名為四預流身。 ^229a25

「復次，四沙門果，是佛所說。
謂須陀洹果、斯陀含果、阿那含果、阿羅漢果。 ^229b4

「復次，四取，是佛所說。
謂欲取、見取、戒禁取、我語取。 ^229b6

「復次，四三摩地想，是佛所說。
謂有見法得樂行轉，此為三摩地想；有知見轉，
此為三摩地想；有慧分別轉，此為三摩地想；
有身得漏盡轉，此為三摩地想。 ^229b8

「復次，四力，是佛所說。
謂慧力、精進力、無礙力、攝力。 ^229b12

「復次，四補特伽羅，是佛所說。
有補特伽羅，謂我能修行、我持戒、我如法相應，
非他能修行、非他持戒、非他如法相應；
有補特伽羅，謂他能修行、他持戒、他如法相應，
非我能修行、非我持戒、非我如法相應；
有補特伽羅，謂我能修行、他亦能修行，
我持戒、他亦持戒，我如法相應、他亦如法相應；
有補特伽羅，謂我不能修行、他亦不能修行，
我不持戒、他亦不持戒，我不如法相應、他亦不如法相應。
如是等名為四補特伽羅。 ^229b14

「復次，四隨眾事，是佛所說。
謂與眾同一住處、與眾同一飲食、與眾同一懺悔、與眾同一受用。 ^229b24

「復次，四大輪，是佛所說。
謂善說妙法、依止正士、願心平等、修先慧行。 ^229b26

「復次，四攝法，是佛所說。
謂布施、愛語、利行、同事。 ^229b28

「復次，四無礙解，是佛所說。
謂義無礙解、法無礙解、樂說無礙解、辯才無礙解。 ^229c1

「復次，四煩惱，是佛所說。
謂欲煩惱、有煩惱、見煩惱、無明煩惱。 ^229c3

「復次，四行，是佛所說。
謂欲行、有行、見行、無明行。 ^229c5

「復次，四身聚，是佛所說。
謂無明身聚、瞋身聚、戒禁取身聚、一切著身聚。 ^229c7

「復次，四愛生，是佛所說。
謂有苾芻，因彼衣服而生愛心，愛心起故，即生取著。
有苾芻，因彼飲食，而生愛心，愛心起故，即生取著。
有苾芻，因坐臥具，而生愛心，愛心起故，即生取著。
有苾芻，因諸受用，而生愛心，愛心起故，即生取著。
此名四愛生。 ^229c9

「復次，四食，是佛所說。
謂段食、觸食、思食、識食。 ^229c15

「復次，四不護，是佛所說。
謂如來不護身業，身離諸過。
如來不護語業，語離諸過。
如來不護意業，意離諸過。
如來不護壽命，命無損減。 ^229c17

「復次，四顛倒，是佛所說。
謂無常謂常，是故生起想顛倒、心顛倒、見顛倒。
以苦謂樂，是故生起想、心、見倒。
無我謂我，是故生起想、心、見倒。
不淨謂淨，是故生起想、心、見倒。
如是等名為四顛倒。 ^229c20

「復次，四惡語言，是佛所說。
謂妄言、綺語、兩舌、惡口。 ^229c25

「復次，四善語言，是佛所說。
謂如實語、質直語、不兩舌語、依法語。 ^229c27

「復次，四非阿曳囉行，是佛所說。
謂不見言見、不聞言聞、失念言記念、不知言知。 ^229c29

「復次，四阿曳囉行，是佛所說。
謂實見言見、實聞言聞、不失念言記念、實知言知。 ^230a2

「復次，四記，是佛所說。
謂一向記、分別記、返問記、默然記。
如是等法，佛悲愍心，廣為眾生，如理宣說，
而令眾生如說修習，行諸梵行，利益安樂天人世間。
佛說大集法門經卷上
 ^230a4
