
pin:: 起世因本經卷第六
translator:: 隋天竺沙門達摩笈多譯
阿修羅品下
「諸比丘！其阿修羅七頭聚會處所，有二岐道，
通為彼王遊戲去來；其鞞摩質多囉阿修囉王宮殿處所，
有二岐道，亦復如前；諸小阿修囉王輩宮殿處所，
亦二岐道；諸小阿修囉王輩住止處所，
亦二岐道；其娑羅園林，亦二岐道；奢摩梨園林，
亦二岐道；俱毘陀囉園林，亦二岐道；難陀那園林，
亦二岐道；其難陀池，亦二岐道；蘇質多囉波吒囉大樹，
亦二岐道；悉皆如前，七頭聚處，相通來往。 ^392b6

「諸比丘！其鞞摩質多囉阿修囉王，意欲向彼娑羅園林，
奢摩梨、俱毘陀囉、難陀那園林等，澡浴嬉戲，遊行受樂。
爾時，心念彼諸小阿修囉王輩，及念諸小阿修囉輩。
是時，彼諸小阿修囉王輩，并及諸小阿修囉等，
即生是心：『鞞摩質多囉阿修囉王意念我等。』
如是知已，即以種種眾寶瓔珞，莊嚴其身，
各嚴飾已，乘種種乘，俱來詣向鞞摩質多囉阿修囉王宮門之外，
到已入向鞞摩質多囉阿修囉王殿前而住。 ^392b15

「爾時，鞞摩質多囉阿修羅王，見彼諸小阿修囉王，
及諸小阿修羅眾來，即便自以種種瓔珞莊嚴其身，
莊嚴身已，即便騎乘。
是時，諸小阿修囉王并及諸小阿修囉輩，
左右四面周匝圍遶，前後導從，相將詣向娑羅園林，
及奢摩梨園林、俱毘陀囉園林、難陀那園林等。
到彼處已，在於難陀園林前住。
諸比丘！其難陀園林，有三風輪，自然吹動，莊嚴彼園。
何等為三？所謂開者、淨者、吹者。
何者名開？有風輪來，開閉諸門。
何者為淨？有風輪來，掃彼園林，令地清淨。
何者為吹？有風輪來，吹動彼園林樹眾華，飄零四散。
諸比丘！其難陀那園林之中，風散種種微妙眾華，
下到於膝，有種種香，其香氛馥，遍滿園林。
當於彼時，其鞞摩質多囉阿修羅王，及諸小阿修羅王，
并諸小阿修囉等輩圍遶，即入彼難陀那園林，
入已洗浴，觀看遊戲，隨意而住。
諸阿修囉等，於彼園林，或復一月二月三月，
澡浴遊戲，隨意止住，各隨所欲去處而去。 ^392b25

「諸比丘！其鞞摩質多囉阿修羅王，恒常別有五阿修囉，
停住其側，擁護守視諸惡事故。
云何為五？一名隨喜、二者名有、三者名醉、
四名牟真隣陀、五名鞞呵多囉。
諸比丘！其鞞摩質多囉阿修囉王，有如是等五阿修羅，
恒常在於鞞摩質多囉阿修囉王側，為守護故。
諸比丘！而彼鞞摩質多囉阿修囉王宮殿之上，
有萬踰闍那海水而住，其彼水聚自然而有四種風持。
何等為四？所謂一住、二者安住、三者不墮、四名牢固主。
為此風持，常住不動。 ^392c15

「諸比丘！去須彌留山王南面千踰闍那，
在大海下，有踊躍阿修囉王宮殿住處。
其處縱廣八萬踰闍那，七重垣牆，略說猶如鞞摩質多囉阿修囉王種種所有，
此中一一亦如彼說，汝應當知。
乃至此王宮殿之上，所有水聚，亦為四種風輪住持，
一住、二安住、三不墮、四牢固主。 ^392c26

「諸比丘！去須彌留山王西面千踰闍那，
大海水下，有奢婆羅阿修羅王宮殿住處，
其處縱廣八萬踰闍那，七重垣牆，略說猶如鞞摩質多羅阿修羅王種種所有，
此中一一亦如彼說，汝應當知。
乃至此王宮殿之上，所有水聚，亦為四種風輪住持，
一住、二安住、三不墮、四牢固主。 ^393a4

「諸比丘！須彌留山王北面，如上相去，大海水下，
有羅睺羅阿修羅王宮殿住處，其處縱廣如上所說，
彼諸牆壁，及以門樓，臺閣却敵。
園苑諸池，有種種樹，與種種葉，種種華果，
種種香熏，有種種鳥，各各自鳴。
諸比丘！彼之處所，為羅睺羅阿修羅王有城，
王住其城，名曰摩婆帝〔隋言寂主〕，縱廣莊嚴亦如上說。
牆壁七重，七重欄楯，七重多羅行樹，七重鈴網，
周匝圍遶，雜色可觀，七寶所成，乃至車 #CB00006;馬瑙等寶。
彼等垣牆高下縱廣，亦如前說。
彼諸垣牆，亦有諸門。
彼等諸門高下縱廣一一如前。
而彼諸門所有層樓，却敵臺閣，園苑諸池，
及華沼等，亦有諸樹，與種種葉，種種花果，
種種香熏，亦有種種諸雜類鳥，各各自鳴。 ^393a11

「諸比丘！其彼摩婆帝城王所住處，為羅睺羅阿修羅王有聚會處，
還名七頭，其處縱廣如上所說，欄楯七重，
及諸鈴網，多羅行樹，周匝圍遶，雜色可觀，
亦為七寶之所莊嚴，乃至車#CB00006;馬瑙等寶。
普四方面各有諸門，彼等諸門亦有樓櫓，
雜色可觀，七寶所成，乃至車#CB00006;馬瑙等寶。
而彼下分以天車#CB00006;分布，
其地柔軟，觸之猶如迦旃隣提衣。
而彼處中有一寶柱，高下縱廣如上所說。
其彼柱下，為羅睺羅阿修羅王置一高座，
其座高下縱廣莊挍，一一如前，雜色可觀，
七寶所成，乃至車#CB00006;馬瑙等寶，
柔軟細滑，觸之猶如迦旃隣提衣。
其座左邊，為十六小阿修羅王亦各別置諸妙高座，
雜色可觀，七寶所成，乃至車#CB00006;馬瑙等寶。
右邊亦然，為十六小阿修羅王，有諸高座，
亦如上說，柔軟觸之，如迦旃隣提衣。 ^393a26

「諸比丘！彼七頭聚會阿修羅王住處東面，為羅睺羅阿修羅王更置別住宮殿處所。
其處縱廣一一如前，七重垣牆、七重欄楯、
七重鈴網，乃至七重多羅行樹，四面普皆周匝圍遶，
雜色可觀，七寶所成，乃至車#CB00006;馬瑙等寶。
四方諸面各有諸門，彼等諸門各有樓臺，却敵重閣。
園苑諸池，眾華泉沼，有種種樹，與種種葉，
種種華果，種種香熏。
復有種種眾類異鳥，各各自鳴，其音和雅，甚可愛樂。 ^393b14

「諸比丘！彼七頭聚會阿修羅王住處，東西南北，
為諸小阿修羅王輩各有宮殿住處，其處縱廣九百踰闍那，
或有八百，或有七百，及以六百五四三二，
其最小者百踰闍那，皆有七重牆壁欄楯，
略說乃至，種種眾鳥，各各自鳴。
諸比丘！彼七頭聚會阿修羅王住處，東西南北，
為彼諸小阿修羅輩亦各別有宮殿住處，
其處縱廣九十踰闍那，或有八十七十六十五四三二，
極最小者猶故縱廣十二踰闍那，七重垣牆，
略說乃至，種種眾鳥，各各自鳴。
諸比丘！其阿修羅王七頭聚會處所東面，
為羅睺羅阿修羅王有園苑住，名娑羅林，
其林縱廣，一一如前，七重垣牆，七重欄楯，
乃至馬瑙，七寶所成。
普四方面各有諸門，彼等諸門皆有樓櫓，
雜色可觀，乃至亦為車 #CB00006;馬瑙七寶所成，
甚可愛樂。 ^393b24

「諸比丘！其阿修羅王七頭聚會處所南面，
為羅睺羅阿修羅王有園苑住，名奢摩梨林，
縱廣莊嚴，皆如上說，七重垣牆，七重多羅行樹，
雜色可觀，亦為七寶之所挍成，乃至車#CB00006;馬瑙等寶。
普四方面各有諸門，彼等諸門有諸樓櫓，乃至馬瑙七寶所成。 ^393c11

「諸比丘！其阿修羅王七頭聚會處所西面，
為羅睺羅阿修羅王有園苑住，名曰俱毘陀羅林，
其林縱廣一一皆如上說，七重垣牆，乃至馬瑙七寶所成。
普四方面各有諸門，而彼諸門亦有樓櫓，
種種挍飾，雜色可觀，乃至車#CB00006;馬瑙等寶之所莊嚴，
甚可愛樂。 ^393c17

「諸比丘！其阿修羅王七頭聚會處所北面，
為羅睺羅阿修羅王有園苑住，名曰難陀那林，
其林縱廣如上所說，七重垣牆，乃至馬瑙七寶所成。
普四方面各有諸門，而彼諸門亦有樓櫓，
種種挍飾，雜色可觀，乃至車#CB00006;馬瑙等寶之所莊嚴，
甚可愛樂。 ^393c23

「諸比丘！其奢摩梨及娑羅林，二處中間，
為羅睺羅阿修羅王，有一池水，名曰難陀，其池縱廣如上所說。
其水涼冷，柔軟輕甜，清淨不濁。
以七寶塼，七重而砌。
以七寶版，間錯莊嚴。
七重欄楯，七重鈴網，亦有七重多羅行樹，
周匝圍遶，雜色可觀，乃至馬瑙七寶所成。
又其四方有諸階道，甚可愛樂，亦為七寶之所挍成。
又生諸華優鉢羅華、鉢陀摩、究牟頭、奔茶梨迦，
其華火色火形火光，略說乃至如上，水色水形水光，明照四方。
香氣氛氳，普熏一切。
又有藕根，汁白味甜，食之甘美，如無蠟蜜。 ^393c29

「諸比丘！其俱毘陀羅林及難陀那，二林中間，
為彼羅睺羅阿修羅王有一大樹，其樹名曰蘇質多羅波吒羅，
其樹縱廣種種莊嚴，皆如上說，乃至七重牆壁欄楯，
車#CB00006;瑪瑙七寶所成，
甚可愛樂，略說乃至，種種眾鳥，各各自鳴，
其音和雅，聽者歡喜。 ^394a12

「諸比丘！其阿修羅王七頭聚會處所嚴飾，
如上所說，亦有岐道，去來徑路，為彼羅睺羅阿修羅王遊宮殿故。
又復為諸小阿修羅王，及諸小阿修羅輩，
亦有岐道，通往來故。
向奢摩梨及俱毘陀羅，亦有岐道。
向難陀那及難陀池、蘇質多羅波吒羅樹等，
皆有岐道，通其往來，遊戲樂故。 ^394a18

「諸比丘！其羅睺羅阿修羅王，若欲向彼娑羅林苑及難陀那林等澡浴遊戲出觀看時，
爾時心念鞞摩質多羅阿修羅王。
爾時，鞞摩質多羅阿修羅王，作如是心：
『彼羅睺羅阿修羅王，心念於我，欲共遊戲。』
其時鞞摩質多羅阿修羅王，作是念已，
復自念其諸小阿修羅王，及諸小阿修羅眾輩。
爾時，彼諸小阿修羅王，并諸小阿修羅輩，
即生是心：『鞞摩質多羅阿修羅王，念我等輩，我等當往。』
即以種種眾寶瓔珞莊嚴其身，嚴飾身已，
各乘騎乘，詣向鞞摩質多羅阿修羅所，
到已在彼宮門之所，齊整而立。
爾時，鞞摩質多羅阿修羅王，既見諸小阿修羅王并及諸小阿修羅眾皆聚集已，
即自嚴身，服諸瓔珞，馭種種乘，共諸小王及阿修羅眾，
左右圍遶前後導從，向羅睺羅阿修羅王所，到已而住。 ^394a25

「爾時，羅睺羅阿修羅王，又復念彼踊躍及奢婆羅二阿修羅王等。
時，彼踊躍及奢婆羅二阿修羅王亦如是念：
『其羅睺羅阿修羅王，今念我等。』
如是知已，彼等復各念其諸小阿修羅王及諸眾輩，
其各知已，又並聚集，嚴飾而來，各向踊躍、
奢婆羅等二阿修羅王邊，到已各各嚴身瓔珞乘騎，
將從圍遶，來向彼羅睺羅阿修羅邊，到已各各隨所在住。 ^394b12

「爾時，羅睺羅阿修羅王，見鞞摩質多羅阿修羅王等並雲集已，
自念諸小阿修羅王及其眾輩。
彼等知已，亦各嚴飾服乘而來，到羅睺羅阿修羅王前，儼然住立。
時，彼羅睺羅阿修羅王，見已自著種種瓔珞，
莊嚴其身，駕種種乘，前後圍遶，即共鞞摩質多羅阿修羅王，
并及踊躍、奢婆羅等阿修羅王，并諸小王阿修羅眾輩，
雲集導從，向娑羅林、奢摩梨林、俱毘陀羅林、
難陀那林等，到已在前少時而住。 ^394b20

「諸比丘！其難陀那林苑之中，自然而有三種風輪。
何等為三？所謂開者、淨者、吹者。
於中開者，所有風輪，開敞諸門；淨者風輪掃除諸地；吹者風輪吹諸華樹。
諸比丘！其難陀那林苑之中，上妙好華遍散滿地，
其花香氣普熏園林，莊嚴充足，種種可觀。 ^394c1

「爾時，羅睺羅阿修羅王，及鞞摩質多羅阿修羅王、
踊躍阿修羅王、奢婆羅阿修羅王等，并諸小王，
群眾眷屬小阿修羅輩，圍遶而入難陀那園。
入已澡浴遊戲受樂，種種觀矚，或行或住或臥或坐，
隨所欲往，任意而行。
諸比丘！其羅睺羅阿修羅王，亦常有五阿修羅，
擁護惡事，名字如前。
宮上海水，縱廣厚薄，四種風持，令不墮墜，亦如上說。
pin:: 
#  7 四天王品
起世經四天王品第七 ^394c7

「諸比丘！其須彌留山王，東面半腹，去地四萬二千踰闍那，
由乾陀山頂，有提頭賴吒天王城郭住處，
城名賢上，縱廣六百踰闍那，七重垣牆、
七重欄楯、七重鈴網。
復有七重多羅行樹，周匝圍遶，雜色可觀，
悉以七寶而為莊嚴，所謂金銀鞞琉璃、
頗致迦赤真珠、車#CB00006;馬瑙等之所成就。
普四方面各有諸門，而彼諸門有諸樓櫓却敵臺觀、園苑諸池。
其諸花林有種種樹，與種種葉，種種花果，種種香熏。
有種種鳥，各各自鳴，其音調和，甚可愛樂。 ^394c16

「諸比丘！其須彌留山王，南面半腹，去地亦四萬二千踰闍那，
由乾陀山頂，有毘婁勒迦天王城郭住處，
城名善現，縱廣莊嚴一一如前提頭賴吒天王處所，
略說乃至，種種諸鳥，各各自鳴。 ^394c26

「諸比丘！其須彌留山王，西面半腹，去地亦四萬二千踰闍那，
由乾陀山頂，有毘婁博叉天王城郭住處，城名善觀。
縱廣莊嚴一一如前提頭賴吒天王處所，
略說乃至，種種諸鳥，各各自鳴，其音調和，甚可愛樂。 ^395a2

「諸比丘！其須彌留山王，北面半腹，去地亦四萬二千踰闍那，
由乾陀山頂，為毘沙門天王有三城郭，以為住處。
其三者何？第一所謂毘舍羅婆、第二名為伽婆鉢帝、第三名曰阿茶槃多。
各各縱廣六百踰闍那，七重垣牆，七重欄楯，
略說乃至種種眾鳥，各各自鳴。
諸比丘！唯除月天子宮殿、日天子七大宮殿，
其間所有自餘貫屬四大天王諸天宮殿，
或有縱廣四十踰闍那，或有三十二十十二，
其最小者，猶故縱廣六踰闍那，亦各七重垣牆欄楯，
略說如前，乃至各各眾鳥自鳴。 ^395a7

「諸比丘！其毘舍羅婆及伽婆鉢帝，二宮殿間，
為毘沙門天王有一池水，其池名曰那墀尼，縱廣四十踰闍那。
其水調和，清涼輕軟，其味甜美，香潔不濁。
其池四邊七重塼砌，七重寶版，間錯分明，
七重欄楯，七重鈴網。
亦有七重多羅行樹，周匝圍遶，雜色可觀，
七寶所成，乃至車#CB00006;馬瑙等寶。
普四方面各有階道，亦為七寶之所莊嚴。
於其池中，有優鉢羅、鉢陀摩、究牟陀、奔茶梨迦等諸華，自然出生。
其華火色火形火光，乃至水色水形水光，華開縱廣大如車輪。
其光明照半踰闍那，其香氣熏一踰闍那。
有諸藕根，大如車軸，割之汁出，色白如乳，
食之甜美，味甘猶蜜。 ^395a19

「諸比丘！其伽婆鉢帝及阿茶槃多，二宮殿間，
為毘沙門天王有園苑住，其園名曰迦毘延多，
縱廣正等四十踰闍那，七重垣牆、七重欄楯，
乃至七重多羅行樹，周匝圍遶，雜色可觀，
略說如前，乃至七寶之所成就。
其提頭賴吒天王，賢上住處，城郭往來，
有二岐道；毘婁勒迦天王，善現住處，城郭去來，
亦二岐道；毘婁博叉天王，其善觀處，城郭去來，
有二岐道；其毘沙門天王，阿茶槃多城郭處所，
有二岐道；毘舍羅婆及伽婆鉢帝等城郭處所，
亦各俱有二岐之道；其四天王所有眷屬，
諸小天眾宮殿處所，亦各往來有二岐道；
其那墀尼池，及迦毘延多苑等，亦各往來有二岐道。 ^395b4

「諸比丘！其毘沙門天王，若欲至彼迦毘延多苑中遊戲澡浴之時，
內心即念提頭賴吒天王。
爾時，提頭賴吒天王亦心生念：『毘沙門天王意中念我。』
如是知已，其即自念其天所屬諸小天王及天眾等。
是時，東面所屬身天王及眾輩，作如是念：
『提頭賴吒天王，心念我等。』
如是知已，各各嚴身種種瓔珞，乘種種騎，
詣向提頭賴吒大天王邊，到已在前，一面而住。
爾時，提頭賴吒天王，即自莊嚴，服諸瓔珞。
馭駕乘已，與諸小王天眾眷屬，前後圍遶，
相將往詣毘沙門大天王邊，到已在彼毘沙門王面前而住。 ^395b18

「爾時，毘沙門天王，心念毘婁勒迦、毘婁博叉二大天王。
時，彼二王心如是念：『毘沙門王，意念我等。』
如是知已，即各自念己所統領諸小天王并諸天眾。
時，彼小王及諸天眾亦復心念：『我等大王心念我輩，宜時速往。』
如是知已，各自嚴飾瓔珞其身，俱共往詣毘婁勒迦及毘婁博叉二天王所，
到已而住。時，二天王知諸小王及餘天眾聚集來已，
各自嚴身，服眾瓔珞，便即騎乘，與眾圍遶，
皆共往詣毘沙門宮大天王所，到已在前，俱各停住。 ^395c1

「爾時，毘沙門天王，知諸二王天眾集已，復自念其所領小天王及諸群眾。
爾時，北方諸小天王及其天眾，作如是心：『毘沙門天王今念我等。』
如是知已，各著種種眾寶瓔珞，莊嚴身已，
詣毘沙門大天王前，各皆立住。 ^395c12

「爾時，毘沙門天王，自著種種眾寶瓔珞，
莊嚴自身駕種種乘，共提頭賴吒、毘婁勒迦、
毘婁博叉等四大天王，各與所屬諸天王眾，
前後圍遶，俱皆詣向迦毘延多園所，到已在苑前住。
諸比丘！其迦毘延多苑中，自然而有三風輪來，
一開、二淨、三吹。開者開彼園門；淨者淨彼園地；
吹者吹彼園樹，諸華飄颺。
諸比丘！其迦毘延多苑中眾華，積至于膝，種種香氣周遍普熏。 ^395c17

「爾時，毘沙門天王、提頭賴吒天王、毘婁勒迦王、
毘婁博叉王等，與諸小王通及眷屬圍遶，
共入迦毘延多苑中，澡浴遊戲，種種受樂。
於彼園中，或復一月二月三月。
澡浴訖已，遊戲受樂，隨欲去處，自恣而行。
諸比丘！其毘沙門，亦有五夜叉神王，恒常隨逐，
側近左右，為守護故。
何等為五？一名五丈、二名曠野、三名金山、
四名長身、五名針毛。
諸比丘！其毘沙門天王，遊戲去來，常為此等五夜叉神之所守護。
pin:: 
#  8 三十三天品

## 1
起世經三十三天品第八上 ^395c26

「諸比丘！其須彌留山王頂上，有三十三天宮殿住處，
其處縱廣八萬踰闍那，七重垣牆、七重欄楯、
七重鈴網，七重多羅行樹，周匝圍遶，雜色可觀，
七寶所成，所謂金銀鞞琉璃，頗致迦赤真珠，車#CB00006;馬瑙等。
其垣牆高四百踰闍那，廣五十踰闍那，
彼等垣牆，相去各各五百踰闍那，於其中間有諸門住。
彼等諸門高三十踰闍那，廣十踰闍那。
其門兩邊，有諸樓櫓却敵臺閣及輦輿等。
又有諸池及以花林，有種種樹，種種葉，
種種花果，種種香熏，有種種鳥，各各自鳴，
其音調和，甚可愛樂。
又彼諸門，各各常有五百夜叉，為三十三天作守護故。
諸比丘！彼垣牆內，為三十三天王有一城郭，
名曰善見，其城縱廣六萬踰闍那，七重垣牆、
七重欄楯、七重鈴網，七重多羅行樹，周匝圍遶，
雜色可觀，亦為七寶之所莊嚴，乃至車#CB00006;馬瑙等寶。
彼城壁高百踰闍那，其上廣五十踰闍那，
彼城垣牆亦各相去五百踰闍那，於其中間有諸門住，
其門各高三十踰闍那，廣十踰闍那。
彼等諸門，亦有樓櫓却敵臺閣，諸池花林，
有種種樹，種種葉，種種花果，種種香熏，
種種眾鳥，各各自鳴。
彼等諸門，門別各有五百夜叉，為三十三天而作守護。 ^396a8

「諸比丘！近彼天宮善見城側，為伊羅鉢那大龍象王有宮殿住，
其宮殿縱廣六百踰闍那，亦有七重牆壁欄楯，
略說乃至種種眾鳥，各各自鳴。
諸比丘！彼善見城大垣牆內，為三十三天有聚會處，
名善法堂，其處縱廣五百踰闍那，七重欄楯、
七重鈴網、七重多羅行樹，周匝圍遶，雜色可觀，
七寶所成，乃至車#CB00006;馬瑙等寶。
普四方面各有諸門，皆有樓櫓却敵臺觀，
種種雜色，七寶所成。
其地純是青琉璃寶，柔軟滑澤，觸之猶如迦旃隣提衣。
當其中間，有一寶柱，高二十踰闍那。
於其柱下，為天帝釋置立一座，高一踰闍那，
廣半踰闍那，雜色可觀，乃至車#CB00006;馬瑙七寶成就，
柔軟細滑，觸之如前。
其座兩邊，各有十六小天王座，而侍衛之，
七寶所成，雜色可觀，細滑觸之，如前不異。 ^396b3

「諸比丘！其善法堂諸天集處，為天帝釋更立宮殿，
其宮殿廣千踰闍那，七重垣牆，乃至眾鳥，各各自鳴。
諸比丘！其善法堂諸天集處，東西南北，
為諸小王有宮殿住，縱廣九百踰闍那者，
或八或七六五四三二，其最小者，廣百踰闍那，
七重垣牆，乃至眾鳥，各各自鳴。
其善法堂諸天會處東西南北，為三十三天諸小天宮，
縱廣九十踰闍那，八十七十六十五十四十三十二十，
其最小者，廣十二踰闍那，七重垣牆，乃至眾鳥，各各自鳴。 ^396b19

「諸比丘！其善法堂諸天聚會處東面，為三十三天王有園苑住，
名波婁沙，縱廣千踰闍那，略說乃至七重垣牆，為馬瑙等七寶所成。
普四方面各有諸門，彼等諸門有諸樓櫓，
雜色可觀，乃至馬瑙七寶所成。
諸比丘！其波婁沙園苑之中，有二大石，
一名賢、二名善賢。
為天馬瑙之所成就，各皆縱廣五十踰闍那，
柔軟細滑，觸之猶如迦旃隣提衣。 ^396b29

「諸比丘！其善法堂諸天聚集處所南面，
為三十三天王有一園苑，名雜色車，其園縱廣千踰闍那，七重垣牆乃至馬瑙之所成就。
普四方面各有諸門，彼等諸門皆有樓櫓，
雜色可觀，乃至馬瑙之所成就。
其彼園中亦有二石，一名雜色、二名善雜色。
純以天青琉璃所成，亦各縱廣五十踰闍那，
柔軟細滑，觸之猶如迦旃隣提衣。 ^396c8

「諸比丘！其善法堂諸天聚集處所西面，
為三十三天王亦有園苑，名為雜穢，其園縱廣千踰闍那，
七重垣牆，乃至七寶之所成就。
四方有門，皆有樓櫓却敵臺閣，俱七寶成。
彼雜穢園，亦有二石，一名善現、二名小善現。
以天頗致迦所成，亦各縱廣五十踰闍那，
柔軟細滑，觸之猶如迦旃隣提衣。 ^396c16

「諸比丘！其善法堂諸天聚集處所北面，
為三十三天王有園苑住，名曰歡喜，其園縱廣千踰闍那，七重垣牆乃至馬瑙七寶所成。
四方有門，各有樓櫓却敵臺閣，亦為七寶之所莊嚴。
諸比丘！歡喜園中，亦有二石，一名歡喜、二名善歡喜。
以天銀成，亦各縱廣五十踰闍那，柔軟潤澤，觸之猶如迦旃隣提衣。 ^396c23

「諸比丘！其波婁沙園及雜色車，二園中間，
為三十三天王有一池水，名為歡喜，縱廣五百踰闍那。
其水涼冷，輕軟甘甜，清潔不濁。
以七寶塼，四面而壘。
七重寶版，而間錯之。
七重欄楯，乃至七重多羅行樹，周匝圍遶，雜色可觀。
又其四方，各有階道，並為七寶之所莊嚴。
中有諸華，優鉢羅華、鉢陀摩、究牟陀、奔茶梨迦花等。
其華火色火形火光，乃至水色水形水光，
縱廣大小，皆如車輪。
其光明照一踰闍那，風吹香氣，熏一踰闍那。
有諸藕根，大如車軸，割之汁流，色白如乳，
其味甘甜，如無蠟蜜。 ^397a2

「諸比丘！其雜穢園及歡喜園，二園中間，
為三十三天王有一大樹，名波利夜多羅俱毘陀羅，
其根周匝七踰闍那，略說乃至，枝葉遍覆，
及院縱廣五百踰闍那，七重垣牆，乃至眾鳥，各各自鳴。
諸比丘！其波利夜多羅俱毘陀羅大樹之下，
有一大石，其石名曰槃茶甘婆羅，以天金成，
縱廣五十踰闍那，柔軟潤澤，如觸迦旃隣提衣。 ^397a14

「諸比丘！於彼中間，何因何緣，其善法堂諸天集會，稱為善法？
諸比丘！其善法堂諸天會處，三十三天王聚集坐已，
於中唯論微妙細密諸深義，審諦思惟，
稱量觀察，多是世間諸要法事，真實正理，是以天稱為善法堂集會之處。
又何因緣，名波婁沙迦苑〔波婁沙迦隋言麁澁〕？
諸比丘！麤澁園中，三十三天王入已，坐賢善賢二石上已，
唯論世間麤惡不善語言戲謔，是故稱為波婁沙迦。
又何因緣，名雜色車苑？
諸比丘！雜色車園中，三十三天王入已，
坐於雜色及善雜色二石之上，論說世間種種雜類色相語言，
是故稱為雜色車苑。
又何因緣，名雜亂苑？
諸比丘！雜亂園中，三十三天王，常以月八日十四日十五日，
放其宮內一切婇女，向彼園中，令共三十三天眾輩合，
雜嬉雜戲不生障隔，恣其歡娛，受天五欲，
具足功德，遊行受樂。
是故彼處諸天眾等，共稱彼園為雜亂苑。
起世因本經卷第六
 ^397a22
