佛說般若波羅蜜多心經贊
author:: 沙門　測撰
jing:: 
將釋此經，四門分別，一、教起因緣，二、辨經宗體，
三、訓釋題目，四、判文解釋。 ^542c22

言教起者，竊以至理幽寂，妙絕有無之境，
法相甚深，能超名言之表，然則趣理無方，
乃開二藏之說，設教有依，具現三身之應，
可謂泉水澄清，月影頓現，諸敵冥動，天鼓自鳴。
然則應物有時，隨機接引，所以如來說三法輪，
未入法者令趣入，故波羅奈國施鹿林中創開生死涅槃因果，
此則第一四諦法輪，能除我執；為已入者迴趣大乘，
鷲峰山等十六會中說諸般若，此是第二無相法輪，
由斯漸斷有性法執，而於空執猶未能遣；
是故第三蓮華藏等淨穢土中說《深密》
等了義大乘，具顯空、有兩種道理，雙除有、
無二種偏執，此即教之興也。 ^542c24

言宗體者，體即總明能詮教體，宗者別顯諸教所詮。
然佛教體，諸說不同，薩婆多宗用聲為體，
名等無記，聲是善故。
依經部宗，相續假聲，離聲無別名、句等故。
依大乘宗，諸教不同，有處唯聲，如《無垢稱》，
或有佛土聲為佛事；有處但用名等為體，
如《成唯識》，法無礙智，名等為境；有處合說聲及名等，
如《十地經》云，說、聽之者皆依二事，謂聲、名等。
如何諸教有此異者，據實以假從實，皆用聲及名等以為體性，
而諸聖教各據一義，故不相違。
所以者何？以假從實，用聲為體，離聲無別名、
句等故；以體從用，名等為體，能詮諸法自性、差別二所依故。
假、實相藉，合說為體，隨闕一種，說不成故。
以境從心，用識為體，經說諸法不離識故；
攝妄歸真，用如為體，《仁王》等說諸法性故。 ^543a8

所詮宗者略有三種，一、隨病別宗，二、部別顯宗，
三、約時辨宗。隨病別宗者，謂諸有情由無明故，
起貪、瞋等八萬四千諸塵勞門，是故如來應病設藥，
蘊等八萬四千法門，由此一一隨其所應，
蘊、處、界等為所詮宗。
部別顯宗者，於一一部，雖有諸門，究其意趣，
隨部各別，如《法華經》一乘為宗，《無垢》即以不二為宗，
依《涅槃經》佛性為宗，《華嚴》賢聖因果為宗，自餘諸部準上應知。
約時辨宗者，雖諸聖教部類眾多，就時辨宗，
不過三種，三種即是四諦、無相、了義大乘，
如《深密》說，今此一部，諸宗之中無相為宗。
orig::  ^543a22

「佛說般若波羅蜜多心經」。
commentary:: 
言題目者，「佛說」即是標能說主，梵音佛陀，
此翻名覺，具真、俗智，自、他覺滿，故名為佛。
開敷妙門，令眾生解，名之為說。
「般若波羅蜜多」，辨所說法，此土翻為智到彼岸。
「心經」正顯能詮之教，盧道之中，心王獨秀，
於諸般若，此教最尊，從諭立名，故曰心也。
經有二義，貫穿、攝持，貫穿所應說義，攝持所化生故，
此即依主，就能、所詮，法、諭立號，故言「佛說般若波羅蜜多心經」。
orig::  ^543b6

「觀自在菩薩」。
commentary:: 
第四判文解釋。於此經中總有三分，初、
明能觀智，次、「舍利子」下辨所觀境，後、「以無所得故」下顯所得果。
所以無序及流通者，於諸般若簡集綱要，
故唯正宗，無序、流通。
如《觀音經》，不具三分。
「觀自在菩薩」者，就初分中復分為二，初、
標能觀人，次、辨觀智體，此即第一標能觀人。
若依舊本名觀世音，觀諸世間稱菩薩名音聲語業以救諸難，
因而立號，名觀世音，猶未能顯觀身、意業。
而今本云觀自在者，內證二空，外觀三業，
不依功用，任運自在，故曰觀自在。
今此菩薩實是因位一生補處，為已成佛。
設爾，何失？若是菩薩，如何會釋？
《觀音三昧》彼經說曰，佛告阿難，我今噵實，
其事不虛，我念觀世音菩薩於我前成佛，
號曰正法明如來、應供、正遍知、明行足、
善逝、世間解、無上士、調御丈夫、佛、世尊。
我於彼時，為彼佛下作苦行弟子。
若是佛者，如何會釋觀音授記？
故彼經曰，善男子！
阿彌陀佛壽命無量百千億劫，當有終極，當般涅槃。
復曰，善男子！阿彌陀佛正法滅後，過中夜分，
明星出時，觀世音菩薩於七寶菩提樹下結加趺坐，
成等正覺，號普光功德山王如來，十號具足，乃至國名眾寶莊嚴。
又《無量壽》曰，觀音菩薩於是國土修菩薩行，命終轉化生彼佛國。
解曰，觀音名同人異故，彼此說互不相違。
如《法華經》諸佛同號日月燈明。
又解，觀音自有二種，一、實，二、化。
一者、實身，如《觀音經》；二者、化身，如《無量壽》。
如《法華論》，釋迦如來成道已久，就化相故，今乃成佛。
雖有兩釋，後解為勝，順諸聖教，不違理故。
orig::  ^543b15

「行深般若波羅蜜多時」者，
commentary:: 
第二辨能觀智。於中有二，初、明智體，後、
辨智用，此辨智體。
「行」謂進行，是能觀智。
「深」即甚深，深有二種。
一者、即行深，無分別智內證二空，離諸分別，
無能、所行以為行相，故名行深，故《大品》
曰，不見行，不見不行，是名菩薩行深般若。
二者、境深，謂二空理，離有無相，絕諸戲論，無分別智證此深境故曰行深。
梵音「般若」，此翻名智。
言「波羅」者，名為彼岸；「蜜多」，名到；順彼應云智彼岸到，
從此方語智到彼岸，因智斷障至涅槃城，是故說為智到彼岸。
「時」謂時分。《智度論》說依有為法假說時分，
而時、數等非蘊、處等諸數所攝法。
《沙門論》亦同此釋，故彼論曰「因法假名時，離法無別時」。
《瑜伽》等說有為法上前後分位假立時分，不相應法行蘊所攝。
依《佛地論》，亦同此說，故彼論曰，立不相應時節分位，或心影像。
總釋意曰，般若有三，謂即文字、觀照、實相，
為顯觀照，簡實相等，故言行深般若波羅蜜多時〔此中應說三種般若〕。
orig::  ^543c16

「照見五蘊皆空」者，
commentary:: 
辨其智用，用有二種，一者、自利，二者、利他，此明觀空即是自利。
將釋此文，先敘諸觀，後依前觀。
釋此經文言諸觀者，若夫佛法甚深，本唯一味，
學者未悟，乃成異說，是故世尊《佛地經》
說，佛告妙生，譬如種種大小眾流，未入大海，
各別所依，水有差別，水有增減；若入大海，
無別所依，水無差別，水無增減。
如是菩薩未證入於如來清淨法界大海，
各別所依，智有差別，智有增減；若已證入如來清淨法界大海，
無別所依，智無差別，智無增減，受用和合一味事智。
親光釋曰，千年已前，佛法一味；過千年後，
空、有乖諍。佛滅沒已一千年後，南印度界健至國中有二菩薩一時出世，
一者、清辨，二者、護法，為令有情悟入佛法，
立空、有宗，共成佛意。
清辨菩薩執空撥有，令除有執，護法菩薩立有撥空，令除空執。
然則空不違有，即空之理非無，不違空即色之說，
自成亦空亦有，順成二諦，非空非有，契會中道，
佛法大宗，豈不斯矣？ ^544a6

問：「有、無乖諍，寧順佛意？」
答：「執我勝論，甚違聖教。
佛自許為解脫菩薩，況二菩薩互相影嚮，
令物生解，違佛意乎？」 ^544a24

故今略述二種觀門，一者、清辨依諸《般若》
及龍猛宗立一觀門，謂歷法遣相觀空門，
立一切法皆悉是空，無生無滅，本來寂靜，自性涅槃。
故《般若經》曰，「一切有為法，如夢、幻、泡、影，
如露亦如電，應作如是觀」；又《思益經》云，
「以心分別諸法皆邪，不以心分別諸法皆正」；
又《中論》曰，「若有所不空，應當有空，不空尚不得，何況得於空？」
又《中論》曰，「諸佛或說我，或時說非我，諸法實相中，非我非非我」。
如是等文，誠證非一，是故清辨《掌珍論》
曰，「真性有為空，如幻緣生故，無為無有實，不起似空華」。
二者、護法依《深密》等及彌勒宗立一觀門，
謂在識遮境辨空觀門，立一切法通有及無，
遍計所執情有理無，依他起性因緣故有，圓成實性理有非無。
故《深密》說，依所執故說一切法皆無自性；
《寶積經》說，若撥諸法皆無性者，我說彼為不可治者；
《瑜伽》等曰，依所執性故，契經說一切諸法皆無自性；
《辨中邊論》頌，「虛妄分別有，於此二都無，
此中唯有空，於彼亦有此，故說一切法，
非空非不空，有無及有故，是故契中道」，
如是等文，誠證非一。
是故《二十唯識》等曰，「非知諸法一切種無乃得名為入法無我，
然達愚夫遍計所執自性差別諸法我無，
如是乃名入法無我」，敘觀如上，今當釋文。 ^544a27

言「五蘊」者，所謂色蘊、受、想、行、識。
五色根、境及法處色，方所可知，有質礙義，故名為色。
苦、樂、捨受，如次領納違、順、中境，故名為受。
諸識俱想取境分齊，如男女等，起諸說故，名之為想。
思等心法驅役於心，令造善等，名之為行。
眼等諸識，於境了別，故名為識。
五種皆有積聚義，故名之為蘊。
如是五蘊有其三種，一者、遍計所執五蘊情有理無，
二者、依他起性五蘊因緣假有，三者、圓成實性五蘊真實理有故。
《中邊》曰蘊有三種，一、所執蘊，二、種類蘊，
三、法性蘊。斯取新本。
《十八空論》亦同彼說，故彼論曰，所有三種，
一者、分別，二者、種類，三者、如如。
於此三種五蘊之內，一一皆有生、法二空，
言皆空者顯所證理，即前二空。
依此諸空分成兩釋。
依清辨宗，自有二解，一曰，三中遣前二性非圓成實，
故《中論》曰，「因緣所生法，是即說為空」；一曰，
三性五蘊皆空，故《掌珍》曰，「無為無有實，
不起似空華」，準此應知，圓成亦遣。
依護法宗，三種蘊中但遣所執以辨空性，所引理教具如上說。
或有本曰「照見五蘊等皆空」，雖有兩本，後本為正。
撿勘梵本，有「等」言故，後所說「等」，準此應知。
orig::  ^544b22

「度一切苦厄」者，
commentary:: 
此即第二顯利他用。
此有三種，一曰，苦即是厄，故名苦厄，六釋之中是持業釋。
有漏諸法無非是苦，故世尊說三界皆苦，
然此苦門略有三種，所謂苦苦、壞苦、行苦；
中則有八，謂生、老、病、死、怨憎會苦、愛別離苦、
求不得苦、五盛陰苦；廣有苦苦謂二十五有，
一一皆有生、住、異、滅四有為相，故成百苦。
二十五有，四人、四惡趣、四空及四禪、梵王、
六欲天、無想、阿那含。
擬注一曰，苦厄即是四厄，所謂欲、有、見及無明，
如是四種繫諸有情令受諸苦，猶如車軛。
若依此釋，苦之厄故，名為苦厄，故六釋中是依主釋。
一曰，苦厄別有所目，如前兩釋，故六釋中是相違釋。
orig::  ^544c15

「舍利子」者，
commentary:: 
自下第二辨所觀境。
於中有二，初、約四句以辨空性，後、依六義以顯空相。
前中有二，初、標受化人，後、正辨空性，此即標人。
梵音奢利富多羅，或云舍利弗多羅，此翻舍利名鸜鵒，弗多羅此云子。
母眼青精似鸜鵒眼故，立母名號為鸜鵒，
《明度經》曰鷲鷺子，或云優娑提舍者，從父立號，
舊翻身子者，謬也。 ^544c28

問：「此般若是菩薩法，何故世尊告舍利子，而非菩薩？」
答：「如《智度論》說，舍利弗其人得十千三昧，
於一切佛弟子中智慧第一故，世尊說一切眾生智唯除佛世尊，
欲比舍利弗智慧及多聞，於十六分中猶尚不及一。
又舍利弗年始八歲，凡所立論辭，理超絕時，
諸論師歎未曾有，愚智、大小一切皆伏。
自餘因緣廣如彼論，是故此中告舍利子，又欲引小迴趣大乘。」
orig::  ^545a6

「色不異空，空不異色，色即是空，空即是色」
者，
commentary::  ^545a14

此約四句正辨空性。
於中有二，初、約色蘊以辨四句，後、類四蘊皆有四句，此約色蘊以辨四句。
將釋四句，先辨空性者，如前分別，空有二種，
一者、生空，二者、法空。
所說生空有其四種，一者、所執我無，說之為空，
諸法數中所不攝故，是故《瑜伽．菩薩地》
曰，有為、無為名為有，無我、我所名為無。
二者、生空所顯真如，空所詮故亦說為空。
三者、苦諦所攝有漏別空，即用有漏五蘊為體故，
《成唯識》第六卷曰，別空非我，屬苦諦故。
四者、諸法所攝通空非我，即用諸法以為體性，故諸經說一切法無我。
雖有四種，依三性理，攝以為三，一、所執性空，
二、依他性空，三、圓成實空，如其次第三性為體。
法空四種，雖無正文，以理推徵，應有四句。
法空三種，準上應知，若廣分別，有十八空，
如《十八空論》，依《大般若》，或說十六、十七、
十八乃至二十，具如彼經。 ^545a15

今依三性以釋四句，於四句中，初之二句標宗正說，後之二句遣外疑情。
「色不異空」者，標俗不異真；「空不異色」者，標真不異俗。
後遣外疑情，外人設疑：「互相依故為不異耶？
為相即故名為不異？」
故作此說，「色即是空，空即是色」，非相依故名為不異，非相即故名為不異。
即依此文，西方諸師自有兩釋。 ^545b2

一、清辨等曰，色有三種，謂所執等，空能遣性，
體非三性，今言「色即是空」者，遍計所執本來無故說之為空。
據實此空亦非是空，故《中論》曰，「若有不空法，
則應當有空法，實無不空法，何得有空法？」
後二性空，準此應知，為除有執，說彼空言。
依他起性猶如幻等，從緣故空；圓成實性以不起故，
如似空華，自體亦空。
有解宗中更有一釋，遣前二性非圓成實，
兩宗共許，離有無相，絕戲論故。 ^545b9

問：「色空相對為一異耶？
一體相即，便成一執；體若異者，則是異執；
亦一亦異，寧不相違？
非一非異，應成戲論。」
釋此四句，分別成兩解。
一、外道、小乘多依表門，以說四句，言有、
無等，有所詮故。二、依大乘有無等言皆是遮詮，
一切諸法不可說故，然一切法皆有二相，
謂即自、共，自相唯是現量智得，非假智言所可得故。
若假智言所詮得者，謂即共相。
且如說青，莖葉等相，其相各異，唯現量得，
由斯假智及諸名言，但能詮表青上共相，
而說青時，遮黃等故名為說青，非正表青，故說遮詮。
就遮詮中自有兩說，一、清辨宗，其性道理不可以名名，
不可以相相，破而無執，立而無當，所引理教，準上應知。
二、護法宗，實有世俗、勝義道理，皆離名言，
於中真性對世俗故說真性言，非無所詮。
清辨宗中，一師所說亦同此釋。
是故護法破清辨曰，若依真性說諸法空，便成相符極成之失。
於清辨宗遣依他性，護法不許故有差別。
由斯道理，內宗所說有無等言皆是遮詮，遠離一異戲論等失。
依清辨宗釋文已訖。 ^545b17

二、依護法釋四句者，色有三種，謂三性色；
空亦有三，體即三性。
是故無著菩薩《辨中邊》曰，空有三種，一、
無性空，性非有故；二、異性空，與妄所執自性異故；
三、自性空，二空所顯為自性故。
依遍計色對空四句有其三種，一、所執色對所執空以辨四句，
隨情所執根、境等，色不異所執本無之空，
是故說為色即是空，本無之空隨情即有，
故言空即是色，此是同性相即。
標宗二句，準上應知。
二、所執色對依他空以辨四句，附託依他、
所執實色不異依他無實之空，是故說言色即是空，
而彼妄情於彼空處執有實色，故言空即是色。
標宗二句，準應可知。
此是異性相即。三、所執色對圓成實以辨四句，
於圓成性執為實色不異圓成自性之空，
於自性空執為實色，故言色即是空、空即是色。
標宗二句，準應可知。
此如依他，異體相即。
依他起色對異性空有其四句，謂緣生色不異依他異性之空，
然此空性是質礙故，是故說為色即是空、
空即是色，此是同性相即。
標宗二句，準應可知。
又釋依他緣生之色對二性空有二四句，
對異性故不異前釋，對自性空亦有四句，
謂緣生色用如為體，然彼空性不異依他。
故《成唯識》作如是說，「故此與依他，非異非不異，如無常等性」。
又《中邊》云，「此中唯有空，於彼亦有此」，由斯道理，
依他、圓成互不相離，是故說言色即是空、空即是色。
非緣生空故說相即，不爾，應成違宗失故，此是異性相即。
標宗二句，準應可知。
圓成實性對自性空有其四句，謂圓成實是依他起，
色實性故，名之為色；我法二空之所顯故，
說圓成空；由此道理，是故說言色即是空、
空即是色，此是同性相即。
標宗二句，準應可知。
orig::  ^545c8

「受、想、行、識，亦復如是」者，
commentary:: 
此即第二類釋四蘊，皆有四句，四句相即，準上應知。
又解，此經自有兩本，一本如上；一本經曰
「受、想、行、識等，亦復如是」，所言「等」者，準下經文，
有六善巧，謂蘊、處、界、緣生、四諦、菩提、涅槃，
今舉四蘊等餘五門，皆有四句，故說等言。
六門義別，後當分別。
orig::  ^546a12

「舍利子！是諸法空相，不生、不滅，不垢、不淨，
不增、不減」者，
commentary::  ^546a18

自下第二約六種義以顯空相。
於中有二，初、約六義正顯空相，後、依空相遣六門法。
顯六相中，命舍利子，如上已釋，六相即是不生、
不滅、不垢、不淨、不增、不減。
然此六相，西方兩釋，一者、清辨，二者、護法。
依清辨宗釋六相者，本無今有名生，暫有還無名滅
〔如《瑜伽》說〕，性染不淨名垢，離染非垢稱淨
〔如諸教說〕，執法有用曰增，妄計法壞名減
〔如《攝大乘論》說〕。三對六相，三說不同。
一曰，此文約位辨三，謂真空性離諸相故，
道前遠離流轉生滅，道中即無惑智垢淨，道後永捨體用增減。
一曰，此文約性辨三，遍計所執本來無故不生不滅，
依他起性從緣生故不垢不淨，圓成實性以不起故不增不減。
一曰，此說三對六相，一一皆通諸位、諸性，
總遣三性，無所存故。
三中後勝，順本宗故。
依護法宗，理實空相乃有眾多，謂非一異及有無等，
而經且說三對六者，生滅即是有為通相，
垢淨止辨諸法自性，增減言顯法上義用。
理實三空通有六相，經意正顯是自性空，
生、法二空所顯真理通與迷悟為所依故。
orig::  ^546a19

「是故空中無色，無受、想、行、識」者，
commentary:: 
自下第二依前空相遣六門法。
遣六門法即分為六，此即第一遣五蘊門，
謂諸法空具六種相，是故空中無五蘊法。
五蘊義別如前已釋，此中所說六門法者，
總顯二乘通、別二境。
初三止顯諸法性故，是故說言三乘通境；
依前法性，隨根別說緣生等門，是故後三名為別境。
故《法華》曰為聲聞人說四諦法，為緣覺人說緣生法，為諸菩薩說六度法。
orig::  ^546b10

「無眼、耳、鼻、舌、身、意，無色、聲、香、味、觸、法」者，
commentary:: 
此即第二遣十二處故。
今略說十二處義，三門分別。
一、明教興，二、釋名字，三、出體性。 ^546b19

言教興者，自有二意，所謂悟入生、法二空。
入生空者，如彼《二十唯識論》云，依此所說十二處教，
謂若了知從六二法有六識轉，都無見者乃至知者，便能悟入有情無我。
入法空者，即此所說遣十二處，顯法空理。
清辨、護法遣法差別，如上應思。 ^546b21

次釋名者，先總後別。
初即總明十二處者，十二是舉數，處是生長義，
謂六根、境生長一切心、心所法故名為處，六釋之中是帶數釋。
後別名者，如《瑜伽論》第三卷說，「復次，屢觀眾色，
觀而復捨，故名為眼。
數數於此聲至能聞，故名為耳。
數由此故能嗅諸香，故名為鼻。
能除飢羸，數發言論，表彰呼召，故名為舌。
諸根所隨，周遍積聚，故名為身。
愚夫長夜瑩飾藏護，執為己有，計為我所及我。
又諸世間依此假立種種名想，謂之有情、
人與命者、生者、意生及儒童等，故名為意。
數可示現，在其方所，質礙可增，故名為色。
數宜數謝，隨增異論，故名為聲。
離質潛形，屢隨風轉，故名為香。
可以舌嘗，屢招疾苦，故名為味。
數可為身之所證得，故名為觸。
遍能任持，唯意憶性，故名為法」。 ^546b27

第三出體者，眼根者如諸論說，四大所造，
眼識所依，淨色為體。
如說眼根，乃至耳根，四大所造，耳識所依，淨色為體。
意根通用八識為體。
色者，如《集論》說，四大所造，眼根所行，二十五色以為自性，
謂青、黃、赤、白、長、短、方、圓、麁、細、高、下、若正、
不正、光、影、明、闇、雲、烟、塵、霧、逈色、表色、空一顯色。
聲有十一，謂若可意、若不可意、若俱相違、
若因受大種、若因不受大種、若因俱大種、
若世所共成、若成所引、若遍計所執、若聖言所攝、若非聖言所攝。
香有六種，謂好香、惡香、平等香、俱生香、
和合香、變異香。味有十二，苦、酢、甘、辛、鹹、
淡、若可意、若不可意、若俱相違、若俱生、
若和合、若變異。觸有二十六，所謂四大、
滑、澁、輕、重、軟、緩、急、冷、饑、渴、濁、飽、力、劣、悶、
癢、黏、病、老、死、疲、息、勇。
如此五塵，廣如《雜集》，諸論同異，具如別章。
法處即用百法門中八十二法以為自性，
謂心所法中五十一；色中有一，謂法處色；
不相應二十四；無為有六。
依《集論》等，八十八法以為自性，謂四種法處色及二無為，具如彼說。
餘門分別，廣如別章。
orig::  ^546c13

「無眼界乃至無意識界」者，
commentary:: 
此即第三遣十八界。
此十八界三門分別，一、顯教興，二、釋名字，
三、出體性。言教興者，謂執色、心以為我者及下根者，是故世尊說十八界。
次釋名者，先總後別。
總名十八界者，十八是數，界是種族義及性別義，
一切諸法十八種族及性別故，是帶數釋，準上應知。
次別名者，六根、六塵如處中說，六識得名，有其二義。
一者、從境名為色識乃至法識，隨境立名，順識義故。
二者、從根名為眼識乃至意識，隨根立名，
具伏、發等五種義故。
此即色之識故名為色識，乃至意之識故名為意識，故六釋中是依主釋。
若具分別，如《成唯識》第五卷說。
後明體者，眼等十二如處中說，眼等六識，
百法門中如其自名，眼等六識以為自性。
自餘諸門，廣如諸論。
orig::  ^547a5

「無無明，亦無無明盡，乃至無老死，亦無老死盡」
者，
commentary::  ^547a20

此即第四遣緣生門。
然此緣生自有二種，一者、流轉，二者、還滅。
由無明故，能起諸行，乃至由生為緣老死，
如是順流五趣四生，如滿月輪，始不可知。
於空性中，無此流轉，故經說言，無無明乃至無老死。
由觀智力令無明滅，無明滅故，諸行亦滅，
如此乃至由生滅故老死亦滅，此即輪前還歸涅槃，故名還滅。
於空性中無此還滅，故經亦說，無無明盡，乃至亦無老死盡。
如何說此經起門者，如《法華經》，為求緣覺故說緣生，而今此緣為顯法空故說此門。 ^547a21

然此緣生不同常釋，故今略以三門分別。
一、釋名，二、出體，三、廢立。 ^547b2

言釋名者，先總後別。
言總名者，十二即是總標其數，如《緣起經》，
如是諸分，各由自緣和合無闕相續而起，
故名緣起；依《瑜伽論》，因名緣覺，果名緣生。
於此名中舉數顯宗故，六釋中是帶數釋。
後出別名者，三際中愚，於境不了，故名無明。
福等三業，遷流造作，名之為行。
眼等八識，了別境界，故名為識。
相等、色等，召表質礙，故曰名色。
眼等六根，生長心等，名為六處。
苦等三觸，對前境故名為觸。
苦等三受，領順、違等，名之為受。
自體等貪，染自境故名為愛。
欲等四取，執取境等，名之為取。
行、識等種，能招生等，故名為有。
識等五法，本無今有，名之為生。
即彼五法，衰變滅壞，故名老死。 ^547b3

第二出體有其三義，一、引生差別，二、正出自性，
三、現種分別。引生差別者，無明及行，名為能引，
能引識等五果種故；識等五種，名為所引，是前二支所引發故。
愛、取、有三，名為能生，近生當來生、老死故；
生及老死即是所生，是愛、取、有近所生故。
正出體者，能發正感福等三業為無明支，
即彼所發為行支體，親生當來第八識種為識支體，
除後三因，餘因皆是名色支體，後之三因如名次第，即後三種。
有解名色即攝五種以為自性，於中隨勝立餘四種，
謂賴耶種名為識支，立餘三種，謂六處等能潤行等六種種子，
貪欲名愛，緣愛復生欲等四取為取支體，
然此四取如《瑜伽論》第十卷說，如其次第，
於諸欲境及餘四見，於諸邪戒及薩迦耶見所起貪欲為取支體。
經論同異，如緣起等，行及識等六種種子被潤已後轉名為有，
識等五種所生果法始從中有至本有中未衰變位名為生支，
至衰變位總名為老，身壞命終說名為死。
現、種別者有其二義，一、就實正理門，二、相從假說門。
相從假說，一一皆通種及現行，故《十地論》
無明有二，一者、子支，二者、果支，乃至老死應知亦爾。
就實正理，生與老死唯現非種，識等六支唯種非現，
無明與行及愛、取支皆通現、種。 ^547b16

第三廢立有其三義，一、約定遍廢立諸支，
二、約開合分別諸支，三、約世、地辨其同異。
約支廢立者，如《成唯識》第八卷說。 ^547c11

問：「如何老位不別立支？」
答：「非定有故，附死立支。」 ^547c13

問：「病何非支？」答：「不遍、定故。
老雖不定，遍故立支，諸界趣生，除中夭者，將終皆有衰朽行故。」 ^547c14

問：「名色不遍，何故立支？」
答：「定故立支。胎、卵、濕生六處未滿，定有名色。
又名色支亦是遍有，有色化生初受生位雖具五根而未有用，
爾時未名六處支故；初生無色雖定有意根而不明了，未名意處故。」 ^547c16

問：「愛非遍有，寧別立支？
生惡趣者不愛彼故。」
答：「定故別立。不求無有，生善趣者定有愛故。」 ^547c21

問：「若爾，不還應無有愛？」
答：「雖不現起，然如彼取，定有種故。
又愛遍，生惡趣者於現我境亦有愛故，依無希求惡趣身愛。
經說非有，非彼全無。」 ^547c23

二開合差別有其二義，一、引、生相對以辨開合，
二、發、潤相對以辨開合。
引、生相對如彼論說，何緣所生立生、老死，所引別立識等五支？
因位難知差別相故，依當果位別立五支，具說如彼。
果位易了差別相故，總立二支，以顯三苦，具說如彼。
發、潤別者，如彼論說。
何緣發業總立無明，潤業位中別立愛、取？
雖諸煩惱皆能發、潤，無明力勝，具足如彼，
而發業位，無明力增，以具十一殊勝事故，
謂所緣等，廣如經。
於潤業位，愛力偏增，說愛如水，能沃潤故，
要數溉灌，方生有芽。
且依初、後，分愛、取二；無重發義，立一無明。 ^547c26

三約世、地辨其同異有其二義，一、約地辨同異，
二、約世辨同異。地同異者，如彼論說，諸緣起支皆依自地有所發行，
依他無明如下無明發上地行，不爾，初伏下地染著，
所起上定應非行支，彼地無明由未起故。
世同異者，如彼論說，此十二支，十因、二果定不同世，
因中前七與愛、取、有或異或同。
若二、三、七各定同世，如是十二一重因果足顯輪轉及離斷、
常，施設兩重實為無用，或應過此便致無窮。
解曰，論依先申自宗一重緣起，破薩婆多兩重緣起，尋即可知。
自餘諸門，廣如彼說。
orig::  ^548a8

「無苦、集、滅、道」者，
commentary:: 
此即第五遣四諦門。
如何說此四諦門者，如《法華經》為求聲聞說應四諦，
今此經中，為顯法空，遣四諦法。
然此四諦，三門分別，一、釋名字，二、出體性，
三、種數差別。 ^548a20

言釋名者，先總後別。
言總名者，四是標數，諦有二義，如《瑜伽論》，
一、如所說相不相離義，二、由離此故致究竟意處。
是帶數釋，準前可知。
言別名者，諦別不同，乃至四種，一、苦，二、
集，三、滅，四、道。三苦所成名之為苦，能招後果故名為集，
集、苦盡故名之為滅，能除、能通故名為道。 ^548a24

第二出體者，苦諦即是有漏五蘊，能感惑、
業以為集諦，擇滅無為為滅諦體，道諦即道無漏聖道。 ^548b1

第三種數別者，或二或三。
所言二者，一者、世俗，二者、勝義。
於一一諦皆具四諦，如《顯揚》等，恐繁不敘；
依《勝鬘經》，亦有二種，一者、有作，二者、無作。
由煩惱障及所發業感分段生，彼所感果，
名為苦諦；能感惑、業，故名集諦；彼苦、集盡，
名為滅諦；生空觀智，名為道諦。
無漏業因，無明為緣，感變易生，所招異熟以為苦諦，
能感惑、業名為集諦，彼苦、集盡故名滅諦，法空觀智名為道諦。 ^548b3

問：「豈不法執不能發業亦非潤生，無漏聖道非苦、
集諦，如何經說無漏為因、無明為緣？」
答：「如《成唯識》第八卷說，斷法執及資助緣故，
說無漏為因、無明為緣，理實即前感分段業及所感果，
由資力故，轉勝、轉妙以為變易，廣說如彼。」 ^548b11

所言三者，二種四諦皆具三性，謂所執等，
如《中邊論》及《成唯識》第八卷中，廣辨其相，
尋即可知，不繁具述。
orig::  ^548b16

「無智亦無得」者，
commentary:: 
此即第六遣智、斷門。
如何說此智、斷門者，如《法華經》，為諸菩薩說六度法，
今此經中為顯法空遣智、斷門。
然即智、斷，自有兩釋。
一曰，在因名智即是般若，果位名得即是菩提。
一曰，菩提名智，涅槃名得。
雖有兩釋，後說為勝。
諸部般若皆遣菩提及涅槃，故菩提、涅槃後當分別。
orig::  ^548b19

「以無所得故，菩提薩埵依般若波羅蜜多故，
心無罣礙」者，
commentary::  ^548b26

自下第三顯所得果。
於中有二，初、正明得果，後、引例證成。
前中有二，初、辨觀有能，後、顯所得果，此即初也。
於中有三，初、「以無所得故」者，辨空離相。
理實空性離六門法，舉後顯前，但言無得。
次、「菩提薩埵」者，觀人發意。
如前所說，菩提名覺，薩埵即是所化有情，
上求菩提，下化有情，發此智悲，故名菩薩。
後、「依般若波羅蜜多故，心無罣礙」者，辨觀有能。
翻名釋義，如上應知，般若名智，別境中慧；
「心」言即顯與慧俱心。
心有二種，所謂性相，罣礙即是惑、智二障。
總釋意曰，真性空理離六相故，發意菩薩依彼觀智，
令慧俱心證空斷障，非諸執有異生、二乘，
內證二空，斷其二障。
orig::  ^548b27

「無罣礙故，無有恐怖，遠離顛倒夢想，究竟涅槃」
者，
commentary::  ^548c11

此即第二顯所得果。
或有本云，「遠離一切顛倒夢想」，雖有二本，後本為勝。
然所得果有其四種。 ^548c12

一、「無罣礙故，無有恐怖」者，遠離諸怖畏。
怖畏即是五種怖畏，如《佛地論》第二卷說，
五怖畏者，一、不活畏，二、惡名畏，三、死畏，
四、惡趣畏，五、怯眾畏。
如是五畏，證得清淨意樂地時，皆已遠離。 ^548c14

二、「遠離顛倒」者，遠離果顛倒，即是三、四、
七、八。三者，謂即想、見及心；四者，所謂無常為常，
於苦為樂，不淨為淨，無我為我；七倒不異前三、
四倒；八倒謂即於前四倒，更加四種，理實佛果常、
樂、我、淨，執為無常、無我、不淨、翻樂為苦。 ^548c18

三、「遠離夢想」者，遠離夢想果，即八妄想，
其想如夢，故名夢想。
《瑜伽》名為八種分別，釋彼意曰，諸有情類由不了知真如空性，
由此因緣能生三事，一者、根、境，二、我見、
慢，三、貪、瞋、癡。由貪等故，能造諸業，能生有情及器世間，由斯長時轉輪生死故。
尋思等生、法空觀，斷除惑業，證大菩提故。
今略述八分別義，如《瑜伽論》三十六曰，
「又諸愚夫由於如是所顯真如不了知故，
從是因緣八分別轉，能生三事，能起一切有情世間及器世間」。
云何名為八種分別者，一者、自性，於一切法分別自性，
如色、聲等。二者、差別，謂即於彼分別可見、不可見等。
三者、總執，謂即於彼色、聲等上，計有情、
我、舍、軍、林等。四者、我分別，五者、我所，此二分別於諸有漏、
有取之上，即計為我，惑計我所。
六者、愛分別，七者、非愛，八者、俱相違，如其次第，
於妙、非妙及俱離事所生分別。
三藏解曰，八種皆以無記異熟生慧為其自性，
或可尋、伺以為自性。
生三事者，初三分別能生戲論所依緣事六根、
六境，次二分別能生我見及以我慢，後三如次生貪、
瞋、癡。當知此中所依緣事為所依故生我見、
慢，見、慢為依生貪、瞋、癡，由此三事能現有情及器世間流轉品法。
四尋等觀，具如諸論。
此經意曰，由般若故，內證法空，遠離顛倒、八種妄想。 ^548c23

四、「究竟涅槃」者，證得涅槃果。
涅槃略以四門分別，一、釋名字，二、出體性，
三、種數多少，四、問答分別。 ^549a18

第一釋名。舊曰梵音名為涅槃，或云泥洹，
此土翻譯名為寂滅，大唐三藏曰波利匿縛#CB03495;，
此云圓寂，究竟離障生死喧動故曰圓寂，
謂欲存舊，名為涅槃。 ^549a21

第二出體，諸說不同。
薩婆多宗有餘、無餘，皆用擇滅無為為體，有實自性。
依經部宗，煩惱滅處名有餘依，苦果盡處名無餘依，假而非實。
自有兩釋，一曰，滅諦為體，惑、業滅處，滅諦攝故。
一曰，皆用道諦為性，於道建立惑等滅故。
今依大乘，諸說不同。
曇無懺曰四德為林，玄致為本。
真諦三藏說大乘中有四涅槃，三是道果，
本來清淨非道果攝；又說般若及以大悲，為無住處涅槃自性。
如此等說，不可具述。
今三藏曰，四種涅槃用如為體，故《成唯識》
第十卷曰，四種涅槃皆依真如離障建立。
而《涅槃》說法身、般若、解脫三事成涅槃者，
舉能成智，意取所成離障真如，非能成智為其自性法。
數類分別自有兩釋，一曰，初、後即是真如，中間二種擇滅所攝。
一曰，初一即是真如，後三皆是擇滅所攝。
雖有兩說，護法正宗以後為正。 ^549a24

第三種數分別者，略即二種，廣開為四。
所言二者，一者、性淨，二者、方便淨。
開為四者，自性清淨、有餘、無餘及無住處，
如《成唯識》第十卷說。
涅槃義別，略有四種，一、本來自性清淨涅槃，
雖有客染，而本性淨，具無數量微妙功德，
唯真聖者自內所證，其性本寂，故名涅槃。
二、有餘依涅槃，謂即真如出煩惱障，雖有微苦所依未滅，
而障永寂，故名涅槃。
三、無餘涅槃，謂即真如出生死苦，煩惱既盡，
餘依亦滅，眾苦永寂，故名涅槃。
四、無住處涅槃，謂即真如出所知障，大悲、
般若常所輔翼，由斯不住生死、涅槃，利樂有情窮未來際，
用而常寂，故名涅槃。
一切有情皆有初一，二乘無學容有前三，唯我世尊可言具四。 ^549b11

第四問答。問：「如何善逝有有餘依？」
答：「雖無實依而現似有，或苦依盡說無餘依，
非苦依在說有餘依，是故世尊可言具四。」 ^549b25

問：「若聲聞等有無餘依，如何有處說彼非有
〔如《勝鬘》等〕？」答：「有處說彼都無涅槃，豈有餘依彼亦非有
〔此亦《勝》等〕？然聲聞等身、智在時，有所知障，
苦依未盡，圓寂義隱，說無涅槃，非彼實無。
煩惱障盡所顯真理，有餘涅槃，爾時未證無餘圓寂，
故亦說彼無無餘依，非彼後時滅身、智已無苦依盡無餘涅槃。
廣說如彼。」 ^549b27

問：「諸所知障既不感生，如何斷彼得無住處？」
答：「彼能隱覆法空真如，故斷彼時顯法空理，
此理即是無住涅槃，令於二邊俱不住故。」 ^549c5

問：「若所知障亦障涅槃，如何斷彼不得擇滅？」
答：「擇滅離縛，彼非縛故。」 ^549c8

問：「既爾，斷彼寧得涅槃？」
答：「非諸涅槃皆擇滅攝。
不爾，性淨應非涅槃。」
有說亦是擇滅所攝，廣說如彼。 ^549c9

已外問答，如理應思。
orig::  ^549c12

「三世諸佛依般若波羅蜜多故，得阿耨多羅三藐三菩提」
者，
commentary::  ^549c13

自下第二引例證成。
於中有二，初、正明得果，後、約用歎勝，此即初也。 ^549c14

文有三節。「三世諸佛」者，辨得果人。
「三世」即是過、現、未來，有為法也，如其次第，
曾有、現有及以當有以為三世，又說如次當不有法、
正現有法、曾不有法以為三世。
然此三世有其三種，一、種子三世，二、道理三世，
三、唯識三世，如此三世，諸宗同異，具如諸論，如理應思。
梵音佛陀，此翻覺者，具有五義故名為佛，
如《佛地論》。言五義者，一、具二智〔一切智、
一切種智〕，二、離二障〔煩惱、所知〕，三、達二相
〔一切法、一切種法〕，四、具二利〔自利、利他〕，
五、具二譬〔如睡夢覺、如蓮華開〕，具此五義，故名為佛。
次、「依般若波羅蜜多故」者，辨能得智，如前可知。
後、「得阿耨多羅三藐三菩提」者，顯所得果即是菩提。
梵音如上，而翻此言，諸說不同。
一曰，「阿」之言無，「耨多羅」云上，「三」名正，「藐」
言真，後「三」名正，「菩提」曰道，總言無上正真正正道。
一曰，「阿」之言無，「耨多羅」曰上，「三」名正，「藐」
言遍，「三」云知，「菩提」名覺；如理智緣真如名正，
如量智緣俗言遍，無分別智斷二無知名知，
菩提出睡夢之表稱覺，此四智是菩提體，
超二乘果，故名無上。
今大唐三藏曰，「阿」之言無，「耨多羅」名上，
「三」名正，「藐」名等，「三」又言正，「菩提」云覺；無法可過故言無上，
理事遍知故云正等，離妄照真復云正覺，即是無上正等正覺。 ^549c15

問：「標宗得果，但說涅槃，引例證成唯菩提者，
以覺證滅，豈不相違？」
答：「理實皆通智、斷二德，各據一義，影略互顯。」 ^550a9

此菩提義，略以三門分別，一、釋名字，二、
出體性，三、諸門分別。
第一釋名，梵音菩提，此翻名覺。
覺有三種，謂三乘智，而今且說無上菩提，
即真、俗智雙證二空，故名為覺。 ^550a11

第二出體，有其二種。
一、就實出體，四智為性故，《成唯識》第十卷曰，菩提即是四智相應心品為體。
二、相從假說，略有三門。
一、智斷分別，即用二空觀智，及斷二障所證無為，以為自性故。
《瑜伽論．菩薩地》曰，二斷、二智名為菩提。
彼說二斷為菩提者，智之果故，相從假說亦名為智。
三、二身分別，通用三身以為自性故。
《攝大乘》智殊勝體即是三身，彼曰法身通名智者，
智之性故，似說名智。
三、五法分別，通用五法以為自性。
《佛地經》曰，有五種法攝大覺地，所謂四智及淨法界。
彼經真如為大覺者，同《攝大乘》，覺之性故；
依《智度論》，覺之境故名之為覺，故彼論云說，智及智處皆名為般若。 ^550a15

第三諸門分別，先釋四智，後辨三身。 ^550a28

且說四智，五門分別，一、標名出體門，二、
轉識得智門，三、心所相應門，四、所緣差別門，
五、初得現起門。 ^550a29

一、標名出體門者，一、大圓鏡智。
如依圓鏡，眾緣影現，如是依止如來智鏡，
諸處、境、識眾像影現。
從諭立號，即用第八相應心品以為自體，
有十一喻，如《佛地經》。
二、平等性智。自他有情悉皆平等，從用立號，
名平等智，有十平等，如經廣說，第七相應心品為體。
三、妙觀察智相應心品，善觀諸法自相、
共相，從用立號，名妙觀察智，有十種喻，
如經廣釋，第六相應心品為體。
四、成所作智，普於十方示現種種變化，
三業所應作事，此亦從用，名成所作智，
有十種喻，如經廣說，五識相應心品為體。 ^550b2

二、轉識得智者，《佛地》第三，有二師說，一曰，
轉第八識得大圓鏡智，轉第七識得平等性智，
轉第六識得妙觀察智，轉五現識成成所作智。
一曰，轉第六識得成所作智，轉五現識得妙觀察智，
此不應理，非次第故；說法斷疑，則遍觀察，非五用故。
無性《攝論》亦有兩釋，廣如彼說。
《大莊嚴論》同《佛地論》第二所說，《成唯識》
第十卷中即同《佛地》初師所說，須會。 ^550b13

三、心所相應者，一一皆與二十一法心品相應，
謂所遍行、別境各五，善有十一，具如《佛地》。 ^550b21

四、所緣差別者，大圓鏡智，如《佛地論》，自有兩釋。
一曰緣如，一曰通緣一切諸法。
雖有兩說，後者為勝，《唯識》第十亦同彼說。
若廣分別，具如《佛地》。
平等性智，《佛地》、《唯識》皆有三釋，一曰但緣第八淨識，
一曰但緣平等真如，一曰普緣真俗為境，具如二論。
妙觀察智，緣一切境，無有諍論。
成所作智，有其二說，一曰但緣五種現境，
一曰遍緣三世諸法，後說為正，如彼二論。 ^550b23

五、現起差別者，依《佛地論》，大圓鏡智，金剛心時初得現起；
平等性智相應心品，菩薩初地初現觀時，
最初現行；妙觀察智相應心品，亦在初地，
初現觀時，最初現行；成所作智，自有二釋，
一曰初地已上皆得現行，一曰佛果方得現行，
後說為正，廣如彼論。
依《成唯識》，大圓鏡智自有兩釋，一曰金剛心時初得現起，
一曰佛果方得現起，後說為正，餘如《佛地》。 ^550c2

三身略以七門分別，第一、釋名字，第二、
出體性，第三、五法攝身，第四、常、無常，第五、
形量大小，第六、所化同異，第七、依、土差別。 ^550c10

第一、釋名，先總後別。
言三身者，三是標數；身有三義，謂體、依、
聚故，《成唯識》第十卷曰，體、依、聚義，總說名為身，
《佛地》第七亦同彼釋，此即六中帶數釋也。
後別名者，一、自性法身，謂即真如，體常不變，
故名自性身；力、無畏等諸功德法所依止故，亦名法身。
次、受用身，能令自、他受用種種大法樂故，名受用身。
後、變化身，謂利有情示現種種變化事業，名變化身。 ^550c12

第二、出體。法身即用真如為體；次受用身即用四智自利功德，
及為地上所現化相一分功德以為自性，
其中同異，五法門中當廣分別。 ^550c20

第三、五法攝身。依《佛地論》自有兩釋，有義前二攝自性身，
中間二種攝受用身，成所作智攝變化身。
經說真如是法身故〔如《金光明經》及《佛地經》
等〕，論說轉去阿賴耶識得自性身，大圓鏡智轉第八得故，
知前二攝自性身〔如《攝大乘》說得自性，
《攝論》、《莊嚴》皆轉第八得圓鏡智〕。
此經中說成所作智起諸化業，《莊嚴論》
說成所作智於一切界發起種種無量難思諸變化事，
故知後一攝變化身〔更勘說處〕。
平等性智如諸論說，能依淨土隨諸菩薩所樂示現種種佛身
〔更勘說處〕。妙觀察智亦如論說，於大集會能現一切自在作用，
說法斷疑〔如《莊嚴論》說〕。
又說轉去諸識故得受用，故知中二攝受用身
〔如《攝大乘論》說〕。又佛三身皆十義中，智殊勝攝故，
知三身皆得有智〔如《攝大乘》中殊勝也〕。
有義，初一攝自性身，四智自性相應共有，
及為地上菩薩所現一分細相攝受用身，若為地前菩薩等所現一分麁相化用攝變化身。
諸經皆說清淨真如為法身，故讚佛論說如來法身無生滅故，
如此等文，故知法身即淨法界，具說如彼。
《莊嚴論》說大圓鏡智自受用佛，《攝大乘》
說轉諸轉識得受用身，然說轉去阿賴耶識得法身者，
此說轉去第八識中二障種子，顯得清淨轉依法身，非說鏡智是法身佛。
又受用身略有二種，一、自受用，三無數劫修所成故；
二、他受用，為諸菩薩受法樂故，是故四智相應共有及一分化為受用身。
經論皆說化身為化地前眾生現種種相，
既是地前眾生境界，故知非是真實功德，但是化用。
經論唯說成所作智能起化業，非即化身，
但雖三身，智殊勝攝，法身是智所依證故，
化身是智所起用故，似智現故，說假為智，亦無有過。
《成唯識論》不異前說，故不重述。 ^550c23

第四、常、無常者，問：「受用、變化既有生滅，云何經說諸佛身常？」
答：「由二所依法身常故，受用法樂無休廢，
故數數現化，無斷絕故，如常受樂、如常施食故說名常。」 ^551a26

《莊嚴論》說常有三種，一、本性常，謂自性身，此身本來性常住故。
二、不斷常，謂受用身，受用法樂無間斷故。
三、相續常，謂變化身，沒已復現，化無盡故。
具說如彼。 ^551a29

第五、形量大小者，自性法身由如虛空，
不可說其形量大小，就相而言遍一切處。
受用身者，有色、非色，非色諸法無形質故，亦不可說形量大小。
若就依身及所知境，亦得說言遍一切處。
色有二種，一者、實色，二者、化色。
言實色者，三無數劫修習所生，充滿法界，
遍實淨土，唯佛與佛乃能知之。
言化色者，由悲願力，為入大地諸菩薩眾現種種身，
形量不定；為化地前所現化身，通色、非色，
非色無形故無形量，色即不定，隨所化故，廣說如彼。 ^551b4

第六、所化同異者，如《佛地論》，一切如來所化有情為共、
不共，論有三說。一曰，唯共，一切功德、行願同故，廣如彼說。
一曰，不共，以佛所化諸有情類本相屬故，廣說如彼。
如實義者，有共、不共，無始時來種性法爾更相繫屬，
或多屬一，或一屬多，廣說如彼。
依《成唯識》，同第三釋，如論應知。 ^551b13

第七、依、土差別者，如《成唯識》。
身有四種，所謂自性、受用及變化身。
土有四種，一、自性土，二、自受用，三、他受用，
四、變化土，即前四身如其次第住四種土。
雖自性身與自性土體無差別，而屬佛法相、
性異故，義說能、所，其變化身非唯住淨，
亦通穢土，廣如彼論。
orig::  ^551b20

「故知般若波羅蜜多是大神呪，是大明呪，
是無上呪，是無等等呪」者，
commentary::  ^551b26

自下第二舉用歎勝。
於中有二，初、長行廣釋，後、舉頌結歎。
前中有二，初、明自利，後、辨利他，此即初也。
所言「呪」者，呪術之名。
「明」即妙慧，證空斷障。
言要妙術故，以呪言歎其勝用；神用莫測名
「大神呪」；遣暗除癡稱「大明呪」；超過二乘故云
「無上」；越彼菩薩，佛慧均平，是故重言名「無等等」。
orig::  ^551b27

「能除一切苦，真實不虛」者，
commentary:: 
此即第二辨利他用。
依此妙慧，令諸有情越生死苦，證涅槃樂。
舒舌髮際尚表誠言，況覆三千而語有謬？
故經說曰是真語者。
orig::  ^551c5

「故說般若波羅蜜多呪，即說呪曰，揭諦揭諦，
波羅揭諦，波羅僧揭諦，菩提莎婆呵」者，
commentary::  ^551c9

此即第二舉頌結歎。
於中有二，初、長行標舉，後、以頌正歎。
然釋此頌，諸說不同。
一曰，此頌不可翻譯，古來相傳，此呪乃是西域正音祕密辭句，
翻即失驗，故存梵語。
又解呪中說諸聖名，或說鬼神，或說諸法甚深奧義，
言含多義，此方無言正當彼語，故存梵音，如薄伽梵。
一曰，諸呪密可翻譯，如言南無佛陀耶等，
釋此頌句，判之為三。
初、「揭諦揭諦」，此云度度，頌前長行般若二字，
此顯般若有大功能自度、度他，故云度度。
次、「波羅」等句，即頌長行波羅蜜多，此云彼岸到，是即涅槃名彼岸也。
揭諦言度，度到何處？
謂即彼岸是度之處，故云「波羅揭諦」。
言「波羅」者，翻名如上。
「僧揭諦」者，此云到竟。
言「菩提」者，是彼岸體。
後、「莎婆呵」，此云速疾，謂由妙慧有勝功用，即能速疾到菩提岸。
又解頌中有其四句，分為二節，初之二句約法歎勝，後有二句就人歎勝。
就約法中，先因後果，重言「揭諦」，此云勝勝，
因位般若具自、他利二種勝用，故云勝勝。
「波羅揭諦」言彼岸勝，由般若故得涅槃勝岸，故言彼岸勝。
就歎人中，先因後果，「波羅僧揭諦」，此云彼岸僧勝，此歎因位一乘菩薩求彼岸人。
「菩提莎婆呵」，此云覺究竟，此歎果位三身果人，
覺法已滿，名覺究竟。
或可四句歎三寶勝，初之二句如次應知歎行果法，第三四句如次應知歎僧及佛矣。
般若心經贊〔終〕
 ^551c10
