
jing:: 佛說諸法本經〔出《中阿含》別翻〕
translator:: 吳月支國居士支謙譯
聞如是：
一時，佛在舍衛國祇樹給孤獨園。
佛告諸比丘：「聽吾說諸法本。」
對曰：「唯然。」 ^855c9

世尊曰：「若有外道異學有來問者：『何謂法本？』
當答言：『欲為諸法本。
何謂習？更為習。何謂同趣？
痛為同趣。何謂致有？
念為致有。何謂明道？
思惟為明道。何謂第一？
三昧為第一。何謂最上？
智慧為最上。何謂牢固？
解脫為牢固。何謂畢竟？
泥洹為畢竟。』 ^855c10

「如是，諸比丘！欲為諸法本，更為諸法習，
痛為諸法同趣，念為諸法致有，思惟為諸法明道，
三昧為諸法第一，智慧為諸法最上，解脫為諸法牢固，泥洹為諸法畢竟。 ^855c17

「諸比丘！當學是，常當有去家之想念，非常想念，
非常苦想念，苦非身想念，穢食想念，不淨想念，
死亡想念，一切世間無樂想念，知世間邪正想念，別世間有無想念。
世間所習所取歡樂變失及其歸趣，當如事以正見知之。
諸比丘！念是為斷愛棄欲，入正慧得苦際。」
佛說經已，皆歡喜奉行。
佛說諸法本經
 ^855c21
