
other:: 雜阿含經卷第四
translator:: 宋天竺三藏求那跋陀羅譯

# 四

jing:: 
##  88
（八八）
如是我聞：
一時，佛住舍衛國祇樹給孤獨園。 ^22b20

時，有年少婆羅門名欝多羅，來詣佛所，
與世尊面相問訊慰勞已，退坐一面，白佛言：「世尊！
我常如法行乞，持用供養父母，令得樂離苦。
世尊！我作如是，為多福不？」 ^22b21

佛告欝多羅：「實有多福。
所以者何？若有如法乞求，供養父母，令其安樂，
除苦惱者，實有大福。」
爾時，世尊即說偈言：
　　「如汝於父母，恭敬修供養，
　　現世名稱流，命終生天上。」 ^22b25

佛說此經已，年少欝多羅歡喜隨喜，作禮而去。
jing:: 
##  89
（八九） ^22c1

如是我聞：
一時，佛住舍衛國祇樹給孤獨園。 ^22c3

時，有年少婆羅門名優波迦，來詣佛所，
與世尊面相問訊慰勞已，退坐一面，白佛言：「瞿曇！
諸婆羅門常稱歎邪盛大會，沙門瞿曇亦復稱歎邪盛大會不？」 ^22c4

佛告優波迦：「我不一向稱歎，或有邪盛大會可稱歎，或有邪盛大會不可稱歎。」 ^22c7

優波迦白佛：「何等邪盛大會可稱歎？
何等邪盛大會不可稱歎？」 ^22c9

佛告優波迦：「若邪盛大會繫群少特牛、
水特、水牸，及諸羊犢、小小眾生悉皆傷殺，
逼迫苦切，僕使作人，鞭笞恐怛，悲泣號呼，
不喜不樂，眾苦作役。
如是等邪盛大會，我不稱歎，以造大難故。
若復大會不繫縛群牛，乃至不令眾生辛苦作役者。
如是邪盛大會，我所稱歎，以不造大難故。
爾時，世尊即說偈言：
　　「馬祀等大會，造諸大難事，
　　如是等邪盛，大仙不稱歎。
　　繫縛諸眾生，殺害微細蟲，
　　是非為正會，大仙不隨順。
　　若不害眾生，造作眾難者，
　　是等名正會，大仙隨稱歎。
　　惠施修供養，為應法邪盛，
　　施者清淨心，梵行良福田。
　　如是大會者，是則羅漢會，
　　是會得大果，諸天皆歡喜。
　　自行恭敬請，自手而施與，
　　彼我悉清淨，是施得大果。
　　慧者如是施，信心應解脫，
　　無罪樂世間，智者往生彼。」 ^22c11

佛說此經已，優波迦婆羅門聞佛所說，
歡喜隨喜，作禮而去。
jing:: 
##  90
（九〇） ^23a4

如是我聞：
一時，佛住舍衛國祇樹給孤獨園……廣說如上。
差別者，謂隨說異偈言：
　　「無為無諸難，邪盛時清淨，
　　如法隨順行，攝護諸梵行。
　　馨香歸世界，超過諸凡鄙，
　　佛於邪盛善，稱歎此邪盛。
　　惠施修供養，邪盛隨所應，
　　淨信平等施，梵行良福田。
　　彼作如是施，是施羅漢田，
　　如是廣大施，諸天所稱歎。
　　自行恭敬請，自手而供養，
　　等攝自他故，邪盛得大果。
　　慧者如是施，淨信心解脫，
　　於無罪世界，智者往生彼。」 ^23a6

佛說此經已，優波迦婆羅門聞佛所說，歡喜作禮而去。
jing:: 
##  91
（九一） ^23a20

如是我聞：
一時，佛住舍衛國祇樹給孤獨園。 ^23a22

時，有年少婆羅門名欝闍迦，來詣佛所，
稽首佛足，退坐一面，白佛言：「世尊！
俗人在家當行幾法，得現法安及現法樂？」 ^23a23

佛告婆羅門：「有四法，俗人在家得現法安、現法樂。
何等為四？謂方便具足、守護具足、善知識具足、正命具足。 ^23a25

「何等為方便具足？
謂善男子種種工巧業處以自營生，謂種田、
商賈，或以王事，或以書#CB00562;算畫。
於彼彼工巧業處精勤修行，是名方便具足。 ^23a28

「何等為守護具足？
謂善男子所有錢穀，方便所得，自手執作，
如法而得，能極守護，不令王、賊、水、火劫奪漂沒令失，
不善守護者亡失，不愛念者輒取，及諸災患所壞，是名善男子善守護。 ^23b2

「何等為善知識具足？
若有善男子不落度、不放逸、不虛妄、不凶險，
如是知識能善安慰，未生憂苦能令不生，
已生憂苦能令開覺，未生喜樂能令速生，
已生喜樂護令不失，是名善男子善知識具足。 ^23b7

「云何為正命具足？
謂善男子所有錢財出內稱量，周圓掌護，
不令多入少出也、多出少入也。
如執秤者，少則增之，多則減之，知平而捨。
如是，善男子稱量財物，等入等出，莫令入多出少、
出多入少，若善男子無有錢財而廣散用，
以此生活，人皆名為優曇鉢果，無有種子，
愚癡貪欲，不顧其後。
或有善男子財物豐多，不能食用，傍人皆言是愚癡人如餓死狗。
是故，善男子所有錢財能自稱量，等入等出，是名正命具足。
如是，婆羅門！四法成就，現法安、現法樂。」 ^23b11

婆羅門白佛言：「世尊！
在家之人有幾法，能令後世安、後世樂？」 ^23b22

佛告婆羅門：「在家之人有四法，能令後世安、後世樂。
何等為四？謂信具足、戒具足、施具足、慧具足。 ^23b24

「何等為信具足？謂善男子於如來所，得信敬心，
建立信本，非諸天、魔、梵及餘世人同法所壞，是名善男子信具足。 ^23b26

「何等戒具足？謂善男子不殺生、不偷盜、
不邪婬、不妄語、不飲酒，是名戒具足。 ^23b29

「云何施具足？謂善男子離慳垢心，在於居家，
行解脫施，常自手與，樂修行捨，等心行施，是名善男子施具足。 ^23c1

「云何為慧具足？謂善男子苦聖諦如實知，
習、滅、道聖諦如實知，是名善男子慧具足。
若善男子在家行此四法者，能得後世安、後世樂。」 ^23c4

爾時，世尊復說偈言：
　　「方便建諸業，積集能守護，
　　知識善男子，正命以自活。
　　淨信戒具足，惠施離慳垢，
　　淨除於速道，得後世安樂。
　　若處於居家，成就於八法，
　　審諦尊所說，等正覺所知。
　　現法得安隱，現法喜樂住，
　　後世喜樂住。」 ^23c7

佛說此經已，欝闍迦聞佛所說，歡喜隨喜，作禮而去。
jing:: 
##  92
（九二） ^23c16

如是我聞：
一時，佛在拘薩羅人間遊行，至舍衛國祇樹給孤獨園。 ^23c18

爾時，舍衛國有憍慢婆羅門止住，父母種姓俱淨，
無瑕點能說者，七世相承悉皆清淨；為婆羅門師，
言論通達，諸論記典悉了萬名，解法優劣，
分明諸，句句記說，容貌端正。
或生志高、族姓志高、容色志高、聰明志高、
財富志高，不敬父母、諸尊、師長。
聞沙門瞿曇在拘薩羅國人間遊行，至舍衛國祇樹給孤獨園。
聞已，作是念：「我當往彼沙門瞿曇所，若有所說，
我當共論；無所說者，默然而還。」 ^23c19

時，憍慢婆羅門乘白馬車，諸年少婆羅門前後導從，
持金柄傘蓋，手執金瓶，往見世尊。
至於園門，下車步進。 ^23c28

爾時，世尊與諸大眾圍遶說法，不時顧念憍慢婆羅門。 ^24a2

時，憍慢婆羅門作是念：「沙門瞿曇不顧念我，且當還去。」 ^24a3

爾時，世尊知憍慢婆羅門心念，而說偈言：
　　「憍慢既來此，不善更增慢，
　　向以義故來，應轉增其義。」 ^24a5

時，憍慢婆羅門作是念：「沙門瞿曇已知我心。」
欲修敬禮。 ^24a9

爾時，世尊告憍慢婆羅門：「止！
止！不須作禮，心淨已足。」 ^24a10

時，諸大眾咸各高聲唱言：「奇哉！
世尊！大德大力。今此憍慢婆羅門恃生憍慢、
族姓憍慢、容色憍慢、聰明憍慢、財富憍慢，
不敬父母、諸尊、師長，今於沙門瞿曇所謙卑下下，欲接足禮。」 ^24a11

時，憍慢婆羅門於大眾前唱令靜默，而說偈言：
　　「云何不起慢？　云何起恭敬？
　　云何善慰諭？　云何善供養？」 ^24a15

爾時，世尊說偈答言：
　　「父母及長兄，和尚諸師長，
　　及諸尊重者，所不應生慢。
　　應當善恭敬，謙下而問訊，
　　盡心而奉事，兼設諸供養。
　　離貪恚癡心，漏盡阿羅漢，
　　正智善解脫，伏諸憍慢心。
　　於此賢聖等，合掌稽首禮。」 ^24a20

爾時，世尊為憍慢婆羅門種種說法，示、
教、照、喜。如佛世尊次第說法，說布施、持戒、
生天功德，愛欲味患煩惱，清淨、出要、遠離，諸清淨分……如是廣說。
如白淨衣無諸黑惡，速受染色，憍慢婆羅門即於座上解四聖諦——苦、
習、滅、道，得無間等。 ^24a28

時，憍慢婆羅門見法、得法、知法、入法，度諸疑惑，
不由他度，於正法中得無所畏。
即從座起，整衣服，為佛作禮，合掌白佛：
「我今可得於正法中出家、受具足不？」 ^24b4

佛告憍慢婆羅門：「汝今可得於正法中出家、受具足。」 ^24b8

彼即出家，獨正思惟：「所以善男子剃除鬚髮，
著袈裟衣，正信非家，出家學道……。」
得阿羅漢，心善解脫。
jing:: 
##  93
（九三） ^24b9

如是我聞：
一時，佛在拘薩羅人間遊行，至舍衛國祇樹給孤獨園。 ^24b13

時，有長身婆羅門，作如是邪盛大會——以七百特牛行列繫柱，
特、牸、水牛及諸羊犢、種種小蟲悉皆繫縛，
辦諸飲食、廣行布施，種種外道從諸國國皆悉來集邪盛會所。 ^24b14

時，長身婆羅門聞沙門瞿曇從拘薩羅人間遊行，至舍衛國祇樹給孤獨園。
作是念：「我今辦邪盛大會，所以七百特牛行列繫柱，乃至小小諸虫皆悉繫縛。
為邪盛大會故，種種異道從諸國國來至會所。
我今當往沙門瞿曇所問邪盛法，莫令我作邪盛大會分數中有所短少。」
作是念已，乘白馬車，諸年少婆羅門前後導從，
持金柄傘蓋，執金澡瓶，出舍衛城，詣世尊所，恭敬承事。
至精舍門，下車步進，至於佛前，面相問訊慰勞已，
退坐一面，白佛言：「瞿曇！
我今欲作邪盛大會，以七百特牛行列繫柱，乃至小小諸蟲皆悉繫縛。
為邪盛大會故，種種異道從諸國國皆悉來至邪盛會所。
又聞瞿曇從拘薩羅人間遊行，至舍衛國祇樹給孤獨園。
我今故來請問瞿曇邪盛大會法諸物分數，莫令我所作邪盛大會諸分數之中有所短少。」 ^24b18

佛告婆羅門：「或有一邪盛大會主行施作福而生於罪，
為三刀劍之所刻削，得不善果報。
何等三？謂身刀劍、口刀劍、意刀劍。 ^24c7

「何等為意刀劍生諸苦報？
如一會主造作大會，作是思惟：『我作邪盛大會，
當殺爾所少壯特牛，爾所水特、水牸，爾所羊犢及種種諸蟲。』
是名意刀劍生諸苦報。
如是施主雖念作種種布施、種種供養，實生於罪！ ^24c10

「云何為口刀劍生諸苦報？
有一會主造作大會，作如是教：『我今作邪盛大會，
汝等當殺爾所少壯特牛，乃至殺害爾所微細蟲。』
是名口刀劍生諸苦報，大會主雖作是布施、
供養，實生於罪！ ^24c15

「云何為身刀劍生諸苦報？
謂有一大會主造作大會，自手傷殺爾所特牛，
乃至殺害種種細蟲，是名身刀劍生諸苦報。
彼大會主雖作是念種種布施、種種供養，實生於罪！ ^24c19

「然婆羅門當勤供養三火，隨時恭敬，禮拜奉事，施其安樂。
何等為三？一者根本，二者居家，三者福田。 ^24c23

「何者為根本火，隨時恭敬，奉事供養，施其安樂？
謂善男子方便得財，手足勤苦，如法所得，
供養父母，令得安樂，是名根本火。
何故名為根本？若善男子從彼而生，所謂父母，故名根本。
善男子以崇本故，隨時恭敬，奉事供養，施以安樂。 ^24c26

「何等為居家火，善男子隨時育養，施以安樂？
謂善男子方便得財，手足勤苦，如法所得，
供給妻子、宗親、眷屬、僕使、傭客，隨時給與，
恭敬施安，是名家火。
何故名家？其善男子處於居家，樂則同樂，
苦則同苦，在所為作皆相順從，故名為家。
是故善男子隨時供給，施與安樂。 ^25a2

「何等名田火，善男子隨時恭敬，尊重供養，施其安樂？
謂善男子方便得財，手足勤勞，如法所得，
奉事供養諸沙門、婆羅門，善能調伏貪、
恚、癡者，如是等沙門、婆羅門，建立福田，
崇向增進，樂分樂報，未來生天，是名田火。
何故名田？為世福田，謂為應供，是故名田。
是善男子隨時恭敬，奉事供養，施其安樂。」
爾時，世尊復說偈言：
　　「根本及居家，應供福田火，
　　是火增供養，充足安隱樂。
　　無罪樂世間，慧者往生彼，
　　如法財復會，供養所應養。
　　供養應養故，生天得名稱。 ^25a9

「然，婆羅門！今善男子先所供養三火應斷令滅。
何等為三？謂貪欲火、瞋恚火、愚癡火。
所以者何？若貪火不斷不滅者，自害害他，
自他俱害，現法得罪，後世得罪，現法後世得罪，
緣彼而生心法憂苦，恚火、癡火亦復如是。
婆羅門！若善男子事積薪火，隨時辛苦，
隨時然，隨時滅火因緣受苦。」 ^25a23

爾時，長身婆羅門默然而住。 ^25a29

時，有婆羅門子名欝多羅，於會中坐。 ^25b1

長身婆羅門須臾默然，思惟已，告欝多羅：
「汝能往至邪盛會所，放彼繫柱特牛及諸眾生受繫縛者，悉皆放不？
而告之言：『長身婆羅門語汝：「隨意自在，
山澤曠野，食不斷草，飲淨流水，四方風中受諸快樂。」』」 ^25b2

欝多羅白言：「隨大師教！」
即往彼邪盛會所放諸眾生，而告之言：
「長身婆羅門語汝：『隨其所樂，山澤曠野，
飲水食草，四風自適。』」 ^25b7

爾時，世尊知欝多羅。
知已，為長身婆羅門種種說法，示、教、照、喜。
如律，世尊說法先後，說戒、說施及生天功德，
愛欲味患，出要、清淨、煩惱清淨，開示現顯。
譬如鮮淨白#CB00626;易受染色，
長身婆羅門亦復如是，即於座上見四真諦，得無間等。 ^25b10

時，長身婆羅門見法、得法、知法、入法，度諸疑惑，
不由他度，於正法中得無所畏。
即從座起，整衣服，偏袒右肩，合掌白佛：
「已度，世尊！我從今日盡其壽命，歸佛、歸法、
歸比丘僧，為優婆塞，證知我。
唯願世尊與諸大眾受我飯食。
爾時，世尊默然而許。」 ^25b15

時，長身婆羅門知佛受請已，為佛作禮，右繞三匝而去。
長身婆羅門還邪盛處，作諸供辦淨美好者，
布置床座，遣使請佛，白言：「時到，惟聖知時。」 ^25b21

爾時，世尊著衣持鉢，大眾圍繞，往到長身婆羅門會所，大眾前坐。 ^25b25

時，長身婆羅門知世尊坐定已，手自供養種種飲食。
食已，澡漱洗鉢畢，別敷卑床，於大眾前端坐聽法。 ^25b27

爾時，世尊為長身婆羅門說種種法，示、
教、照、喜已，從座起而去。
jing:: 
##  94
（九四） ^25b29

如是我聞：
一時，佛住舍衛國祇樹給孤獨園。 ^25c2

時，有年少婆羅門名僧迦羅，來詣佛所，
與世尊面相問訊慰勞已，退坐一面，白佛言：「瞿曇！
不善男子云何可知？」 ^25c3

佛告婆羅門：「譬猶如月。」 ^25c5

婆羅門復問：「善男子云何可知？」 ^25c6

佛告婆羅門：「譬猶如月。」
婆羅門白佛：「云何不善男子如月？」 ^25c7

佛告婆羅門：「如月黑分，光明亦失，色亦失，
所係亦失，日夜消滅，乃至不現。
如是，有人於如來所，得信家心，受持淨戒，
善學多聞，損己布施，正見真實。
於如來所淨信、持戒、惠施、多聞、正見真直已，
然後退失，於戒、聞、施、正見悉皆忘失，日夜消滅，
乃至須臾，一切忘失。 ^25c8

「復次，婆羅門！若善男子不習近善知識，
不數聞法，不正思惟，身行惡行，口行惡行，意行惡行。
行惡因緣故，身壞命終，墮惡趣泥梨中。
如是，婆羅門！不善男子其譬如月。」 ^25c14

婆羅門白佛：「云何善男子其譬如月？」 ^25c18

佛告婆羅門：「譬如明月淨分光明，色澤日夜增明，
乃至月滿，一切圓淨。
如是，善男子於如來法、律得淨信心，乃至正見真淨增明，
戒增、施增、聞增、慧增，日夜增長；復於餘時親近善知識，
聞說正法，內正思惟，行身善行，行口善行，
行意善行故，以是因緣，身壞命終，化生天上。
婆羅門！是故善男子譬如月。」 ^25c19

爾時，世尊而說偈言：
　　「譬如月無垢，周行於虛空，
　　一切小星中，其光最盛明。
　　淨信亦如是，戒聞離慳施，
　　於諸慳世間，其施特明顯。」 ^25c27

佛說此經已，僧迦羅婆羅門聞佛所說，
歡喜隨喜，從座起而去。
jing:: 
##  95
（九五） ^26a3

如是我聞：
一時，佛住舍衛國祇樹給孤獨園。 ^26a5

時，有生聞婆羅門來詣佛所，與世尊面相問訊慰勞已，
退坐一面，白佛言：「瞿曇！
我聞瞿曇說言：『唯應施我，不應施餘人；
施我得大果，非施餘人而得大果。
應施我弟子，不應施餘弟子；施我弟子得大果報，非施餘弟子得大果報。』
云何？瞿曇！作是語者，為實說耶？
非為謗毀瞿曇乎？
為如說說、如法說耶？
法次法說，不為餘人以同法來訶責耶？」 ^26a6

佛告婆羅門：「彼如是說者，謗毀我耳！
非如說說、如法說、法次法說，不致他人來以同法呵責。
所以者何？我不如是說：『應施於我，不應施餘；
施我得大果報，非施餘人得大果報。
應施我弟子，施我弟子得大果報，非施餘弟子得大果報。』
然，婆羅門！我作如是說者，作二種障：障施者施、障受者利。
婆羅門乃至士夫，以洗器餘食著於淨地，令彼處眾生即得利樂。
我說斯等亦入福門，況復施人？
婆羅門！然我復說，施持戒者得果報，不同犯戒。」 ^26a14

生聞婆羅門白佛言：「如是，瞿曇！
我亦如是說，施持戒者得大果報，非施犯戒。」 ^26a25

爾時，世尊復說偈言：
　　「若黑若有白，若赤若有色，
　　犂雜及金色，純黃及鴿色，
　　如是等牸牛，生犢姝好者，
　　丁壯力具足，調善行捷疾，
　　但使堪運重，不問本生色，
　　人亦復如是，各隨彼彼生，
　　剎利婆羅門，毘舍首陀羅，
　　旃陀羅下賤，所生悉不同，
　　但使持淨戒，離重擔煩惱，
　　純一修梵行，漏盡阿羅漢，
　　於世間善逝，施彼得大果，
　　愚者無智慧，未甞聞正法，
　　施彼無大果，不近善友故，
　　若習善知識，如來及聲聞，
　　清淨信善逝，根生堅固力，
　　所住之善趣，及生大姓家，
　　究竟般涅盤，大仙如是說。」 ^26a26

佛說此經已，生聞婆羅門聞佛所說，歡喜隨喜，作禮而去。
jing:: 
##  96
（九六） ^26b16

如是我聞：
一時，佛住舍衛國祇樹給孤獨園。 ^26b18

爾時，世尊晨朝著衣持鉢，入舍衛城乞食。
時，有異婆羅門，年耆根熟，執杖持鉢，家家乞食。 ^26b19

爾時，世尊告婆羅門：「汝今云何年耆根熟，
柱杖持鉢，家家乞食？」
婆羅門白佛：「瞿曇！
我家中所有財物悉付其子，為子娶妻，
然後捨家，是故柱杖持鉢，家家乞食。」 ^26b21

佛告婆羅門：「汝能於我所受誦一偈，還歸於眾中，為兒說耶？」 ^26b25

婆羅門白佛：「能受。
瞿曇！」 ^26b26

爾時，世尊即說偈言：
　　「生子心歡喜，為子聚財物，
　　亦為娉其妻，而自捨出家。
　　邊鄙田舍兒，違負於其父，
　　人形羅剎心，棄捨於尊老，
　　老馬無復用，則奪其 #CB00597;麥，
　　兒少而父老，家家行乞食，
　　曲杖為最勝，非子為恩愛，
　　為我防惡牛，免險地得安，
　　能却兇暴狗，扶我闇處行，
　　避深坑空井，草木棘刺林，
　　憑杖威力故，峙立不墮落。」 ^26b27

時，婆羅門從世尊受斯偈已，還歸婆羅門大眾中為子而說。
先白大眾：「聽我所說。」
然後誦偈……如上廣說。
其子愧怖，即抱其父，還將入家，摩身洗浴，
覆以青衣被，立為家主。 ^26c10

時，婆羅門作是念：「我今得勝族姓，是沙門瞿曇恩。
我經所說：『為師者如師供養，為和尚者如和尚供養。』
我今所得，皆沙門瞿曇力，即是我師，我今當以上妙好衣以奉瞿曇。」 ^26c14

時，婆羅門持上妙衣，至世尊所，面前問訊慰勞已，
退坐一面，白佛言：「瞿曇！
我今居家成就，是瞿曇力。
我經記說：『為師者以師供養，為和尚者以和尚供養。』
今日瞿曇即為我師，願受此衣，哀愍故！」 ^26c18

世尊即受，為哀愍故。 ^26c22

爾時，世尊為婆羅門說種種法，示、教、照、喜。 ^26c23

時，婆羅門聞佛所說，歡喜隨喜，作禮而去。
jing:: 
##  97
（九七） ^26c24

如是我聞：
一時，佛住舍衛國祇樹給孤獨園。 ^26c26

爾時，世尊晨朝著衣持鉢，入舍衛城乞食。 ^26c27

時，有異婆羅門年耆根熟，攝杖持鉢，家家乞食。
彼婆羅門遙見世尊而作是念：「沙門瞿曇攝杖持鉢，
家家乞食，我亦攝杖持鉢，家家乞食，我與瞿曇俱是比丘。」 ^26c28

爾時，世尊說偈答曰：
　　「所謂比丘者，非但以乞食，
　　受持在家法，是何名比丘。
　　於功德過惡，俱離修正行，
　　其心無所畏，是則名比丘。」 ^27a3

佛說是經已，彼婆羅門聞佛所說，歡喜隨喜，作禮而去。
jing:: 
##  98
（九八） ^27a8

如是我聞：
一時，佛在拘薩羅人間遊行，至一那羅聚落，住一那羅林中。 ^27a10

爾時，世尊著衣持鉢，入一那羅聚落乞食，
而作是念：「今日太早，今且可過耕田婆羅豆婆遮婆羅門作飲食處。」 ^27a11

爾時，耕田婆羅豆婆遮婆羅門五百具犁耕田，為作飲食。
時，耕田婆羅豆婆遮婆羅門遙見世尊，
白言：「瞿曇！我今耕田下種，以供飲食，沙門瞿曇亦應耕田下種，
以供飲食。」 ^27a14

佛告婆羅門：「我亦耕田下種，以供飲食。」 ^27a18

婆羅門白佛：「我都不見沙門瞿曇若犁、
若軛、若鞅、若縻、若鑱、若鞭，而今瞿曇說言：
『我亦耕田下種，以供飲食。』」 ^27a19

爾時，耕田婆羅豆婆遮婆羅門即說偈言：
　　「自說耕田者，而不見其耕，
　　為我說耕田，令我知耕法。」 ^27a21

爾時，世尊說偈答言：
　　「信心為種子，苦行為時雨，
　　智慧為時軛，慚愧心為轅，
　　正念自守護，是則善御者。
　　包藏身口業，知食處內藏，
　　真實為真乘，樂住為懈息，
　　精進為廢荒，安隱而速進。
　　直往不轉還，得到無憂處。
　　如是耕田者，逮得甘露果；
　　如是耕田者，不還受諸有。」 ^27a25

時，耕田婆羅豆婆遮婆羅門白佛言：「善耕田！
瞿曇！極善耕田！瞿曇！」
於是耕田婆羅豆婆遮婆羅門聞世尊說偈，
心轉增信，以滿鉢香美飲食以奉世尊。
世尊不受，以因說偈得故。
即說偈言：
　　「不因說法故，受彼食而食。」 ^27b6

如是廣說，如前為火與婆羅門廣說。
時，耕田婆羅豆婆遮婆羅門白佛言：「瞿曇！
今以此食安著何處？」 ^27b12

佛告婆羅門：「我不見諸天、魔、梵、沙門、婆羅門、
天神、世人堪食此食而得安身。
婆羅門！汝持此食著無虫水中，及少生草地。」 ^27b14

時，婆羅門即持此食著無虫水中，水即煙起涌沸，啾啾作聲。
如熱丸投於冷水，啾啾作聲。
如是彼食投著無虫水中，煙起涌沸，啾啾作聲。 ^27b17

時，婆羅門作是念：「沙門瞿曇實為奇特！
大德大力，乃令飲食神變如是。」 ^27b20

時，彼婆羅門見食瑞應，信心轉增，白佛言：「瞿曇！
我今可得於正法中出家、受具足不？」 ^27b22

佛告婆羅門：「汝今可得於正法中出家、
受具足，得比丘分。」
彼即出家已，獨靜思惟：「所以族姓子剃除鬚髮，
著袈裟衣，正信非家，出家學道……。」
乃至得阿羅漢，心善解脫。
jing:: 
##  99
（九九） ^27b24

如是我聞：
一時，佛住王舍城。
時，有尊者名曰淨天，在鞞提訶國人間遊行，至彌絺羅城菴羅園中。
時，尊者淨天晨朝著衣持鉢，入彌絺羅城乞食。
次第乞食，到自本家。
時，淨天母年老，在中堂持食祀火，求生梵天，不覺尊者淨天在門外立。 ^27b29

時，毘沙門天王於尊者淨天所極生敬信。
時，毘沙門天王，諸夜叉導從，乘虛而行，見尊者淨天在門外立。
又見其母手擎飲食，在中堂上供養祀火，不見其子在外門立。
見已，從空中下，至淨天母前，而說偈言：
　　「此婆羅門尼，梵天極遼遠，
　　為求彼生故，於此祠祀火。
　　此非梵天道，何為徒祀此？
　　汝婆羅門尼，淨天住門外，
　　垢穢永無餘，是則天中天，
　　蕭然無所有，獨一不兼資，
　　為乞食入舍，所應供養者，
　　淨天善修身，人天良福田。
　　遠離一切惡，不為染所染，
　　德同於梵天，形在人間住，
　　不著一切法，如彼淳熟龍，
　　比丘正念住，其心善解脫，
　　應奉以初佛，是則上福田。
　　應以正信心，及時速施與，
　　當預建立洲，令未來安樂。
　　汝觀此牟尼，已渡苦海流，
　　是故當信心，及時速施與，
　　當預建立洲，令未來安樂，
　　毘沙門天王，開發彼令捨。」 ^27c5

時，尊者淨天即為其母種種說法，示、教、
照、喜已，復道而去。
jing:: 
##  100
（一〇〇） ^28a1

如是我聞：
一時，佛住舍衛國祇樹給孤獨園。 ^28a3

時，有異婆羅門來詣佛所，面前問訊，相慰勞已，
退坐一面，白佛言：「瞿曇！
所謂佛者，云何為佛？
為是父母制名？為是婆羅門制名？」
時，婆羅門即說偈言：
　　「佛者是世間，超渡之勝名，
　　為是父母制，名之為佛耶？」 ^28a4

爾時，世尊說偈答言：
　　「佛見過去世，如是見未來，
　　亦見現在世，一切行起滅。
　　明智所了知，所應修已修，
　　應斷悉已斷，是故名為佛。
　　歷劫求選擇，純苦無暫樂，
　　生者悉磨滅，遠離息塵垢，
　　拔諸使刺本，等覺故名佛。」 ^28a10

佛說偈已，彼婆羅門聞佛所說，歡喜隨喜，從座起去。
jing:: 
##  101
（一〇一） ^28a18

如是我聞：
一時，佛在拘薩羅人間遊行，有從迦帝聚落、
墮鳩羅聚落二村中間，一樹下坐，入晝正受。 ^28a20

時，有豆磨種姓婆羅門隨彼道行，尋佛後來，
見佛脚跡千輻輪相，印文顯現，齊輻圓輞，眾好滿足。
見已，作是念：「我未曾見人間有如是足跡，今當隨跡以求其人。」
即尋脚跡至於佛所，來見世尊坐一樹下，
入晝正受，嚴容絕世，諸根澄靜，其心寂定，
第一調伏，正觀成就，光相巍巍，猶若金山。
見已，白言：「為是天耶？」 ^28a22

佛告婆羅門：「我非天也。」
「為龍、夜叉、乾闥婆、阿修羅、迦樓羅、緊那羅、
摩睺羅伽、人、非人等？」 ^28b1

佛告婆羅門：「我非龍乃至人、非人也。」 ^28b3

婆羅門白佛：「若言非天、非龍，乃至非人、
非非人，為是何等？」 ^28b4

爾時，世尊說偈答言：
　　「天龍乾闥婆，緊那羅夜叉，
　　無善阿修羅，諸摩睺羅伽，
　　人與非人等，悉由煩惱生，
　　如是煩惱漏，一切我已捨，
　　已破已磨滅，如芬陀利生，
　　雖生於水中，而未曾著水，
　　我雖生世間，不為世間著，
　　歷劫常選擇，純苦無暫樂，
　　一切有為行，悉皆生滅故，
　　離垢不傾動，已拔諸劍刺，
　　究竟生死除，故名為佛陀。」 ^28b5

佛說此經已，豆摩種婆羅門聞佛所說，
歡喜隨喜，從路而去。
jing:: 
##  102
（一〇二） ^28b17

如是我聞：
一時，佛住王舍城迦蘭陀竹園。 ^28b19

爾時，世尊晨朝著衣持鉢，入王舍城乞食。
次第乞食，至婆羅豆婆遮婆羅門舍。 ^28b20

時，婆羅門手執木杓，盛諸飲食，供養火具，
住於門邊，遙見佛來。
見已，白佛作是言：「住！
住！領群特！慎勿近我門！」 ^28b22

佛告婆羅門：「汝知領群特、領群特法耶？」 ^28b24

婆羅門言：「我不知領群特，亦不知領群特法，沙門瞿曇知領群特及領群特法不？」 ^28b25

佛言：「我善知是領群特及領群特法。」 ^28b27

是時，婆羅門即放事火具，疾敷床座，請佛令坐，
白言：「瞿曇！為我說領群特及領群特法。」 ^28b28

佛即就座為說偈言：
　　「瞋恚心懷恨，隱覆諸過惡，
　　犯戒起惡見，虛偽不真實，
　　如是等士夫，當知領群特。
　　憋暴貪悋惜，惡欲慳諂偽，
　　無慚無愧心，當知領群特。
　　一生二生者，一切皆殺害，
　　無有慈愍心，是為領群特。
　　若殺縛椎打，聚落及城邑，
　　無道以切責，當知領群特。
　　住止及行路，為眾之導首，
　　苦切諸群下，恐怛相迫愶，
　　取利以供己，當知領群特。
　　聚落及空地，有主無主物，
　　掠護為己有，當知領群特。
　　自棄薄其妻，又不入婬舍，
　　侵陵他所愛，當知領群特。
　　內外諸親屬，同心善知識，
　　侵掠彼所愛，當知領群特。
　　妄語欺誑人，詐取無證財，
　　他索而不還，當知領群特。
　　為己亦為他，舉責及財與，
　　或復順他語，妄語為他證，
　　如是妄語者，當知領群特。
　　作惡不善業，無有人知者，
　　隱諱覆藏惡，當知領群特。
　　若人問其義，而答以非義，
　　顛倒欺誑人，當知領群特。
　　實空無所有，而輕毀智者，
　　愚癡為利故，當知領群特。
　　高慢自稱舉，毀壞於他人，
　　是極卑鄙慢，當知領群特。
　　自造諸過惡，移過誣他人，
　　妄語謗清白，當知領群特。
　　前受他利養，他人來詣己，
　　無有敬報心，當知領群特。
　　沙門婆羅門，如法來乞求，
　　呵責而不與，當知領群特。
　　若父母年老，少壯氣已謝，
　　不勤加奉養，當知領群特。
　　父母諸尊長，兄弟親眷屬，
　　實非阿羅漢，自顯羅漢德，
　　世間之大賊，當知領群特。
　　初上種姓生，習婆羅門典，
　　而於其中間，習行諸惡業，
　　不以勝生故，障呵責惡道，
　　現法受呵責，後世墮惡道，
　　生旃陀羅家，世稱須陀夷，
　　名聞遍天下，旃陀羅所無，
　　婆羅門剎利，大姓所供養，
　　乘於淨天道，平等正直住，
　　不以生處障，令不生梵天，
　　現法善名譽，後世生善趣，
　　二生汝當知，如我所顯示，
　　不以所生故，名為領群特。
　　不以所生故，名為婆羅門，
　　業為領群特，業為婆羅門。」 ^28c1

婆羅門白佛言：
　　「如是大精進，如是大牟尼，
　　不以所生故，名為領群特。
　　不以所生故，名為婆羅門，
　　業故領群特，業故婆羅門。」 ^29a29

時，事火婆羅豆婆遮婆羅門轉得信心，以滿鉢好食奉上世尊。
世尊不受，以說偈得故，偈如上說。 ^29b5

時，事火婆羅豆婆遮婆羅門見食瑞應已，
增其信心，白佛言：「世尊！
我今可得於正法、律出家、受具足不？」 ^29b7

佛告婆羅門：「汝今可得於正法、律出家、受具足戒。」
即得出家，獨靜思惟，如前說，乃至得阿羅漢，心善解脫。 ^29b9

時，婆羅豆婆遮婆羅門得阿羅漢，心善解脫，
自覺喜樂，即說偈言：
　　「非道求清淨，供養祠祀火，
　　不識清淨道，猶如生盲者。
　　今已得安樂，出家受具足，
　　逮得於三明，佛所教已作。
　　先婆羅門難，今為婆羅門，
　　沐浴離塵垢，度諸天彼岸。」
雜阿含經卷第四
w::  ^29b12

此經此卷，國、宋二本文義全同，皆有十九經，總二十五紙。
丹本有十五經，若依宋藏式寫之，可成二十七紙。
又其文義與國、宋二本全別，未知去取。
今撿國、宋本經，則下流函中，此經第四十二卷耳。
宋藏錯將彼卷重刊于此，為初四卷，國亦仍之者，錯也！
故令去彼，取此丹本經焉。
 ^29b22
