
pin:: 增壹阿含經卷第四十四
translator:: 東晉罽賓三藏瞿曇僧伽提婆譯

#  48 十不善品
十不善品第四十八
jing:: 
## 1
（一）
聞如是：
一時，佛在舍衛國祇樹給孤獨園。 ^785c24

爾時，世尊告諸比丘：「其有眾生，修行殺生，
廣布殺生，種地獄罪，餓鬼、畜生行；若生人中，壽命極短。
所以然者，由害他命。 ^785c25

「若有眾生盜他物者，種三惡道之罪；若生人中，
恒遭貧匱，食不充口，衣不蓋形。
皆由盜故，劫奪物者，即斷他命根。 ^785c27

「若有眾生，好喜貪泆，種三惡道；若生人中，
門不貞良，竊盜淫泆。 ^786a1

「若有眾生妄語者，種地獄罪；若生人中，
為人所輕，言不信受，為人所賤。
所以然者，皆由前世妄語所致。 ^786a3

「若有眾生兩舌者，種三惡道之罪；設生人中，
心恒不定，常懷愁憂。
所以然者，由彼人兩頭傳虛言故。 ^786a5

「若有眾生麁言者，種三惡道之罪；若生人中，
為人醜弊，常喜罵呼。
所以然者，由彼人言不專正之所致也。 ^786a8

「若有眾生鬪亂彼此，種三惡道之罪；設生人中，
多諸怨憎，親親離散。
所以然者，皆由前世鬪亂之所致也。 ^786a10

「若有眾生嫉妬者，種三惡道；若生人中，乏諸衣裳。
所以然者，由彼人起貪嫉故。 ^786a13

「若有眾生起害意，種三惡道；設生人中，
恒多虛妄，不解至理，心亂不定。
所以然者，皆由前世恚怒所致也，無有慈仁。 ^786a15

「若有眾生，行邪見者，種三惡道；若生人中，
乃在邊地，不生中國，不覩三尊道法之義，
或復聾、盲、瘖瘂，身形不正，不解善法、惡法之趣。
所以然者，皆由前世無信根故，亦不信沙門、
婆羅門、父母、兄弟。 ^786a18

「比丘知之，由此十惡之報，致此殃舋。
是故，比丘！當離十惡，修行正見。
如是，比丘！當作是學。」 ^786a22

爾時，諸比丘聞佛所說，歡喜奉行。
jing:: 
##  2
（二） ^786a24

聞如是：
一時，佛在舍衛國祇樹給孤獨園。 ^786a26

爾時，世尊十五日說戒時，將諸比丘，前後圍遶，往詣普會講堂。
爾時，世尊默然觀察，諸聖眾寂寞不語。
是時，阿難白佛言：「今日聖眾盡集講堂，
唯然，世尊！當與諸比丘說禁戒。」
爾時，世尊亦復默然不語。 ^786a27

是時，阿難須臾復白佛言：「今正是時，宜說禁戒，初夜欲盡。」
爾時，世尊復默不語。 ^786b2

爾時，阿難須臾復白佛言：「中夜欲竟，眾僧勞頓，唯願世尊以時說戒。」
爾時，世尊復默然不語。 ^786b4

是時，阿難須臾復白佛言：「後夜欲盡，唯願世尊以時說戒。」 ^786b6

佛告阿難：「眾中不淨者，故不說戒。
今聽上座，使說禁戒。
若僧上座不堪任說戒者，聽持律說禁戒。
若無持律者，其能誦戒通利者，當唱之使說戒。
自今已後，如來更不說戒。
眾中不淨，如來於中說戒，彼人頭破為七分，如彼酬羅果無異。」 ^786b8

是時，阿難悲泣交集，並作是說：「聖眾今日便為孤窮。
如來正法去何速疾？
不淨之人出何速疾？」 ^786b13

是時，大目乾連便作是念：「此眾中何等毀法之人，
在此眾中，乃令如來不說禁戒？」
是時，大目乾連入三昧定，遍觀聖眾心中瑕穢。
爾時，目連見馬師、滿宿二比丘在眾會中，
是時目連即從座起，至彼比丘所，而告之曰：
「汝等速起，離此座中。
如來見譏，由卿等故，如來不說禁戒。」 ^786b16

爾時，二比丘默然不語。
是時，目連復再三告曰：「汝等速起，不須住此。」
是時，彼比丘默然不對。
是時，目連即前捉手將至門外，還取門閉，
前白佛言：「不淨比丘已將在外，唯然世尊時說禁戒。」 ^786b22

佛告目連：「止！止！目連！
如來更不與比丘說戒。
如來所說言不有二，還詣座所。」 ^786b27

是時，目連復白佛言：「今此眾中已生瑕穢，
我不堪任行維那法，唯願世尊更差餘人。」
爾時，世尊默然可之。
是時，目連頭面禮世尊足，還就本座。 ^786b29

是時，阿難白世尊言：「毘婆尸如來出現世時，聖眾多少？
為經幾時，乃生瑕穢？
乃至迦葉弟子多少？
云何說戒？」 ^786c3

佛告阿難：「九十一劫有佛出世，名毘婆尸如來、
至真、等正覺，出現世間。
爾時，三會聖眾，初一會時比丘有百千六萬八千聖眾；
第二會時十六萬聖眾；第三會時十萬聖眾，皆是阿羅漢。
彼佛壽八萬四千歲，百歲之中聖眾清淨，
彼佛恒以一偈為禁戒：
　　「『忍辱為第一，佛說無為最，
　　不以剃鬚髮，害他為沙門。』 ^786c6

「是時，彼佛以此一偈，百歲之中而為禁戒，
已生瑕穢，便立禁戒。 ^786c14

「復於三十一劫中，有佛名試詰如來、至真、
等正覺，出現於世。
爾時，亦復三會聖眾，初一會時有十六萬聖眾；
第二會時十四萬聖眾；第三會時十萬聖眾。
彼佛爾時，八十年中清淨無瑕穢，亦說一偈：
　　「『若眼見非邪，慧者護不著，
　　棄捐於眾惡，在世為黠慧。』 ^786c15

「爾時，彼佛八十年中說此一偈，後有瑕穢，更立禁戒。
爾時，試詰佛壽七萬歲。 ^786c23

「於彼劫中，復有佛出現世間，名曰毘舍羅婆，
亦三會聖眾，初會之時十萬聖眾，盡是羅漢；
第二會時八萬羅漢；第三會時七萬羅漢，諸漏已盡。
毘舍羅婆如來七十年中無瑕穢。
爾時，復以一偈半為禁戒：
　　「『不害亦不非，奉行於大戒，
　　於食知止足，床座亦復然，
　　執志為專一，是則諸佛教。』 ^786c24

「七十年中以此一偈為禁戒，後有瑕穢，更立禁戒。
毘舍羅婆如來壽七萬歲。 ^787a4

「於此賢劫中，有佛出世，名曰拘樓孫如來，出現世間。
爾時，二會聖眾，初會之時七萬聖眾，皆是阿羅漢；第二會時六萬阿羅漢。
彼佛爾時，六十年中無有瑕穢。
彼佛爾時，以二偈以為禁戒。
　　「『譬如蜂採華，其色甚香潔，
　　以味惠施他，道士遊聚落。
　　不誹謗於人，亦不觀是非，
　　但自觀身行，諦觀正不正。』 ^787a5

「六十年中說此二偈，以為禁戒，自此已來，
以有瑕穢，便立禁戒。
彼佛壽六萬歲。 ^787a15

「於此賢劫中有佛出世，名曰拘那含牟尼如來、
至真、等正覺。爾時，二會聖眾，初會之時六十萬聖眾，
皆是阿羅漢；第二會時四十萬聖眾，皆是阿羅漢。
爾時，彼佛四十年中無有瑕穢，以一偈為禁戒：
　　「『執志莫輕戲，當學尊寂道，
　　賢者無愁憂，常滅志所念。』 ^787a16

「四十年中說此一偈，以為禁戒，自此已來，
便有瑕穢，更立禁戒。
彼佛壽四萬歲。 ^787a24

「於此賢劫有佛，名為迦葉，出現世間。
爾時，彼佛亦二會聖眾，初會之時四十萬眾；
第二會時三十萬眾，皆是阿羅漢。
二十年中無有瑕穢，恒以一偈，以為禁戒：
　　「『一切惡莫作，當奉行其善，
　　自淨其志意，是則諸佛教。』 ^787a25

「二十年中說此一偈，以為禁戒，犯禁之後，更立制限。
爾時，迦葉佛壽二萬歲。 ^787b3

「我今如來出現於世，一會聖眾千二百五十人，
十二年中無有瑕穢，亦以一偈為禁戒：
　　「『護口意清淨，身行亦清淨，
　　淨此三行跡，修行仙人道。』 ^787b4

「十二年中說此一偈，以為禁戒，以生犯律之人，
轉有二百五十戒，自今已後眾僧集會，
啟白如律：『諸賢！咸聽！
今十五日說戒，今僧忍者，眾僧和合。』
說禁戒以啟此已。
設有比丘有所說者，不應說戒，各共默然。
若無語者，應為說戒。
乃至說戒序後，復當問：『諸賢，誰不清淨？』
如是再三，『誰不清淨？』
清淨者，默然持之。
然今人壽命極短，盡壽不過百年。
是故，阿難！善受持之。」 ^787b9

爾時，阿難白世尊言：「過去久遠諸佛世尊，
壽命極長，犯律者少，無有瑕穢，然今人民壽命為短少，
不過十十，過去諸佛滅度之後，有遺法住世，為經幾時？」 ^787b17

佛告阿難：「過去諸佛滅度之後，法不久存。」 ^787b21

阿難白佛言：「設如來滅度之後，正法存世當經幾時？」 ^787b22

佛告阿難曰：「我滅度之後，法當久存。
迦葉佛滅度後，遺法住七日中。
汝今，阿難！如來弟子為少。
莫作是觀。東方弟子無數億千，南方弟子無數億千。
是故，阿難！當建此意，我釋迦文佛壽命極長。
所以然者，肉身雖取滅度，法身存在，此是其義。
當念奉行。」 ^787b23

爾時，阿難及諸比丘聞佛所說，歡喜奉行。
jing:: 
##  3
（三） ^787b29

聞如是：
一時，佛在舍衛國祇樹給孤獨園，與大比丘眾五百人俱。 ^787c2

爾時，阿難偏露右肩，右膝著地，白世尊言：
「如來玄鑒，無事不察，當來、過去、現在三世皆悉明了，
諸過去諸佛姓字、名號，弟子菩薩翼從多少，
皆悉知之，一劫、百劫、若無數劫，悉觀察知。
亦復知國王、大臣、人民姓字，斯能分別，
如今現在國界若干，亦復明了。
將來久遠，彌勒出現，至真、等正覺，欲聞其變；
弟子翼從、佛境豐樂，為經幾時？」 ^787c3

佛告阿難：「汝還就座，聽我所說，彌勒出現，
國土豐樂，弟子多少，善思念之，執在心懷。」
是時，阿難從佛受教，即還就座。 ^787c11

爾時，世尊告阿難曰：「將來久遠於此國界，
當有城郭名曰雞頭，東西十二由旬，南北七由旬，
土地豐熟，人民熾盛，街巷成行。
爾時，城中有龍王名曰水光，夜雨澤香，晝則清和。
是時，雞頭城中有羅剎鬼名曰葉華，所行順法，
不違正教，伺人民寢寐之後，除去穢惡諸不淨者，
又以香汁而灑其地，極為香淨。 ^787c13

「阿難當知，爾時，閻浮地東、西、南、北十萬由旬，
諸山河石壁皆自消滅，四大海水各據一方。
時，閻浮地極為平整，如鏡清明，舉閻浮地內，
穀食豐賤，人民熾盛，多諸珍寶，諸村落相近，雞鳴相接。
是時，弊花果樹枯竭，穢惡亦自消滅，其餘甘美果樹，
香氣殊好者，皆生乎地。
爾時。時氣和適，四時順節，人身之中無有百八之患。
貪欲、瞋恚、愚癡不大殷勤，人心平均皆同一意，
相見歡悅，善言相向，言辭一類，無有差別，
如彼欝單曰人，而無有異。
是時，閻浮地內人民大小皆同一嚮，無若干之差別也。
彼時男女之類意欲大小便，地自然開，
事訖之後，地復還合。
爾時，閻浮地內自然生粳米，亦無皮裹，
極為香美，食無患苦。
所謂金銀、珍寶、車#CB00006;、
瑪瑙、真珠、虎珀，各散在地，無人省錄。
是時，人民手執此寶，自相謂言：『昔者之人由此寶故，
各相傷害，繫閉牢獄，更無數苦惱，如今此寶與瓦石同流，無人守護。』 ^787c20

「爾時，法王出現，名曰蠰佉，正法治化，七寶成就。
所謂七寶者，輪寶、象寶、馬寶、珠寶、玉女寶、
典兵寶、守藏之寶，是謂七寶，領此閻浮地內，
不以刀杖，自然靡伏。
如今，阿難！四珍之藏，乾陀越國伊羅鉢寶藏，
多諸珍琦異物，不可稱計；第二彌梯羅國般綢大藏，
亦多珍寶；第三須賴吒大國有寶藏，亦多珍寶；
第四婆羅#CB00178;蠰佉有大藏，
多諸珍寶，不可稱計，此四大藏自然應現，
諸守藏人各來白王：『唯願大王以此寶藏之物，惠施貧窮！』
爾時，蠰佉大王得此寶已，亦復不省錄之，意無財物之想。
時，閻浮地內自然樹上生衣，極細柔軟，
人取著之，如今欝單曰人自然樹上生衣，而無有異。 ^788a9

「爾時，彼王有大臣，名曰修梵摩，是王少小同好，
王甚愛敬，又且顏貌端正，不長、不短，不肥、
不瘦，不白、不黑，不老、不少。
是時，修梵摩有妻，名曰梵摩越，玉女中最極為殊妙，
如天帝妃，口作優鉢蓮花香，身作栴檀香，
諸婦人八十四態，永無復有，亦無疾病亂想之念。
爾時，彌勒菩薩於兜率天，觀察父母不老、
不少，便降神下應，從右脅生，如我今日右脅生無異，彌勒菩薩亦復如是。
兜率諸天各各唱令：『彌勒菩薩已降神下。』
是時，修梵摩即與子立字，名曰彌勒，有三十二相、
八十種好，莊嚴其身，身黃金色。
爾時，人壽極長，無有諸患，皆壽八萬四千歲，女人年五百歲然後出適。
爾時，彌勒在家未經幾時，便當出家學道。 ^788a23

「爾時，去雞頭城不遠，有道樹名曰龍華，
高一由旬，廣五百步。
時，彌勒菩薩坐彼樹下，成無上道果；當其夜半，
彌勒出家，即其夜成無上道。
時，三千大千剎土，六變震動，地神各各相告曰：『今彌勒已成佛！』
轉至聞四天王宮，『彌勒已成佛道！』
轉轉聞徹三十三天、焰天、兜率天、化自在天、
他化自在天，聲展轉乃至梵天：『彌勒已成佛道！』
爾時，魔名大將以法治化，聞如來名教音響之聲，
歡喜踊躍，不能自勝，七日七夜不眠不寐。
是時，魔王將欲界無數天人，至彌勒佛所，恭敬禮拜。 ^788b8

「彌勒聖尊與諸天漸漸說法微妙之論，
所謂論者：施論、戒論、生天之論，欲不淨想，出要為妙。
爾時，彌勒見諸人民已發心歡喜，諸佛世尊常所說法：
苦、習、盡、道，悉與諸天人廣分別其義。
爾時，座上八萬四千天子諸塵垢盡，得法眼淨。
爾時，大將魔王告彼界人民之類曰：『汝等速出家。
所以然者，彌勒今日已度彼岸，亦當度汝等使至彼岸。』 ^788b19

「爾時，雞頭城中長者，名曰善財，聞魔王教令，
又聞佛音響，將八萬四千眾，至彌勒佛所，
頭面禮足，在一面坐。
爾時，彌勒漸與說法微妙之論，所謂論者：
施論、戒論、生天之論，欲不淨想，出要為妙。
爾時，彌勒見諸人民心開意解，如諸佛世尊常所說法：
苦、習、盡、道，與諸人民廣分別義。
爾時，座上八萬四千人，諸塵垢盡，得法眼淨。
是時，善財與八萬四千人等，即前白佛：
『求索出家，善修梵行，盡成阿羅漢道。』
爾時，彌勒初會八萬四千阿羅漢。 ^788b27

「是時，蠰佉王聞彌勒已成佛道，便往至佛所，欲得聞法。
時，彌勒與說法，初善、中善、竟善，義理深邃。
爾時，大王復於異時立太子，賜剃頭師珍寶，
復以雜寶與諸梵志，將八萬四千眾生，
往至佛所，求作沙門；盡成道果，得阿羅漢。 ^788c8

「是時，修梵摩大長者聞彌勒已成佛道，
將八萬四千梵志之眾，往至佛所，求作沙門；得阿羅漢。
唯修梵摩一人，斷三結使，必盡苦際。 ^788c14

「是時，佛母梵摩越復將八萬四千婇女之眾，
往至佛所，求作沙門。
是時，諸女人盡得羅漢；唯有梵摩越一人，
斷三結使，成須陀洹。 ^788c17

「爾時，諸剎利婦聞彌勒如來出現世間，
成等正覺，數千萬眾往至佛所，頭面禮足，在一面坐。
各各生心，求作沙門，出家學道；或有越次取證，或有不取證者。
爾時，阿難！其不越次取證者，盡是奉法之人，患厭一切世間不可樂想。
爾時，彌勒當說三乘之教，如我今日弟子之中，
大迦葉者行十二頭陀，過去諸佛所善修梵行，
此人常佐彌勒，勸化人民。」 ^788c20

爾時，迦葉去如來不遠，結加趺坐，正身正意，繫念在前。
爾時，世尊告迦葉曰：「吾今年已衰耗，年向八十餘。
然今如來有四大聲聞，堪任遊化，智慧無盡，眾德具足。
云何為四？所謂大迦葉比丘、君屠鉢漢比丘、
賓頭盧比丘、羅云比丘。
汝等四大聲聞要不般涅槃，須吾法沒盡，然後乃當般涅槃。
大迦葉亦不應般涅槃，要須彌勒出現世間。
所以然者，彌勒所化弟子，盡是釋迦文佛弟子，由我遺化得盡有漏。
摩竭國界毘提村中，大迦葉於彼山中住。
又彌勒如來將無數千人眾，前後圍遶，
往至此山中，遂蒙佛恩，諸鬼神當與開門，使得見迦葉禪窟。 ^788c28

「是時，彌勒伸右手指示迦葉，告諸人民：
『過去久遠釋迦文佛弟子，名曰迦葉！
今日現在，頭陀苦行最為第一。』
是時，諸人民見已，歎未曾有，無數百千眾生，
諸塵垢盡，得法眼淨。
或復有眾生，見迦葉身已，此名為最初之會，
九十六億人，皆得阿羅漢。
斯等之人皆是我弟子。
所以然者，悉由受我教訓之所致也。
亦由四事因緣：惠施、仁愛、利人、等利。
爾時，阿難！彌勒如來當取迦葉僧伽梨著之。
是時，迦葉身體奄然星散。
是時，彌勒復取種種香華，供養迦葉。
所以然者，諸佛世尊有恭敬心於正法故。
彌勒亦由我所受正法化，得成無上正真之道。 ^789a12

「阿難當知，彌勒佛第二會時，有九十四億人，
皆是阿羅漢，亦復是我遺教弟子，行四事供養之所致也。
又彌勒第三之會九十二億人，皆是阿羅漢，亦復是我遺教弟子。 ^789a25

「爾時，比丘姓號，皆名慈氏弟子，如我今日諸聲聞皆稱釋迦弟子。
爾時，彌勒與諸弟子說法：『汝等比丘，當思惟無常之想、
樂有苦想、計我無我想、實有空想、色變之想、
青瘀之想、腹脹之想、食不消想、血想、一切世間不可樂想。
所以然者，比丘當知，此十想者，皆是過去釋迦文佛與汝等說，
令得盡有漏，心得解脫。 ^789a28

「『若復此眾中釋迦文佛弟子，過去時修於梵行，
來至我所；或於釋迦文佛所，奉持其法，
來至我所；或復於釋迦文佛所，供養三寶，
來至我所；或於釋迦文佛所，彈指之頃，
修於善本，來至此間；或於釋迦文佛所，
行四等心，來至此者；或於釋迦文佛所，
受持五戒、三自歸，來至我所；或於釋迦文佛所，
起神寺廟，來至我所；或於釋迦文佛所，
補治故寺，來至我所；或於釋迦文佛所，
受八關齋法，來至我所；或於釋迦文佛所，
香花供養，來至此者；或復於彼聞佛法，
悲泣墮淚，來至我所；或復於釋迦文佛，
專意聽法，來至我所；復盡形壽善修梵行，
來至我所；或復書讀諷誦，來至我所者；
承事供養，來至我所者。』 ^789b7

「是時，彌勒便說此偈：
　　「『增益戒聞德，禪及思惟業，
　　善修於梵行，而來至我所。
　　勸施發歡心，修行心原本，
　　意無若干想，皆來至我所。
　　或發平等心，承事於諸佛，
　　飯食於聖眾，皆來至我所。
　　或誦戒契經，善習與人說，
　　熾然於法本，今來至我所。
　　釋種善能化，供養諸舍利，
　　承事法供養，今來至我所。
　　若有書寫經，頒宣於素上，
　　其有供養經，皆來至我所。
　　繒綵及眾物，供養於神寺，
　　自稱南無佛，皆來至我所。
　　供養於現在，諸佛過去者，
　　禪定正平等，亦無有增減。
　　是故於佛法，承事於聖眾，
　　專心事三寶，必至無為處。』 ^789b21

「阿難當知，彌勒如來在彼眾中當說此偈。
爾時，眾中諸天、人民思惟此十想，十一姟人諸塵垢盡，得法眼淨。 ^789c11

「彌勒如來千歲之中，眾僧無有瑕穢，爾時恒以一偈，
以為禁戒：
　　「『口意不行惡，身亦無所犯，
　　當除此三行，速脫生死淵。』 ^789c13

「過千歲之後，當有犯戒之人，遂復立戒。
「彌勒如來當壽八萬四千歲，般涅槃後，遺法當存八萬四千歲。
所以然者，爾時眾生皆是利根。
其有善男子、善女人，欲得見彌勒佛，及三會聲聞眾，
及鷄頭城，及見蠰佉王，并四大藏珍寶者，
欲食自然粳米，并著自然衣裳，身壞命終生天上者，
彼善男子、善女人，當勤加精進，無生懈怠，
亦當供養諸法師承事，名華、#CB01674;香種種供養無令有失。
如是，阿難！當作是學。」 ^789c17

爾時，阿難及諸大會聞佛所說，歡喜奉行。
增壹阿含經卷第四十四
 ^789c26
