
jing:: 佛說釋摩男本四子經
translator:: 吳月支國居士支謙譯
聞如是：
一時佛在釋羈瘦國，行在迦維羅衛兜國泥拘類園，坐於樹下。
是時有釋人名曰摩男，到佛所前，以頭面著佛足為禮，
白佛言：「我常聞佛語，輙著意中。
我聞佛說，人心有三態，有婬態、有怒態、有癡態。
我從聞以來，常著意，我自念：『無有婬態心自為正，
無有怒態心自為正，無有癡態心自為正。』
我自念：『常持是三者意不動，何因緣，殊不解？』」 ^848b6

佛言：「若婬心怒心癡心解者，何因緣復與妻子共居？
若有貪心故。其有賢者，自思惟：『雖有經小苦耳，
久後大樂，與妻子共居須臾樂耳，久後大苦。』」 ^848b13

「其有賢者，知世間樂少苦多？」 ^848b16

佛言：「諸比丘得阿羅漢道，知世間樂少苦多。
我故求佛道者，但念世間樂少苦多。
我為菩薩時，常念樂少苦多。」 ^848b17

摩男言：「獨佛、阿羅漢有是念耳？」
佛告摩男：「聽我言，以著心中。
人於世間，何等為樂？
凡有五樂，人所貪憙。
眼貪好色。即著心中，晝夜念之以好色貪著；
耳聞好聲，鼻聞好香，舌憙美味，身得細軟，
即著心中，以好色貪著。
如是五者，天下人所貪，天下樂著皆出是五事。
知當出幾何憂？世間人，或作田家從得生活，
或作工師用得生活，或作賈市用得生活，
或作長吏用得生活，或作畜牧用得生活，或作畫師用得生活。
是人寒者忍寒、熱者忍熱、苦者忍苦、飢者忍飢、
渴者忍渴，俱坐貪意，俱忍是寒溫飢渴。
自怨言：『我治生若干歲，苦欲死，殊不得錢財，
與寒苦共居，或得病瘦。』」 ^848b20

佛告摩男：「是為一苦。
二事者，貪婬之意。
中有人，或作田家、或作工師、或作市賈、
或作長吏、或作畜牧、或作畫師，行治生，
忍寒熱飢渴，致貪錢財。
以得富饒，復懷憂恐，畏縣官亡其錢財、
或恐火起燒其錢財、或恐乘船船沒亡其錢財、
或恐賊劫取其錢財、或恐貿賣亡其錢財、
或恐貧家親屬持毒藥毒之、或親子散亡錢財，
是人常與重憂共居，晝夜懷憂無有解已時。
中復有人持錢財行，或逢縣官、或逢水火、
或貨賣財物不還、或埋置地中不知其處、
或有來誣謗之、或有親子用父錢財，其人自念言：
『我從少小治生，忍寒熱飢渴，忍勤苦致錢財，今復亡失。』
從是憂念，或病或死皆坐財錢，是皆貪意五樂所致，是為二苦。 ^848c3

「三事者，世間人坐錢，父與子諍、兄與弟諍、
夫與婦諍，或知識朋友共諍、或諸家內外共諍，
背後相說惡露，是皆貪樂所致。
世間人坐錢財故，王者與王者鬪、道人與道人鬪、
田家與田家鬪、工師與工師鬪，皆坐錢財，
故口相罵、杖相捶刀相斫，或相傷殺，皆坐貪所致，是為三苦。 ^848c18

「四事者，世間人從軍，受取官錢公知，當行鬪戰生死無期，
皆貪心故行從軍；以受官錢不得復休，
便鬪，或傷頭或截頭、或傷臂或截臂、或傷脚或截脚，
展相奪命，是皆貪所致，是為四苦。 ^848c24

「五事者，世間人貪意，夜行穿人室壁，或於道中劫人、
攻人城郭，為吏所得，或截頭、或截手、或截脚、
或辜磔、或割其肌、或以火燒之、或以大椎椎其額、
或斬其腰，是皆貪意所致，是為五苦。 ^848c28

「世間人坐錢財，轉相欺，口亦相欺，身亦相欺，
意亦相欺，時自以為可自用，無有過罪；
不知殃毒在後，當入地獄。
其有若賢者若沙門婆羅門，自思惟世間五樂多耶？
憂苦多乎？」 ^849a4

佛告摩男：「我為菩薩時，常念世間樂少苦多，以是故求無為之道。
其有人欲言世間樂者，皆不知生死之道。
若世間有賢善，心意無貪之志，復欲教人莫令貪，是最為大德。」 ^849a8

佛告摩男：「我嘗至王舍國，有山名設提班擥瞿何墮夫妻沛施。
我見諸尼揵種，有放髮行者、僂行者、坐地者、
臥地者，身體無衣，皆被鹿皮。
佛遙見之，前與尼揵語：『若何因緣，作是曹放髮行？
何因緣於地坐臥，亦無衣被，自毒如是？』
諸尼揵對佛言：『我曹先世行惡所致，令我今世困苦如是，行惡未盡故耳。』
佛言：『若何因緣，聞知是事先世所為？
從人聞耶？自知之乎？』
諸尼揵言：『亦不知，亦不聞，亦不事師。』
佛言：『若用是困苦故，得脫於生死乎？
若亦不從人聞，亦不事師，若空自困苦為？
寧可棄若所為，來事佛道。』
佛言：『我但惜若身，念若子孫，後世皆當復法，效若曹所為。』
諸尼揵皆瞋恚佛所言：『王萍沙用是沙門瞿曇，為內國中。』
佛告諸尼揵：『若曹勿恚！
王萍沙見受我經，或不敢妄有所說。』
佛告諸尼揵：『若曹寧能正坐七日七夜，
不飲食、不語言，如是為樂耶？
王有宮闕伎樂為樂耶？』
尼揵言：『沙門瞿曇！
為樂。』佛言：『何以為樂？
萍沙見國何以故不樂？』
尼揵言：『我曹少憂，用是故，沙門瞿曇勝王萍沙。』
佛告諸尼揵：『王萍沙！
有婬之意、有怒之意、有癡之意，亦欲伏諸傍臣，
復欲伏外諸民，晝夜計念，當治誰、當繫誰？』
佛言：『其有婬者，亦欲自殺亦欲殺人；瞋怒者，
亦欲自殺亦欲殺人；癡者，亦欲自殺亦欲殺人。』
諸尼揵皆前到佛所，白佛言：『我曹亦無婬態、
亦無怒態、亦無癡態，寧可作沙門。』
佛言：『當歸，報若父母。』
諸尼揵言：『我曹辭家學道，便與父母決。』
佛言：『若曹且受五戒歸。』
諸尼揵皆受五戒，一者不殺，二者不盜，
三者不犯他家婦女，四者不欺，五者不飲酒。
諸尼揵受五戒，著衣舉髮正行，各自歸家。」 ^849a12

佛告摩男：「若聞經婬意、怒意、癡意，若言我持佛教，
若熟思惟是五事，寧與世間等不？」 ^849b14

摩男言：「我當歸思惟諷誦是經典，日當到佛所。」 ^849b16

摩男前為佛作禮而去。
佛說釋摩男本四子經
 ^849b17
