
pin:: 
## 2
起世經卷第三
translator:: 隋天竺三藏闍那崛多等譯
地獄品第四之二
「復次，諸比丘！彼地獄中諸眾生等，經無量時受極苦已，
然後從此五百由旬燋渴獄出，奔走如前，
略說乃至，求救護處。
即復往詣膿血地獄，其地獄亦廣五百由旬，
膿血遍滿，深至咽喉，悉皆熱沸。
地獄眾生入其中已，東西南北，交橫馳走。
彼諸眾生，如是走時，燒手燒足、燒耳燒鼻；
手足耳鼻，既被燒已，一切支節，皆亦燒燃；
其身支節，被燒燃時，諸罪人等，受大苦惱，
嚴酷重切，不可思議。
乃至人非人身所造所作惡不善業，未畢已來，命亦不盡。 ^322a2

「復次，諸比丘！膿血地獄復有諸蟲，名最猛勝，
此諸蟲等，為彼地獄受罪眾生，大作惱害。
從身外入，先破其皮；既破皮已，次破其肉；
既破肉已，次破其筋；既破筋已，次破其骨；
既破骨已，拔出其髓，隨而食之。
彼諸眾生，當於是時受極重苦。
乃至若人非人所造所作惡不善業，未盡未滅，
壽命不盡，皆悉具受。 ^322a13

「復次，諸比丘！膿血地獄所有眾生，飢渴逼急，
或時以手掬取如是熱沸膿血，置於口中，
置口中已，彼人脣口，應時燒燃；燒脣口時，
即燒其腭；既燒腭已，即燒其喉；如是燒胸，
燒心燒腸燒胃；既燒胃已，直過小腸，從下分出。
彼諸眾生，於此地獄，受如是等嚴切重苦，命報未終。
乃至未盡人非人身，曾所造作惡不善業，
如是次第，具足受之。 ^322a21

「復次，諸比丘！彼地獄中諸眾生等，經無量時受極苦已，
然後從此五百由旬膿血獄出，如前馳走，乃至追求救護之處。
即復來入一銅釜獄，其獄亦廣五百由旬。
罪人入已，獄卒見之，即前捉取，擲置釜內，
頭皆向下，脚皆在上。
是諸眾生在湯中時，地獄猛火極相煎迫。
逐沸上時，亦煎亦煑；逐沸下時，亦煎亦煑；
在中間時，亦煎亦煑；交橫往來，隨轉動時，
亦煎亦煑；湯沫覆時，亦煎亦煑；若見不見，一切時煑。
譬如世間或煑小豆大豆豌豆，置之釜內，
著水令滿，下燃大火，於是涌沸，湯豆和合。
浮向上時，亦煎亦煑；沈向下時，亦煎亦煑；
住於中時，亦煎亦煑；交橫動時，亦煎亦煑；
為沫覆時，亦煎亦煑；若見不見，一切時煑。
諸比丘！如是如是，一銅釜獄，其中守卒，
取彼罪人，以頭向下，以脚向上，擲置銅釜。
在釜中時，地獄猛火之所煎逼，熱沸既盛，
罪人逐沸或上或下，隨煑隨煎，略說乃至若見不見，
一切時煑，亦復如是。
彼諸眾生，於此獄中，受嚴劇苦。
乃至往昔人非人身所作惡業，如是次第，
於此地獄，具足而受。 ^322a29

「諸比丘！彼地獄中諸眾生等，經無量時受此苦已，
從一銅釜五百由旬小地獄出，奔走如前，乃至欲求救護之處。
爾時，即入眾多銅釜小地獄中，其獄亦廣五百由旬。
罪人入已，時守獄者即來執之，捉取罪人，
以脚向上，以頭向下，擲銅釜中，地獄猛火，
熾燃煎逼，湯沸上時，亦煎亦煑；湯沸下時，
亦煎亦煑；在中間時，亦煎亦煑；縱橫掩覆，
若見不見，一切煎煑。
譬如煮豆，以火煎逼，涌沸上時，亦煎亦煮，
略說乃至，若見不見，一切煎煑。
諸比丘！如是如是，此多銅釜五百由旬小地獄中，
諸眾生等，為守獄卒，捉其兩脚，到竪其身，
以頭向下，擲銅釜內。
彼人于時被地獄火之所煎逼，或上或下，
縱橫轉動，略說乃至若見不見，一切煎煑，亦復如是。
諸比丘！此多銅釜五百由旬小地獄中，
諸眾生等，又為獄卒，以其鐵爪，漉取罪人，
從釜至釜，次第煑之。
從此釜出，詣餘釜時，膿血皮肉，縱橫流散，
於是皆盡，唯餘骸骨。
罪人爾時，受極重苦，仍未命終。
乃至若人非人一切身中所作惡業，不盡不滅，
於此獄中，一切悉受。 ^322b22

「諸比丘！彼地獄中諸眾生等，經無量時受此苦已，
從多銅釜五百由旬小地獄出，馳走如前，乃至欲求救護之處。
爾時，即入鐵磑地獄，其獄亦廣五百由旬。
既入中已，時守獄卒即前捉取受罪眾生，
仰#CB01135;置於鐵砧之上，
熾燃猛焰，一時洞燃，於是罪人，悶絕仰臥。
時，守獄卒更取大石，從上壓之；壓已復壓，
因更研之；研已復研，遂成碎末；成碎末已，
又更重末，末已復末，轉成細末；取其細末，
又更研之，研已復研，於是乃成末中之末，最微細末。
當於爾時，罪人身體，膏血腦髓，一邊橫流，
微細骨末，猶尚存在，而於其間，命報未終，
一切時中，受極重苦。
乃至人非人身，所作惡業，未失未滅，如是次第具足受之。 ^322c15

「諸比丘！彼地獄中諸眾生等，經無量時受此苦已，
乃從鐵磑五百由旬小地獄出，馳走如前，
欲求室宅，欲求歸依覆護之處。
爾時，即入凾量地獄，其獄亦廣五百由旬。
既入中已，時守獄卒執取罪人，付以鐵凾，
令其量火，其凾猛熱，光焰熾燃，地獄罪人，
量彼火時，燒手燒脚、燒耳燒鼻、燒諸支節，乃至遍燒一切身分。
於被燒時，此諸罪人，受極重苦、受重痛苦，
然其壽命，未得終盡。
乃至往昔若人非人一切身中，有所造作惡不善業，
不滅不沒、不離不失，如是次第，具足受之。 ^322c29

「諸比丘！彼地獄中所有眾生，經無量時受此苦已，
得從凾量五百由旬小地獄出，馳走如前，
求室求覆、求救求洲、求歸依處。
爾時，即入雞小地獄，其獄亦廣五百由旬。
彼地獄中，純生諸雞，遍滿彼獄，其雞身分，
乃至膝脛，一切猛熱，光焰熾燃。
是諸眾生，處在其中，東西馳走，足蹈熱焰，
四向顧望，無處可依，大火熾燃，燒手燒脚、
燒耳燒鼻，如是次第，燒諸支節，大小身分，一時洞燃。
罪人爾時，受極重苦，痛切荼毒，然於其處，命報未終。
乃至人非人身所造惡業，未滅未盡，如是次第，一切具受。 ^323a12

「諸比丘！彼地獄中諸眾生等，經無量時受此苦已，
得從如是雞地獄出，馳走如前，乃至欲求救護之處。
爾時，即入灰河地獄，其獄亦廣五百由旬。
諸比丘！時彼灰河，流注漂疾，波浪騰涌，
其聲吼震，灰水沸溢，彌盈兩岸。
罪人入已，隨流出沒，灰河之底，悉是鐵刺，
其鋒纖利，皆若新磨。
於河兩岸，復有刀林，森竦稠密，極可怖畏。
刀林之中，復有諸狗，其形烟黑，皮毛垢汙，又甚可畏。
岸上復有眾多獄卒，守彼地獄。
又其兩岸，別生無量奢摩羅樹，其樹多刺，
並皆纖長，其鋒若磨。
爾時，地獄諸眾生等，既入河中，欲趣彼岸。
當於是時，便為大波之所淪沒，遂至河底，
即為河中所有鐵刺，仰刺其身，舉體周遍，
不得移動，罪人在中，受大重苦、受嚴毒苦；
受之既久，方得浮出，從沸灰河，渡至彼岸。
既上岸已，復入刀林，其林甚闊，枝莖稠密，
經歷林間， #CB02605;突利刀，
處處經過，去去不已，割手割脚、割耳割鼻、
割支割節，遍割身體，無處不破。
爾時，彼人受荼毒苦、受極重苦，乃至未盡人非人身往昔所作一切惡業，
命亦未終，於此林中，皆悉受之。 ^323a24

「復次，諸比丘！灰河兩岸，諸守獄者，見彼罪人，
即前問言：『汝等今者欲得何物？』
時，彼罪人，同聲答言：『我等甚飢！
我等甚飢！』時，守獄者即捉罪人，#CB01135;置地上，
其地猛熱，光焰熾燃，罪人在中，悶絕仰臥。
又以鐵鉗，開張其口，持熱鐵丸，置其口內，
應時燒爍，彼諸眾生，脣口燋破，略說乃至從咽喉下，
徑至小腸，直過無礙。
彼人爾時，受嚴切苦、受極重苦，命亦未終。
乃至未盡往昔所作人非人身惡不善業，
即於此中，具足皆受。 ^323b17

「復次，諸比丘！又此灰河兩岸之上，所有諸狗其身烟黑，
垢汙可畏，睚#CB02618;嘷吠，
出大惡聲，噉彼地獄眾生身分，舉體支節，
所有肌肉，段段齧食，不令遺餘。
彼人在中，受嚴切苦，乃至受於最極重苦，未得命終。
乃至未盡惡不善業，往昔人身及非人身有所作者，一切具受。 ^323b27

「諸比丘！彼地獄中諸眾生等，既為如是熱沸灰河之所逼切，
又復困於纖利鐵刺刀刃稠林、諸守獄者、
烟黑垢汙惡狗之類，種種厄急，無處隱藏。
乃復走上奢摩羅樹，彼樹枝莖，純是鐵刺，
其鋒纖利，皆若新磨，頭悉向下，劖刺其身。
欲下樹時，是諸鐵刺，頭則向上。
彼諸眾生，在奢摩羅樹上時，復有諸烏，
名為鐵#CB01040;，飛來樹上，啄彼罪人。
先啄其頭，破陷頂骨，唼食其腦。
彼人爾時受極重苦、受痛切苦，不堪忍故，即還墮落沸灰河中。
彼人於是，還為波浪之所漂沒，直至河底。
至河底已，復為鐵刺之所劖刺。
既被刺已，鐵刺遍身，不能復去，還於其中，
受極重苦、大猛酷苦，不能堪忍。
困苦多時，力極得起，從灰河渡，走趣此岸。
到此岸已，得入刀林。
入刀林時，復為刀刃，割其身體，割手割脚，
乃至遍割一切支節，復於其中，具足受苦，命亦未終。
略說乃至，從於往昔人非人身所作惡業，
未滅未盡，次第悉受。 ^323c5

「復次，諸比丘！灰河此岸諸守獄者，既見地獄受罪眾生從彼岸來，
即前問言：『汝等今者何為遠來？
欲得何物？』彼諸眾生，各各答言：『我等渴乏。』
時，守獄者即復捉取彼諸眾生，#CB01135;置熾燃熱鐵地上，
推令仰臥。於仰臥時，彼人身上，火焰洞起，
便以鐵鉗，開張其口，融赤銅汁，灌其口中。
時，彼地獄諸眾生等，既飲銅汁，即燒唇口乃至小腸，
直過無礙，從下部出。
彼人爾時受極重苦，乃至壽命，未盡未滅，
彼於過去人非人身，所作惡業未滅盡者，悉皆受之。 ^323c24

「復次，諸比丘！彼地獄中諸眾生等，受此罪報經無量時，
苦惱長遠，乃有風來，名為和合，吹彼地獄諸眾生等，
至於岸邊，如是次第，乃得從彼灰河獄出，
出已馳走，乃至求於救護之處。
爾時，即入斫截地獄，其獄亦廣五百由旬。
罪人入已，其守獄者即取罪人，#CB01135;置熾燃熱鐵地上，
乃至推令仰臥於地，執大鐵鈇，熾燃猛熱，
炎赫可畏，斫彼地獄受罪眾生，斫手斫脚，
并斫手脚，斫耳斫鼻，并斫耳鼻，斫支斫節，
并斫支節，如是次第，舉身皆斫。
彼諸眾生，當於爾時，受極重苦，命亦未終。
乃至未盡惡不善業，人非人身所造作者，
如是次第，一切具受。 ^324a6

「復次，諸比丘！彼地獄中諸眾生等，經無量時受此苦已，
得從斫截小地獄出，出已馳走，求歸依處，
乃至求室求宅、求覆求洲、求救護處。
爾時，即入劍葉地獄，其獄亦廣五百由旬。
入其中已，惡業果故，忽有風來，吹諸鐵葉，
猶如利劍，從空而墮，割截罪人一切身分，
所謂截手截脚、并截手脚，截耳截鼻、并截耳鼻，
截支截節、并截支節。
爾時罪人，受極重苦、受嚴切苦，命亦未終，略說如上。
乃至人非人身所作惡業，未滅未盡，於此地獄，一切具受。 ^324a19

「復次，諸比丘！又彼劍葉小地獄中諸眾生等，
惡業果故，有鐵#CB01040;烏忽然飛來，
在彼眾生兩膊之上，足蹈其膊，翅覆其頭，
便以鐵#CB01040;啄彼罪人兩眼之睛，口銜而去。
爾時，罪人受極重苦，痛惱嚴切，不可思議，
然其壽命，亦未終盡，略說如上。
乃至人非人身，所作惡業，如是次第，一切悉受。 ^324b1

「復次，諸比丘！彼地獄中諸眾生等，經無量時受此苦已，
乃從劍葉小地獄出，出已馳走，欲求室宅、
求覆求洲、求歸依處、求救護處。
爾時，復入狐狼地獄，亦廣五百由旬。
是諸眾生入此獄已，惡業果故，於地獄中出生狐狼，
嚴熾猛惡，睚#CB02618;號吼，
所出音聲，甚可怖畏，#CB00604;齧地獄諸眾生身，
所有肌肉及諸筋脈，脚蹋口掣，臠而食之。
爾時罪人，受極重苦，痛惱酸切，命亦未終，略說如前。
人非人身所作惡業，如是次第，皆於其中，一切具受。 ^324b8

「復次，諸比丘！彼地獄中諸眾生等，經無量時受此苦已，
得從狐狼小地獄出，出已馳走，乃至求室求宅、
求覆求洲、求救護處、求歸依處。
爾時，復入寒氷地獄，其獄亦廣五百由旬。
是諸罪人入彼獄已，惡業果故，忽有冷風從四面來，
吹大寒氣，麤澁嚴毒，觸彼地獄眾生身分。
隨觸著處，皮即破裂；皮破裂已，次破其肉；
破裂肉已，次破其筋；破裂筋已，次破其骨；
破裂骨已，次破其髓。
破裂髓時，彼諸眾生，受極重苦、最嚴切苦，
乃至大苦，不可堪耐，便於彼中，壽命終盡。
是為第一活大地獄及餘十六諸小地獄。 ^324b19

「復次，諸比丘！第二黑繩大地獄者，亦有十六五百由旬諸小地獄而相圍繞，
從黑雲沙，乃至最後第十六者，名寒氷獄，為一眷屬。
諸比丘！如是地獄，有何因緣，名為黑繩大地獄也？ ^324c2

「諸比丘！於彼黑繩大地獄中所有眾生，
生者有者出者住者，以其往昔不善之業，
得果報故，於虛空中忽然出生麤大黑繩，
熾燃猛熱，譬如黑雲，從空中出，黤黮充塞，下接於地。
如是如是，於彼黑繩大地獄中所有眾生，
以其宿世不善之業得果報故，從虛空中出大黑繩，
熾燃猛熱，亦復如是。
此諸黑繩，墮在地獄眾生身上，墮身上時，
即燒罪人，一切身分。
先燒其皮；既燒皮已，次燒其肉；既燒肉已，
次燒其筋；既燒筋已，次燒其骨；於燒骨時，
徹至其髓；髓即流出，為火所燃，骨髓燃時，出大猛焰。
爾時罪人，受嚴切苦、受極重苦，以罪業故，命亦未終。
乃至往昔人非人身，所有造作惡不善業，
未滅未變、未除未畢，於此獄中，一切悉受。 ^324c7

「復次，諸比丘！又彼黑繩大地獄中所有眾生，
生者有者住者化者，以其宿世不善果故，
諸守獄者執取罪人，#CB01135;置熾燃熱鐵地上，
光焰猛盛，舉身燋熱，推令仰臥，以熱鐵繩，
處處拼度，拼度訖已，以熱鐵鈇熾燃赫奕，
交橫而斫彼地獄中眾生身分，或作二分，
或作三分，四分五分乃至十分，或二十分或五十分，或復百分。
譬如世間善巧木匠、若木匠弟子，取諸材木，
安置平地，便用墨繩縱橫拼度，拼度既訖，
即以利鈇，隨而斫之，或作二分，或作三分，
四分五分乃至十分，或二十分，或復百分。
如是如是，諸比丘！
於彼黑繩大地獄中所有眾生，亦復如是，
諸守獄者執取罪人，#CB01135;置熾燃熱鐵地上，
推令仰臥，以黑鐵繩，拼度開解，即以鐵鈇，
斫破其身，作諸分段，亦復如是。
爾時罪人，乃至痛惱酸切，受極重苦，命亦未終。
若未盡彼人非人身，往昔所造不善諸業，
於此獄中，一切具受。 ^324c22

「復次，諸比丘！又彼黑繩大地獄中所有眾生，
有者化者乃至住者，諸守獄卒執取彼人，
#CB01135;置熾燃熱鐵地上，
乃至推令仰臥於地，以黑鐵繩拼度其身，
既拼度已，又以鐵鋸熾燃猛熱，依所拼處鋸解其身，
鋸已復鋸，乃至大鋸，次更破已復破，乃至大破，
或割或截，既割截已，復更割截，極細割截。
譬如世間善巧鋸師、若鋸師弟子，取諸材木，
安置平地，即以黑繩，縱橫拼度，拼度訖已，
便以利鋸，隨而鋸之，鋸已復鋸，乃至大鋸，
次復細破，破已復破，乃至大破，又更割截，
既割截已，復重割截，極細割截。
如是如是，諸比丘！
於彼黑繩大地獄中所有眾生，生者有者乃至住者，
諸守獄卒執取彼人，#CB01135;置熾燃熱鐵地上，
乃至推令仰臥於地，以黑鐵繩拼度開解，
即以鐵鋸熾燃猛焰，鋸解其身，鋸已復鋸，
乃至大鋸，破已復破，乃至大破，割已復割，
乃至大割，截已復截，乃至大截。
彼人爾時乃至具受極嚴重苦，命亦未終。
略說如上，乃至人非人身所作惡業，於中備受。 ^325a12

「復次，諸比丘！又彼黑繩大地獄中所有眾生，
生者有者乃至住者，諸守獄卒，以大鐵椎熾燃猛熱光焰暉赫，
付諸罪人，令其各各自相椎打。
於相打時，燒手燒脚，遍燒手脚；燒耳燒鼻，
遍燒耳鼻；燒支燒節，遍燒支節。
彼人爾時乃至受於極嚴重苦，命亦未終。
略說如上，乃至往昔人非人身所作之業，一切具受。 ^325b4

「復次，諸比丘！又彼黑繩大地獄中所有眾生，
生者有者乃至住者，惡業果故，於虛空中有大黑繩從空而出，
烟焰熾燃，極大猛熱，乃至墮在地獄眾生身分之上。
黑繩著時，隨即絞縛罪人身體，絞已復絞，
乃至大絞；縛已復縛，乃至大縛。
既絞縛已，復有風來吹令開解。
繩開解時，彼諸眾生身皮皆剝；皮既剝已肉亦隨剝；
肉既剝已，次抽其筋，乃至破骨；筋骨破已，
吹其精髓，隨風而去。
罪人爾時，乃至受於極嚴重苦，命亦未終。
略說如上，乃至未盡惡不善業，如是次第，一切具受。 ^325b12

「復次，諸比丘！彼地獄中所有眾生，經無量時受長遠苦，
乃從黑繩大地獄出，出已馳走，乃至求室求宅、
求覆求洲、求歸依處、求救護處。
爾時，復入黑雲沙獄，其獄縱廣五百由旬。
罪人入已，略說如上，乃至次第入第十六寒冰地獄。
入諸獄已，乃至命終，受種種苦。 ^325b24

「復次，諸比丘！合大地獄，亦有十六諸小地獄，
並皆縱廣五百由旬，自相圍遶，從黑雲沙，
略說乃至最後，名為寒氷地獄。
諸比丘！有何因緣，彼大地獄說名為合？
諸比丘！彼地獄中所有眾生，生者有者出者化者，
乃至住者，由彼眾生惡業果故。
有兩大山，名白羊口，熾燃猛熱，光焰炎赫。
爾時，獄卒驅逼罪人入此山內，入山間已兩山遂合，
更互相突，更互相打，更互相磨。
時彼二山如是共合，相突相打，相揩磨已，還住本處。
譬如毘佉 #CB00145;與囉毘佉#CB00145;，
相合相突，相打相磨；彼既相合相突相打磨已，各還本處。
如是如是，諸比丘！
彼之二山，相合相突，相打相磨，極揩磨已，
各還本處，亦復如是。
彼地獄中所有眾生，被山合突打磨之時，
身體一切膿血流迸，唯碎骨在。
彼人爾時乃至受於極嚴重苦，命亦未終。
略說如上，次第皆受，當如是知。 ^325c1

「復次，諸比丘！又彼眾合大地獄中所有眾生，
生者住者，其守獄卒，取彼地獄諸眾生等，
#CB01135;置熾燃大熱鐵上，
其焰猛盛，暉赫可畏。
推令仰臥，更取大鐵，亦甚猛熾，以覆其上，
猶如世間磑磨之法，如是磨之。
磨已復磨，又更大磨；末已復末，又更大末；
研已復研，又更細研，遂成塵末；既作塵已，
又復細塵，如是展轉，成極微塵。
作塵末時，一切身分，皆為膿血，流迸出盡，
唯有骨塵，猶在彼處。
爾時彼人，乃至受於極嚴重苦，命亦未終。
略說如上，次第應知。 ^325c19

「復次，諸比丘！又彼眾合大地獄中所有眾生，
生者有者乃至住者，其守獄卒取彼眾生，
#CB01135;置猛熱大鐵槽中，
其槽熾燃，一向炎赫。
置槽中已，猶如世間壓諸甘蔗及胡麻法，
如是壓時，壓已復壓，遂至大壓。
既被壓已，唯見膿血流在一邊，所有骸骨皆為末滓。
罪人爾時乃至受於極嚴重苦。
略說如上，命亦未終，隨其所作，一切具受。 ^326a1

「復次，諸比丘！又彼眾合大地獄中所有眾生，
生者有者乃至住者，其守獄卒，取彼眾生擲鐵臼中，
其臼熾燃，猛焰赫奕，又熱鐵杵，亦甚猛熾，擣彼罪人。
擣已復擣，乃至大擣；研已復研，乃至大研。
既擣研已，遂成研末。
如是等末，末已復末，更為微末。
於研末時，唯見膿血一畔滂流，一邊猶有碎骨末在。
爾時，罪人乃至極受嚴切重苦。
略說如上，乃至爾時命亦未終，具受眾苦。 ^326a9

「復次，諸比丘！又彼眾合大地獄中所有眾生，
生者有者乃至住者，爾時於上虛空之中，
有大鐵象自然出生，熾燃猛壯，乃至光焰一向赫奕。
以其兩脚，蹋彼地獄諸眾生身，從頭至足，次第蹋之。
先蹋髑髏，後蹋餘處，蹋已復蹋，乃至大蹋。
於象蹋時，彼地獄中眾生身分，膿血迸流，
散在諸處，唯有碎骨獨在一邊。
爾時，罪人受大重苦。
略說如上，命亦未終。
如是次第，於中具受。 ^326a18

「復次，諸比丘！又彼眾合大地獄中諸眾生等，經無量時受長遠苦。
此苦畢已，乃從眾合大地獄出，出已一向馳奔而走，乃至求於救護之處。
爾時，復入彼黑雲沙五百由旬小地獄中，
入已復入諸餘小獄，如是乃至寒氷地獄，具足受苦。 ^326a27

「復次，諸比丘！又更入於叫喚地獄，此地獄中亦有十六五百由旬諸小地獄以為眷屬，
從黑雲沙，乃至最後寒氷地獄。
諸比丘！如是地獄有何因緣，名為叫喚？
諸比丘！如是叫喚大地獄中所有眾生，
生者有者乃至住者，其守獄卒，一時驅逼是諸眾生，
令入鐵城，其城熾燃，熱鐵猛焰，光甚炎赫。
爾時，罪人在鐵城中，乃至受於極嚴重苦，
眾苦逼切，不堪忍故，恒常叫喚，是故名為叫喚地獄。
又彼獄中以鐵為屋，房室輦輿亦皆是鐵，
樓觀園池，一切皆是猛熱炭火，熾燃光曜，
上下洞徹，獄卒駈逐受罪眾生，令入其中，
諸苦逼切，不可忍耐，即便叫喚，是故名為叫喚地獄。
罪人在中，受大重苦，略說如上，命亦未終。
若未盡彼惡不善業，如是次第，具足而受。 ^326b4

「諸比丘！彼地獄中諸眾生等，受苦長遠經無量時，
乃得從此叫喚獄出，出已馳走，略說如前，乃至求於救護之處。
即復往詣黑雲沙等五百由旬諸小地獄，
入已如前，具受諸罪，略說乃至最後方入寒氷地獄，
具受眾苦，乃得命終。」 ^326b19

「復次，諸比丘！彼大叫喚大地獄中，亦有十六諸小地獄、
以為眷屬，皆悉縱廣五百由旬，從黑雲沙，乃至最後寒氷地獄。
諸比丘！如是地獄有何因緣，而得名為大叫喚也？
諸比丘！彼大叫喚大地獄中所有眾生，
生者有者乃至住者，諸守獄卒取彼眾生，
亦皆擲置鐵城之中，熾燃大熱，乃至上下光焰猛徹，
罪人在中受極重苦，眾惱逼切不堪忍故，遂大叫喚。
以是因緣，名彼地獄為大叫喚。
彼地獄中亦以熱鐵為屋宇，房舍輦閣樓觀悉皆是鐵，
炭火熾燃，充滿炎赫，罪人在中，受極重苦，
略說如前，命亦未盡。
如是次第，具足受之。 ^326b25

「諸比丘！又彼地獄諸眾生等，受長遠苦經無量時，
乃得從此大叫喚大地獄出，出已馳走，
乃至略說，求救護處。
於是復詣黑雲沙等小地獄中，入已受苦，
乃至最後寒氷地獄，具受眾苦，乃得命終。 ^326c8

「復次，諸比丘！於彼熱惱大地獄中，亦有十六諸小地獄以為眷屬，
其獄各各如前，縱廣五百由旬，從黑雲沙乃至最後寒氷地獄。
諸比丘！如是地獄有何因緣，名為熱惱大地獄耶？」 ^326c13

「諸比丘！於此熱惱大地獄中所有眾生，
生者有者乃至住者，諸守獄卒取彼眾生，
擲置熾燃熱鐵鑊中，頭皆向下，脚皆向上，
騰波沸涌，一向猛熱。
罪人於中，被煎被煮，極受熱惱，是故名為熱惱地獄。
又彼獄中，多諸鐵釜鐵甕、鐵盆鐵瓨、鐵鑊鐵鼎，
及諸鐵#CB00828;，並皆熾燃，一向猛熱。
罪人在中，被燒被煑，是故名為熱惱地獄。
於此獄中，乃至受於極嚴重苦，命亦未終。
未盡彼人惡不善業，如是次第，一切悉受。 ^326c18

「諸比丘！彼地獄中諸眾生等，經無量時受長遠苦，
乃從熱惱大地獄出，出已乃至馳奔而走，欲求救護歸依之處。
爾時，復入黑雲沙等小地獄中，略說乃至寒氷地獄，
具受眾苦，乃得命終。 ^326c28

「復次，諸比丘！彼大熱惱大地獄中，亦有十六諸小地獄，
各各縱廣五百由旬，從黑雲沙小地獄為始，乃至最後寒氷地獄。
諸比丘！如是地獄，有何因緣，名大熱惱大地獄耶？
諸比丘！彼大熱惱大地獄中諸眾生等，
生者有者乃至住者，諸守獄卒取彼眾生，
以頭向下，以脚向上，到擲釜中。
其釜猛熱，湯火俱熾，衝擊罪人，隨沸上下。
當於是時，受極熱惱、極大熱惱、大大熱惱，是故名為大熱惱獄。
又彼獄中，所有鐵甕鐵盆鐵鑊鐵鼎鐵鐺，
亦皆熾燃，極大猛熱，又以罪人擲置其中。
罪人爾時，為地獄火或煮或煎，受諸苦惱，
惱已復惱，極大逼惱，是故名為最熾猛熱極惱地獄。
罪人於中受極重苦，略說如前。
乃至命終，如是次第具受眾苦。 ^327a4

「諸比丘！彼地獄中諸眾生等，經無量時長遠道中。
受諸苦已，乃從如是熾燃猛盛極大熱惱大地獄出，
出已馳走，乃至略說，欲求救護歸依之處。
於是復詣黑雲沙等小地獄中，乃至最後寒氷地獄，
命若未盡，受諸苦惱，次第如前。
起世經卷第三
 ^327a18
