
other:: 中阿含經卷第四十五
translator:: 東晉罽賓三藏瞿曇僧伽提婆譯
pin:: 
##  3 心品
心品第三〔有十經〕〔第四分別誦〕
　　心、浮、受法二　行禪、說、獵師
　　五枝財物主　瞿曇彌、多界
jing:: 
###  172 心經
（一七二）中阿含心品心經第一
我聞如是：
一時，佛遊舍衛國，在勝林給孤獨園。 ^709a13

爾時，有一比丘獨安靖處宴坐思惟，心作是念：「誰將世間去？
誰為染著？誰起自在？」
彼時，比丘則於晡時從宴坐起，往詣佛所，
稽首禮足，却坐一面，白曰：「世尊！
我今獨安靖處宴坐思惟，心作是念：『誰將世間去？
誰為染著？誰起自在？』」 ^709a14

世尊聞已，歎曰：「善哉！
善哉！比丘！謂有賢道而有賢觀，極妙辯才，有善思惟。
『誰將世間去？誰為染著？
誰起自在？』比丘！所問為如是耶？」 ^709a19

比丘答曰：「如是。世尊！」 ^709a22

世尊告曰：「比丘！心將世間去，心為染著，心起自在。
比丘！彼將世間去，彼為染著，彼起自在。
比丘！多聞聖弟子非心將去，非心染著，非心自在。
比丘！多聞聖弟子不隨心自在，而心隨多聞聖弟子。」 ^709a23

比丘白曰：「善哉！善哉！
唯然。世尊！」彼時，比丘聞佛所說，歡喜奉行。 ^709a27

問曰：「世尊！多聞比丘，說多聞比丘。
世尊！云何多聞比丘？
云何施設多聞比丘？」 ^709a29

世尊聞已，歎曰：「善哉！
善哉！比丘！謂有賢道而有賢觀，極妙辯才，有善思惟。
『世尊！多聞比丘，說多聞比丘。
世尊！云何多聞比丘？
云何施設多聞比丘？』
比丘！所問為如是耶？」 ^709b1

比丘答曰：「如是。世尊！」 ^709b5

世尊告曰：「比丘！我所說甚多，謂正經、歌詠、
記說、偈他、因緣、撰錄、本起、此說、生處、廣解、未曾有法及說義。
比丘！若有族姓子，我所說四句偈，知義知法，
趣法向法，趣順梵行。
比丘！說多聞比丘無復過是。
比丘！如是多聞比丘，如來如是施設多聞比丘。」 ^709b6

比丘白曰：「善哉！善哉！
唯然。世尊！」彼時，比丘聞佛所說，歡喜奉行。 ^709b12

問曰：「世尊！多聞比丘明達智慧，說多聞比丘明達智慧。
世尊！云何多聞比丘明達智慧？
云何施設多聞比丘明達智慧？」 ^709b14

世尊聞已，歎曰：「善哉！
善哉！比丘！謂有賢道而有賢觀，極妙辯才，有善思惟。
『世尊！多聞比丘明達智慧，說多聞比丘明達智慧。
世尊！云何多聞比丘明達智慧？
云何施設多聞比丘明達智慧？』
比丘！所問為如是耶？」 ^709b16

比丘答曰：「如是。世尊！」
世尊告曰：「比丘！若比丘聞此苦，復以慧正見苦如真者，
聞苦習、苦滅、苦滅道，復以慧正見苦滅道如真者，比丘！
如是多聞比丘明達智慧，如來如是施設多聞比丘明達智慧。」 ^709b21

比丘白曰：「善哉！善哉！
唯然。世尊！」彼時，比丘聞佛所說，歡喜奉行。 ^709b26

問曰：「世尊！聰明比丘#CB00834;慧廣慧，說聰明比丘#CB00834;慧廣慧。
世尊！云何聰明比丘#CB00834;慧廣慧？
云何施設聰明比丘#CB00834;慧廣慧？」 ^709b27

世尊聞已，歎曰：「善哉！
善哉！比丘，謂有賢道而有賢觀，極妙辯才，有善思惟。
『世尊！云何聰明比丘#CB00834;慧廣慧？
云何施設聰明比丘#CB00834;慧廣慧？』
比丘！所問為如是耶？」 ^709c1

比丘答曰：「如是。世尊！」 ^709c4

世尊告曰：「若比丘不念自害，不念害他，
亦不念俱害，比丘但念自饒益及饒益他，
饒益多人，愍傷世間，為天、為人求義及饒益，求安隱快樂。
比丘！如是聰明比丘#CB00834;慧廣慧，如是如來施設聰明比丘#CB00834;慧廣慧。」 ^709c5

比丘白曰：「善哉！善哉！
唯然。世尊！」 ^709c10

彼時，比丘聞佛所說，善受善持，善誦習已，
即從坐起，稽首佛足，繞三匝而還。 ^709c11

彼時，比丘聞世尊教，在遠離獨住，心無放逸，修行精勤。
彼在遠離獨住，心無放逸，修行精勤已，
族姓子所為，剃除鬚髮，著袈裟衣，至信、
捨家、無家、學道者，唯無上梵行訖，於現法中自知自覺，
自作證成就遊，生已盡，梵行已立，所作已辦，
不更受有，知如真。
彼尊者知法已，乃至得阿羅訶。 ^709c12

佛說如是。彼諸比丘聞佛所說，歡喜奉行。 ^709c19

心經第一竟〔千五十四字〕
jing:: 
###  173 浮彌經
（一七三）中阿含心品浮彌經第二 ^709c21

我聞如是：
一時，佛遊王舍城，在竹林迦蘭哆園。 ^709c24

爾時，尊者浮彌，亦在王舍城無事禪室中。
於是，尊者浮彌過夜平旦，著衣持鉢，欲入王舍城而行乞食，
尊者浮彌復作是念：「且置入王舍城乞食，我寧可往至王子耆婆先那童子家。」
於是，尊者浮彌便往至王子耆婆先那童子家。 ^709c25

王子耆婆先那童子遙見尊者浮彌來，
即從座起，偏袒著衣，叉手向尊者浮彌，
作如是說：「善來，尊者浮彌！
尊者浮彌久不來此，可坐此床。」
尊者浮彌即便就坐。 ^710a5

王子耆婆先那童子稽首尊者浮彌足，
却坐一面，白曰：「尊者浮彌！
我欲有所問，聽我問耶？」 ^710a9

尊者浮彌答曰：「王童子！
欲問便問，我聞已當思。」 ^710a11

王童子便問尊者浮彌：「或有沙門梵志來詣我所，
而語我曰：『王童子！
有人作願行正梵行，彼必得果，或無願，
或願無願，或非有願非無願行正梵行，彼必得果。』
尊者浮彌！尊師何意、云何說？」 ^710a12

尊者浮彌告曰：「王童子！
我不面從世尊聞，亦不從諸梵行聞。
王童子！世尊或如是說：『或有人作願行正梵行，
彼必得果，或無願，或願無願，或非有願非無願行正梵行，彼必得果。』」 ^710a16

王童子白曰：「若尊者浮彌尊師如是意、
如是說者，此於世間，天及魔、梵、沙門、梵志，
從人至天，最在其上。
尊者浮彌！可在此食。」
尊者浮彌默然而受。
王童子知尊者浮彌默然受已，即從坐起，
自行澡水，以極美淨妙種種豐饒食噉含消，
自手酙酌，令得飽滿，食訖收器，行澡水已，取一小床別坐聽法。
尊者浮彌為彼說法，勸發渴仰，成就歡喜，
無量方便為彼說法，勸發渴仰。
成就歡喜已，從坐起去，往詣佛所，稽首佛足，
却坐一面，與王童子所共論者盡向佛說。 ^710a20

世尊聞已，告曰：「浮彌！
何意不為王童子說四喻耶？」 ^710b2

尊者浮彌問曰：「世尊！
何謂四喻？」 ^710b3

世尊答曰：「浮彌！若有沙門、梵志，邪見、邪見定，
彼作願行行邪梵行，必不得果，無願、願無願、
非有願非無願行邪梵行，必不得果。
所以者何？以邪求果，謂無道也。
浮彌！猶如有人欲得乳者而#CB00014;牛角，
必不得乳，無願、願無願、非有願非無願人欲得乳而#CB00014;牛角，
必不得乳。所以者何？
以邪求乳，謂#CB00014;牛角也。
如是，浮彌！若有沙門、梵志，邪見、邪見定，
彼作願行行邪梵行，必不得果，無願、願無願、
非有願非無願行邪梵行，必不得果。
所以者何？以邪求果，謂無道也。 ^710b4

「浮彌！若有沙門、梵志，正見、正見定，彼作願行行正梵行，
彼必得果，無願、願無願、非有願非無願行正梵行，彼必得果。
所以者何？以正求果，謂有道也。
浮彌！猶如有人欲得乳者，飽飲飼牛而#CB00014;牛乳，
彼必得乳，無願、願無願、非有願非無願人欲得乳，
飽飲飼牛而#CB00014;牛乳，彼必得乳。
所以者何？以正求乳，謂#CB00014;牛乳也。
如是，浮彌！若有沙門、梵志，正見、正見定，
彼作願行行正梵行，彼必得果，無願、願無願、
非有願非無願行正梵行，彼必得果。
所以者何？以正求果，謂有道也。 ^710b15

「浮彌！若有沙門、梵志，邪見、邪見定，彼作願行行邪梵行，
必不得果，無願、願無願、非有願非無願行邪梵行，必不得果。
所以者何？以邪求果，謂無道也。
浮彌！猶如有人欲得酥者，以器盛水，以抨抨之，
必不得酥，無願、願無願、非有願非無願人欲得酥，
以器盛水，以抨抨之，必不得酥。
所以者何？以邪求酥，謂抨水也。
如是，浮彌！若有沙門、梵志，邪見、邪見定，
彼作願行行邪梵行，必不得果，無願、願無願、
非有願非無願行邪梵行，必不得果。
所以者何？以邪求果，謂無道也。 ^710b26

「浮彌！若有沙門、梵志，正見、正見定，彼作願行行正梵行，
彼必得果，無願、願無願、非有願非無願行正梵行，彼必得果。
所以者何？以正求果，謂有道也。
浮彌！猶如有人欲得酥者，以器盛酪，以抨抨之，
彼必得酥，無願、願無願、非有願非無願人欲得酥，
以器盛酪，以抨抨之，彼必得酥。
所以者何？以正求酥，謂抨酪也。
如是，浮彌！若有沙門、梵志，正見、正見定，
彼作願行行正梵行，彼必得果，無願、願無願、
非有願非無願行正梵行，彼必得果。
所以者何？以正求果，謂有道也。 ^710c8

「浮彌！若有沙門、梵志，邪見、邪見定，彼作願行行邪梵行，
必不得果，無願、願無願、非有願非無願行邪梵行，必不得果。
所以者何？以邪求果，謂無道也。
浮彌！猶如有人欲得油者，以笮具盛沙，
以冷水漬而取壓之，必不得油，無願、願無願、
非有願非無願人欲得油，以笮具盛沙，
以冷水漬而取壓之，必不得油。
所以者何？以邪求油，謂壓沙也。
如是，浮彌！若有沙門、梵志，邪見、邪見定，
彼作願行行邪梵行，必不得果，無願、願無願、
非有願非無願行邪梵行，必不得果。
所以者何？以邪求果，謂無道也。 ^710c20

「浮彌！若有沙門、梵志，正見、正見定，彼作願行行正梵行，
彼必得果，無願、願無願、非有願非無願行正梵行，彼必得果。
所以者何？以正求果，謂有道也。
猶如有人欲得油者，以笮具盛麻子，以煖湯漬而取壓之，
彼必得油，無願、願無願、非有願非無願人欲得油，
以笮具盛麻子，以煖湯漬而取壓之，彼必得油。
所以者何？以正求油，謂壓麻子也。
如是，浮彌！若有沙門、梵志正見、正見定，
彼作願行行正梵行，彼必得果，無願、願無願、
非有願非無願行正梵行，彼必得果。
所以者何？以正求果，謂有道也。 ^711a3

「浮彌！若有沙門、梵志，邪見、邪見定，彼作願行行邪梵行，
必不得果，無願、願無願、非有願非無願行邪梵行，必不得果。
所以者何？以邪求果，謂無道也。
浮彌！猶如有人欲得火者，以濕木作火母，
以濕鑽鑽，必不得火，無願、願無願、非有願非無願人欲得火，
以濕木作火母，以濕鑽鑽，必不得火。
所以者何？以邪求火，謂鑽濕木也。
如是，浮彌！若有沙門、梵志，邪見、邪見定，
彼作願行行邪梵行，必不得果，無願、願無願、
非有願非無願行邪梵行，必不得果。
所以者何？以邪求果，謂無道也。 ^711a15

「浮彌！若有沙門、梵志，正見、正見定，彼作願行行正梵行，
彼必得果，無願、願無願、非有願非無願行正梵行，彼必得果。
所以者何？以正求果，謂有道也。
浮彌！猶如有人欲得火者，以燥木作火母，
以燥鑽鑽，彼必得火，無願、願無願、非有願非無願人欲得火，
以燥木作火母，以燥鑽鑽，彼必得火。
所以者何？以正求火，謂鑽燥木也。
如是，浮彌！若有沙門、梵志正見、正見定，
彼作願行行正梵行，彼必得果，無願、願無願、
非有願非無願行正梵行，彼必得果。
所以者何？以正求果，謂有道也。 ^711a26

「浮彌！若汝為王童子說此四喻者，王童子聞已必大歡喜，
供養於汝，盡其形壽，謂衣被、飲食、臥具、湯藥及餘種種諸生活具。」 ^711b9

尊者浮彌白曰：「世尊！
我本未曾聞此四喻，何由得說？
唯今始從世尊聞之。」 ^711b12

佛說如是。尊者浮彌及諸比丘，聞佛所說，歡喜奉行。 ^711b14

浮彌經第二竟〔二千八十三字〕
jing:: 
###  174 受法經
（一七四）中阿含心品受法經第三 ^711b16

我聞如是：
一時，佛遊舍衛國，在勝林給孤獨園。 ^711b19

爾時，世尊告諸比丘：「世間真實有四種受法。
云何為四？或有受法現樂、當來受苦報，
或有受法現苦、當來受樂報，或有受法現苦、
當來亦受苦報，或有受法現樂、當來亦受樂報。 ^711b20

「云何受法現樂、當來受苦報？
或有沙門、梵志，快莊嚴女共相娛樂，作如是說：
『此沙門、梵志於欲見當來有何恐怖，有何災患，
而斷於欲，施設斷欲？
此快莊嚴於女身體樂更樂觸。』
彼與此女共相娛樂，於中遊戲，彼受此法，
成具足已，身壞命終，趣至惡處，生地獄中，
方作是念：『彼沙門、梵志於欲見此當來恐怖，
見此災患故，斷於欲，施設斷欲。
我等因欲、諍欲、緣欲故，受如是極苦、甚重苦也。』 ^711b24

「猶春後月，日中極熱，有葛藤子，日炙圮迸，墮一娑羅樹下。
彼時，娑羅樹神因此故而生恐怖，於是，
彼樹神若邊傍種子村神、村百穀藥木有親親朋友樹神，
於種子見當來有恐怖、有災患故，便往至彼樹神所，
而慰勞曰：『樹神勿怖！
樹神勿怖！今此種子或為鹿食，或孔雀食，
或風吹去，或村火燒，或野火燒，或敗壞不成種子。
如是，樹神！汝得安隱。
若此種子非為鹿食，非孔雀食，非風吹去，
非村火燒，非野火燒，亦非敗壞不成種子，
此種子不缺不穿，亦不剖坼，不為風、雨、
日所中傷，得大雨漬，便速生也。』 ^711c4

「彼樹神而作是念：『以何等故？
彼邊傍種子村神、村百穀藥木親親朋友樹神，於種子見當來有何恐怖？
有何災患？而來慰勞我言：「樹神勿怖！
樹神勿怖！樹神！此種子或為鹿食，或孔雀食，
或風吹去，或村火燒，或野火燒，或敗壞不成種子。
如是，樹神！汝得安隱。
若此種子非為鹿食，非孔雀食，非風吹去，
非村火燒，非野火燒，亦非敗壞不成種子，
此種子不缺不穿，亦不剖坼，不為風、雨、
日所中傷，得大雨漬，便速生也。」』
成莖枝葉柔軟成節，觸體喜悅，此莖枝葉柔軟成節，
觸體喜悅，樂更樂觸。
此緣樹成大枝節葉，纏裹彼樹，覆蓋在上。
覆蓋在上已，彼樹神方作是念：『彼邊傍種子村神、
村百穀藥木親親朋友樹神，於種子見此當來恐怖，
見此災患故，而來慰勞我言：「樹神勿怖！
樹神勿怖！此種子或為鹿食，或孔雀食，
或風吹去，或村火燒，或野火燒，或敗壞不成種子。
如是，樹神！汝得安隱。
若此種子非為鹿食，非孔雀食，非風吹去，
非村火燒，非野火燒，亦非敗壞不成種子，
此種子不缺不穿，亦不剖坼，不為風、雨、
日所中傷，得大雨漬，便速生也。」
我因種子、緣種子故，受此極苦甚重苦也。』 ^711c16

「如是，或有沙門、梵志，快莊嚴女共相娛樂，
作如是說：『此沙門、梵志於欲見當來有何恐怖，
有何災患，而斷於欲，施設斷欲？
此快莊嚴於女身體樂更樂觸。』
彼與此女共相娛樂，於中遊戲，彼受此法，
成具足已，身壞命終，趣至惡處，生地獄中，
方作是念：『彼沙門、梵志於欲見此當來恐怖，
見此災患故，斷於欲，施設斷欲。
我等因欲、諍欲、緣欲故，受如是極苦甚重苦也。』
是謂受法現樂、當來受苦報。 ^712a10

「云何受法現苦、當來受樂報？
或有一自然重濁欲、重濁恚、重濁癡，彼數隨欲心，
受苦憂慼，數隨恚心、癡心，受苦憂慼。
彼以苦以憂，盡其形壽，修行梵行，乃至啼泣墮淚，
彼受此法，成具足已，身壞命終，必昇善處，
生於天中，是謂受法現苦、當來受樂報。 ^712a19

「云何受法現苦、當來亦受苦報？
或有沙門、梵志裸形無衣，或以手為衣，
或以葉為衣，或以珠為衣，或不以瓶取水，
或不以櫆取水，不食刀杖劫抄之食，不食欺妄食，
不自往，不遣信，不來尊，不善尊、不住尊。
若有二人食，不在中食，不懷妊家食，不畜狗家食，
家有糞蠅飛來而不食，不噉魚，不食肉，
不飲酒，不飲惡水，或都不飲，學無飲行。
或噉一口，以一口為足，或二、三、四，乃至七口，以七口為足。
或食一得，以一得為足，或二、三、四，乃至七得，以七得為足。
或日一食，以一食為足，或二、三、四、五、六、
七日、半月、一月一食，以一食為足。
或食菜茹，或食稗子，或食#CB02675;米，
或食雜#CB00597;，或食頭頭邏食，或食麁食。
或至無事處，依於無事，或食根，或食果，或食自落果。
或持連合衣，或持毛衣，或持頭舍衣，或持毛頭舍衣，
或持全皮，或持穿皮，或持全穿皮。
或持散髮，或持編髮，或持散編髮，或有剃髮，
或有剃鬚，或剃鬚髮，或有拔髮，或有拔鬚，或拔鬚髮。
或住立斷坐，或修蹲行，或有臥刺，以刺為床，
或有臥草，以草為床。
或有事水，晝夜手抒。
或有事火，竟昔燃之。
或事日、月、尊祐大德，叉手向彼。
如此之比，受無量苦，學煩熱行，彼受此法，
成具足已，身壞命終，必至惡處，生地獄中，
是謂受法現苦、當來亦受苦報。 ^712a25

「云何受法現樂、當來亦受樂報？
或有一自然不重濁欲、不重濁恚、不重濁癡，
彼不數隨欲心，受苦憂慼，不數隨恚心、
癡心，受苦憂慼，彼以樂以喜，盡其形壽，
修行梵行，乃至歡悅心。
彼受此法，成具足已，五下分結盡，化生於彼而般涅槃，
得不退法，不還此世。
是謂受法現樂、當來亦受樂報。
世間真實有是四種受法者，因此故說。」 ^712b22

佛說如是。彼諸比丘聞佛所說，歡喜奉行。 ^712c1

受法經第三竟〔一千五百八十三字〕
jing:: 
###  175 受法經
（一七五）中阿含心品受法經第四〔第四分別誦〕 ^712c3

我聞如是：
一時，佛遊拘樓瘦劍磨瑟曇拘樓都邑。 ^712c5

爾時，世尊告諸比丘：「此世間如是欲、如是望、
如是愛、如是樂、如是意，令不喜、不愛、不可法滅，
喜、愛、可法生。彼如是欲、如是望、如是愛、
如是樂、如是意，然不喜、不愛、不可法生，
喜、愛、可法滅，此是癡法。
我法甚深，難見、難覺、難達。
如是我法甚深，難見、難覺、難達，不喜、不愛、
不可法滅，喜、愛、可法生，是不癡法。 ^712c6

「世間真實有四種受法。
云何為四？或有受法現樂、當來受苦報，
或有受法現苦、當來受樂報，或有受法現苦、
當來亦受苦報，或有受法現樂、當來亦受樂報。 ^712c13

「云何受法現樂、當來受苦報？
或有一自樂自喜殺生，因殺生，生樂生喜，
彼自樂自喜不與取、邪婬、妄言乃至邪見，
因邪見，生樂生喜。
如是身樂、心樂，不善從、不善生，不趣智、
不趣覺、不趣涅槃，是謂受法現樂、當來受苦報。 ^712c16

「云何受法現苦、當來受樂報？
或有一自苦自憂斷殺，因斷殺，生苦生憂，
彼自苦自憂斷不與取、邪婬、妄言乃至斷邪見，
因斷邪見，生苦生憂。
如是身苦、心苦，善從、善生，趣智、趣覺、趣於涅槃，
是謂受法現苦、當來受樂報。 ^712c21

「云何受法現苦、當來亦受苦報？
或有一自苦自憂殺生，因殺生，生苦生憂，
彼自苦自憂不與取、邪婬、妄言乃至邪見，
因邪見生苦、生憂。
如是身苦、心苦，不善從、不善生，不趣智、
不趣覺、不趣涅槃，是謂受法現苦、當來亦受苦報。 ^712c26

「云何受法現樂、當來亦受樂報？
或有一自樂自喜斷殺，因斷殺，生樂生喜，
彼自樂自喜斷不與取、邪婬、妄言乃至斷邪見，
因斷邪見，生樂生喜。
如是身樂、心樂，善從、善生，趣智、趣覺、趣於涅槃，是謂受法現樂當來亦受樂報。 ^713a3

「若有受法現樂、當來受苦報，彼癡者不知如真，
此受法現樂、當來受苦報，不知如真已，
便習行不斷，習行不斷已，便不喜、不愛、
不可法生，喜、愛、可法滅。
猶如阿摩尼藥，一分好色香味，然雜以毒，
或有人為病故服，服時好色香味，可口而不傷咽，
服已在腹，便不成藥。
如是此受法現樂、當來受苦報，彼癡者不知如真，
此受法現樂、當來受苦報，不知如真已，
便習行不斷，習行不斷已，便不喜、不愛、
不可法生，喜、愛、可法滅，是謂癡法。 ^713a8

「若有受法現苦、當來受樂報，彼癡者不知如真，
此受法現苦、當來受樂報，不知如真已，
便不習行而斷之，不習行斷已，便不喜、
不愛、不可法生，喜、愛、可法滅，是謂癡法。 ^713a18

「若有受法現苦、當來亦受苦報，彼癡者不知如真，
此受法現苦、當來亦受苦報，不知如真已，
便習行不斷，習行不斷已，便不喜、不愛、
不可法生，喜、愛、可法滅。
猶如大小便，復雜以毒，或有人為病故服，
服時惡色臭無味，不可口而傷咽，服已在腹便不成藥。
如是此受法現苦、當來亦受苦報，彼癡者不知如真，
此受法現苦、當來亦受苦報，不知如真已，
便習行不斷，習行不斷已，便不喜、不愛、
不可法生，喜、愛、可法滅，是謂癡法。 ^713a22

「若有受法現樂、當來亦受樂報，彼癡者不知如真，
此受法現樂、當來亦受樂報，不知如真已，
便不習行而斷之，不習行斷已，便不喜、
不愛、不可法生，喜、愛、可法滅，是謂癡法。
彼習行法不知如真，不習行法不知如真，
習行法不知如真，不習行法不知如真已，
不習行法習，習行法不習，不習行法習，
習行法不習已，便不喜，不愛、不可法生，
喜、愛、可法滅，是謂癡法。 ^713b3

「若有受法現樂、當來受苦報，彼慧者知如真，
此受法現樂、當來受苦報，知如真已，便不習行而斷之，
不習行斷已，便喜、愛、可法生，不喜、不愛、
不可法滅，是謂慧法。
若有受法現苦、當來受樂報，彼慧者知如真，
此受法現苦、當來受樂報，知如真已，便習行不斷，
習行不斷已，便喜、愛、可法生，不喜、不愛、不可法滅。
猶如大小便和若干種藥，或有人為病故服，
服時惡色臭無味，不可口而傷咽，服已在腹便成藥。
如是此受法現苦、當來受樂報，彼慧者知如真，
此受法現苦、當來受樂報，知如真已，便習行不斷，
習行不斷已，便喜、愛、可法生，不喜、不愛、
不可法滅，是謂慧法。 ^713b11

「若有受法現苦、當來亦受苦報，彼慧者知如真，
此受法現苦、當來亦受苦報，知如真已，
便不習行而斷之，不習行斷已，便喜、愛、
可法生，不喜、不愛、不可法滅，是謂慧法。
若有受法現樂、當來亦受樂報，彼慧者知如真，
此受法現樂、當來亦受樂報，知如真已，
便習行不斷，習行不斷已，便喜、愛、可法生，
不喜、不愛、不可法滅。
猶如酥、蜜和若干種藥，或有人為病故服，
服時好色香味，可口而不傷咽，服已在腹便成藥。
如是此受法現樂、當來亦受樂報，彼慧者知如真，
此受法現樂、當來亦受樂報，知如真已，
便習行不斷，習行不斷已，便喜、愛、可法生，
不喜、不愛、不可法滅，是謂慧法。
彼習行法知如真，不習行法知如真，習行法知如真，
不習行法知如真已，便習行法習，不習行法不習，
習行法習，不習行法不習已，便喜、愛、可法生，
不喜、不愛、不可法滅，是謂慧法。
世間真實有是四種受法者，因此故說。」 ^713b24

佛說如是。彼諸比丘聞佛所說，歡喜奉行。 ^713c13

受法經第四竟〔一千五百七十五字〕中阿含經卷第四十五
〔六千二百九十五字〕
 ^713c15
