
pin:: 
jing:: 增壹阿含經卷第四十五
translator:: 東晉罽賓三藏瞿曇僧伽提婆譯
不善品第四十八入前品中
jing:: 
##  4
（四）
聞如是：
一時，佛在舍衛國祇樹給孤獨園。 ^790a7

爾時，眾多比丘集普會講堂，各生此念：「今如來甚奇！
甚特！過去取般涅槃者，亦復知彼姓名、
種族、持戒、翼從，皆悉分明，三昧，智慧、解脫、
解脫見慧，身壽有長短，皆悉知之。
云何，諸賢！為是如來分別法處，極為清淨，知彼諸佛姓字所出之處乎？
為是諸天來至佛所而告此耶？」 ^790a8

爾時，世尊以天耳徹聞眾多比丘各興此論，
便往至諸比丘所，在中央坐。
爾時，世尊告諸比丘：「汝等集此為何等論？
欲說何法？」 ^790a14

諸比丘白佛言：「我等集此，論正法之要。
諸人各興此論議：『如來甚奇！
甚特！乃能知過去諸佛世尊名字姓號，
智慧多少，靡不貫博，甚可奇雅。
云何，諸賢！為是如來分別法界，極為清淨，知彼諸佛姓字所出之處乎？
為是諸天來至佛所而告此耶？』」 ^790a17

爾時，世尊告諸比丘：「汝等欲得聞過去諸佛神智之力乎？
姓字名號、壽命長短耶？」 ^790a22

諸比丘對曰：「今正是時，唯願世尊敷演其義。」 ^790a24

佛告諸比丘：「汝等善思念之，吾當與汝廣演其義。」
爾時，眾多比丘從佛受教。 ^790a25

世尊告曰：「比丘當知，過去九十一劫有佛出世，
號毘婆尸如來、至真、等正覺。
復次，三十一劫有佛出世，名式詰如來、
至真、等正覺。復於彼三十一劫內有佛，名毘舍羅婆如來出世。
於此賢劫中有佛出世，名拘屢孫如來。
復於賢劫中有佛出世，名拘那含牟尼如來、
至真、等正覺。復於賢劫中有佛出世，名曰迦葉。
復於賢劫中，我出現世，釋迦文如來、至真、等正覺。」 ^790a27

爾時，世尊便說此偈：
　　「九十一劫中，有佛毘婆尸，
　　三十一劫中，式詰如來出。
　　復於彼劫中，毘舍如來現，
　　今日賢劫中，四佛復出世。
　　拘孫那迦葉，如日照世間，
　　欲知名字者，其號悉如是。 ^790b7

「毘婆尸如來者出剎利種，式詰如來亦出剎利種，
毘舍羅婆如來亦出剎利種，拘屢孫如來出婆羅門種，
拘那含牟尼如來出婆羅門種，迦葉如來出婆羅門種，如我今出剎利種。」 ^790b14

爾時，世尊便說此偈：
　　「前佛有現者，皆出剎利種，
　　拘孫至迦葉，出於婆羅門。
　　最尊無能及，我今天人師，
　　諸根而淡泊，出於剎利姓。 ^790b18

「毘婆尸如來姓瞿曇，式詰如來亦出瞿曇，
比舍羅婆亦出瞿曇，迦葉如來出迦葉姓，
拘樓孫、拘那含牟尼亦出迦葉姓，同上而無異，我今如來姓瞿曇。」 ^790b23

爾時，世尊便說此偈：
　　「如初諸三佛，出於瞿曇種，
　　後三至迦葉，出於迦葉姓。
　　如我今現在，天人所奉敬，
　　諸根而淡泊，出於瞿曇姓。 ^790b26

「比丘當知，毘婆尸如來姓拘鄰若，式詰如來亦出拘鄰若，
毘舍羅婆如來亦出拘鄰若，拘屢孫如來出婆羅墮，
拘那含牟尼如來亦出婆羅墮，迦葉如來亦出婆羅墮，
如我今如來、至真、等正覺出於拘鄰若。」 ^790c3

爾時，世尊便說此偈：
　　「如初諸三佛，出於拘鄰若，
　　後三至迦葉，出於婆羅墮。
　　如我今現在，天人所奉敬，
　　諸根而淡泊，出於拘鄰若。 ^790c7

「毘婆尸如來坐波羅利華樹下而成佛道，
式詰如來坐分陀利樹下而成佛道，毘舍羅婆如來坐波羅婆羅樹下而成佛道，
拘屢孫如來坐尸利沙樹下而成佛道，
拘那含牟尼如來坐優頭跋羅樹下而成佛道，
迦葉如來坐尼拘留樹下而成道果，如我今日如來坐吉祥樹下而成佛道。」 ^790c13

爾時，世尊便說此偈：
　　「初一成佛道，波羅利樹下，
　　式坐分陀利，毘舍坐波羅。
　　拘孫坐尸利，拘那跋羅下，
　　迦葉拘留樹，吉祥我成道。
　　七佛天中天，照明於世間，
　　因緣坐諸樹，各成其道果。 ^790c19

「毘婆尸如來弟子有十六萬八千之眾，
式詰如來弟子之眾有十六萬，毘舍羅婆如來弟子之眾十萬，
拘屢孫如來弟子之眾有八萬人，拘那含牟尼如來弟子之眾有七萬人，
迦葉如來弟子之眾有六萬眾，如我今日弟子之眾有千二百五十人，
皆是阿羅漢，諸漏永盡，無復諸縛。」 ^790c27

爾時，世尊便說此偈：
　　「百千六萬八，毘婆尸弟子，
　　百千及六萬，式詰弟子眾。
　　百千比丘眾，毘舍婆弟子，
　　拘孫八萬眾，拘那含七萬。
　　迦葉六萬眾，皆是阿羅漢，
　　我今釋迦文，千二百五十。
　　皆是真人行，布現於法教，
　　遺法餘弟子，其數不可計。 ^791a4

「毘婆尸如來侍者，名曰大導師；式詰如來侍者，
名曰善覺；毘舍羅婆如來侍者，名曰勝眾；
拘屢孫如來侍者，名曰吉祥；拘那含牟尼如來侍者，
名曰毘羅先；迦葉如來侍者，名曰導師；
我今侍者，名曰阿難。」 ^791a13

爾時，世尊便說此偈：
　　「大道及善覺，勝眾與吉祥，
　　毘羅先導師，阿難第七侍。
　　此人供養聖，無有不得時，
　　諷誦又受持，不失其義理。 ^791a17

「毘婆尸如來壽八萬四千歲，式詰如來壽七萬歲，
毘舍羅婆如來壽六萬歲，拘屢孫如來壽五萬歲，
拘那含如來壽四萬歲，迦葉如來壽二萬歲，
如我今日壽極減少，極壽不過百歲。」 ^791a23

爾時，世尊便說斯偈：
　　「初佛八萬四，次佛七萬歲，
　　毘舍婆六萬，拘留壽五萬、
　　一萬二萬年，是拘那含壽，
　　迦葉壽二萬，唯我壽百年。 ^791a27

「如是，諸比丘！如來觀知諸佛姓名號字，
皆悉分明，種類出處靡不貫練，持戒、智慧、
禪定、解脫皆悉了知。」 ^791b3

爾時，阿難白世尊言：「如來亦說，過去恒沙諸佛取滅度者，
如來亦知；當來恒沙諸佛方當來者，如來亦知。
如來何故不記爾許佛所造？
今但說七佛本末。」 ^791b5

佛告阿難：「皆有因緣本末故，如來說七佛之本末；
過去恒沙諸佛，亦說七佛本末；將來彌勒出現世時，
亦當記七佛之本末；若師子應如來出時，
亦當記七佛之本末；若承柔順佛出世時，
亦當記七佛之本末；若光焰佛出現世時，
亦當記七佛之名號；若無垢佛出現世時，
亦當記迦葉之本末；若寶光佛出現世時，亦當記釋迦文之本末。」 ^791b8

爾時，世尊便說此偈：
　　「師子柔順光，無垢及寶光，
　　彌勒之次第，皆當成佛道。
　　彌勒記式佛，師子記毘舍，
　　柔順記拘孫，光焰記牟尼，
　　無垢記迦葉，皆說曩所緣，
　　寶光成三佛，亦當記我號。
　　過去諸三佛，及以將來者，
　　皆當記七佛，曩所之本末。 ^791b16

「由此因緣故，如來記七佛名號耳。」
爾時，阿難白世尊言：「此經名何等？
當云何奉行？」 ^791b26

佛告阿難：「此經名曰記佛名號，當念奉行。」 ^791b27

爾時，阿難及諸比丘聞佛所說，歡喜奉行。
jing:: 
##  5
（五） ^791b28

聞如是：
一時，佛在羅閱城迦蘭陀竹園所。 ^791c1

是時，師子長者往至舍利弗所，頭面禮足，在一面坐。
爾時，師子長者白舍利弗言：「唯願尊者當受我請？」 ^791c2

是時，舍利弗默然受請。
是時，長者見尊者默然受請，便從坐起，
禮足而退，復至大目乾連、離越、大迦葉、
阿那律、迦旃延、滿願子、優婆離、須菩提、
羅云、均頭沙彌，如此上首者請五百人。
是時，師子長者即還，辦具種種極妙飲食，
敷好座具，又白：「時到，諸真人羅漢靡所不監，
今食具已辦，唯願屈顧，臨覆下舍。」 ^791c4

爾時，諸大聲聞各著三衣，持鉢入城至長者家。
時，長者見諸最尊坐已定，手自斟酌，行種種飲食。
見諸聖眾食已訖，行清淨水。
人施一白 #CB00626;，前受呪願。 ^791c11

是時，尊者舍利弗與長者說極妙之法，便從坐起而去。
還詣靜室。 ^791c15

爾時，羅云至世尊所，頭面禮足，在一面坐。
爾時，世尊問曰：「汝今為從何來？」 ^791c16

羅云報云：「師子長者今日來見請。」 ^791c18

佛告之曰：「云何，羅云！
飲食為妙？為不妙？
為細耶？為麁耶？」 ^791c19

羅云報曰：「飲食極妙，又且豐多。
今此白 #CB00626;，從彼得之。」 ^791c20

佛告羅云：「眾僧斯有幾人？
上坐是誰？」 ^791c22

羅云白佛言：「和上舍利弗最為上首，及諸神德弟子有五百人。」 ^791c23

佛告羅云。「云何，羅云！
彼長者獲福為多乎？」 ^791c24

羅云白佛言：「唯然，世尊！
彼長者得福之報不可稱計。
施一羅漢其福難限，何況大神妙天人所敬奉？
今五百人均是真人，其福有何可量？」 ^791c25

佛告羅云，「今施五百羅漢之功德，若從眾中僧次，
請一沙門，請已，供養；計此眾中差人之福，
及與五百羅漢之福，百倍、千倍、巨億萬倍、不可以譬喻為比。
所以然者，眾中所差，其福難限，獲甘露滅盡之處。
羅云當知，猶如有人自誓說曰：『吾要當飲此江河諸水。』
彼人為堪任不乎？」 ^791c28

羅云白佛言：「不也。
世尊！所以然者，此閻浮地極為廣大。
此閻浮地有四大河：一者恒伽，二者新頭，
三者私陀，四者博叉。
一一河者，從有五百。
然此人終不能飲水使盡，但勞其功，事終不成也。」 ^792a6

「彼人復作是說：『我自有方便因緣，可得飲諸水使盡。』
云何有因緣得飲諸水？
爾時，彼人便作是念：『我當飲海水。
所以然者，一切諸流，皆歸投乎海。』
云何，羅云！彼人能得飲諸水乎？」 ^792a11

羅云白佛言：「如此方便，可得飲水使盡。
所以然者，一切諸流皆歸乎海，由此因緣故，彼人得飲水盡。」 ^792a15

佛告之曰：「如是。羅云！
一切私施猶如彼流，或獲福，或不獲福，眾僧者如彼大海。
所以然者，流河決水以入于海，便滅本名，但有大海之名耳。
羅云！此亦如是，今此十人皆從眾中出，非眾不成。
云何為十？所謂向須陀洹、得須陀洹、向斯陀含、
得斯陀含、向阿那含、得阿那含、向阿羅漢、
得阿羅漢、辟支佛、佛，是謂十人皆由眾中，非獨自立。
羅云！當以此方便，知其眾中差者，其福不可限量。
是故，羅云！善男子、善女人欲求其福不可稱計，當供養聖眾。
羅云當知，猶如有人以酥投水，凝，不得廣普，
若以油投水，則遍滿其上。
是故，羅云，當念供養聖眾比丘僧。
如是，羅云！當作是學。」 ^792a17

爾時，師子長者聞如來歎說施眾之福，不歎說餘福。
爾時，長者以餘時，往至世尊所，頭面禮足，在一面坐。
爾時，師子長者白世尊言：「適聞如來而歎說施眾之福，
不歎別請人之福，自今已後常當供養聖眾。」 ^792b2

佛告之曰：「我不作爾說：『當供養聖眾，不供養餘人。』
今施畜生猶獲其福，何況餘人？
但我所說者福有多少。
所以然者，如來聖眾可敬、可貴，是世間無上福田。
今此眾中有四向、四得及聲聞乘、辟支佛乘、佛乘。
其有善男子、善女人欲得三乘之道者，當從眾中求之。
所以然者，三乘之道皆出乎眾。
長者！我觀此因緣義，故而說此語耳。
亦不教人應施聖眾，不應施餘人。」 ^792b7

爾時，長者白世尊言：「如是，如尊教勅，自今已後。
若作福業，盡當供養聖眾，不選擇人施。」 ^792b16

爾時，世尊與彼長者說微妙之法，令發歡悅之心。
長者聞法已，即從座起，頭面禮足，便退而去。 ^792b18

爾時，師子長者意欲施立福業。 ^792b20

爾時，諸天來告之曰：「此是向須陀洹之人，
此是得須陀洹，施此得福多，施此得福少。」 ^792b22

爾時，天人即歎頌曰：
　　「如來歎擇施，與此諸德士，
　　施此獲福多，如良田生苗。」 ^792b23

爾時，師子長者默然不對。
爾時，天人復語長者：「此是持戒人，此是犯戒人；
此向須陀洹人，此是得須陀洹人；此向斯陀含人，
此是得斯陀含人；此向阿那含，此得阿那含；
此向阿羅漢，此得阿羅漢；此是聲聞乘，
此是辟支佛乘，此是佛乘；施此得福少，施此得福多。」 ^792b27

爾時，師子長者默然不對。
何以故爾？但憶如來教誡，不選擇而施。 ^792c4

爾時，師子長者復以餘時，至世尊所，頭面禮足，
在一面坐：「我自憶念請聖眾飯之，有天來告我言：
『此是持戒，此是犯戒；此人向須陀洹，此人得須陀洹，乃至三乘皆悉分別。』
又說此偈：
　　「『如來歎擇施，與此諸德士，
　　施此獲福多，如良田生苗。』 ^792c5

「時我復作是念：『如來教誡不可違戾，豈當生心選擇施乎？
終無是非之心、高下之意也。』
時我復作是念：『我當盡施一切眾生之類，
汝自持戒受福無窮，若使犯戒自受其殃。
但愍眾生，非食不濟命。』」 ^792c12

佛告長者：「善哉！善哉！
長者！行過弘誓，菩薩所施心恒平等。
長者當知，若菩薩惠施之日，諸天來告之：
『族姓子當知，此是持戒人，此是犯戒人，
施此得福多，施此得福少。』
爾時，菩薩終無此心：『此應施，此不應施。』
然菩薩執意而無是非，亦不言此持戒，亦不言此犯戒。
是故，長者！當念平等惠施，長夜之中獲福無量。」 ^792c16

是時，師子長者憶如來教誡，熟視世尊，
意不移動，即於座上，得法眼淨。
是時，師子長者即從座起，頭面禮足，便退而去。 ^792c24

爾時，長者去未久，佛告諸比丘曰：「此師子長者憶平等施故，
又視如來從頭至足，即於座上得法眼淨。」
爾時，世尊告諸比丘：「我優婆塞中第一弟子平等施者，所謂師子長者是。」 ^792c26

爾時，諸比丘聞佛所說，歡喜奉行。
jing:: 
##  6
（六） ^793a2

聞如是：
一時，佛在羅閱城迦蘭陀竹園所，與大比丘眾五百人俱。 ^793a3

爾時，尊者舍利弗在耆闍崛山中屏猥之處，補納故衣。
爾時，有十千梵迦夷天從梵天沒，來至舍利弗所，
頭面禮足，各圍遶侍焉，又以此偈而歎頌曰：
　　「歸命人中上，歸命人中尊，
　　我等今不得，為依何等禪？」 ^793a4

是時，十千梵迦夷天說此語已，舍利弗默然可之。
爾時，諸天以見舍利弗默然可已，即禮足退去。
諸天去未遠，舍利弗即入金剛三昧。 ^793a11

是時有二鬼，一名伽羅，二名優婆伽羅。
毘沙門天王使遣至毘留勒天王所，欲論人、天之事。
是時，二鬼從彼虛空而過，遙見舍利弗結加趺坐，
繫念在前，意寂然定，伽羅鬼謂彼鬼言：「我今堪任以拳打此沙門頭。」 ^793a14

優波伽羅鬼語第二鬼曰：「汝勿興此意打沙門頭。
所以然者，此沙門極有神德，有大威力，
此尊名舍利弗，世尊弟子中聰明高才無復過是，智慧弟子中最為第一。
備於長夜，受苦無量。」 ^793a19

是時，彼鬼再三曰：「我能堪任打此沙門頭。」 ^793a23

優波伽羅鬼報曰：「汝今不隨我語者，汝便住此，吾欲捨汝去此。」 ^793a24

惡鬼曰：「汝畏此沙門乎？」 ^793a25

優波伽羅鬼曰：「我實畏之，設汝以手打此沙門者，
此地當分為二分，正爾，當暴風疾雨，地亦振動，
諸天驚動，地已振動，四天王亦當驚怖，
四天王已知於我等，不安其所。」 ^793a26

是時惡鬼曰：「我今堪任辱此沙門。」
善鬼聞已，便捨而去。 ^793b1

時，彼惡鬼即以手打舍利弗頭。
是時，天地大動，四面有暴風疾雨，尋時來至，
地即分為二分，此惡鬼即以全身墮地獄中。
爾時，尊者舍利弗即從三昧起，整衣服，
下耆闍崛山，往詣竹園至世尊所，頭面禮足，在一面坐。 ^793b2

爾時，佛告舍利弗曰：「汝今身體無有疾病乎？」 ^793b7

舍利弗言：「體素無患，唯苦頭痛。」 ^793b8

世尊告曰：「伽羅鬼以手打汝頭。
若當彼鬼以手打須彌山者，即時須彌山便為二分。
所以然者，彼鬼有大力故。
今此鬼受其罪報故，全身入阿鼻地獄中。」 ^793b9

爾時，世尊告諸比丘：「甚奇！
甚特！金剛三昧力乃至於斯。
由此三昧力故無所傷害，正使須彌山打其頭者，終不能動其毫毛。
所以然者，比丘聽之。
於此賢劫中有佛，名拘屢孫如來、至真、等正覺。
彼佛有二大聲聞，一名等壽，二名大智。
比丘等壽，神足第一；比丘大智，智慧第一，
如我今日舍利弗智慧第一，目乾連神足第一。
爾時，等壽、大智二比丘，俱得金剛三昧。
當於一時，等壽比丘在閑靜之處，入金剛三昧。
時，諸牧牛人、牧羊人、取薪草人，見此比丘坐禪，
各各自相謂言：『此沙門今日以取無常。』
是時，牧牛人及取薪人集諸草木， #CB00036;比丘身上，
以火燒已，而捨之去。 ^793b13

「是時，等壽比丘即從三昧起，正衣服，便退而去。
是時，比丘即以其日，著衣持鉢，入村乞食。
時，諸取薪草人見此比丘村中乞食，各各自相謂言：
『此比丘昨日以取命終，我等以火焚燒，
今日復還活，今當立字，字曰還活。』
若有比丘得金剛三昧者，火所不燒，刀斫不入，
水所不漂，不為他所中傷。
如是，比丘！金剛三昧威德如是。
今舍利弗得此三昧，舍利弗比丘多遊二處：
空三昧、金剛三昧。
是故，諸比丘！當求方便，行金剛三昧。
如是，比丘！當作是學。」 ^793b26

爾時，世尊告諸比丘：「我當教汝，如舍利弗比丘，
比丘智慧、大智、分別廣智、無邊智、捷疾之智、
普遊智、利智、甚深智、斷智，少欲知足、閑靜勇猛、
念不分散、戒成就、三昧成就、智慧、解脫見慧成就、
柔和無爭、去惡辯了、忍諸言語、歎說離惡、
常念去離、愍念生萠、然熾正法、與人說法無有厭足。」 ^793c9

爾時，世尊便說此偈：
　　「十千諸天人，盡是梵迦夷，
　　自歸舍利弗，於靈鷲山頂：
　　『歸命人中上，歸命人中尊，
　　我今不能知，為依何等禪？』
　　如是弟子花，莊嚴佛道樹，
　　如天晝度園，快樂無有比。」 ^793c15

「弟子華者，即是舍利弗比丘是。
所以然者，此人則能莊嚴佛樹。
道樹者，即如來是也；如來能覆蓋一切眾生。
是故，比丘！當念勤加勇猛精進，如舍利弗比丘。
如是，比丘！當作是學。」 ^793c23

爾時，諸比丘聞佛所說，歡喜奉行。
增壹阿含經卷第四十五
 ^793c27
