
jing:: 佛說瞻婆比丘經
translator:: 西晉三藏法師法炬譯
聞如是：
一時，婆伽婆在瞻婆恒伽上法賴池水上。
彼時，世尊十五日說戒，在比丘僧前坐。
世尊坐已，觀諸比丘意之所念。
觀諸比丘意之所念已，夜初一分時坐默然住。
於是，有異比丘從坐起，一向著衣，叉手向世尊，
白世尊曰：「唯，世尊！
夜一時已過，世尊及比丘僧坐已久，唯願世尊，當說戒。」
彼時，世尊默然住。
世尊至夜半默然坐住，彼比丘再叉手向世尊，
白世尊曰：「唯，世尊！
夜已過初時，夜已過半。
世尊！比丘僧坐已久，唯願世尊，當說戒。」
彼時世尊亦默然住。
彼時世尊於夜半後坐默然住，彼比丘三叉手向世尊，
白世尊曰：「唯願世尊，夜已過初時，夜已過半，
夜已過半後明星欲出，不久當明星出。
世尊！比丘僧坐已久，唯願世尊，當說戒。」
彼時，世尊告此比丘曰：「我比丘眾中有不淨者。」 ^862b8

彼時尊者大目乾連亦在眾中會，眾中會已，
於是尊者大目乾連作是念：「世尊為說何比丘？
言眾中有不淨。我寧可作如其像三昧正受，
以三昧意，觀諸比丘意之所念。」
於是尊者大目乾連，即如其像三昧正受，以三昧意觀諸比丘意之所念。
尊者大目乾連即便知之，世尊所為比丘。
於是尊者大目乾連從三昧起，便至彼比丘所，
到已牽彼比丘臂將出門外：「汝愚人去！
汝不應在此宿，無有比丘共汝住者，汝今為比丘外。」
於是尊者大目乾連牽彼比丘臂將出門外，
反閉門，閉門已，至世尊所，到已禮世尊足，却坐一面。
尊者大目乾連却一面已，白世尊曰：「世尊！
所說比丘者，言眾中有不淨，我已牽彼比丘臂將出門外。
『汝愚人去，汝不應在此宿，無有比丘共住汝，今比丘為是外。』
唯世尊！已過夜初分，已過夜半，已過夜半後，
夜已欲曉明星出時，明星不久當出。
世尊！比丘僧坐已久，願世尊，當說戒。」 ^862b23

「汝目乾連！彼愚癡人為多受罪，而觸嬈世尊及比丘僧。
若目乾連！眾中有不淨比丘，如來說戒者，彼愚人頭當破為七分。
是故汝，目乾連！從今日始，汝等當共說戒，如來不復來說戒。
何以故？目乾連！此一愚人如是過已，過觀而觀屈申卷舒，
持僧伽梨衣鉢，而於他梵行者自言是梵行。
此目乾連！若人言是梵行者，若人作是念：
『沙門為幻，沙門為麤，沙門為刺，沙門非言。』
如是知已，便棄著外。
何以故？恐壞餘淨比丘故。
猶若，目乾連！成就稻田麥田，若中有惡草生，
彼草根如麥根，枝節葉實亦如是，未成其子當棄之。
目乾連！若成子已，彼田居士便作是念：
『此為是壞麥子之草，麥之刺、麥之麤。』
彼便拔，棄著外。何以故？
恐壞餘淨麥故。如是，目乾連！
若有一愚人作是念過已，過觀而觀屈申卷舒，
持僧伽梨衣鉢，而於餘梵行者自言是梵行者。
若，目乾連！他稱言是梵行者，彼若作是念：
『此沙門壞，此沙門刺，此沙門麤，此沙門非言。』
彼知已，便棄著外。
何以故？恐壞餘淨比丘故。
猶若，目乾連！彼田居士，於冬月時治大穀積，
若彼穀所有堅固住者，一向皆離去，謂所有若草若葉，
彼揚著風中一向吹去，彼田居士，執掃#CB00416;在中是。
目乾連！若愚人作是行過已，過觀穀故。
如是，目乾連！若一愚人，作是行過已，過觀而觀屈申卷舒，
持僧伽梨衣鉢，而於他梵行者，自言是梵行者。
若，目乾連！他稱是梵行者，他作是念：『此沙門壞，
此沙門麤，此沙門刺。』
彼知已，棄著外。何以故？
恐壞餘比丘故。猶，目乾連！
彼田居士，彼求水欲通水，執極利斧入於林中，
彼執斧 #CB01848;樹，謂彼所有樹堅固住而不可入。
謂所有枯樹打已斧則陷入。
田居士截其根，截根已通其中，通其中已便作木筧凾通水。
如是。目乾連！或一愚人作如是行過已，過觀而觀屈申卷舒。
持僧伽梨衣鉢，而於他梵行者，自言是梵行者。
若。目乾連！他稱言是梵行者，彼作是念：
『沙門壞，沙門麤，沙門刺，沙門非。』
彼知已，棄著外。何以故？
恐壞餘淨比丘故。
說偈曰：
　　「共止及當知，惡求及瞋恚，
　　恚恨不捨貪，不棄幻諛諂。
　　莊人詐言息，自說是沙門，
　　自作諸惡行，惡見非是樂。
　　多作諸妄言，如是知彼已，
　　悉皆不與會，擯棄不共止。
　　知時具淨行，分別誰言已，
　　非息言沙門，惡行擯棄已。
　　不與惡共止，數數及日日，
　　悉皆共集會，當棄此苦際。」 ^862c13

佛如是說，彼諸比丘聞世尊所說，歡喜而樂。
佛說瞻婆比丘經
 ^863b5
