
jing:: 佛說八關齋經
translator:: 宋居士沮渠京聲譯
聞如是：
一時，婆伽婆在舍衛城祇樹給孤獨園。
爾時，世尊告諸比丘：「我今當說聖八關齋。
諦聽諦聽，善思念之，我今當說。」
對曰：「如是世尊！」爾時，彼比丘從佛受教。 ^913a20

世尊告曰：「於是比丘！
若信族姓子族姓女，欲知聖八關齋，便教某甲當作是說：
『猶如阿羅漢，盡形壽不殺生，亦不教人殺生，
無怨恨心當懷慚愧，有慈心愍一切眾生。
我字某名某，為阿羅漢所教，自今日始，
隨意所欲不復殺生，無怨恨心常懷慚愧，有慈心愍一切眾生。
猶如阿羅漢，盡形壽不盜、好施，亦不教人盜，常樂閑處。
如是我字某名某，為阿羅漢所教，隨意所欲不復盜竊，
常懷惠施，樂閑居處。
猶如阿羅漢，盡形壽不習不淨行，常修梵行，清淨無穢而自娛樂。
如是我字某名某，為阿羅漢所教，自今已後不復婬妷，清淨無穢。
猶如阿羅漢，盡形壽不妄語，常行審諦，
最尊最貴，諸尊長為世所貴。
如是我字某名某，為彼阿羅漢所教，自今已後更不復妄語，
亦不教人使習妄語，當行審諦，為世尊長不行妄語。
猶如阿羅漢，亦不飲酒，如是我字某名某，
自今已後隨意所欲亦不飲酒，亦不教人使飲酒。
猶如阿羅漢，盡形壽不犯齋，隨時食。
如是我字某名某，今一日一夜隨意所欲亦不犯齋，
亦不教人使犯齋，隨時食。
猶如阿羅漢，盡形壽不於高好床坐。
如是我字某名某，今一日一夜不於高廣床坐，亦不教人使坐。
猶如阿羅漢，盡形壽不習歌舞戲樂，亦不著紋飾香熏塗身。
今一日一夜不習歌舞戲樂，亦不著紋飾香熏塗身。』 ^913a23

「如是修行聖八關齋，於是八關齋中功德不可限量，
言有爾所福、爾所功德、爾所福報，如是眾多福不可稱計。
諸比丘！譬如五大流水皆同一處，所謂恒伽、
謠婆奴、新頭、阿脂耶、婆提摩棄，彼水所流處不可限量，
言有爾所水、有爾所瓶水，有爾所千瓶百千瓶水。
如是聖八關齋福不可稱量，言有爾所福、
爾所功德、爾所果報，此大福不可稱計。」 ^913b20

爾時諸比丘聞佛所說，歡喜奉行。
佛說八關齋經
 ^913b27
