
other:: 法華玄義釋籤卷第十三
author:: 天台沙門湛然述
次明神通中，標、列、釋。
前諸文中並立來意一門，但寄在文前明之；今則別列。
言「次第」者，次前文來故云次第，即來意異名也。
於中為三：初舉前生後，次略示後文之相，
三「上辨」下正明次前有此文來。
初文二：初舉前，次「若正論」下生後。
次示後文相中二：初列，次「普門」下釋。
釋中二：初引〈普門〉證，次「遊於」下釋經意。
初明「普門品但有二文兼得三意」者，經文先問、
次答，問中具三，答文但二。
「問云觀世音菩薩云何遊此娑婆世界？」
問身也。「云何而為眾生說法？」
問口也。「方便之力其事云何？」
問意也。答中句句但舉身口，以兼於意，
「應以聲聞身」答身也，「而為說法」答口也。
既有身口，必兼於意，或將「應以」兩字即是意也。
善達機緣，故云「應以」。
次文又二：初約身口表意，次「又化」下從多少以論。
初又二：謂法、譬。譬又三：謂譬、合、結。
次文又為三：先正論多少，次引證，三正辨多用身口。
一切聖教但多有此二相故也。
又為四：先釋二身二鼓，次「此是」下明身口所由，
三「若示」下明所兼之意，四「亦是」下舉二行以釋二身二鼓。
初文中言「藥樹王身」者，則示可畏破惡之形，
如《大經》第二十九〈菩薩品〉云：「譬如藥樹名曰樹王，
於諸藥中最為殊勝，能滅諸病。
樹不作念若取枝葉及皮身等。
雖不作念，能愈諸病。
涅槃亦爾〔云云〕。」「如意珠王身」者，示為可愛生善之形，
如《大品》第十云：「如摩尼珠所在住處，一切非人不得其便，
其珠著身，暗中得明、熱時得涼、寒時得溫。
若在水中隨物現色。」
「毒鼓」者，《大經》云：「譬如有人以諸毒藥用塗大鼓，
於大眾中擊令出聲，聞者皆死。」
此譬說於破惡法也，如《止觀》第五記。
「天鼓」者，如忉利天所有妙鼓，隨天心念出種種聲，此譬說於生善法也。
次意者，雖現身口，皆由意慈。
第三意者，覩身口相則知意業。
今且引《大經》，經從說邊，故名為語。
今文略語以證於意，謂隨自意等語必待意故也。
隨自如珠如天，隨他如藥如毒，二行對上亦應可見。
次正明次第，中二：先法說、次譬況。
先舉小譬，次小尚下以小況大，謂妙感應也。
「鳱鵲鳴」者，鳱鵲小鵲也。
《西京雜記》云：「乾鵲鳴者則行人至，亦可作 #CB04445;，
今時書本多作乾字。」 ^904c9

次名數中四：列數，釋名，次第，虛實。
後二寄名數中辨耳。
初如文。釋名中雖三文不同，義意不別。
「地持云神謂難測知」者，《易》云「陰陽不測謂之神」，非佛教意。
「神通不同」者，具如文列，凡夫外道及四教也。
三教如文。略釋六通如《止觀》第七記。
彼文並是發宿習通也。
復有生得通，知鬼畜等；有報得通，如諸天等；
有脩得通，如諸聲聞及諸外道、三藏菩薩通教出假等。
修得又四，若三藏二乘以無漏心依根本禪；
若諸外道以有漏心依根本禪；通教二乘同通菩薩，
亦以無漏依根本禪；別教菩薩初依根本，用無漏心。
次依界外恆沙三昧，後依實相，發得妙通，圓教初住初心雖別發得義同。
又約六即，六根清淨相似發得，初住已上分真發得，妙覺一位究竟發得。
今此文中即分真發，既從圓位已後起應現通，故知正是發得通也。
故《大經》二十二云：「通有二種：一內、二外。
外謂與外道共。內復有二：一者二乘，二者菩薩。」
菩薩修行大般涅槃，所得神通不與小共，故知即是別圓菩薩如上得通也。
前言「十四變化」者，初禪二：謂初禪初禪化，初禪欲界化。
二禪三，三禪四，四禪五，準初禪說可以意得，
具如《法界次第》委釋。
圓教文相稍廣者，用今經意以餘文助釋，
於中又二：先廣釋，次料簡。
初文中二：先出不同，次「然」下申今經以六根為通之意，
餘經不明者今經最廣，故知應用六根為通。
於中二：先明意，次「今云」下釋。
初文中云「然經明鼻通最委悉」者，一切諸經不明鼻通非究竟說，
豈有諸根並得神通而鼻舌獨無？
唯有今經六根清淨於中鼻根文最委悉。
若《華嚴》明十種六根，亦是六根皆有神通，
但彼經在果謂初住已去，當知住前亦有似發。
《華嚴》又明十種神變，即十通也。
一眾生身，二佛剎，三供養，四音聲，五行願，
六調伏，七成就，八菩提，九說法，十住持。
次釋中二：先明所依，次「文云」下出通相。
初言「無記化化」，如《止觀》第一記。
次釋通相中二：先且約眼根略釋，次「見有」下判真似。
初文三：初略引此經。
次借毘曇「自爾」之言。
彼論在小、此中在大，「自爾」名同意義各別，
「自爾」秖是「自然」之異名耳。
言「毘曇云六入殊勝」者，皆有通用，故云「殊勝」。
「自爾」之名通於大小，且引證大；然小乘中於一切法立因緣已皆云
「自爾」，如青葉紅華非染使然，故云「自爾」。
通亦如是，但是得禪自爾有通，雖是作意即是諸禪自爾力也。
小乘尚爾，何況大乘？
故今借小以證於大。
三引《央掘》，具如《止觀》第七記及第七文。
次判真似中，借《華嚴》意對辨之也。
言「內外身通」者，此是真如鏡淨任運能照，
以能照外現十界像，故外像現內也。
有此二用故分內外，論其實體內外不二。
次料簡中言「三根增減」者，此引《大論》四十文。
云「鼻舌身三」者，但引彼論云有增減，若對六根與今不同。
意云論文許有增減，何妨今經眼鼻身三數劣餘三，
是故引論以例今經，故云「若例此義」，餘如疏說。
於中三：先例不同，次引《正法華》證等，三復引今經證互用。 ^905a22

次明麁妙中二：先判，次開。
初判中二：先通敘變化所作不同，次正釋。
初文三：初立，次引證，三「若應同正報」下各辨不同。
次正釋中二：先正，次依。
依正各二：先教，次味。
初先正報約教中二：先釋，次「如是」下結。
初文秖是十界不同，而四趣合、人天合、
二乘合、菩薩離，尋意可見。
「黑髮纏身」者，餓鬼狀，出《大論》。
「盥」者，古煖反，洗也澡也滌也。
通論諸洗皆名為盥，若別論者洗手曰
「盥」；洗足曰「洗」，「洗」音銑；洗頭曰「沐」；洗身曰「浴」。
「規」圓「矩」方。次「若得」下約五味中二：先四味，次今經。
又三：先總判是妙，次別示妙相，三總示妙相。
初如文。次文中云「地淨表理妙」者，理者境也。
地既能持能生、為諸法本，故表理妙。
「光表智」者，光處二眉之間，故可表於中道智妙。
「三昧表行」者，首楞嚴定正當妙行。
「風表乘」者，風行於空而實非空不異於空，
乘乘實相，乘非實相而不異實相。
「地動表神通」者，地本不動而能現動，實體非通而依實現通。 ^905c23

次應同依報中二：先重判所屬兩意不同，
次「今且」下正釋。初文者，論其正報尚乃亦可生佛相攝，
但眾生唯理、諸佛事成，故一切眾生悉皆攝在佛境界中，
況所依土本是諸佛所化之境，如世王土，
土必屬王，而萬姓所居各謂自得，其實王為萬姓以治國、
萬姓歸王而立家，是故以慈以忠更互相攝，彼此相望而從王義強。
今為分於機應義異，前從機說，故云「且從」，
況諸佛寂理神無方所，所依寂境號常寂光，是故砂石七珍隨生所感。
若依此意，復由生造，是故從之以立土為機。 ^906a13

次正釋中為二：初釋初意，次「若作」下第二意。
初文為三：初引《大論》總列，次「若戒」下釋所以，
三「淨穢」下結歸。初文二：初列，次「皆由」下結示。
次文者，然乘戒四句文在《大經》，具如《止觀》
第二記、《淨名疏》初委釋。
今且從略，直對聲聞菩薩而為緩急之乘、
直對淨土穢土而為緩急之戒者，為以大概攝諸土遍故也。
於一一土若欲委明，應隨諸教及三品戒各各對之為上中下，
具如《止觀》第四卷中。
所言「乘亦緩亦急」者，初開三後顯一即初緩後急也，
亦是中間具有諸乘，緩急四句依《大經》第六。
《大無量壽經》呼安樂為安養，《大論》二十八云「有佛土說一乘純菩薩也。
有佛土雜，如彌陀也。
多菩薩僧，少聲聞僧」。
若《大論》中明安養國非三界者，秖是非此娑婆三界耳。
若就彼土具有三界，故《無量壽經》「阿難白佛：
彼安養界既無須彌，忉利諸天依何而住？
佛反質云：此土夜摩乃至色界依何而住？
阿難默領。」反質意者，此夜摩等既許依空，何妨彼土四王已上依空而住？
具明土相，復有多種共別不同，如無動界雖是淨土，
猶有男女及須彌等，此同居淨土既其不同，同居穢土亦應不等。
委明四土橫豎等相，具如《淨名．佛國品》
疏，此中大略示其綱紀，以明神通現土不同。
若細分別乘戒緩急，應分三觀一觀三品，
九品理觀細對三品事戒緩急，以驗諸土聲聞菩薩若純若雜，
廣尋經論以求其異，知大小乘所被不同，則不起此座而觀法界。 ^906a24

次明國土應第二意，中二：先標意以兩屬故，
故安「若作」之言。次「佛以」下正釋，中二：先釋，次判。
初釋中二：釋、結。初中自六，四趣人天，四教如文，
一一文中皆言「或淨或穢」者，教由乘種，
土籍戒淨故，戒有緩急使土有淨穢故也。
既分菩薩四人不同，應言上上品乃至下下品乘，
聲聞既分兩教二乘，緩急亦四品不同，
一一皆言「與無記禪合」者，無記是理，慈悲是事，
事熏於理，至理皆用故云合也。
若圓教脩無緣慈，初心即合但用有廣狹耳。
「如是」下結。次「今將」下判也。
「通約依正」者，前正報文約教之中直列而已，
未判麁妙，故今合判。
於中又二：初約教，次約五味。
初約教又二：約教判者，別教即約教道也。
次約無記化化判者，約證道也。
又二：先正判，次引經。
初文者，無記如鏡，眾機如形，發應如像，
像關形對非鏡端醜，但以形端醜判麁妙耳，故不以多少廣狹判也。
言「淨穢」者，如鏡任運現像有通有別，通像如土，
別像如形，通別皆有淨穢，皆有麁妙，是故山河為通所照，
人面為別所照，故有通照端醜，別照端醜，合譬可知。
次引經。次約五味中三：初正約五味，次
「又諸經」下重約麁妙難易轉判，三「唯以一大事」下約能所判麁妙。
難轉謂二乘，易轉謂菩薩，三能所中即所麁能妙。
次「又諸」下開，如文。
然此中神通之名通於深淺，故前判教中四俱神通但有麁妙耳。
若準下眷屬妙中，初乃別判，以地前住前為神通、
已上名應，後料簡中亦通取之，如妙音是神通來等。
今文通者以神通感應果上之變用耳，
故與應色相例判之，麁則俱麁，妙則俱妙，思之可見。 ^906b24

次說法妙，中二：標，釋。
釋中二：先明來意，次正釋。
初文為三：初約說不說明來意，為其機熟者說云因緣。
次神通後，明為來意也。
前雖通敘二輪三輪傍正，正意但在身輪，
故神通預表當說法之先兆，所以現瑞表於十妙前相，
若據行說則十妙之中說法為說，若從教言之則十妙俱教，
故序中所表表當說十妙，故前為二身今為二鼓。
若滅惡生善通於偏圓，而二身二鼓無不咸妙。
三「演說」下正明說意。
次正說中，先列章，次解釋。
釋中先略標釋名意，次正釋名，於中先出達磨欝多羅釋。
「達磨欝多羅」者，此云法尚，是阿羅漢，佛滅度後八百年中於
《婆沙》中取三百偈，以為一部，名《雜阿毘曇》。
又撰《增一集》三十卷，此義依彼，此中章門初一至五增數列之，
第一一法第二二法乃至第五五法。
初云「體一」者，同是名句等也，諸經皆然，故為一體。
「相二」者，有於長行偈頌二種相故。
「制名三」者，十二部中所制之名不出三義，
初言「從字句」者，此之三部長行二頌秖是字句耳。
次言「寄事得顯」者，謂所記是事、所說是事，
結戒因事，託事為喻，本生事、本事事、未曾有事相最易知，論義者假往復事。
三從所表，表理深故。
「定名四」者，從喻、從體、從體事、從事也。
「授記、無問自說、論義體事合目」者，如《授記經》，
記是當體，所記是事；無問自說，說是當體，
所說是事；論義往復名為當體，所論是事；
不同二偈但是二種偈相而已，以無孤起重頌事故，其中所說各別有事不得名為孤起等事。
「差別有五」者，一者九種脩多羅如文。
從「通總」至「二偈」，言二偈亦在九中攝也。
「又如分別」至「脩多羅」去，但是敷置說理之教，
屬脩多羅，不同二部，故對二部得此藏名。
彼云別教非今家別，即指大乘為別，小乘為通。
二者偈陀四中，初言「阿閦婆等偈」者，且準
《俱舍》明十六重後數，前十五重者，初從十十增之至第十六重名矜羯羅，
初謂一、十、百、千、萬、億、兆、京、該、梓、欀、構、諫、
正、載，此即前十五重也。
第十六矜羯羅，第十七矜羯羅矜羯羅為大矜羯羅，
第十八頻跋羅，第十九頻跋羅頻跋羅為大頻跋羅，
第二十阿閦婆，第二十一阿閦婆阿閦婆為大阿閦婆，
此第六經所列即第十六、第十八、第二十也。
言「除脩多羅」者，除長行也。
第三意中復除重頌，孤起方名為偈。
第四意者於孤起中復除十部相，方名偈經。
從通總來漸漸向狹，若前明脩多羅則寬狹不定。
祇夜二：先標，次「頌意」下釋。
釋有三：初頌意，釋取所念法相方名祇夜中偈意；
次「若頌」下釋餘部意；次頌事中亦簡却餘九部中事外方是祇夜中事。
三頌言中亦簡九部之言，直說之言方是祇夜之言，
二偈同是偈頌，雖開為兩同是偈中差別耳。
授記有二：於中先釋名，次正釋大小二別。
四者無問自說二，五方廣，第六相攝應有多義，
文但列四，料簡全闕。 ^906c27

次大師正標、釋，先直標十二名，即別名也。
此標法名全依《大論》三十七文，論文甚廣。
次部者即通名也。
新譯名十二分教，恐濫部帙故也。
經名亦通，於中三：先略釋，次斥論師，三舉世經義以釋出世也。
次釋十二部別名義者，言「出三藏外」者，
即簡小門三藏已，盡取衍門為脩多羅，
彼釋《大品》故作此說。
況復今文釋《法華》耶？
若如第一卷通途釋者則不然，下去皆須在大，
然文中釋義皆通大小、意在大也。
授記中雖言二乘人天，故知亦大。
又復通釋放光收光等，以表記也。
言「 #CB00567;入」等者，#CB00567;入記畜生，
髀入記鬼，臍入記人，胸入記天，口入記二乘，
眉間入記菩薩，頂入記佛。
脩羅既從鬼畜二道開出，今且略言從鬼故記髀臍中間入也。
自說部中先舉自說無我所等者，且舉小耳。
次即云又如般若方等正明大也。
從「乃至」已下去明通攝之相，乃兼婆羅門事，何但小乘耶？
毘尼亦小，一切通大，況事毘尼本通於大？
譬中亦然，先舉《阿含》，次通一切。
言「億耳」者，生時耳上自然有環，評堪一億金錢，
二十億耳者亦耳有環堪二十億，故《中阿含》
二十九云：「佛在給孤，二十億耳亦遊舍衛，
在暗林中，初夜後夜學習不眠，精勤正住脩習道品，
於是億耳安住思惟作是念言：佛弟子中精勤我最第一，
不得解脫；我家大富，不如還家布施脩福。
佛知彼心，令比丘呼來，至已禮佛却坐一面。
佛言：汝實如向所念耶？
答：實爾。佛言：我今問汝隨汝意解。
汝在家時彈琴調絃，琴隨歌音，歌隨琴音耶？
答：如是。佛又言：絃若緩若急，有樂音耶？
答曰：不也。調和有耶？
答曰：有也。佛言：極大精進令心掉散，極不精進令心懈怠，故當觀察時與非時。
二十億耳聞佛教已，於閒靜處精勤修習得阿羅漢果。」
《大論》三十三廣明。
次釋本事中云「已說」者，本謂謝在於往，
故云「已說」。「一目」等梵音輕重耳。
言「更有」者，大小部中復有此等本時之事耳。
言「為說三因緣」者，如《大論》三十三釋因目多伽云：
「如淨飯王強令五百釋種出家，堪得道者，將至舍婆提城。
所以者何？未離欲故。
若近親里，恐其破戒。
令身子等親教化之，初夜後夜專精不寐是故得道。
得道已佛還將至本國，一切諸佛還本國時與大會諸天俱，
至迦毘羅婆仙人林中，去迦毘羅婆城五十里，是諸釋種所遊戲園。
此諸釋種比丘以精進故以夜為長，從林入城乞食覺道路長。
佛知其心，有師子來禮佛足在一面住，
佛以三因緣故說偈云：『不寐夜長，疲極道長，
愚生死長，莫知正道。』
佛告諸比丘：汝本在家時放逸多睡，今精進故覺夜為長；
本在家時駕乘遊戲，今著衣持鉢步行疲極，故路為長。
此師子鞞婆尸佛時作婆羅門師，見佛說法來至佛所。
爾時大眾以聽法故無共語者，即生惡念，
發惡罵言：此諸禿輩畜生何異！
不別好人，不知言語。
以是業故從彼佛時乃至今日九十一劫常墮畜生，
此人爾時即應得道，以愚癡故自作如是長久生死，
今於佛所心清淨，故當得解脫。」
如是等經名因目多伽。
次本生中云「攫脇肉貿猴子」者，《大論》三十三釋本生經中
「昔有菩薩曾為師子，在林中住，與一獼猴共為親友，獼猴以子寄於師子。
時有鷲鳥飢行求食，值師子睡，取猴子去，住於樹上。
師子覺已求覓猴子，見鷲持去在於樹上，
而告之言：我受獼猴寄託二子，護之不謹，
令汝得去，辜負言信，請從汝索。
我為獸中王，汝為鳥中王，貴勢同等宜以相還。
鷲言：汝不知時，吾今飢乏，何論同異？
師子知其叵得，因以利爪自攫其肉以貿猴子。」
「於疫病世為赤目大魚」者，出《過去因果經》，
經文廣明，疏中略辨。
「救於泫溺」者，《大論》云：「菩薩昔為飛鳥，救諸泫溺諸商人等，乃至溺水而心不退。」
「泫」字、混流也。又救泫溺者，如《大論》斥三藏中云
「於大海中自刺，而令諸商人依之至岸」等。
毘佛略，「略」字，《大論》云〔來夜反〕。 ^907b24

次分大小，中二：初大小相望以論通別，
次「為緣」下明通別意。
初又三：初小九望大三，對十二為通別。
次「有人」言下，大九望小三，對十二為通別。
三「有經言」下，大一望小十一，對十二為通別。
初文中三：初略標三九別，次釋十二通小，
三「又涅槃」下明十二大小共。
初如文。次文又五：初明通小，言「大空經」
者，《阿含經》中有《大空經》，經中廣明是老死，
誰老死，為人法二空，如《止觀》第六記。
次「故涅槃」下，證通小意。
三「大品」下，舉大品況。
四「有經」下，若通小故大小俱十二。
五「但是」下，釋三別在於大，則十二唯大。
次「故涅槃」下，十二通大者，《大經》既云「先雖得聞十二部」
者，並指鹿苑，故知鹿苑亦有十二。
如次文。魔雖不能說頓十二部，故知亦能說權十二部也，亦為二乘說小十二部。
三「大品」下舉況，魔說尚具十二，況小乘耶？
四引一經據信者，情不偏於九，則大小俱十二。
「按此」下結。言「若信六部通大小乘，不信六部互不相通」
者，河西云：脩多羅，祇夜，和伽羅，優陀那，
伊帝目多伽，優波提舍，此六顯現是故易信，餘六深隱是故不信。
復有人云：但信六部，不信六部，不論深淺。
今謂不然，將大小俱十二，望大小各九，
各九是別、各十二是通，各九之中緣、喻、
事三局在於小，廣、問、記三局在於大，餘之六部通於大小，
此以通難別，故云「既信六部通於大小」，
不信餘六，三唯在小，三唯在大，故云「不信六部互不相通」。
此六若許通於大小，則成大小俱有十二。
五正釋三九別，中三：初先斥通義，次正立別，
三「何者」下釋小無三。
三明十二大小共，可知。
次大九望小三，中二：先明大別在九，次
「通語」下明大通十二。
三明一與十一，中二：先別立十一，次「若言」下亦通具十二。
言「十二部」者，《大經》十四云：「又有說者名十一部，
菩薩純說大乘方等」，第十九云「復有十一部經，
除毘佛略，亦無如是甚深之義」。 ^908b14

次明通別意者，如上所說一往赴機據理應以通說為正，故第一卷中明一十六番十二部也。
通別之意意在於斯。 ^908c22

三明對緣者，以前大小對何等緣，若通若別若不辨對徒施法音。
於中為四：初辨法名有無，次「次約十」下正明對緣之相，
三「前以」下明所依，四「雖復」下明攝法。
初文中二：先立生熟兩機，次「若眾生」下明機生則無十二部名。
於中又四：初正明不立其名，次「故天竺」
下引例，三「故地持」下引證，四「若深」下汎明出沒，初如文。
次引例中三：一西方，次此方，三引權行大士。
法身菩薩示為世王，雖內善眾典，必依迹立不濫其蹤。
次引證，言「即其義」者，謂不濫用十二部名也。
四出沒中，用則必得，教意不然。
所言「深觀行」者，雖暫用其名，而心恆達法相故也。
次正明對緣中二：先通立大小兩機，次
「今總」下通列顯祕等教。
於中先列兩種四教，次「一者」下釋兩四教。
初言「四緣」者，兩種四教所被不出四緣，
四緣秖是藏等四教；人不見者，妄於顯祕等四而生穿鑿，
使聞者失途，具如第一卷中明之。
次釋中二：先釋密等四教，又二：先明去取，
祕在大聖赴機，今且置而不說，若欲說之秖是口密，
赴四機緣令其彼彼互不相知，即是其意。
顯祕雖異，教不出四，是故不論。
今且釋其三謂頓、漸、不定。
所言「共」者，三顯一祕。
次正釋中言「對四名漸」者，由頓後開漸，
漸涉三昧故教成四，具如第一卷及《喻疑》中辨。
若不深見一家門戶，如何能辨此漸等四？
復更下文明藏等四，彼此兩文更無差別，
但漸中合明增減不定同座異聞，同名為漸對機分四耳。
頓二亦然，但指《華嚴》故云兩界。
不定但於頓漸二途稟益不等，是故名為頓漸不定。
次「二者」下明藏等四，且置頓與不定，令識漸中四相分明，
復須除祕故云「顯露」。
秖是重分別前漸中所用四法之相，故云「更明」。
此四中圓何曾異於頓中圓極？
復與《法華》圓義宛同，而尚不及《法花》開顯，妄生比決一何苦哉！
又藏等四中所言對界與頓等中文意少別。
何者？彼頓等中通束於教，以藏為聲聞，
通為緣覺，別為菩薩，圓為佛界，故使爾也。
今藏等中離人為界，故藏三通四，通真含中以為佛界故爾。
此以兩教佛界有教無人故置不說。
別對二者亦可存於佛界，亦可旦置佛果，但以初地而為佛界耳。
三明所依中以依法性故，故能於彼雜類之身說於如是不思議法，
然又立此頓漸顯祕次第，必須八相佛形而說。
言「海渧研山」者，如《華嚴》龍宮誦出象負西來此下本也；
大本十三世界微塵數品，故知不可以海水毛端渧數知其偈限，
不可以研須彌為墨書其文字，故知西來象負偈數能幾？
四明攝法中縱於雜類身中所說，以十二部收亦無不罄盡。 ^908c25

四明所詮者，既以能詮教被所取機，機緣不同教亦碩異。
若不以所詮為教體，與邪經外論亦復何殊？
故以所詮定之，知教有所離所至，功能有歸。
所詮者何？所謂諸諦，於中二：先敘意，次
「若說」下正明詮相。
初文者，四教本中有四種意：一約四諦，
二約三諦，三約二諦，四約一諦。
一一意中皆具三義：一明所詮理，二明能詮教，三明所出經論。
今此略用初之二意，能所合辨，從所標名，
故云「詮意」。不廣分別，故但云「意」耳。
於正明相中，先明人天，次明出世。
初文中云「人天教永不詮真，但詮思議之俗」
者，但是俗而非諦，望出世法，屬俗諦攝，
故云「思議俗」耳。次出世中先漸、次頓。
而先明漸者，隨便說之，應無他意。
初言「若為漸」者，以人天教非五時次第，
故以三藏而為漸初，初但說於無常苦等，
故云「正詮思議之俗」。
雖通涅槃，涅槃是小乘法性，若初詮法性，
恐增邪倒，不能破於常等僻，故「俗正真傍」。
無常少寬即正示真理，則無常幻化悉皆為傍，
是故次云「真正俗傍」。
既獲小果，正欲令其入真中道，傍以菩薩不思議真兼帶而說，
故云「真正俗傍」。言「中後」者，此兼方等、般若兩意，
故方等中所得小果，多因正詮思議之真，至般若中即不思議之傍正也。
「乃至」去即法華開權顯實、真俗不二，故曰「雙詮」。
若說頓教者，華嚴頓部，正在圓真、兼申別俗，
故云「真正俗傍」。不定教者，或傍或正、或俗或真。
次約漸中四教者，言「漸四」者，意旨如前。 ^909b18

問：
漸初亦是三藏，四教之初亦是三藏，何故前云初正詮思議之俗、
傍詮思議之真，此中何故云正詮思議之真、傍詮思議之俗？ ^909c18

答：
前文為成漸教之初，不分菩薩與二乘之別，
故前文明二乘初心，但云俗正真傍，後既約教分之，
故開三藏以為二段，以理而言，二處菩薩俱是俗正真傍，
二處二乘俱是真正俗傍，以菩薩乘同於二乘初心故也。
彼此通詮是故不異；若約別教等者，初心即是信住二位，
中心即是行向二位，後心即指初地已上。 ^909c21

五明麁妙中有五：初列五名，五中初理次言與第三所詮何別？
答：初言理者唯約所詮，次云言者唯約能詮，
此二並是跨節明義，是故但立一音一理，雖云麁妙義已當開。
第三所詮即當分義，一一教下自明所詮仍判麁妙，以此異故與前二別。
言五門者，即約《淨名》中旃延五義，謂苦義、
空義、無常義、無我義、寂滅義。
疏云：「約理名五義，以智緣理名為五行，
約定明五門禪，此五為眾行之旨歸，故四教四門各明五義。」
今文通說且云五門。
由迦旃延為諸比丘，敷演三藏四門五義，
為維摩詰通五義訶，故云「諸法畢竟不生不滅是無常義」，
故知諸法生滅但是無常非無常義，四句推此生本無生滅亦非滅，
方得名為無常之義。
「五受陰洞達空無所起是苦義，諸法畢竟無所有是空義，
於我無我而不二是無我義，法本不生今則無滅是寂滅義」，
餘例初句，思之可知。 ^909c29

問： ^910a17

《淨名》彈斥既斥四枯，應顯四榮，何故結句皆歸四枯，言是無常等義耶？ ^910a18

答：
訶有漸頓，漸如旃延，頓如空生，應如涅槃二鳥雙遊不得相離，
是故今說真無常義不離於常，故云「不生不滅是無常義」。
又若委論者，若說生滅，唯得結歸無常義邊，
若說不生不滅，則結歸不定，若結歸無常，
即屬四枯，結歸於常，即屬四榮，結歸非常非無常，
即屬非枯非榮，下之四句，準此可知。
若以教判，枯屬藏通，榮屬別教，雙非屬圓，以衍門中不生不滅義通故也。
故今教教皆云五門，意在於此。 ^910a19

問：
餘文何不明五門義，獨在此中？ ^910a29

答：
餘門通用有何不可？
此明能詮及以所詮互有麁妙，故須用之。
何者？《淨名》以通訶藏意在別圓，故且用於能詮妙所詮麁以訶旃延能所俱麁，
意在結歸非常非無常能所俱妙。
一俗隨三真，轉意亦如是。
真秖有二，別真猶帶教道，是故開之。 ^910b1

四眾經中為二：先迹，次本。
迹中又三：初五味，次判，三「又云昔」下開，此開且寄此中明之。
於中又四：法、譬、合、證。
初法中言「如此兩意」等者，相待、絕待也。
初句云「毀呰聲聞」，即「正直捨方便」，相待意也。
從「又云」已去開方便門，絕待意也。
譬、合如文。第四引證中言「論云」等者，《大論》文證也。
言「祕密」者，非八教中之祕密，但是前所未說為祕、開已無外為密。
次「復有」下本門。言「在後」者指第七卷。
次就此經中，初標，次釋，三結，四開。
釋中言「因緣妙」者，發心為因，聞《法華經》為緣。
又以結戒為因緣者，以實相心離十惱亂，即其意也。
「未曾有妙」者，獨放眉間光，表於中道；餘經雖放，
未曾獨放二眉間光，皆兼足頂及面門等，故使所表各各不同。
「三變土田」者，土田梵云佛剎，物所生處名為土田，即佛生處所也。
亦是一切諸法之所生處。
三變表三智破三惑，餘並如文。
四開者，前雖因便義立於開，此正當遍開之相。
此中言「理廣」者，其實通於十二部，以廣經是理，
事隨於理，理若開竟事無不開。
若列當文十二部，已是開判竟。
更重明者，但向引文直示十二相，故以此十二對法華前諸教以論待絕，
故即向所列是待絕十二部也。
然前五意雖在判麁妙中列之，前二意明佛本意更無異途，
第三意即是約四教判，第四意即是約五味判，至第五意方是正開判今經是妙。
第六欠觀心者，應用觀心十二部經，別有小卷流行者是。
此說法五章中初釋名義通於大小，故至第二方以九三一與十一，
約於通別而辨大小，故前之二章，但是能詮，
將此能詮於所被，故有對緣，由緣不同故所詮異。
所以第四更明所詮，能被所被、能詮所詮，
從始至終一期教顯，欲明所說所化麁妙，
復欲開此諸麁非麁，故須第五判開共立，
方始顯於所說之法，終訖具於待絕二妙。
又復此中雖辨所被所詮，正意並是以所顯能，
所被既純知能被妙，所詮既即識能詮融，是故前來悉皆屬教。
如教而觀故辨觀心，一切教中凡諸十二，
一心中具無俟他求，是故須明觀心十二。 ^910b6

○次明眷屬妙中，列章解釋。
於中又五：初總明次第，次「譬如」下略釋眷屬名義，
三「行者」下寄例以釋眷屬義也，四「他土」
下明眷屬之由、對他土辨異，五「昔教」下對麁辨妙。
又初意是總明次第，後四意是別明次第，
一一莫不因說而生，故次說後而明眷屬。 ^910c19

初文者，次第秖是來意異名，說即指前說法妙也。
次意者，先義，次名。
如來如父母，所說如遺體，受者如攬此，成身如眷屬。
名中宿緣相關，如性親愛，今日受道名為臣屬，所受如說能為眷屬。
次例中意者，戒定慧如說，弟子為眷屬。
由中意者為二：先正明由，此土由說也。
次「故二萬」下引證。
既云教無上道及覆講法華，故並從說，
自大通已後種種調熟令入一乘，故「身子」下重證眷屬也。
言「今日乃知真是佛子」者，小乘中以菩薩為似子、
聲聞為真子，大乘中以菩薩為真子、聲聞為似子，
故身子於昔自謂為真，今日乃知聲聞為似，蒙佛開示方名真子。
次麁妙者，亦名今昔相對，昔指鹿苑三藏三乘對權，今日法華為妙。
言「昔教五人」者，一頞鞞，二跋提，三俱利太子，
四釋摩男，五十力迦葉。
具如疏釋。今又為二：初正明對辨，次「從聞」下別明所生。
又四：初總明三慧生，次「從佛」下別明三慧生，
三「三慧」下總結，思脩並因於聞，故具列之。
四「故次」下結。次文言「法化為思」者，受化故思，脩故得分。 ^910c24

正明眷屬中，標、列、釋。
釋中初釋理性中三：初明理同，次引證，三結歸。
次「業生」下釋餘四眷屬，又二：初通約四教結緣成熟，次別約四教釋四眷屬。
初文又四，初明結緣不同，次「若信」下受道不同，
三「結緣」下明成熟不同，四「雖復」下結成眷屬。
初又二：先立二類，次釋二類。
初文云「飲他毒藥失本心」者，忘本所受故曰「失心」。
從本化來迷真之後起無明惑，如飲毒藥，背大化為失心。
「不失者」下釋兩意，初人大通佛所已結緣竟，
中間成熟成頓眷屬；次人久迷生死，復須更結，即大通之後也。
次別約四教明四眷屬中即為四文，初三藏中二：
初釋三，次辨無四。
初明三眷屬為三：初明業中為五，初「今三藏」
下明垂三藏迹，次「往日」下敘昔施化，三
「緣未」下明今日相遇，四明受道不同，五
「若不」下明此佛一段眷屬義絕。
初三如文。言「甘露初降」者，初轉四諦法輪也，
即以教法名為「甘露」，初稟道益名為「服嘗」。
如「大象捍群」者，諸佛菩薩示入生死，示與眾生共證解脫。
「五佛子」者，四果及支佛，且約示輔三藏佛生為眷屬者，
若權若實俱云業生，教門且爾。
言「緣絕」者，且約三藏一期而說，教中既不說有生處，
故昔教中不復論生；跨節論之生生不息。
次願生中其文簡略，大意如前業生中說。
言「願眷屬」者，如論云內諸眷屬並由宿願。
又如帝釋發心，若太子於最後身成佛之時願為馬載太子出城，
亦如大拏太子見阿周陀，阿周陀發願若太子成佛願為神通弟子，
即目連是。餘皆例此，具在《佛本行集》。
於中為三：初正明眷屬，次明受道不同，三眷屬義絕意同業生。
皆言「傳付後佛」者，如彌勒云「釋迦文佛種種訶責無奈汝何？
教植來緣今得值我」，此例可知。 ^911a16

次神通者為二：先正釋，次料簡願通不同。
初文為二：初正明三藏通生，次「三藏」下明以大乘意說有生。
初文三：先正明眷屬，次「或為」下受益不同，
三「殘惑」下亦明緣絕。
次以大乘意說神通眷屬界外有生，次料簡中云
「願通云何異」者，由向釋云「或以願力或以通力」，
既於通中而兼云願，願之與通有何同異？
「約自」下答，又為三：初略答自力及教不同，
次約本處有身無身，三約大小二教重辨。
初文脩得報得總明自報力也。
「約教名誓願」者，大乘教門所說名此神通以為誓願。
誓願來者，昔稟佛教起於誓願，佛昔亦以大誓願攝，故世世相值為熟為脫。
今佛生此，誓牽而來，故云「約教」。
言「通有誓扶」等者，若三藏教習不牽生，
若正使盡無復生處，況三藏教因則正習俱在，
果則正習俱斷，故依通教及大乘實說得有來生。
次明通教三眷屬中為二：初正明眷屬，次對辨應生。
初言「橫從他土來」者，或在娑婆之外俱有來義，娑婆內來此不須疑。
故《淨名》云：「從餘四天下來在會座」，諸大乘經皆云「從十方來」。 ^911b22

次明別教四眷屬者，前之兩教教無應身，故不論應。
圓教亦然，故先明教。
言「如前」者，如前別教。
次問答料簡中具簡二教應身，有二問答。
初問如文。答中自三，列、釋、釋熟他，中為六：
初明能應；次「若得下」明於所化，辨能化功；
三「如華嚴」下引證能化，既云非生死者，
即應生也；四「復次」下釋疑；五通結意；六約今經以判妙。
初如文。次文者，所化入真，還同能化。
三引證中二：先通引，次「摩耶」下別引人類。
四釋疑中四：先通釋，次「何者」下舉例釋，
三「調達」下別引人類釋，四「故華嚴」下以所得法門驗釋。
初如文。「仇」亦怨也。
法身如龍象，若作魔王，非二乘所堪。
言「調達是賓伽羅菩薩」等者，故《大經》云：
「若提婆達多實是惡人，墮阿鼻者，無有是處。」
今經授其當作佛記，品後又云：「若有男子女人，
聞是品者，淨心信敬，不生疑惑，不墮三惡，生十方佛前。」
豈五逆人，有此聞品妙功德耶？
餘並如文。六顯昔麁今妙中，云「諸餘經典非不明此」
等者，非不明此內外眷屬，未若今經開權顯實。 ^911c14

二自熟中，即迹本二門意也。
本門二文，下土此土，具如經文可見。
言「法身菩薩或從生身進道」等者，如他方大士，
或從釋迦生身佛邊聞法進道，或從法身者，
如《大論》云：「法身佛為法身菩薩說法」，此約界外，得作此說。
《大論》八十七「問云：生身菩薩，貪惜未除割截則難，
若無生忍菩薩，猶如化人割截無痛，有何恩分？
答：雖得無生，行亦為難。
何以得知？得無生已，應受寂滅無量快樂，
能捨此樂入生死中，受於種種下賤之身。
生身菩薩著此法身，故希望心施非清淨施，
是故不及無生忍者，是故無生忍菩薩方名大恩。」
故知生身法身仍須進道，為進道故聽法利物，
具如〈分別功德品〉。
無生忍去是法身菩薩，自此已前至八世界是生身菩薩。
《大論》三十七廣明諸佛眷屬不同。 ^912a6

三本緣中二：先略明，次「若別」下更以通別兩釋以簡本緣。
所言別者，四土對四類，若通說者可知。
言「未斷惑」者，未斷無明。
次問中言「娑羅林」等者，《大經》云：「如來至彼俱尸城中，欲入涅槃。
師子吼菩薩問：如來何故離六大城俱尸城？
現我為迫逐諸外道，故不住六城。
我昔於餘處未名師子吼，今於此處娑羅林中大師子吼。」
答文者，從他方起通來、非神通生此，是法身發得神通，
名神通起應從他方來，非起應生此。
言「大誓願」者，昔結圓種今以圓熟，故云
「大誓相關」，是大事不思議業相召，不同結業牽生之類，
或有未破見思，藉妙音力而得來者，非大誓業，
亦是結業眷屬妙也，此則自是一途。
若準前意，並以法身為四眷屬，方答前問，
故下結云「願通來者亦能應來」，不言業者，業濫實業故也。
「下方聞聲」者，〈涌出〉中云：「爾時下方菩薩聞釋迦牟尼所說音聲，
從下發來。」「妙音見光」者，〈妙音〉中云：「爾時一切淨光莊嚴國中有一菩薩，
名曰妙音，久已植眾德本得諸三昧。
釋迦牟尼佛光照其身，即白淨華宿王智佛言：
我往娑婆世界」等。 ^912a22

三判麁妙中二：先判、次開。
初判為二：先約教，次約味。
初教中二：先正約四教，次責偏部以顯妙。
初文二：先三麁，次一妙。
三麁中何但所化成麁，亦乃能化非妙。
何者？以機麁故致使化主現為麁身，乃至菩薩現麁眷屬而成熟之，
且從迹判故皆屬麁。
次此經妙者，直引此經當教當部二義俱成，故便引之。
文中自列三妙，次文準義。
初文應云結緣妙，次「一切」下釋前結緣方屬成熟，後文內外中間兼得業願通三。
言「其於五欲無所復堪」者，以閹人譬助顯此意，
以色敗故五根亦敗，以心敗故是故二乘菩提種斷。
次「譬如」下譬向三文，元始謂結緣，要終謂得度，餘教豈無此事？
但教中不說，故判為麁。
次責偏中不破華嚴圓教，但判部權；而弘教者不曉，故破其經師。
於中初責，次「故知」下判麁妙。
初言「如閹本根」者，如《止觀》第六記。
次判中二：先略判，次「所謂」下歷諸妙獨顯。
五味可知。 ^912b15

四明法門中三：先分別，次判，三開。
初分別中三：初列經文，次「若爾」下徵起，
三「若三藏」下歷教分別。
教教通用而義各異，若善四教化主各從四種權實智生，
四教物機聞法生善，各發弘誓誓境不同，故令四人慈悲各異。
初念善心究竟果舍，當分自別各不雜亂，
己心塵勞隨四智轉，四四諦異故道品不同，各開三脫四佛正覺。
若得此意，此義自顯無俟委論。
至別教中別引《無量義》、《十住》、《寶性》等意。
若通上下，亦應可見。
「寶性論云」等者，以大乘信為初生子，此子即以實智般若為所懷母，
用首楞嚴以為胎藏，既出生已必假大悲；
將護信心為所養母，至於初地方得分名如實子也。
闕父者，即以般若實智兼之。
言「四種障菩薩能治」者，亦可通於三教菩薩。
首楞之名雖即在大，義可通用，此定本在別圓教中，
南嶽隨自意等文亦以義通，通於通教，
唯三藏中無此名耳，然須分於能治相異。
言「無量法門」至「皆能生佛子」者，生佛之子名生佛子。
又佛即是子，佛從法生故佛是子。
跨節則諸教法門皆從圓生，當分則各各自有無量法門生當教佛果。
次圓教中言「自行三諦」者，即權而實故云「三一」。
「化他三諦者」，即實而權故云「一三」。
不分而分且作此說。
「絓」者，結絲也，非此中意；亦挂也，謂但挂諸經也。
《淮南子》云：「飛鳥不動不絓網羅」。
《楚辭》云：「心絓而不解」。
今皆開之，故云「皆悉決了」，餘文可見。 ^912c4

次觀心眷屬，中二：先列、次釋。
釋中二：先釋，次「明事」下寄此文，後總明功能。
初文三：先釋，次判，三「又決」下開。
初文自六：前二文中二，釋、結。
釋二，如文。次約教者，亦如《止觀》記兼引《楞伽經》。
此中前後合七眷屬，此之七名各有通別，別在於七。
通名眷屬者，七皆於佛性自親愛莫不臣順，
然別名中，前一從理，次四從事，次一從法，
次一從行，於所從中，通局不等。
初一名理俱通，後六名局義通，是故後六隨事別受名故。
何者？業生名義亦通上下，事唯局凡。
所言通者，從有漏業乃至不可思議業故。
業是縛義，界內界外諸相並縛。
願生名通後二義復通前，業通兼願，正是業繫復由願牽，
是故「從勝」。依願立名，事亦局凡，通非無願亦從勝立名亦通後，
事局小聖及以大賢，不通於凡。
次應生名局義通小聖及以大賢，或有應來通得名應，事局大聖不通小賢。
次法門者，名義乃通，通於四教能化所化、
若師若弟、若境若智，事局出世不通於迷。
次觀心者，名之與義通世出世，前二愛見唯世間故。
然法門及以業願通應莫不觀心，但為隨事得名既殊，故以觀心別置科目。
又《淨名》所答正從理觀，然亦未得觀心名者，
以對事立稱觀道不專，故立觀心唯對一境。
如是等義雖復分別，未判未開，前諸文中雖逐近略述，
未若文後總判總開，故正釋後，復立一門。
法門及觀，在後更自別開判。
法華玄義釋籤卷第十三
 ^913a3
