大智度論釋發趣品第二十〔卷四十九〕
author:: 龍樹菩薩造
translator:: 後秦龜茲國三藏鳩摩羅什譯
pin:: 
#  20 發趣品

【經】
佛告須菩提：「汝問：『云何菩薩摩訶薩大乘發趣？』
若菩薩摩訶薩行六波羅蜜時，從一地至一地，是名菩薩摩訶薩大乘發趣。」 ^409c23

須菩提白佛言：「世尊！
云何菩薩摩訶薩從一地至一地？」 ^409c25

佛言：「菩薩摩訶薩知一切法無來去相，
亦無有法若來若去，若至若不至，諸法相不滅故。
菩薩摩訶薩於諸地不念、不思惟而修治地業，亦不見地。
何等菩薩摩訶薩治地業？
菩薩摩訶薩住初地時，行十事：一者、深心堅固，
是不可得故；二者、於一切眾生中等心，
眾生不可得故；三者、布施，與人、受人不可得故；
四者、親近善知識，亦不自高；五者、求法，
一切法不可得故；六者、常出家，家不可得故；
七者、愛樂佛身，相好不可得故；八者、演出法教，
諸法分別不可得故；九者、破憍慢法，生慧不可得故；
十者、實語，諸語不可得故。
菩薩摩訶薩如是初地中住，修治十事治地業。 ^409c27

「復次，須菩提！菩薩摩訶薩住二地中，常念八法。
何等八？一者、戒清淨，二者、知恩報恩，三者、
住忍辱，四者、受歡喜，五者、不捨一切眾生，
六者、入大悲心，七者、信師恭敬諮受，八者、勤求諸波羅蜜。
須菩提！是名菩薩摩訶薩住二地中，應滿足八法。 ^410a11

「復次，須菩提！菩薩摩訶薩住三地中行五法。
何等五？一者、多學問無厭足，二者、淨法施亦不自高，
三者、莊嚴佛國土亦不自高，四者、受世間無量勤苦不以為厭，
五者、住慚愧處。須菩提！
是名菩薩摩訶薩住三地中應滿足五法。 ^410a16

「復次，須菩提！菩薩摩訶薩住四地中應受行不捨十法。
何等十？一者、不捨阿練若住處，二者、少欲，
三者、知足，四者、不捨頭陀功德，五者、不捨戒，
六者、穢惡諸欲，七者、厭世間心，八者、捨一切所有，
九者、心不沒，十者、不惜一切物。
須菩提！是名菩薩摩訶薩住第四地中不捨十法。 ^410a21

「復次，須菩提！菩薩摩訶薩住五地中遠離十二法。
何等十二？一者、遠離親白衣，二者、遠離比丘尼，
三者、遠離慳惜他家，四者、遠離無益談處，
五者、遠離瞋恚，六者、遠離自大，七者、遠離蔑人，
八者、遠離十不善道，九者、遠離大慢，十者、
遠離自用，十一者、遠離顛倒，十二者、遠離婬、
怒、癡。須菩提！是為菩薩摩訶薩住五地中遠離十二事。 ^410a27

「復次，須菩提！菩薩摩訶薩住六地中當具足六法。
何等六？所謂六波羅蜜。
復有六法所不應為。
何等六？一者、不作聲聞、辟支佛意，二者、
布施不應生憂心，三者、見有所索心不沒，
四者、所有物布施，五者、布施之後心不悔，
六者、不疑深法。須菩提！
是名菩薩摩訶薩住六地中應滿具六法，遠離六法。 ^410b6

「復次，須菩提！菩薩摩訶薩住七地中二十法所不應著。
何等二十？一者、不著我，二者、不著眾生，
三者、不著壽命，四者、不著眾數乃至知者見者，
五者、不著斷見，六者、不著常見，七者、不應作相，
八者、不應作因見，九者、不著名色，十者、
不著五眾，十一者、不著十八界，十二者、
不著十二入，十三者、不著三界，十四者、
不作著處，十五者、不作所期處，十六者、
不作依處，十七者、不著依佛見，十八者、
不著依法見，十九者、不著依僧見，二十者、不著依戒見。
是二十法所不應著。 ^410b13

「復有二十法應具足滿。
何等二十？一者、具足空，二者、無相證，三者、
知無作；四者、三分清淨；五者、一切眾生中具足慈悲智；
六者、不念一切眾生；七者、一切法等觀，
是中亦不著；八者、知諸法實相，是事亦不念；
九者、無生法忍，十者、無生智；十一者、說諸法一相；
十二者、破分別相；十三者、轉憶想；十四者、
轉見；十五者、轉煩惱；十六者、等定慧地；
十七者、調意；十八者、心寂滅；十九者、無礙智；
二十者、不染愛。須菩提！
是名菩薩摩訶薩住七地中應具足二十法。 ^410b23

「復次，須菩提！菩薩摩訶薩住八地中應具足五法。
何等五？順入眾生心；遊戲諸神通；觀諸佛國；
如所見佛國，自莊嚴其國；如實觀佛身，
自莊嚴佛身；是名五法具足滿。 ^410c5

「復次，須菩提！菩薩摩訶薩住八地中復具足五法。
何等五？知上下諸根，淨佛世界，入如幻三昧，
常入三昧，隨眾生所應善根受身。
須菩提！是為菩薩摩訶薩住八地中具足五法。 ^410c8

「復次，須菩提！菩薩摩訶薩住九地中應具足十二法。
何等十二？受無邊世界所度之分，菩薩得如是願，
知諸天、龍、夜叉、犍闥婆語而為說法，處胎成就，
家成就，所生成就，姓成就，眷屬成就，出生成就，
出家成就，莊嚴佛樹成就，一切諸善功德成滿具足。
須菩提！是名菩薩摩訶薩住九地中應具足十二法。 ^410c12

「須菩提！十地菩薩當知如佛。」 ^410c19

爾時，慧命須菩提白佛言：「世尊！
云何菩薩摩訶薩深心治地業？」 ^410c20

佛言：「菩薩摩訶薩應薩婆若心，集諸善根，是名菩薩摩訶薩深心治地業。」 ^410c21

「云何菩薩於一切眾生中等心？」 ^410c23

佛言：「若菩薩摩訶薩應薩婆若心，生四無量心，
所謂慈、悲、喜、捨。是名於一切眾生中等心。」 ^410c24

「云何菩薩修布施？」
佛言：「菩薩施與一切眾生無所分別，是名修布施。」 ^410c26

「云何菩薩親近善知識？」 ^410c27

佛言：「能教入薩婆若中住，如是善知識，
親近、諮受、恭敬、供養，是名親近善知識。」 ^410c28

「云何菩薩求法？」 ^410c29

佛言：「若菩薩應薩婆若心求法，不墮聲聞、
辟支佛地，是名求法。」 ^411a1

「云何菩薩常出家治地業？」 ^411a2

佛言：「菩薩世世不雜心，佛法中出家，無能障礙者，是名常出家治地業。」 ^411a3

「云何菩薩愛樂佛身治地業？」 ^411a4

佛言：「若菩薩見佛身相，乃至阿耨多羅三藐三菩提，
終不離念佛，是名愛樂佛身治地業。」 ^411a5

「云何菩薩演出法教治地業？」 ^411a7

佛言：「菩薩，若佛現在、若佛滅度後，為眾生說法，
初、中、後善，妙義好語，淨潔純具，所謂修妬路乃至優婆提舍，
是名演出法教治地業。」 ^411a8

「云何菩薩破於憍慢治地業？」
佛言：「菩薩破是憍慢故，終不生下賤家，是名破於憍慢治地業。」 ^411a11

「云何菩薩實語治地業？」
佛言：「菩薩如所說，隨說行，是名實語治地業。 ^411a13

「是為菩薩摩訶薩住初地中，修行十事治地業。」
【論】釋曰： ^411a14

須菩提上問「摩訶衍」，佛種種答「摩訶衍相」；
上又問「發趣大乘」者，今答「發趣大乘相」。
菩薩摩訶薩乘是乘，知一切法從本已來不來不去、
無動無發，法性常住故；又以大悲心故、
精進波羅蜜故、方便力故，還修諸善法；
更求勝地而不取地相，亦不見此地。 ^411a16

問曰：
應答「發趣大乘」，何以說「發趣地」？
答曰： ^411a22

大乘即是地。地有十分，從初地至二地，
是名「發趣」；譬如乘馬趣象，捨馬乘象，乘象趣龍，捨象乘龍。 ^411a23

問曰：
此中是何等十地？
答曰： ^411a25

地有二種：一者、但菩薩地，二者、共地。
共地者，所謂乾慧地乃至佛地。
但菩薩地者，歡喜地、離垢地、有光地、增曜地、
難勝地、現在地、深入地、不動地、善根地、法雲地。
此地相，如《十地經》中廣說。 ^411a26

入初地菩薩應行十法：深心乃至實語。 ^411b1

須菩提雖知，為斷眾生疑故，問世尊：「云何是深心？」
佛答：「應薩婆若心，集諸善根。」 ^411b2

「薩婆若心」者，菩薩摩訶薩初發阿耨多羅三藐三菩提意，
作是願：「我於未來世當作佛！」
是阿耨多羅三藐三菩提意，即是應薩婆若心。
「應」者，繫心願我當作佛。
若菩薩利根，大集福德，諸煩惱薄，過去罪業少，發意即得深心。
「深心」者，深樂佛道，世世於世間心薄。
是名「應薩婆若心」。
所作一切功德，若布施、若持戒、若修定等，
不求今世後世福樂、壽命、安隱，但為薩婆若。
譬如慳貪人無因緣，乃至一錢不施，貪惜積聚，
但望增長；菩薩亦如是，福德若多若少，
不向餘事，但愛惜積集，向薩婆若。 ^411b4

問曰：
是菩薩未知薩婆若，不得其味，云何能得深心？ ^411b15

答曰：
我先已說：此人若利根，諸煩惱薄，福德純厚，
不樂世間，雖未聞讚歎大乘，猶不樂世間，何況已聞！
如摩訶迦葉，娶金色女為妻，心不愛樂，棄捨出家。
又如耶舍長者子，中夜見眾婇女皆如死狀，
捨直十萬兩金寶屐於水岸邊，直渡趣佛。
如是等諸貴人、國王，厭捨五欲者無數，
何況菩薩聞說佛道種種功德因緣，而不即時發心深入！
如後〈薩陀波崙品〉中，長者女聞讚歎佛功德，
即時捨家，詣曇無竭所。 ^411b16

復次，信等五根成就純熟故，能得是深心。
譬如小兒，眼等五情根未成就故，不別五塵，
不識好醜；信等五根未成就，亦復如是，
不識善惡，不知縛解，愛樂五欲，沒於邪見。
信等五根成就者，乃能識別善惡。
十善道、聲聞法猶尚愛樂，況無上道而不深念！
初發無上道心，已於世間最上，何況成就！ ^411b26

復次，菩薩始得般若波羅蜜氣味故，能生深心。
如人閉在幽闇，微隙見光，心則踊躍，作是念言：「眾人獨得見如是光明！」
欣悅愛樂，即生深心，念是光明，方便求出！
菩薩亦如是，宿業因緣故，閉在十二入無明黑闇獄中，
所有知見，皆是虛妄；聞般若波羅蜜，少得氣味，
深念薩婆若：「我當云何於此六情獄得出，如諸佛聖人？」 ^411c4

復次，發阿耨多羅三藐三菩提心，隨願所行，以是故生深心。 ^411c11

「深心」者，一切諸法中愛，無如愛薩婆若；
一切眾生中愛，無如愛佛。
又深入悲心，利益眾生。
如是等名深心相，初地菩薩應常行是心。 ^411c13

「於一切眾生等心」者，菩薩得是深心已，等心於一切眾生。
眾生常情，愛其所親，惡其所憎；菩薩得深心故，
怨親平等，視之無二。 ^411c16

此中佛自說：「等心者，四無量心是。」
菩薩見眾生受樂，則生慈、喜心，作是願：「我當令一切眾生皆得佛樂！」
若見眾生受苦，則生悲心愍之，作是願：「我當拔一切眾生苦！」
若見不苦不樂眾生，則生捨心，作是願：「我當令眾生捨愛憎心！」
四無量心餘義，如先說。 ^411c19

「捨心」者，捨有二種：一者、捨財行施，二者、捨結得道。
此以除慳為捨，與第二捨結作因緣；至七地中乃能捨結。 ^411c25

問曰： ^411c27

捨相有種種：內外、輕重，財施、法施，世間、
出世間等，佛何以故但說無分別憶想出世間施？ ^411c28

答曰：
布施雖有種種相，但說大者不取相。 ^412a1

復次，佛於一切法不著，亦以此教菩薩布施，令如佛法不著。
此中應廣說無分別布施；餘布施相，處處已種種說。 ^412a2

「近善知識」義，如先說。 ^412a4

「求法」者，「法」有三種：一者、諸法中無上，所謂涅槃；
二者、得涅槃方便——八聖道；三者、一切善語、
實語助八聖道者，所謂八萬四千法眾，
十二部經，四藏——所謂阿含、阿毘曇、
毘尼、雜藏，《摩訶般若波羅蜜》等諸摩訶衍經，
皆名為「法」。 ^412a5

此中「求法」者，書寫、誦讀、正憶念，如是等，
治眾生心病故，集諸法藥，不惜身命。 ^412a10

如釋迦文佛，本為菩薩時，名曰樂法。
時世無佛，不聞善語，四方求法，精勤不懈，了不能得。
爾時，魔變作婆羅門而語之言：「我有佛所說一偈，
汝能以皮為紙，以骨為筆，以血為墨，書寫此偈，當以與汝！」
樂法即時自念：「我世世喪身無數，不得是利。」
即自剝皮曝之令乾，欲書其偈，魔便滅身。
是時，佛知其至心，即從下方踊出，為說深法，即得無生法忍。 ^412a12

又如薩陀波崙苦行求法。
如釋迦文菩薩，五百釘釘身，為求法故。
又如金堅王割身五百處為燈炷；投巖、入火。
如是等種種苦行難行，為眾生求法。 ^412a20

復次，佛自說求法相：「為薩婆若，不墮聲聞、辟支佛地。」 ^412a23

「常出家」者，菩薩知在家有種種罪因緣：
「我若在家，自不能得行清淨行，何能令人得諸淨行？
若隨在家法，則有鞭杖等苦惱眾生；若隨善法行，則破居家法。」
籌量二事：「我今不出家者，死時俱亦當捨；
今自遠離，福德為大！」 ^412a25

復次，菩薩作是念：「一切國王及諸貴人力勢如天，
求樂未已，死強奪之。
我今為眾生故捨家，持清淨戒，求佛道，具足尸羅波羅蜜因緣。」 ^412b1

此中佛自說：「菩薩世世不雜心出家。」
「不雜心」者，不於九十六種道中出家，但於佛道中出家。
所以者何？佛道中有二種正見：世間正見、出世間正見故。 ^412b4

「愛樂佛身」者，聞種種讚佛功德：十力、四無所畏、
大慈大悲、一切智慧；又見佛身三十二相、
八十種隨形好，放大光明，天人供養，無有厭足。
自知：「我當來世，亦當如是。」
假令無得佛因緣，猶尚愛樂，何況當得而不愛樂！
得是深心愛樂佛故，世世常得值佛。 ^412b8

「演出法教」者，菩薩如上求法已，為眾生演說。 ^412b13

菩薩在家者，多以財施；出家者，愛佛情重，常以法施。
若佛在世、若不在世，善住持戒，不求名利，等心一切眾生而為說法。 ^412b14

讚歎檀義故，名為「初善」；分別讚歎持戒，
名為「中善」；是二法果報，若生諸佛國、若作大天，
名為「後善」。 ^412b17

復次，見三界、五受眾身多苦惱，則生厭離心，
名為「初善」；棄捨居家，為身離故，名為「中善」；
為心離煩惱故，名為「後善」。 ^412b20

解說聲聞乘，名為「初善」；說辟支佛乘，名為
「中善」；宣暢大乘，名為「後善」。 ^412b22

「妙義好語」者，三種語：雖復辭妙而義味淺薄，
雖義理深妙而辭不具足，以是故說「妙義好語」。 ^412b24

離三毒垢故，但說正法，不雜非法，是名「清淨」。 ^412b26

八聖道分、六波羅蜜備故，名為「具足」。 ^412b27

修多羅十二部經，如先說。 ^412b28

「破憍慢」者，是菩薩出家、持戒、說法、能斷眾疑，
或時自恃而生憍慢；是時應作是念：「我剃頭著染衣，
持鉢乞食，此是破憍慢法，我云何於中生憍慢？」
又此憍慢在人心中則覆沒功德，人所不愛，
惡聲流布；後身常生弊惡畜生中，若生人中卑鄙下賤——知是憍慢有如是無量過罪。
破是憍慢，為求阿耨多羅三藐三菩提故；
如人求財，猶尚謙遜下意，何況求無上道！
以破憍慢故，常生尊貴，終不在下賤家生。 ^412b29

「實語」者，是諸善之本，生天因緣，人所信受。
行是實語者，不假布施、持戒、學問，但修實語，得無量福。
實語者，如說隨行。 ^412c9

問曰：
口業有四種，何以但說實語？ ^412c12

答曰：
佛法中貴實故，說實餘皆攝；四諦實故，得涅槃。 ^412c13

復次，菩薩與眾生共事，惡口、綺語、兩舌，
或時有；妄語罪重故，初地應捨。
是菩薩行初地，未能具足行此四業故，
但說實語；第二地中則能具足。 ^412c14

問曰： ^412c17

初地中何以但說十事？
答曰：
佛為法王，諸法中得自在，知是十法，能成初地；
譬如良醫，善知藥草種數，若五、若十，足能破病，是中不應難其多少。
〔初地竟〕 ^412c18

【經】
「云何菩薩戒清淨？」
「若菩薩摩訶薩不念聲聞、辟支佛心，及諸破戒障佛道法，是名戒清淨。」 ^412c22

「云何菩薩知恩報恩？」
「若菩薩摩訶薩行菩薩道，乃至小恩尚不忘，何況多！
是名知恩報恩。」 ^412c24

「云何菩薩住忍辱力？」
「若菩薩於一切眾生無瞋無惱，是名住忍辱力。」 ^412c26

「云何菩薩受歡喜？」 ^412c27

「所謂成就眾生，以此為喜，是名受歡喜。」 ^412c28

「云何菩薩不捨一切眾生？」
「若菩薩念欲救一切眾生故，是名不捨一切眾生。」 ^412c29

「云何菩薩入大悲心？」 ^413a1

「若菩薩如是念：『我為一一眾生故，如恒河沙等劫地獄中受勤苦，
乃至是人得佛道、入涅槃。』
如是名為為一切十方眾生忍苦，是名入大悲心。」 ^413a2

「云何菩薩信師恭敬諮受？」
「若菩薩於諸師如世尊想，是名信師恭敬諮受。」 ^413a5

「云何菩薩勤求諸波羅蜜？」
「若菩薩一心求諸波羅蜜無異事，是名勤求諸波羅蜜。 ^413a7

「是為菩薩摩訶薩住二地中滿足八法。」 ^413a8

「云何菩薩摩訶薩多學問無厭足？」 ^413a9

「諸佛所說法，若是此間世界，若十方世界諸佛所說，
盡欲聞持，是名多學問無厭足。」 ^413a10

「云何菩薩淨法施？」
「有所法施，乃至不求阿耨多羅三藐三菩提，何況餘事！
是名不求名利法施。」 ^413a12

「云何菩薩淨佛世界？」 ^413a14

「以諸善根迴向淨佛世界，是名淨佛世界。」 ^413a15

「云何菩薩受世間無量勤苦不以為厭？」
「諸善根備具故，能成就眾生亦莊嚴佛界，
乃至具足薩婆若，終不疲厭，是名受無量勤苦不以為厭。」 ^413a16

「云何菩薩住慚愧處？」
「恥諸聲聞、辟支佛意，是名住慚愧處。 ^413a19

「是為菩薩摩訶薩住三地中滿足五法。」 ^413a20

「云何菩薩不捨阿蘭若住處？」 ^413a21

「能過聲聞、辟支佛地，是名不捨阿蘭若住處。」 ^413a22

「云何菩薩少欲？」
「乃至阿耨多羅三藐三菩提尚不欲，何況餘欲！
是名少欲。」 ^413a23

「云何菩薩知足？」 ^413a24

「得一切種智，是名知足。」
「云何菩薩不捨頭陀功德？」 ^413a25

「觀諸深法忍，是名不捨頭陀功德。」
「云何菩薩不捨戒？」 ^413a26

「不取戒相，是名不捨戒。」
「云何菩薩穢惡諸欲？」 ^413a27

「欲心不生故，是名穢惡諸欲。」 ^413a28

「云何菩薩厭世間心？」
「知一切法不作故，是名厭世間心。」 ^413a29

「云何菩薩捨一切所有？」
「不惜內外諸法故，是名捨一切所有。」 ^413b1

「云何菩薩心不沒？」 ^413b2

「二種識處心不生故，是名心不沒。」
「云何菩薩不惜一切物？」 ^413b3

「於一切物不著不念，是名不惜一切物。 ^413b4

「是為菩薩於四地中不捨十法。」
「云何菩薩遠離親白衣？」 ^413b5

「菩薩出家所生，從一佛界至一佛界，常出家、
剃頭、著染衣，是名遠離親白衣。」 ^413b6

「云何菩薩遠離比丘尼？」
「不共比丘尼住，乃至彈指頃亦不生念，是名遠離比丘尼。」 ^413b8

「云何菩薩遠離慳惜他家？」 ^413b9

「菩薩如是思惟：我應安樂眾生，他今助我安樂，云何生慳？
是名遠離慳惜他家。」 ^413b10

「云何菩薩遠離無益談處？」
「若有談處，或生聲聞、辟支佛心，我當遠離，是名遠離無益談處。」 ^413b12

「云何菩薩遠離瞋恚？」
「不令瞋心、惱心、鬪心得入，是名遠離瞋恚。」 ^413b14

「云何菩薩遠離自大？」 ^413b15

「所謂不見內法故，是名遠離自大。」
「云何菩薩遠離蔑人？」 ^413b16

「所謂不見外法故，是名遠離蔑人。」 ^413b17

「云何菩薩遠離十不善道？」
「是十不善道能障八聖道，何況阿耨多羅三藐三菩提！
是名遠離十不善道。」 ^413b18

「云何菩薩遠離大慢？」
「是菩薩不見法可作大慢者，是名遠離大慢。」 ^413b20

「云何菩薩遠離自用？」 ^413b21

「是菩薩不見是法可自用者，是名遠離自用。」 ^413b22

「云何菩薩遠離顛倒？」
「顛倒處不可得故，是名遠離顛倒。」 ^413b23

「云何菩薩遠離婬、怒、癡？」 ^413b24

「婬、怒、癡處不可見故，是名遠離婬、怒、癡處。 ^413b25

「是為菩薩住五地中遠離十二法。」
「云何菩薩住六地中具足六法？」 ^413b26

「所謂六波羅蜜。諸佛及聲聞、辟支佛，住六波羅蜜中，
能度彼岸，是名具足六法。」 ^413b27

「云何菩薩不作聲聞、辟支佛意？」 ^413b29

「作是念：聲聞、辟支佛意，非阿耨多羅三藐三菩提道。」 ^413c1

「云何菩薩布施不生憂心？」
「作是念：此非阿耨多羅三藐三菩提道。」 ^413c2

「云何菩薩見有所索心不沒？」 ^413c3

「作是念：此非阿耨多羅三藐三菩提道。」 ^413c4

「云何菩薩所有物布施？」
「菩薩初發心時布施，不言是可與是不可與。」 ^413c5

「云何菩薩布施之後心不悔？」 ^413c6

「慈悲力故。」
「云何菩薩不疑深法？」 ^413c7

「信功德力故。
「是為菩薩住六地中遠離六法。」 ^413c8

【論】
者言：
「戒清淨」者，初地中多行布施，次知持戒勝於布施。
所以者何？持戒則攝一切眾生，布施則不能普周一切。
持戒遍滿無量——如不殺生戒，則施一切眾生命；
如眾生無量無邊，福德亦無量無邊。
略說諸能破佛道事，此中皆名破戒；離是破戒垢，皆名清淨。
乃至聲聞，辟支佛心，尚是戒垢，何況餘惡！ ^413c10

「知恩報恩」者，有人言：「我宿世福德因緣應得。」
或言：「我自然尊貴，汝有何恩？」
墮是邪見，是故佛說：「菩薩當知恩！」
眾生雖有宿世樂因，今世事不和合，則無由得樂。
譬如穀種在地，無雨則不生；不可以地能生穀故，言雨無恩。
雖所受之物是宿世所種；供奉之人，敬愛好心，豈非恩分？ ^413c17

復次，知恩者，是大悲之本，開善業初門，
人所愛敬，名譽遠聞，死則生天，終成佛道。
不知恩人，甚於畜生！ ^413c23

如佛說《本生經》：有人入山伐木，迷惑失道，
時值暴雨，日暮飢寒，惡虫毒獸，欲來侵害。
是人入一石窟，窟中有一大熊，見之恐怖而出。
熊語之言：「汝勿恐怖！
此舍溫煖，可於中宿。」
時連雨七日，常以甘果美水，供給此人。
七日雨止，熊將此人示其道逕。
熊語人言：「我是罪身，多有怨家，若有問者，莫言見我！」
人答言：「爾！」此人前行，見諸獵者。
獵者問言：「汝從何來？
見有眾獸不？」答言：「我見一大熊，此熊於我有恩，不得示汝！」
獵者言：「汝是人，當以人類相親，何以惜熊？
今一失道，何時復來？
汝示我者，與汝多分！」
此人心變，即將獵者示熊處所。
獵者殺熊，即以多分與之。
此人展手取肉，二肘俱墮。
獵者言：「汝有何罪？」
答言：「是熊看我，如父視子，我今背恩，將是此罪！」
獵者恐怖，不敢食肉，持施眾僧。
爾時，上座六通阿羅漢語諸下座：「此是菩薩，
未來世當得作佛，莫食此肉！」
即時起塔供養。王聞此事，勅下國內，不知恩人，無令住此！
又以種種因緣讚知恩者，知恩之義，遍閻浮提，人皆信行。 ^413c26

復次，菩薩作是念：「若人有惡事於我，我猶尚應度，何況於我有恩！」 ^414a18

「住忍辱力」者，如忍波羅蜜中廣說。 ^414a19

問曰：
種種因緣是忍辱相，此中何以但說「不瞋不惱」？ ^414a20

答曰：
此是忍辱體，先起瞋心，然後身口惱他。
是菩薩初行故，但說眾生忍，不說法忍。 ^414a21

「受歡喜」者，菩薩見是持戒故，身口清淨；
知恩忍辱故，心清淨；三業清淨故，則自然生歡喜。
譬如人香湯沐浴，著好新衣，瓔珞莊嚴，
鏡中自觀，心生歡喜；菩薩亦如是，得是善法自莊嚴：
「戒是禪定、智慧根本，我今得是淨戒，無量無邊福德皆應易得。」
以是自喜。菩薩住是戒忍中，教化眾生，
令得生他方佛前及生天上人中受樂；
或令得聲聞、辟支佛乘、佛乘者。
觀眾生樂著，如長者觀小兒共戲，亦與之同戲，
更以少異物與之，令捨前所好；菩薩亦如是，
教化眾生，令得人天福樂；漸漸誘進，令得三乘。
以是故言「受歡喜樂」。 ^414a23

「不捨一切眾生」者，善修集大悲心，誓度眾生故，
發心牢固故，不為諸佛賢聖所輕笑故，
恐負一切眾生故不捨；譬如先許人物，
後若不與，則是虛妄罪人！
以是因緣故，不捨眾生。 ^414b6

「入大悲心」者，如先說。
此中佛自說：「本願大心為眾生故，所謂為一一人故，
於無量劫代受地獄苦，乃至令是人集行功德作佛，入無餘涅槃。」 ^414b10

問曰：
無有代受罪者，何以作是願？ ^414b14

答曰：
是菩薩弘大之心，深愛眾生，若有代理，必代不疑。 ^414b15

復次，菩薩見人間有天祠用人肉血五藏祀羅剎鬼，有人代者則聽。
菩薩作是念：「地獄中若當有如是代理，我必當代！」
眾人聞菩薩大心如是，則貴敬尊重之。
所以者何？是菩薩深念眾生踰於慈母故。 ^414b16

「信師恭敬諮受」者，菩薩因師得阿耨多羅三藐三菩提，云何不信恭敬供養師？
雖智德高明，若不恭敬供養，則不能得大利；
譬如深井美水，若無綆者，無由得水。
若破憍慢高心，宗重敬伏，則功德大利歸之；
又如雨墮，不住山頂，必歸下處。
若人憍心自高，則法水不入；若恭敬善師，則功德歸之。 ^414b21

復次，佛說依止善師，持戒、禪定、智慧、解脫，
皆得增長；譬如眾樹依於雪山，根、莖、枝、
葉、華、果，皆得茂盛。
以是故，佛說：「於諸師宗，敬之如佛。」 ^414b28

問曰：
惡師云何得供養信受？
善師不能視之如佛，何況惡師！
佛何以故此中說「於諸師尊如世尊想」？ ^414c2

答曰： ^414c4

菩薩不應順世間法。
順世間法者，善者心著，惡者遠離；菩薩則不然，
若有能開釋深義、解散疑結，於我有益，
則盡心敬之，不念餘惡。
如弊囊盛寶，不得以囊惡故，不取其寶；
又如夜行嶮道，弊人執炬，不得以人惡故，不取其照。
菩薩亦如是，於師得智慧光明，不計其惡。 ^414c5

復次，弟子應作是念：「師行般若波羅蜜，
無量方便力，不知以何因緣故有此惡事？」
如薩陀波崙聞空中十方佛教：「汝於法師，
莫念其短，常生敬畏！」 ^414c11

復次，菩薩作是念：「法師好惡，非是我事；
我所求者，唯欲聞法以自利益。
如泥像、木像無實功德，因發佛想故，得無量福德，何況是人智慧方便能為人說！
以是故，法師有過，於我無咎。」 ^414c15

「如世尊想」者，我先說：「菩薩異於世人。」
世人分別好醜：好者愛著，猶不如佛；惡者輕慢，了不比數。
菩薩則不然，觀諸法畢竟空，從本已來皆如無餘涅槃相；
觀一切眾生，視之如佛，何況法師有智慧利益！
以能作佛事故，視之如佛。 ^414c19

「勤求諸波羅蜜」者，菩薩作是念：「是六波羅蜜，
是無上正真道因緣，我當一心行是因緣。」
譬如商人、農夫，隨所適國土所須之物、
地之所宜種子，勤修求辦，事無不成；又如今世行布施後得大富，
持戒後得尊貴，修禪定、智慧得道。
菩薩亦如是，行六波羅蜜則得成佛。
勤求道者，常一心勤求六波羅蜜。
所以者何？若軟心漸進，則為煩惱所覆、魔人所壞。
以是故佛說：「於二地中勤求莫懈！」
〔二地竟〕 ^414c24

「多學問無厭足」者，菩薩知多學問是智慧因緣，
得智慧則能分別行道；如人有眼，所至無礙。
是故菩薩作是願：「十方諸佛有所說法，我盡受持！」
聞持陀羅尼力故，得清淨天耳力故，得不忘陀羅尼力故。
譬如大海，能受持一切十方諸水；菩薩亦如是，能受持十方諸佛所說之法。 ^415a5

「淨法施」者，如苗中生草，除穢則茂；菩薩亦如是，
法施時不求名利、後世果報，乃至為眾生故，
不求小乘涅槃，但以大悲於眾生隨佛轉法輪。 ^415a11

法施相，莊嚴佛國相，受世間無量勤苦，
住慚愧處，不捨阿蘭若住處，少欲、知足，如先說。 ^415a14

問曰：
種種因緣，在生死中不厭；何以故但二因緣說不厭？ ^415a16

答曰：
是善根備具故，在生死中苦惱薄少；譬人有瘡，
良藥塗之，其痛差少。
菩薩得善根清淨故，今世憂愁、嫉妬、惡心等悉皆止息；
若更受身，得善根果報，自受福樂，亦種種因緣利益眾生，
隨其所願；自淨世界，世界嚴淨，勝於天宮，
視之無厭，能慰釋大菩薩心，何況凡夫！
以是故，雖有多因緣，但說二事無厭。 ^415a18

慚愧雖有種種，此中大者，聲聞、辟支佛心。
菩薩發心，欲廣度一切眾生；得少苦惱，
便欲獨取涅槃，是可慚愧！
譬如有人大設餚饍，請呼眾人；慳悋心起，
便自獨食，甚可慚愧！
〔三地竟〕 ^415a25

「不捨阿蘭若住處」者，離眾獨住，若過聲聞、
辟支佛心，是名離眾。 ^415a29

一切法以無所得空故，不取不著相；乃至阿耨多羅三藐三菩提亦不取，
用無有著心故。 ^415b2

菩薩常集諸功德無厭足，得無上道則足，更無勝法故。
飲食、衣服、臥具知足者，是善法因緣，不以為要，故不說。 ^415b4

「不捨頭陀功德」者，如後〈覺魔品〉中說。
無生法忍，此中以無生法忍為頭陀。
菩薩住於順忍，觀無生法忍。
是十二頭陀為持戒清淨故，持戒清淨為禪定故，
禪定為智慧故；無生忍法即是真智慧。
無生法忍是頭陀果報，果中說因故。 ^415b6

「不捨戒，不取戒相」者，是菩薩知諸法實相故，
尚不見持戒，何況破戒！
雖種種因緣不破戒，此最為大，入空解脫門故。 ^415b12

「污穢諸欲」者，如先說。
此中佛說：「知是心相虛誑不實故，乃至不生欲心，何況受欲！」 ^415b15

「厭世間心」者，如世間不可樂相中說。
此中佛說厭心果報，所謂「無作解脫門」。 ^415b16

「捨一切所有」者，如先說。 ^415b18

「不沒心」者，先已種種因緣說，菩薩聞是不沒不畏相。
「不生二識處」者，二識處，所謂眼、色中不生眼識，
乃至意、法中不生意識。
菩薩住是不二門中，觀六識所知皆是虛誑無實；
作大誓願：「令一切眾生住不二法中，離是六識。」 ^415b19

「不惜一切物」者，不惜一切物中，雖有種種因緣，
此因緣最大，所謂菩薩知一切法畢竟空，
不憶念，滅一切取相。
是故於受者不求恩惠，施中無高心，如是具清淨檀波羅蜜。
〔四地竟〕 ^415b24

「遠離親白衣」者，行者以妨道故出家，若復習近白衣，則與本無異。
以是故，行者先求自度，然後度人；若未能自度而欲度人者，
如不知浮人，欲救於溺，相與俱沒！
是菩薩遠離親白衣，則能集諸清淨功德；
深念佛故，變身至諸佛國，出家、剃頭、著染衣。
所以者何？常樂出家法，不樂習近白衣故。 ^415b28

「遠離比丘尼」者，如初品中說。 ^415c6

問曰：
菩薩等心視一切眾生，云何不得共住？ ^415c7

答曰：
是菩薩未得阿鞞跋致、未斷諸漏，集諸功德，
人所樂著，以是故不得共住。
又為離人誹謗，若誹謗者墮地獄故。 ^415c8

「遠離慳惜他家」者，菩薩作是念：「我自捨家，
尚不貪不惜，云何貪惜他家？
菩薩法欲令一切眾生得樂，彼人助我與眾生樂，云何慳惜？
眾生先世福德因緣，今世少有功夫，故得供養，我何以慳嫉？」 ^415c11

「遠離無益談說」者，此即是綺語，為自心、
他心解愁事，說王法事、賊事，大海、山林，
藥草、寶物，諸方國土，如是等事，無益於福、無益於道。
菩薩愍念一切眾生沒在無常苦火，我當救濟，云何安坐空說無益之事？
如人失火，四邊俱起，云何安處其內語說餘事？
此中佛說「若說聲聞、辟支佛事，猶為無益之言」，何況餘事！ ^415c15

「遠離瞋恚」者，心中初生名瞋心，以未定故；
瞋心增長事定，打斫殺害，是名惱心；惡口讒謗，
是名訟心；若殺害打縛等，是名鬪心。
菩薩大慈悲眾生故，則不生是心；常防此惡心，不令得入。 ^415c23

「遠離自大、蔑人」者，不見內外法，所謂受五眾、不受五眾。 ^415c27

「遠離十不善道」者，菩薩觀十不善道中過罪種種因緣，如先說。
此中佛說：「十不善道破小乘，何況大乘！」 ^415c28

「遠離大慢」者，菩薩行十八空，不見諸法定有大小相。 ^416a2

「遠離自用」者，拔七種憍慢根本故，又深樂善法故。 ^416a3

「遠離顛倒」者，一切法中，常、樂、淨、我不可得故。 ^416a4

「遠離三毒」者，三毒義如先說。
又此三毒所緣，無有定相。
〔五地竟〕 ^416a5

「六波羅蜜」者，如先說。
此中佛說：「三乘之人皆以此六波羅蜜得到彼岸。」 ^416a6

問曰：
此是菩薩地，何以故說聲聞、辟支佛得到彼岸？ ^416a8

答曰：
佛今說六波羅蜜多有所能，大乘法中則能含受小乘，小乘則不能。 ^416a9

是菩薩住六地中，具足六波羅蜜；觀一切諸法空，
未得方便力，畏墮聲聞、辟支佛地，佛將護故說：
「不應生聲聞、辟支佛心。」 ^416a11

菩薩深念眾生故，大悲心故，知一切諸法畢竟空故，
施時無所惜；見有求者，不瞋不憂；布施之後，心亦不悔。 ^416a14

福德大故，信力亦大，深清淨信敬諸佛；
具足六波羅蜜，雖未得方便、無生法忍、
般舟三昧，於深法中亦無所疑，作是念：「一切論議皆有過罪！
唯佛智慧，滅諸戲論，無有闕失故，而能以方便修諸善法。」
是故不疑。〔六地竟〕大智度論卷第四十九
 ^416a16
