
jing:: 佛說受新歲經
translator:: 西晉月氏國三藏竺法護譯
聞如是：
一時，佛在舍衛國東苑鹿母園中，與大比丘眾五百人俱。
是時世尊，七月十五日，於露地敷坐，比丘僧前後圍遶。
佛告阿難曰：「汝今於露地速擊揵槌。
所以然者，今七月十五日是受新歲之日。」 ^858a14

是時尊者阿難，右膝著地長跪叉手，便說此偈：
　　「淨眼無與等，無事而不練，
　　智慧無染著，何等名受歲？」 ^858a18

爾時，世尊復說此偈報阿難曰：
　　「受歲三業淨，身口意所作，
　　兩兩比丘對，自陳所作短。
　　還自稱名字，今日眾受歲，
　　我亦淨意受，唯願原其過。」 ^858a22

爾時，阿難復以此偈問其儀曰：
　　「過去恒沙佛，辟支及聲聞，
　　盡是諸佛法？　獨是釋迦文？」 ^858a27

爾時，世尊復更以偈報阿難曰：
　　「恒沙過去佛，弟子清淨心，
　　皆是諸佛法，非今釋迦文。
　　辟支無此法，無歲無弟子，
　　獨逝無伴侶，不與他說法。
　　當來佛世尊，恒沙不可計，
　　彼亦受此歲，如今瞿曇法。」 ^858b1

是時尊者阿難聞此語已，歡喜踊躍不能自勝，
即昇講堂手執揵槌，並作是說：「我今擊此如來信皷，諸有如來弟子眾者盡當普集。」
爾時，阿難復說此偈：
　　「降伏魔力怨，除結無有餘，
　　露地擊揵槌，比丘聞當集。
　　諸欲聞法人，度流生死海，
　　聞此妙響音，盡當速集此。」 ^858b8

爾時，尊者阿難已擊揵槌，至世尊所，頭面禮足，
在一面住，白世尊言：「今正是時，唯願世尊！
何所勅使？」 ^858b16

是時世尊告阿難曰：「汝隨次第坐，如來自當知時。」
是時，世尊坐于草坐，告諸比丘：「汝等盡當坐于草坐。」
諸比丘對曰：「如是，世尊！」
時諸比丘各坐草坐。 ^858b18

是時世尊默然觀諸比丘已，便勅諸比丘：
「我今欲受新歲，我無過咎於眾人乎？
又不犯身口意耶？」
如來說此語已，諸比丘默然不對。
如來是時復三告諸比丘：「我今欲受新歲，然我無過於眾人乎？」 ^858b21

是時尊者舍利弗，即從坐起長跪叉手，
白世尊言：「諸比丘眾觀察如來，無身口意過。
所以然者，世尊今日不度者度，不脫者脫，
不涅槃者令得涅槃，無救護者為作救護，
為盲者作眼目，為病者作醫王，三界獨尊無能及者，
最尊最上，未起道意者令發道意，眾人未悟尊令悟之，
未聞法者使令聞之，為迷者作徑路導以正法。
以此事緣，如來無咎於眾人也，亦無身口意過。」 ^858b25

是時舍利弗白世尊言：「我今亦向如來自陳，然無過咎於如來及比丘僧乎？」 ^858c5

世尊告曰：「汝今，舍利弗！
都無身口意所作非行。
所以然者，汝今智慧無能及者，種種智慧、
無量智慧、無邊之智、無與等智、疾智捷智、
甚深之智、平等之智，少欲知足樂之處，
多諸方便，念不錯亂摠持三昧，根原具足戒，
成就三昧，成就智慧，成就解脫，成就解脫知見，
成就勇悍，能忍所說，知惡之為非法，心性庠序，不行卒暴。
猶如轉輪聖王最大太子，當紹王位，轉於寶輪。
舍利弗亦復如是，轉於無上清淨法輪，
諸天世人及龍鬼神、魔若魔天本所不轉。
汝今所說常如法議，未曾違理。」 ^858c6

是時，舍利弗白佛言：「此五百比丘盡當受歲，此五百人盡無過咎於如來乎？」 ^858c18

世尊告曰：「我亦不責此五百比丘身口意行。
所以然者，此舍利弗大眾之中，極為清淨無諸瑕穢，
今此眾中最小下座，得須陀洹道，必當上及不退轉法。
以是之故，我不怨責此眾。」 ^858c19

爾時，朋耆奢在此眾中，即從坐起，前至世尊所，
頭面禮足，白世尊言：「我今堪任欲有所論。」
世尊告曰：「欲有所說今正是時。」
朋耆奢即於佛前，歎佛及比丘僧，而說此偈：
　　「十五清淨日，五百比丘集，
　　諸縛結悉解，無愛更不生。
　　轉輪大聖王，群臣所圍繞，
　　普遍諸世界，天上及世間。
　　大將人眾導，為人作導師，
　　弟子樂侍從，三達六通徹。
　　皆是真佛子，無有塵垢者，
　　能斷欲愛刺，今日自歸命。」 ^858c24

爾時，世尊可朋耆奢所說。
是時朋耆奢作是念：「如來今日可我所說。」
歡喜踊躍不能自勝，即從坐起禮佛却退還就本位。
爾時，世尊告諸比丘：「我聲聞中第一造偈弟子，
所謂朋耆奢比丘是；所說無疑難，亦是朋耆奢比丘是也。」 ^859a7

爾時，諸比丘聞佛所說，歡喜奉行。
佛說受新歲經
w::  ^859a12

按此《受新歲經》，竺法護譯者，國本、宋本皆編於容函中；
丹藏則容函中有名受歲經者，而與此經大別。
今依《開元錄》撿之，則丹藏之經正是容函
《受歲經》耳。此宋藏經，與此竟函《新歲經》，
文異義同，似是同本異譯耳；則《開元錄》
中以《新歲經》為單譯者，厥義未詳。
今且欲類聚以待賢哲，故以此經移編于竟函焉。
 ^859a14
