
pin:: 
jing:: 
### 2
增壹阿含經卷第十五
translator:: 東晉罽賓三藏瞿曇僧伽提婆譯
高幢品第二十四之二
爾時，彼惡龍吐舌，舐如來手，熟視如來面。 ^620a10

是時，世尊明日清旦，手擎此惡龍，往詣迦葉，
語迦葉曰：「此是惡龍，極為兇暴，今以降之。」 ^620a11

爾時，迦葉見惡龍已，便懷恐怖，白世尊曰：「止！
止！沙門！勿復來前，龍備相害。」 ^620a13

世尊告曰：「迦葉！勿懼，我今已降之，終不相害。
所以然者，此龍已受教化。」 ^620a14

是時，迦葉及五百弟子歎未曾有：「甚奇！
甚特！此瞿曇沙門極大威神，能降此惡龍，
使不作惡；雖爾，故不如我得道真。」 ^620a16

爾時，迦葉白世尊曰：「大沙門！
當受我九十日請，所須衣被、飯食、床臥具、
病瘦醫藥，盡當供給。」
爾時，世尊默然受迦葉請。 ^620a19

時，世尊以此神龍著大海中，而彼惡龍隨壽長短，
命終之後，生四天王天上。
是時，如來還止石室。 ^620a22

迦葉供辦種種飯食已，往白世尊：「飯食已辦，可往就食。」 ^620a24

世尊告曰：「迦葉在前，吾正爾當往。」
迦葉去後，便往至閻浮提界上，閻浮樹下取閻浮果。
還，先至迦葉石室中坐。 ^620a25

是時，迦葉見世尊在石室中，白世尊曰：「沙門！
為從何道，來至石室？」 ^620a28

佛告迦葉：「汝去之後，吾至閻浮提界上，
取閻浮果，還來至此坐。
迦葉當知，此果甚為香美，可取食之。」 ^620a29

迦葉對曰：「我不須是。
沙門自取食之。」是時，迦葉復作是念：「此沙門極有神足，
有大威力，乃能至閻浮界上，取此美果。
雖爾，故不如我道真。」 ^620b3

是時，世尊食已，還在彼止宿。 ^620b6

迦葉清朝至世尊所，到已，白世尊曰：「食時以至，可往就食。」 ^620b7

佛告迦葉：「汝並在前，吾後當往。」
迦葉去後，便至閻浮界上，取阿摩勒果。
還，先至迦葉石室中坐。 ^620b8

迦葉白世尊曰：「沙門！
為從何道，來至此間？」 ^620b10

世尊告曰：「汝去之後，至閻浮界上，取此果來，極為香美。
若須者便取食之。」 ^620b12

迦葉對曰：「吾不須是，沙門自取食之。」
是時，迦葉復作是念：「此沙門極有神力，
有大威神，吾去之後，取此果來。
雖爾，故不如我，我已得道。」 ^620b13

是時，世尊食已，還彼止宿。
明日，迦葉至世尊所，而作是說：「食時已至，可往就食。」 ^620b17

佛告迦葉：「汝並在前，吾後當往。」
迦葉去後，世尊至北欝單曰，取自然粳米來，還至迦葉石室。 ^620b18

迦葉問佛：「沙門！為從何道，來至此坐？」 ^620b21

世尊告曰：「迦葉當知，汝去之後，吾至欝單曰，
取自然粳米，極為香好。
迦葉！須者便取食之。」 ^620b22

迦葉對曰：「吾不須是。
沙門自取食之。」迦葉復作是念：「此沙門極有神足，有大神力。
雖爾，故不如我得道真。」 ^620b24

是時，世尊食已，還彼止宿。 ^620b26

明日，迦葉至世尊所，而作是說：「食時已至，可往就食。」 ^620b27

佛告迦葉：「汝並在前，吾後當往。」
迦葉去後，世尊至瞿耶尼，取呵梨勒果，先至迦葉石室中坐。 ^620b28

迦葉問佛：「沙門！為從何道，來至此坐？」 ^620c1

佛告迦葉：「汝去之後，吾至瞿耶尼，取此果來，極為香美。
迦葉！須者可取食之。」 ^620c2

迦葉對曰：「不須是。
沙門自取食之。」迦葉復作是念：「此沙門極有神力，有大威神。
雖爾，故不如我得道真。」 ^620c4

是時，世尊食已，還彼止宿。
明日，迦葉至世尊所而白：「時至，可往就食。」 ^620c7

佛告迦葉：「汝並在前，吾後當往。」
迦葉去後，世尊至弗于逮，取毘醯勒果，先至迦葉石室中坐。 ^620c8

迦葉問佛：「沙門！為從何道，來至此坐？」 ^620c10

佛告迦葉：「汝去之後，吾至弗于逮，取此果來，極為香好。
迦葉！須者可取食之。」 ^620c11

迦葉對曰：「吾不須是，沙門自取食之。」
迦葉復作是念：「此沙門極有神力，有大神足。
雖爾，故不如我得道真。」 ^620c13

是時，世尊食已，還彼止宿。
是時，迦葉時欲大祠，五百弟子執斧破薪，手擎斧而斧不下。
是時，迦葉復作是念：「此必沙門所為。」
是時，迦葉問世尊曰：「今欲破薪，斧何故不下也？」 ^620c16

世尊告曰：「欲得斧下耶？」
曰：「欲使下。」斧尋時下。 ^620c20

是時，彼斧既下，復不得舉。
迦葉復白佛言：「斧何故不舉？」 ^620c21

世尊告曰：「欲使斧舉耶？」
曰：「欲使舉。」斧尋得舉。 ^620c22

爾時，迦葉弟子意欲然火，火不得然。
是時，迦葉復作是念：「此必沙門瞿曇所為。」
迦葉白佛：「火何故不然？」 ^620c23

佛告迦葉：「欲使火然耶？」 ^620c25

曰：「欲使然。」火尋時然。 ^620c26

爾時，意欲滅火，火復不滅。
迦葉白佛：「火何故不滅？」 ^620c27

佛告迦葉：「欲使火滅耶？」
曰：「欲使滅。」火尋時滅。
迦葉便作是念：「此沙門瞿曇，面目端政，世之希有。
吾明日欲大祠，國王人民盡當來集，設當見此沙門者，吾不復得供養。
此沙門明日不來者，便為大幸。」 ^620c28

是時，世尊知迦葉心中所念：明日清旦，
至欝單曰，取自然粳米，瞿耶尼取乳汁，往至阿耨達泉而食。
竟日在彼住，向暮還至石室止宿。 ^621a4

迦葉明日至世尊所，問曰：「沙門！
昨日何故不來？」 ^621a7

佛告迦葉：「汝昨日作是念：『此瞿曇極為端政，世之希有。
吾明日大祠，若國王人民見者，便斷吾供養。
設不來者，便是大幸。』
我尋知汝心之所念，乃至欝單曰，取自然粳米，
瞿耶尼取乳汁，往阿耨達泉上食。
竟日在彼，向暮還至石室中止宿。」 ^621a8

是時，迦葉復作是念：「此大沙門，極有神足，實有威神。
雖爾，故不如我得道真。」 ^621a13

是時，世尊食已，還石室止宿。
即夜，四天王至世尊所而聽經法，四天王亦有光明，
佛亦大放光，照彼山野，洞然一色。 ^621a15

時，彼迦葉夜見光明。
明日清旦，至世尊所，到已，白世尊曰：「昨夜是何光明照此山野？」 ^621a18

世尊告曰：「昨夜四天王來至我所而聽法，是彼四天王之光明。」 ^621a20

是時，迦葉復作是念：「此沙門極有神力，乃能使四天王來聽經法。
雖有此力，由不如我得道真。」 ^621a21

是時，世尊食已，還在彼宿。
夜半，釋提桓因來至世尊所而聽法，天帝光明復照彼山。 ^621a25

時，彼迦葉夜起瞻星，見此光明。
明日清旦，迦葉至世尊所，問曰：「瞿曇！
昨夜光明極為殊特，有何因緣，有此光明？」 ^621a26

世尊告曰：「昨夜天帝釋來至此聽經，故有此光明耳。」 ^621a29

時，迦葉復作是念：「此沙門瞿曇極有神力，
有大威神，乃能使天帝釋來聽經法。
雖爾，故不如我得道真。」 ^621b1

是時，世尊食已，還在彼宿。
夜半，梵天王放大光明照彼山中，至世尊所而聽經法。 ^621b4

時，迦葉夜起見光明，明日至世尊所而問曰：
「昨夜光明倍有所照，勝於日月光明，有何等因緣，致此光明？」 ^621b6

世尊告曰：「迦葉當知，昨夜大梵天王來至我所而聽經法。」 ^621b8

是時，迦葉復作是念：「此沙門瞿曇極有神力，乃能使我祖父來至此沙門所而聽經法。
雖爾，故不如我得道真。」 ^621b10

爾時，世尊得弊壞五納衣，意欲浣濯，便作是念：「我當於何處而浣此衣？」
是時，釋提桓因知世尊心中所念，即化作浴池，
白世尊曰：「可在此浣衣。」 ^621b12

是時，世尊復作是念：「吾當於何處蹋浣此衣？」
時，四天王知世尊心中所念，便舉大方石著水側，
白世尊曰：「可在此而蹋衣。」 ^621b15

是時，世尊復作是念：「吾何處而曝此衣？」
時，樹神知世尊心中所念，便垂樹枝，白世尊曰：「唯願在此曝衣。」 ^621b18

明日清旦，迦葉至世尊所，問世尊曰：「本無此池，
今有此池；本無此樹，今有此樹；本無此石，今有此石。
有何因緣，而有此變？」 ^621b21

世尊告曰：「此是昨夜天帝釋知吾欲浣衣，故作此浴池。
吾復作是念：『當於何處蹋浣此衣？』
時四天王知吾心中所念，便持此石來。
吾復作是念：『當於何處而曝此衣？』
時樹神知我心中所念，便垂此樹枝耳。」 ^621b24

是時，迦葉復作是念：「此沙門瞿曇雖神，故不如我得道真。」 ^621b29

是時，世尊食已，還於彼宿。
是時，夜半有大黑雲起而作大雨，連若大河，極為瀑溢。
是時，迦葉復作是念：「此河瀑溢，沙門必當為水所漂，我今看之。」
是時，迦葉及五百弟子往至河所，爾時世尊在水上行，脚不為水所漬。
是時，迦葉遙見世尊在水上行。
是時，迦葉便作是念：「甚奇！
甚特！沙門瞿曇乃能在水上行，我亦能在水上行，但不能使脚不污耳。
此沙門雖神，故不如我得道真。」 ^621c1

是時，世尊語迦葉言：「汝亦非阿羅漢，復不知阿羅漢道，
汝尚不識阿羅漢名，況得道乎？
汝是盲人，目無所覩，如來現爾許變化，
故言：『不如我得道真。』
汝方作是語：『吾能在水上行。』
今正是時，可共在水上行耶？
汝今可捨邪見之心，無令長夜受此苦惱。」 ^621c10

是時，迦葉聞世尊語已，便前頭面禮足：
「我今悔過，深知非法，乃觸如來，唯願受悔。」
如是再三。 ^621c16

世尊告曰：「聽汝改過，乃能自知觸擾如來。」 ^621c18

是時，迦葉告五百弟子曰：「汝等各隨所宜，我今自歸沙門瞿曇。」 ^621c19

是時，五百弟子白迦葉言：「我等先亦有心於沙門瞿曇，
當降龍時，尋欲歸命。
若師自歸瞿曇者，我等五百弟子盡自歸於瞿曇所。」 ^621c21

迦葉報言：「今正是時，然復我心執此愚癡，
見爾許變化，意由不解，故自稱言：『我道真正。』」 ^621c24

是時，迦葉將五百弟子，前後圍繞，至世尊所，
頭面禮足，在一面立，白世尊曰：「唯願世尊聽我等得作沙門！
修清淨行。」 ^621c26

諸佛常法。若稱：「善來，比丘！」
便成沙門。是時，世尊告迦葉曰：「善來，比丘！
此法微妙，善修梵行。」
是時，迦葉及五百弟子所著衣裳，盡變作袈裟，
頭髮自落，如似剃髮，以經七日。
是時，迦葉學術之具及於呪術，盡投水中。 ^621c28

時，五百弟子白世尊曰：「唯願世尊聽我等得作沙門。」 ^622a4

世尊告曰：「善來，比丘！」
時，五百弟子即成沙門，袈裟著身，頭髮自落。 ^622a6

爾時，順水下流，有梵志，名江迦葉，在水側住。
是時，江迦葉見呪術之具，盡為水所漂，
便作是念：「咄哉！我大兄為水所溺？」
是時，江迦葉將三百弟子，順水上流，求兄屍骸。
遙見世尊在一樹下坐，及大迦葉五百弟子前後圍繞而為說法。
見已，便前至迦葉所，而作是語：「此事為好耶？
本為人師，今為弟子。
大兄何故與沙門作弟子乎？」 ^622a7

迦葉對曰：「此處為妙，無過此處。」 ^622a15

是時，優毘迦葉向江迦葉而說此偈：
　　「此師人天貴，我今師事之，
　　諸佛興出世，甚為難得遇。」 ^622a16

是時，江迦葉聞佛名號，甚懷歡喜，踊躍不能自勝，
前白世尊：「願聽為道。」 ^622a19

世尊告曰：「善來，比丘！
善修梵行，盡於苦際。」 ^622a20

是時，江迦葉及三百弟子即成沙門，袈裟著身，頭髮自落。
是時，江迦葉及三百弟子呪術之具，盡投水中。 ^622a21

爾時，順水下頭有梵志，名伽夷迦葉，在水側住。
遙見呪術之具，為水所漂，便作是念：「我有二兄，在上學道。
今呪術之具，盡為水所漂，二大迦葉必為水所害。」
即將二百弟子，順水上流，乃至學術之處，
遙見二兄而作沙門，便作是語：「此處好耶？
本為人尊，今為沙門弟子。」 ^622a24

迦葉報曰：「此處最妙，無過此處。」 ^622b1

是時，伽夷迦葉便作是念：「今我二兄多知博學，
此處必是善地，使我二兄在中學道，我今亦可在中學道。」
是時，伽夷迦葉前白世尊：「唯願世尊聽作沙門。」 ^622b2

世尊告曰：「善來，比丘！
善修梵行，盡於苦際。」 ^622b5

是時，伽夷迦葉即成沙門，袈裟著身，頭髮自落，
如似剃頭，以經七日。 ^622b6

是時，世尊在彼河側住，尼拘類樹下，成佛未久，
將千弟子，是皆耆舊宿長。
是時，世尊以三事教化。
云何為三？所謂神足教化，言教教化，訓誨教化。 ^622b8

彼云何名為神足教化？
爾時，世尊或作若干形，還合為一，或不現，或現。
石壁皆過，無所罣礙，或出地，或入地，猶如流水，
無所觸礙，或結跏趺坐，滿虛空中，如鳥飛空，無有罣礙。
亦如大火山，烟出無量。
此日月有大神力，不可限量，以手往捉，身乃至梵天。
如是，世尊現神足。 ^622b11

彼云何名為言教教化？
爾時，世尊教諸比丘：「當捨是、置是。
當近是、遠是。當念是、去是。
當觀是、不觀是。」彼云何當修是、不修是者，
當修七覺意，滅三結。
彼云何當觀、當不觀者？
當觀三結、沙門善：所謂出要樂、無恚樂、無怒樂。
彼云何不觀？所謂三沙門苦。
云何為三？所謂欲觀、恚觀、怒觀。
彼云何念、云何不念？
爾時，當念苦諦，當念習諦，當念盡諦，當念道諦；
莫念邪諦：有常見、無常見，有邊見、無邊見，
彼命、彼身，非命、非身，如來命終、如來不命終，
有終、有不終，亦不有終、亦不無終。
莫作是念。 ^622b18

彼云何名為訓誨教化？
復次，當作是去、不應作是去，作是來、不應作是來，
默然、作是言說：「當持如是衣、不應持如是衣，
應如是入村、不應如是入村。」
是謂名為訓誨教化。 ^622b29

是時，世尊以此三事，教化千比丘。
是時，彼比丘受佛教已，千比丘盡成阿羅漢。
是時，世尊以見千比丘得羅漢，爾時閻浮里地有千阿羅漢及五比丘，
佛為六師，迴坐向迦毘羅衛。 ^622c4

是時，優毘迦葉便作是念：「世尊何故向迦毘羅衛坐？」
是時，優毘迦葉即前長跪，白世尊曰：「不審如來，何故向迦毘羅衛坐耶？」 ^622c9

世尊告曰：「如來在世間，應行五事。
云何為五？一者當轉法輪，二者當與父說法，
三者當與母說法，四者當導凡夫人立菩薩行，五者當授菩薩別。
是謂，迦葉！如來出世當行此五法。」 ^622c11

是時，優毘迦葉復作是念：「如來故念親族本邦，故向彼坐耳。」 ^622c16

是時，五比丘漸來至尼連水側，到世尊所，
頭面禮足，在一面坐。 ^622c17

是時，尊者優陀耶遙見世尊向迦毘羅衛坐，
見已，便作是念：「世尊必當欲往至迦毘羅衛見諸親里。」
是時，優陀耶即前長跪，白世尊曰：「我今堪任欲有所問，唯願敷演。」 ^622c19

世尊告曰：「欲所問者便問之。」 ^622c22

優陀耶白世尊曰：「觀如來意，欲向迦毘羅衛。」 ^622c23

世尊告曰：「如是，如汝所言。
優陀耶當知，先至白淨王所，吾比後當往。
所以然者，剎利之種先當遣使令知，然後如來當往。
汝到，語王：『却後七日，如來當來見王。』」 ^622c24

優陀耶對曰：「如是。
世尊！」是時，優陀耶即從坐起，整衣服，禮世尊足，
於世尊前不現，往至迦毘羅衛，到真淨王所。
到已，在王前立。 ^622c28

爾時，真淨王在大殿上坐，及諸婇女。
是時，優陀耶飛在空中。
時真淨王見優陀耶手執鉢，持杖而在前立，
見已便懷恐怖，而作是說：「此是何人？
人耶？非人耶？天耶？
鬼耶？閱叉、羅剎、天、龍、鬼神耶？」 ^623a2

時，真淨王問優陀耶曰：「汝是何人？」
又以此偈向優陀耶說：
　　「為天為是鬼？　乾沓惒等乎？
　　汝今名為誰？　我今欲知之？」 ^623a7

是時，優陀耶復以此偈報王曰：
　　「我亦非是天，非是乾沓惒，
　　於是迦毘國，大王邦土人。
　　昔壞十八億，弊魔波旬眾，
　　我師釋迦文，是彼真弟子。」 ^623a11

時，真淨王復以此偈，向優陀耶說：
　　「誰壞十八億，弊魔波旬眾？
　　誰字釋迦文？　汝今歎說之。」 ^623a16

是時，優陀耶復說此偈：
　　「如來初生時，天地普大動，
　　誓願悉成辦，今曰號悉達！
　　彼降十八億，弊魔波旬眾，
　　彼名釋迦文，今日成佛道！
　　彼人釋師子，瞿曇次弟子，
　　今日作沙門，本字優陀耶！」 ^623a19

是時，真淨王聞此語已，便懷歡喜，不能自勝，
語優陀耶曰：「云何，優陀耶！
悉達太子今故在耶？」 ^623a26

優陀耶報言：「釋迦文佛今日現在。」
時王問言：「今已成佛耶？」 ^623a28

優陀耶報言：「今已成佛。」 ^623a29

王復問言：「今日如來竟為所在？」
優陀耶報言：「如來今在摩竭國界尼拘類樹下。」 ^623b1

時王報言：「翼從弟子斯是何人？」 ^623b2

優陀耶報曰：「諸天億數及千比丘、四天王，恒在左右。」 ^623b3

時王問言：「所著衣服，為像何類？」 ^623b4

優陀耶報言：「如來所著衣裳，名曰袈裟。」 ^623b5

時王問言：「食何等食？」 ^623b6

優陀耶報言：「如來身者，以法為食。」
王復問曰：「云何，優陀耶！
如來可得見不？」 ^623b7

優陀耶報言：「王勿愁悒，却後七日，如來當來入城。」 ^623b8

是時，王極歡喜，不能自勝，手自斟酌，供養優陀耶。 ^623b9

是時，真淨王擊大鳴鼓，勅國界人民，平治道路，
除去不淨，以香汁灑地，懸繒幡蓋，作倡伎樂，不可稱計。
復勅國中諸有聾、盲、瘖瘂者，盡使不現，
却後七日，悉達當來入城。
是時，真淨王聞佛當來入城，七日之中，亦不睡眠。 ^623b11

是時，世尊以至七日，便作是念：「我今宜可以神足力，往詣迦毘羅衛國。」
是時，世尊即將諸比丘，前後圍遶，往詣迦毘羅衛國。
到已，便詣城北薩盧園中。 ^623b16

是時，真淨王聞世尊已達迦毘羅衛城北薩盧園中。
是時，真淨王將諸釋眾，往詣世尊所。 ^623b19

是時，世尊復作是念：「若真淨王躬自來者，
此非我宜，我今當往與共相見。
所以然者，父母恩重，育養情甚。」
是時，世尊將諸比丘眾，往詣城門，飛在虛空，去地七仞。 ^623b21

是時，真淨王見世尊端政無比，世之希有，
諸根寂靜，無眾多念，身有三十二相、八十種好，
而自莊身，發歡喜之心，即便頭面禮足，
而作是說：「我是剎利王種，名曰真淨王。」 ^623b25

世尊告曰：「令大王享壽無窮。
是故，大王！當以正法治化，勿用邪法。
大王當知，諸有用正法治化者，身壞命終，生善處天上。」 ^623b29

是時，世尊即空中行，至真淨王宮中。
到已，就座而坐。 ^623c3

時，王見世尊坐定，手自斟酌，行種種飲食，
見世尊食竟，行淨水，更取一小座而聽經。 ^623c4

爾時，世尊與真淨王漸說妙義，所謂論者：
施論、戒論、生天之論，欲不淨行，出要為樂。
爾時，世尊見王心開意解，諸佛世尊常所說法，
苦、習、盡、道，盡向王說。 ^623c6

是時，真淨王即於座上，諸塵垢盡，得法眼淨。 ^623c10

是時，世尊與王說法已，即從座起而去。 ^623c11

是時，真淨王普集釋眾，而作是說：「諸沙門等，
顏貌極醜，剎利之種，將諸梵志眾，此非其宜；
剎利釋種還得剎利眾，此乃為妙。」 ^623c12

諸釋報言：「如是，大王！
如大王教，剎利還得剎利眾，此乃為妙。」 ^623c15

是時，王告國中：「諸有兄弟二人，當取一人作道，
其不爾者，當重謫罰。」 ^623c16

時，諸釋眾聞王教令：「諸有兄弟二人，當取一人為道，
其不從教，當重謫罰。」
是時，提婆達兜釋種語阿難釋言：「真淨王今日有教：
『諸有兄弟二人，當分一人作道。』
汝今出家學道，我當在家修治家業。」
是時，阿難釋歡喜踊躍，報言：「如兄來教。」 ^623c18

是時，難陀釋語阿那律釋言：「真淨王有教：
『其有兄弟二人者，當分一人作道，其不爾者，當重謫罰。』
汝今出家，我當在家。」
是時，阿那律釋聞此語已，歡喜踊躍，不能自勝，
報曰：「如是。如兄來教。」 ^623c23

是時，真淨王將斛淨、叔淨釋、甘露釋，至世尊所。
爾時，駕四馬之車，白車、白蓋，白馬駕之；
第二釋乘青車、青蓋，青馬駕之；第三釋乘黃車、
黃蓋，黃馬駕之；第四釋乘赤車、赤蓋，赤馬駕之。
是時，諸釋有乘象者，有乘馬者，皆悉來集。 ^623c28

是時，世尊遙見真淨王將諸釋眾而來，
告諸比丘：「汝等觀此釋眾，并觀真淨王眾。
比丘當知，三十三天出園觀時，亦如此法，無有異。」 ^624a4

是時，阿難乘大白象、白衣、白蓋。
見已，告諸比丘：「汝等見此阿難釋乘白象、白衣不乎？」 ^624a7

諸比丘對曰：「唯然，世尊！
我等見之。」 ^624a9

佛告比丘：「此人當出家學道，第一多聞，堪侍左右。
汝等見此阿那律不乎？」 ^624a10

諸比丘對曰：「唯然，見之。」
佛告比丘：「此人當出家學道，天眼第一。」 ^624a12

是時，真淨王及兄弟四人，并難陀、阿難，
皆步進前，除去五好，至世尊所，頭面禮足，在一面坐。
爾時，真淨王白佛言：「昨日夜生此念：『剎利之眾不應將梵志眾，
還將剎利眾，此是其宜。』
我便告令國中：『諸有兄弟二人者，便取一人，使出家學道。』
唯願世尊聽出家學道。」 ^624a13

世尊告曰：「善哉！大王！
多所饒益，天、人得安。
所以然者，此善知識良祐福田，我亦緣善知識，
得脫此生、老、病、死。」
是時，諸釋眾便得為道。 ^624a19

是時，真淨王白世尊曰：「唯願世尊教誨此新比丘，當如教誨優陀耶！
所以然者，此優陀耶比丘極有神力。
願優陀耶比丘恒在宮中教化，使眾生之類，長夜獲安隱。
所以然者，此比丘極有神力，我初見優陀耶比丘，便發歡喜之心。
我便作此念：『弟子尚有神力，況彼如來而無此神力乎？』」 ^624a22

世尊告曰：「如是，大王！
如大王教，此優陀耶比丘極有神力，有大威德。」 ^624a29

爾時，世尊告諸比丘：「第一弟子，博識多知，
國王所念，所謂阿若拘鄰比丘是。
能勸化人民，優陀耶比丘是。
有速疾智，所謂摩訶男比丘是。
恒喜飛行，所謂須婆休比丘是。
空中往來，所謂婆破比丘是。
多諸弟子，所謂優毘迦葉比丘是。
意得觀空，所謂江迦葉比丘是。
意得止觀。所謂象迦葉比丘是。」 ^624b2

爾時，世尊廣與真淨王說微妙之法。
爾時，王聞法已，即從坐起，頭面禮足，便退而去。 ^624b9

爾時，諸比丘及真淨王聞佛所說，歡喜奉行。
增壹阿含經卷第十五
 ^624b10
