
other:: 金剛經纂要刊定記卷第七
other:: 長水沙門子璿錄
一切菩薩皆安住此心，行菩薩行。
有大智故不住生死，有大悲故不住涅槃。
今令離於斷常二見，即是不住生死涅槃。
故云如所住法，即七最勝中依止最勝。 ^222c5

不斷等者。意云：生死本空猶如影像，影像不有復何斷焉？
今言不斷者，非謂固留，但了性不有、了相不無，隨順俗諦故云不斷。
此即通達之義。 ^222c8

於涅槃等者。若被寂所縛即不自在，今寂而常用、
用而常寂，是自在義。 ^222c11

此中下。顯偏說之意。
然據不斷生死利益眾生，但成大悲不住涅槃，
如其具論，亦須不住生死，方成如所住法。 ^222c13

一向下。即出偏說之意。 ^222c15

遮寂者。即二乘人灰身滅智撥喪無餘，被涅槃所拘是不自在。
今以不具相發心，正墮於此，為對治故偏示一門。
下文菩薩不受福德，即不住生死，義則圓矣。 ^222c16

偈云下。引證。 ^222c19

論云下。釋偈。
雖不依下。縱也。法身真佛是真菩提，正由智了為因故不依彼。 ^222c20

而不失下。奪也。福德是因即五度果，報是果即三十二相，
相非不佛，故言不失，既不失果即不失因。 ^222c21

以能下。明不失之由。
謂真菩提必須具足二莊嚴故，智慧即真身，福德即應身。
故論云：「法身者智相身，福相者異相身。
以諸如來皆合具此二種相故。」
故《法華》云：「如其所德法，定慧力莊嚴，以此度眾生，自證無上道。」 ^222c24

得忍。經意云：菩薩於無我心中所修福德，勝彼有我心中所修福德。
以莊嚴法身究竟不失故。 ^222c28

論云下。先敘所遣之念。
念云：若出世無分別智，正是佛因，即所修福德盡皆失也。
何以故？福非因故。 ^223a2

為遮此故者，引起能遣之文。
得勝忍不失者。正明不失義。
謂若心住相修諸福德，墮於有漏，此福則失。
若心離相修諸福德，成於無漏，此福不失也。 ^223a4

以得下。出不失之由。
斯則　果驗因成不失義。
無垢即清淨，無漏是佛身矣。 ^223a7

二無我者。人法也。
得此二空之智，名之為忍。 ^223a9

正明。經意云：前言無我所修之福以為勝者，只由菩薩不受福故。 ^223a10

可訶等者。明不受之由。
亦是以果驗因成不受義。
意云：果若有漏則知受福，是可訶責。
果既無漏則知不受，云何可訶？ ^223a11

無著下。顯對前文不住涅槃。
前後相望，共成悲智之義耳。 ^223a14

若住等者。反明也。
徵釋。經意云：菩薩作福，若生貪著則成有漏，
因既有漏果亦有漏，得三十二相但同輪王，不名為佛。
此則因果俱失，成其所疑。
今既作福不生貪著，則因成無漏，因既無漏果亦復然，
所得三十二相莊嚴法身，名之為佛。
云何疑其失因及果？ ^223a15

第二十四疏初標章
若諸菩薩下。指疑起處。
即從次前文來。論中即云：「若菩薩不受彼果報」等。 ^223a21

云何下。結成疑也。
眾生用者。據佛壽量合滿百年，至八十便入涅槃，
意留二十年福，與後代弟子受用。
又於佛供養承事，能令眾生獲福無量，斯亦佛福眾生受用也。 ^223a23

問：「前云菩薩不受，今何難佛受用？
又前言受是取義，今疑受是用義，文義既異，何以成疑？」 ^223a27

答：「此皆以果驗因也。
因中若不受取，果中焉合受用。
果中尚自受用，因中豈無受取耶？」 ^223a29

錯解。經意云：「若人言：『如來出現來、入滅去、住世間。』
皆不解我所說義。」 ^223b2

是福等者。是彼無漏福德之應報，即無垢果也。
果中無有色相故。
論云：「佛果無有色相，迭相見故。」
又論云：「佛果無別色聲，唯如如。
又如如智獨存，故無來去」等。 ^223b3

為化下。或問曰：「既佛果無別色聲來去等，何以出現受福？
為眾生受用耶？」故此釋之意，說眾生根熟為能感緣，
以佛無緣大悲，無量劫來利他善根熏淨法界以成善習，有感即應任運無心。
如一月不下降、百水不上昇，慈善根力法爾如是。
正是斷疑之意。若果中有心受用，則因中亦有心受取，
果中既是自然，因中足明無著也。 ^223b7

正見。經徵意云：以何義故名為如來？
既名為來亦表其去，何言錯解？
釋意云：以真佛本來無來去故。 ^223b14

偈云下。標真化異也。
如來即是法身，本來不動猶若虛空，故不同化身隨機來去，
此非異而異也。 ^223b16

大雲下。釋。此約機心染淨，遂見佛有來去，名為化身。
來無所從去無所至，即是不動，名為法身。
斯則機見有佛來去，佛實不動云云。
自彼於我何為，此中略舉水喻，眾生心則知，
月喻法身影喻化體，清濁喻染淨也。
水清月現月亦不來，水濁月隱亦非月去，
但是水有清濁，非謂月有昇沈。
法中亦爾，心淨見佛非是佛來，心垢不見亦非佛去，
但是眾生垢淨，非謂諸佛隱顯。 ^223b18

解極等者。謂解極則心絕，心絕則會。
如如體本周，故無方所，此明即應之真。 ^223b27

緣至下。明即真之應也。
意同大雲。 ^223b28

隱顯斷疑意者。諸佛本無來去，眾生妄見去來，
尚無出現之佛，寧有受福之事？ ^223b29

第二十五，論文於此不別敘疑而義意合有也。 ^223c2

初標章
據前下。指疑起處。
此從三處來，不可以化等者，第二十二也。
濫於輪王故，法身無來去等者，二十四也。
斥為錯解故。據遮下。
二十三也。 ^223c3

不失等者。彌勒頌云：「得勝忍不失」，一異相反難，為存去故成疑矣。 ^223c6

此約下。懸指斷疑之意。
彼約一異雙存而難，此據一異俱非而通也。 ^223c8

破麁色。經問答多少，如文可知。
疏三。初、引天親約斷疑 ^223c9

偈云下。標也。 ^223c10

論云下。釋也。一真法界數量消滅，非一異故，諸佛證此亦非一異。
而言處住者，以非此二義可住著故。 ^223c11

為示下。正顯住意。
意以界喻真身，塵喻化身也。
塵因界碎故非異，喻從真起應也。
塵細界麁故非一，喻真實應假也。 ^223c13

無著下。二、破執法。
別是一義，非斷疑也。
名身即受等四蘊，色身即地等四大。 ^223c16

於中下。以細末破色身，以無所見破名身，無所見即不念也。
此段說塵甚多，正是初方便。 ^223c17

大雲下。三、示破相。
明方便之相。以能破是細末，所破是麁色，能所合之故成科名。 ^223c19

此言下。揀異大小。
大乘用觀假想分別起其慧數，破析彼色一一分析至於極微，
二乘天眼所不能見，此則細末之極不可破析，名極略色。 ^223c21

非小乘等者。以彼宗迷唯識理，不達諸法即空，
計此微塵以為實有故，說積諸微塵以成世界故。
《俱舍論》云：「極微微金水，兔羊牛隙城，蚤蝨麥指節，
彼後增七倍」等。今此揀去，故云非實塵也。 ^223c24

破微塵。經意云：以何義故說微塵耶？
釋意云：以無實體故。
又徵意云：所以說微塵空，又說微塵者，何謂也。
釋意云：佛所說者，非實微塵是空微塵也。 ^223c28

疏二。初、約斷疑釋
塵碎下。喻說。塵是碎世界為末也，故界麁而塵細是非一也。 ^224a3

塵眾聚者。世界是眾塵成故，塵界非異也。 ^224a4

如是下。法合。謂應現十方故非一，同依一體故非異。
又依法起化故非一，離法無化故非異。 ^224a5

又若下。二、約破法釋 ^224a7

亦是約喻法說者。
若化是實，亦不用佛說，只為是虛餘人不知，故佛說矣。 ^224a8

無著下。引證同此。
破世界。經意云：非唯所起微塵是空微塵，抑亦能起世界亦是空世界。 ^224a10

本論等者，如次文所說，眾生世界者有情世間也。
以心法無質不可分析故，但以不念方便破之，念之則有不念則無。
故《起信》云：「心生則法生，心滅則法滅」等也。 ^224a12

破和合。經徵意云：以何義故說世界耶？
釋意云：世界若實則是一合。
佛說一合者，非實有之一合，是空無之一合。
疏文中引天親解。 ^224a15

論云下。標也。
大雲下。釋冥合也。
冥然合為一也。一即和合故云一合矣。 ^224a18

三千破一者。既言三千則非一義，此乃通明五蘊無一合義。 ^224a20

無著下。二、引無著解。
並說等者，情器雙明也。 ^224a21

故有下。且標二摶取。
大雲下。顯明情器俱名世界。
謂塵眾則器世界，眾生則有情世界。 ^224a22

摶取為一等者。謂情器不分為一世界也。
此一合有二摶取，於五蘊中分色心故，
本以合二為一，今則開一成二。
然和合摶取蓋是一義，但秦魏譯異耳。
一摶取者是名身，眾生世界義不可分，但有一義故。
差別摶取者，是器世界聚多微塵成一世界故。
故無著論云：「眾生世界有者，此為一摶取，
微塵有者，此為差別摶取，二界無實等者故。」
《心經》云：「是故空中無色，無受想行識，無眼耳鼻舌身意，
無色聲香味觸法」等。 ^224a24

經是名一合相者。
約俗諦說有，明在次文。 ^224b4

妄執有。經意云：此一合相無體可說，但為凡夫妄生貪著。 ^224b5

以彼下。釋經中不可說也。
五蘊和合無實體故，斯則界歸於塵則無界可取，
塵歸唯識則無塵可取，四蘊離念則無心可取也。
眾生取著皆由虛妄分別故。
《起信》云：「一切境界唯依妄念而有差別。」
此明經中但凡夫已下文。 ^224b6

若有下。反顯也。以世界體若是實有，不名虛妄分別，合是正見。
世諦說者，即前是名也。
同論云：「以彼聚集，第一義不可說」，即前即非也。
同前無物可取。 ^224b11

小兒等者。世諦雖說但是假有，凡夫不敏執之為實，
猶彼小兒如言執物，見五蘊者不了法空，是法執也。
取和合者不達眾法，即我執也。
二執不亡故名貪著其事也。
迷於事法所知障也。
煩惱可知。是依二執起於二障也。 ^224b15

破我法者。前破我法所緣之境，令知不實，
今破能緣我法見心，見心乃是所起分別，
今即破之，令亡分別入聖道也。
故偈云：「非無二得道，遠離於我法。」 ^224b20

斥錯解。經文問答並可知矣。
但不解，必不錯解也。 ^224b23

遣言執。經徵意云：以何義故說為不解？
釋意云：佛說我人等見，非實我人等見，
是假名我人等見，眾生不解謂之為實。
所以前科判云錯矣。 ^224b24

虛妄等者。見有我故名為我見，體實無故乃云虛妄，
虛妄無實元是不見，如繩處見蛇豈是實見？ ^224b27

如所下。兩意：一、以真如為所，如彼真如不分別故。
二、以我法為所，我法本無如所知故。 ^224b29

云何下。徵。
如外道下。釋。 ^224c2

人無我等者。一法界中無我無無我，今對有我說於無我，權說假言故云安置。 ^224c3

法無我等者。以見是心心所法執有此見，名為法執。
心法不實故言安置。
此文破法我者，是連帶引之，非謂正意也。 ^224c5

相應等者。入地證如也。 ^224c7

不分別者，離分別障也。
即此等者，若存我法即分別無窮，但了二空則自無分別，
即此二空觀，為入理之方便也。 ^224c8

除分別。經意云：發菩提心者，於一切法應如是知見信解，不生法相。 ^224c10

疏二。初、明無分別所依二
初、總徵三法。 ^224c12

無著下，節節以疏徵起，以經答之。
何人等者。即經中發菩提心者。 ^224c13

於何法者。即經中一切法。 ^224c14

何方便者。即經中應如是知見信解。
此顯下。二、別釋第三二 ^224c15

初、總標
此顯下。增上心即定也，增上智即慧也。
當是增勝上法，故云增上。 ^224c16

知見勝解者，定慧之後位。
於中下。二、別釋二 ^224c18

初、總彰三義
於中者。於彼三事之中也。 ^224c19

若智等者。明此三種體即是智，但依止方便不同，故立三名也。
奢摩他此云止，止即是定，智依此定併息萬緣，唯心獨存故云知也。 ^224c20

毘鉢等者。毘鉢舍那此云觀，觀即是慧，
依此慧故觀察一切，委細推求歷歷分明故名為見。
此二者知見也。三摩提此云等持，但以定慧等處名三摩提，
依此義故名為勝解。 ^224c22

言依止者。名依義立也。 ^224c26

以三摩下。二、轉釋後義
自在者。定慧無閡故。 ^224c27

內緣等者。既未證真但緣影像，以真如法離心緣故。
今既變影緣如但名勝解，從此能引根本正智，無分別中為近方便。 ^224c28

故云何下。二、正顯無分別理。
即論釋經中不生法相，初句徵起，次句正顯。 ^225a2

大雲下。約位釋論。 ^225a3

前方便等者。即知見勝解，此當地前四加行位。 ^225a4

今不分別者，即不生法相，通在十地及佛地也。
雖滿分不同，皆用根本無分別智，親證諦理也。
如《唯識見道頌》云：「若時於所緣，智都無所得，
爾時住唯識，離二取相故。」 ^225a5

顯本寂。經意云：所言法相非實有之法相，
是本無之法相，不共者非法相也。
勝義諦中不容他故，離性離相非和合故。 ^225a8

相應者。是名法相也。
性起為相不離性故，如前金中無器不離金也。 ^225a11

第二十六，論文於此不言斷別疑，故雲外二疏皆攝入前段合疏，
詳文合有是故開之。 ^225a13

因聞下。指疑起處。
此從二十五中來。
意云下。立理。 ^225a15

即化身下。指無化體。
若爾下。結成疑也。
意云：能說之佛既虛，所說之教豈實？
持說不實之教，寧有福耶？ ^225a16

功德。經文校量可解。
阿僧祇此云無數，發菩薩心者揀餘人。 ^225a18

偈云下。標。 ^225a19

論云下。釋。先牒疑縱之。
而彼下。據理奪之。
無量下。揀有量等。
斯則三重顯於持說之勝。 ^225a20

不染。經徵意云：云何演說便獲如是功德？
釋文可見。前云發菩薩心者，意在於此，若非菩薩焉能如是。 ^225a21

無著下。初、引解二
初、申經意
既說法之心，如彼真如無有分別，不取能所說相，
所獲功德利益至矣，故決定說也。 ^225a24

無所染者。即無分別不取不動也。
此則正是斷疑之意。
謂佛所有說皆如真實，傳授之人要皆如是，
既如其法福乃無邊，何疑持說無福德耶？
又如偈云：「諸佛說法時，不言是化身，以不如是說，是故彼說正。」
意云：若言是化則人無敬心，所說之法寧肯信受？
由不說故人皆宗奉，所說之教咸悉受持，無漏之福自然無量等。 ^225a26

云何下。二、銷經文。 ^225b4

不可等者。此明離於說相，非全不說。
前云無法可說。《淨名》無說無示，是名說法，故魏經云如不演說。 ^225b5

若異下。反明。以取相故，有分別故，不如如故。
既不如如，即成顛倒。 ^225b7

又說時下。約事明無染。
前約不稱理，今約不稱事。
夫說法者本為利生，今為名利豈非染說。 ^225b9

大雲下。二、引大雲解。
生滅心行即有所得分別取相，今既不以，
即與如合，故曰如如。
上如即似義，下如即真如，似於真如故曰如如。 ^225b11

心境如者。即兩皆真如，無似義也。
則無染者。謂擬心即差便名為染。
故論云：「動即有苦，果不離因。」
此則微細念慮盡名為染，不必貪欲。 ^225b14

第二十七疏初標章
若諸下。指疑起處。
此從二十六中來。
以化身如來常說法故，前雖無文而有此意。 ^225b17

云何下。結成疑也。
涅槃即是不動無為義，如前文云：「若人言如來若來去坐臥，
即不解所說義。如來者，無所從來亦無所去，故名如來。」
斯則佛入涅槃也。
意云：涅槃寂靜、說法喧動，動寂相反，云何兩存？
經徵意云：以何義故，佛常說而不閡涅槃，如論所敘？
釋意云：常佛有妙智，觀諸法空如夢幻等，
雖現說法似有為相，而常住涅槃無作之理，復何疑哉？
若於論外不作斷疑釋者，此文但責說法不染。
徵意云：以何義故，說法之時不取於相，得合真如不動不染耶？
釋意云：但觀諸有為相，猶如夢幻等，自然於說不取不著契合真如，
無有動搖分別等也。 ^225b19

疏文二。初、開章指文 ^225c2

魏本等者。以彼此二經皆說譬喻，就中彼廣此略。
今則標廣以釋於中下。 ^225c3

二、隨章辨釋三 ^225c4

初、約兩論釋魏本中九喻。
二、初文者。
偈云下。標。 ^225c5

論云下。釋。初釋前二句，真化不一故非有為，真化不異故不離有為。 ^225c6

言諸佛者。揀小乘涅槃一向寂滅，如來涅槃悲智兼運，名無住處。 ^225c7

何故下。躡前徵起，釋後二句，徵意可知。 ^225c9

由妙智等者。妙智揀二乘麁智，正觀揀凡夫倒見，
既以妙智正觀有為諸法，如夢幻等，故涉有而不住有，
觀空而不住空，用而常寂、寂而常用，故終日說法終日涅槃。
如《華嚴疏》云：「寂寥於萬化之域，動用於一虛之中」也。
故知若不涉有，豈名大乘涅槃，若不證如，
何名無染說法，言雖似反意乃相符。
善現約極違以申疑，如來據極順以通釋，理實深妙光茲末篇。 ^225c10

二、兼無著下。初、指論分文。
此偈者。魏經文也。 ^225c18

四有為者。即下自性等四。
初自性下。二、隨文正釋四。
初、文二 ^225c19

初、釋章意
此見等者，謂見相二分，以自證分為體，
然此三法是生死之自性，一切生死從此而生，
故名此三為根本矣，此通八識也。 ^225c20

一星下。二、別解文三
初、文見分者，雲云第六識也。
計度分別緣共相境，世間諸智盡在其中，故以星光況於此識。
此約執計強盛，故獨指第六，非不通八也。 ^225c23

無智等者。此中法喻相兼，文猶闕略。
若具配屬，即法喻四對，謂以日喻智、以星喻識、
以明喻悟、以闇喻迷。
且如喻中，意云無日闇中有星光故，有日明中無星光故，
法中無智迷中有識用故，有智悟中無分別故。
其猶昏夜日光黯然，唯星獨存略辨南北，杲日纔現星光自存。
法中亦爾，生死迷中本智未顯，意識分別似有鑒覺，
若智顯彰光明遍照，分別念慮泯然無餘。 ^225c26

無彼光者。此約分喻。
喻中俱無星光，而不無星體，法中融同一智，無別識心故。 ^226a6

二中如目等者。意云：翳若在眼則見毛輪，執若在意見實我法。
若正配法喻，即翳喻第七識，毛輪等喻所見分。
今標云翳喻所見分者，此有三意：一、密配第七識，
謂若但取毛輪則唯喻所見，第七意識無因可收，故此密配無所遺也。
二、交互影略，以喻上舉能法中言所，自然影略，說收所餘。
三、顯示毛月無有體性，意雖在所，今却舉能，
以顯所從能生，足知無體也。 ^226a7

以顛倒見者。出無體所以。
於無見有故云顛倒，取無義者，情有理無故。 ^226a16

三中燈喻識者，理則雖通，義當前五，以六七八識各有配故。 ^226a17

燈約等者。以膏油喻貪愛，以燈喻識，若無膏油則燈光不起，
若無貪愛則識念不生。
故論云：「依止貪愛法住。」
然此上三喻，皆是能熏染污根本，故通名自性相。
其所熏第八識持種引心，配屬雲喻如下所明。
或可星喻見分，翳目所見毛月喻相分，
燈喻自證分，自證分即第八識。
其後雲喻，但況識中種子為未來法。 ^226a18

著所住味者。即是味著所住。 ^226a25

幻喻等者。即約所幻境說。
如結巾為兔、結草為馬，乃至變現種種境界。 ^226a26

以器下。所喻法也。
六塵境界不一，故云種種。 ^226a28

無著下。會釋科文。
大雲釋意可知。能變之識尚猶不實，所變之境豈得有體？
故《起信》云：「一切境界唯依妄念而有差別，若離心念則無一切境界之相。」 ^226a29

三隨下二。初、釋章意。 ^226b3

自身等者。明身受當體是過失。
觀此等者。隨順出離也。
又解等者，執著身受是隨順過失也。
所謂執身為常、執受為樂，即是顛倒，顛倒即過失也。 ^226b4

初露下。二、正解文二。
初者、少時
住者如草上之露，日出即晞，眾生妄身亦復如是。
然有三意：一、命修短，有纔生即死故。
二、比於上界時極促故。
三、念念遷謝，即生即滅故。
有斯三意故曰少時。 ^226b7

二中受用事者。受能領納，即此領納是受之用，即此受用便名為事。 ^226b11

受想等者，因即是觸受之因故，想能助受故。
《俱舍》云：「受同飲食，想同助味。」 ^226b13

三法不定者。有三釋：一則苦樂捨三受不定也。
二則受想因於三法而不定，三法即違順等三境也。
三則受想觸為三，三皆不定也，以一不定餘皆不定故。
然此雖說想觸，意明於受，如風水相投即有泡起，
觸想和合則有受生，是故以泡喻於受也。
故大雲云：「水上之泡出沒不定，心中之受苦樂不常。」 ^226b14

苦體等者。受是苦體。
苦謂三苦。彼苦身中，有苦生故是苦苦，
破滅是壞苦，不相離是行苦。
逐境住情妄生樂想，故名隨順。 ^226b21

功德施下。意說壽命，不同前義。
喻則可知。 ^226b24

法中始生等者。託蘊腹中名生，形體未成即有死者。
纔生者，生下即死也。
暫停住者，五歲十歲乃至百歲通名暫住。
初天所見，人間半百尚同晝夜，況聖智乎。
故《正法念經》云：「有於胎藏中死，有生而已命終，
有能行便亡，有能走便卒，雖修短之異皆歸死處。」
故《淨名》云：「是身虛偽，假以澡浴衣食，必歸磨滅。」 ^226b25

四隨下三。初、釋章意。 ^226c2

隨順人法等者。二空真智能出二死，方便觀察名為隨順。 ^226c3

二、正解文三
初、如夢者。人之神遊也。
以過去所作見聞事業皆是所念之處，
與夜來夢無有差別，憶之可說掬之不見。
如經云：「如寤時人說夢中事」，心縱精明，欲何因緣取夢中物？ ^226c4

唯念性者。以念為體性故，念之似有不念全無。 ^226c8

觀察等者。謂白日見聞境界所熏，夢中宛然還見，
雖即無人造作，境界分明現前。 ^226c9

如是下。法合。過去業因所熏，感招現在果報，
雖則無人造作，不免生死輪迴。
故《淨名》云：「無我無造無受者，善惡之業亦不亡。」
若夢寤時則夢所見事一無所有，若迷覺已則生死輪迴杜絕蹤跡。
故《起信》云：「應觀過去所念諸法恍忽如夢。」 ^226c11

二中不住生滅，文異義同。
凡是有為，即生即滅，無異時也。
以無性故，體虛妄故。
經云：「因緣和合，虛妄有生，因緣別離，虛妄名滅。」
《楞伽經》云：「初生即有滅，不為愚者說。」
《起信》云：「應觀現在所念之法猶如雲光。」 ^226c16

三中子時者。在種子位時。
根本等者。應云阿梨耶識在種子位時，
為一切法作種子根本，以一切諸法從種子生故。 ^226c21

麁惡種者。有漏種也。
以無漏種子，為細妙故。 ^226c23

似空者。喻多也。《華嚴》云：「若此惡業有體相者，盡虛空界不能容受。」 ^226c24

如雲者。空喻種子，雲喻未來所起現行之法，以雲依空忽然起故。
故《起信》云：「應觀未來所現諸法，猶如於雲忽爾而起。」 ^226c26

無著下。通明三事，結釋科文。 ^226c28

大雲下。顯無著科意。
三世既空，憑何有我執，我既不出離，達無我者必出離也。
故偈云：「觀根及受用，觀於三世事，於有為法中，得無垢自在。」 ^226c29

二中諸經等者。謂如來說法，多以夢幻虛假之事，
況諸法空義，或廣或略，散在諸經諸論，
隨何經論宗趣雖殊，大意皆破眾生遍計情執。
或情執多者，不達法者，約喻生疑，病既連綿藥還灑迤，
以悟為限，法喻重重。
今約《華嚴．十忍品》疏文，兼攝大乘論意勢，
顯諸喻意，令無混濫也。 ^227a3

一切法空者。此是義宗。
若是上根聞之便解，中根之類一喻即明，下根之流展轉生惑。
更以諸喻如下所辨。 ^227a9

現見等者。難曰：諸法若不見，任說法皆空，
現見歷然在，因何得是空？ ^227a12

故說如幻下。以喻釋喻也。
下皆準此。 ^227a13

愛著等者。難曰：眾生不愛著，任說法如幻，
既生愛著心，云何得如幻？ ^227a14

故說如焰下。釋也。
不得水者。難曰：貪求若不得，任說法如焰，
求者皆遂心，云何得如焰？ ^227a16

故說如夢下。釋也。
夢造等者。難曰：善惡無果報，任說法如夢，
因果事昭然，云何得如夢？ ^227a18

故說如影下。釋也。
妍，美好也。媸，醜陋也。
此說對鏡之色。高低者，此說對谷之聲也。 ^227a20

一一應者。無一像而不應色，無一響而不應聲。 ^227a21

無雜亂等者。必不對美現醜、對高應低。 ^227a22

故利樂等者。難曰：菩薩不化生，任說如影響。
菩薩既化生，云何如影響？ ^227a23

故說如化下。釋也。
作化事者
不可謂作化事便言為實，不可謂度眾生便謂眾生實有。
良為眾生即空，迷故不覺為說今覺，若實有體化之何益。
故《淨名》云：「觀眾生如幻化、如水月鏡像、
如龜毛兔角」等。文殊問云：「若然者，菩薩云何行慈？」
維摩詰言：「為眾生說如是法，是真實慈也。」 ^227a25

上來五重徵釋皆顯法空，蓋因喻生迷，
遂展轉訓曉，極茲後位喻盡法彰，疑氷自釋然。
諸經中，或說乾城水月、杌鬼繩蛇、翳目空華、
龜毛兔角等，皆隨機隨說引令得出，必不依次有是五重也。
秦經夢幻等者，以夢等四事皆無體性，
若觀有為諸法如其夢等，則空理易明。
露電二事暫有即無，若觀諸法如其露電，則無常自顯。 ^227b2

悟真空下。顯益。 ^227b9

不住相者。凡夫迷真空既住相，當知悟真空即不住相也。
住即執取染著之義。
又凡夫顛倒不了無常，故戀世間不務修進，
當知達彼一切悉無常性，念念遷謝下住不久，
由是怖畏生死樂趣涅槃，如救頭然寸陰是競。
所以佛於涅槃會中，偏讚此觀以為第一。
然二句中各有解行，配釋可知。 ^227b10

妙符下。結歎。 ^227b16

符破相宗者。歎前四喻也。
然佛一代教門，就大乘中宗塗有三：一、
法相宗，謂《解深密》等經，《瑜珈》、《唯識》等論。
二、破相宗，謂《般若》等經，《中》、《百》、《門》等論。
三、法性宗，謂《法華》、《涅槃》等經，《起信》、《寶性》等論。
既般若宗於破相，今說有為，喻以夢幻泡影，則妙符宗旨也。 ^227b17

示亡情等者。歎後二喻。
若觀世間諸法如電露等，自不繫情於身命財而生常解。
又由前四喻故慧解亡情，由後二喻故習定亡情。
又前亡執有之情，後亡計常之情。
若不覺空無常，即繫情於身命資具。
今既悟此空無常理，則情念沮壞、真智現前。
斯則上合經宗故云妙，下契物情故云巧也。 ^227b22

魏譯下。牒問也。或問曰：「魏譯九喻，秦經略三者，何也？」
今此牒之。 ^227b29

以星下。釋通。
有體者。雖星不如日，燈藉膏油，未是全空，故云有體。 ^227c1

雲種者。法喻雙舉。
雲能含雨，種必生芽，故曰含生。 ^227c2

難契等者。本為執情堅固不了即空，由是設喻以蕩分別。
若觀有體之物便同折色，難悟即空，空觀不成故云難契。 ^227c4

潛滋等者。既不了無常，唯於境相而生常想，
不能捨離，縱不故意任運生情，不覺而起，故曰潛也。 ^227c6

取意等者。先德皆云：「敵對唐梵則奘稱能，取意譯經則什為最。」
然雲等三喻，則直下翦除，於餘六中又換一喻，謂以影代翳也。
所以換者，影並於翳，空義顯故。 ^227c8

流通。經文可見。
佛說是經已者。本為空生致問，故佛答降住修行。
答問既終便合經畢，仍以躡跡起疑連環二十七段，洎乎此文疑念氷釋。
既善吉無問，故能仁杜宣。
一卷經內，雖兼有師資，以其就勝故但云佛說。
長老等義如前所解。 ^227c12

疏二。初、隨經文別釋 ^227c17

近事男女者。標釋可知。
亦云近住男、清信男等，並可知。 ^227c18

非天者。亦非人也。
謂非天人趣之所攝故，亦云無酒。 ^227c19

如實等者。說理如理、說事如事故。 ^227c20

果淨者，依解起行得無漏故。
無著下。二、引論疏讚釋 ^227c21

無覺者。不發二空智也。
二執牢固如石之堅，石猶可磨可琢，聞經不能無我而解，
不啻於石，故云過於。
詩云：「我心匪石不可轉也。」
轉猶動也。磨琢皆是動義。 ^227c22

又論云下。人於深法不能覺及信，世人多如此，是故法荒廢。 ^227c25

無因者，無大乘正因，不得菩提故。 ^227c27

總持法者，祕密般若也。
深句義者，顯了般若也。
或總持法是經文，深句義是本偈。 ^227c28

從尊者。即彌勒、無著也。
廣說即自指論文。 ^227c29

佛母者。以能生諸佛及菩提法故。
餘文易知。金剛經纂要刊定記卷第七
 ^228a1
