
pin:: 
jing:: 增壹阿含經卷第八
translator:: 東晉罽賓三藏瞿曇僧伽提婆譯
安般品之二
jing:: 
##  2
（二）
聞如是：
一時，佛在舍衛國祇樹給孤獨園。 ^582c26

爾時，世尊告諸比丘：「二人出現於世甚為難得。
云何為二人？所謂如來、至真、等正覺出現於世甚為難得；轉輪聖王出現於世甚為難得。
此二人出現於世間甚為難得。」 ^582c27

爾時，諸比丘聞佛所說，歡喜奉行。
jing:: 
##  3
（三） ^583a2

聞如是：
一時，佛在舍衛國祇樹給孤獨園。 ^583a3

爾時，世尊告諸比丘：「二人出現於世甚為難得。
云何為二人？所謂辟支佛出現世間甚為難得；如來弟子漏盡阿羅漢出現世間甚為難得。
是謂，比丘！此二人者出現於世甚為難得。」 ^583a4

爾時，諸比丘聞佛所說，歡喜奉行。
jing:: 
##  4
（四） ^583a8

聞如是：
一時，佛在舍衛國祇樹給孤獨園。 ^583a10

爾時，世尊告諸比丘：「有此二法，在於世間，甚為煩惱。
云何為二法？所謂作眾惡本，起諸怨嫌，復不造善行諸德之本。
是謂，比丘！二法甚為煩惱。
是故，諸比丘！當覺知此煩惱法，亦當覺知不煩惱法。
諸煩惱之法，當念斷除；不煩惱之法，當念修行。
如是，諸比丘！當作是學。」 ^583a11

爾時，諸比丘聞佛所說，歡喜奉行。
jing:: 
##  5
（五） ^583a17

聞如是：
一時，佛在舍衛國祇樹給孤獨園。 ^583a19

爾時，世尊告諸比丘：「邪見眾生所念、所趣及餘諸行，
一切無可貴者，世間人民所不貪樂。
所以然者，以其邪見不善故也。
猶如有諸苦菓之子。
所謂苦菓、苦蔘子、葶藶子、畢地槃持子，
及諸餘苦子，便於良地種此諸子，然後生苗猶復故苦。
所以然者，以其子本苦故。
此邪見眾生亦復如是，所作身行、口行、
意行，所趣、所念及諸惡行，一切無可貴者，世間人民所不貪樂。
所以然者，以其邪見惡不善故。
是故，諸比丘！當除邪見，習行正見。
如是，諸比丘！當作是學。」 ^583a20

爾時，諸比丘聞佛所說，歡喜奉行。
jing:: 
##  6
（六） ^583b2

聞如是：
一時，佛在舍衛國祇樹給孤獨園。 ^583b3

爾時，世尊告諸比丘：「正見眾生所念、所趣及諸餘行，
一切盡可貴敬，世間人民所可貪樂。
所以者何？以其正見妙故。
猶如有諸甜菓，若甘蔗、若蒲桃菓，及諸一切甘美之菓，
有人修治良地，而取種之，然後生子皆悉甘美，人所貪樂。
所以然者，以其菓子本甘美故，此正見眾生亦復如是，
所念、所趣及諸餘行，一切皆可貪樂，世間人民無不喜者。
所以者何？以其正見妙故。
是故，諸比丘！當習行正見。
如是，諸比丘！當作是學。」 ^583b4

爾時，諸比丘聞佛所說，歡喜奉行。
jing:: 
##  7
（七） ^583b13

聞如是：
一時，佛在舍衛國祇樹給孤獨園。 ^583b15

爾時，尊者阿難在閑靜之處，獨自思惟，
便生是念：「諸有生民，興愛欲想，便生欲愛，
晝夜習之，無有厭足。」 ^583b16

爾時，尊者阿難向暮即從坐起，著衣正服，便往至世尊所。
到已，頭面禮足，在一面坐。
爾時，尊者阿難白世尊曰：「向在靜閑之處，
便生此念：『諸有眾生，興欲愛想，便生欲愛，
長夜習之，無有厭足。』」 ^583b18

世尊告曰：「如是。阿難！
如汝所言，諸有人民，興欲愛想，便增欲想，
長夜習之，無有厭足。
所以者何？昔者，阿難！
過去世時有轉輪聖王，名曰頂生，以法治化，
無有奸罔，七寶成就。
所謂七寶者：輪寶、象寶、馬寶、珠寶、玉女寶、
居士寶、典兵寶，是謂七寶。
復有千子，勇猛強壯，能降伏諸惡，統領四天下不加刀杖。
阿難當知，爾時頂生聖王便生此念：『我今有此閻浮提地，
人民熾盛，多諸珍寶，我亦曾從耆年長老邊聞：
「西有瞿耶尼土，人民熾盛，多諸珍寶。」
我今當往統彼國土。』
爾時，阿難！頂生適生斯念，將四部兵，從此閻浮地沒，便往至瞿耶尼土。 ^583b23

「爾時，彼土人民見聖王來，皆悉前迎，禮跪問訊：
『善來，大王！今此瞿耶尼國，人民熾盛，唯願聖王當於此治化諸人民，
使從法教！』爾時，阿難！
聖王頂生即於瞿耶尼統領人民，乃經數百千年。 ^583c6

「是時，聖王頂生復於餘時便生此念：『我有閻浮提，
人民熾盛，多諸珍寶，亦雨七寶，乃至于膝；
今亦復有此瞿耶尼，人民熾盛，多諸珍寶。
我亦曾從長年許聞：「復有弗于逮，人民熾盛，多諸珍寶。」
我今當往統彼國土，以法治化。』
爾時，阿難！頂生聖王適生斯念，將四部兵，
從瞿耶尼沒，便往至弗于逮。 ^583c11

「爾時，彼土人民見聖王來，皆悉前迎，禮跪問訊，
異口同響而作是語：『善來，大王！
今此弗于逮，人民熾盛，多諸珍寶，唯願大王當於此治化諸人民，
使從法教！』爾時，阿難！
頂生聖王即於弗于逮統領人民，乃經百千萬歲。 ^583c18

「是時，聖王頂生復於餘時便生此念：『我於閻浮提，
人民熾盛，多諸珍寶，亦雨七寶，乃至于膝；
今亦復有此瞿耶尼，人民熾盛，多諸珍寶；
今亦復有此弗于逮國，人民熾盛，多諸珍寶。
我亦曾從耆年長老邊聞：「復有欝單越，
人民熾盛，多諸珍寶，所為自由，無固守者。
壽不中夭，正壽千歲。
在彼壽終必生天上，不墮餘趣，著劫波育衣，食自然粳米。」
我今當往統領彼國土，以法治化。』 ^583c23

「爾時，阿難！頂生聖王適生斯念，將四部兵，
從弗于逮沒，便往至欝單越。
遙見彼土欝然青色，見已，便問左右臣曰：『汝等普見此土欝然青色不乎？』
對曰：『唯然，見之。』王告群臣曰：『此是柔軟之草，軟若天衣而無有異。
此等諸賢當於斯坐。』
小復前行，遙見彼土晃然黃色，便告諸臣曰：『汝等普見此土晃然黃色不乎？』
對曰：『皆悉見之。』大王曰：『此名自然粳米，此等諸賢恒食此食。
如今卿等，亦當食此粳米。』
爾時，聖王小復前行，復見彼土普悉平正，
遙見高臺顯望殊特，復告諸臣：『汝等頗見此土普地平正乎？』
對曰：『如是，皆悉見之。』
大王報曰：『此名劫波育樹衣，汝等亦復當著此樹衣。』 ^584a3

「爾時，阿難！彼土人民見大王來，皆起前迎，
禮跪問訊，異音同響而作是說：『善來，聖王！
此欝單越，人民熾盛，多諸珍寶，唯願大王當於此治化諸人民，
使從法教！』爾時，阿難！
頂生聖王即於欝單越統領人民，乃經百千萬歲。 ^584a16

「是時，頂生聖王復於餘時便生此念：『我今有閻浮地，
人民熾盛，多諸珍寶，亦雨七寶，乃至于膝；
今亦復有此瞿耶尼、弗于逮及此欝單越，
人民熾盛，多諸珍寶。
我亦曾從耆年長老邊聞：「有三十三天，
快樂無比，壽命極長，衣食自然，玉女營從，不可稱計。」
我今當往領彼天宮，以法治化。』 ^584a22

「爾時，阿難！頂生聖王適生斯念，將四部兵，
從欝單越沒，便往至三十三天上。
爾時，天帝釋遙見頂生聖王來，便作是說：
『善來，大王！可就此坐。』
爾時，阿難！頂生聖王即共釋提桓因一處坐。
二人共坐，不可分別，顏貌舉動，言語聲響，一而不異。
爾時，阿難！頂生聖王在彼，乃經數千百歲已，
便生此念：『我今有此閻浮地，人民熾盛，
多諸珍寶，亦雨七寶，乃至于膝；亦有瞿耶尼，
亦復有弗于逮，亦復有欝單越，人民熾盛，多諸珍寶。
我今至此三十三天，我今宜可害此天帝釋，便於此間獨王諸天。』
爾時，阿難！頂生聖王適生此念，即於座上而自退墮，
至閻浮里地，及四部兵皆悉落墮。
爾時，亦失輪寶，莫知所在，象寶、馬寶同時命終，
珠寶自滅，玉女寶、居士寶、典兵寶斯皆命終。 ^584a28

「爾時，頂生聖王身得重病，諸宗族親屬普悉運集，
問訊王病：『云何，大王！
若使大王命終之後，有人來問此義：「頂生大王臨命終時，有何言教？」
設有此問，當何以報之？』
頂生聖王報曰：『若使我命終，命終之後有人問者，
以此報之：「頂生王者，領此四天下而無厭足，
復至三十三天，在彼經數百千歲，意猶生貪，
欲害天帝，便自墮落，即取命終。」』 ^584b15

「汝今，阿難！勿懷狐疑。
爾時，頂生王者豈異人乎？
莫作是觀。所以然者，時頂生王者即我身是。
爾時，我領此四天下，及至三十三天，於五欲中，無有厭足。
阿難！當以此方便，證知所趣，興貪欲心，
倍增其想，於愛欲中而無厭足；欲求厭足，當從聖賢智慧中求。」 ^584b23

爾時，世尊於大眾中，便說此偈：
　　「貪婬如時雨，於欲無厭足；
　　樂少而苦多，智者所屏棄。
　　正使受天欲，五樂而自娛；
　　不如斷愛心，正覺之弟子。
　　貪欲延億劫，福盡還入獄；
　　受樂詎幾時，輒受地獄痛。 ^584b29

「是故，阿難！當以此方便，知於欲而去欲，永不興其想。
當作是學。」 ^584c8

爾時，阿難聞佛所說，歡喜奉行。
jing:: 
##  8
（八） ^584c9

聞如是：
一時，佛在舍衛國祇樹給孤獨園。 ^584c11

爾時，生漏婆羅門便往至世尊所，共相問訊，在一面坐。
是時，生漏婆羅門白世尊曰：「當云何觀惡知識人？」 ^584c12

世尊告曰：「當觀如觀月。」 ^584c14

婆羅門曰：「當云何觀善知識？」
世尊告曰：「當觀如觀月。」 ^584c15

婆羅門曰：「沙門瞿曇今所說者，略說其要，未解廣義。
唯願瞿曇廣普說義，使未解者解。」 ^584c16

世尊告曰：「婆羅門！
諦聽！諦聽！善思念之，吾當與汝廣演其義。」 ^584c18

婆羅門對曰：「如是，瞿曇！」
生漏婆羅門從佛受教。 ^584c19

世尊告曰：「猶如，婆羅門！
月末之月，晝夜周旋，但有其損，未有其盈。
彼以減損，或復有時而月不現，無有見者。
此亦如是，婆羅門！
若惡知識，經歷晝夜，漸無有信，無有戒，
無有聞，無有施，無有智慧，彼以無有信、
戒、聞、施、智慧，是時彼惡知識身壞命終，入地獄中。
是故，婆羅門！我今說是惡知識者，猶如月末之月。
猶如，婆羅門！月初生時，隨所經過日夜，
光明漸增，稍稍盛滿，便於十五日具足盛滿，一切眾生靡不見者。
如是，婆羅門！若善知識，經歷日夜，增益信、
戒、聞、施、智慧。彼以增益信、戒、施、聞、智慧，
爾時善知識身壞命終，生天上善處。
是故，婆羅門！我今說此善知識所趣，猶月盛滿。」 ^584c21

爾時，世尊便說此偈：
　　「若人有貪欲，瞋恚癡不盡；
　　於善漸有減，猶如月向盡。
　　若人無貪欲，瞋恚癡亦盡；
　　於善漸有增，猶如月盛滿。 ^585a5

「是故，婆羅門！當學如月初。」
爾時，生漏婆羅門白世尊曰：「善哉！
瞿曇！猶如屈者得伸，冥者見明，迷者見路，於闇冥然明。
此亦如是，沙門瞿曇無數方便為我說法，
我今自歸世尊及法、眾僧，自今以往，聽我為優婆塞，盡形壽不殺生。」 ^585a11

爾時，生漏聞佛所說，歡喜奉行。
jing:: 
##  9
（九） ^585a16

聞如是：
一時，佛在舍衛國祇樹給孤獨園。 ^585a18

爾時，世尊告諸比丘：「我今當說善知識法，
亦當說惡知識法，諦聽！
諦聽！善思念之。」 ^585a19

諸比丘對曰：「如是。
世尊！」爾時，諸比丘從佛受教。 ^585a21

世尊告曰：「彼云何名為惡知識法？
於是，比丘！惡知識人便生此念：『我於豪族出家學道，餘比丘者卑賤家出家。』
依己姓望，毀訾餘人，是謂名為惡知識法。 ^585a22

「復次，惡知識人便生此念：『我極精進奉諸正法，餘比丘者不精進持戒。』
復以此義，毀呰他人，而自貢高，是謂為惡知識法。 ^585a25

「復次，惡知識者復作是念：『我三昧成就，
餘比丘者無有三昧，心意錯亂，而不一定。』
彼依此三昧，常自貢高，毀呰他人，是謂名為惡知識法。 ^585a28

「復次，惡知識復作是念：『我智慧第一，此餘比丘無有智慧。』
彼依此智慧，而自貢高，毀呰他人，是謂名為惡知識法。 ^585b2

「復次，惡知識人復作是念：『我今常得飯食、
床褥、臥具、病瘦醫藥，此餘比丘不能得此供養之具。』
彼依此利養之物，而自貢高，毀呰他人，是謂名為惡知識法。
是謂，比丘！惡知識人行此邪業。 ^585b5

「彼云何為善知識之法？
於是，比丘！善知識人不作是念：『我豪族家生，此餘比丘不是豪族家。』
己身與彼而無有異，是謂名為善知識法。 ^585b9

「復次，善知識人不作是念：『我今持戒，此餘比丘不持戒行。』
己身與彼無有增減，彼依此戒，不自貢高，
不毀他人，是謂，比丘！
名為善知識法。 ^585b12

「復次，比丘！善知識人復不作是念：『我三昧成就，此餘比丘意亂不定。』
己身與彼亦無增減，彼依此三昧，不自貢高，
亦不毀呰他人，是謂，比丘！
名為善知識法。 ^585b16

「復次，比丘！善知識人不作是念：『我智慧成就，此餘比丘無有智慧。』
己身與彼亦無增減，彼依此智慧，不自貢高，
亦不毀他人，是謂，比丘！
名為善知識法。 ^585b19

「復次，比丘！善知識人不作是念：『我能得衣被、
飯食、床褥、臥具、疾病醫藥，此餘比丘不能得衣被、
飯食、床褥、臥具、疾病醫藥。』
己身與彼亦無增減，彼依此利養，不自貢高，
亦不毀他人，是謂，比丘！
名為善知識法。」 ^585b23

爾時，世尊告諸比丘：「我今與汝分別惡知識法，亦復與汝說善知識法。
是故，諸比丘！惡知識法當共遠離，善知識法念共修行。
如是，諸比丘！當作是學。」 ^585b28

爾時，諸比丘聞佛所說，歡喜奉行。
jing:: 
##  10
（一〇） ^585c2

聞如是：
一時，佛在釋翅尼拘留園，與大比丘眾五百人俱。 ^585c4

爾時，國中豪貴諸大釋種五百餘人，欲有所論，集普義講堂。
爾時，世典婆羅門便往詣彼釋種所，語彼釋種言：
「云何，諸君！此中頗有沙門、婆羅門及世俗人，能與吾共論議乎？」 ^585c5

爾時，眾多釋報世典婆羅門曰：「此中今有二人，
高才博學，居在迦毘羅越國。
云何為二人？一名周利槃特比丘，二名瞿曇，
釋種如來、至真、等正覺。
眾中少知無聞，亦無智慧，言語醜陋，不別去就，如此槃特之比。
又此迦維羅越一國之中，無知無聞，亦無黠慧，
為人醜陋，多諸穢惡，如此瞿曇之比。
汝今可與彼論議。
設婆羅門能與彼二人論議得勝者，我等五百餘人，
便當供養隨時所須，亦當相惠千鎰純金。」 ^585c9

爾時，婆羅門便生此心：「此迦毘羅越釋種，
悉皆聰明，多諸技術，姦宄虛偽，無有正行。
設吾與彼二人論議而得勝者，何足為奇，
或復彼人得吾便者，便為愚者所伏。」
思此二理，「吾不堪與彼論議也。」
作是語已，便退而去。 ^585c19

是時，周利槃特到時持鉢，入迦毘羅越乞食。
時，世典婆羅門遙見周利槃特來，便作是念：「我今當往問彼人義。」
時，世典婆羅門便往至比丘所，語周利槃特曰：「沙門！
為字何等？」 ^585c24

周利槃特曰：「止！婆羅門！
何須問字？所以來此欲問義者，時可問之。」 ^585c28

婆羅門言：「沙門！能與吾共論議乎？」
周利槃特言：「我今尚能與梵天論議，何況與汝盲無目人乎？」 ^586a1

婆羅門言：「盲者即非無目人乎？
無目則非盲耶？此是一義，豈非煩重。」 ^586a3

是時，周利槃特便騰逝空中作十八變。
爾時，婆羅門便作是念：「此沙門止有神足，
不解論議；設當與吾解此義者，身便當與作弟子。」 ^586a4

是時，尊者舍利弗以天耳聽聞有是語：「周利槃特與世典婆羅門作此論議。」
是時，尊者舍利弗即變身作槃特形，隱槃特形，
使不復現，語婆羅門曰：「汝婆羅門！
若作是念：『此沙門止有神足，不堪論議。』
者，汝今諦聽，吾當說之，報汝向議，依此論本，當更引喻。
汝今，婆羅門！名字何等？」 ^586a8

婆羅門曰：「吾名梵天。」 ^586a14

周利槃特問曰：「汝是丈夫乎？」
婆羅門曰：「吾是丈夫。」 ^586a15

復問：「是人乎？」
婆羅門報曰：「是人。」 ^586a16

周利槃特問曰：「云何，婆羅門！
丈夫亦是人，人亦是丈夫，此亦是一義，豈非煩重乎？
然，婆羅門！盲與無目，此義不同。」 ^586a17

婆羅門曰：「云何，沙門！
名之為盲？」 ^586a19

周利槃特曰：「猶如不見今世、後世，生者、
滅者，善色、惡色，若好、若醜，眾生所造善惡之行，
如實而不知，永無所覩，故稱之為盲。」 ^586a20

婆羅門曰：「云何為無眼者乎？」 ^586a23

周利槃特曰：「眼者，無上智慧之眼。
彼人無此智慧之眼，故稱之為無目也。」 ^586a24

婆羅門言：「止！止！沙門！
捨此雜論，我今欲問深義。
云何，沙門！頗不依法得涅槃乎？」 ^586a26

周利報曰：「不依五盛陰而得涅槃。」 ^586a27

婆羅門曰：「云何，沙門！
此五盛陰有緣生耶？
無緣生乎？」 ^586a28

周利槃特對曰：「此五盛陰有緣生，非無緣也。」 ^586b1

婆羅門曰：「何等是五盛陰緣？」
比丘曰：「愛是緣也。」 ^586b2

婆羅門曰：「何者是愛？」
比丘報曰：「生者是也。」 ^586b3

婆羅門曰：「何者名為生？」
比丘曰：「即愛是也。」 ^586b4

婆羅門曰：「愛有何道？」
沙門曰：「賢聖八品道是。
所謂正見、正業、正語、正命、正行、正方便、
正念、正定，是謂名為賢聖八品道。」 ^586b5

爾時，周利槃特廣為說法已，婆羅門從比丘聞如此教已，
諸塵垢盡，得法眼淨，即於其處，身中刀風起而命終。
是時，尊者舍利弗還復其形，飛在空中，還詣所止。 ^586b7

是時，尊者周利槃特比丘往至普集講堂眾多釋種所。
到已，語彼釋言：「汝等速辦蘇油、薪柴，往耶維世典婆羅門。」 ^586b11

是時，釋種即辦蘇、油，往耶維世典婆羅門。
於四道頭起鍮婆，各各相率，便往至尊者周利槃特比丘所。
到已，頭面禮足，在一面坐。 ^586b14

時，諸釋種以此偈，向尊者周利槃特說曰：
　　「耶維起鍮婆，不違尊者教；
　　我等獲大利，得遇此福祐。」 ^586b17

是時，尊者周利槃特便以此偈而報釋曰：
　　「今轉尊法輪，降伏諸外道；
　　智慧如大海，此來降梵志。
　　所作善惡行，去來今現在；
　　億劫不忘失，是故當作福。」 ^586b21

是時，尊者周利槃特廣與彼諸釋種說法已，
諸釋白周利槃特言：「若尊者須衣被、飲食、
床褥、臥具、病瘦醫藥，我等盡當事事供給，
唯願受請，勿拒微情。」
時，尊者周利槃特默然可之。 ^586b26

爾時，諸釋種聞尊者周利槃特所說，歡喜奉行。
jing:: 
##  11
（一一） ^586c1

聞如是：
一時，佛在羅閱城迦蘭陀竹園所，與大比丘五百人俱。 ^586c3

爾時，提婆達兜惡人便往至婆羅留支王子所，
告王子言：「昔者，民氓壽命極長，如今人壽不過百年。
王子當知，人命無常，備不登位，中命終者不亦痛哉！
王子，時可斷父王命，統領國人。
我今當殺沙門瞿曇！
作無上至真、等正覺，於摩竭國界，新王、
新佛，不亦快哉！如日貫雲，靡所不照，如月雲消，眾星中明。」
爾時，婆羅留支王子即收父王，著鐵牢中，
更立臣佐，統領人民。 ^586c4

爾時，有眾多比丘入羅閱城乞食，便聞提婆達兜教王子收父王，
著鐵牢中，更立臣佐。
是時，眾多比丘乞食，還歸所在，攝舉衣鉢，往至世尊所。
頭面禮足，白世尊曰：「朝入城乞食，聞提婆達兜愚人教王子使收父王，
閉著牢獄，更立臣佐。
復勅王子言：『汝殺父王，我害如來，於此摩竭國界，
新王、新佛，不亦快哉！』」 ^586c13

「爾時，臣佐亦行非法；臣佐已行非法，爾時王太子亦行非法；
太子已行非法，爾時群臣、長吏亦行非法；
群臣、長吏已行非法，爾時國界人民亦行非法；
國界人民已行非法，爾時人眾兵馬亦行非法；
兵眾已行非法，爾時日月倒錯運度失時；
日月已失時，便無年歲；已無年歲，日差月錯，
無復精光；日月已無精光，爾時星宿現怪。
星宿已現變怪，便有暴風起；已有暴風起，
神祇瞋恚；神祇已瞋恚，爾時風雨不時。
爾時穀子在地者便不長大，人民之類、
蜎飛蠕動，顏色改變，壽命極短。 ^586c20

「若復有時，王法治正，爾時群臣亦行正法；
群臣已行正法，時王太子亦行正法；王太子已行正法，
爾時長吏亦行正法；長吏已行正法，國界人民亦行正法；
日月順常，風雨以時，災怪不現，神祇歡喜，
五穀熾盛；君臣和穆相視，如兄如弟，終無增損；
有形之類，顏色光潤，食自消化，無有災害，
壽命極長，人所愛敬。」 ^587a2

爾時，世尊便說此偈：
　　「猶如牛渡水，導者而不正；
　　一切皆不正，斯由本導故。
　　眾生亦如是，眾中必有導；
　　導者行非法，況復下細人。
　　萠類盡受苦，由王法不正；
　　以知非法行，一切民亦然。
　　猶如牛渡水，導者而行正；
　　從者亦皆正，斯由本導故。
　　眾生亦如是，眾中必有導；
　　導者行正法，況復下庶人。
　　萠類盡受樂，由王法教正；
　　以知正法行，一切民亦然。 ^587a9

「是故，諸比丘！當捨非法而行正法。
如是，諸比丘！當作是學。」 ^587a23

爾時，諸比丘聞佛所說，歡喜奉行。
增壹阿含經卷第八
 ^587a24
