
pin:: 增壹阿含經卷第十三
translator:: 東晉罽賓三藏瞿曇僧伽提婆譯

#  23 地主品
地主品第二十三
jing:: 
## 1
（一）
聞如是：
一時，佛在舍衛國祇樹給孤獨園。 ^609a14

爾時，王波斯匿告諸群臣曰：「汝等催嚴羽寶之車，
吾欲往詣世尊所，禮拜問訊。」 ^609a15

是時，左右受王教令，尋嚴駕羽寶之車，
即白王曰：「嚴駕已辦，今正是時。」 ^609a16

爾時，王波斯匿即乘寶羽之車，步騎數千，
前後圍遶，出舍衛國，至祇洹精舍，往詣世尊所。
如諸王法，除去五飾，所謂蓋、天冠、劍、履屣及金拂，
捨著一面，至世尊所。
頭面禮足，在一面坐。 ^609a18

爾時，世尊與說深法，勸樂令喜。
是時，王波斯匿聞說法已，白世尊曰：「唯願世尊受我三月請，
及比丘僧，莫在餘處。」
是時，世尊默然受波斯匿請。 ^609a22

時，王波斯匿見世尊默然受請，即從坐起，
頭面禮足，便退而去。
還至舍衛城，勅諸群臣曰：「吾欲飯佛及比丘僧三月供養，
給所須物：衣被、飯食、床臥具、病瘦醫藥，汝等亦當發歡喜心。」 ^609a26

諸臣對曰：「如是。」
時，王波斯匿即於宮門外，作大講堂，極為殊妙，
懸繒幡蓋，作倡妓樂，不可稱計。
施諸浴池，辦諸油燈，辦種種飯食，味有百種。
是時，王波斯匿即白：「時到，唯願世尊臨顧此處。」 ^609b1

爾時，世尊以見時到，著衣持鉢，將諸比丘僧，
前後圍遶，入舍衛城，至彼講堂所。
到已，就座而坐，及比丘僧各隨次而坐。 ^609b5

是時，王波斯匿將諸宮人，手自行食，供給所須，
乃至三月，無所短乏，給與衣被、飯食、床臥具、病瘦醫藥。
見世尊食訖，持種種華散世尊及比丘僧上，
更取小座於如來前坐，白世尊曰：「我曾從佛聞以因緣本末：
施畜生食者，獲福百倍；與犯戒人食者，
獲福千倍；施持戒人食者，獲福萬倍；施斷欲仙人食者，
獲福億倍；與向須陀洹食者，獲福不可計。
況復成須陀洹乎？
況向斯陀含、得斯陀含道！
況向阿那含、得阿那含道！
況向阿羅漢、得阿羅漢道！
況向辟支佛、得辟支佛！
況向如來、至真、等正覺！
況成佛及比丘僧！
其福功德不可稱計，我今所作功德，今日已辦。」 ^609b8

世尊告曰：「大王！勿作是語，作福無厭。
今日何故說所作已辦？
所以然者，生死長遠，不可稱記。 ^609b21

「過去久遠，有王名曰地主，統領此閻浮里地。
彼王有臣名曰善明，少小與王周旋，無所畏難。
是時，彼王分閻浮地半與彼臣使治。
是時，善明小王自造城郭，東西十二由旬，
廣七由旬，土地豐熟，人民眾多。 ^609b23

「爾時，彼城名曰遠照，善明王主第一夫人名日月光，
不長、不短，不肥、不瘦，不白、不黑，顏貌端政，世之希有。
口出優鉢華香，身作栴檀香。
未經幾日，身便懷妊。
彼夫人即往白王：『我今有娠。』
王聞此語，歡喜踊躍，不能自勝！
便勅左右，更施設座具，快樂無比。
夫人懷妊日數遂滿，生一男兒。
當生之時，閻浮里內晃然金色，顏貌端政，
三十二相，身體金色。
善明大王見此太子，歡喜踊躍，慶賀無量，
便召諸師，婆羅門、道士，躬抱太子，使彼瞻相：
『我今以生此子，卿等與吾瞻相，便立名字。』 ^609b28

「時，諸相師受王教令，各共抱瞻，觀察形貌，
咸共白王：『聖王！太子端政無雙，諸根不缺，有三十二相。
今此王子當有兩趣。
若當在家者，便為轉輪聖王，七寶具足。
所謂七寶者，輪寶、象寶、馬寶、珠寶、玉女寶、
居士寶、典兵寶，是為七。
當有千子，勇悍剛強，能却眾敵，於此四海之內，
不加刀杖，自然靡伏。
若此王子出家學道者，成無上正覺，名德遠布，彌滿世界。
生此王子，當此之日，光明遠照，今字王子名曰燈光。』
時，諸相師以立名字，各退坐而去。 ^609c10

「時，王竟日抱此太子，未常離目。
時，王為此王子立三講堂，秋、冬、夏節隨適所宜，
宮人婇女充滿宮裏，使吾太子於此遊戲。 ^609c21

「時，王太子年二十九，以信堅固，出家學道；
即日出家，即夜成佛。
爾時，閻浮里地悉共聞知：『彼王太子出家學道，即日成佛。』
父王清旦聞王太子出家學道，即夜成佛。
時，父王便作是念：『昨夜吾聞諸天在空皆共稱善，
此必善應，非有惡嚮，我今可往而共相見。』 ^609c24

「時，王將四十億眾，男女圍繞，便詣燈光如來所。
到已，頭面禮足，在一面坐；及四十億眾，
各共禮足，在一面坐。
是時，如來與父王及四十億眾漸說妙論，
所謂論者，施論、戒論、生天之論，欲為穢污，
漏不淨行，出家為要，獲清淨報。
爾時，如來觀眾生意，心性柔和；諸佛如來常所說法，
苦、習、盡、道，盡與彼四十億眾廣說其義，
即於坐上，諸塵垢盡，得法眼淨。 ^610a1

「時，四十億眾白燈光如來曰：『我等意願剃除鬚髮，出家學道。』
大王當知。爾時，四十億眾盡得出家學道，即以其日成阿羅漢。 ^610a9

「爾時，燈光如來將四十億眾，皆是無著，遊彼國界。
國土人民四事供養，衣被、飲食、床臥具、
病瘦醫藥，無所渴乏。
是時，地主大王聞子燈光成無上正真、
等正覺，將四十億眾，皆是無著，遊彼國界。
『我今當遣信，往請如來在此遊化；若使來者，
充我本願；若不來者，我躬自當往拜跪問訊。』
即勅一臣：『汝往至彼問訊如來，持我名字，
頭面禮足，興居輕利，遊步康強。
云王地主問訊如來，興居輕利，遊步康強。
唯願世尊臨顧此土。』 ^610a12

「爾時，彼人受王教勅便往至彼國界。
到已，頭面禮足，在一面立，便作是說：『大王地主禮如來足，
問訊禮竟，興居輕利，遊步康強，唯願世尊臨顧彼國。』
爾時，世尊默然受彼請。 ^610a21

「時，燈光如來將諸大眾，以漸人間遊行，與大比丘四十億眾俱。
在在處處，靡不恭敬者，衣被、飯食、床臥具、
病瘦醫藥，皆悉貢獻，漸至地主國界，時，
地主大王聞燈光如來至此國界，在北婆羅園中，
將大比丘眾四十億人：『我今可躬自往迎。』
時，地主大王復將四十億眾往詣燈光如來所。
到已，頭面禮足，在一面坐。
及四十億眾禮足已，在一面坐。 ^610a25

「爾時，燈光如來漸與彼王及四十億眾面說妙論，
所謂論者，施論、戒論、生天之論，欲為穢污，
漏不淨行，出家為要，獲清淨報。
爾時，如來觀眾生意，心性柔和，諸佛如來常所說法：
苦、習、盡、道，盡與彼四十億眾廣說其義，
即於坐上，諸塵垢盡，得法眼淨。 ^610b4

「時，四十億眾白燈光如來曰：『我等意願剃除鬚髮，出家學道。』
大王當知。爾時，四十億眾盡得出家學道，
即以其日，成阿羅漢道。
時，地主國王即從坐起，頭面禮足，便退而去。 ^610b10

「時，燈光如來將八十億眾，皆是阿羅漢，
遊彼國界，國土人民四事供養：衣被、飯食、
床臥具、病瘦醫藥，事事供給，無所乏短。
是時，地主國王復於餘時，將諸群臣至彼如來所，
頭面禮足，在一面坐。
是時，燈光如來與彼國王說微妙法，地主大王白如來曰：
『唯願世尊盡我形壽受我供養，及比丘僧，
當供給衣被、飯食、床臥具、病瘦醫藥，悉當供給。』
爾時，燈光如來默然受彼王請。 ^610b14

「時，王見佛默然受請，重白世尊：『我今從世尊求願，唯見聽許！』
世尊告曰：『如來法者，以過此願。』
王白世尊：『我今求願者，極為淨妙。』
世尊告曰：『所求之願，云何淨妙？』
王白世尊：『如我意中，今日眾僧在一器食，
明日復用餘器食；今日眾僧著一種服，
明日復更易服；今日眾僧坐一種座，明日復更坐餘座；
今日使人與眾僧使，明日復更易使人。
我所求願者，正謂此耳。』
燈光如來告曰：『隨汝所願，今正是時。』 ^610b22

「地主大王歡喜踊躍，不能自勝，即從坐起，
頭面禮足，便退而去。
還至宮中。到已，告諸群臣：『我今意欲盡其形壽供養燈光如來、
至真、等正覺及比丘眾衣被、飯食、床臥具、
病瘦醫藥，汝等亦當勸發佐吾供辦。』
諸臣對曰：『如大王教。』
去城不遠一由旬內，造立堂舍，彫文刻鏤，
五色玄黃，懸繒幡蓋，作倡伎樂，香汁灑地，
修治浴池，辦具燈明及甘饌、飲食、施設坐具。
便白：『時到，今正是時，願尊屈顧！』 ^610c3

「時，燈光如來以知時至，著衣持鉢，將比丘眾，
前後圍遶，便往至講堂所，各各就座而坐。
時，地主大王見佛、比丘僧坐訖，將宮人婇女及諸大臣，
手自斟酌，行種種飲食，味各百種。
大王當知，爾時，地主國王七萬歲中，供養燈光如來及八十億眾諸阿羅漢，
未曾懈廢。時，彼如來教化周訖，便於無餘涅槃界而般涅槃。 ^610c12

「時，地主大王以若干百種香花供養，於四衢道路，
起四廟寺，各用七寶金、銀、琉璃、水精，懸繒幡蓋，及八十億眾各各以漸於無餘涅槃界而般涅槃。
爾時，大王取八十億眾，收其舍利，各各興起神寺，
皆懸繒幡蓋，香華供養。
大王當知。爾時，地主大王復供養燈光如來寺及八十億羅漢寺，
復經七萬歲，隨時供養，然燈、散華，懸繒幡蓋。
大王當知，燈光如來遺法滅盡，然後彼王方取滅度。 ^610c19

「爾時，地主大王者豈是異人乎？
莫作是觀。所以然者，爾時地主大王者，即我身是。
我於爾時，七萬歲中，以衣被、飯食、床臥具、
病瘦醫藥，供養彼佛，令不減少。
般涅槃後，復於七萬歲中供養形像舍利，
燒香、然燈，懸繒幡蓋，無所渴乏。
我於爾時，以此功德，求在生死獲此福祐，不求解脫。
大王當知，爾時所有福德，今有遺餘耶？
莫作是觀！如我今日觀彼富有，無有毫釐如毛髮許。
所以然者，生死長遠，不可稱記，於中悉食福盡，無有毫釐許在。
是故，大王！莫作是說言：『我所作福祐，今日已辦。』
大王！當作是說：『我今身、口、意所作眾行，
盡求解脫，不求在生死福業，便於長夜安隱無量。』」 ^610c28

爾時，王波斯匿便懷恐懼，衣毛皆竪，悲泣交集；
以手抆淚，頭面禮世尊足，自陳過狀：「如愚、
如騃，無所覺知，唯願世尊受我悔過！
今五體投地，改已往之失，更不造此言教，唯願世尊受我悔過。」
如是再三。 ^611a13

世尊告曰：「善哉！善哉！
大王！今於如來前悔其非法，改往修來，
我今要受汝悔過，更莫復造。」 ^611a17

爾時，於大眾中有一比丘尼，名迦旃延，
即從坐起，頭面禮足，白世尊曰：「今世尊所說，甚為微妙。
又世尊告波斯匿王作是語：『大王當知，
身、口、意所作眾行，盡求解脫，莫求在生死食其福業，更於長夜獲安隱無量。』
所以然者，我自憶三十一劫，飯式詰如來、
至真、等正覺，出現於世，明行成為、善逝、
世間解、無上士、道法御、天人師，號佛、眾祐，遊在野馬世界。 ^611a20

「爾時，彼佛到時著衣持鉢，入野馬城乞食。
是時，城內有一使人，名曰純黑。
時，彼使人見如來執鉢入城乞食。
見已，便作是念：『今如來入城必須飲食。』
即入家出食施與如來，興發此願：『持此功德，
莫墮三惡趣中；使我當來之世，亦當值如此聖尊；
亦當使彼聖尊為我說法，時得解脫。』
世尊并波斯匿王咸共知之。
當爾時，純黑使人者豈異人乎？
莫作是觀。所以然者，爾時純黑使人者，即我身是。 ^611a28

「我於爾時，飯式詰如來作此誓願：『使將來之世，
值如此聖尊，與我說法，時得解脫。』
我於三十一劫不墮三惡趣中，生天、人中，
最後今日受此身分，遭值聖尊得出家學道，
盡諸有漏，成阿羅漢。
若世尊所說極為微妙，語波斯匿王：『身、
口、意所作眾行，盡求解脫，莫在生死食此福業。』
我若見比丘、比丘尼、優婆塞、優婆斯，歡喜心意向如來者，
我便生此念：『此諸賢士，用意猶不愛敬供奉如來？』
設我見四部之眾，即往告曰：『汝等諸賢，
為須何物，衣鉢耶？
尼師檀耶？針筒耶？
澡罐耶？及餘沙門什物，我盡當供給。』
我已許之，便在處處乞求。
若我得者是其大幸；若使不得，便往至欝單越、
瞿耶尼、弗于逮，求索來與。
所以然者，皆由此四部之眾得涅槃道。」 ^611b8

爾時，世尊觀察迦旃延比丘尼心，便告諸比丘：
「汝等頗見如此之比信心解脫，如迦旃延比丘尼乎？」 ^611b24

諸比丘對曰：「不見也，世尊！」 ^611b26

世尊告曰：「我聲聞中第一比丘尼，得信解脫者，所謂迦旃延比丘尼是也。」 ^611b27

爾時，迦旃延比丘尼及波斯匿王、四部之眾，
聞佛所說，歡喜奉行。
jing:: 
##  2
（二） ^611b28

聞如是：
一時，佛在羅閱城耆闍崛山中，與大比丘眾五百人俱。 ^611c2

爾時，尊者婆拘盧在一山曲，補納故衣。
是時，釋提桓因遙見尊者婆拘盧在一山曲補納故衣，
見已，便作是念：「此尊者婆拘盧已成阿羅漢，
諸縛已解，長壽無量，恒自降伏，思惟非常、
苦、空、非身，不著世事，亦復不與他人說法，寂默自修如外道異學。
不審此尊能與他說法？
為不堪任乎？我今當與試之。」 ^611c3

爾時，天帝釋便從三十三天沒不現，來至耆闍崛山，
在尊者婆拘盧前住，頭面禮足，在一面立。
爾時，釋提桓因便說此偈：
　　「智者所歎說，何故不說法？
　　壞結成聖行，何為寂然住？」 ^611c10

爾時，尊者婆拘盧復以此偈，報釋提桓因曰：
　　「有佛舍利弗，阿難均頭槃，
　　亦及諸尊長，善能說妙法。」 ^611c16

爾時，釋提桓因白尊者婆拘盧曰：「眾生之根有若干種，
然尊當知，世尊亦說眾生種類，多於地土，何故尊者婆拘盧不與他人說法？」 ^611c20

婆拘盧報曰：「眾生之類難可覺知，世界若干，
國土不同，皆著我所、非我所。
我今觀察此義已，故不與人說法。」 ^611c23

釋提桓因曰：「願尊與我說我所、非我所之義。」 ^611c25

尊者婆拘盧曰：「我人壽命，若男、若女士夫之類，盡依此命而得存在。
然復，拘翼！世尊亦說：『比丘當知，當自熾然，
無起邪法，亦當賢聖默然。』
我觀此義已，故默然耳。」 ^611c26

是時，釋提桓因遙向世尊叉手，便說此偈：
　　「歸命十力尊，圓光無塵翳，
　　普為一切人，此者甚奇特。」 ^612a1

尊者婆拘盧報曰：「何故帝釋而作是說：『此者甚奇特』？」 ^612a5

釋提桓因報言：「自念我昔至世尊所，到已，
禮世尊足，而問此義：『天、人之類有何想念？』
爾時，世尊告我曰：『此世界若干種，各各殊異，根原不同。』
我聞此語已，尋對曰：『如是，世尊所說世界若干種，
各各不同，設與彼眾生說法，咸共受持有成果者。』
我以此故說：『此者甚奇特！』
然尊者婆拘盧所說，亦復如是。
世界若干種，各各不同。」 ^612a6

是時，釋提桓因便作是念：「此尊堪任與人說法，非為不能。」
是時，釋提桓因即從坐起而去。 ^612a13

爾時，釋提桓因聞尊者婆拘盧所說，歡喜奉行。
jing:: 
##  3
（三） ^612a15

聞如是：
一時，佛在占波國雷聲池側。
是時，尊者二十億耳在一靜處，自修法本，
不捨頭陀十二法行，晝夜經行，不離三十七道品之教，
若坐、若行，常修正法，初夜、中夜、竟夜，恒自剋勵，
不捨斯須，然復不能於欲漏法心得解脫。
是時，尊者二十億耳所經行處，脚壞血流，
盈滿路側，猶如屠牛之處，烏鵲食血，然復不能於欲漏心得解脫。
是時，尊者二十億耳便作是念：「釋迦文佛苦行精進弟子中，
我為第一，然我今日漏心不得解脫；又我家業，
多財饒寶，宜可捨服，還作白衣，持財物廣惠施。
然今作沙門，甚難不易！」 ^612a17

爾時，世尊遙知二十億耳心之所念，便騰遊虛空，
至彼經行處，敷坐具而坐。
是時，尊者二十億耳前至佛所，頭面禮足，在一面坐。 ^612a29

爾時，世尊問二十億耳曰：「汝向何故作是念：
『釋迦文尼佛精進苦行弟子中，我為第一，
然我今日漏心不得解脫；又我家業，饒財多寶，
宜可捨服，還作白衣，持財物廣施。
然今作沙門，甚難不易。』」 ^612b3

二十億耳對曰：「如是。
世尊！」 ^612b7

世尊告曰：「我今還問汝，隨汝報我。
云何，二十億耳！汝本在家時，善彈琴乎？」 ^612b8

二十億耳對曰：「如是。
世尊！我本在家時，善能彈琴。」 ^612b10

世尊告曰：「云何，二十億耳！
若彈絃極急，嚮不齊等，爾時琴音可聽採不？」 ^612b11

二十億耳對曰：「不也。
世尊！」 ^612b12

世尊告曰：「云何，二十億耳！
若琴絃復緩，爾時琴音可聽採不？」 ^612b13

二十億耳對曰：「不也，世尊！」 ^612b14

世尊告曰：「云何，二十億耳！
若琴絃不急不緩，爾時琴音可聽採不？」 ^612b15

二十億耳對曰：「如是。
世尊！若琴絃不緩不急，爾時琴音便可聽採。」 ^612b17

世尊告曰：「此亦如是。
極精進者，猶如調戲；若懈怠者，此墮邪見；
若能在中者，此則上行。
如是不久，當成無漏人。」 ^612b18

爾時，世尊與二十億耳比丘說微妙法已，還雷音池側。 ^612b21

爾時，尊者二十億耳思惟世尊教勅，不捨須臾，在閑靜處修行其法。
所以族姓子出家學道，剃除鬚髮，修無上梵行：
生死已盡，梵行已立，所作已辦，更不復受有，如實知之。
尊者二十億耳便成阿羅漢。 ^612b22

爾時，世尊告諸比丘：「我聲聞中第一弟子精懃苦行，所謂二十億耳比丘是。」 ^612b27

爾時，諸比丘聞佛所說，歡喜奉行。
jing:: 
##  4
（四） ^612b28

聞如是：
一時，佛在舍衛國祇樹給孤獨園。 ^612c1

爾時，舍衛城中婆提長者遇病命終，然彼長者無有子息，所有財寶盡沒入官。
爾時，王波斯匿塵土坌身來至世尊所，
頭面禮足，在一面坐。 ^612c2

是時，世尊問王曰：「大王！
何故塵土坌身來至我所？」 ^612c5

波斯匿王白世尊曰：「此舍衛城內有長者名婆提，
今日命終，彼無子姓，躬往收攝財寶，理使入官。
純金八萬斤，況復餘雜物乎！
然彼長者存在之日，所食如此之食，極為弊惡，
不食精細，所著衣服垢坌不淨，所乘車騎極為瘦弱。」 ^612c6

世尊告曰：「如是，大王！
如王來言：『夫慳貪之人得此財貨，不能食噉，
不與父母、妻子、僕從、奴婢，亦復不與朋友、
知識，亦復不與沙門、婆羅門、諸尊長者。
若有智之士得此財寶，便能惠施廣濟，
一切無所愛惜，供給沙門、婆羅門、諸高德者。』」 ^612c11

時，王波斯匿說曰：「此婆提長者命終，為生何處？」 ^612c17

世尊告曰：「此婆提長者命終，生涕哭大地獄中。
所以然者，此斷善根之人，身壞命終，生涕哭地獄中。」 ^612c18

波斯匿王曰：「婆提長者斷善根耶？」 ^612c20

世尊告曰：「如是。大王！
如王所說，彼長者斷於善根，然彼長者故福已盡，更不造新。」 ^612c21

王波斯匿曰：「彼長者頗有遺餘福乎？」 ^612c23

世尊告曰：「無也，大王！
乃無毫釐之餘有存在者，如彼田家公，
但收不種，後便窮困，漸以命終。
所以然者，但食故業，更不造新。
此長者亦復如是，但食故福，更不造新福，此長者今夜當在涕哭地獄中。」 ^612c24

爾時，波斯匿王便懷恐怖，收淚而曰：「此長者昔日作何功德福業生在富家？
復作何不善根本，不得食此極富之貨，不樂五樂之中？」 ^612c28

爾時，世尊告波斯匿王曰：「過去久遠迦葉佛時，此長者在此舍衛城中為田家子。
爾時，佛去世後，有辟支佛出世，往詣此長者家。
爾時，此長者見辟支佛在門外，見已，便生是念：
『如此尊者出世甚難，我今可以飲食往施此人。』
爾時，長者便施彼辟支佛食，辟支佛得食已，便飛在虛空而去。
時，彼長者見辟支佛作神足，作是誓願：
『持此善本之願，使世世所生之處，不墮三惡趣，常多財寶。』
後有悔心：『我向所有食，應與奴僕，不與此禿頭道人使食。』 ^613a3

「爾時，田家長者豈異人乎？
莫作是觀。所以然者，爾時田家長者，今此婆提長者是。
是時施已，發此誓願，持此功德，所生之處不墮惡趣，
恒多財饒寶，生富貴之家，無所渴乏。
既復施已，後生悔心：『我寧與奴僕使食，不與此禿頭道人使食。』
以此因緣本末，不得食此極有之貨，亦復不樂五樂之中，
不自供養；復不與父母、兄弟、妻子、僕從、
朋友、知識，不施沙門、婆羅門、諸尊長者，
但食故業，不造新者。
是故，大王！若有智之士得此財貨，當廣布施，
莫有所惜，復當得無極之財。
如是，大王！當作是學。」 ^613a13

爾時，波斯匿王白世尊曰：「自今以後，當廣布施沙門、
婆羅門四部之眾，諸外道、異學來乞求者，我不堪與。」 ^613a25

世尊告曰：「大王！莫作是念。
所以然者，一切眾生皆由食得存，無食便喪。」 ^613a27

爾時，世尊便說此偈：
　　「念當廣惠施，終莫斷施心，
　　必當值賢聖，度此生死源。」 ^613a29

爾時，波斯匿王白世尊曰：「我今倍復歡慶向於 " resp=如來，
所以然者，一切眾生皆由食得存，無食不存。」
爾時，波斯匿王曰：「自今以後，當廣惠施，無所悋惜。」 ^613b3

是時，世尊與王說微妙之法。
時，王即從坐起，頭面禮足，便退而去。 ^613b6

爾時，王波斯匿聞佛所說，歡喜奉行。
jing:: 
##  5
（五） ^613b8

聞如是：
一時，佛在舍衛國祇樹給孤獨園。 ^613b10

爾時，尊者阿難在閑靜處，便生此念：「世間頗有此香，
亦逆風香，亦順風香，亦逆順風香乎？」
爾時，尊者阿難便從坐起，往詣世尊所，
頭面禮足，在一面坐。 ^613b11

爾時，尊者阿難白世尊曰：「我於閑靜之處，
便生此念：『世間頗有此香，亦逆風香，亦順風香，亦逆順風香乎？』」 ^613b14

爾時，世尊告阿難曰：「有此妙香，亦逆風香，
亦順風香，亦逆順風香。」 ^613b17

是時，阿難白世尊曰：「此是何者香？
亦逆風香，亦順風香，亦逆順風香。」 ^613b18

世尊告曰：「有此之香，然此香氣力，亦逆風香，
亦順風香，亦逆順風香。」 ^613b20

阿難白佛言：「此何等香，亦逆風香，亦順風香，亦逆順風香。」 ^613b21

世尊告曰：「此三種香，亦逆風香，亦順風香，亦逆順風香。」 ^613b23

阿難言：「何等為三？」 ^613b24

世尊告曰：「戒香、聞香、施香。
是謂，阿難！有此香種，然復此逆風香，亦順風香，亦逆順風香。
諸世間所有之香，此三種香最勝、最上，
無與等者，無能及者。
猶如由牛有酪，由酪有酥，由酥有醍醐，
然此醍醐最勝、最上，無與等者，亦不能及。
此亦如是，諸所有世間諸香，此三種香最勝、
最上，無能及者。」 ^613b25

爾時，世尊便說此偈：
　　「木蜜及栴檀，優鉢及諸香，
　　亦諸種種香，戒香最為勝。
　　此戒以成就，無欲無所染，
　　等智而解脫，逝處魔不知。
　　此香雖為妙，及諸檀蜜香，
　　戒香之為妙，十方悉聞之。
　　栴檀雖有香，優鉢及餘香，
　　此諸眾香中，聞香最第一。
　　栴檀雖有香，優鉢及餘香，
　　此諸眾香中，施香最第一。 ^613c2

「是謂此三種香，亦逆風香，亦順風香，亦逆順風香。
是故，阿難！當求方便，成此三香。
如是，阿難！當作是學。」 ^613c14

爾時，阿難聞佛所說，歡喜奉行。
jing:: 
##  6
（六） ^613c16

聞如是：
一時，佛在羅閱城迦蘭陀竹園所，與大比丘眾五百人俱。 ^613c18

爾時，世尊到時著衣持鉢，入羅閱城乞食。
爾時，提婆達兜亦入城乞食。
時，提婆達兜所入巷中，佛亦往至彼，然佛遙見提婆達兜來，
便欲退而去。 ^613c19

是時，阿難白世尊曰：「何故欲遠此巷？」
世尊告曰：「提婆達兜今在此巷，是以避之。」 ^613c23

阿難白佛言：「世尊！
豈畏提婆達兜乎？」 ^613c24

世尊告曰：「我不畏提婆達兜也，但此惡人不應與相見。」 ^613c25

阿難曰：「然，世尊！可使此提婆達兜乃可使在他方。」 ^613c27

爾時，世尊便說此偈言：
　　「我終無此心，使彼在他方，
　　彼自當造行，便自在他所。」 ^613c28

阿難白世尊曰：「然提婆達兜有過於如來所。」 ^614a2

世尊告曰：「愚惑之人不應與相見。」
是時，世尊向阿難而說此偈：
　　「不應見愚人，莫與愚從事，
　　亦莫與言論，說於是非事。」 ^614a3

是時，阿難復以此偈報世尊曰：
　　「愚者何所能，愚者有何過，
　　正使共言說，竟有何等失？」 ^614a7

爾時，世尊復以此偈報阿難曰：
　　「愚者自造行，所作者非法，
　　正見反常律，邪見日以滋。 ^614a10

「是故，阿難！莫與惡知識從事。
所以然者，與愚人從事，無信、無戒、無聞、
無智，與善知識從事，便增益諸功德，戒具成就。
如是，阿難！當作是學。」 ^614a13

爾時，阿難聞佛所說，歡喜奉行。
jing:: 
##  7
（七） ^614a16

聞如是：
一時，佛在羅閱城迦蘭陀竹園所，與五百人俱。 ^614a18

爾時，王阿闍世恒以五百釜食給與提婆達兜。
彼時，提婆達兜名聞四遠，戒德具足，名稱悉備，乃能使王日來供養。 ^614a19

是時，提婆達兜得此利養已，諸比丘聞之，
白世尊曰：「國中人民，歎說提婆達兜名稱遠布，乃使王阿闍世恒來供養。」 ^614a22

爾時，世尊告諸比丘：「汝等比丘，莫施此心，貪提婆達兜利養。
所以然者，提婆達兜愚人造此三事，身、
口、意行，終無驚懼，亦不恐怖，如今提婆達兜愚人，
當復盡此諸善功德，如取惡狗鼻壞之，倍復凶惡。
提婆達兜愚人亦復如是，受此利養，遂起貢高。
是故，諸比丘！亦莫興意著於利養。
設有比丘著於利養，而不獲三法。
云何為三？所謂賢聖戒、賢聖三昧、賢聖智慧而不成就。
若有比丘不著利養，便獲三法。
云何為三？所謂賢聖戒、賢聖三昧、賢聖智慧。
若欲成此三法，當發善心，不著利養。
如是，諸比丘！當作是學。」 ^614a24

爾時，諸比丘聞佛所說，歡喜奉行。
jing:: 
##  8
（八） ^614b7

聞如是：
一時，佛在舍衛國祇樹給孤獨園。 ^614b9

爾時，世尊告諸比丘：「有此三不善根。
云何為三？貪不善根、恚不善根、癡不善根。
若比丘有此三不善根者，墮三惡趣。
云何為三？所謂地獄、餓鬼、畜生。
如是，比丘！若有此三不善根者，便有三惡趣。 ^614b10

「比丘當知，有此三善根。
云何為三？不貪善根、不恚善根、不癡善根，是謂比丘有此三善根。
若有此三善根者，便有二善處，涅槃為三。
云何二趣？所謂人、天是也。
是謂比丘有此三善者，則生此善處。
是故，諸比丘！當離三不善根，修三善根。
如是，諸比丘！當作是學。」 ^614b14

爾時，諸比丘聞佛所說，歡喜奉行。
jing:: 
##  9
（九） ^614b20

聞如是：
一時，佛在舍衛國祇樹給孤獨園。 ^614b22

爾時，世尊告諸比丘：「有此三聚。
云何為三？所謂等聚、邪聚、不定聚。
彼云何為等聚？所謂等見、等治、等語、等業、
等命、等方便、等念、等定，是謂等聚。
彼云何名為邪聚？
所謂邪見、邪治、邪語、邪業、邪命、邪方便、
邪念、邪定，是謂邪聚。
彼云何名為不定聚？
所謂不知苦、不知習、不知盡、不知道、不知等聚、
不知邪聚，是謂名為不定聚。 ^614b23

「諸比丘當知，復有三聚。
云何為三？所謂善聚、等聚、定聚。
彼云何名善聚？所謂三善根。
何等善根？所謂不貪善根、不恚善根、不癡善根，是謂善聚。
云何名為等聚？所謂賢聖八品道，等見、
等治、等語、等業、等命、等方便、等念、等三昧，是謂等聚。
彼云何名為定聚？
所謂知苦、知習、知盡、知道、知善聚、知惡趣、
知定聚，是謂名為定聚。
是故，諸比丘！此三聚中，邪聚、不定聚，當遠之，此正聚者當奉行。
如是，諸比丘！當作是學。」 ^614c1

爾時，諸比丘聞佛所說，歡喜奉行。
jing:: 
##  10
（一〇） ^614c11

聞如是：
一時，佛在舍衛國祇樹給孤獨園。 ^614c13

爾時，世尊告諸比丘：「有此三觀想。
云何為三？所謂觀欲想、瞋恚想、殺害想。
是謂比丘有此三想。
比丘當知，若有觀欲想，命終時便墮地獄中。
若觀瞋恚想，命終時生畜生中。
所謂雞狗之屬，蛇蚖之類而生其中。
若觀害想，亦命終者生餓鬼中，形體燒然，苦痛難陳。
是謂，比丘！有此三想生地獄中、餓鬼、畜生。 ^614c14

「復有三想，云何為三？
所謂出要想、不害想、不恚想。
若有人有出要想者，命終之時生此人中。
若有不害想者，命終時自然天上。
若有人不殺心者，命終時斷五結，便於彼處而般涅槃。
是謂，比丘！有此三想，常念修行，此三惡想當遠離之。
如是，諸比丘！當作是學。」 ^614c21

爾時，諸比丘聞佛所說，歡喜奉行。
　　地主、婆拘、耳　婆提、逆順香
　　愚、世、三不善　三聚、觀在後
增壹阿含經卷第十三
 ^614c27
